
Abstract 


PARTEA | 


CONIURURILE PROBLEMATICE ALE 
ARTEI ORATORICE 


Capitolul 1 
ARS BENE DICENDI 


1. Asupra temeiurilor necesare 


Apetenţa spre celălalt constituie una dintre paradigmele 
fundamentale după care se construieşte orice încercare de 
explicaţie privind esenţa ființei umane. Oricâte obstacole ar 
întâmpina, oricât de dificilă i-ar fi situaţia, omul se orientează spre 
întâlnirea cu semenul din convingerea - ancestrală probabil şi fără 
vreo urmă de explicaţie strictă - că numai împreună cu semenii 
poate face mai mult pentru sine şi pentru ceilalți! Este motivul 
pentru care a şi încercat să găsească formele cele mai eficiente şi 
mai subtile de a stabili contactul inițiatic şi de a facilita permanen- 
tizarea lui în beneficiul umanului. 

Evident, la început, relaţia cu celălalt s-a concretizat în 
contactul direct, de multe ori chiar fizic: legăturile dintre indivizi 
se stabileau în baza „prezenţei fizice” a unuia şi a celuilalt, prin 
imitarea unor comportamente sau conduite, prin munca în comun 
şi împărtăşirea - în baza simbolurilor primare - a experienţei 
comune. Şi astăzi există încă, în unele comunități în forme mai 
pregnante, în altele în ipostaze abia perceptibile, rudimente ale 
acestei comunicări iniţiatice prin contactul fizic direct: strângerea 
mâinii, atingerea nasului, atingerea feţei, țipetele. S-a constatat 
însă repede că - odată cu creşterea numărului membrilor 

comunităţii, cu răspândirea geografică a acestora - această formă 
de stabilire a relaţiilor cu celălalt nu mai este suficientă şi, de 
multe ori, nici măcar nu este posibilă: e dificil să iei contact cu 
toți membrii unei comunităţi (fiindcă sunt prea mulţi), cu cei din 
comunități diferite (fiindcă sunt îndepărtați în spaţiu). 

Motive destule pentru ca inventivitatea să intre în acţiune, 
să se caute forme şi mijloace de comunicare prin intermediul 
cărora, fără a fi în contact direct cu fiecare în parte, să poți 
împărtăşi experienţa proprie celorlalți. Acest mijloc a fost limbajul. 
Rudimentar la început, perfecționat din ce în ce mai mult pe 
parcursul evoluţiei societății omeneşti, limbajul a fost elementul 
prin care s-a depăşit - cel puţin în stadiul iniţial - imperativul con- 
tactului direct în vederea stabilirii relaţiei cu alteritatea: membrii 
comunității se adunau într-un anumit loc (agora, forum) şi cei care 
aveau ceva de spus se adresau mulțimii pentru a o informa, 
pentru a o face să înțeleagă, pentru a o convinge, pentru a o 
persuada, pentru a o atrage în acțiune. Fără îndoială, instrumentul 
a fost utilizat şi pentru depăşirea obstacolelor impuse de spaţiu 
(comunitatea trimitea un mesager cu un răvaş altei comunități) 
sau timpuri istorice diferite (comunitatea lăsa urme scrise privind 
activitățile proprii, evenimentele prin care a trecut pentru ca 
timpurile istorice viitoare să poată afla ceva despre activitatea ei). 

A fost, fără nici un dubiu, o cucerire epocală a umanității 
găsirea acestui instrument (limbajul), prin care barierele de 
număr, de spațiu sau de timp au fost depăşite. Dar chiar în 
utilizarea şi funcţionarea lui incipientă (de exemplu, cuvântările 
din pieţele publice în fața mulțimii) s-a constatat un fapt 
surprinzător, probabil pentru mulți un mister: unii dintre cei 
care vorbeau aveau un succes fulminant, erau întotdeauna 
ovaţionaţi şi aplaudaţi de mase, influenţau cu adevărat atitu- 
dinile, deciziile şi acţiunile mulțimilor în faţa cărora vorbeau, 
alţii, dimpotrivă, nu aveau acelaşi rezultat. Ba, mai mult, 

constituiau adesea subiectul de batjocură al celor mulţi. În timp 
ce primii erau aclamaţi şi căutați pentru beneficiul companiei lor, 
cei din urmă erau marginalizaţi în luarea deciziilor şi în treburile 
comunității. 

Explicaţia unei asemenea atitudini ține de faptul că unii 
dintre cei care vorbeau aveau o capacitate deosebită de a aduce în 
sprijinul ideilor lor argumentele cele mai puternice, cele mai perti- 
nente, de a lega aceste argumente în modul cel mai fericit pentru 
influențarea celor mulți, de a le plasa la locul şi momentul potrivit, 
de a îmbrăca ideile şi argumentele în cuvintele şi frazele cele mai 
frumoase, care să placă la public, în timp ce alţii nu beneficiau de 
asemenea calități şi, urmare a acestui fapt, cuvântările lor ră- 
mâneau fără efect. Concluzia în planul practicii discursive era mai 
mult decât previzibilă: nu se mai putea lăsa ţinerea discursurilor 
la limita improvizaţiei şi la îndemâna inspiraţiei de moment, ci era 
necesară învățarea unei arte a oratoriei, care să pună la dispoziţia 
aceluia care dorea să se inițieze în arta cuvântărilor cel puţin unele 
principii şi tehnici elementare în vederea organizării unei bune 
cuvântări!. Antichitatea greacă şi romană nu a şovăit prea mult şi 
a introdus între artele liberale capabile să formeze un bun cetă- 
țean şi această artă de a ține cuvântări, retorica, la mare cinste în 
această perioadă: 


„...NIMIC nu mi se pare mai frumos decât să captivezi prin 
puterea cuvântului atenția unei adunări, să inciţi mintea 
ascultătorilor şi să le determini voințele într-un sens sau altul. 


1 Confirmarea unui asemenea imperativ se regăseşte la Platon: „Posibili- 
tatea de a dobândi perfecțiunea în luptele oratorice pare să atârne, dragă 
Phaidros - ba chiar atârnă în chip necesar - de aceleaşi condiţii care trebuie 
îndeplinite în celelalte arte: dacă natura te-a înzestrat cu darul vorbirii, şi dacă 
pe acesta îl vei spori cu ştiinţa şi cu truda, vei fi un orator prețuit de toți. Dacă, 
în schimb, unul din lucrurile acestea îţi va lipsi, vei fi un orator nedesăvârşit” 
(Platon, Phaidros, 269d, în: Platon, Opere, IV, ESE, Bucureşti, 1983, p. 477). 

Aceasta este prin excelenţă arta care a înflorit întotdeauna la 
orice popor liber, mai ales în statele aşezate şi paşnice, şi a 
predominat întotdeauna. [...] Există oare ceva mai puternic şi 
mai măreț decât ca un singur om să poată să schimbe numai 
cu cuvântul pornirile mulțimii, să zdruncine conştiințele 
judecătorilor şi autoritatea senatului?” (Cicero, Despre orator, 
I, VIII, în: Cicero, Opere alese, II, Editura Univers, Bucureşti, 
1973, p. 27). 

Studiul artei oratorice („techne rhetorik€”) avea drept scop 
să-l înveţe pe tânărul membru al cetăţii să țină discursuri cât mai 
frumoase, care să incite mintea ascultătorilor şi să le trezească 
sentimentele cele mai puternice. Şcoli arhicunoscute de retorică 
s-au dezvoltat, profesori de retorică au trăit bine din acest 
meşteşug numai ca să-l înveţe pe tânăr cum se țin discursurile. 
De ce o asemenea preocupare dusă parcă până la extrem şi atâtea 
eforturi care, nu o dată, n-au dat nici pe departe rezultatele 
scontate? Răspunsul nu e chiar dificil de întrezărit şi el ține, în 
mare măsură, de mecanismele prin intermediul cărora individul 
se poate afirma în societate, poate aspira să ocupe locurile cele 
mai din faţă ale ierarhiilor valorice la nivel politic, economic, 
social, cultural în societățile cât de cât dezvoltate şi care dispun 
de cadrul democratic de manifestare a relațiilor dintre indivizi. 

Stă în firea individului năzuința spre locurile cele mai 
înalte ale ierarhiilor valorice. Nimănui nu-i face plăcere să fie pe 
treapta cea mai de jos şi, în consecinţă, depune eforturi pentru a 
ajunge cât mai sus. Care este mijlocul prin care se poate ajunge 
pe primele trepte ale ierarhiilor valorice? Evident, în mod 
normal, calitățile proprii: cu cât un individ are mai multe calități, 
cu cât le pune în valoare mai adecvat, cu cât se face remarcat în 
faţa celorlalţi, cu atât şansele de a fi apreciat - în societăţile 

democratice mai ales - sunt mai mari?. Dar aceste calităţi se văd 
cel mai bine atunci când individul se manifestă în viaţa publică, 
când se adresează mulţimii, când intră în dialog cu ceilalți, în 
genere când ține discursuri în fața lor pentru rezolvarea unor 
probleme ale cetăţii. Este motivul pentru care arta oratorică s-a 
dezvoltat atât de mult în antichitate şi în anumite perioade ale 
modernității, devenind un domeniu predilect al educației 
cetățenilor3. 


2 Interesante remarci în această privinţă, care vizează cu deosebire Roma în 
timpul lui Cicero, regăsim în prefața lui Gheorghe Guţu la traducerea 
românească a unora dintre textele marelui orator roman: „...individualităţi 
puternice, de mare vitalitate şi energie, găsesc în manifestarea nestingherită a 
însuşirilor lor şi în succesul public repurtat maxim de satisfacţie a vieţii. Puţine 
epoci au cunoscut atâta cheltuială frenetică de forță. Devotamentul pentru 
patrie şi binele obştesc sunt mai totdeauna paravanul ambiţiei şi dorinței de 
glorie care îmbată” (Gheorghe Guţu, Viața şi opera lui Cicerv, în: Cicero, Opere 
alese, I-III, ed. cit., p. 6). 

3 Două sublinieri ne susţin în ceea ce am afirmat. Prima e desprinsă dintr-o 
încercare recentă privind evoluţia artei oratorice: „Cu Cicero, retorica regăseşte 
întregul său elan şi o inspiraţie la fel de originală pe cât de sintetică. El are 
conştiinţa că retorica face parte din curricula şcolară care, având ca bază exerci- 
țiile orale şi scrise elementare numite progymnasta, continuă apoi cu învățarea 
unui «corpus» sistematic de precepte retorice şi practica exerciţiilor de decla- 
maţie mai exigente, de două tipuri, suasorie şi controversine, care au ca teme 
subiecte aparținând enului juridic sau deliberativ” (Manuel Maria Carrilho, Les 
racines de la rhetorique: I'Antiquite grecque et romaine, în: Michel Meyer (sous la 
direction), Histoire de la rhetorique des Grecs ă nos jours, Librairie Generale 
Francaise, Paris, 1999, pp. 17-82, citatul la p. 62). A doua vine dintr-o analiză a 
vieţii publice la Roma în timpul lui Cicero: „...această educație era bună adesea, 
pentru că ea era o excelentă introducere în studiul acestei arte oratorice care, 
după Cato cel Bătrân, a fost scopul principal al tuturor acelora care urmăreau 
să joace un rol politic [...]. Din ce în ce mai mult scopul întregii educații a 
devenit arta oratorică şi în particular această artă care se exersa în faţa tribu- 
nalelor...” (W. Warde Fowler, La vie sociale ă Rome au temps de Ciceron, tr.fr., 
Librairie Payot et Cie, Lausanne-Paris, 1917, p. 155). 

Chestiunea aceasta este atinsă de Tacitus în al său Dialog al 
oratorilori. La peste un secol şi jumătate de la moartea lui Cicero, 
Tacitus constată cu amărăciune că arta care era odinioară la cel 
mai mare preț a decăzut într-atât, încât aproape nimeni nu-şi mai 
aduce aminte nici de numele ei şi nici de cele ale oratorilor 
celebri altădată, dincolo de faptul că în vremea sa aceştia din 
urmă nu mai aveau nici o importanță şi nici o influenţă în viaţa 
publicăs: 


„Adesea tu mă întrebi, Fabius Justus, de ce secolele prece- 
dente au cunoscut o înflorire şi o abundență de oratori celebri, 
cu talent atât de faimos, în timp ce evul nostru, steril şi lipsit 
de această glorie oratorică, aproape că a uitat până şi ter- 
menul de orator. Într-adevăr, noi nu o aplicăm la fel ca anticii; 
aceia dintre contemporani care ştiu a vorbi cu talent noi îi 
numim apărători, avocaţi, protectori mai degrabă decât 
oratori” (Tacite, Dialogue des orateurs, |, ed. cit., p. 2). 


Care este explicația unei asemenea stări de lucruri? Răs- 
punsul e încercat de Tzvetan Todorov care, într-un capitol al 
cunoscutei lucrări Teorii ale simbolului, intitulat Splendoarea şi 
mizeria retoricii, leagă acest răspuns de un altul privitor la între- 
barea: cum obținem ceea ce obținem în jocul distribuţiei de roluri 
din societate? 


1 Tacite, Dialogue des orateurs, traduit par Henri Bornecque, Sociâte d' Edition 
„Les Belles Lettres”, Paris, 1985. 

5 Atitudinea şi preocuparea sunt de regăsit, la alt nivel şi pe alte coordonate, şi 
în zilele noastre. A se vedea în acest sens: Jasper Neel, The degradation of rhetoric: 
or, dressing like a gentleman, speaking like a scholar, în: Steven Mailloux (ed.), 
Rlietoric, sophistry, praginatisi, Cambridge University Press 1995, pp. 61-81. 

e Tzvetan Todorov, Theories du symbole, Editions du Seuil, Paris, 1977, 
tr.rom. Tevrii ale simbolului, Editura Univers, Bucureşti, 1983. 


Ars bene dicendi 19 


Este evident că despre „splendoarea retoricii” se poate 
vorbi cu referire la înfloritoarea artă a elocinței dezvoltată la 
Atena în secolul lui Pericle (el însuşi un bun şi respectat orator, 
după cum ne informează Platon în Phaidros?) sau la Roma în 
timpul lui Cicero. Todorov vizează cu precădere un pasaj din 
Retorica aristotelică în care Stagiritul defineşte retorica drept arta 
de a găsi în fiecare întrebare ceea ce este necesar pentru obține- 
rea convingerii. Prin urmare, din acest intermezzo aristotelic, ne 
dăm seama că de cea mai mare însemnătate în arta de a ține 
cuvântări este rezultatul la care se ajunge, şi nu forma prin care se 
obţine acest rezultat. 

Această comprehensiune pe linia intenţionalității asigură 
artei oratorice, retoricii în general, o putere impresionantă - 
despre care s-a vorbit nu o dată cu o urmă de teamă - cu condiția 
ca arta cuvântului bine rostit să fie singurul mijloc prin care 
individul să se impună ca personalitate, să-şi impună celorlalți 
voinţa, valorile, judecăţile şi opțiunile proprii. Acest lucru nu este 
posibil decât în societățile democratice, aşa cum au fost Atena în 
timpul lui Pericle şi Roma în timpul lui Cicero. Motiv pentru care 
oratoria a înflorit în aceste perioade. Dacă, dimpotrivă, putem 
obține ceea ce obținem şi pe alte căi, dincolo de aceea a cuvân- 
tului bine rostit (de exemplu, prin forță, înşelătorie, amenințare, 
şantaj), căi care uneori nici nu necesită atâta efort şi atâtea calități 
precum însuşirea artei oratorice, atunci aceasta din urmă rămâne 


? Toate artele mari mai au nevoie, pe lângă celelalte calităţi, de o vorbire 
subtilă şi sublimă privind ființa naturii; căci tocmai de aici pare să le vină 
înălțimea şi desăvârşirea pe care o ating în toate privinţele. Or, Pericle, pe lângă 
daru-i înnăscut, tocmai aceste calităţi le-a dobândit. Intâlnindu-l pe Anaxagoras, 
care, cred eu, era un astfel de om, el s-a hrănit cu gândirea cea înaltă, ajungând 
să pătrundă natura raţiunii, cât şi pe cea a absenței ei, deci tocmai lucrurile 
despre care Anaxagoras vorbise pe larg. De aici el desprinse, pentru arta 
oratoriei, ceea ce i se potrivea” (Platon, Plaidros, 269e-270a, în: Platon, Opere, 1V, 
ed. cit., p. 477). 

nesemnificativă, cum s-a întâmplat şi în perioada pe care o 
incriminează cu atâta amărăciune Tacitus. 

Cum, în general, starea de normalitate este aceea a demo- 
crației şi a reuşitei prin confruntarea onorabilă cu ceilalți (dincolo 
de accidentele istoriei, nu de puține ori cu urmări catastrofale 
pentru individ), arta elocinţei este şi devine necesară şi trebuie 
însuşită dacă individul vrea să participe cu succes la viața 
publică a cetăţii şi să reuşească în disputele cu ceilalți. Acest 
aspect legat de puterea cuvântului este bine sesizat de Gorgias în 
celebrul Elogiu al Elenei, o încercare simptomatică a antichităţii de 
„Teabilitare” prin discurs a celui blamat de comunitate: 


„Discursul este un stăpân puternic, care duce la împlinire cu 
un trup foarte mărunt şi aproape de nevăzut o lucrare pe 
de-a-ntregul divină, căci el are puterea de a pune capăt fricii, 
de a îndepărta jalea, de a trezi bucurie, de a spori mila. Toate 
acestea voi arăta că astfel sunt - iar ascultătorilor trebuie să le 
arătăm ceea ce corespunde opiniei lor: întreaga poezie o con- 
sider şi o numesc discurs înzestrat cu metru, în cei care o 
ascultă pătrunde şi tremurul de spaimă şi mila înlăcrimată şi 
dorul care dă frâu liber durerii. Căci față de întâmplările noro- 
coase şi deopotrivă față de nenorocirile stârnite de acţiuni şi 
trupuri străine sufletul pătimeşte, datorită cuvintelor, propria 
lui patimă” (Gorgias, Elogiul Elenei, în: Filosofia greacă până la 
Platon, II, 2, ESE, Bucureşti, 1984, p. 475). 


Aceeaşi chestiune e evidențiată de atenţia cu care tratează 
această artă de a ține cuvântările Platon, în dialogurile Phaidros 
sau Gorgias. Se ştie că Platon este atent cu temele dialogurilor 
sale, iar dacă arta elocinţei a fost găsită demnă de a fi tratată în 
unele dintre ele, înseamnă că ea avea o însemnătate aparte în 
viața cetăţii şi în formarea culturală a tânărului grec. 

2. Identitatea artei oratorice 


Cele câteva gânduri înfăţişate explică, atât cât sunt posibile 
explicaţiile în acest domeniu, nevoia de oratorie, de elocinţă şi 
imperativele studiului regulilor unei asemenea arte pentru ca 
individul să devină un bun orator şi, în ultimă instanţă, un bun 
cetățean. Ne interesează, pe de altă parte, să stabilim şi iden- 
titatea oratoriei, a elocinţei prin raportare la alte domenii ale 
cogniției umane. Aşadar, întrebarea la care trebuie să răspundem 
este următoarea: ce este oratoria (elocința) şi în ce raport se află 
ea cu alte domenii precum retorica sau dialectica? Sunt domenii 
care se identifică? Sunt ele complet separate? 

Recuperăm, pentru început, o sugestie interesantă apar- 
ținând lui Chaignet. Scriind un tratat de retorică într-o perioadă 
dintre cele mai dificile chiar din punct de vedere administrativ 
pentru arta oratoricăt Chaignet încearcă să dea o definiție 
elocinței, pornind de la o serie de interpretări ale antichităţii gre- 
ceşti, în special de la ideea de persuasiune atribuită lui Corax, 
Tisias, Gorgias sau Isocrate. Analizând aceste sugestii, Chaignet 
consideră că: 


„Funcţia oratorului este aceea de a descoperi în fiecare subiect 
ceea ce este de natură să persuadeze oamenii [...]: aceasta este 


8 În Prefafa la acest tratat, Chaignet îşi varsă toată indignarea sa de retorician: 
„Programele de învățământ secundar, încă o dată revizuite în 1885, suprimă chiar 
şi numele |retoricii, n.n., C.S.] şi instituie în locul său, în clasele de ciclul al 
treilea, al doilea şi de retorică «noțiuni sumare de Istorie a literaturilor greacă, 
latină şi franceză». Mărturisesc că această schimbare, care substituie unui învă- 
țământ teoretic o expunere de fapte fără principii şi fără legi care să le explice, 
îmi pare regretabilă şi departe de a fi, în ochii mei, o reformă, dacă acest cuvânt 
înseamnă totdeauna o îmbunătăţire şi un progres în sistemul de studii liberale. 
Văd chiar un pericol pentru cultura generală a tânărului ca şi pentru dezvol- 
tarea şi menținerea gustului clasic şi spiritului francez” (A.-Ed. Chaignet, La 
rhătorique et son histoire, Bouillon & Vieweg Editeurs, Paris, 1888, p. VII). 

deci definiția elocinţei: capacitatea de a vedea în orice subiect 
ceea ce este de natură să producă persuasiunea” (Chaignet, La 
rhătorique et son histoire, ed. cit., p. 92). 


Analiza acestei secvențe ne poate duce la concluzii intere- 
sante şi productive pentru înțelegerea esenței artei oratorice. Prima 
observaţie: dimensiunea intențională a artei oratorice. Arta oratorică 
este aceea care facilitează acțiunea fructuoasă a oratorului în ceea 
ce priveşte persuasiunea auditoriului său. Numai în măsura în 
care un individ posedă această artă (motiv pentru care este 
numit, pe drept cuvânt, orator), el are şanse să găsească - într-un 
subiect oarecare ce constituie obiectul discursului său - acele 
elemente de natură să-l persuadeze pe receptor. 

A doua observaţie vizează natura externă a persuasiunii. 
Atunci când oratoria (elocinţa) este suportul persuasiunii, ea se 
exersează - în vederea realizării propriului scop, precum viclenia 
Raţiunii la Hegel - asupra altuia, asupra celuilalt. Pentru acesta 
din urmă persuasiunea se prezintă ca fiind ceva ce ține de exte- 
rioritate şi care este mijlocit cu ajutorul exteriorității (cuvântul). 
Aici se instituie, după Chaignet, distincția dintre persuasiune şi 
convingere: 


„Când suntem convinşi, noi nu suntem învinşi decât de noi 
înşine, de către ideile proprii. Când suntem persuadați, sun- 
tem întotdeauna prin altul. Aceasta este acţiunea victorioasă a 
unui suflet asupra unui alt suflet, al cărei organ esențial, 
agentul cel mai obişnuit, este cuvântul, dar care se exersează 
de asemenea prin gest, privire, sunetul vocii, fiindcă acestea 
sunt manifestări ale vieţii interioare” (Chaignet, La rhetorique 
et son histoire, ed. cit., pp. 93-94). 


Suntem convinşi numai prin noi înşine, dar suntem 
persuadați întotdeauna prin altul! 

Poate că unele explicaţii ar fi bine-venite. Deşi se utilizează 
în abuz, totuşi termenul convingere rămâne legat mai mult de 
dimensiunea rațională a relaţiei de influențare dintre indivizi. 
Kant ne-a atras atenţia?” că atunci când asumăm ceva ca adevărat 
în virtutea unor principii obiective, avem de-a face cu o con- 
vingere. Prin urmare, chiar dacă influenţa vine de la altul, ea nu 
devine convingere decât atunci când este asumată ca şi cum ar 
veni din principii obiective. Or, persuasiunea este asumată în 
virtutea faptului că, deşi influența nu vine de la noi, totuşi celălalt 
reuşeşte să ne imprime ideea proprie grație unor mijloace în fața 
cărora e greu - uneori imposibil - să rezişti. 

A treia observaţie: oratoria ca purtătoare a persuasiunii con- 
stituie un triptic structural. Chestiunea este subliniată de Chaignet, 
care consideră că trei sunt elementele fundamentale care intervin 
în această relaţie de intervenţie oratorică: starea pe care o deter- 
mină intervenţia la persoana persuadată, facultatea sau puterea 
de care beneficiază persoana care persuadează şi operaţia prin 
care se asigură punerea în act a facultății pentru a determina 
starea. Regăsim aici, dacă interpretarea nu ar putea părea forțată, 
triada aristotelică ethos (orator), pathos (auditor) şi logos (limbaj, 
discurs) ca semnificativă pentru orice demers oratoric şi care 
constituie şi astăzi criteriu de ordonare a artei oratorice!0. 

A patra observaţie: arta oratorică are ca țintă principală sufletul. 
Sublinierea aceasta este, fără doar şi poate, o reminiscență a 
insistenței cu care anticii au supralicitat facultatea sufletului în 
astfel de acte umane!!. Ea vrea săne atragă atenţia că elocinţa este 


9 Immanuel Kant, Critica rațiunii pure, Editura IRI, Bucureşti, 1994, pp. 581-588. 

1 Michel Meyer, Questions de rhetorique: langage, raison et seduction, Librairie 
Generale Francaise, Paris, 1993. 

1! Încercând să delimiteze arta oratorică, Platon se întreabă retoric: „Aşadar, 
nu este oare adevărat că arta oratoriei în întregul ei e o «psychagogie», o artă a 
călăuzirii sufletelor cu ajutorul cuvântărilor ? Şi aceasta nu numai în tribunale 
şi in toate celelalte adunări obşteşti, ci şi în întrunirile private, ea rămânând 

cea care trece dincolo de raționalitatea pură - importantă şi ea 
fără nici o îndoială - şi se adresează omului în manifestarea sa 
afectivă, comportamentală, atitudinală. Desprindem din textele 
care fac referire la legătura dintre oratorie şi suflet că o aură de 
mister pluteşte întotdeauna acolo unde cuvântul este atotputernic 
iar rezultatele lui sunt dintre cele mai surprinzătoare. 

Comentariile pe care ni le-am permis în marginea acestei re- 
marci a lui Chaignet, remarcă prin care se leagă în mod direct arta 
oratorică de ideea persuasiunii, constituie punctul de plecare 
pentru determinarea cu o mai mare exactitate a identității artei 
oratorice. O primă subliniere este următoarea: oratoria este o formă 
a artei care se supune tuturor regulilor şi exigenţelor artei, dar 
care trece dincolo de ceea ce nu poate să facă arta pentru simplul 
motiv că iese din domeniul său de jurisdicție. Un fapt semni- 
ficativ din acest punct de vedere este şi acela că oratoria nu poate 
fi practicată cu succes, cu rezultate care să depăşească nivelul 
comun, decât de către acei indivizi care au aptitudini pentru 
această artă a cuvântului bine rostit. Fără îndoială, educația în 
spiritul artei oratorice poate să-l introducă pe individ în tainele 
practicării acestei arte, să-i arate exigenţele şi regulile după care 
ea se conduce, dar în nici un caz nu poate să-l facă un orator 
desăvârşit dacă el nu are aptitudini în acest domeniu. Sunt mulți 
care studiază arta interpretării muzicale, pictura, sculptura, 
dansul, dar sunt puțini aceia care vor ajunge interpreți, pictori, 
sculptori sau balerini desăvârşiți! De ce? Pentru că, pe lângă o 
muncă de introducere în necunoscutele acestor arte, mai trebuie 
şi aptitudini, talent. La fel se întâmplă şi cu arta oratoriei: mulți o 


aceeaşi, fie că e vorba de lucruri mari sau mici” (Platon, Phaidros, 261a-b, în: 
Platon, Opere, IV, ed. cit., p. 464). lar Aristotel subliniază ideea că sunetele sunt 
expresii simbolice ale stărilor sufleteşti, astfel încât ceea ce vorbeşte omul 
exprimă, mai mult sau mai puţin fidel, sufletul său (Aristotel, Despre inter- 
pretare, 1, 16a, în: Aristotel, Organon, |, Editura IRI, Bucureşti, 1997, p. 158). 

studiază, dar numai unii ajung să o practice la nivel superlativ. 
Mulţi studiază arta actorului, dar actori mari sunt puţini! Aici se 
instituie, după opinia noastră, distincţia dintre artă şi ştiinţă. 
Chiar dacă nici în ştiinţă nu toți cei care se instruiesc ajung mari 
oameni de ştiinţă, aceasta nu se datorează în primul rând faptu- 
lui că nu ar avea calități şi aptitudini individuale, ci, de multe ori, 
unor conjuncturi cu totul străine calităților personale. Pe de altă 
parte, dacă în ştiinţă acumulările trecute pot fi utilizate ca un dat 
de cei care vin după aceea, în arta oratorică acest lucru este 
imposibil: fiecare dintre cei care se inițiază în oratorie reia de la 
zero travaliul pentru a se forma ca un bun orator. În ştiinţă nimic 
nu scapă întemeierii, la fiecare nivel al demersului ştiinţific se 
poate explica fiecare pas, în timp ce demersul oratoric scapă 
acestui imperativ categoric al întemeierii permanente a rezul- 
tatului, a drumului parcurs, a succesului obținut. Este motivul 
pentru care, în antichitate mai ales, multe dintre rezultatele re- 
marcabile ale artei oratorice au fost puse pe seama divinității, a 
geniului sau chiar a demonului. De altfel, aspectul acesta a fost 
subliniat recent: 


„Acest patrimoniu uitat presupune «ceva» esenţial care ne 
marchează şi are importanţă pentru a-l restitui nouă înşine: 
convingerea că nimic nu este mai relevant şi esențial decât 
maniera de a vorbi, raportarea la cuvânt, că ele nu sunt în 
ultimă analiză nici obiectul ştiinţei, nici al tehnicii, dar că se 
pot învăța. Artă, cu tot ceea ce acest cuvânt presupune ca 
puncte de trecere întinse spre ceea ce prin definiţie sunt 
ştiinţa şi tehnica: experienţa: experienţa fericită sau nefericită 
a formelor de a te adresa altuia, tactul şi gustul pe care 
această experienţă poate să le facă să se manifeste” (Marc 
Fumaroli, Preface ă Histoire de la rhâtorique dans I'Europe 
moderne: 1450-1950, PUF, Paris, 1999, p. 4). 

O a doua subliniere: oratoria are ca mijloc al exerciţiului ei 
cuvântul. Anticii au subliniat şi au insistat cu obstinaţie asupra 
acestui aspect. În termenii modernității târzii, am putea să 
spunem că mijlocul prin care se realizează această artă este dis- 
cursul, înţeles ca o organizare a ideilor prin intermediul cuvân- 
tului şi al legăturilor dintre cuvinte. De altfel, specificitatea 
fiecăreia dintre artele liberale se determină şi în funcţie de 
mijlocul ei de realizare: muzica se realizează prin intermediul 
sunetului, sculptura sau pictura prin intermediul imaginii, dansul 
prin intermediul mişcării şi aşa mai departe. 

E de făcut aici observaţia că întotdeauna, la nivelul artei, 
mijlocul prin intermediul căruia se obține un anumit rezultat la un 
receptor oarecare pune în act ideea de armonie, de proporționalitate, 
de perfecțiune. Un orator desăvârşit trebuie să asigure discursului 
său o armonie şi o proporționalitate în ceea ce priveşte ponderea şi 
rolul fiecărui element structural în parte. Un muzician desăvârşit 
trebuie să asigure armonia sunetelor într-un întreg în bucata sa 
muzicală, un sculptor sau un pictor trebuie să regăsească în ima- 
ginile pe care le redă simțul proporțiilor şi armonia elementelor 
care să apropie opera de artă de ideea de perfecțiune. Prin 
aceasta o operă de artă, arta în general, a putut să impresioneze 
în toate timpurile istorice şi în toate spaţiile geografice: 


„Poetul dramatic se încumetă să facă ceva nemaiauzit până 
atunci. Personajele şi întâmplările străvechilor legende şi 
basme, care nu li se revelaseră cititorilor şi ascultătorilor decât 
ca năluciri efernere ale unei imaginaţii limitate, apar deodată în 
carne şi oase în fața spectatorilor. Ceea ce înainte i se dezvăluia 
fanteziei ca o imagine de vis, făurită de ea însăşi, se întru- 
chipează deodată într-o formă vie, percepută de simţuri, şi 
scapă puterii de închipuire a spectatorului, căci este neschimbat 
şi independent de dânsul“ (Erwin Rohde, Psyche, în: De la 
Apollo la Faust, Editura Meridiane, Bucureşti, 1978, p. 308). 

O a treia subliniere: arta oratorică se manifestă în numele ideii 
de frumos. În acest punct, demersul oratoric se apropie poate mai 
mult de toate celelalte arte. Un discurs oratoric nu poate fi 
imaginat ca purtând cu temei acest nume dacă nu sprijină, dacă 
nu participă - în sensul platonician al termenului - la ideea de 
frumos. De ce acest efort fără tăgadă al acelora care vor să se 
inițieze în arta oratorică? Pentru simplul motiv că fiecare ar vrea, 
prin discursul pe care îl ține, să placă ascultătorilor, să fie apre- 
ciat de aceştia şi, de ce nu, să smulgă ropote de aplauze. Când ar 
putea ajunge la un asemenea rezultat? Evident, atunci când dis- 
cursul răspunde tuturor exigențelor unei construcții care susține 
ideea de frumos. 

Există, fireşte, o ambiguitate în ceea ce priveşte determi- 
narea subtilităților acestui concept; discuții au fost, sunt şi pro- 
babil nu se vor sfârşi niciodată. Ne raliem însă acelei opinii de 
bun-simţ a lui Cicero din Brutus sau despre oratorii renumiți, în care 
celebrul orator roman ne atrage atenţia că publicul nu se înşală 
niciodată în privinţa a ceea ce este frumos şi ce nu. El singur este 
în măsură să sancţioneze prin reacțiile imediate devierile de la 
norma frumosului sau, dimpotrivă, acordul cu ideea de frumos. 
Regăsim aici un înţeles al termenului de frumos care ne trimite la 
armonia cu celelalte valori la care anticii țineau atât de mult: 
adevărul, binele, dreptatea. Există puține şanse ca un discurs să fie 
apreciat ca întruchipare a ideii de frumusețe în măsura în care nu 
se situează în perimetrul adevărului, binelui sau dreptăţii. 

A patra subliniere: arta oratorică se exersează în fața unui 
public. Chiar în încercările de definire a acestui demers s-a atras 
atenţia că ea este „arta de a vorbi în public“. Ideea de public are, 
în acest context, un înțeles special, trimițând la un auditoriu de 
dimensiuni apreciabile. Oratorul antichităţii vorbea în fața 
mulțimii; dacă mulțimea nu era prezentă, atunci arta lui se 
exersa în gol, iar el devenea bătaia de joc a celorlalți. De ce nu îi 

este caracteristică oratoriei faptul de a vorbi în faţa unui singur 
auditor? Pentru că mecanismele, principiile şi regulile ei vizează 
logica şi psihologia mulțimii, deosebite, cum s-a subliniat adesea, 
de logica şi psihologia individului. 

Să explicăm această subliniere. Dacă vom lua toate situațiile 
relaționale posibil de imaginat, atunci va trebui, mai întâi, să 
subliniem că oratorul nu-şi vorbeşte niciodată sieşi, ci întotdeauna 
celuilalt. Din moment ce îşi ordonează şi organizează argu- 
mentarea în vederea susținerii unei idei, înseamnă că el este deja 
în posesia rezultatului vizat prin discurs (persuasiunea în mar- 
ginea unei idei). Meditaţiile unui însingurat, spovedania unui 
învins, ca şi alte situații de acest gen, nu instanţiază, la rigoare, 
ipostaze ale artei oratorice, pentru simplul motiv că le lipseşte o 
dimensiune esențială a relației discursive oratorice: orientarea 
către celălalt. Oratoria se adresează alterității, toate eforturile ei au 
ca obiectiv impresionarea acesteia din urmă. 

Pe de altă parte, este de remarcat şi faptul că oratoria nu 
vizează o relaţie discursivă de tip „unul la unul“ (relație dia- 
logică). De ce? Pentru că în relația de la individ la individ meca- 
nismele explicaţiei, ale argumentării, ale întemeierii sunt mai efi- 
ciente şi ating mai lesne scopul în raport cu discursul oratoric. O 
astfel de relație este acoperită de ceea ce antichitatea a înțeles 
prin dialectică („techne dialektik6“: „arta de a purta bine dezbate- 
rile“). Unui individ, într-o relaţie dialogică, i se propune un argu- 
ment, i se arată că argumentul este adevărat sau fals, i se invocă 
o autoritate, i se aduce în atenție o analogie, i se prezintă rigorile 
unei deducţii. Raţionalitatea individuală este astfel construită 
încât reacționează favorabil la aceste constrângeri ale întemeierii. 

Poate că nu ar fi inutil să atragem atenţia că imperativitatea 
contactului direct cu publicul, cu spiritul său critic şi capacitatea sa 
de evaluare constituie suportul (sau unul dintre suporturile) 
pentru care oratoria se exersează în marginea ideii de frumuseţe, 

este o ipostază a acestei idei. Nu poți ieşi în public oricum, ci în 
hainele cele mai frumoase! Numai prin aceasta îi poți impresiona 
pe ceilalți. A cincea subliniere: relaționarea directă a artei oratorice 
cu aderenţa la un public oarecare trimite la o altă observaţie de 
natură să ajute la trasarea conturului acestui domeniu al practicii 
discursive: oratoria se exersează în planul oralității. Vrem să spunem 
că arta oratorică îşi dezvăluie toate posibilitățile, toate capacitățile, 
toate mijloacele şi, de ce nu, toate riscurile în situația în care 
discursul se produce direct, prin cuvântul vorbit în fața audi- 
toriului. Chiar dacă discursurile, cuvântările pot fi pregătite în cele 
mai mici detalii în prealabil, oralitatea îl pune pe orator adesea în 
situații imposibil de prevăzut, de anticipat, în care el trebuie să se 
descurce, cărora trebuie să le facă față. Arta sublimă a oratoriei 
constă, în ultimă instanță, în acest fapt: a ieşi din situații 
neprevăzute ca şi cum ele ar fi fost anticipate şi pregătite cu cea 
mai mare atenție. 

Oralitatea se impune ca mediul cel mai propice oratoriei 
graţie avantajelor pe care ea le oferă celui care vrea să exceleze în 
acest domeniu. Mai întâi, oralitatea, contactul direct cu publicul 
îi arată unui orator desăvârşit raportul de concordanţă sau de 
discordanţă dintre ceea ce i se propune publicului şi ceea ce el 
aşteaptă de la orator. A intui „efectul de atmosferă”? este o cali- 
tate pe care nu o au mulți, dar care dă posibilitatea oratorului să se 
adapteze rapid la reacțiile (latente sau manifeste) ale publicului. 
Dacă aşteptările sunt satisfăcute, atunci discursul are toate şansele 
să fie un succes, dacă nu, atunci oratorul trebuie să caute din mers 
alte căi pentru a ieşi din situaţia delicată în care se află. 

Nu e mai puțin adevărat că oralitatea este terenul propice 
immprovizațiilor de efect. În general, retorica s-a constituit ca o artă 
care să pună la dispoziţia celor ce voiau să se manifeste plenar în 


!2 Mariana Neț, O poetică a atmosferei, Editura Univers, Bucureşti, 1989. 

viața publică reguli prin care să se mai înlăture ceva din impro- 
vizaţiile simțului comun. Pe de altă parte, majoritatea oratorilor 
de faimă au subliniat cu tărie că fără improvizație arta oratorică 
şi-ar pierde una dintre dimensiunile fundamentale iar discursul, 
un mijloc de a-şi asigura succesul. Este vorba, fireşte, de impro- 
vizaţia ce vine dintr-o cunoaştere perfectă a regulilor elocinței şi 
care amplifică efectul de surpriză al unui discurs de succes. 
Improvizația de efect vine dintr-o inteligență spectaculară în arta 
discursului, dintr-o stăpânire perfectă a temei şi a reacțiilor 
publicului, dintr-o înțelegere adecvată a situației contextuale în 
care se produce discursul. Avem şi o ilustrare care ne susține: 
arta actorului (care este şi rămâne până la urmă o formă a orato- 
riei) ar fi de neconceput fără virtuțile improvizaţiei. De altfel, 
diferențele dintre oratori, dincolo de fondul comun de reguli pe 
care îl stăpâneşte fiecare, vin din această artă a improvizației. 

Nu e mai puțin adevărat că oralitatea asigură cadrul 
adecvat al verificării imediate a eficienței unui discurs. Reacţia 
publicului este măsura succesului! Spre deosebire de alte do- 
menii ale artei (muzica, pictura, dansul), unde specialiştii pot 
schimba, prin explicațiile şi argumentele lor, o apreciere a publi- 
cului, în arta oratorică acest lucru este de-a dreptul imposibil: 
dacă publicul te huiduie la sfârşitul discursului, înseamnă că, în 
calitate de orator, ai suferit un eşec, indiferent de ceea ce spun 
specialiştii în arta oratoricăb. Reluăm aici subtilele observații ale 
lui Tudor Vianu referitoare la paradoxuri ale succesului: 


13 Cicero a subliniat cu tărie acest lucru: „Desigur, Atticus, discuţia asta 
despre succesul sau insuccesul unui orator aş prefera cu mult mai mult să-ți 
placă ţie şi lui Brutus; dar discursurile mele aş vrea să fie pe placul publicului. 
Căci cel care vorbeşte aşa încât e prețuit de public este în mod necesar prețuit şi 
de cunoscători. Într-adevăr, voi aprecia ce-i bun şi ce-i rău într-o cuvântare, 
dacă am priceperea şi pregătirea s-o fac; dar cât valorează un orator, asta poți 
s-o înţelegi după ceea ce reuşeşte prin cuvântarea sa” (Cicero, Brutus sau despre 
oratorii renumiţi, în: Cicero, Opere alese, II, ed. cit., pp. 272-273). 

„Succesul este o răsplată. Sub această formă el este, în indi- 
vidualitate, recunoştinţă, şi, în opinia publică, conştiinţa unei 
datorii plătite. [...] Succesul afirmă că cineva este răspunzător în 
chip direct şi ştiut de frumusețea faptei sale. Se poate întâmpla 
totuşi ca individualitatea să fi pătruns mai adânc în tainele 
responsabilității şi atunci, în succesul cel mai sărbătoresc, se 
poate simţi încă năpăstuită, după cum în cea mai umilă floare 
care i s-ar oferi poate s-o tulbure conştiinţa unei uzurpări. 
Opinia publică nu va obosi niciodată de a sărbători un om 
mare pentru că acesta îi dă iluzia plăcută de a trăi în unison cu 
sufletul acestuia din urmă” (Tudor Vianu, Paradoxele succesului, 
în: Opere, vol. 9, Editura Minerva, Bucureşti, 1980, p. 498). 


În sprijinul valorizării superioare a oralității în arta oratorică 
vine şi autoritatea antichităţii. Anticii se pregăteau în şcolile de 
retorică pentru a vorbi în public, pentru a se adresa direct popo- 
rului şi a obține adeziunea lui sau a reprezentanţilor lui. De altfel, 
cele trei genuri oratorice pe care anticii le-au teoretizat (judiciar, 
deliberativ, epidictic) pun în evidenţă imperativele oralității: apă- 
rarea şi acuzarea se desfăşurau în fața celor îndrituiți să judece, 
discursurile politice se țineau în fața poporului iar elogiile sau 
blamurile se țineau la adunările ocazionate de omagierea celor 
dispăruţi, a eroilor. De altfel, este interesant de subliniat că, în 
Phaidros, Platon face două analize în privința artei cuvântărilor, 
una care are în vedere vorbirea (oralitatea), cealaltă care vizează 
scrierea. S-a şi făcut observația că filosoful grec acordă o ierar- 
hizare valorică superioară oralității în raport cu scrierea! în 
privinţa rolului în arta cuvântărilor. Fără îndoială, era de necon- 
ceput în antichitate ca un individ care citeşte un discurs să fie 
considerat un bun orator! Lecturările constituiau doar etapa 
inițială în pregătirea unui bun orator. 


14 Henri Joly, L'ecriture et la parole, în: Le reversanait platoniaeu: Logos, episteme, 
polis, ]. Vrin, Paris, 1974, pp. 111-127. 

A şasea subliniere reia o observaţie venită încă din anti- 
chitate: arta oratorică vizează persuasiunea publicului. Conceptul de 
persuasiune este adus în atenţie atunci când se încearcă iden- 
tificarea artei elocinței tocmai pentru a mai îmblânzi cumva 
constrângerile convingerii, dar şi pentru a da o oarecare determi- 
nare conturului nesigur al adeziunii. Chaignet o asociază unei 
stări de posesiune prin care sufletul unei persoane se lasă în 
posesia sufletului altei persoane fără a şti cu exactitate în virtutea 
cărui temei. Din acest motiv, nu o dată, starea de posesiune a fost 
asociată cu o anumită putere divină. Acela care este în stare să 
producă persuasiunea prin intermediul unui discurs, acela este 
atins de aripa geniului. Prin intermediul persuasiunii, forța şi 
capacitatea individuală a oratorului se transmit publicului care, 
în urma acestei influenţe, este înstăpânit de aceleaşi idei. De 
altfel, definiția dată de Aristotel artei oratorice, atât de mult 
invocată de exegețţi, este centrată pe ideea de persuasiune: 


„Să admitem deci că retorica este facultatea de a descoperi 
prin intermediul speculaţiei ceea ce, în fiecare caz, poate să fie 
propriu persuadării. Nici o altă artă n-are această funcţie; toate 
celelalte au un obiect propriu destinat învățământului şi per- 
suasiunii; de exemplu, medicina asupra stărilor de sănătate şi 
de boală; geometria pentru variațiile de mărime; aritmetica 
pentru numere şi aşa mai departe celelalte arte şi ştiinţe; dar, se 
poate spune, retorica pare a fi facultatea de a descoperi în mod 
speculativ în tot ceea ce este dat persuasivul; aceasta ne 
permite a afirma că tehnica în discuţie nu aparţine unui gen 
propriu şi distinct” (Aristote, La rhetorique, |, 2, 135b, Soci6te 
d'Edition „Les Belles Lettres”, Paris, 1967, p. 76). 


Nu e deloc superfluu a atrage atenția asupra termenului 
speculativ, care intervine aici, fără îndoială, cu un rol bine deter- 
minat. A descoperi speculativ în fiecare subiect ceea ce foloseşte 

actului de persuadare înseamnă a găsi numai prin mijloacele 
gândirii pure (nu prin experiment, de exemplu, ca în ştiinţă). 
Aspectul este semnificativ deoarece definiția şi insistența asupra 
sursei speculative a descoperirii elementelor proprii persuasiunii 
deschide calea tuturor în ceea ce priveşte posibilitatea practicării 
unei astfel de arte (pentru că fiecare se poate bizui pe gândirea 
proprie). 

Cu toate reticențele pe care ni le procură peste două milenii 
de încercări de a defini cât mai exact şi cât mai mulțumitor arta 
oratorică, riscăm să considerăm că oratoria este arta de a practica 
discursul după regulile retorice ale frumosului în vederea persuasiunii 
unui public oarecare. Menţionăm că, chiar în tratatele serioase 
asupra domeniului, cei doi termeni - retorică şi oratorie - se 
confundă adesea. O analiză mai atentă ne-ar arăta că, în ciuda 
interferențelor indiscutabile, există şi unele deosebiri. Retorica 
pare să se asocieze mai mult cu demersul ştiinţific sau teoretic 
asupra discursului, în timp ce oratoria sau elocința vizează cu 
precădere latura practică, acțională a dezvoltării unui discurs. 
Retorica este legată mai mult de posibilele explicații ale unui 
discurs construit care a avut succes, în timp ce oratoria vizează un 
răspuns la întrebarea: cum să facem ca un discurs să aibă succes, 
să persuadeze? Evident, pentru a pune în act un asemenea 
răspuns, ea se foloseşte de principiile retoricii, principii conturate 
ca răspuns la întrebarea: cum a fost construit un discurs care a 
avut succes? Un discurs ştiinţific care a recurs la argumente, la 
deducții şi a avut succes la un public specializat constituie în mod 
cert o preocupare a retoricii (cel puţin a aceleia sugerată de 
termenul „neoretorică”), dar e greu de presupus că el poate fi 
socotit un demers de domeniul oratoriei. Pentru simplul motiv că 
frumosul, cu care oratoria se asociază, nu este adus aici la rang de 
esenţă a construcției discursive. 

3. Spiritul artei oratorice azi 


În timpul din urmă, aria de cuprindere a ceea ce intră sub 
jurisdicția artei oratorice s-a amplificat fără încetare. Departe de 
a se confirma gândul uşor ironic al lui Renan, dezvăluit în 1880 
la Academia Franceză, conform căruia „retorica este singura 
eroare a grecilor“, arta elocinței a devenit în timpurile din urmă 
un domeniu de tot interesul, probabil şi sub influenţa „cotiturii 
lingvistice” („the linguistic turn”) produsă în filozofie la jumă- 
tatea secolului trecut. Vrem să atragem atenţia asupra câtorva 
schimbări majore în configurația culturală a modernităţii târzii, 
schimbări care au influenţat în mod radical destinul artei orato- 
rice, recuperarea ei în contemporaneitate ca şi modalitățile sau 
formele în care ea apare în conştiinţa publicului. Uneori fără a ne 
da măcar seama că e vorba de acea „ars bene dicendi” a anti- 
chității. 

O primă subliniere ține de faptul că, astăzi cel puţin, aria de 
adresabilitate în raport cu celălalt se vrea de maximă amplitudine, dacă 
este posibil chiar planetară. Acest lucru a schimbat din temelii 
modul de concepere şi producere a discursului. Mai avem de-a 
face astăzi cu gesticulaţia abundentă, cu solemnitatea adesea cău- 
tată, cu crearea momentelor înălțătoare ale vorbirii, cu inducerea 
unor tensiuni ale trăirii memorabile în tribunale, în amfiteatre, la 
tribuna parlamentului, locuri altădată atât de căutate de aceia care 
urmăreau să fie remarcaţi drept buni oratori? Evident că nu, iar 
nevinovatele rătăciri ale unora - destul de puţini - care se mai 
pretează la aşa ceva sunt tratate cu condescendenţă, adesea cu o 
îngăduință mascată, ca venind de la nişte indivizi rătăciţi în pro- 
priile himere, incapabili să vadă că ceea ce fac este în dezacord 
cu simţul comun şi observaţia curentă. 

De ce se întâmplă toate astea? Pentru motivul destul de 
clar că miza discursului astăzi nu se mai află la acest nivel, nu 

mai vizează poate atracția unui public relativ redus (unele 
excepții notabile regăsim în ceea ce am putea numi oratoria aca- 
demică), ci adresabilitatea către toți şi, dacă este posibil, captarea 
tuturor. De ce să te chinui să vorbeşti în fața a o mie de oameni 
(care, la rigoare, nici nu contează ca număr de voturi!) când poți 
să te adresezi întregii țări (fără îndoială, unui număr mult mai 
mare decât în cazul unei adunări publice) prin intermediul tele- 
viziunii, iar efectul poate fi cu mult mai mare? 

Oratoria de astăzi se apropie sensibil de idealul elocinţei 
clasice (frumusețe, claritate, sublim, surpriză) numai în iposta- 
zele ei care simbolizează relația oratorului cu lumea întreagă, cu 
comunitatea întreagă, cu rolul mesianic asupra celorlalți. Fără a 
minimaliza tendința de adresabilitate a individului şi în fața 
unui public mai restrâns, e de observat că, în acest caz, exigenţele 
artei oratorice ce țin de adevăr, bine, frumos sunt adesea eludate, 
dacă nu în totalitate, cel puţin în unele aspecte ale lor. Este cât se 
poate de adevărat că una dintre cauzele acestei situații ține de 
tehnica modernă (ne referim aici la televiziune sub diversele ei 
aspecte), care a facilitat această posibilitate de punere în contact a 
individului cu lumea. De exemplu, secvenţa dată pe toate cana- 
lele de televiziune, când Paul Bremer, administratorul american 
al Irakului, anunţă capturarea lui Saddam Hussein: 


„Ladies and gentlemen, we got him”, 


chiar dacă e de mici dimensiuni, chiar dacă nu e un 
discurs oratoric în accepțiunea clasică a termenului, e construită 
după toate regulile persuasiunii şi ale efectului seducţiei asupra 
celor mulți. Dacă mai adăugăm şi anumite aspecte legate de 
gestica ce a însoţit acest mic anunț sau de componenta afectivă 
care l-a însoţit, atunci ne convingem că el a fost gândit şi executat 
după toate regulile artei oratorice, deşi telespectatorul de rând cu 

greu îşi dă seama de acest lucru. De ce această întreagă 
desfăşurare de mijloace ale artei oratorice pentru un simplu 
anunț? Fiindcă oratorul ştia că se adresează lumii întregi şi că 
gestica lui, patosul exprimării, tonalitatea vor fi subiecte predilecte 
pentru presă şi pentru opinia publică. Când preşedintele Bush, 
după incalificabilele atacuri de la 11 septembrie 2001, ține o 
conferinţă de presă în care declară, printre altele: 


„Doamnelor şi domnilor, 

Acesta este un moment dificil pentru America. Din păcate, va 
trebui sămă întorc la Washington după acest discurs. [...] 
Astăzi s-a petrecut o tragedie națională. Două avioane s-au 
lovit de World Trade Center în ceea ce pare a fi un atac tero- 
rist asupra țării noastre. [...] Terorismul împotriva Americii 
nu va avea nici o şansă. Vă rog, să păstrăm un moment de recu- 
legere. Fie ca Dumnezeu să binecuvânteze victimele, familiile 
acestora şi America” (George Bush, discurs ținut la Emma 
Booker Elementary School, Sarasota, Florida, 11 septembrie 
2001, orele 9,30; http://www.whitehouse.gov/ news/ releases/ 
2001 /09,/20010911.htm!), 


intervenţia sa e construită după toate normele persuasiunii. Unul 
dintre principalele motive pentru care apare, la acest nivel, grija 
deosebită pentru felul exprimării, pentru seducţie chiar, ține de 
faptul că individul e conştient că discursul lui se adresează 
întregii lumi şi că va stărui, datorită mijloacelor prin care se 
propagă, mult timp în conştiinţa lumii. 

Descoperim aici ceva asemănător cu situația creațiilor 
artistice. Scriitorul de geniu are aproape o obsesie pentru forma 
expresiei în care „toarnă” acțiunea poemului, romanului, piesei 
de teatru. Cine are curiozitatea de a investiga manuscrisele scrii- 
torilor cu adevărat mari va descoperi cu surprindere că opere 
mari, care par scrise, datorită perfecțiunii formei, dintr-o răsu- 


flare, sunt rezultatul unor chinuitoare încercări şi renunţări, 
reveniri şi reorganizări, totul numai pentru ca să ajungă la forma 
expresiei pe care autorul o crede cea mai reuşită, în viziunea pro- 
prie chiar apropiată de perfecțiune. Unul dintre exemplele cele mai 
la îndemână, pentru noi cel puţin, este Eminescu. Perpessicius, 
editorul manuscriselor eminesciene, ne-a lăsat mărturii interesante 
cu privire la zecile de variante (numai cele care s-au păstrat) ale 
unei poezii, ale unei strofe, ale unui vers (surprinzătoare sunt 
multiplele variante ale versului „O prea frumoasă fată” din 
Luceafărul). De ce? Pentru că geniul poetic este conştient că se adre- 
sează, pe de o parte, unui public cititor de dimensiuni mari (Şi care 
se amplifică în permanenţă) şi, pe de altă parte, este conştient că se 
adresează posterității. Or, în aceste condiţii, forma în care el se 
adresează trebuie să răspundă tuturor exigențelor frumosului 
poetic şi să se apropie de perfecțiune. Cam aceasta este moti- 
vația, păstrând proporţiile, fireşte, şi în ceea ce priveşte dis- 
cursurile oratorice puse în scenă de cei care se adresează lumii. 

O a doua subliniere vine, într-un fel, s-o întregească pe 
prima, dar şi să augmenteze încercarea de a găsi ceva din spe- 
cificul artei oratorice astăzi: arta oratorică este asociată unui ade- 
vărat spectacol. Într-un astfel de context se produc astăzi discursu- 
rile. Este adevărat, nu mai putem imagina astăzi oratoria în 
maniera clasică - deşi oratoria clasică produce multora încântare 
şi un sentiment al nostalgiei. Aspectul a fost subliniat chiar de 
către aceia care, într-o viziune modernă, au sistematizat sectoare 
importante ale oratoriei clasice: 


„Bineînţeles, chiar dacă vechea retorică e mai puţin stupidă 
decât afirmă stiliştii, nimeni nu se gândeşte în chip serios să-i 
recupereze toate rămăşiţele: eclectismul trebuie evitat. Aşa 
cum a observat cu multă justețe Gerard Genette, a existat la 
retoricienii clasici o «furie de a numi care e un mod de a se 
desfăşura şi de a se justifica multiplicând obiectele ştiinţei 

lor»“ (Jacques Dubois et alii, Retorica generală, Editura 
Univers, Bucureşti, 1974, p. 4). 


La întrebarea, retorică, fireşte, „Mais ou sont les neiges 
d'antan?“, va trebui să răspundem că zăpezile de altădată s-au 
topit fiindcă s-au schimbat condiţiile climaterice! Lumea s-a 
schimbat, posibilitățile de adresare față de celălalt s-au multipli- 
cat, tehnica postmodernă a facilitat contactul direct dincolo de 
obstacolele distanţei, fireşte chiar gusturile nu mai sunt aceleaşi 
şi, prin urmare, şi exigenţele artei cuvântului bine rostit trebuie 
să se schimbe. 

Dimensiunea spectaculară a artei oratorice de astăzi, pre- 
zentă la nivel individual şi în oratoria clasică, unde depindea 
exclusiv de posibilităţile oratorului, are consecințe dintre cele 
mai semnificative pentru întregul triptic sub care se prezintă 
demersul: ethos, pathos şi logos. Din punctul de vedere al ethosului 
(oratorul şi calitățile sale), e de remarcat că rolurile par a fi 
schimbate fundamental. leşirea în public a personalităților (în 
domeniul politic, artistic, sportiv etc.) este rezultatul unei întregi 
regii în care cineva - acela care organizează spectacolul oratoric - 
ordonează toată mişcarea, toată gestica, toată atitudinea şi chiar 
toată „prezența” personajului principal (personalitatea care tre- 
buie să vorbească). Întrebarea este următoarea: mai este oratorul 
stăpânul său şi al calităților artei sale în condiţiile în care, în 
fiecare moment aproape, i se spune ce să spună, ce să facă, cum 
să facă ceea ce trebuie să facă? mai este el răspunzător, obiectiv 
vorbind, de succesele sale, de consecinţele pe care le au cuvintele 
sale şi chiar de greşelile pe care le face într-o situaţie discursivă 
de tip oratoric? În oratoria clasică, o greşeală fundamentală în 
producerea discursului putea să frângă pentru totdeauna o 
carieră promițătoare. Mai este astăzi posibil acest lucru? Echipe 
întregi de consilieri pe probleme de comunicare însoțesc perso- 

nalităţile în discursurile lor atunci când se adresează publicului, 
creând adesea acestora din urmă imaginea dezagreabilă a unor 
indivizi care trebuie tot timpul asistați fiindcă nu se descurcă 
singuri! Şi nu e vorba de excepţiile privind marile personalități 
politice sau artistice, ci chiar de niveluri mult mai neînsemnate: 
până şi primarul unei localități cât de cât răsărite nu se adresează 
direct oamenilor, ci prin intermediul purtătorului său de cuvânt! 

Din punctul de vedere al pathosului (auditoriul şi problemele 
sale de receptabilitate), şi aici se produc schimbări semnificative. 
Dimensiunea spectaculară a discursului oratoric modern pune 
auditoriul într-o situație dilematică: ce e mai important, spectaco- 
lul care se produce sau mesajul care este transmis prin ceea ce se 
spune. În oratoria clasică, dimensiunea spectaculară a discursului 
oratoric (concretizată, de obicei, în gesticulaţie, tonalitate sau 
mimică) avea menirea de a amplifica efectul înțelegerii mesajului 
transmis prin vorbire. Mai stau lucrurile în acest fel în spectacolele 
discursive care se pun în scenă astăzi? Greu de răspuns la o 
asemenea întrebare. Pe de altă parte, în oratoria clasică exista o 
preocupare aparte şi permanentă din partea oratorului ca nu 
cumva să existe o contradicție între ceea ce spune şi gesturile, 
mimica, tonalitatea sau atitudinile cu care însoţeşte ceea ce spune 
(ideile mai puţin importante nu trebuie însoţite de o gesticulaţie 
abundentă, după cum ideile mari nu trebuie lăsate în afara 
manifestării nonverbale sau paraverbale). 

Astăzi lucrurile par a sta invers: vorbeşti la inaugurarea 
unui cămin de bătrâni cu o gesticulaţie, cu o participare afectivă, 
cu un tonus mai degrabă valabile în situaţii de care atârnă 
destinul țării sau al lumii întregi! Asumarea lucrurilor de o 
asemenea manieră nu este gratuită. Dimensiunea de spectacol a 
oratoriei de astăzi are drept consecință - în planul pathosului, 
fireşte - manipularea auditoriului. De la binefacerile persuasiunii la 
şarlatanismul manipulării nu este decât un pas, pe care un 

spectacol bine regizat te ajută să-l faci pentru a păcăli vigilența 
unui auditoriu nevinovat şi a-l duce pe căi acționale dorite 
numai de cei care montează spectacolul! 

În sfârşit, la nivelul logosului (limbajul sau discursul în care 
se concretizează intervenţia spectaculară), schimbările se produc 
pe multiple planuri. În oratoria de tradiţie, discursul aparținea 
cu siguranţă oratorului care îl producea, iar acesta din urmă era 
judecat după produsul său. În ieşirile la rampă ale persona- 
lităţilor de azi, mai putem avea încredere că discursurile sunt ale 
lor şi că în ele se văd inteligenţa, aptitudinile şi capacităţile celui 
care vorbeşte? Cu siguranţă, în multe cazuri, răspunsul este 
negativ, deşi nu putem afirma categoric că nu există şi excepții 
notabile. Pe de altă parte, limbajul şi discursul produs cu ajutorul 
său nu serveşte numai ideii pe care ar vrea să o dezvolte oratorul, 
ci şi nevoii de spectacol, exigenţelor de regie în care oratorul se 
prezintă. Este cât se poate de evident că, din acest punct de 
vedere, selecția mijloacelor expresive e determinată de contextul 
în care individul produce discursul! 

De ce această dimensiune de spectacol în arta oratorică de 
astăzi? Motivele sunt mai multe. Deşi este dificil să facem un 
inventar în baza unor criterii cât de cât obiective, totuşi vom 
aminti câteva. Una dintre cauze ține de ceea ce am putea numi 
obsesia imaginii. Preşedinţi de state, aspiranţi la această demni- 
tate, parlamentari şi oameni politici, artişti şi sportivi mai mari 
sau mai mici sunt dominați - fiecare în proporţii diferite - de 
imperativul unei imagini favorabile în conştiinţa publicului. Or, 
nimic nu prinde mai bine unei imagini favorabile decât un spec- 
tacol bine regizat în care personalitatea să fie bine integrată cu un 
discurs! Orice prilej este bun: războiul din Irak, capturarea lui 
Saddam, decernarea premiilor Oscar, inaugurarea statuii lui 
Rabin, discuţiile despre corupție în Parlament, dispariţia tragică 
a unui coleg pe care până mai ieri nu-l puteai suferi, manifesta- 

țiile pacifiste etc. De multe ori, pe altarul imperativității imaginii 
favorabile se sacrifică idei îndrăznețe, atitudini de demnitate sau 
sentimente onorabile. 

Dimensiunea spectaculară a oratoriei de astăzi este 
determinată şi de faptul că spectacolul este o piedică în calea 
uitării. Mulțimea poate fi controlată, poate fi dominată atunci când 
nu te uită! Ca personalitate ai valoare numai dacă eşti în atenția 
mulțimii în permanenţă. lar un spectacol bine regizat poate stărui 
pentru mult timp în conştiinţa publicului şi poate crea o senzaţie 
de omniprezență a personajului. În unele domenii, astfel de 
înscenări iau forme dintre cele mai năstruşnice, ca să folosim o 
exprimare eufemistică: „divorțul anului”, „Mutu preocupat de 
Eminescu, matematică şi filosofie”, „căsătoria lui Britney Spears a 
durat două zile” şi altele asemenea. Pe alte dimensiuni, fireşte, 
Derrida!5 a teoretizat conceptul de uitare („oubli”), ca şi pe cel de 
urmă („trace“), ultimul cu referire la conceptul de scriitură, văzut 
ca un antidot în privinţa uitării. Cum oamenii din vechime au 
avut nevoie de scriere pentru a lupta împotriva uitării, e posibil 
ca omul de astăzi să aibă nevoie de spectacol pentru a nu-i uita 
pe ceilalți! 

În sfârşit, dar nu în ultimul rând, e posibil ca dimensiunea 
spectaculară a oratoriei de astăzi să fie determinată de faptul că, 
tot mai mult, spectacolul este văzut ca o manifestare a puterii, 
prestigiului şi valorii unui individ sau altul. Să nu ne lăsăm înşe- 
laţi de aparenţe. Cei care apar astăzi pe toate canalele media nu 
sunt chiar atât de preocupaţi - pe cât ar dori să lase impresia - de 
binele omenirii, de imaginea şi destinul țării, de gloria artei. Sunt 
şi ei oameni şi nimic din ceea ce este omenesc nu le este străin. 
lar prestigiul, gloria, puterea, admiraţia nu pot lăsa indiferent pe 
nimeni. Într-un fel, spectacolul este semnul, este marca acestei 


15 Jacques Derrida, De la graminatologie, Les Editions de Minuit, Paris, 1967, 
Pp. 42-108. 

puteri, a prestigiului de care crede individul că se bucură în 
conştiinţa celorlalți. 

A treia subliniere: prezența intempestivă a artei oratorice 
astăzi se manifestă într-o diversitate impresionantă de forme, unele 
de-a dreptul inedite şi care par a nu mai avea nici o legătură cu 
discursul oratoric clasic. La o analiză atentă însă, ele se supun 
tuturor exigențelor persuasiunii şi seducţiei, constituie modalități 
de adaptare a relaţiei discursive cu celălalt la exigenţele timpului 
modem dominat de tehnicitate, rapiditate, dinamism. 

Una dintre aceste forme, căreia timpul din urmă i-a conferit 
un rol ce pare chiar supradimensionat, este publicitatea. Omul 
politic se adresează celorlalți mai mult prin secvențe publicitare: 
„La vremuri noi, oameni noi” (Constantinescu, prezidenţialele din 
1996), „Forţa liniştită. Mitterand preşedinte” (Mitterand, prezi- 
denţialele din 1981), „I like Ike” (Eisenhower, prezidenţialele din 
1952), marile companii se adresează clienților potenţiali prin inter- 
mediul publicității: „Unii au baftă, tu ai MemoPlus” (reclamă la 
un produs farmaceutic care întreține şi dezvoltă capacitatea de 
memorare), „Radio 21 loveşte din nou. Cu Buzdugan!” (text publi- 
citar la o emisiune de radio), „Trăieşte-ţi visul din prima zi a anu- 
lui! Connex îți doreşte să-ți împlineşti toate visele anul acesta...” 
(reclamă la o firmă de telefonie mobilă). Este o cale dintre cele mai 
eficiente de a intra în conştiinţa publicului: 


„„«industria publicitară şi-a deschis un nou front de acțiune 
asupra consumatorilor, dezvoltându-şi capacitatea culegerii 
informaţiilor relevante cu privire la cele mai intime habitudini 
domestice şi de comportament ale acestora. Cunoaşterea în 
detaliu a preferințelor culturale, a pasiunilor şi intereselor de 
ordin afectiv, a modurilor de a se relaxa şi a petrece timpul 
liber, a disponibilităților şi formelor de achiziție practicate 
(cash, rate, leasing), precum şi a predispoziţiilor faţă de schim- 
bare pe care le manifestă anumite grupuri, persoane sau 

colectivități reprezintă miza supravegherii comerciale prin deţi- 
nerea informaţiei «strategice» de către marile agenții publici- 
tare” (Gheorghe Teodorescu, Petru Bejan, Relaţii publice şi 
publicitate, Editura Fundaţiei „Axis”, laşi, 2003, p. 160). 


Constatăm cu surprindere că există instituții specializate 
pentru organizarea publicității care, vedem bine, nu poate fi 
lăsată la voia întâmplării. Ea trebuie făcută după anumite reguli 
de eficienţă, iar mare parte dintre aceste reguli vizează persua- 
siunea, captarea celuilalt, seducția consumatorului (în sensul cel 
mai larg al termenului: consumator de cultură, de ştiri, de pro- 
duse, de presă etc.). 

Chiar dacă se derulează la dimensiuni reduse ale textua- 
lităţii, publicitatea este dominată de aceleaşi virtuți, utilizează 
aceleaşi procedee şi e pândită de aceleaşi greşeli. De exemplu, în 
sloganele publicitare, preluate dintr-un volum dedicat analizei 
discursului publicitar: 


„Pour toujours et sourtout pour tout de suite” (reclamă la Dior) 


„Port-Grimaud, achetez le soleil et la mer” (reclamă pentru 
achiziționarea unei locuințe la Mediterana) 


sunt exploatate efectele persuasive ale unor figuri retorice bine- 
cunoscute pentru influența lor asupra receptorului: aliterația 
(repetarea unei consoane sau a unui grup de consoane la înce- 
putul sau în interiorul unui cuvânt pentru efectul stilistic 
produs), lripalaga (un transfer de însuşiri de la un obiect la altul, 
aflate, de obicei, în vecinătate). În textul publicitar: 


„Viceroy. 2 miliarde săptămânal!... Ca să-ți iei lumea-n cap! 
Directiva Consiliului CE/89/622 CEE: Tutunul dăunează 
grav sănătăţii”, 

o reclamă, după cum lesne ne dăm seama, la o marcă de țigarete, 
regăsim un sofism de toată frumusețea, sofismul discrepanţei 
dintre ceea ce se cere şi ceea ce se spune, analizat de altfel în lucrările 
de specialitate!e. 

În spectrul diversificării formelor sub care regăsim urmele 
oratoriei în contemporaneitate, discuţia n-ar trebui redusă doar la 
specificitatea discursului publicitar în raport cu cel clasic!?7, ci s-ar 
putea extinde şi asupra aspectelor care vizează modalităţile în care 
discursul se propagă de la „personalitate“ la receptorii săi. Au 
apărut, cum am mai afirmat deja în treacăt, instituţii specializate 
care fac legătura discursivă, care mediază relația dintre persona- 
litate şi public: purtătorul de cuvânt. El este acela care, din punct de 
vedere discursiv, reprezintă personalitatea. Avem de-a face aici, 
neîndoielnic, cu o delegare a autorității discursive, de la un individ 
(personalitatea politică, artistică etc.) la altul. 

Are acest lucru consecințe asupra construcţiei discursului 
oratoric? Fără îndoială. Întotdeauna, intermediarul este mai imper- 
sonal, mai glacial, mai puțin afectat, preocupat parcă prea mult să 
nu-i scape ceva în plus în legătură cu ceea ce ar vrea să spună, lasă 
adesea să-i scape ambiguităţi intenționate - cu care să-şi bată capul 
comentatorii, presa în general, după aceea -, limitează discuția 
atunci când subiectul pare cel mai fierbinte etc. Este simptomatic, 
pentru discursul politic românesc, tandemul Mugur Isărescu - 
prim-ministru, Adrian Vasilescu - purtător de cuvânt: dl Isărescu 
scotea două cuvinte pe lună, indiferent de ce era întrebat, apoi 
venea purtătorul său de cuvânt care, într-un limbaj uneori prețios, 
alteori lapidar, explica la nesfârşit ceea ce a vrut dl Isărescu să 
spună! Şi, evident, nimeni nu prea înțelegea nimic! 


16 Pierre Blackburn, Lugique de l'arguinentation, 2+ €dition, Editions du 
Renouveau Pedagogique, Inc., Saint-Laurent (Quebec), 1994, pp. 257-259. 

17 Olivier Reboul, La rhetorique, troisieme €dilion revue et corigâe, PUF, Paris, 
1990, pp. 97-100. 

Fără îndoială că instituţia în cauză a apărut pentru a-şi 
putea permite mai mult (sau mai puţin!) decât personalitatea pe 
care o reprezintă. De la înălțimea, responsabilitatea şi prestigiul 
unei funcţii de preşedinte, premier sau chiar ministru, cu greu îţi 
poți permite să afirmi: „Nu pot să răspund la această întrebare”, 
dar de la nivelul purtătorului de cuvânt, e posibil. Poţi să gre- 
şeşti, să fii prost informat ca purtător de cuvânt, dar nu-ți este 
permis să greşeşti sau să fii prost informat ca preşedinte sau 
premier. 


Capitolul II 
CUI SERVEŞTE ARTA ORATORICĂ ŞI LA CE? 


Întrebarea care deschide această dezbatere nu este una re- 
torică. Ea urmăreşte, prin răspunsurile posibile, să explice şi să 
întemeieze funcționarea unui demers constructiv vechi de când 
lumea şi cu un impact dintre cele mai semnificative în devenirea 
culturală a umanităţii. Dacă arta oratorică a fost atât de venerată 
în anumite perioade, după cum a fost repudiată în altele, 
înseamnă că ea nu poate lăsa indiferent pe nimeni. Explicația 
unei asemenea atitudini se regăseşte, desigur, în rolul şi funcțiile 
pe care arta oratorică le îndeplineşte în raport cu individul, cu 
relaţiile dintre indivizi, cu aspiraţiile culturale ale insului în 
societate, chiar cu devenirea societății în ansamblul ei. Este 
motivul pentru care urmărim să investigăm principalele funcții 
pe care un asemenea demers le îndeplineşte. 


1. Funcţia de soluţionare a conflictelor de opinie 


(a) Natura conflictuală a ființei umane. Experienţa istorică 
a umanității, situaţiile diverse din viața cotidiană, încercările de 
psihologie aplicată pun în evidenţă - fiecare în parte şi toate 
deopotrivă - natura conflictuală a fiinţei umane. Omul trăieşte, 
încă din timpurile ancestrale, în vecinătatea diferendelor, dacă 
nu chiar în preaplinul lor: popoarele au diferende între ele, 

indivizii obişnuiţi au păreri opuse în ceea ce priveşte una şi 
aceeaşi problemă, comunitățile se concurează între ele pentru 
obținerea unui loc mai bun în ierarhia socială. Aşadar, se pare că 
starea de diferență este una normală în relațiile interumane, chiar 
dacă dezideratul consensului este propovăduit adesea: 


„Conflictele pot sări gardul grădinii, după cum pot trece şi 
granițele țării; ele pot surveni şi după ce am făcut curat în 
bucătărie sau am depoluat mediul înconjurător. Ele pot 
implica relaţiile noastre cele mai intime sau interacțiunile cele 
mai superficiale. Când oamenii nu pot tolera diferențele 
morale, culturale, religioase sau politice, conflictul este 
inevitabil şi adeseori costisitor“ (Helena Cornelius, Shoshana 
Faire, Ştiinţa rezolvării conflictelor, Ştiinţă & Tehnică, Bucureşti, 
1996, p. 21). 


Pe de altă parte, este interesant de observat că explicaţiile 
asupra unor domenii întregi ale existenței umane se fundează 
mai mult pe ideea conflictului, chiar pe o agonistică explicită, 
văzută ca impuls al dezvoltării şi progresului: Darwin (lupta 
pentru existenţă este motorul devenirii speciilor), Marx (lupta de 
clasă este izvorul dezvoltării sociale), Freud (lupta dintre sinele 
individual şi supraeul social este temeiul devenirii individuale)!. 

Nu e mai puţin adevărat că dacă starea potenţială a fiinţei 
umane este una conflictuală, aspiraţia spre viaţa comunitară pre- 
supune rezolvarea conflictelor, de orice natură ar fi ele. În istoria 
umanităţii este vizibil efortul permanent de soluționare a con- 
flictelor dintre indivizi, comunităţi, popoare întregi. Uneori 
rezolvarea conflictelor a luat formele cele mai detestabile: în 
numele soluționării conflictelor s-au declanşat războaiele cele 


1 Morton Deutsch, Şaizeci de ani de studiu sociopsihologic al conflictului, în: Ana 
Stoica-Constantin, Adrian Neculau (coord.), Psihosociolugia rezolvării conflictului, 
Polirom, laşi, 1998, pp. 15-44. 

mai sângeroase, s-au înfăptuit crimele cele mai abominabile, s-au 
pus în scenă conjuraţiile cele mai detestabile. Fără îndoială, chiar 
dacă nu toți au recunoscut-o deschis, s-a văzut că o astfel de 
„rezolvare” a conflictelor nu este rațională, aşa cum ar fi de dorit 
în cazul fiinţei umane, la care, cum ne place să spunem în perma- 
nenţă, domină raționalitatea. Este motivul pentru care, cel puțin 
în epoca modernă, au apărut instituții specializate în soluțio- 
narea conflictelor dintre indivizi în situaţia când aceştia nu sunt 
capabili să şi le rezolve singuri: organisme intemaționale pentru 
medierea conflictelor dintre țări, tribunale pentru judecarea 
conflictelor dintre indivizi. 

(b) Ce este sn conflict de opinie? Sfera conflictelor posibile 
dintre indivizi este destul de largă şi, evident, se lărgeşte mereu. 
Pot exista conflicte economice, conflicte de natură psihologică, 
conflicte sociale. Nu toate acestea ne interesează când vrem să sta- 
bilim rolul artei oratorice în efortul de soluţionare a unor astfel de 
situaţii, ci numai ceea ce ființează sub denumirea de conflict de 
opinie. Prin urmare, ce este un conflict de opinie? Un conflict de 
opinie se instalează între doi indivizi, două comunități în legătură 
cu o anumită idee, cu o anumită problemă supuse discuţiei. Con- 
flictul de opinie apare în mod real atunci când între participanții la 
relația discursivă există opțiuni opuse în legătură cu adevărul tezei 
supusă discuţiei. Concluzia este că un conflict de opinie este 
determinat numai de diferențele de caracterizare alethică a tezei de 
către cei care participă la dezbaterea ei. 

Conflictele de opinie sunt omniprezente în viața cotidiană: 
unii consideră că fenomenul corupției în România este scăpat de 
sub control, alții, dimpotrivă, că el s-a diminuat simţitor, un critic 
literar crede că romanele scriitorului X sunt excelente, altul că ele 
se scaldă în mediocritate, avocatul este de părere că clientul său 
este nevinovat, procurorul afirmă cu toată tăria că vinovăția este 
evidentă. În toate aceste cazuri, ca şi în altele care ar putea fi 

invocate, avem de-a face cu poziţii diferite cu privire la tezele 
supuse discuţiei: „Corupţia este un fenomen generalizat”, 
„Romanele scriitorului X sunt interesante”, „Inculpatul este 
vinovat” (unii interlocutori le consideră adevărate, alții false). Fie 
secvența discursivă: 


„Hermogenes; lată Socrate, după Cratylos, ar exista în chip 
firesc, pentru fiecare dintre realități, o dreaptă potrivire a 
numelui, iar numele nu ar fi ceea ce unii denumesc aşa prin 
convenție, invocând o parte din vorbirea lor, ci s-ar fi produs 
în chip firesc o dreaptă potrivire a numelor, atât la eleni, cât şi 
la barbari: aceeaşi la toți. [...] 

Socrate: [...] Sunt însă gata să fac cercetarea împreună cu tine 
şi cu Cratylos. [...] 

Hermogenes: La drept vorbind eu însumi şi încă adesea, 
Socrate, am stat de vorbă cu el şi cu mulți alții, dar nu mă pot 
lăsa convins că dreapta potrivire a numelui ar fi altceva decât 
convenție şi acord” (Platon, Cratylos, 383a-b; 384c; în: Platon, 
Opere, III, ESE, Bucureşti, 1978, pp. 251-252). 


Această secvenţă din Platon pune o problemă („Cum se insti- 
tuie numele?”) şi fiecare dintre cei doi interlocutori (Cratylos şi 
Hermogenes) susține poziții diferite (sau are răspunsuri diferite) la 
întrebarea care circumscrie tema în discuţie (Cratylos: „Numele 
sunt determinate de esenţa lucrului”; Hermogenes: „Numele sunt 
date prin convenţie şi acord”). Cum cele două propoziţii invocate 
sunt în relaţie de contrarietate, ele nu pot fi adevărate împreună. 
Aceasta înseamnă că fiecare dintre interlocutori, susținând răs- 
punsul său ca adevărat, susţine, implicit, răspunsul preopinentului 
ca fals. Avem de-a face cu un conflict de opinie. Un conflict de 
opinie presupune: teza supusă discuţiei, un interlocutor care o 
consideră adevărată şi un interlocutor care o consideră falsă. 

(c) Natura conflictului în judecățile de opinie. Dacă un 
conflict de opinie se instalează între interlocutori atunci când ei au 
atitudini alethice opuse cu privire la conţinutul informaţional al 
unei teze supuse discuţiei, atunci ar fi interesant să identificăm în 
legătură cu ce anume se instalează această stare de discrepanță 
opinabilă între interlocutori. În identificarea unui răspuns la 
această problemă ne asumăm sugestiile modelului triadic al 
dialogicii intenționale, conturat de Gilbert Dispaux2. 

Ideea de la care se pleacă este aceea că, într-o relație dia- 
logică prin care se urmăreşte un act de tranzacţionare („les tran- 
sactions dialogiques”), distincția dintre judecăţile utilizate trebuie 
să aibă drept criteriu intenția cu care se pune în act o construcție 
discursivă. Un individ care intră într-o formă de „dialogică 
tranzacţională” cu un altul este dominat de o anumită intenție: 
aceea de a comunica anumite observaţii (concretizată în formu- 
larea judecăților de observaţie), intenţia de a comunica o evaluare 
(concretizată în formularea judecăților de valoare), intenţia de a 
comunica o prescripţie (concretizată în judecățile prescriptive). 
Atenţi la geneza istorică a ideilor, vom putea să remarcăm că 
regăsim aici aceeaşi intenționalitate care fundează tripartiția 
genurilor oratorice la Aristotel. 

Conflictul de opinie, disputa critică, care e un rezultat al 
acestuia, iau naştere tocmai datorită faptului că interlocutorii au 
atitudini opinabile opuse faţă de conţinutul acestor tipuri de judecăți: 
de observaţie, de valoare, de prescripţie. O întrebare este aici 
esenţială pentru analiza judecăților care constituie obiectul unui 
conflict de opinie: de ce, în legătură cu cele trei categorii de 
judecăţi, interlocutorii se împart în două tabere distincte: unii care 
le consideră adevărate, motiv pentru care le susțin, alţii care le 
consideră false, motiv pentru care le resping? 


2 Gilbert Dispaux, La logique et le quotidien. Une analyse dialogique des 
mecanismes de l'argumentatiou, Les Editions de Minuit, Paris, 1984, pp. 13-61. 

Ne formăm opinii diferite cu privire la adevărul sau 
falsitatea judecăților de observație pentru simplul fapt că este posibil 
ca observațiile noastre cu privire la realitate (fapte, relații, situații, 
stări sufleteşti etc.) să ne furnizeze informaţii diferite, chiar opuse. 
Avem argumente destule pentru susținerea acestei aserțiuni, cel 
puţin pe aliniamente teoretice (scepticii, Platon în Republica, Kant în 
Critica rațiunii pure, Wittgenstein în Tractatus) sau practic-obser- 
vaționale (cercetările de fenomenologia percepției). Nu suntem de 
acord în ceea ce priveşte judecăţile de valoare deoarece, în marea lor 
majoritate, ele sunt judecăți de gust: de gustibus non disputandum 
est! Mai mult, judecăţile de valoare sunt rezultatul punerii în func- 
țiune a unor criterii diferite. În sfârşit, avem divergențe în ceea ce 
priveşte judecăţile prescriptive deoarece, în baza observațiilor şi a 
evaluărilor proprii, facem recomandări pentru ceilalţi în vederea 
îndeplinirii unor scopuri. Cum observaţiile şi evaluările proprii e 
posibil să nu coincidă cu ale celorlalţi, rezultă atitudini diferite față 
de prescripțiile pe care le facem. 

Cel care propune astfel de propoziţii în intenţia rezolvării 
conflictului de opinie cu interlocutorul are o atitudine opinabilă faţă 
de aceste judecăți: este convins că observația sa este corectă, că 
evaluarea este pertinentă şi, evident, că prescripţia pe care o face 
este profitabilă în raport cu îndeplinirea scopului acţiunii. Interlo- 
cutorul cu care a intrat într-un conflict de opinie pe această temă 
are atitudini opinabile opuse: este convins că observațiile adversa- 
rului său sunt false, că evaluările sunt neconcordante cu realitatea, 
că prescripţiile nu sunt eficiente. De aici conflictul de opinie. 

(d) Cum se soluţionează un conflict de opinie? Instalarea 
unui conflict de opinie este un semn că există, în legătură cu teza 
supusă discuţiei, o „problemă“ între interlocutori. Cum persistența 
conflictului este sursă de disconfort intelectual dar şi psihologic 
pentru ambii participanţi la relaţia discursivă (tensiune interioară, 
preocupare permanentă, neîncredere în celălalt), tendinţa firească 

este aceea de a încerca stingerea conflictului de opinie. A soluţiona 
un conflict de opinie înseamnă a găsi dovezi sau argumente prin 
care (sau în baza cărora) adversarul să renunţe la opinia sa în 
legătură cu teza şi să o îmbrăţişeze pe aceea a preopinentului. Prin 
urmare, un conflict de opinie se consideră rezolvat în două 
situaţii: când adversarul renunţă la propria opinie în favoarea 
aceleia care i se prezintă graţie forței argumentelor aduse sau când 
cel care propune teza renunţă la ea în favoarea tezei adversarului 
pentru că argumentele acestuia din urmă sunt mai puternice. 
Avem aici clauza de închidere a oricărui conflict de opinie. 

Cel puţin două lucruri trebuie subliniate aici. Primul: solu- 
ționarea conflictului de opinie constituie un demers de ordinul 
raționalității. A produce argumente (dovezi, probe) în susținerea 
sau respingerea unei teze înseamnă a căuta şi a găsi temeiul 
suficient pentru care un fapt, o situaţie, o relaţie, în general o stare 
de lucruri este aşa cum este şi nu altfel. Şi, evident, a găsi temeiul 
suficient pentru a considera adevărate enunţurile care exprimă 
astfel de stă ri de lucruri. De exemplu, dacă vrem să susţinem, 
într-o relație discursivă cu celălalt, teza „Inculpatul a săvârşit fapta 
de care este învinuit“, atunci trebuie să căutăm temeiul (sau unul 
dintre temeiurile) suficient al adevărului ei: „Pe corpul victimei 
s-au descoperit amprentele inculpatului“. Relaţionarea dintre 
temei şi teză este următoarea: 


Inculpatul a săvârşit (fiindcă) Pe corpul victimei s-au 
fapta de care este descoperit amprentele 
învinuit inculpatului 


Dacă pecorpul victimei se descoperă amprentele 
celui acuzat, atunci el este autorul faptei 

Parcursul întemeierii în termenii relației de adevăr este 
următorul: „Este adevărat că «Inculpatul a săvârşit fapta de care 
este învinuit» fiindcă este adevărat că «Pe corpul victimei s-au 
descoperit amprentele inculpatului» şi este adevărat că «Dacă pe 
corpul victimei se descoperă amprentele inculpatului, atunci el 
este autorul faptei»”. În mod normal, pe fundamentele stricte ale 
raționalității, interlocutorul care susține teza „Inculpatul nu a 
săvârşit fapta de care este învinuit” (şi, deci, consideră falsă teza: 
„Inculpatul a săvârşit fapta de care este învinuit”) ar trebui să-şi 
schimbe opinia sub constrângerea probei administrate („Pe 
corpul victimei s-au descoperit amprentele inculpatului”). 

AI doilea lucru care trebuie subliniat: armătura rațională a 
confruntărilor de argumente în vederea soluționării conflictelor 
de opinie este pusă în scenă cu ajutorul discursivității. Am mai 
subliniat şi cu alte prilejuri, o facem şi acum: raționamentele 
noastre sunt cunoscute de către ceilalți numai dacă un sistem 
adecvat de semne mediază între noi şi interlocutorii noştri. 
Altfel, întemeierea ar rămâne numai pentru cel care o face, fără 
nici o valoare în planul soluționării conflictelor de opinie. Prin 
urmare, discursul este acela care ne poate duce la soluționarea 
conflictelor de opinie chiar dacă mecanismul (fundamentul) 
soluționării este unul de ordin rațional. 

Există diverse forme ale discursivității prin care putem 
contribui la soluţionarea conflictelor de opinie. Una dintre ele este 
argumentarea dialogală: se instituie face-to-face o relaţie discursivă 
între doi interlocutori în care unul susține o teză şi aduce argu- 
mente în favoarea ei, celălalt respinge teza în cauză şi produce 
argumente în contra ei. Clauza de închidere funcţionează aici la 
parametri standard. O alta ține de ceea ce se numeşte argumentare 
polilogală: în grupuri relativ restrânse se pune în discuţie o teză, 
susținută de unii participanţi, respinsă de alții în baza jocului de 
forţe dintre argumentele prezentate. În sfârşit, putem să imaginăm 

argumentarea oratoriciă: un individ susține pe bază de argumente o 
teză în faţa unui public mai numeros care, explicit, nu produce 
dovezi contra tezei susținute. 

Această din urmă situaţie interesează cel mai mult arta orato- 
rică şi relaţia ei cu soluționarea conflictelor de opinie. Deşi, la supra- 
față, într-un demers de tip oratoric, publicul nu contrazice teza, în 
realitate fiecare participant la o astfel de relaţie caută şi găseşte un 
contraargument la fiecare dintre argumentele oratorului. E 
adevărat că reacţia nu se produce în timpul derulării discursului. 
Dar acest fapt nu înseamnă că ea nu se produce! Suntem adeseori 
spectatorii acestor dispute retorice „la distanță” în timp şi spațiu 
între cei care au opinii diferite cu privire la o anumită problemă: 
răspunsurile preşedintelui Chirac la discursurile preşedintelui 
Bush în legătură cu unele aspecte ale războiului din Irak, 
răspunsurile guvernului la atacurile opoziției etc. Probabil acesta 
este unul dintre motivele care l-au determinat pe Michel Meyer să 
susțină că retorica este arta negocierii de la distanţă între indivizi 
în legătură cu o anumită problemă?. 

(e) Blocaje rațional-discursive în soluționarea conțlictelor 
de opinie. Cum am afirmat deja, a soluţiona un conflict de opinie 
înseamnă a aduce argumente prin care să susții ca adevărată teza 
în discuție şi să respingi ca falsă teza opusă a adversarului. În rea- 
litate, lucrurile nu se petrec întotdeauna în acest fel. De ce? Pentru 
că, de multe ori, ne putem afla în fața unor erori care constituie 
adevărate blocaje în actul de soluționare a conflictelor de opinie. 
De unde pot veni astfel de erori? Evident, din cele două surse care 
şi contribuie la soluționarea unui conflict de opinie: raționalitatea 
şi discursivitatea. 

Dacă nu utilizăm, în disputele noastre cu ceilalți, o formă de 
raționare corectă, atunci nu putem să-l convingem pe interlocutor 


3 Michel Meyer, Questions de rhetoriqie: langage, raison, seduction, Livre de 
Poche, Librairie Generale Francaise, Paris, 1993, p. 22. 

că teza pe care o susţinem este un enunț adevărat. Pentru care 
motiv? Fiindcă, descoperind eroarea de raționament, el va putea 
respinge teza pe acest temei. Regăsim aici clasa sofismelor de logică, 
în sistematizarea propusă de Van Eemeren şi Grootendorsti. O 
multitudine de astfel de erori constituie obstacole serioase în solu- 
ționarea conflictelor de opinie: sofismul falsului antecedent, sofis- 
mul celui de-al patrulea termen, sofismul falsei dileme, sofismul 
falsei analogii, sofismul generalizării pripite, post hoc ergo propter 
hoc. Alte erori, care țin tot de domeniul raționalităţii, incriminează 
situația în care ceva este prezentat drept argument dar, în 
realitate, nu îndeplineşte nici pe departe acest rol: argumentur ad 
baculum (argumentul forţei), argumentum ad hominem (argumen- 
tul cu referire la persoană), argumentum ad populum (argumentul 
referitor la mulțime), argumentum ad verecundiam (argumentul 
referitor la autoritate). În opinia autorilor invocaţi, astfel de argu- 
mente formează clasa sofismelor schemelor argumentative. 

Cum a subliniat încă Aristotel, blocajele pot surveni şi grație 
limbajului pe care îl utilizăm pentru evidenţierea argumentelor şi 
a schemelor de argumentare prin care rezolvăm un conflict de 
opinie. Sunt cunoscute clasicele erori ale ambiguităţii sau ale echi- 
vocației prin intermediul cărora individul este pus în imposi- 
bilitatea determinăm exacte a obiectului asupra căruia se poartă 
conflictul de opinie. În aceste condiţii este dificil să mai întrezărim 
şansele soluționării lui5. 


4 Frans van Eemeren, Rob Grootendorst, La nouvelle dialectique, Editions Kime, 
Paris, 1996, pp. 107-237. 

5 Asupra unei discuţii mai ample privind aceste aspecte ale discursivităţii, a 
se vedea: Constantin Sălăvăstru, Discursul puterii: încercare de retorică aplicată, 
Editura Institutul European, laşi, 1999, pp. 264-289; Teoria şi practica argueu- 
tării, Editura Polirom, laşi, 2003, pp. 303-365. 

2. Funcția manipulatorie a artei oratorice 


(a) Sugestiile antichității. Manipularea este o temă de 
reflecţie dintre cele mai vechi. Încă Platon, în dialogul Phaidros, face 
o distincţie între vorbirea frumoasă (domeniu de investigaţie al 
retoricii) şi vorbirea adevărată (domeniu de investigaţie al analiticii). 
Filosoful grec constată că există o discrepanţă vizibilă între ceea ce 
este frumos şi ceea ce este adevărat în vorbire. Dacă arta oratorică a 
fost adeseori blamată, motivul esenţial al acestei atitudini era acela 
că ea asumă o substituție imorală: adevărul este înlocuit - în această 
„ars bene dicendi“ - cu frumusețea discursului“. Prin această 
substituție suntem în fața unei înşelătorii: receptorul, auditoriul în 
ansamblul său, este indus în eroare”. Platon a subliniat că: 


„viitorul orator nu are nevoie să fi deprins ceea ce este cu 
adevărat drept, ci mai degrabă opiniile mulţimii care hotărăşte; 
şi nici cele care sunt în realitate adevărate sau frumoase, ci cele 
care sunt doar socotite astfel. Din cunoaşterea acestora de pe 
urmă se obține darul convingerii, şi nu din aceea a adevărului” 
(Platon, Phaidros, 260a, în: Platon, Opere, IV, ed. cit., p. 462). 


& Asumpțiile anticilor asupra acestui subiect se întâlnesc cu cele ale contem- 
poranilor: „Această utilizare ambivalentă a retoricii există dintotdeauna și nu o 
putem evita. Întrebarea este simplă: serveşte retorica la a demasca artificiile de 
limbaj, gândurile false sau, din contră, este instrumentul demonic care le insta- 
urează pentru a captiva pe aceia pe care ea îi înşală? Se regăseşte aici critica cea 
mai radicală care fusese formulată contra retoricii, aceea a lui Platon, care vede 
în ea adversarul adevărului, conceput ca un discurs univoc, în care orice alter- 
nativă este exclusă: pentru el, într-adevăr, există adevărul de care se ocupă ştiinţa şi 
opinia comună, schimbătoare şi contradictorie, de unde se hrăneşte retorica“ 
(Michel Meyer, Questions de rhetorique: langage, raison, seduction, ed. cit., p. 8). 

? „...la Antici, retorica se prezenta ca un studiu al unei tehnici destinate 
uzului vulgului, nerăbdător să ajungă rapid la concluzie, să-şi formeze o opinie 
fără efortul prealabil al unei investigaţii serioase” (Ch. Perelman, L. Olbrechts- 
Tyteca, La nouvelle rhetorique. Traite de l'argumentatiou, PUF, Paris, 1958, p.9). 

De altfel, investigaţii recente asupra înțelegerii artei ora- 
torice în antichitatea greacă insistă asupra sensului peiorativ al 
acestei arte. 

(b) Ce este manipularea? Într-un sens foarte larg, manipularea 
semnifică o acţiune a unui individ prin intermediul căreia el poate 
produce modificări asupra lucrurilor, acţiunilor, sentimentelor, 
atitudinilor, credințelor altor indivizi, fără acordul acestora din 
urmă şi, de multe ori, fără ca aceştia să ştie acest lucru, să fie 
conştienţi de influența pe care o suferă. Spre o astfel de înțelegere 
de amplitudine maximală se orientează şi definițiile de dicţionar: 


„acţiune sau manieră de a manipula un obiect, un aparat; 
specialitate a prestidigitatorului care, numai prin dexteritatea 
sa, face să apară şi să dispară obiecte; manevră destinată înşe- 
lării: manipulare electorală — manipularea mulțimilor; influenţă 
exercitată asupra grupurilor numeroase, asupra opiniei, în 
special prin intermediul unei propagande masive...“ (Le Petit 
Larousse: Dictionnaire Encyclopedique, Larousse, 1995, p. 628). 


În The Encyclopedia of Language and Linguistics, manipularea e 
conturată de o manieră mai puțin precisă: 


„Strategiile pe care oamenii le utilizează pentru a-i determina 
pe ceilalţi să facă ceea ce ei doresc țin parţial de limbaj, impli- 
când utilizarea manipulatorie a acestuia din urmă” (The Ency- 
clopedia of Language and Linguistics, vol. 5, Pergamon Press, 
Oxford, New York, Seul, Tokyo, 1994, p. 2360), 


8 Avem în vedere poziţia lui Olivier Reboul: „Retorica: termen peiorativ. [...]. 
De ce această discreditare? Mai întâi, pentru că retorica apare ca artă, dacă nu de 
a minţi, cel puţin de a manipula oamenii prin discurs, un discurs tendențios şi 
deschizător de capcane, precum o pledoarie, un manifest electoral, o apologie..“ 
(Olivier Reboul, La rhetorique, troisieme 6dition revue et corigte, PUF, Paris, 
1990, p. 5). 

subliniindu-se rolul manipulării lingvistice („linguistic manipu- 
lation”) şi, în special, cel al actelor de vorbire indirecte („indirect 
speech acts”) în manipularea prin intermediul discursului. În 
sfârşit, o enciclopedie de filozofie ne atrage atenția că manipu- 
larea este: 


„o influență ocultă exercitată asupra unui individ sau a unui 
grup. Specificitatea acestui tip de influență poate fi cercetată 
în condiţiile receptării mesajelor produse de emitențţi. Se vor- 
beşte astfel de manipulare pentru a descrie o formă de comu- 
nicare în care destinatarii nu cunosc sau nu înțeleg, strategiile 
utilizate de cel care influențează” (Encyclopădie philosophigue 
universelle: Les Notions Philosopliques, vol. II, PUF, Paris, 1990, 
p. 1538). 


Se poate concluziona că o situație de manipulare trebuie să 
îndeplinească câteva condiţii: (a) ea trebuie să fie un act inten- 
ționat de influenţă asupra altuia prin intermediul instrumentelor 
şi mecanismelor care sunt în afara regulilor de corectitudine ra- 
țională sau discursivă (dacă aceste acte ar respecta regulile la 
care facem trimitere, atunci influenţa ar avea ca rezultat o con- 
vingere sau o persuasiune); (b) acest act intenționat de influență 
trebuie să aibă ca rezultat o schimbare în starea existențială a 
celuilalt (o modificare fizică, de acţiune, de comportament, de 
atitudine, de stare afectivă; dacă această schimbare nu se pro- 
duce, atunci suntem doar în fața unei intenţii de manipulare); (c) 
această schimbare se obține fără acordul liber şi conştient al 
interlocutorului, îndeosebi prin inducerea în eroare a acestuia 
din urmă, care crede că se află pe calea adevărului, dar, în 
realitate, el se află în eroare (acordul liber la o idee grație argu- 
mentelor invocate este semnul prezenţei unei convingeri); (d) în 
special când e vorba de manipularea prin intermediul discursu- 
lui, indivizii nu sunt conştienţi că instrumentele, tehnicile sau 

mecanismele de ordin rațional sau discursiv care sunt utilizate 
pentru a-i influența sunt eronate, nu respectă principiile raționa- 
lităţii sau ale discursivității (dacă ar exista conştiinţa acestui fapt, 
atunci influenţa ar fi anulată în consecinţele ei). 

(c) Pentru o sistematizare a formelor de inanipulare: comen- 
tarii. Exigenţele puse în evidenţă de încercarea de identificare a 
conceptului de manipulare ne arată cu destulă claritate cei doi 
poli ai oricărei manipulări: acțiunea prin care se exercită influența 
ce se poate transforma în manipulare (A: un demers întreprins 
de cineva cu intenţia de a influenţa pe altcineva) şi obiectul asupra 
căruia se exercită influența în intenția manipulării (D: cineva care 
suportă acțiunea de influențare din partea celuilalt). Pornind de la 
aceste două elemente, Herman Parret propune un tip de ordine în 
analitica structurală a acestor componente ale unei situații de 
manipulare în cadrul mai larg al investigării manipulării şi 
minciunii, cadru concretizat într-un „model al semioticii discursu- 
rilor“ şi, în mod egal, într-o „teorie a enunţării”“?. Urmăm în con- 
tinuare acest model de interpretare. 

Care este natura acțiunii manipulatorii şi, implicit, care 
sunt formele pe care le îmbracă această acțiune? În primul rând, 
se poate manipula un individ oarecare prin intermediul unei 
acțiuni fizice. De exemplu, pedeapsa corporală pentru schimbarea 
unui comportament sau a unei credinţe. În alte cazuri, se poate 
manipula un individ prin intermediul unei acțiuni discursive. De 
exemplu, o explicaţie adecvată care determină o acţiune viitoare. 
În concluzie, având drept criteriu natura acțiunii manipulatorii, 
putem să identificăm două forme ale ei: acțiunea fizică şi acțiunea 
discursivă. 

Această acţiune de manipulare are un domeniu vizat prin 
influenţă. El poate să fie foarte diferit. Putem să acționăm asupra 


7 Herman Parret, Prolegomenes â la tliionie de lenonciation. De Husserl ă lu 
pragnatique, Peter Lang, Bene, Frankfurt / Main, New York, Paris, 1987, pp. 230-278. 

obiectelor fizice (acţiunea de manipulare a cărților într-o bibliotecă), 
asupra credințelor sau ideilor (acţiunea de influențare a credințelor 
religioase), asupra acțiunilor sau faptelor (acţiunea de a determina 
un individ să facă o donaţie caritabilă). Prin urmare, există cel 
puțin trei domenii asupra cărora se poate exercita acțiunea de 
manipulare: domeniul obiectelor, domeniul credințelor, domeniul 
acțiunilor. 

Cele două criterii (natura şi domeniul acţiunii manipulatorii) 
se pot combina. Obţinem, astfel, o sistematizare a formelor de 
manipulare: 


Acţiunea manipulatorie (—) Acţiune fizică (Ai) | Acţiune discursivă(A2) 


Domeniul acţiunii (4) 


Domeniul obiectelor (Di) (A2 = Di) 


( 
Domeniul credințelor (D2) (A — D2) (A2 = D2) 
Domeniul acţiunilor (D3) (A = Da) (A2 = D3) 


În legătură cu această sistematizare, câteva comentarii sunt 
necesare: 

* Cele două criterii (care au fost formulate de Parret) 
identifică şase forme primare de manipulare: A: — Dh (acţiunea fizică 
asupra unui obiect oarecare: manipularea banilor într-o casierie), 
A = De (acţiunea fizică prin care sunt schimbate credinţele: 
pedeapsa pentru schimbarea credințelor religioase), A - D3 
(acţiunea fizică pentru determinarea unei acţiuni: exilul lui 
Napoleon în urma înfrângerii în război), A2 - Di (acțiunea 
discursivă ce vizează transformarea unui obiect oarecare: sub 
influenţa unor explicaţii adecvate, picturile lui Picasso devin mai 
interesante pentru receptor), A2 — D> (acțiunea discursivă pentru 
influențarea credințelor: asumarea unei convingeri asupra rolului 
democrației sub influența unei argumentări bine făcute), A2 = D3 

(acţiunea discursivă pentru a determina o acțiune a receptorului: 
a da votul candidatului sub influenţa discursului său electoral). 

* Prezentarea sintetică a formelor de manipulare - loc în 
care ne deosebim de Parret, care consideră că numai ultimele 
două forme sunt cu adevărat manipulări şi care nu a văzut toate 
posibilitățile combinatorii ale celor două criterii pentru epuizarea 
formelor posibile de manipulare - dă indicaţii semnificative pen- 
tru instituirea unei distincţii între manipulările imediate (directe) şi 
manipulările mediate (indirecte). Primele sunt acelea în care trans- 
formarea obiectelor, credințelor sau acțiunilor îşi are originea în 
acțiunea fizică a agentului, pe când cele din urmă vizează 
transformarea obiectelor, credințelor sau acţiunilor sub influența 
unei anumite construcţii discursive. 

* Cele şase forme primare ale manipulării, pe care le-am 
identificat, nu pot acţiona izolat într-un discurs oarecare. Ele se 
combină în permanenţă şi determină formele secundare de manipu- 
lare. Este plauzibil ca un individ să determine schimbarea unei 
credinţe la interlocutorul cu care intră în contact prin intermediul 
unui discurs şi ca acesta din urmă, cu această nouă credinţă, să 
obțină prin argumentare un angajament în acțiune al unui alt 
individ care, la rândul său, poate constrânge pe altul să-şi schimbe 
credinţele proprii! Schematizarea acestei activități complexe de 
influenţă (care este o formă de manipulare secundară) este urmă- 
toarea; 


[A: =D2] =[42—D3] — [A. —-D2]. 


Fără îndoială, posibilitățile combinatorii sunt multiple, 
astfel că putem obține diverse forme secundare de manipulare. 
În dezbaterile politice, juridice, ştiinţifice curente se pot desco- 
peri cu uşurinţă astfel de forme de manipulare. 

* În mod cert, pentru scopurile noastre care vizează arta 
oratorică, un interes special îl au formele de manipulare care 
angajează discursivitatea. Rămânând la acest nivel, avem în 
atenţie o problemă de toată însemnătatea: intenfionalitatea acțiunii 
manipulatorii. Este posibil ca un anumit agent al acţiunii manipu- 
latorii să nu ştie că discursul său nu respectă cerinţele de corec- 
titudine rațională sau discursivă. În acest caz, el nu are intenția 
de a induce în eroare interlocutorul. Avem de-a face, în acest caz, 
cu un act de manipulare? Răspunsul este negativ. Suntem aici în 
faţa ignoranței discursive şi raționale a agentului acțiunii. Dar, 
de multe ori, agentul acţiunii utilizează în cunoştinţă de cauză 
raționamente sau forme discursive care au doar aparența 
corectitudinii şi care nu sunt corecte în realitate. În acest caz, 
suntem în faţa unei situații de manipulare. 

(d) Căile discursive ale manipulării. Ar trebui, în acest 
punct, să răspundem la întrebarea: cum este posibil a manipula un 
interlocutor sau un auditoriu prin intermediul acțiunii discursive 
a unui agent? Un prim răspuns la această întrebare pune în 
discuţie elementele constitutive ale unei investigaţii cu privire la 
căile prin intermediul cărora se instalează un act de manipulare. O 
acțiune discursivă de manipulare are mai multe componente şi 
fiecare dintre ele poate constitui un mijloc important pentru a 
influenţa indivizii care îl receptează. În mod cert, o manipulare 
totală şi completă are loc numai în condiţiile în care toate mij- 
loacele intră în acţiune în construcţia unui discurs. Dar o analiză 
sectorială poate arăta care sunt funcţiile acestor mijloace ce 
intervin în asigurarea performanţei unei intervenţii discursive. 

Este posibil a induce în eroare receptorul prin intermediul 
forinei expresive a unui discurs. Receptorul nu poate să realizeze 
imediat „decodajul“” tuturor figurilor retorice care populează un 
anumit discurs. În aceste condiţii, sensurile sunt alterate, semni- 
ficaţiile sunt deformate şi receptarea discursului este denaturată. 


64 Mic tratat de oratorie 


Fără îndoială, receptorul este în eroare. Avem, deci, o formă de 
manipulare unde instrumentul discursiv are rolul principal şi se 
concretizează în forma discursului, în limbajul utilizat de autor. 
Câţi receptori pot vedea în secvența discursivă: 


„Îmi închipui că aţi citit în ziare că, printr-o proclamaţie speci- 
ală, dictatorul italian a felicitat armata italiană din Albania 
pentru laurii câştigaţi prin victoria lor asupra grecilor. 
Aceasta constituie desigur recordul mondial în materie de 
ridicol şi batjocură” (Winston Churchill, Mesaj radiodifuzat la 
27 aprilie 1941) 


o ironie a lui Churchill la adresa lui Mussolini? Dacă secvența 
discursivă este luată în sensul său direct (gradul zero al scriiturii, 
în terminologia lui Barthes), atunci este cât se poate de evident că 
receptorul se află în eroare. Manipularea este prezentă. Există o 
multitudine de mijloace de ordin discursiv care pot facilita o 
situație de manipulare (figuri de stil, retorica frazei, semnele de 
punctuație, intonaţia, ambiguitatea enunţurilor)!0. 

(e) Mecanismele raționale ale manipulării. Discursul nu 
este doar o punere în scenă a unei forme expresive a limbajului. El 
este, în egală măsură, o construcție a raționalității. În consecinţă, el 
conţine raționamente prin intermediul cărora oratorul aduce în 
atenție argumente, dovezi, probe pentru a susține sau a respinge o 
teză, un punct de vedere. O problemă de o importanţă aparte în 
acest punct este corectitudinea (în termeni pur logici, validitatea) 
acestor raționamente. Cum este posibil să obținem în mod necesar 
o concluzie adevărată utilizând o formă de raționament? Două 
condiţii trebuie să fie îndeplinite: o condiţie a adecvării materiale 


10 O interesantă analiză asupra prezenţei şi efectului figurilor retorice în dis- 
cursul politic la: Alexandre Dorna, Les effets langngiers du discours politique, în: 
Argumentution et rhetorique, II, Hermes, 16, Paris, 1995, pp. 131-146. 

(premisele, adică propozițiile date care susțin o anumită concluzie 
ca teză, trebuie să fie adevărate) şi o condiţie a adecvării formale 
(schema de raționament trebuie să fie corectă). Dacă aceste două 
condiții sunt îndeplinite simultan, atunci corectitudinea şi con- 
clusivitatea raționamentului sunt asigurate. 

Dacă, în situaţiile practicii discursive, una dintre aceste exi- 
gențe nu este respectată, atunci raționamentul are doar aparența 
de corectitudine şi conclusivitate. Într-o asemenea situaţie, cel 
care utilizează un astfel de raționament sau cel căruia i se pro- 
pune sunt, fiecare dintre ei, în situația unei erori de raționament. 
Aceste erori de raționament - şi, într-un sens mai larg, erorile de 
argumentare - poartă numele de sofisme!!. Ele au fost prezentate 
şi ca obstacole în calea soluționării conflictelor de opinie. În con- 
secință, putem influenţa auditoriul prezentând raționamente sau 
argumentări care sunt doar în aparenţă corecte (dar pe care 
receptorul le consideră corecte). Suntem în prezenţa unei situații 


n Nu este locul aici să facem o analiză detaliată asupra problemei 
sofismelor şi, în mod egal, asupra cercetărilor mai vechi sau mai noi care au în 
vedere acest subiect. Dar, pentru cititorul de azi, subliniem că asistăm în acest 
moment la o revenire în actualitate a acestei teme, prin cel puţin trei momente 
semnificative. Apariţia cărții lui Hamblin în 1970 (C.L. Hamblin, Fallacies, 
Methuen, London, 1970; Fallacies, în: „Studies in Critical Thinking and Informal 
Logic”, No 1, 1998) constituie ceea ce analiştii au numit „tratamentul standard” al 
sofismelor prin intermediul logicii propoziţiilor şi predicatelor. Lucrările lui 
Woods şi Walton (]. Woods, D. Walton, Argument: the logic of the fallacies, 
McGraw-Hill Ryerson, Toronto, 1982, tr.fr. Critique de largumentation. Lugiques des 
sophismtes ordinnires, Editions Kim, Paris, 1992; Fallacies. Selected Papers 1972-1982, 
Dordrecht/ Providence: Foris/ Berlin: Mouton de Gruyter, 1989 sunt apreciate 
drept concretizări ale „tratamentului  non-standard” asupra  sofismelor 
(investigaţiile au drept fundament anumite logici neclasice). În sfârşit, cercetările 
lui Van Eemeren şi Rob Grootendorst (Speech Acts in Argumentative Discussion. A 
Theoretical Model of the Analysis of Discussion Directed Townards Solving Conflicts of 
Opinion, Dordrecht/ Cinnaminson: Foris Publications, PDA 1, 1984; La nouvelle 
dialectique, Editions Kim6, Paris, 1996) propun un model pragma-dialectic de 
analiză a sofismelor. 

de manipulare prin mijloace de ordin rațional. Dacă avem argu- 
mentarea: 


T (teză) (indicator lingvistic al argumentării) R (temei) 


Plouă fiindcă Străzile sînt ude 
L—————————— 


vom constata cu uşurinţă că ea este o argumentare sofistică 
(sofismul în cauză este cunoscut sub numele „falsul antecedent”) 
datorită faptului că propoziţia „Străzile sunt ude”, care este 
prezentată ca dovadă (probă) pentru a susține teza argumentării 
(concretizată în propoziţia: „Plouă”), nu este, în realitate, o 
condiţie suficientă a tezei, aşa cum ar trebui să fie într-o argu- 
mentare corectă (este posibil ca străzile să fie ude pentru că 
municipalitatea a hotărât derularea unei acţiuni de curăţare a 
străzilor). Argumentarea completă ia forma raționamentului: 


Dacă străzile sunt ude, atunci plouă 
Străzile sunt ude 
Deci: Plouă 


unde propoziţia compusă („Dacă străzile sunt ude, atunci plouă”) 
este prezentată ca o implicație logică („implicaţie materială” în 
terminologia lui Russell), având ca antecedent propoziţia „Străzile 
sunt ude” şi ca secvent propoziţia „Plouă” (în realitate, această 
propoziție compusă nu este o implicaţie logică iar raționamentul 
este un modus ponendo-ponens nevalid). În acest caz, nu este înde- 
plinită condiţia adecvării formale. Receptorul care nu sesizează 
eroarea - din cauza asemănării raționamentului dat cu unul 
valid - este supus unui act de manipulare!?. 


12 Există încercări semnificative care au în vedere investigarea unor astfel de 
tehnici de influențare în domenii dintre cele mai diferite: Harry Weger Jr., Pragma- 

3. Funcţia persuasivă a artei oratorice 


(a) Mecanismele persuasiunii. Arta oratorică a fost legată, 
încă de Aristotel în perioada antichităţii greceşti, de persuasiune - 
pentru că, s-a văzut cu destulă uşurinţă, prin discursul oratoric 
individul trebuie să exercite o influenţă asupra celorlalţi. De cele 
mai multe ori, această influenţă ia forma persuasiunii. Termenul 
de persuasiune este dominat de ambiguitate. Uneori accepţia lui 
este atât de largă, încât încape în el aproape tot ceea ce este influ- 
enţă de ordin discursiv asupra fiinţei umane??, alteori delimitarea 
este atât de strictă încât produce neîncredere, cel puţin în ceea ce 
priveşte posibilitatea operaționalizării unui asemenea concept. 

Lăsând la o parte discuţiile interminabile asupra definirii 
acestui concept şi asumând ideea de sorginte Kantiană conform 
căreia persuasiunea este o formă de influenţă prin care ne asumăm 
o idee în baza unor criterii subiective, atunci vom putea să ne con- 
centrăm mai mult atenţia asupra unui aspect mai important din 
punctul de vedere al practicii discursive oratorice: care sunt meca- 
nismele prin care putem să obținem persuadarea auditoriului? 

Analizând cu atenţie relația de persuasiune, vom constata că 
ea este unidirecțională, cel puţin în situația discursului oratoric: 


dialectical Theoray and Interpersonal Interaction Outcomes: Linproductive Interpersonal 
Behavior as Violatious of Rules for Critical Discussion, în: „Argumentation”, volume 
15, Issue 3, August 2001, pp. 313-330; Dale Hample, A Pragma-Dialectical Analysis of 
the Inquisition, „Argumentation”, Volume 15, Issue 2, May 2001, pp. 135-149. 

13 „Ne confruntăm cu fenomenul persuasiunii mai mult ca oricând. Oamenii 
sunt sensibili în continuare la apelurile persuasive ale creatorilor de reclame, ale 
politicienilor şi ideologiilor; respectăm încă instituțiile şi valorile tradiţionale, 
precum familia, succesul şi educaţia. Încă ne jucăm de-a politica în campus, la 
locul de muncă, în cadrul organizaţiilor, chiar şi în familie. Din păcate, ne 
confruntăm cu o criză energetică, poluăm mediul, iar pacea lumii ne alunecă 
printre degete. Într-un fel sau altul, orice lucru amintit anterior are legătură cu 
persuasiunea” (Charles U. Larson, Persuasiunea. Receptare şi responsabilita te, 
Editura Polirom, laşi, 2003, p.18). 

oratorul urmăreşte să-l influenţeze pe receptor în sensul acceptării 
ideilor proprii. În nici un caz, receptorul, auditoriul în genere, nu 
se bucură nemaipomenit atunci când este persuadat, nu găseşte în 
acest act o situație de confort intelectual sau afectiv. Din acest 
motiv, atunci când vorbim de persuasiune trebuie să avem în 
vedere faptul că există întotdeauna cineva care o urmăreşte şi 
depune eforturi pentru a obține acest rezultat, iar altcineva care o 
suportă. Din acest punct de vedere, analiza mecanismele persua- 
siunii înseamnă a ne orienta atenţia către acela care pune în scenă 
o construcţie discursivă cu intenţia persuadării auditoriului. 

Am atras atenţia cândva că, încă de la Aristotel, relația de 
influențare discursivă de tip oratoric se organizează pe tripticul: 
ethos, logos, pathos. Prima dimensiune ţine de orator, de calităţile 
lui, de autoritatea de care se bucură în raport cu auditoriul, cea 
de-a doua vizează modul de construcţie a discursului, în timp ce 
a treia instanță are în atenţie auditoriul cu ansamblul său de 
trăiri psihologice. Cum persuasiunea este direct legată de orator, 
înseamnă că două vor fi căile prin care el poate acţiona astfel 
încât să ajungă la un asemenea rezultat: calea et/osului şi calea 
logosului. Putem să persuadăm pe cineva prin calitățile noastre 
personale (prestigiu, autoritate, disponibilitate pentru altul, chiar 
calităţi fizice), după cum putem să persuadăm pe cineva prin 
modul nostru de a vorbi, de a construi discursul. 

Câteva ilustraţii ar constitui, desigur, temeiuri semnificative 
pentru susținerea celor afirmate. Un sportiv de mare performanţă, 
cunoscut în țară şi peste hotare, este adesea urmat în ceea ce 
spune, în luările de poziţie pe care le are vizavi de o problemă sau 
alta, nu pentru forța argumentelor sau calitatea raționamentelor 
sale, ci mai degrabă datorită prestigiului de care se bucură în 
rândul populaţiei pentru ceea ce a realizat în sport. Un actor 
cunoscut a câştigat alegerile prezidenţiale din Statele Unite nu atât 
pentru că a dovedit aptitudini în organizarea vieţii publice sau în 

conducere, ci mai mult pentru că e cunoscut, pentru că e un bărbat 
agreabil, prezent mereu în conştiinţa publicului prin filmele sale. 
Pe această linie avem multe, poate chiar prea multe exemple la 
îndemână. Toate aceste elemente țin de etosul relaţiei oratorice, 
de calitățile aceluia care se adresează publicului. 

Alte situaţii ţin de logos, de organizarea discursului. Fiecare 
individ care se adresează publicului are anumite abilități în a 
utiliza expresiile cele mai alese, în a produce argumentele cele mai 
adecvate, în a combina cât mai eficient aceste mijloace discursive. 
Din punerea în valoare a acestor abilități rezultă un discurs care, 
în funcţie de atracţia la public, influențează mai mult sau mai 
puțin. Dacă persuasiunea se produce în aceste condiţii, ea are la 
bază numai elemente care țin de organizarea discursului, de logos. 

Întrebarea firească ce s-ar putea pune în acest punct este 
următoarea: de ce avem de-a face, în aceste situații, cu dimen- 
siunea persuasiunii şi nu cu un alt tip de influență? Răspunsul 
este relativ simplu dacă ținem cont de distincția dintre convin- 
gere şi persuasiune făcută chiar în debutul acestor încercări 
asupra artei oratorice. Un orator oarecare influenţează prin pres- 
tigiul, prin autoritatea, prin alte calități un interlocutor în mod 
probabil: este posibil ca un interlocutor să reacționeze favorabil la 
personalitatea oratorului şi să se lase influenţat, este posibil ca 
altul să nu fie deloc mişcat de autoritatea şi prestigiul oratorului, 
motiv pentru care influenţa este limitată, dacă nu chiar anulată. 
Ideea e că influenţa prin intermediul unor astfel de calităţi nu are 
un caracter necesar, se realizează adică pe principii subiective. 
Motiv pentru care avem de-a face cu persuasiunea. La fel se 
întâmplă şi în cazul logosului: este posibil ca un receptor să fie, 
într-adevăr, copleşit de o vorbire aleasă, de un discurs bine con- 
struit, cât se poate de expresiv şi să reacționeze favorabil la astfel 
de contexte, în timp ce un alt receptor să nu reacționeze favorabil 
decât la ordinea logică a argumentelor. Situaţiile acestea sunt în 

afara cadrului necesității, motiv pentru care ele se integrează unui 
act de persuasiune. 

(b) Ethosul persuasiv şi „liderul charismatic”. Aşadar, per- 
suasiunea care ține de ethos are în vedere oratorul. Ne rețin aten- 
ţia în acest punct anumite rezultate şi reflecţii ale lui Alexandre 
Dorna, specialist recunoscut în psihologie politică, privind liderul 
carismatic!4. Chiar dacă observaţiile şi sugestiile autorului invocat 
au în vedere liderul politic cu deosebire, anumite extrapolări se 
pot face cu profit explicativ la analiza a ceea ce am putea numi 
oratoriul carismatic. 

Aşadar, întrebarea la care trebuie să răspundă acela ce se 
apropie de o explicaţie privind virtuțile carismatice ale oratorului 
este următoarea: În ce mod şi prin ce calități un lider carismatic 
care se adresează publicului printr-un discurs poate să-l influen- 
țeze cu uşurinţă, astfel încât să asigure persuasiunea auditoriului 
la cel mai înalt nivel? Încercând un răspuns la această întrebare, 
va trebui să observăm că un orator desăvârşit poate influența 
grație carismei pe care o are în virtutea unei mari autorități. Cum 
s-a subliniat!5, distingem între autoritatea epistemică (autoritatea 
celui care ştie) şi autoritatea deontică (autoritatea celui care deține 
o funcţie). 

Ambele acționează malefic asupra succesului unui orator 
oarecare. Una e să vorbeşti publicului de pe poziţiile savantului 
(ale celui recunoscut ca o mare autoritate epistemică) şi alta e să 
vorbeşti de pe poziţiile omului de rând, chiar dacă, să zicem, 
spui acelaşi lucru. Într-un fel eşti perceput şi ascultat dacă ii un 
discurs de pe poziţiile şefului (acela înzestrat cu o anumită auto- 
ritate deontică) şi cu totul altfel dacă ţii discursul din perspectiva 


14 Alexandre Dorna, Le leader charismatique, „Provocations“, Desclee de 
Brouwer, Paris, 1998. 

15 ].M. Bochenski, Ce este nutoritatea?, Editura Humanitas, Bucureşti, 1992, 
pp. 49-108. 

omului fără vreun rol important în ierarhia instituțională a socie- 
tății. Prin urmare, autoritatea (epistemică sau deontică) asigură o 
anumită carismă oratorului şi contribuie la succesul discursului 
său, deşi, în absolut, lucrurile nu ar trebui să se petreacă astfel (doi 
indivizi care spun acelaşi lucru ar trebui să influenţeze în acelaşi 
grad, dincolo de diferenţa lor de autoritate). Dar autoritatea nu e 
singurul atu al oratorului carismatic. A. Dorna distinge şi alte 
calități, unele dintre ele de-a dreptul inedite în peisajul explica- 
țiilor asupra mecanismelor de impunere a individului asupra 
celorlalţi. În viziunea autorului la care am făcut aluzie, omul 
carismatic este acela care „este un revelator formidabil al adevă- 
rurilor ascunse cu ajutorul unei «inteligențe emoționale». Ce 
înseamnă aceasta? Că omul carismatic, în toate activitățile pe 
care le desfăşoară, vede ceea ce ceilalți nu văd şi, pe deasupra, le 
arată şi celorlalți ceea ce ei nu văd. Or, prin aceasta, el poate 
influența uşor publicul care, adesea, este de-a dreptul entuzias- 
mat de aceste calități. 

Pe de altă parte, nu e mai puţin adevărat că discursul omului 
carismatic este văzut mai totdeauna ca o „sărbătoare verbală colec- 
tivă”. Prin calităţile sale, prin abilitatea de a pune viața sa afectivă 
în slujba discursului pe care îl ține, reuşeşte să antreneze, cel puțin 
din punct de vedere afectiv, mase mari de oameni care îl urmează 
fără crâcnire. Nu spunem nici că e bine, nici că e rău, ci numai că 
uneori este descătuşată o asemenea forță, încât pericolele sunt din- 
tre cele mai mari. În mijlocul acestei beatitudini generale pe care o 
determină un orator carismatic, simţul critic este diminuat până la 
anulare, atitudinea de opoziţie este, de multe ori, repudiată, astfel 
că nu rămâne nimic altceva decât ideea oratorului carismatic şi 
mulțimea care o îmbrățişează fără rezerve. În condiţiile acestei 
„sărbători discursive“, pe care de altfel oratorul carismatic o cre- 
ează intenţionat şi cu inteligenţă, el apare adesea ca omul provi- 
denţial capabil să schimbe lumea, singurul în stare să o facă. 

Dorna ne atrage atenţia şi asupra unui alt aspect important 
al omului carismatic: el este acela de care se leagă speranțele 
mulțimii în momentele ei de cumpănă. Prin aceasta, el îşi croieşte 
drum spre locurile cele mai înalte ale ierarhiei societății dacă 
anumite contexte îl avantajează. Hitler, din păcate, a fost consi- 
derat omul providenţial pentru Germania într-o anumită perioadă 
pentru că de el s-au legat speranţele națiunii într-un moment de 
mare criză economică şi morală. loana d'Arc a fost un personaj 
carismatic al Franţei revoluționare pentru că speranțele poporului 
francez au stat, la un moment dat, în acest personaj de legendă al 
Franţei. Prin toate acestea, ca şi prin alte trăsături care ar putea fi 
invocate, omul carismatic întreține, la aceia care îi sunt în preajmă, 
o anumită fascinaţie dar şi o anumită stare enigmatică. Raporturile 
sale cu ceilalți se dezvoltă în marginea acestor dimensiuni. Auto- 
rul invocat ne atrage atenţia că: 


„trăsăturile nu sunt statice, ci dinamice, ceea ce conduce la 
concluzia că statutul de lider nu este, în mod simplu, pro- 
dusul unei mulțimi de trăsături de personalitate, ci conver- 
gența anumitor calități cu o situaţie socială particulară” 
(Dorna, Le leader charismatique, p. 32). 


De aici o concluzie importantă: pot fi indivizi excepţional 
dotați cu aceste calități, dar care, datorită faptului că nu au găsit, 
nu au nimerit contextul favorabil, rămân în afara anvergurii 
omului carismatic. 

Carisma este un factor de persuasiune. Aceasta pentru că 
publicul reacţionează diferit la o astfel de dimensiune a personali- 
tății oratorului. Unii pot rămâne insensibili la astfel de trucuri ora- 
torice ale celui care pune în circulație discursul, alții pot suporta 
influenţe dintre cele mai puternice din care nu-şi mai revin nicio- 
dată. În primul caz, carisma nu îl ajută în nici un fel pe orator în 
a-şi atinge scopurile, în cel de-al doilea ea este determinantă. 

(c) Logosul ca sursă a persuasiunii. Cum am afirmat deja, 
expresivitatea construcției discursive poate să influenţeze într-un 
grad mai mare sau mai mic publicul care ascultă. Dar o construc- 
ție discursivă este expresivă dacă se abate de la ceea ce Roland 
Barthes numeşte „gradul zero al scriiturii”, adică de la sensurile 
originale ale cuvintelor care intră într-un astfel de discurs. În 
secvențele discursive: 


„Ironia este grăuntele de sare datorită căruia mâncarea capătă 
gust” (Thomas Mann), 


„Viaţa este un cuptor care cere să fie alimentat necontenit cu 
energii noi; totul este modificare, transformare, în bine sau în 
rău. Cine se opreşte în loc, piere” (Panait Istrati), 


regăsim o distanţă sensibilă între gradul zero al conceptelor puse 
în discuţie şi sensurile figurate la care trimit secvențele în ansam- 
blul lor. 

Un discurs care utilizează asemenea proceduri va influenţa 
puternic pe aceia care sunt capabili să recepteze adevăratul sens 
şi adevăratele intenţii discursive ale oratorului şi va lăsa în afara 
influenţei pe ceilalți. Distanţa dintre gradul zero al discursului şi 
sensul figurat este de observat şi în rostirile înălţătoare, adesea 
căutate, bine reliefate în arta actorului, care, fireşte, este o formă 
specială a oratoriei: 


„Oh! Pădure tânără!... Unde sunt moşii voştri? Presărați... la 
Orbic, la Chilia, la Baia, la Lipnic, la Soci, pe Teleajen, la 
Racova, la Războieni... Unde sunt părinţii voştri? La Cetatea- 
Albă, la Cătlăbugi, la Scheia, la Cosmin, la Lenţeşti... Unde 
sunt bătrânul Manuil şi Goian, şi Ştibor, şi Cânde, şi Dobrul, 
şi Juga, şi Gangur, şi Gotcă, şi Mihai Spătarul, şi Ilea Huru 
comisul, şi Dajbog pârcălabul, şi Oană, şi Gherman, şi fiara 
paloşului... Boldur?... Pământ!... Şi pe oasele lor s-a aşezat şi 

stă tot pământul Moldovei ca pe umerii unor uriaşi! [...]. 
Țineţi minte cuvintele lui Ştefan, care v-a fost baci până la 
adânci bătrânețe... că Moldova n-a fost a strămoşilor mei, n-a 
fost a mea şi nu ea voastră, ci a urmaşilor voştri ş-a urmaşilor 
urmaşilor voştri în veacul vecilor...” (Delavrancea, Apus de 
soare, în: Delavrancea, Teatru, Editura Minerva, Bucureşti, 
1983, pp. 52-53). 


Pe de altă parte, secvențele discursive pe care le-am evocat 


sugerează şi altceva, anume că persuasiunea indusă de expresivi- 
tatea limbajului se regăseşte şi în folosirea cu abilitate a figurilor 
retorice. Ele sunt acelea care asigură o anumită demnitate pre- 
zenţei discursive a oratorului, pot scoate discursul din cotidian şi 
din amatorism, constituie semnul respectului şi prețuirii pe care 
oratorul le acordă publicului său. Limbajul presărat cu figuri 
retorice atrage prin enigmaticul său: 


„E o zi posomorâtă de primăvară; dar e zi de sărbătoare, mare 
repaus dominecal... Ai observat şi dumneata, cititorule, câte 
progrese a făcut opinia noastră publică de când avem legea 
repausului dominecal?... E zi de sărbătoare. Pe stradele prin- 
cipale este o mişcare febrilă neobişnuită. Mulțimea circulă cu 
mare greutate; grupuri se aglomerează la răspântii, unde 
discută fierbinte; toată lumea e cuprinsă de nervozitate. 
Miroase în aer, nu, după expresia clasică, a iarbă de puşcă - 
din nenorocire, moravurile poporului nostru sunt mai blânde 
decât ale altor popoare, unele civilizate chiar - miroase a... 
ghionteală. Dar de ce? De ce fierbe lumea? Se face o manifes- 
taţie populară în contra guvernului, care vrea să treacă prin 
camere â la vapeur legea pentru înființarea monopolului băutu- 
rilor spirtoase! De când ne bucurăm de binefacerile regimului 
parlamentar, n-a trecut această ţară printr-o agitaţie mai gro- 
zavă” (Caragiale, Atmosferă încărcată; în: Caragiale, Momente şi 
schițe, Editura lon Creangă, Bucureşti, 1972, p. 92), 

în care cititorul rafinat descoperă o secvență ironică propusă de 
autor tocmai cu intenţia de a ascunde primului venit adevărata 
intenţie a textului. Ironia trebuie cu grijă descifrată pentru a avea 
efect asupra cititorului. Dar nu toţi pot face acest lucru, motiv 
pentru care unii dintre receptorii textului vor rămâne în afara 
influenţei discursive. 


4. Funcţia hermeneutică a artei oratorice 


(a) Ce este interpretarea? Funcţia hermeneutică a artei ora- 
torice, uneori numai amintită!, este legată de conceptul de 
interpretare. Firesc ar fi deci ca primul pas în investigarea funcţiei 
hermeneutice a oratoriei să fie răspunsul la întrebarea: ce este 
interpretarea? O primă observație care trasează conturul unui 
posibil răspuns vizează faptul că termenul de interpretare are o 
utilizare cvasiuniversală, atât în limbajul comun, cât şi în studiile 
de specialitate: arheologul interpretează urmele trecutului, medi- 
cul interpretează simptomele descrise de pacient, violonistul 
interpretează o bucată muzicală, exegeţii interpretează textele 
biblice şi aşa mai departe. E de regăsit un punct comun în aceste 
utilizări diferite ale conceptului de interpretare? 

O a doua observaţie vine în continuitatea celei dintâi, încer- 
când să augmenteze importanţa: conceptul de interpretare a atras 
atenţia gânditorilor încă din antichitate. S-a sesizat de timpuriu că 
înglobează elemente esenţiale ale relației individului cu alteritatea: 
a interpreta semnele celuilalt înseamnă un efort benefic pentru a-l 
înțelege. La Aristotel, în Despre interpretare, chiar acesta este sensul 
dat termenului în discuție: 


1€ Silvia Săvulescu, Retorică şi teoria argumentării, Facultatea de Comunicare 
şi Relaţii Publice „David Ogilvy”, Bucureşti, 2001, p. 17. 

„„„sunetele articulate prin voce sunt simboluri ale stărilor sufle- 
teşti, iar cuvintele scrise sunt simboluri ale cuvintelor vorbite. 
Şi apoi, cum nu toți oamenii au aceeaşi scriere, tot aşa nu toţi 
oamenii au aceleaşi sunete ale vorbirii, pe când stările 
sufleteşti, pe care sunetele le simbolizează direct, sunt aceleaşi 
pentru toți, după cum, la rândul lor, sunt şi lucrurile ale căror 
imagini sunt reprezentările noastre” (Aristotel, Despre 
imterpretare, în: Aristotel, Organon, |, Editura IRI, Bucureşti, 
1997, p. 158). 


Receptorul trebuie să interpreteze semnele pentru a putea 
descifra stările sufleteşti pe care ele sunt puse să le transmită. 

Mai târziu, fondatorul hermeneuticii moderne, Friedrich 
Schleiermacher, consideră interpretarea un demers impus de 
necesitatea înţelegerii: dacă totul ar fi uşor de înţeles, atunci actul 
interpretării nu ar mai avea sens. Dar lucrurile nu se petrec astfel 
în practica discursivă, motiv pentru care interpretarea este nece- 
sară. Distincția dintre interpretarea gramaticală (aceea în care regu- 
lile interpretării au în vedere limba ca fapt de cultură şi textul ca 
fapt de limbă) şi interpretarea psihologică (aceea în care regulile 
vizează creatorul de text şi textul ca fapt de creaţie individuală) îi 
asigură autorului invocat cel puţin două căi pentru a contribui la 
o înţelegere cât mai adecvată a textului dat!7. 

În sfârşit, un reprezentant de seamă al hermeneuticii filo- 
sofice a zilelor noastre, Paul Ricoeur, consideră că temeiul inter- 
pretării este suspiciunea, iar funcţia ei principală ar fi înlăturarea 
suspiciunii. A interpreta un simbol înseamnă, în concepţia lui 
Ricceur, a recupera sensul său: când ceva stă pentru altceva cu 
scopul de a-l face cunoscut pe acesta din urmă unui receptor, 
acest prim ceva îndeplineşte funcţia de simbol. Există în perma- 
nenţă o suspiciune, o îndoială în legătură cu sensurile simbolu- 


17 F.D.E. Schieiermacher, Hermeneutik und Kritik, 6 Aufl., Suhrkamp, 
Frankfurt am Main, 1995, pp. 73-237. 

rilor, iar o interpretare propusă trebuie să-l ducă pe receptor la 
risipirea acestei îndoieli şi la instalarea credinţei!€. 

Aşadar, ce uneşte toate funcţionările concrete ale termenu- 
lui de interpretare, de care am pomenit în debutul acestei încer- 
cări? Să spunem că interpretarea este un act intențional al unui 
individ (interpretul), făcut cu scopul de a asigura înțelegerea 
(mai degrabă o nouă înțelegere, considerată de interpret ca fiind 
cea mai adecvată) a textului dat (urmele arheologice, partitura 
muzicală, simptomele bolii, textele biblice etc.). Pentru a înțelege 
mai adecvat conceptul în discuţie şi, mai ales, funcţiile lui opera- 
ționale în practica discursivă este necesar să identificăm mai pe 
larg particularitățile acestui concept. 

(b) Funcționarea conceptului de interpretare. Interpretarea 
este un concept operaţional. Analiza acestui concept are un temei 
dacă reuşim să-i descoperim acele particularități prin interme- 
diul cărora el asigură înțelegerea unui text în practica discursivă. 
Care e, deci, arhitectura structurală a acestui concept? O primă 
subliniere: interpretarea este un concept relațional. Relaţia de 
interpretare se instalează între un dat (partitura muzicală, urmele 
arheologice, simptomele bolii, textele biblice) şi un rezultat (exe- 
cuția violonistului, explicaţia arheologului, diagnosticul medi- 
cului, exegeza textului biblic). Nici o relaţie de interpretare nu se 
poate manifesta dacă nu există ceva care să fie interpretat 
(obiectul interpretării) şi ceva care să rezulte în urma relaţiei de 
interpretare (rezultatul interpretării). Aceste două elemente 
structurale constituie condiţia necesară a unei interpretări (fără 
ele nu se poate înfiripa o relație de interpretare) dar nu şi 
condiţia suficientă (numai cu ele nu este posibilă o relație de 
interpretare). Este nevoie şi de un al treilea element cu rolul de a 
le dinamiza pe celelalte două (datul şi rezultatul), anume inter- 


18 Detaliile acestei concepții se găsesc în: Paul Ricoeur, De !'interpretation. 
Essai sur Freud, Editions du Seuil, Paris, 1965, pp. 29-44. 

pretul. El are misiunea de a mijloci trecerea de la datul inter- 
pretării la rezultatul interpretării graţie travaliului reflexiv- 
rațional pe care îl exercită asupra datului. 

O a doua observație este următoarea: interpretarea este o 
relație care asigură diferența. Clauza de identitate a unei reale inter- 
pretări în practica discursivă se concretizează în situația că 
niciodată datul nu trebuie să fie identic cu rezultatul inter- 
pretării. Dacă lucrurile nu stau în acest fel, atunci ar însemna că 
în interiorul unei relații de interpretare nu se petrece nimic 
esenţial. Chiar dacă, poate, exigenţa aceasta a diferenţei dintre 
dat şi rezultat ar putea părea un truism, totuşi nu este aşa, cel 
puţin în practica discursivă. Aceasta pentru că există mijloace 
subtile prin care suntem (sau putem fi) înşelaţi: datul şi rezul- 
tatul sunt numai în aparenţă diferite, în realitate ele fiind 
identice din punctul de vedere al esenței lor. De exemplu, un text 
(ca dat al interpretării) care este povestit (ca rezultat al inter- 
pretării) nu se aşază în interiorul unei relaţii de interpretare 
deoarece, chiar dacă povestirea este altceva decât textul dat, 
semnificaţia ei este identică cu a textului dat. 

În al treilea rând, interpretarea este o relație care face dife- 
rența între dat şi rezultat în virtutea faptului că ținteşte noutatea 
prin instituirea de sensuri şi descoperirea de semnificații. Preluând 
delimitarea clasică a lui Frege, vom sublinia că asociem ideii de 
sens modalitatea prin care o realitate este adusă la cunoştinţa 
receptorului iar ideii de semnificaţie chiar realitatea, starea de 
lucruri la care trimite sensul. Din acest punct de vedere, în acord 
cu exigenţele pe care le-am evidenţiat deja, a interpreta un text ar 
însemna a propune o nouă modalitate de a înțelege simbolurile 
şi a descoperi noi realităţi în spatele lor, realități la care spiritul 
comun ajunge cu dificultate sau, poate, nu ajunge niciodată. 
Chestiunea la care facem referire priveşte, cu deosebire, arta 
oratorică, aceea interesată de construcția discursurilor persuasive 

de mai mare amplitudine, produse în faţa unui public destul de 
numeros. Este de remarcat faptul că posibilitățile de instituire a 
sensurilor şi de descoperire a semnificaţiilor cresc odată cu 
amplitudinea secvenţei discursive pe care o dezvoltăm în fața 
auditoriului. Dacă avem o secvenţă discursivă minimală: 


Politicienii de azi sunt corupți, 


posibilităţile de aducere a acestei realități (corupția politicie- 
nilor de azi) la cunoştinţa auditoriului sunt relativ restrânse 
(„Politicienii de azi sunt corupți”, „Corupţia bântuie între politi- 
cienii de azi”, „Câţi dintre politicienii de azi nu sunt corupți?”), 
iar semnificațiile vor fi numai două: caracterul adevărat sau fals 
al acestei afirmaţii. Dacă avem secvenţa discursivă: 


„O viaţă cu complicaţii tulburi să nu doreşti nimănui, dar 
pentru cel căruia i-a fost dat să îndure lovituri, ele sunt pietre 
de încercare pentru caracterul său şi pentru tot ce poate 
înfrunta un om“ (Goethe), 


atunci vom constata cu uşurinţă că ea poate fi „tradusă” în 
multiple forme de prezentare şi că în spatele ei descoperim 
diverse realități la care autorul îşi trimite receptorul. 

Nu în ultimul rând, ar trebui să subliniem că, prin aceste 
particularităţi ale sale, relația de interpretare asigură trecerea din 
domeniul realului în domeniul posibilului. Interpretul, ca mijlocitor 
între dat şi rezultat, lucrează asupra datului (care face parte din 
sfera realului) pentru a obţine ceva de domeniul rezultatului 
(care, cel puţin în faza actului de interpretare, este de domeniul 
posibilului). Un anumit interpret, lucrând pe un dat al interpre- 
tării, poate obține un anumit rezultat, după cum foarte bine 
poate obține şi un altul. Mai mult decât atât, alți interpreți, 
lucrând pe acelaşi dat, vor ajunge la rezultate diferite. Prin 

urmare, actul de interpretare efectuat asupra datului deschide 
sfera posibilităților multiple ale rezultatului, ceea ce este o 
virtute dintre cele mai însemnate ale relației de interpretare. 
Posibilitatea creaţiei în domeniul interpretării este dată tocmai de 
anvergura mai largă a posibilului în raport cu realul. 

(c) Interpretarea în arta oratorică. Cum intervine con- 
ceptul de interpretare în domeniul oratoriei? Să analizăm acest 
aspect pe două intrări: cea a oratorului şi cea a auditoriului. 
Orice orator care propune un discurs în faţa auditoriului său are 
în vedere o anumită temă, o anumită secvență problematică. 
Aristotel restrângea sfera problematică a unui discurs la cele trei 
genuri oratorice: genul judiciar (ceea ce e drept sau nedrept), 
genul deliberativ (ceea ce e util sau nu pentru cetate) şi genul 
epidictic (laudă şi blam). Chiar dacă oratoria de azi nu mai poate 
fi limitată la aceste trei domenii, totuşi, asumpția unei problema- 
tici pentru construcția discursivă este esenţială. 

Dacă tema este aleasă, atunci următorul pas pe care trebuie 
să-l facă oratorul este să se pronunţe asupra ei. Ce înseamnă 
aceasta? Nimic altceva decât o interpretare a temei: oratorul va 
aduce în fața publicului problematica despre care urmăreşte să 
vorbească într-o formă proprie (sensul), care ţine de aptitudinile 
lui în privinţa expresivităţii construcției discursive, şi va trimite la 
anumite realități (semnificaţii), pe care le consideră intim legate de 
temă şi capabile să o contureze în modul cel mai fericit, astfel încât 
publicul să înțeleagă exact despre ce este vorba în discursul 
prezentat. 

Aşadar, oratorul nu face altceva decât să dea temei o inter- 
pretare dintre multele posibile. Interpretarea propusă este una 
personalizată, în sensul că este a oratorului şi numai a lui. Ea 
depinde de o multitudine de factori care o individualizează: enci- 
clopedismul oratorului (ce ştie oratorul despre tema pe care o 
supune atenţiei), natura domeniului cunoaşterii în care se produce 

discursul (câmpurile cognitive sunt şi rămân destul de diferite şi 
ele influențează modul de structurare a unei problematici), specifi- 
citatea auditoriului în faţa căruia se produce discursul (construcția 
temei trebuie să țină seama de particularitățile auditoriului), 
anumite abilități retorice ale oratorului (capacitatea lui de a coro- 
bora argumentele, de a plasa la locul potrivit figurile de stil, de a 
însoți argumentaţia de o gestică adecvată). Fiecare orator va da 
temei o interpretare prin care se va individualiza în raport cu 
ceilalţi, ca în secvențele următoare: 


„Invidia este ură, întrucât ea îl afectează pe om în aşa fel, 
încât se întristează de fericirea altuia şi, dimpotrivă, se bucură 
de răul altuia” (Spinoza), 


„Invidia este cumplita comoară a speranțelor noastre înşelate, 
a talentelor noastre născute moarte, a succeselor noastre 
ratate, a pretențiilor noastre rănite” (Honore de Balzac), 


„Invidia poate fi îndurată când izvorăşte din admiraţia trezită 
de talent... dar există oare nenorocire mai mare decât aceea de 
a trăi acolo unde superioritatea stârneşte invidie şi nu entu- 
ziasm?” (Madame de Staăl), 


unde fiecare instanţiere discursivă este o interpretare persona- 
lizată a conceptului de invidie. 

Există şi o altă poartă de intrare a conceptului de interpretare 
în spaţiul artei oratorice, cea a receptorului. Dacă este adevărat că 
fiecare orator propune o interpretare temei pe care o dezvoltă, la fel 
de adevărat este şi faptul că fiecare receptor al interpretării ora- 
torului va da, la rândul lui, o interpretare proprie interpretării pro- 
puse de orator. Aceast înseamnă că, identificând discursul propus 
de orator ca sistem de sensuri şi semnificații, receptorul asumă anu- 
mite sensuri şi semnificaţii care, chiar dacă nu se îndepărtează total 
de cele ale oratorului, nu prezintă garanţia că ar fi identice cu ele. 

Mai mult decât atât, interpretarea pe care o propune ora- 
torul auditoriului său cu privire la o temă sau alta intră în con- 
curenţă cu interpretările pe care fiecare receptor în parte şi le 
permite în legătură cu tema în discuţie. Dacă aceste interpretări 
sunt diferite (şi, de cele mai multe ori, aceasta este situaţia), 
atunci se naşte un conflict interpretativ între orator şi receptorul 
discursului său, fiecare încercând să-şi impună propria interpre- 
tare ca fiind cea autentică în raport cu tema. Ca în această 
secvenţă discursivă din Augustin: 


„R. Dar de ce mai întârziem? Să intrăm pe cale; să vedem 
totuşi, dacă suntem sănătoşi, ce anume le precedă pe toate. 

A. Tu vei vedea aceasta dacă fie în tine, fie în mine, vei putea 
privi ceva; eu dacă simt ceva, îi voi răspunde celui ce întreabă. 

R. Oare, în afara cunoaşterii de tine şi de Dumnezeu, nu 
iubeşti nimic altceva? 

A. Aş putea să-ți răspund că în această direcţie, nu iubesc nimic 
mai mult decât ceea ce am; dar e mai sigur să-ți răspund că nu 
ştiu. Căci adesea mi se întâmplă astfel încât să cred că nu sunt 
impresionat de nici un lucru străin şi totuşi să-mi vină în minte 
ceva care să mă tulbure cu totul altfel decât presupusesem eu. 
De asemenea, adesea în cursul meditației, intervenind un lucru 
oarecare nu mă supără neapărat, dar apariția sa mă tulbură 
totuşi, mai mult decât socoteam posibil; de fapt eu par să fiu 
impresionat doar de trei lucruri: de teama pierderii celor pe care 
îi îndrăgesc, de teama durerii şi de teama morţii. 

R. Aşadar, pe lângă tine, iubeşti şi viața celor foarte dragi ție 
şi buna ta sănătate şi însăşi viaţa ta în acest trup; căci alt- 
minteri nu te-ai teme de pierderea acestora“ (Augustin, 
Soliloquia, Editura de Vest, Timişoara, 1992, pp. 54-55) 


În fiecare replică, se vede o nouă interpretare a celor spuse 
de interlocutor. 


Capitolul III 
SURSELE ORIGINARE ALE ARTEI ORATORICE 


Este la îndemâna simțului comun să constate că dacă un 
individ intenționează să devină un bun orator, atunci el trebuie 
să se perfecționeze în arta oratorică. Quintilian discută, în De 
institutio oratoria, pe pagini întregi, calitățile individuale de care 
trebuie să beneficieze cel care aspiră la stăpânirea artei oratorice, 
dar şi efortul pe care trebuie să-l facă pentru a şi-o însuşi. Câteva 
întrebări se pun în acest context: care sunt sursele din care îşi 
trage originea oratoria, cum au acţionat ele pentru a constitui o 
adevărată teorie a vorbirii frumoase şi care sunt funcțiunile pe 
care acestea le îndeplinesc în manifestările moderne ale acestei 
arte? Cu răspunsurile la astfel de întrebări, ca şi la altele care au 
tangenţă cu cele de mai sus, încercăm să abordăm, de pe poziţiile 
modernității, originile oratoriei!. 


! Amintim câteva surse ale dezvoltării unor probleme ce conturează acest 
subiect: Quintilian, Arta oratorică, 3 vol., Editura Minerva, Bucureşti, 1974; 
A.-Ed. Chaignet, La rhetorique et son histoire, Bouillon & Vieweg Editeurs, Paris, 
1888; Th. Cole, The Origins of Rhetoric in Ancient Greece, Baltimore, 1991; G.A. 
Kennedy, The art of persuasion in Greece, Princeton, 1972; A new history of classical 
rhetoric, Princeton, 1994; Michel Meyer (sous la direction), Histoire de la 
riâtorique des Grecs a nos jours, Librairie Generale Francaise, Paris, 1999; Marc 
Fumaroli, Histoire de la rhetorique dans l'Europe moderne: 1450-1950, PUF, Paris, 
1999; Olivier Reboul, La Rhetorique, troisieme €dition, PUF, Paris, 1990. 

1. Sursa juridică a oratoriei 


Exegeze de primă mână - unele mai vechi, altele mai 
recente - au subliniat cu toată forţa că una dintre sursele cele mai 
importante ale constituirii oratoriei - din antichitate şi până în 
zilele noastre - a fost cea juridică. Pe scurt, despre ce este vorba? 
Într-o societate cât de cât organizată după anumite reguli există 
diferenţe între indivizi. Cum aceste diferenţe nu pot fi rezolvate 
în toate situaţiile de către cei implicaţi, se ajunge la un anumit 
arbitraj din partea unor instituţii specializate. Acestea sunt pro- 
cesele în care, în faţa celor îndrituiți să judece, fiecare parte îşi 
susține propria cauză. Dar nu toţi cei implicați ştiu să o facă în 
modul cel mai adecvat, motiv pentru care au apărut imediat 
indivizi cu mai multe calităţi şi abilități, dispuşi să pledeze în 
numele celui angajat în proces cauza pe care acesta o susține. Ei 
sunt avocații. 

Unele dintre cele mai strălucite discursuri oratorice la care 
avem acces sunt constituite din pledoariile unor avocaţi celebri din 
antichitate sau din timpurile moderne. Chiar dacă această denu- 
mire nu este prea adecvată pentru pledoariile lui Demostene sau 
ale lui Cicero în procesele în care cei doi şi-au pledat cauzele, 
totuşi, în fapt, rolul lor acesta a fost: de a acuza sau de a apăra, în 
funcţie de poziţia pe care s-au situat. Manuel Maria Carrilho o 
subliniază direct: 


„Dacă se va gândi mai exact asupra retoricii, ea apare nu 
numai ca o stare de spirit, dar chiar ca o disciplină. Ea a fost 
inventată poate de Empedocle la începutul secolului al V-lea, 
dacă îi credem pe Diogene Laertios şi Aristotel, dar ceea ce 
este sigur este că ea se va impune începând cu această epocă 
drept instrument prin excelenţă de soluționare a conflictelor 
care survin în Sicilia. După căderea tiraniei în 467, poporul 
caută să anuleze exproprierile la care a procedat aceasta şi 

— 


recurge, în acest scop, la verdictul juriilor populare. Este 
important să nu uităm că oralitatea joacă un rol central în 
viaţa culturală, socială şi politică a Greciei...” (Manuel Maria 
Carrilho, Les racines de la rhetorique: I'Antiquite grecque et 
romnine, în: Michel Meyer, Histoire de la rhetorique des Grecs î 
nos jours, Librairie Generale Francaise, Paris, 1999, p. 20). 


Dar nu numai în perioada antichității lucrurile se petrec de 
o asemenea manieră. Toată perioada modernă, ca şi cea contem- 
porană, sunt dominate de nume celebre care s-au remarcat în 
domeniul oratoriei juridice. La noi, numele lui Delavrancea (în 
procesul Caragiale-Caion, în procesul Socolescu etc.) este adesea 
rostit cu venerație pentru pledoariile celebre pe care le-a ținut în 
faţa judecătorilor. Fără doar şi poate, sistemele juridice au evo- 
luat, unele au permis mai mult, altele mai puțin dezvoltarea ora- 
toriei juridice, dar, oricum, aici s-au găsit ocazii importante de 
manifestare a artei oratorice. 

Sursa juridică a oratoriei a contribuit la dezvoltarea acestei 
arte pe cel puțin două direcţii: pe de o parte, prin găsirea argu- 
mentelor celor mai convingătoare în vederea susținerii tezei pro- 
prii şi respingerii tezei adversarului şi, pe de altă parte, prin 
preocuparea permanentă a avocaţilor de a da o expresie sclipi- 
toare discursurilor prin care apărau anumite teze. Prima direcție 
viza dimensiunea rațional-intelectivă a celor ce trebuiau con- 
vinşi, cea de-a doua avea în vedere dimensiunea afectiv-emoţio- 
nală a auditoriului. În coparticipare, ele puteau face foarte mult 
în vederea atingerii scopului. lată câteva secvenţe dintr-o pledoa- 
rie a lui Cicero, unde se vede limpede că discursurile juridice 
sunt locurile unde descoperim argumentele şi argumentările cele 
mai reuşite: 


„E oare cu putință ca nişte asasini şi nişte gladiatori să vă 
ceară vouă, care aţi fost aleşi dintre cetățeni în senat şi dintre 

senatori în acest consiliu datorită severității vieții voastre, nu 
numai de a înceta să se mai teamă de voi pentru ticăloşiile lor 
şi să se îngrozească, dar chiar să iasă din acest proces încărcați 
şi îmbogățiți cu prăzile lor? 


Şi ca să puteți înțelege mai uşor că faptele care s-au întâm- 
plat sunt mai ticăloase decât cum vi le înfățişez eu, vă voi 
expune cum S-au petrecut de la început lucrurile, ca prin 
aceasta să puteți cunoaşte mai uşor şi nenorocirile acestui om 
cu totul nevinovat, şi isprăvile îndrăznețe ale acelora, şi 
nefericirea republicii. 

Sex. Roscius, tatăl clientului meu, a fost cetățean al munici- 
piului Ameria. Era fără îndoială şi prin neamul lui, şi prin 
numele lui, şi prin averea lui, omul cel mai de frunte nu 
numai din oraşul său, dar şi din împrejurimi, şi în acelaşi 
timp se bucura de mare trecere şi avea relații cu cei mai de 
seamă oameni. Aşadar, din toate ale sale a lăsat fiului său 
numai acest lucru, căci averea, luată cu forța, i-o stăpânesc 
nişte hoți din neamul lui [...]. 

Avea o veche duşmănie cu doi Roscii din Ameria. [...] 
„aceşti doi T. Roscii [...] sunt oameni de aceeaşi speţă: unul e 
socotit vechi şi vestit gladiator, care a repurtat foarte multe 
victorii, iar cel de faţă frecventează de curând şcoala de gla- 
diatori; înainte de această luptă era, pe cât ştiu, un începător; 
acum l-a întrecut lesne pe maestrul său prin crimă şi prin 
îndrăzneală. 

Într-adevăr, pe când acest Sex. Roscius se afla în Ameria, 
iar acest T. Roscius la Roma, pe când fiul era tot timpul pe 
moşie, căci se dedicase, după voia tatălui său, gospodăriei şi 
vieţii de la ţară [...], iată că Sex. Roscius e omorât aproape de 
Baia Palacină, când se întorcea de la o cină. Sper că din însuşi 
acest fapt e clar spre cine se îndreaptă bănuielile ticăloşiei. 

A patra zi după ce s-au întâmplat acestea, faptele sunt 
aduse la cunoştinţa lui Chrysogonus în lagărul de la 
Volaterrae; i se arată mărimea averii; i se atrage atenția asupra 
calității pământurilor. Roscius a lăsat 13 proprietăţi, care 
aproape toate dau spre Tibru, asupra lipsei de mijloace şi 
izolării fiului; îşi spun că, de vreme ce tatăl lui, Sex. Roscius, 
un om cu atâta vază şi trecere, fusese omorât fără nici o 
greutate, e foarte uşor ca omul ăsta, care nu se păzeşte, care 
trăieşte la țară şi e necunoscut la Roma, să dispară. La treaba 
aceasta promit că-şi vor da concursul. Ca să nu stărui prea 
mult, judecători, învoiala se încheie” (Cicero, Pro Sexto Roscio 
Amerino, în: Sanda Ghimpu, Alexandru Țiclea, Retorica: texte 
alese, Casa de editură şi presă „ŞANSA“ S.R.L., Bucureşti, 
1993, pp. 50-53). 


Constatăm lesne în aceste fragmente argumente rezultate 
din acţiunile celui omorât („omul cel mai de frunte nu numai din 
tot oraşul, dar şi din împrejurimi”, „se bucura de trecere”, „avea 
relaţii cu cei mai de seamă oameni”), argumente bazate pe valori 
(„avea relaţii de duşmănie cu doi Roscii din Ameria”), argu- 
mente bazate pe caracterul şi originea socială a asasinilor („unul 
e socotit vechi şi vestit gladiator”, „a obţinut foarte multe vic- 
torii”, „cel de față frecventează de curând şcoala de gladiatori” 
„acum l-a întrecut lesne pe maestrul său prin crimă şi prin 
îndrăzneală”), argumente bazate pe faptele celor două părți 
(„Sex. Roscius se află în Ameria”, „..fiul era tot timpul pe 
moşie”, „Sex. Roscius e omorât aproape de Baia Palacină”), argu- 
mente bazate pe relația de cauzalitate („i se arată mărimea 
averii”, „i se atrage atenţia asupra calității pământurilor”, „lipsa 
de mijloace şi izolarea fiului”), argumente bazate pe analogie 
(„de vreme ce tatăl lui, Sex. Roscius, un om cu atâta vază şi 
trecere, fusese omorât fără nici o greutate, e foarte uşor ca omul 
ăsta, care nu se păzeşte, care trăieşte la ţară şi e necunoscut la 
Roma, să dispară”). Senzaţia celui care ar asculta această sec- 


88 Mic tratat de oraturie 


venţă este, fără îndoială, aceea că nici nu s-ar mai putea găsi alte 
argumente, căci cele care au fost invocate copleşesc şi înclină 
balanţa în favoarea tezei susținute de orator. 

Aproape întotdeauna, la marii oratori din domeniul prac- 
ticii juridice, o argumentare dintre cele mai adecvate este îmbră- 
cată într-o formă discursivă atrăgătoare. Dacă prin argumente 
satisfacem „plăcerea rațiunii” de a întemeia afirmaţiile pe care le 
susţinem, prin frumuseţea discursului satisfacem „plăcerea afec- 
tivităţii” de a reacţiona la frumos. De altfel, este una din regulile 
de bază ale artei oratorice aceea de a exista o concordanţă între 
natura argumentaţiei unui discurs şi forma discursivă pe care o 
ia aceasta din urmă. lată o mică secvență din pledoaria lui 
Delavrancea în procesul Socolescu: 


„Înainte de orice discuțiune, invoc mărturie, a inocenței lui 
Socolescu, conştiinţa generațiunii noastre. Procesul lui este 
procesul nostru. Acuzându-l pe el, acuzaţi o generaţiune în- 
treagă, o acuzați că a fost capabilă, după o cultură universi- 
tară, dintr-odată şi din senin, să producă un oribil incendiar. 
Şi când mă gândesc la viața de acum douăzeci de ani, şi mă 
văd alături de Socolescu, gonind cu pasiune şi cu dezintere- 
sare, în direcţiuni deosebite, după acelaşi ideal al frumosului 
simţ că-mi apăr idealul tinereţilor mele apărându-l pe el de 
pâra înfricoşată ce i se aduce“ (Delavrancea, Pledoarie în fața 
Curţii de Juraţi din județul Ilfov, în şedinţa de noapte din 27 
septembrie 1903 în procesul arhitectului Socolescu, în: Sanda 
Ghimpu, Alexandru Țiclea, Retorica: texte alese, ed. cit., pp. 
297-298), 


unde descoperim destule procedee retorice utilizate („conştiinţa 
generaţiunii noastre”, „procesul lui este procesul nostru“, „oribil 
incendiar”, „gonind cu pasiune şi cu dezinteresare”) prin inter- 
mediul cărora se „umblă”, într-un fel, la dimensiunea afectivă a 
auditoriului. 

Este poate important de semnalat faptul că, în discuţiile 
contemporane, sursa judiciară a retoricii a fost adesea invocată. 
Două exemple ne stau în atenţie. Primul este cel al lui Perelman. 
Autorul belgian, cu studii solide în domeniul dreptului, a pornit 
în încercarea sa de a reînnoi domeniul şi a face o sistematizare a 
tipurilor de argumente utilizate în convingerea auditoriului de la 
exemplul concludent al argumentării juridice. De altfel, nu 
numai clasicul Tratat asupra argumentării (elaborat împreună cu 
Olbrechts-Tyteca şi apărut în 1958) constituie sursă de dovezi 
pentru a susține rolul argumentării juridice în construcţia reto- 
ricii contemporane. Perelman s-a ocupat în mod direct de această 
problemă în una dintre lucrările sale?. 

Cel de-al doilea exemplu îl are în vedere pe Toulmin. Într-o 
lucrare mult invocată, care schițează un model structural al argu- 
mentării?, Toulmin afirmă deschis că: 


„Dacă vom dori să expunem argumentele în toată transpa- 
renţa lor logică şi să înțelegem în mod corect natura lor de 
«proces logic», atunci trebuie în mod cert să utilizăm o 
schemă de argumentare la fel de sofisticată ca şi aceea pe care 
o reclamă dreptul” (Toulmin, Les usages de l'argunmentation, 
ed. cit., p. 18), 


ceea ce ne lasă să înțelegem că unul dintre modelele de argu- 
mentare cele mai utilizate în domeniul artei oratorice („modelul 
silogismului retoric”) îşi are originea în drept. 


2 Charles Perelman, Logique juridique. Nouvelle rhâtorique, Dalloz, Paris, 
2 edition, 1999. 

3 Stephen Toulmin, The Uses of Argument, Cambridge University Press, 1958; 
tr.fr. Les usages de l'argumentation, PUF, Paris, 1993. 

2. Sursa politică a oratoriei 


Fără a avea pretenția că putem face o ierarhizare temporală 
a surselor de inspiraţie care au contribuit din plin la înfiriparea 
artei oratorice - ceea ce poate nici nu ar servi prea mult analizei 
structurale a ei -, bănuim că legăturile dintre „ars bene dicendi” 
şi politică (înţeleasă, cel puţin la început, ca o artă a organizării 
cetăţii în funcţie de distribuţia relaţiilor de putere) sunt dintre 
cele mai vechi. 

Omul a văzut că, în afara unei organizări ierarhice a relaţii- 
lor de putere cu ceilalți, viaţa lui - şi chiar sensul lui în lume - 
sunt puse în pericol. Din acest motiv, organizarea relațiilor cu 
ceilalți iau forma unor societăţi relativ bine structurate, în care 
deciziile se instituie pe baza consultării membrilor comunității. 
Altfel, nimic nu e posibil şi nici trainic în viaţa cetăţii. 

A participa la viața comunităţii însemna - în societăţile 
antice mai întâi - a participa la luarea deciziilor. O decizie era 
adoptată în funcţie de puterea argumentelor cu care ea era 
susținută. Or, acest lucru se concretiza într-o dezbatere publică 
în care fiecare cetățean ținea un discurs în fața celorlalți. Pe baza 
forţei argumentelor aduse se tranşa o problemă în favoarea 
unuia sau altuia. Prin urmare, această legătură dintre arta ora- 
torică şi politică e susținută, într-o primă instanţă, de autoritatea 
istorică. Cum am încercat să atragem atenţia în altă parte, arta 
discursurilor era legată la început mai mult de domeniul politi- 
cului. Temeiurile unor astfel de legături sunt cât se poate de 
evidente: discursurile, ca şi controversele, se refereau, de cele 
mai multe ori, la chestiuni de ordin politic. Mai mult decât atât, 
cu privire la aceste probleme oratorul se adresa unui auditoriu 
foarte larg: poporul. El trebuia să se adreseze acestuia din urmă 


4 Constantin Sălăvăstru, Rliâtorique et politique: le pvouvoir du discours et le 
discours du pouvoir, L'Harmattan, Paris, 2004. 

cu o forță de convingere deosebită, capabilă să determine o 
acţiune în consens cu dorinţele şi interesele proprii. 

Arta oratorică, interesată de identificarea regulilor după 
care se construieşte un bun discurs, a găsit în discursurile 
politice, în dezbaterile pe care domeniul politic le întreținea, cam 
tot ce îi era necesar pentru a se contura ca artă: tipuri de 
argumente diferite utilizate în acord cu contextul şi cu auditoriul, 
tehnici de argumentare eficiente prin intermediul cărora erau 
organizate probele, posibile erori care ar fi trebuit evitate atunci 
când se urmăreşte convingerea publicului, anumite proceduri 
retorice care să dea culoare şi o înfăţişare plăcută discursului. 

Aspectul acesta este subliniat cu insistență atât de Aristotel, 
cât şi de Quintilian. În Retorica, analizând raportul dintre arta 
oratorică, dialectică şi etică, Stagiritul ne atrage atenţia că: 


„De vreme ce dovezile sunt obținute prin aceste modalități, 
este evident că ține de cel care este capabil de a formula 
silogisme să le obțină pe acestea trei, să cerceteze în ceea ce 
priveşte caracterele şi virtuțile, iar în al treilea rând, să 
examineze relativ la pasiuni esența şi calitatea fiecăruia, de 
asemenea, din ce elemente ia naştere şi cum, astfel încât rezultă 
că retorica este o ramură a dialecticii şi a ştiinţei despre 
caractere, pe care este drept să o numim politică. Tocmai de 
aceea retorica se ascunde sub masca politicii, iar cei care îşi 
arogă practica ei fac la fel...” (Aristotel, Retorica, 1, 2, 1356a, 20- 
25, Editura IRI, Bucureşti, 2004, p. 93). 


De altfel, atunci când analizează genul deliberativ (Retorica, 
Il, 4, 1359a-1360b), Aristotel subliniază că subiectele principale ale 
unui act de deliberare vor fi veniturile, războiul şi pacea, 
apărarea teritoriului, importul şi exportul, legislaţia; toate, în 
concepția anticilor cel puţin, domenii de interes ale politicii. 

La rândul său, Quintilian, în De institutio oratoria”, este 
nevoit şi el să recunoască primordialitatea sferei politicului în 
identificarea specificităţii artei oratorice. El constată cu surprin- 
dere că mai toți retorii care l-au precedat au legat răspunsul la 
întrebarea „Ce este retorica?” de domeniul politicului. Pentru 
Ariston, retorica este „ştiinţa de a înțelege şi de a trata chestiu- 
nile politice prin discursuri care conving poporul”, pentru 
Theodor din Gadara, retorica este „arta de a aduna, alege şi 
enunța cu înfrumusețarea cuvenită, conform importanţei, tot ce 
poate servi să convingă în materie de politică”, pentru Cornelius 
Celsus, scopul retoricii este acela „de a vorbi convingător în 
probleme îndoielnice şi de natură politică”. Peste tot aceeaşi 
prezenţă intempestivă a politicului. 

Cum am putea explica această legătură? Un punct de 
plecare pentru schițarea unei explicaţii este conceptul de putere€. 
Orice societate cât de cât organizată trebuie să respecte - pentru 
a putea funcţiona normal - anumite reguli instituite în baza unui 
„contract social”: indivizii cedează anumite drepturi şi libertăți 
în favoarea unei autorități cu condiţia ca alte drepturi şi libertăţi 
să fie asigurate şi apărate. Funcționarea ideală a societăţii presu- 
pune ca toți indivizii să respecte regulile impuse de autoritate 
(pe care au recunoscut-o prin voinţă liberă) şi să beneficieze de 
libertățile pe care le-au înscris în contractul cu autoritatea. 

Nu întotdeauna, în practica socială, lucrurile se petrec 
aidoma ancadramentelor lor teoretice. Este posibil ca, la un 
moment dat, unii indivizi să nu respecte regulile instituite de 
autoritate. În acest caz, intervine relația de putere, care, prin 
mijloacele de care dispune, să oblige la respectarea normelor. 


5 Quintilianus, Arta oratorică, |, Editura Minerva, Bucureşti, 1974, pp. 180-191. 

+ Pentru discuţii mai ample asupra acestui concept şi relaţiile lui cu 
discursul politic, a se vedea: Constantin Sălăvăstru, Discursul puterii - încercare 
de retorică aplicată, Editura Institutul European, laşi, 1999. 

Dacă nu poate face acest lucru, consecinţele sunt catastrofale: 
colectivitatea se poate autodistruge datorită luptelor dintre mem- 
brii săi cu interese contradictorii. Societatea este conştientă de 
acest pericol şi a prevăzut mecanisme de schimbare a puterii dacă 
aceasta se dovedeşte incapabilă să asigure respectarea legalităţii. 

Cum se poate schimba puterea? Evident, pe căi diferite, 
fiecare cu consecințe proprii pentru funcționarea pe termen lung 
a relațiilor de putere. Puterea se poate schimba prin exprimarea 
voinţei libere a tuturor membrilor comunității. Puterea instalată 
pe această cale este considerată o putere legitimă. Există situații 
când puterea este schimbată grație voinței unui grup de indivizi, 
prin acțiuni de forță (războaie, lovituri de stat, asasinate etc.). 
Avem de-a face, în aceste situații, cu o putere nelegitimă. 

Totuşi, oricât ar părea de paradoxal, viața politică este do- 
minată de obsesia legitimităţii puterii. Chiar şi puterea care a fost 
obținută pe căi nelegitime urmăreşte, ulterior, un act de legiti- 
mare. Aceasta pentru că un post de putere obținut pe căi nele- 
gitime este resimţit întotdeauna ca un premiu nemeritat, pro- 
vocând o stare psihologică de insatisfacţie ce-l însoţeşte mai mereu 
pe purtător. Mai mult chiar, o putere nelegitimă stă totdeauna sub 
semnul contestării. Or, nimănui nu-i convine să fie permanent 
contestat. Mai ales în politică. Iată o secvenţă pilduitoare pentru 
afirmaţiile de mai sus: 


„În faţa imposibilității, pentru Mihail Sergheevici Gorbaciov, 
de a-şi asuma funcţiile sale de preşedinte al URSS din motive 
de sănătate [...]; pentru a evita o criză profundă şi multiplă, 
confruntarea politică, interetnică şi civilă, ca şi haosul şi 
anarhia care ameninţă viața şi securitatea cetățenilor Uniunii 
Sovietice, suveranitatea, integritatea teritorială, libertatea şi 
independenţa Statului nostru, declarăm starea de urgenţă” 
(Declarația Comitetului pentru starea de urgență din URSS dată cu 
ocazia puciului împotriva lui Gorbaciov din 19 august 1991; citat 

după: Andre Gosselin, Les attributions causales dans la rheto- 
rique politique, Hermes, 16, pp. 153-166, citat la p. 163). 


O putere instalată prin forță, identificată cu acest „comitet 
pentru starea de urgență”, aduce argumente pentru a legitima 
actul său de schimbare a puterii (imposibilitatea preşedintelui în 
funcţie de a-şi îndeplini atribuţiile, evitarea unei crize profunde, 
prevenirea haosului şi anarhiei, asigurarea suveranităţii, integri- 
tății, libertăţii etc.). Interesează mai puțin, în acest context al ana- 
lizei, dacă aceste argumente sunt reale şi credibile, important este 
gestul de a recurge la o încercare de legitimare a actului săvârşit. 

Cum este posibilă legitimarea? Nu prin evaluarea cantita- 
tivă a rezultatului voinţei liber exprimate a indivizilor (care e 
doar ultimul act într-o astfel de activitate), ci prin intermediul 
discursivității. Trebuie să recunoaştem că nu faptele actorilor 
politici determină în chip fundamental votul, ci în primul rând 
cunoaşterea faptelor. Este posibil ca fapte foarte importante, 
rămase în afara cunoaşterii publicului, să nu influențeze aproape 
în nici un fel decizia politică. De multe ori câştigă (se legiti- 
mează) acela care a făcut o propagandă mai adecvată sau o 
publicitate mai agresivă. 

Care sunt căile prin care discursivitatea poate asigura 
legitimarea puterii? Cel puţin trei astfel de căi sunt mai impor- 
tante: calea raționalității, calea problematicității şi calea expresivi- 
tății. Calea raționalităţii are în vedere tipurile de acte de gândire 
pe care le punem în mişcare atunci când ne adresăm publicului 
printr-un discurs politic. În acord cu exigenţele elementare ale 
raționalităţii, a utiliza unul sau mai multe raționamente în mod 
corect constituie o condiţie necesară pentru a putea influenţa 
auditoriul în sensul dorit. Raţionalitatea ne poate juca, de multe 
ori, feste în efortul de a obține legitimarea aspirațiilor spre 
putere: dacă ne contrazicem, nu suntem credibili în ceea ce 

spunem; dacă nu urmăm tema anunțată inițial („ignoratio 
elenchi”), atunci publicul nu ne mai înțelege. Ambele situații 
constituie obstacole în calea obținerii legitimității şi sunt deter- 
minate de încălcarea regulilor elementare ale raționalității. 

Calea problematicității se referă la tipurile de probleme, la 
temele pe care le aducem în fața publicului şi în raport cu care el 
poate reacționa diferit. Unele teme îl atrag mai mult; prin ele 
însele sau prin posibilele lor efecte ele pot să determine votul 
într-un sens sau altul. Prin intermediul problematicității se 
vizează o triplă încercare de legitimare a actelor de putere: o 
legitimare cognitivă (auditoriul trebuie să cunoască temeiul pre- 
tenţiei de a rămâne sau accede la putere), o legitimare ideologică 
(auditoriul trebuie să analizeze dacă opțiunile oratorului-politi- 
cian sunt în acord cu interesele sale prezente sau viitoare), o 
legitimare pragmatică (auditoriul trebuie să aibă convingerea că 
dacă acordă credit unui aspirant la un post de putere, conse- 
cinţele de ordin practic sunt, pentru el, favorabile). Pericolele ne 
pândesc la tot pasul şi în ceea ce priveşte calea problematicităţii: 
dacă distanţa dintre ceea ce spunem şi rezultate este prea mare, 
atunci publicul conştientizează că este minţit, iar efectul este 
dezastruos pentru discursul politic. 

Calea expresivității se referă la forma în care discursul este 
prezentat în faţa auditoriului. Argumentele bine alese, raționa- 
mentele impecabile şi constrângătoare, problemele cele mai strin- 
gente şi mai importante pot face foarte mult pentru asigurarea 
legitimităţii unui post de putere. Dar dacă toate acestea sunt 
îmbrăcate într-o haină care încântă, care produce plăcere şi 
admiraţie, atunci efectele sunt şi mai mari. Există, în oratoria 
politică, o preocupare mai atentă pentru expresivitatea dis- 
cursului produs, poate şi pentru faptul că un asemenea tip de 
discurs vizează mase mari de indivizi pentru care dimensiunea 

afectivă este foarte importantă. Să-l urmărim la lucru pe 
parlamentarul Iorga: 


„„«Libertatea» face parte şi ea din patrimoniul veacului al 
XVIII-lea. Oamenii din acel veac au avut această iluzie că 
libertatea este supremul bine. Odată ce o ţară îşi capătă 
libertatea, ea stă minunat în toate privințele... Şi un răsunet 
din această teorie, răsunet mai mult sau mai puţin sincer, l-am 
auzit în cursul discuţiei de astăzi chiar; la 1864 s-a zis: țăranul 
şi-a căpătat libertatea şi demnitatea personală. Şi de atunci 
nu-i mai trebuie nimic. 

Îi este sete? Să bea libertate. Îi este foame? Să mănânce 
demnitatea personală. Căci, d-lor, îndată ce are libertate per- 
sonală şi demnitate, bietul român are tot ce-i trebuie. 

Aşa ar fi, d-lor, dacă țăranul ar fi un animal metafizic. Însă, 
din nenorocire, el este un animal real, foarte blând în unele 
cazuri, şi foarte înfricoşător uneori, când te face să vii cu legi 
fără să vrei” (Nicolae Iorga, Veacul acesta este veacul democra- 
Hiei, discurs rostit în şedinţa Camerei din 11 decembrie 1907, 
în: Nicolae Iorga, Discursuri parlamentare, Editura Politică, 
Bucureşti, 1981, p. 130). 


O serie de proceduri retorice utilizate de orator (metafora: 
„animal metafizic”, ironia: „Îi este sete? Să bea libertate”) asigură 
expresivitate intervenției discursive şi un efect sporit asupra 
auditoriului. 

Să subliniem, în acest context, că arta oratorică a dezvoltat 
şi în timpurile moderne o relație benefică cu viaţa politică. S-a 
dezvoltat, în mod cu totul special, o oratorie politică, în care 
excelează aşa-numita oratorie parlamentară. Modele de elocință 
politică sunt tot mai mult invocate astăzi în dezbaterile asupra 
practicii oratorice: Napoleon, Churchill, Bismark, Disraeli, de 
Gaulle sau, la noi, Take Ionescu, Delavrancea ori Iorga. 

3. Sursa filosofică a oratoriei 


Olivier Reboul aminteşte, în expozeul său asupra retoricii, 
despre această bază de pornire a demersului oratoric în antichi- 
tatea greacă, legând-o îndeosebi de sofişti. Totuşi, ni se pare că 
subiectul în cauză implică un suport mult mai amplu şi mai 
profund. 

Ceea ce a caracterizat gândul filosofic şi situația acestui do- 
meniu al cugetării în antichitatea greacă mai ales a fost oralitatea. 
Filosofia era, mai mult decât orice altceva, un mod de a fi în raport 
cu alteritatea. Acest mod de a fi s-a concretizat în dezbaterea cu 
public (de cele mai multe ori publicul era deosebit de avizat) a 
celor mai importante probleme ale vieții şi cetăţii: virtutea, organi- 
zarea cetății, înțelepciunea, scrierea, binele, fericirea, iubirea etc. 
Nu avem, în timpurile vechi cel puțin, exemple semnificative de 
gânditori solitari, care să caute esenţa lucrurilor prin meditaţia 
însingurată. Aşa cum avem câteva pilde grăitoare în modemitate 
şi în contemporaneitate. 

Convinsă că adevărul cunoaşterii rezultă din confruntarea 
de opinii, filosofia antichităţii greceşti a cultivat (în planul practicii 
discursive mai ales) şi a fundat (în planul construcţiilor teoretice) 
dialectica în calitate de „artă de a purta bine dezbaterile”, ce are ca 
scop: 


„A găsi o metodă, prin care putem argumenta despre orice 
problemă propusă, pornind de la premise probabile, şi prin 
care putem evita de a cădea în contradicţie, când trebuie să 


apărăm o argumentare” (Aristotel, Topica, |, 1, 100a, în: 
Aristotel, Organon, II, Editura IRI, Bucureşti, 1998, pp. 297-298). 


Or, a argumenta constituie suportul oricărui demers oratoric 
ce are ca intenţie să convingă sau să persuadeze auditoriul. 


Filosofia a cultivat fără nici o reținere dialectica. De ce? 
Pentru că domeniul reflecţiei filosofice răspunde în cel mai înalt 
grad fundamentelor constructive şi constitutive ale acestei arte de 
a purta bine dezbaterile. Despre ce e vorba? Încă Aristotel, în 
Topica (|, 1, 100a-101a), a făcut distincție între raționamentele 
demonstrative (cu premise sigure), raționamentele dialectice (cu 
premise probabile) şi raționamentele eristice (cu premise aparent 
probabile). Stagiritul ne avertizează că numai de la premise proba- 
bile putem pleca cu folos în construcția unei argumentări, în struc- 
turarea unei dezbateri. Aceasta pentru că premisele probabile sunt 
singurele care dau şanse egale atât argumentelor în favoarea unei 
idei, cât şi argumentelor în defavoarea ideii în cauză. 

Or, judecăţile de valoare ale filosofiei se supun întotdeauna 
dialogului polemic, fiecare participant căutând să aducă dovezi în 
susținerea ideii proprii şi pentru respingerea ideii adversarului. 
Dacă o afirmaţie a ştiinţei, de tipul: 


Apa îngheaţă la zero grade 


constituie cu destule şi insurmontabile dificultăți o premisă de la 
care se poate argumenta pro şi contra, alta de tip filosofic, 
precum: 


Virtutea poate fi cunoscută 


devine cu siguranţă punct de plecare pentru nesfârşite dispute. 
De altfel, disputa filosofică permanentă, acel „bellum omnium 
contra omnes” constituie semnul exterior al faptului că aici dez- 
baterea de idei este în mediul ei firesc. Nu e singurul domeniu în 
care lucrurile se petrec astfel, dar e unul dintre cele mai intere- 
sante, fără îndoială. 

Anticii au afirmat, modernii au repetat adesea că meditaţia 
filosofică are la origini actul mirării. Este o bună metaforă pentru 

a înțelege miracolul gândului filosofic. Dar credem că, mai de- 
grabă, originea meditației filosofice trebuie căutată în actul dialo- 
gării critice cu altul. Regăsim aici temeiul pentru a înțelege esența 
gândului filosofic. De altfel, există astăzi încercări semnificative 
de a pune în legătură tematizarea filosofică cu ideile de proble- 
maticitate şi interogativitate. Ambele semne evidente ale relației 
discursive cu alteritatea: 


„La ce serveşte filosofia astăzi? La a înțelege universul? La a 
da un sens vieţii? La a hrăni rațiunea sa? La a se lamenta 
asupra declinului propriu şi poate asupra imposibilităţilor 
naturale? Regăsim aici întrebări eterne, dar ele nu sunt cele 
care răspund la întrebarea filosofiei. Filosofia este o întrebare 
în sine, pentru ea însăşi, pentru că ea este interogativitatea 
însăşi care se întreabă, care este pusă în chestiune. [...]. 
Filosofia ne întoarce la principiu, la sens, adică la ceva care 
este în interogaţie, dar ne obligă de asemenea la a gândi în 
mod sistematic diferitele problematici, aşa cum se văd ele în 
ştiinţă sau în artă, de exemplu, deci a le articula şi a le 
diferenţia în mod egal” (Michel Meyer, Qu'est-ce que la 
plhilosophie, Librairie Generale Francaise, Paris, 1997, p. 151). 


Departe - şi ca trimiteri, şi ca terminologie - de ceea ce ne-a 
obişnuit discursul tradițional, dar aproape de intimitatea 
„logos”-ului socratic, în care interogativitatea şi chestionarea 
erau două fațete esențiale ale descoperirii adevărului şi esenței 
lucrurilor. 

Originea filosofică a „jocului oratoric” poate fi argumen- 
tată şi pe linia apetenței demersului filosofic spre dialog. Anticii, 
cum am afirmat deja, nu au fost nici pe departe nişte meditativi 
însinguraţi. Ei au adus înțelepciunea în cetate, au pus-o la lucru 
pentru a produce ceva durabil pentru comunitate: binele, 


DU o eee e eee e e ai ai EDEA ABIS 0 vate E 


frumosul, adevărul. De altfel, chestiunea aceasta nu este uitată 
nici astăzi: 


„Construcţia sensului, transmiterea de cunoştinţe sau de 
ştiinţe operatorii, reprezentările de sine şi asupra lumii se 
realizează prin dialog. Prin, în ocurenţă, este în acelaşi timp 
instrumental şi operativ. Dialogul este acela care face toate 
acestea, ca o realitate care ar depăşi voinţele individuale. Arta 
cuvântului la mulți, de la retorica greacă la micul nostru ecran, 
este aproape întotdeauna revelată ca manifestarea primă a 
capacităților noastre individuale, ca un principiu de putere şi 
de plăcere, cu opacitatea sa intertextuală, uneori complicitate 
polifonică şi uneori stereotipă” (Daniel Luzzati et alii (eds.), Le 
Dialogique, Peter Lang, Bern, Berlin, Frankfurt /M., New York, 
Paris, Wien, 1997, p. 4). 


Meditaţia filosofică nu se poate în nici un chip dispensa de 
dialog. Exemplul cel mai instructiv este cel platonician: filosoful 
grec şi-a construit demersul ideatic în această formă, chiar dacă 
avem de-a face cu un dialog imaginar, atât de bine pus în pagină 
de un talent literar precum cel al lui Platon. Forma aceasta i s-a 
părut autorului Dialogurilor singura capabilă să redea cu acura- 
tețe esența meditaţiei filosofice. 

În dialog este prezent ceva care, de obicei, nu se regăseşte 
în alte forme ale discursivităţii: spiritul critic. A dialoga înseamnă 
a avea o atitudine opinabilă faţă de aserţiunile celuilalt, lucru evi- 
dent în toate dialogurile platoniciene. Nici o afirmaţie produsă 
nu rămâne fără replică (fie că este de aprobare sau respingere) 
pentru că replica este temeiul continuității travaliului discursiv. 
De altfel, Kant va sublinia mai târziu că filosofia nu se poate con- 
stitui decât ca o critică. Sublinierea caracterului dialogic al filoso- 
fiei e regăsită adesea: 

„Chestiunea dialogicului este una filosofică pentru că, dincolo 
de definiția şi analiza tehnică a obiectului, ea pune în cauză 
raporturile proprii cu ceea ce este mai specific în om. Dar, mai 
fundamental, dialogicul este la inima filosofiei însăşi prin aceea 
că, în modul nostru grec de a filosofa, filosofia, reflexie asupra 
omului, este esențialmente exerciţiu al logos-ului, capacitate de 
a gândi şi de a spune care se încarnează în dialog” (Denis 
Vernant, Dialectique, forme dialogale, et dialogique, în: Daniel 
Luzzati..., op.cit, pp. 11-26; citatul la p. 12). 


Fără îndoială, în analiza originii filosofice a oratoriei, 
trebuie adusă în discuţie şi atitudinea sofistică, invocată adesea 
de aceia care s-au ocupat de acest aspect al investigaţiei artei 
oratorice. Această artă de a dovedi orice - chiar cu prețul 
utilizării formelor eronate de raționare - a fost blamată fără nici 
o reținere de-a lungul istoriei filosofiei. Cu toate neajunsurile pe 
care le-a adus cu sine - şi sunt destule -, ea a avut şi ceva bun: a 
stimulat capacitatea individului de a-şi pune în valoare aptitu- 
dinile şi inteligenţa în a căuta şi descoperi dovezi chiar şi acolo 
unde ele nu par a se întrezări. E un exerciţiu intelectiv dintre cele 
mai profitabile. Mai mult decât atât, apariția, manifestarea şi 
dezvoltarea sofisticii au stârnit reacţiile cunoscute ale unor 
gânditori (Socrate, Platon, Aristotel) şi a dus la înstăpânirea unei 
adevărate „arte de a purta bine dezbaterile”. 


4. Sursa literară a oratoriei 


Care au fost raporturile artei oratorice cu marea literatură a 
timpurilor? Cum a influenţat aceasta din urmă dezvoltarea elo- 
cinței? Răspunsurile la astfel de întrebări trasează conturul ele- 
mentelor care constituie sursa literară a oratoriei. Este clar că lite- 
ratura, în calitatea ei construcţie a realului, constituie domeniul 
predilect al expresivității desăvârşite şi al întruchipării frumu- 

seții discursive. Or, mai ales în antichitate, una dintre preocu- 
pările cele mai evidente în privinţa construcţiei discursului ținea 
de expresivitate, de utilizarea adecvată şi eficientă a figurilor de 
stil. De aici, împrumuturile semnificative din marea literatură la 
care arta oratoriei a recurs din abundență. 

Să invocăm, pentru început, o poziţie deja clasică în dome- 
niul artei elocinţei, cea a Grupului pi. În primele pagini din Retorica 
generală”, autorii atrag atenţia că întotdeauna literatura a fost pusă 
în legătură cu funcţionarea „într-un mod special” a limbajului 
(„literatura ca transformare a limbajului”) şi că „scriitorul nu se 
serveşte de o figură, ci o serveşte” (p. 21). Chiar din încercarea de 
definire a domeniului, suntem puşi în gardă în legătură cu 
relaționările de care am pomenit: 


„Ținând seama de ceea ce am spus mai înainte, şi anume că 
teoria figurilor era departe de a epuiza obiectul vechii 
retorici — ceea ce justifică utilizarea expresiei «noua retorică» 
de către Perelman pentru a desemna o teorie a argumen- 
tației -, retorica este cunoaşterea procedeelor de limbaj 
caracteristice literaturii. Prin «poetică» înțelegem cunoaşterea 
exhaustivă a principiilor generale ale poeziei, înțelegând 
poezia stricto sensu ca model al literaturii. Astfel circumscrisă, 
problema care ne interesează se reduce la a examina aportul 
retoricii, care nu poate pretinde că epuizează obiectul literar, 
la constituirea unei ştiinţe obiective a acestui obiect” (Jacques 
Dubois et alii, Retorica generală, ed. cit., p. 30). 


Fără îndoială, arta oratorică nu este literatură (în sensul 
strict al acestui termen), dar nici nu poate fiinţa fără împrumu- 
turile sau influenţele care vin din domeniul literaturii. Oratoria a 
luat din domeniul literaturii, în primul rând poate, preocuparea 


7 Jacques Dubois et alii, Revorica generală, Editura Univers, Bucureşti, 1974, pp. 
20 şi urm. 

pentru înfrumusețarea discursului, pentru expresiile cele mai 
alese care să încânte auzul, pentru ornamente şi figuri de stil 
dintre cele mai penetrante. În acest fel, anumite discursuri orato- 
rice au devenit, în timp, adevărate texte literare, adesea invocate 
pentru frumuseţea lor. Secvența: 


„În sânul unui munte uriaş urlă un torent de apă vie, care 
aleargă pe sub pământ şi vine din cine ştie ce depărtată înăl- 
țime. Aici s-a oprit, şi torentul bate cu furie în zidurile neclin- 
tite care îi închid drumul, el vrea să treacă înainte, să spargă 
tot şi să reiasă la lumină. Se încinge o adevărată luptă. Mun- 
tele uscat bea mereu, prin porii săi însetați, din torentul răco- 
ritor, pare că ar vrea să-l mistuie, dar alte unde vin şi bat 
mereu cu putere, cu stăruinţă în acelaşi loc, sfredelesc piatra, 
îşi fac drum şi, după sute de ani de luptă, înaintând zi cu Zi, 
clipă cu clipă, iată că sus, în coapsa unei stânci aride, un punct 
umezeşte, e semnul unui izvor care pipăie locul şi caută ie- 
şire... Mai întâi o lacrimă - simbol sfânt de luptă, de suferință 
şi de dor îndelungat - prima picătură de apă se iveşte în soare, 
limpede şi strălucitoare ca un diamant, ea vine de departe, 
sunt mii de ani de când călătoreşte, şi, cât se pare de curată şi 
de transparentă, ea poartă într-insa câte ceva din fiecare piatră 
pe care a alunecat, din fiecare pătură de pământ prin care a 
trecut; şi este primul vestitor al unui torent mare, care o 
urmează; el vine, sparge stânca şi, croindu-şi matcă largă în 
luminiş, se duce să adape lanurile, să scalde pământul însetat, 
şi creşte, creşte mereu... iată-l fluviu falnic între maluri înflo- 
rite, izvor veşnic de viață şi de fertilitate” (Alexandru Vlahuţă, 
Omnestitatea în artă, conferinţă ținută la Ateneul Român, 7 
martie 1893, în: Cultură şi civilizație. Conferințe ținute la tribuna 
Ateneului Român, Editura Eminescu, Bucureşti, 1989, pp. 182- 
193, citatul la p. 185) 


aduce cu sine o imagine dintre cele mai expresive şi impre- 
sionante în privinţa creaţiei artistice. Şi utilizează o metaforă de-a 

dreptul surprinzătoare pentru a capta auditoriul. Are toate cali- 
tățile unui bun text literar, iar oratorul - el însuşi un poet şi un 
scriitor recunoscut în epocă - uzează din plin de efectul litera- 
rității discursului său. 

Arta oratorică a preluat din domeniul literaturii - atunci 
când oratorul a fost, cu adevărat, un maestru în domeniul său - un 
model al construcției pe care marea literatură l-a cultivat, cel puţin 
prin unele dintre formele sale, încă din antichitate. Există dis- 
cursuri oratorice construite, în parte sau în totalitate, după regulile 
marilor tragedii ale antichităţiis (Eschil, Sofocle, Euripide): o dozare 
a tensiunii psihologice, o „punere în scenă” a faptelor, o exacerbare 
a paroxismului etc. După cum nu sunt puţine discursuri oratorice 
construite în „linia melodică” a marilor poeme ale antichității 
(Homer, Virgiliu, Horaţiu). 

Chiar dacă arta oratorică de tip tradiţional a propus anumite 
exigenţe în ceea ce priveşte etapele ce trebuie parcurse pentru con- 
strucția discursului oratoric (clasicele inventio, dispositio, elocutio, 
memoria şi actio), totuşi, ele erau urmate ad litteram mai degrabă de 
către aceia care nu puteau mai mult, care aspirau doar să ajungă la 
nivelul mediei şi nu de creatorii domeniului, pentru care orice 
încorsetare în reguli şi norme înseamnă moartea creației autentice. 
Or, aceştia din urmă aspirau la forma desăvârşită a marii literaturi 


8 Există cercetări care subliniază şi drumul invers în raport cu cel susținut în 
rândurile de faţă: „Într-o societate în care retorica e la loc de cinste, tragedia 
clasică trebuie studiată şi analizată în lumina celor trei mari genuri oratorice 
(judiciar, deliberativ, epidictic). A. Kibedi Varga distinge macrostructura trage- 
diei (exordiu, naraţiune, confirmare, peroraţie) în raport cu microstructurile 
retorice. Discursurile prezentate în a treia parte sunt, de o manieră dominantă, 
deliberative sau judiciare, în timp ce celelalte trei sunt, în general, dominate de 
epidictic. În alţi termeni, o tragedie nu este construită dintr-un singur discurs: 
genurile se succedă sau se îmbină după situaţie” (Le grand atlas des litteratures, 
Encyclopaedia Universalis France S.A., Paris, 1990, p. 39). 

a timpului, pe care toți o prețuiau şi la care toți apelau pentru a 
alege elementele cele mai potrivite. 

Arta oratorică a luat din domeniul literaturii forța acesteia 
din urmă de a determina emoții şi sentimente la cotele cele mai 
înalte. Dacă vom compara secvenţa relativ redusă din Cicero: 


„E oare cu putinţă ca nişte asasini şi nişte gladiatori să vă 
ceară vouă, care aţi fost aleşi dintre cetățeni în senat şi 
dintre senatori în acest consiliu datorită severității vieţii 
voastre, nu numai de a înceta să se mai teamă de voi pentru 
ticăloşiile lor şi să se îngrozească, dar chiar să iasă din acest 
proces încărcați şi îmbogăţiți de prăzile lor?” (Cicero, Pro 
Sexto Roscio Amerino, în: Sanda Ghimpu, Alexandru Țiclea, 
Retorica: texte alese, ed. cit., p. 50), 


care, aparține, fireşte, domeniului oratoriei, cu secvenţa: 


„Când, dintr-odată, înțelese câtă fericire însemna pentru el 
acest scâncet, îl podidiră lacrimile şi, sprijinindu-se în coate 
de pervazul ferestrei, plânse cu sughițuri, cum plâng copiii. 
Uşa se deschise. Doctorul, cu mânecile cămăşii suflecate, fără 
haină, palid, cu bărbia tremurând, ieşi din odaie. Prințul Andrei 
îi vorbi, dar doctorul se uită la el cu priviri rătăcite şi, fără să 
scoată un cuvânt, trecu mai departe. O femeie ieşi pe urma lui 
în fugă şi, dând cu ochii de prințul Andrei, încremeni în prag. 
Prinţul intră în odaia soției sale. Moartă, ea zăcea în aceeaşi 
poziţie în care o văzuse el cu cinci minute înainte şi drăgăla- 
şul ei chip copilăresc, cu buza de sus umbrită de un puf negri- 
cios, avea aceeaşi expresie, cu toate că ochii îi rămăseseră ficşi 
şi sângele-i fugise din obraz” (Lev Tolstoi, Război şi pace, II, 
EPLU, Bucureşti, 1969, p. 49), 


ce aparţine unei pagini clasice a literaturii universale, vom constata 
cu uşurinţă că fiecare dintre secvenţe are ca intenţie să determine 

emoțiile cele mai puternice la receptori şi să le influenţeze senti- 
mentele. De altfel, despre rolul pasiunilor în planul construcţiei 
discursului oratoric s-a vorbit întotdeauna, iar unele dintre încer- 
cările recente revin asupra acestui subiect”. 

Nu găsim că e nevoie să stăruim prea mult asupra sursei 
literare a artei oratorice, din moment ce, pentru unii, legătura era 
atât de evidentă, încât au făcut din oratorie studiul marilor clasici 
ai literaturii!0. E, fără discuţie, o exagerare aici, dar ea spune ceva 
despre contingenţa dintre literatură şi oratorie. 


9 Jotlle Gardes-Tamine, La rhetorique, Armand Colin, Paris, 2002, pp. 48-58. 

10 „Retorica, sau lectura adevăraţilor scriitori, este o ştiinţă sterilă şi mută şi, 
aici ca şi peste tot, exemplele au în mod indubitabil mai multă forță decât 
preceptele teoretice... Scopul care se propune la lecţiile de retorică este acela de 
a-i învăţa pe elevi să pună ei înşişi în practică regulile pe care această ştiinţă le 
dă şi de a imita modelele pe care le au în faţa ochilor” (Charles Rollin, Traite des 
6tudes sur la maniere d'enseigner et d'etudier les Belles-Lettres, Paris, Il, 1805, prima 
ediție, 1726, citat după: Michel Meyer (sous la direction), Histoire de la rhetorique 
des Grecsă nvs jours, Librairie Generale Francaise, Paris, 1999, p. 202). 


PARTEA A II-A 


CONSTRUCŢIA DISCURSULUI 
ORATORIC 


Capitolul | 


INVENTIO SAU ARTA DESCOPERIRII ŞI ALEGERII 
ARGUMENTELOR 


A construi un discurs înseamnă: a face un inventar al 
posibilelor argumente care susțin sau resping, teza pe care o pro- 
punem, a alege acele argumente care sunt cele mai puternice în 
susținerea sau respingerea tezei, a ordona de maniera cea mai 
profitabilă aceste argumente în funcţie de forța lor de convingere, 
a îmbrăca această ordonare rațională a argumentelor într-o formă 
expresivă dintre cele mai atrăgătoare, a plasa diferite citate din 
opere celebre pentru a da un efect mai mare discursului, a pre- 
zenta discursul în faţa auditoriului (publicului) de o manieră 
persuasivă în care gesturile, mimica, teatralitatea oratorului să 
contribuie la maximum de efect asupra receptorului. Aceste exi- 
genţe au fost fixate de tradiţia retorică a antichității prin ceea ce s-a 
numit: inventio, dispositio, elocutio, memoria şi actio (pronuntiatio). 
Primele două imperative (inventarierea argumentelor şi selectarea 
lor în funcţie de forța argumentativă) țin de inventio. 


1. Cum descoperim şi cum alegem argumentele? 


Motivul pentru care studiul artei oratorice a devenit o 
necesitate şi a intrat în salonul select al artelor liberale, capabile 
să-l facă pe individ un bun cetățean şi să-i asigure o educație 

aleasă, a fost observația că nu putem să utilizăm ideile noastre la 
întâmplare atunci când, într-o dispută cu adversarul sau în fața 
unui public de mai mare amplitudine, urmărim să susţinem o 
anumită idee sau să respingem ideile celorlalți. Trebuie să 
utilizăm anumite idei (argumente) pentru că ele ne ajută mai 
mult în susținere sau respingere, trebuie să renunțăm la altele 
pentru că fie nu au legătură cu ideea supusă dezbaterii, fie, mai 
rău, ne sunt împotrivă în tentativa noastră de a câştiga lupta 
discursivă. 

De aici întrebarea firească: cum identificăm argumentele 
posibile şi cum le alegem pe cele mai puternice?! Fără a intra în 
alte detalii care ar putea îngreuna înțelegerea şi utilizarea prac- 
tică, subliniem că putem să conturăm anumite criterii de respec- 
tarea cărora depinde construcţia unei bune argumentări şi, în 
ultimă instanță, capacitatea discursului de a fi convingător şi 
persuasiv. Aceste criterii sunt: criteriul veridicității (argumentele 
care sunt propuse trebuie să fie exprimate prin propoziții adevă- 
rate), criteriul suficienței (o situație de argumentare trebuie să 
beneficieze de atâtea argumente câte sunt necesare pentru a 
convinge auditoriul sau interlocutorul), criteriul acceptabilității 
(argumentele trebuie să fie atât de puternice şi legătura lor cu 
teza susținută atât de evidentă, încât interlocutorul să le accepte 
în această calitate). Primele două dintre criterii țin în principal de 
ordinea rațională a construcției discursive, cel de-al treilea 
vizează mai mult dimensiunea psihologică a discursului oratoric. 


! Pentru a avea o imagine mai clară privind posibilităţile de utilizare a 
argumentelor în domenii care, altădată, nici nu intrau în discuţie la acest 
capitol, trimitem la: David Fleming, The Space of Argumentation: Urban Design, 
Civic Discourse, and the Dream of the Good City; Inga B. Dolinina, Vittorina 
Cecchetto, Facework aut Rhetorical Strategies in Intercultural Argumentative 
Discourse, Argumentation, 12, 2, May 1998, Kluwer Academic Publishers, 1998, 
pp. 147-166; 167-181. 

(a) Criteriul veridicităţii. O analiză a posibilităţii crite- 
riului veridicității de a ne ajuta în identificarea şi, mai ales, în 
selectarea argumentelor celor mai puternice într-o încercare de 
argumentare presupune, ab initio, instituirea unei distincții între 
argumente reale, argumente aparente, argumente false. O probă 
este considerată un argument real dacă: (a) este exprimată 
printr-o propoziție adevărată?; (b) este într-o relație de condi- 
ționare cu teza. În argumentarea: 


Elevul a întârziat fiindcă tramvaiul cu care a plecat s-a blocat 


avem de-a face cu o relație de întemeiere a unei teze („Elevul a 
întârziat”) prin intermediul unui argument (concretizat în propo- 
ziţia: „Tramvaiul cu care a plecat elevul s-a blocat”). Argumentul 
„Tramvaiul cu care a plecat elevul s-a blocat” este un argument 
real, fiindcă dacă el este în concordanţă cu starea de fapt, pro- 
poziţia care-l exprimă este adevărată şi, în al doilea rând, el are o 
legătură de condiționare cu teza (este condiţia suficientă a tezei: 
dacă este adevărat că tramvaiul cu care elevul a plecat s-a blocat, 
atunci este în mod necesar adevărat că elevul a întârziat). Dacă 
această argumentare este propusă, de exemplu, în fața dirigin- 
telui, atunci ea este oricând credibilă pentru că se fundează pe un 
argument real. Argumentările care se sprijină pe argumente reale 
poartă numele de argumentări reale. 

O probă este considerată un argument aparent dacă înde- 
plineşte doar prima dintre condiţiile invocate, anume aceea de a 
se concretiza într-o propoziție adevărată. Deşi propoziţia prin 
care argumentul este adus în discuţie este adevărată (exprimă 


2 John Eric Nolt, Truth or Falsity of Basic Premisses, în: John Eric Nolt, Informal 
Logic. Possible Worlds and Imagination, McGraw-Hill Book Company, New York, 
1983, pp. 52-54. 

deci un fapt în concordanţă cu realitatea), ea nu are nici o 
legătură de condiționare cu teza. În argumentarea: 
Elevul a întârziat fiindcă face parte dintr-o familie de intelectuali, 


argumentul care este adus pentru a susține teza („Elevul face 
parte dintr-o familie de intelectuali”) poate fi determinat ca fiind 
o propoziţie adevărată, dar el nu îndeplineşte cu adevărat func- 
ţia de temei al tezei pentru că nu are nici o legătură de condi- 
ționare cu teza (adevărul propoziţiei-teză „Elevul a întârziat” nu 
depinde în nici un fel de adevărul propoziției-argument „Elevul 
face parte dintr-o familie de intelectuali”). Pentru acest motiv, 
propoziţia în cauză este considerată purtătoare a unui argument 
aparent, iar argumentările fundate pe astfel de dovezi se numesc 
argumentări aparente. 

În sfârşit, o probă este considerată un argument fals dacă 
îndeplineşte doar cea de-a doua dintre condiţiile invocate, aceea 
de a fi o propoziţie în legătură de condiţionare cu teza. Deşi pro- 
poziția care este adusă drept argument are o legătură de condi- 
ționare cu teza, investigaţiile pot stabili că ea nu este adevărată. 
În acest caz, ea este purtătoarea unui argument fals, iar argumen- 
tarea care îl conține nu este credibilă. În argumentarea: 


Elevul a întârziat fiindcă tramvaiul cu care a plecat s-a blocat, 


între propoziţia-argument („Tramvaiul cu care a plecat elevul s-a 
blocat”) şi propoziţia-teză („Elevul a întârziat”) există o relație de 
condiționare suficient-necesară (argumentul este condiţia suficien- 
tă a tezei iar teza este consecința necesară a argumentului). Dar 
dacă dirigintele face investigaţii şi descoperă fie că tramvaiul nu 
s-a blocat, fie că elevul nu era în tramvaiul care s-a blocat etc., el 
trage concluzia că propoziţia pe care elevul a adus-o ca argu- 
ment este falsă. Dacă e falsă, ea nu mai poate susține teza. 

Suntem în prezenţa unui argument fals şi, în consecinţă, în fața 
unei argumentări false. 

Putem sintetiza distincţia pe care am propus-o şi discuțiile 
asupra ei astfel: 


Prezenţa condiţionării (—) Condiţionare Necondiţionare 


Adevărul argumentului (1) 


Adevărat argumentare reală argumentare aparentă 
Fals argumentare falsă absenţa argumentării 


Câteva concluzii putem trage din acest tablou sintetic şi 
din discuţiile care au dus la înstăpânirea lui. 

Prima concluzie: trebuie să descoperim, să identificăm, să 
alegem şi să utilizăm în construcţia unui discurs numai argumente 
reale: cele care sunt exprimate prin propoziții adevărate şi au o 
legătură de condiţionare cu teza. O primă regulă care rezultă din 
acest imperativ este următoarea: este necesar să cunoaştem 
valoarea de adevăr a propoziţiilor care exprimă argumentele în 
favoarea sau împotriva unei teze. Dacă un argument este produs 
printr-o propoziție adevărată, atunci avem mari şanse să convin- 
gem interlocutorul cu privire la veridicitatea tezei pe care o 
susţinem. În situația în care descoperim la interlocutor un argu- 
ment concretizat într-o propoziție adevărată, avem un semnal 
puternic că suntem în fața unor obstacole serioase în privința 
succesului nostru în argumentare. Dacă interlocutorul descoperă 
în argumentarea noastră un fals argument, atunci îi va veni 
foarte uşor să respingă teza pe care o susţinem, dacă descoperim 
noi în argumentarea interlocutorului un argument fals, atunci, 
arătându-i acest fapt, vom putea să-i respingem argumentarea 
mai lesne. 

O a doua regulă este următoarea: nu putem să supralicităm, 
într-un demers argumentativ, utilizarea valorii de adevăr a unui 
argument determinată la un moment dat. Regula aceasta ne atrage 
atenţia că nu putem cere mai mult decât îngăduie valoarea de 
adevăr a unei propoziții-argument. Dacă un temei identificat ca 
fiind o propoziţie falsă nu poate susține o anumită teză, nu 
înseamnă că, prin aceasta, teza a fost respinsă, ci doar că teza nu 
poate fi susținută în baza acestui temei, dar că e posibil să găsim 
altul care s-o susţină. În acelaşi mod, dacă vom descoperi printre 
temeiurile utilizate de adversar propoziții false, nu înseamnă prin 
aceasta că am reuşit să respingem teza pe care o susține adver- 
sarul, ci doar că el nu a reuşit s-o susțină cu temeiurile pe care le-a 
invocat (dar se pot găsi altele care să-i fie de mai mare folos). 

A doua concluzie: determinarea valorii de adevăr a propo- 
ziţiilor care exprimă argumentele (temeiurile) unei teze se face 
pe două căi: calea adecvării materiale şi calea adecvării formale. 
În literatura de specialitate funcționează cu destul succes explica- 
tiv distincția între adevărurile materiale şi adevărurile formale?5. 

Calea adecvării materiale înseamnă stabilirea concordanţei 
dintre o anumită informaţie şi o anumită stare de lucruri prin 
intermediul observațiilor empirice proprii sau ale altora. În 
secvenţa discursivă: 


„Din nou la Schitul Maicilor. Plecat târziu. Drumul acasă pe 
jos, prin nămeţi. Nici un tramvai, nici un autobuz. Oraşul ca 
pustiu. Impresie dezolantă de părăsire, de regres: câtă 
deosebire față de Bucureştii dinainte” (N. Steinhardt, Jurnalul 
fericirii, Editura Dacia, Cluj-Napoca, 1992, p. 333) 


3 A se vedea în acest sens: Morris Raphael Cohen, Formal and Material 
Truths, în: Morris Raphael Cohen, A Preface to Logic, Meridian Books, New 
York, 1957, pp. 17-20; Pentru discuţii mai ample şi ancorate la rezultatele cele 
mai recente în problema adevărului trimitem la: Michael Luntley, Contemporary 
Philosopliy of Thought: Truth, World, Content, Blackwell Publishers, Oxford, 1999. 

avem de-a face, în fapt, cu o intenţie argumentativă care, reorga- 
nizată, arată astfel: 


Oraşul lasă impresia fiindcă (1) Drumul se face pe jos, prin nămeți 
dezolantă de părăsire, q—— (2) Nu e nici un tramvai, nici un autobuz 


de regres şi e deosebit (3) Oraşul e pustiu 
de Bucureştii dinainte 


Această întemeiere se realizează prin intermediul mai multor 
argumente („Drumul se face pe jos, prin nămeţi”, „Nu e nici un 
tramvai, nici un autobuz”, „Oraşul e pustiu”) a căror valoare de 
adevăr se stabileşte prin observaţie (ceea ce afirmă autorul este 
exact ceea ce el vede petrecându-se în Bucureşti într-un anumit 
timp şi loc). Pe baza observațiilor empirice directe se constată 
adecvarea materială a faptelor descrise şi se concluzionează că 
propoziţiile puse în circulație ca argumente sunt adevărate. 

Calea observaţiilor directe intră în acțiune şi atunci când 
întemeierea unei teze se realizează pe calea experimentelor. De 
obicei, discursul ştiinţific recurge de multe ori la o asemenea cale 
de argumentare: 


Metalele se dilată la fiindcă  Sârma întinsă între două bare fixe a fost 
căldură + încălzită şi s-a curbat, 


observaţia directă a rezultatelor acestui experiment simplu fiind 
temeiul pentru care se poate susține că propoziția ce exprimă 
argumentul („Sârma întinsă între două bare fixe a fost încălzită şi 
s-a curbat”) este adevărată. 

Există însă destule situații când observaţia directă este 
imposibilă (motivele sunt nenumărate: depărtarea în timp, în 
spaţiu, limitele fizice şi psihice ale ființei umane etc). În acest caz, 
se recurge la observaţiile directe ale altora, care sunt aduse în 
atenţie pentru a susține sau respinge o teză. Secvența discursivă: 

„Gândiţi-vă că în Franţa, de unde luăm uneori îndreptări în 
lucruri bune, iar alteori în cele mai puțin bune, în Franţa s-a 
izbutit că un popor întreg, uitând toate ocupaţiunile sale, s-a 
luptat un an de zile pentru a hotări dacă cutare ofiţer evreu 
condamnat pentru trădare era vinovat sau nu, s-a văzut acest 
lucru că, după ce un tribunal militar, care a condamnat pe un 
ofiţer ce avea toate aparențele că şi-a trădat țara, îndată ce au 
ieşit la iveală alte acte şi alte dovezi şi s-a crezut că acel ofițer 
a fost condamnat pe nedrept, o țară întreagă şi un mare popor 
întreg s-au pus în mişcare, şi-a părăsit toată viaţa sa, pentru a 
se da pedeapsa vinovaţilor. Şi până nu s-a mântuit chestiunea 
Dreyfus, Franţa nu a trăit viața sa normală” (Nicolae Iorga, 
Discu rsu ri parlamentare, Editura Politică, Bucureşti, 1981, p. 98) 


exprimă o argumentare prin analogie: 


Pedepsele aplicate țăranilor fiindcă Franţa, care este un model 
răsculați la 1907 ar trebui 4—— pentru România, a procedat 
revizuite de o asemenea manieră în 


cazul Dreyfus 


şi 
Există destule asemănări între cazul răsculaților şi 
cazul Dreyfus care ar susține această opţiune 


A asistat lorga la dezbaterea procesului Dreyfus în Franța 
pentru a constata prin observaţie directă că argumentele pe care 
le aduce sunt adevărate? Evident că nu. Ele sunt preluate pe 
calea mărturiilor celor care au asistat la proces: declarații de 
presă, informaţii apărute în presă, documentele procesului etc. 
Avem aici o argumentare care utilizează calea adecvării mate- 
riale pentru determinarea caracterului adevărat sau fals al teme- 
iurilor prin intermediari. În special în dezbaterile juridice, re- 
curgerea la martori este una dintre procedurile cele mai uzitate 

pentru colectarea de argumente în favoarea sau în defavoarea 
unei teze. 

Calea adecvării formale înseamnă a stabili caracterul ade- 
vărat sau fals al unei propoziţii care exprimă un argument prin 
intermediul unei forme corecte de raționare. Să analizăm un 
fragment dintr-un discurs al lui Titulescu: 


„Legislaţia care cârmuieşte astăzi statele se poate împărți în 
două sfere distincte dar unite totuşi între ele: dreptul intern, 
ca expresie a puterii statului față de supuşii săi; dreptul 
internațional, ca expresie a unei înțelegeri între puteri libere şi 
egale.[...] Nu cunosc o eroare mai primejdioasă sau o influ- 
ență mai nefastă decât supraestimarea puterii magice a 
eficacității legislaţiei interne, şi transpunerea ei în domeniul 
legislaţiei internaţionale, pentru a justifica cele mai înşelătoare 
concluzii” (Nicolae Titulescu, Dinamica păcii, în Sanda Ghimpu, 
Alexandru Țiclea, Retorica: texte alese, ed. cit., pp. 360, 362). 


concretizat într-o formă de raționare ce poate fi structurată astfel: 


Relaţiile sunt reglate sau de dreptul intern sau de dreptul internaţional 
Relaţiile internaţionale nu pot fi reglate de dreptul intern 
Deci: Relaţiile internaţionale trebuie să fie reglate după dreptul 
internațional 


Ea este o formă de raționare validă de tip tollendo-ponens: 
pwq 
-P 
q 
Caracterul adevărat al propoziției „Relaţiile internaționale trebuie 


să fie reglate după dreptul internaţional” este determinat printr-o 
analiză formală a gândirii. Suntem, în acest caz, în perimetrul de 

acţiune al metodei adecvării formale. În special argumentarea 
ştiinţifică recurge de multe ori la o asemenea cale pentru a-şi 
proba adevărurile. 

A treia concluzie: argumentele aparente ca şi falsele argu- 
mente reprezintă, ambele, sofisme ale discursului oratoric. De ele 
trebuie să ne ferim în propunerile noastre discursive dacă vrem 
să nu fim atacați de adversari, ele trebuie căutate în întâmpină- 
rile discursive ale adversarilor dacă vrem să le respingem mai 
facil ideile pe care le susţin. 

Argumentele aparente sunt acelea care nu au o legătură de 
determinare cu teza, deşi ele sunt propuse cu acest scop (pentru a 
arăta că legătura lor cu teza influențează susținerea sau respinge- 
rea acesteia din urmă). Fie următoarea interpelare parlamentară: 


„D-le Filipescu, ce vei zice când îţi voi dovedi că tot ce ai zis, 
dar tot, este fals? Întâi ai zis: «D. Carada nu are censul cerut 
de lege, cu toate că d. Carada conduce partidul liberal, cel puţin 
în mod ocult, şi este un om cunoscut. M-aş fi gândit la dis- 
pensă, dar ce să fac dacă d-sa nu are nici patru clase gimna- 
ziale?». Dar, d-le Filipescu, mi se pare că aţi fost foarte crud, nu 
cu d. Carada, ci cu d. prim-ministru, fiindcă aţi vorbit în faţa 
majorităţii de patru clase gimnaziale, când regimul are în frun- 
tea sa, în vârful piramidei, pe d. Lascăr Catargiu” (Delavrancea, 
Discursuri, Editura Minerva, Bucureşti, 1977, p. 22). 


Avem de-a face, în această secvenţă, cu încercarea de respin- 
gere a argumentării numitului Filipescu: 


D. Carada nu poate primi dispensă fiindcă  D. Carada nu are nici măcar 
de la censul cerut de lege patru clase gimnaziale 


şi 
Numai cei care au patru clase gimnaziale 
pot primi dispensă de la censul cerut de lege 

prin argumentarea următoare: 


i ă indcă a ca pate 
D. Carada ar trebui să primească fi Nici primul-ministru nu are 


dispensă de la censul cerut de lege patru clase gimnaziale 


care se fundează pe un sofism ad hominem (atac la persoană). 
Chiar dacă primul ministru nu are patru clase gimnaziale, acest 
fapt nu-i conferă personajului Carada dreptul la dispensă, chiar 
dacă primul-ministru nu are patru clase gimnaziale şi a primit 
dispensă, nici acest fapt nu-i dă dreptul personajului incriminat 
să primească şi el dispensă (ci, în cel mai fericit caz, să i se 
retragă dispensa primului-ministru) etc. Argumentarea corectă 
este următoarea: 


D. Carada are dreptul de a fiindcă D. Carada îndeplineşte condiția 
primi dispensă de la cens minimă a celor patru clase 
gimnaziale 


şi 
Toți cei care îndeplinesc această condiţie au 
dreptul la dispensă de la censul cerut 


Dacă propoziția-argument („D. Carada îndeplineşte con- 
diția minimă a celor patru clase gimnaziale”) ar fi putut să fie 
determinată ca adevărată, atunci susținerea tezei era fără cusur. 
Dar pentru că acest lucru e imposibil, s-a recurs la un sofism ad 
hominem. 

Sunt multe situaţii de construcții discursive care recurg, la 
argumente aparente prezentându-le ca reale. Ele au fost marcate 
în literatura de analiză a sofismelor prin denumiri speciale, unele 
dintre aceste denumiri indicând şi natura erorii care se face în 


argumentare. Secvența discursivă următoare pune în act o situa- 
ție de post hoc ergo propter hoc (după aceasta, deci din cauza 
aceasta), care e un sofism analizat încă de exegezele clasice: 


„Nu pot uita că prilejul acestei manifestațiuni este declararea 
oficială a rupturii din partidul conservator. Ruptură interve- 
nită în momentele cele mai grele pentru țară, când forţele 
tuturor românilor, chiar din partide adverse, ar trebui să fie 
laolaltă. În loc de această uniune între adversari, este dezbi- 
nare între prieteni. [...]. Prin această dezbinare care loveşte în 
interesele vitale ale țării s-a dat o lovitură teribilă partidului 
conservator. El, care trebuia să joace rolul de arbitru, de salva- 
tor al țării, în aceste momente supreme stă rupt în două trun- 
chiuri, care se sfâşie între ele” (Gr.C. Cantacuzino, Discurs cu 
ocazia inaugurării noului sediu al partidului conservator, Bucureşti, 
1915, pp. 14-15). 


Argumentarea are următoarea formă: 


Popularitatea Partidului Conservator fiindcă Partidul Conservator s-a 
a scăzut mult în ultimul timp scindat 


deoarece 
S-a constatat după scindare o bruscă scădere a 
popularității Partidului Conservator 


în care o situație de succesiune temporală (scindarea partidului 
în cauză a fost urmată de scăderea popularității sale) este pusă să 
explice o ordine cauzală (scindarea este considerată cauza scă- 
derii popularității). Or, nu este întotdeauna aşa şi, mai ales, nu 
pare să fi fost cazul în această situație de aşa ceva. 

Există alte multiple situaţii de utilizare a argumentelor apa- 
rente care au generat sofisme corespunzătoare: ad baculum (argu- 
mentul bazat pe invocarea forței, pe amenințare), ad verecundiam 
(argumentul bazat pe invocarea autorității ca temei), ad populum 
(argumentul bazat pe invocarea opiniei mulțimii), ad misericordiam 
(argumentul bazat pe invocarea milei). 

Argumentele false sunt, cum am afirmat, probe care au 
legătură de condiționare cu teza, ele ar putea fi argumente reale 
dacă ar fi adevărate, sunt prezentate, într-adevăr, de purtătorii 
lor ca adevărate dar, la o analiză atentă, se constată că sunt pro- 
poziții false. Să atragem atenţia, în acest context, asupra unui 
fapt important în orice încercare de argumentare discursivă: e 
greu de crezut că un interlocutor ar putea aduce ca temeiuri în 
sprijinul tezei sale argumente concretizate în propoziții care sunt 
neadevăruri vizibile, falsităţi grosolane, ce pot fi lesne descope- 
rite chiar şi de către aceia neiniţiați în subtilitățile demersului 
argumentativ. De obicei, când sunt utilizate astfel de argumente, 
ele sunt îmbrăcate într-o haină discursivă care ascunde, mai abil 
sau mai puţin abil, falsitatea. Altfel ar fi descoperite uşor şi, pe 
această bază, teza ar fi respinsă. O cunoscută situaţie care se 
încadrează în acest gen de erori de argumentare este sofismul 
ambiguității. El apare în preaplinul său în următoarea secvenţă: 


„Un om înarmat îl ajunge din fugă pe Socrate. Acela îl 
urmărea pe un altul, care alerga de mânca pământul. 

- Opreşte-l! Opreşte-l ! 

Socrate nu se sinchisi. 

- Cum n-auzi?! Dece nu i-ai ținut calea asasinului? 

- Asasin? Ce înţelegi prin asta? 

- Ce întrebare bizară! Un asasin este unul care omoară. 

- Măcelar? 

- Nebun bătrân! Vreau să zic un om care omoară un alt om. 

- A, un soldat! 

- ldiotule! Un om care omoară un alt om în timp de pace! 

- Aha, un călău! 

- Netotule! Un om care omoară pe altul la el acasă! 

- Păi aşa spune! E un medic! Făcu Socrate şi îşi văzu de 
drum” (Citat după: Leonard Gavriliu, Mic tratat de sofistică, 
Editura IRI, Bucureşti, 1996, p. 172), 


unde o succesiune de argumentări care conţin argumente false se 
fundează pe ambiguitatea diferiților termeni sau expresii utilizate 
de interlocutori. De altfel, s-a arătat că atunci când „ambiguitatea 
unui cuvânt sau a unei fraze duce la o concluzie greşită, suntem 
în faţa unui sofism al ambiguităţii”A. 

O situaţie ce se încadrează în sfera argumentelor false, invo- 
cată încă de Aristotel, este echivocaţia, sofism determinat de schim- 
barea înțelesului unui cuvânt pe parcursul argumentăriis. Un 
exemplu banal dar instructiv în acest sens se regăseşte la Engel: 


Nici o femeie nu e rațională fiindcă Nici o femeie nu e om 


| 


ŞI 
Numai omul este rațional 

argumentare în care termenul „om“ este luat o dată cu sensul de 
„fiinţă umană”, iar altă dată cu sensul de „bărbat”. Este clar că 
argumentul „Nici o femeie nu e om” este o propoziție falsă dacă 
termenul „om” îşi păstrează pe tot parcursul argumentării sensul 
de „ființă umană”. În argumentarea dată însă suntem în fața 
sofismului echivocaţiei. 


+ Howard Kahane, Logic and Contemporary Rhetoric. The Use of Reason in 
Everyday Life, Wadsworth Publishing Company, Belmont, California, 1976, p. 15. 

5 S. Morris Engel, With Good Reason: An Introduction to Informal Fallacies, St. 
Martin's Press, New York, 1976, p. 59. 

Şi alte tipuri de sofisme pot fi încadrate în sfera argumen- 
telor false: sofismul determinat de accent, sofismul discrepanţei 
dintre ceea ce se spune şi ceea ce se face (Blackburn), sofismul 
compoziţiei, sofismul diviziunii. 

(b) Criteriul suficienței. Pentru Blackburn, „argumentarea 
respectă criteriul suficienței atunci când premisele sale antrenează 
concluzia“. Cum se poate constata cu uşurinţă, criteriul 
suficienţei implică un înțeles relațional: ceva este suficient pentru 
altceva. Pentru identificarea criteriilor după care alegem argu- 
mentele într-o construcție discursivă, ne asumăm înțelesul logic 
al conceptului de suficiență: suficiența este o condiţie esențială a 
actelor de raționare şi a activității de argumentare. Putem con- 
sidera că raționăm corect, că argumentăm plauzibil numai dacă 
ne asigurăm că premisele (pentru raționare) sau argumentele 
(pentru argumentare) constituie condiția suficientă a concluziei 
(tezei). Aceasta înseamnă un lucru foarte simplu şi cunoscut în 
domeniul logicii: dacă sunt date premisele (argumentele), atunci 
este dată şi concluzia (teza), fără a mai trebui nimic altceva 
pentru a justifica adevărul concluziei (tezei). Argumentarea: 


Acuzatul va primi o pedeapsă — fiimică Există dovezi suficiente că el ar fi 


între 15 şi 20 de ani i i săvirşit o crimă abominabilă 


şi 
Toţi cei dovediţi că au săvârşit crime 
primesc o pedeapsă între 15 şi 20 de ani 


este corectă din punctul de vedere al criteriului suficienței, deoa- 
rece ea este expresia următorului raționament: 


6 Pierre Blackburn, Logique de l'argumentatiou, Editions du Renouveau 
Pedagogique, Inc., Saint-Laurent (Quebec), 1994, p. 168. 

Toţi cei care săvârşesc crime primesc între 15 şi 20 de ani (normă de drept) 
Acuzatul a fost dovedit că a săvârşit o crimă (fapt) 
Deci: Acuzatul va primi o pedeapsă cuprinsă între 15 şi 20 de ani (concluzie), 


care exprimă un raționament silogistic corect (modul Barbara al 
figurii 1) şi deci respectă condiţia suficienței. Argumentarea: 


Acuzatul este vinovat de crimă fiindcă Acuzatul a fost la locul faptei în 
timpul când s-a săvârşit crima 


şi 
Toţi acei care sunt la locul faptei când se 
săvârşeşte o crimă sunt vinovaţi de crimă 


nu este o argumentare corectă din punctul de vedere al crite- 
riului suficienței, deoarece nu e suficient să fii la locul faptei când 
se petrece o crimă pentru a o şi săvârşi. Pentru a fi corectă, o 
astfel de argumentare mai are nevoie şi de altceva, dincolo de 
argumentul care este prezentat („Acuzatul era la locul faptei 
când s-a petrecut crima”). Argumentarea devine corectă în 
condiţiile în care se produc argumente noi care susțin teza: 


Acuzatul este vinovat de „ fiimică__ (1) Acuzatul a fost la locul faptei în 
CrInă timpul când s-a săvârşit crima 
(2) Urmele încălțămintei acuzatului 
au fost găsite la locul crimei 
(3) Amprentele acuzatului au fost 
identificate pe corpul victimei 
(4) Acuzatul a recunoscut crima 
şi 
Toţi acei care sunt dovediţi de o asemenea 
manieră sunt vinovaţi de crimă 

Constatăm că trei argumente au fost propuse în plus în 
raport cu argumentarea inițială pentru a se îndeplini la cote mai 
înalte criteriul suficienţei. Să urmărim o secvenţă de discurs juridic: 


„Nici o dovadă că d. Socolescu a comis crima. Interes nu avea, 
mobilul nu există. Şi cum v-aţi explica un fenomen, imposibil 
de explicat, că un om curat, absolut cinstit până la vârsta de 45 
de ani, dintr-odată şi din senin, să treacă peste cinstea lui? Şi ce 
vă închipuiţi că este cinstea? Credeţi că e uşor să vă lepădați de 
ea când v-a guvernat o întreagă viață? Aşa de uşor să ajungă 
un om la perversitatea necesară întregii game de infracțiuni 
contra legilor scrise şi legilor morale?” (Delavrancea, Pledoarie 
în procesul Socolescu, 27 septembrie 1903, în: Sanda Ghimpu, 
Alexandru Țiclea, Retorica: texte alese, ed. cit., pp. 338-339). 


Avem de-a face cu o argumentare de forma: 


Socolescu nu a comis crima fiindcă (1) Nu avea interes 
> (2) Nu există mobilul crimei 
(3) Nu se poate explica dece un 
om cinstit devine dintr-odată 
criminal 
(4) Nu e uşor să te desparți de 
cinste după ce ai practicat-o 


care suferă în construcția ei şi în capacitatea de a convinge 
tocmai pentru că nu satisface criteriul suficienţei. Este posibil ca 
argumentele aduse să fie propoziții adevărate (este satisfăcut 
criteriul veridicității), e posibil ca fiecare dintre argumente să 
aibă o legătură oarecare cu teza (coroborată cu prima condiţie, 
cea a adevărului, îndeplinirea acesteia din urmă ne arată că avem 
de-a face, în acest caz, cu argumente reale), dar argumentele nu 
reuşesc, chiar conjugate, să convingă că adevărul lor duce la 
adevărul tezei. Deci nu este satisfăcut criteriul suficienţei. 


126 Mic tratat de oratorie 
DOI ne O e o, 


Criteriul suficienței ne arată dacă, numai cu argumentele 
propuse într-o argumentare, putem să susţinem în fața interlo- 
cutorului teza ca adevărată. În cazul unei argumentări anterioare, 
am constatat că numai cu argumentul: „Acuzatul a fost la locul 
faptei atunci când s-a săvârşit crima” nu se poate susține ca 
adevărată teza: „Acuzatul este vinovat de crimă”. Este motivul 
pentru care s-au căutat alte argumente mai puternice, concretizate 
în propoziţiile: „Urmele încălțămintei acuzatului au fost găsite la 
locul crimei”, „Amprentele acuzatului au fost identificate pe 
corpul victimei”, „Acuzatul a recunoscut crima”. 

Prin urmare, dacă o argumentare nu respectă criteriul 
suficienţei, suntem obligaţi să producem noi argumente. Funcţio- 
nalitatea criteriului suficienței are două consecințe importante. 
Prima: dacă vom propune noi argumente şi acestea se dovedesc 
suficient de puternice pentru ca, în baza lor, interlocutorul să 
accepte teza ca adevărată, atunci avem dea face cu manifestarea 
dimensiunii constructive a criteriului în cauză. El este cel care a 
generat o argumentare corectă prin multiplicarea argumentelor 
probatorii. A doua: dacă, deşi aducem noi argumente, nu reuşim 
să convingem interlocutorul că teza este adevărată, atunci 
trebuie să renunțăm la a mai susține teza şi să o acceptăm pe a 
adversarului. Avem de-a face, în acest caz, cu manifestarea 
dimensiunii negative a criteriului în cauză, nu în accepțiunea 
etică a termenului, ci mai degrabă în aceea că imposibilitatea 
probării trebuie să ne determine să renunțăm la susținere. 

O subliniere se impune aici şi ea vine să facă distincţia între 
funcţia criteriului veridicității în selecția argumentelor şi funcția 
criteriului suficienței. Dacă criteriului veridicităţii nu este 
îndeplinit de un anumit argument, argumentarea nu mai poate 
continua cu argumentul în cauză. Cu altul sau altele da, dar cu 
argumentul care s-a dovedit a fi fals nu. În consecință, neînde- 
plinirea criteriului veridicității de către un argument blochează 

argumentarea. Dacă criteriul suficienței nu este îndeplinit de un 
anumit argument, argumentarea nu este nicidecum blocată: 
argumentul care s-a dovedit insuficient pentru a susține o teză ca 
adevărată poate participa (şi, de obicei, participă), coroborat cu 
alte argumente, la construcția argumentării care s-ar putea 
dovedi suficientă şi, în consecinţă, ar putea convinge interlocu- 
torul cu privire la caracterul adevărat al tezei. 

Aspectul acesta este bine reliefat în argumentarea anteri- 
oară. Argumentul „Acuzatul a fost la locul faptei când s-a 
săvârşit crima” s-a dovedit insuficient pentru a susţine teza 
„Acuzatul este vinovat de crimă”. Criteriul suficienţei a fost 
satisfăcut prin producerea altor trei argumente, care, numai în 
coroborare cu cel ce s-a dovedit insuficient, asigură susținerea 
tezei (ca să poți fi acuzat de crimă trebuie să fii la locul faptei 
când ea se săvârşeşte: argumentul se dovedeşte a fi condiția 
necesară a tezei). La fel se întâmplă şi în pledoaria lui Delavrancea. 

Cum am văzut într-o secvență din pledoaria marelui 
avocat, cel puțin patru argumente nu au fost suficiente pentru a 
susține teza „Socolescu nu e vinovat”. Dar autorul pledoariei 
vine, între altele, cu argumentarea: 


„Sunt convins însă, că nu se află nici un om care să nu se fi 
revoltat de socotelile d-voastră ofensatoare chiar pentru un 
financiar în care lăcomia să fi sufocat orice sentimentalitate! În 
sfârşit, eraţi datori să vă supuneți expertizei ordonată de 
parchet. Rezultatul e zdrobitor pentru d-voastră Iată polița de 
asigurare a d-lui Socolescu. lată şi expertiza parchetului. 
Socolescu şi-a asigurat biblioteca pe 40.000 de lei şi expertiza 
judiciară o evaluează la 41.000 de lei” (Delavrancea, Pledoarie 
în procesul Socolescu, în loc. cit., p. 337), 


care satisface în mod evident criteriul suficienţei: 

Socolescu e nevinovat fiindcă Expertiza ordonată de parchet 
“ îi dă câştig de cauză 


şi poate convinge juriul care deliberează. 

Criteriul suficienţei ne reține atenţia în mod special: efectul 
pe care îl au argumentele într-un demers probator este cumula- 
tiv. Fiecare argument adus, dacă este adevărat, participă cu ceva 
la determinarea şi întărirea convingerii că teza este adevărată. 
Chestiunea aceasta este cât se poate de evidentă în argumentarea 
juridică: fiecare parte este interesată să aducă tot mai multe 
probe pentru ca, împreună, să fie mai puternice decât cele ale 
părții adverse şi să încline decizia în favoarea sa. 

Sigur, putem să ne întrebăm, fireşte, până unde poate 
merge această putere de acțiune a criteriului suficienței, acest 
imperativ categoric al multiplicării probelor? Dacă aducem 
probe tot mai multe, putem considera că suntem mai eficienți 
într-o argumentare? Regăsim aici, poate, o interesantă îmbinare 
şi echilibrare a raportului dintre principiul cantității şi cel al 
calității în producerea argumentărilor performante şi a construc- 
țiilor discursive de mare influență la public. Probabil că deter- 
minantă este calitatea unui argument, forța lui în raport cu teza. 
Nu sunt puţine cazurile în care un singur argument puternic a 
fost suficient pentru o convingere trainică. În alte situații, o 
mulțime de argumente nu reuşesc să mişte din loc o convingere 
înrădăcinată în conştiinţa interlocutorului. 

Totuşi, nici numărul argumentelor nu este chiar de neglijat: 
dacă argumentele sunt relativ puternice dar şi în număr apre- 
ciabil, sunt şanse mari ca efectul să fie acela urmărit de 
propunător. Oricum, criteriul suficienţei indică limitele minimale 
până la care putem cobori cu o argumentare pentru a nu cădea în 
eroare: trebuie să aducem atâtea argumente câte sunt suficiente 

pentru ca argumentarea să asigure asumarea tezei ca adevărată 
iar interlocutorului să nu-i mai trebuiască altceva pentru a 
ajunge la această asumpție. 

Neîndeplinirea criteriului suficienței în evaluarea argu- 
mentelor prin care susţinem sau respingem o teză se poate 
realiza în ambele situaţii: şi când argumentele sunt prea puţine şi 
când argumentele sunt prea multe. În legătură cu primul aspect, 
credem că majoritatea exemplelor pe care le-am administrat 
până acum se încadrează în această categorie: dacă un argument 
nu are forța de a convinge interlocutorul cu privire la adevărul 
sau falsitatea tezei, trebuie să mai aducem şi alte argumente. 

Cum poate să nu fie îndeplinit criteriul suficienței dacă 
argumentele sunt prea multe? Prin faptul că, în acest caz, argu- 
mentarea are mai mult decât îi trebuie pentru a-şi îndeplini 
scopul! Dacă, în prima situație, argumentarea are mai puțin 
decât îi trebuie pentru a convinge, în cea de-a doua lucrurile se 
petrec invers. În aceste condiţii, nu se respectă un principiu 
elementar de activitate a gândirii: principiul minimului efort şi 
maximului de rezultat! Ca în rândurile care urmează: 


„Dar banul a devenit mijlocul prin care se pot obţine toate 
lucrurile. De aceea, chipul lui preocupă, de obicei, mai mult 
decât orice, sufletul mulțimii, căci abia se poate închipui vreo 
bucurie care să nu fie însoțită de ideea banului, drept cauză. 
[...] Dar aceasta este un viciu numai pentru cei care caută 
banul nu din cauza sărăciei sau a lipsurilor, ci pentru că s-au 
învățat cu arta de a câştiga şi se fălesc cu ea. De altfel, aceştia 
îşi hrănesc corpul din obişnuinţă, însă cu zgârcenie, pentru că 
cred că tot ce cheltuiesc cu întreţinerea corpului lor este o 
pierdere. Acei care cunosc însă adevăratul rost al banilor şi îşi 
proporţionează bogățiile numai după nevoile lor trăiesc 
mulțumindu-se cu puţin” (Spinoza, Etica, E.S.E., Bucureşti, 
1981, p. 242), 

unde descoperim o aglomerare de argumente pentru a susține o 
teză care, în realitate, se mulţumeşte cu mult mai puțin. 

(c) Criteriul acceptabilității. Primele două criterii care 
ghidează alegerea argumentelor (criteriul veridicităţii şi criteriul 
suficienței) pun în evidență dimensiunea logică a oricărui proces 
de argumentare, în sensul că ele sunt impuse de imperative ale 
raționalității. Trebuie să plecăm într-o argumentare de la probe 
adevărate (fiindcă numai de la adevăr ajungem cu necesitate la 
adevăr dacă raționăm corect) şi trebuie să aducem atâtea argu- 
mente astfel încât să nu mai fie necesar altceva pentru a asigura 
convingerea interlocutorului cu privire la caracterul adevărat sau 
fals al tezei (fiindcă numai dacă un act de argumentare este 
întemeiat suficient poate asigura o trecere necesară la susținerea 
sau respingerea tezei). 

Criteriul acceptabilității ține mai mult de dimensiunea 
psihologică a argumentării. El ne atrage atenţia că argumentarea 
nu este şi nu poate fi o „logică pură”, că ea este o relație între 
două realități „individuale“ care vin, ambele, în relaţie cu toată 
încărcătura de trăiri, sentimente, interese, pasiuni şi care, fără 
îndoială, îşi pun amprenta asupra manifestării relației de înteme- 
iere şi chiar asupra rezultatului ei. De fapt, în practica discursivă, 
ordinea de raționalitate a unui demers argumentativ se „aşază”, se 
manifestă pe fundalul unei ordini de afectivitate prin intermediul 
căreia cea dintâi se poate propaga de la un interlocutor la altul. 
Într-o stare de tensiune reciprocă, argumentarea se derulează cu 
destulă dificultate, neîncrederea este un obstacol în calea îndepli- 
nirii scopului unei argumentări, suspiciunea reciprocă constituie 
temeiul reacțiilor permanente de dezaprobare şi aşa mai departe. 

În mod normal, dacă n-ar mai interveni alți factori semni- 
ficativi, ar trebui ca dacă argumentele sunt adevărate, dacă ele 
sunt şi suficiente, garanţia reuşitei unei argumentări să fie asigu- 
rată. Or, în practica argumentativă, se constată că uneori argu- 

mentarea se derulează după acest tipic, adică reuşeşte dacă 
argumentele sunt şi adevărate şi suficiente, alteori, chiar dacă 
aceste două condiţii sunt îndeplinite, argumentarea nu îşi atinge 
scopul. De ce? Pentru că intervin şi alți factori care, în astfel de 
cazuri, au o acțiune mai puternică decât satisfacerea criteriului 
veridicităţii şi a criteriului suficienţei. 

Un astfel de factor este acceptabilitatea argumentelor, de 
care au vorbit unii dintre cei care s-au ocupat de argumentare”. O 
subliniere trebuie făcută aici: acceptabilitatea are în vedere, în 
cadrul derulării unei argumentări, argumentele. Fireşte, există şi 
alte posibilități, dar ele par a fi cazuri izolate, situaţii atipice, acci- 
dente ale derulării unui traiect argumentativ. De exemplu, este 
posibil să nu se accepte tema aleasă. În aceste condiții, argumen- 
tarea nu este în derulare (nici o argumentare nu se poate actua- 
liza dacă nu convenim asupra unei teme). Este posibil, pe de altă 
parte, să nu se accepte, la un moment dat, tehnica de argumen- 
tare asumată de unul dintre parteneri. Reacţia de neacceptare, în 
acest caz, poate fi ținută în frâu de o exigență minimală a oricărei 
argumentări: orice tehnică de argumentare (orice formă de 
raționament) trebuie să fie permisă şi acceptată de către preopi- 
nent dacă este corectă. Care sunt criteriile după care acceptăm 
sau nu acceptăm un argument? Ne asumăm aici un recensământ, 
poate nu determinat chiar pe aliniamente stricte, al lui Trudy 
Govier?. Un argument are şanse mai mari să fie acceptat dacă el 
este un adevăr necesar. Termenul în cauză nu are înțelesul 
consacrat şi strict determinat din filosofia analitică, ci unul mai 
adaptat la practica discursivă curentă. De exemplu, enunţul: 


7 Jerry Cederblom, David W. Paulsen, When Are the Premises True or 
Acceptable?, în: Critical Reasoning. Understanding and Criticizing Arguments and 
Theories, Wadsworth Publishing Company, Belmont, California, 1991, pp. 78-81. 

8 Trudy Govier, Premises: What to Accept and Why, în: A Practical Study of Argu- 
ment, Wadsworth Publishing Company, Belmont, California, 1985, pp. 79-100. 

Suma unghiurilor unui triunghi este de 180” 


exprimă un adevăr necesar. Dacă un astfel de enunţ intervine 
într-o argumentare: 


Fiecare unghi al unui fiindcă Suma unghiurilor unui 
triunghi echilateral are 600 ——— triunghi este de 1800 


| 


şi 
Cele trei unghiuri ale unui triunghi echilateral 
sunt egale 


atunci el trebuie să fie acceptat de către interlocutor pentru că 
face parte din clasa adevărurilor necesare. Pe această bază, dacă 
sunt îndeplinite şi celelalte criterii, argumentarea este declarată 
corectă. 

Poate că e locul să facem aici o anumită nuanțare. Acceptarea 
unui argument pe considerentul că el este un adevăr necesar e 
limitată în funcţionarea ei. Există domenii în care aşa-numitele 
„adevăruri necesare” sunt greu de descoperit şi de adus ca probe 
în argumentare. De exemplu, în domeniul politic, în domeniul 
filosofic şi în alte asemenea domenii ale cunoaşterii ne va fi destul 
de greu să probăm şi să fim acceptaţi în baza faptului că un 
argument exprimă un adevăr necesar. Dar există şi domenii în 
care lucrul acesta este mai facil, de exemplu domeniul ştiinţei. Să 
analizăm secvenţa discursivă: 


„Fiul luliei, Caius lulius Cesar, fiul adoptiv al bunicului său 
August, care a devenit la vârsta de nouăsprezece ani guverna- 
tor al Asiei, va fi vizitat de asemenea llionul, îi va fi arătat un 
viu interes şi-l va fi copleşit cu manifestări de favoare, deoarece 
într-o inscripție găsită la faţa locului este numit «ruda, bine- 

făcătorul şi protectorul Ilionului»” (Heinrich Schliemann, Pe 
urmele lui Homer, Editura Meridiane, Bucureşti, 1979, p. 205), 


unde intrăm în contact cu următoarea argumentare: 


Caius lulius Cesar a vizitat fiindcă Într-o inscripție găsită la fața 

llionul, i-a arătat interes, l-a  %— locului este numit „ruda, 

copleşit cu dovezi de favoare binefăcătorul şi protectorul 
llionului” 


care ar putea fi acceptată pe baza faptului că argumentul este pus 
în evidenţă printr-o propoziţie ce exprimă un adevăr necesar. 

În legătură cu acest criteriu, subliniem că el funcționează la 
întreaga sa capacitate dacă interlocutorul (publicul în general) îşi 
dă seama că avem de-a face cu un adevăr necesar în calitate de 
argument. Dacă lucrul acesta nu se întâmplă, efectul asupra audi- 
toriului este diminuat iar problema acceptabilității rămâne în 
continuare o problemă pentru argumentare Un al doilea criteriu 
după care poate fi determinat gradul de acceptabilitate a argu- 
mentelor ține de răspunsul la întrebarea: argumentul propus face 
parte din spațiul cunoaşterii comune? Mai întâi, ce este cunoaş- 
terea comună? Acea zonă a cunoaşterii umane împărtăşită (asu- 
mată) de un număr mai mare de indivizi. Un argument care face 
parte din cunoaşterea comună este mai uşor de acceptat de către 
interlocutor fiindcă, în general, cunoaşterea comună constituie 
fondul de cunoştinţe pe care le acceptă tacit şi cu care lucrează toți 
indivizii angajaţi într-un astfel de câmp. În textul care urmează: 


„Cetăţeni, vreau să vă spun în această seară că niciodată nu 
am fost, că niciodată de patruzeci de ani, Europa n-a fost într-o 
situație mai amenințătoare şi mai tragică decât aceasta în care 
suntem la ora când am responsabilitatea de a vă vorbi. Ah! 
cetățeni, nu vreau să forțez culorile sumbre ale acestui tablou, 

nu vreau să spun că ruptura diplomatică de care am luat 
cunoştinţă acum o jumătate de oră între Austria şi Serbia 
semnifică în mod necesar că un război între Austria şi Serbia 
se va declanşa, nu zic decât că dacă războiul va izbucni între 
Serbia şi Austria, conflictul se va întinde fără îndoială în 
restul Europei...” (Jean Jaures, Discours de Vaise: contre la 
guerre, citat după: Joslle Gardes-Tamine, La  rlietorique, 
Armand Colin, Paris, 2002, pp. 158-159) 


avem următoarea argumentare: 


Niciodată Europa n-a fost fiindcă Ruptura diplomatică dintre 

într-o situaţie atât de 4————— Austria şi Serbia şi conflictul 

amenințătoare dintre ele se va extinde în tot 
restul Europei 


argumentare în care temeiul (concretizat în propoziţia: „Ruptura 
diplomatică dintre Austria şi Serbia şi conflictul dintre ele se va 
extinde în tot restul Europei”) constituie un element al cunoaşterii 
comune. Este motivul pentru care argumentarea este acceptabilă 
şi credibilă în contextul în care ea este produsă. 

Funcţionalitatea universală a acestui criteriu care vizează 
fondul cunoaşterii comune este pusă în discuţie: nu putem, în 
cazul unui discurs ştiinţific, să aducem în atenţie opiniile comune 
şi să pretindem să fim acceptați cu argumente numai pe această 
bază. De ce? Pentru că, nu o dată, opinia comună poate să fie 
rezultatul unei erori de interpretare sau de cunoaştere. Sunt şi 
alte domenii ale cunoaşterii unde opiniile comune sunt privite cu 
reticență. 

Un al treilea criteriu, invocat de Govier, este următorul: un 
argument este acceptabil dacă el este concretizat într-o mărturie 
credibilă. Dacă, într-o argumentare, nu putem beneficia de rezul- 
tatele experienţei proprii pentru a justifica o teză, recurgem cu 

folos la experienţele altora, de care luăm cunoştinţă prin interme- 
diul mărturiilor. Exemplul următor: 


„Am avut deja ocazia să observăm un exemplu - nevoia cres- 
cândă de vindecare magică datorită căreia, în interiorul uneia 
sau a două generații, Asclepios s-a transformat dintr-un erou 
minor într-un zeu major, iar templul său de la Epidaurus a 
devenit un loc de pelerinaj la fel de renumit cum este astăzi 
Lourdes. Faima lui la Atena (şi poate şi în alte părţi) pare, pe 
bună dreptate, să dateze de la marea ciumă din 430. Această 
grea încercare i-a convins pe unii, după cum spune Tucidide, 
că religia este inutilă, deoarece credinţa s-a dovedit a nu fi o 
protecţie împotriva bacililor...” (E.R. Dodds, Dialectica spiri- 
tului grec, Editura Meridiane, Bucureşti, 1983, p. 221) 


este ilustrativ în această privinţă. Întemeierea arată astfel: 


Ciuma din 430 i-a convins pe fiindcă Credinţa s-a dovedit a nu fi o 
unii că religia este inutilă + protecție impotriva bacililor 


dar, din text, se deduce cu uşurinţă că atât teza, cât şi argumen- 
tul ei susținător sunt preluate din mărturiile istoricului grec. 
Există domenii ale construcției discursive în care mărturiile 
constituie probe fundamentale în susținere, de exemplu în dome- 
niul juridic. Putem să subliniem rolul important al mărturiilor în 
argumentarea religioasă sau argumentarea din domeniul politic. 
Evident că, atunci când se apelează la mărturii pentru a asigura 
acceptabilitatea unui argument, trebuie să avem în vedere câteva 
precauții. Prima: dacă persoana care depune mărturie este credi- 
bilă. De exemplu, dacă într-o dezbatere juridică mărturia apar- 
ține unui prieten al acuzatului, atunci ea trebuie asumată cu multe 
precauţii. A doua: argumentele obținute ca rezultat al mărturiilor 
trebuie coroborate cu alte tipuri de probe. Dacă ele nu se contra- 

zic, atunci e posibil ca mărturiile să asigure un grad înalt de 
acceptabilitate. 

Un ultim criteriu care ne îngăduie să determinăm dacă un 
argument este acceptabil sau nu ţine de conceptul de autoritate. 
Un argument este acceptabil dacă sursa lui originară este o 
autoritate în domeniul în care se produce argumentarea. Govier 
consideră că satisfacerea criteriului acceptabilității unui argu- 
ment prin invocarea unei autorități e determinată de parcurgerea 
şi îndeplinirea simultană a următoarelor condiţii [8:84]: 


(a) un individ oarecare, X, asertează o premisă P; 

(b) premisa (argumentul) P face parte din domeniul de cunoaştere K; 

(c) individul X este recunoscut ca o autoritate în domeniul de 
cunoaştere K; 


Dacă aceste trei condiții sunt satisfăcute, atunci se poate 
afirma că argumentul exprimat prin premisa P este acceptabil. 

Se pune aici o condiție, de care am mai amintit de altfel: 
aceste trei exigenţe trebuie să fie îndeplinite simultan. Dacă una 
sau alta dintre ele nu este îndeplinită (chiar dacă sunt îndeplinite 
celelalte), atunci argumentarea intră în zona sofisticii (ad verecun- 
diam). Argumentarea: 


Cea mai bună organizare statală fiindcă Platon a afirmat acest lucru 
. a . .. -———— - . . 

ar fi aceea în care filosofii ar în dialogul Republica 

conduce treburile cetăţii 


este un sofism ad verecundiam dacă se constată că Platon nu 
afirmă acest lucru în dialogul amintit (nu se respectă prima 
dintre cele trei exigenţe amintite). Argumentarea: 

Cea mai eficace metodă de ducere  fiirică Platon face această afirmaţie 
a războiului este atacul pe flancuri %——— într-una din scrierile sale 


este un sofism ad verecundiam pentru că nu se respectă condiția a 
treia (Platon nu este un expert în arta războiului) şi nici a doua 
(Afirmația „Cea mai eficace metodă de ducere a războiului este 
atacul pe flancuri” nu face parte din sfera de cunoaştere în care 
Platon este considerat o autoritate). 

De altfel, Woods şi Walton, în monografia lor asupra sofis- 
melor, conturează anumite condiţii de adecvare de îndeplinirea 
cărora depinde corectitudinea unei întemeieri prin invocarea 
autorității” şi, evident, satisfacerea imperativului acceptabilităţii. 
Să aducem în atenție chiar un argument al autorității: 


„În cazul argumentelor bazate pe autoritate, expertiza sau 
poziţia particulară a unei persoane sunt considerate ca un 
semn al faptului că propoziţia care i se pune în seamă este 
acceptabilă; este aşa pentru că o sursă autorizată spune că 
este” (Frans van Eemeren, Rob Grootendorst, La nouvelle 
dialectique, Editions Kime, Paris, 1996, p. 180). 


2. Genurile oratorice şi selecția argumentelor 


(a) Sugestiile aristotelice. Problema genurilor oratorice este 
una dintre cele mai frecventate şi disputate în analizele asupra artei 
elocinței deoarece a investiga o asemenea problemă înseamnă a 
identifica domeniile în care arta oratorică se poate practic mani- 
festa. Punctul de plecare al discuţiilor este, în cvasimajoritatea 


% John Woods, Douglas Walton, Critique de l'argumentation. Logiques des 
sophismes ordinaires, Editions Kime, Paris, 1992, pp. 41-46. 

cazurilor, poziţia aristotelică din Retorica. lată secvenţa care 
apare cel mai adesea în paginile de analiză: 


„Genurile retoricii sunt în număr de trei, atâtea câte sunt, de 
altfel, şi clasele de auditori ai discursurilor. Căci discursul este 
format din trei elemente, şi anume: cel care vorbeşte, subiectul 
despre care el vorbeşte şi cel căruia el îi vorbeşte, iar scopul se 
referă la acesta din urmă, vreau să spun auditoriul. Or, trebuie 
că auditoriul este sau un spectator sau un judecător şi că 
judecătorul se pronunţă fie asupra faptelor petrecute fie asupra 
faptelor viitoare. Pe de o parte, cel care se pronunță asupra 
faptelor viitoare este, de exemplu, membrul Adunării, pe de 
altă parte, cel care se pronunţă asupra faptelor petrecute este, 
de exemplu, judecătorul, în sfârşit, cel care se pronunţă asupra 
valorii unui fapt sau a unei persoane este spectatorul, încât 
reiese cu necesitate că sunt trei genuri de discursuri oratorice: 
deliberativ, judiciar, demonstrativ” (Aristotel, Retorica, |, 3, 
1358a-1358b, Editura IRI, Bucureşti, 2004, pp. 101-103). 


Întrebarea este următoarea: pe ce temeiuri a ajuns Stagiritul 
la această tripartiție? Mai multe criterii îşi dau concursul pentru 
a face distincţia între genul deliberativ, genul judiciar şi genul 
demonstrativ (epidictic). Primul este timpul în care se petrec fap- 
tele vizate prin intervenţia oratorică. A delibera înseamnă a da 
sfaturi cu privire la oportunitatea sau inoportunitatea desfăşu- 
rării unei acțiuni viitoare. Nu putem să-l consiliem pe interlocu- 
tor (auditoriu) decât în legătură cu ceea ce el urmează să facă în 
viitor. A judeca înseamnă a face o evaluare (concretizată în acu- 
zare sau apărare) cu privire la faptele care s-au săvârşit deja până 
în momentul ținerii discursului şi care şi-au produs consecinţele 
(favorabile sau defavorabile) asupra celorlalți. Prin urmare, genul 
judiciar are în vedere acțiunile trecute. A demonstra (în sensul 
acordat acestui termen în discuţiile retoricii clasice) înseamnă a 
arăta, a prezenta prin laudă sau blam calitățile prezente ale indi- 

vizilor, faptelor sau acţiunilor pentru a le permanentiza (dacă 
sunt dezirabile) sau pentru a le anihila (dacă sunt indezirabile). 

AI doilea criteriu al distincţiei de care vorbim este instituția 
angajată în contextul pronunțării discursului. A delibera înseamnă, 
din acest punct de vedere, a da sfaturi în legătură cu ceea este 
util sau inutil pentru cetate în fața unei adunări. Cicero, de exem- 
plu, a preferat în numeroase ocazii să vorbească în fața Senatu- 
lui. A acuza sau a apăra înseamnă a te pronunţa în legătură cu o 
cauză în fața unui judecător, singura instituție îndrituită să ia o 
decizie într-o cauză oarecare (în sensul generic al termenului 
„judecător”, instanţiat diferit în funcţie de sistemele de drept 
constituite). Un elogiu sau un blam erau prezentate, de obicei, în 
faţa publicului, acesta fiind singurul capabil să sancţioneze social 
un individ, o faptă, o situație. 

Al treilea criteriu pus în mişcare pentru a distinge între cele 
trei genuri oratorice este atitudinea auditoriului. În actul de delibe- 
rare, auditoriul este un evaluator al actelor viitoare care se vor 
derula în cetate, în actul de judecată el este un judecător al actelor 
trecute, înfăptuite deja, în timp ce în cazul elogiului sau blamului 
auditoriul este un simplu spectator. De ce această atitudine diferită 
a auditoriului? Pentru că de actele viitoare va depinde bunul mers 
al cetăţii, de actele trecute a depins bunul mers al cetății, pe când 
elogiul şi blamul sancţionează anumite fapte ale unor indivizi care 
nu se răsfrâng atât de direct şi de dur asupra comunităţii. 

În sfârşit, al patrulea criteriu care ne poate ajuta să înţele- 
gem fundamentele acestei distincţii între cele trei genuri orato- 
rice este finalitatea urmărită printr-o intervenţie discursivă de tip 
oratoric. A delibera înseamnă, în cele mai multe cazuri, a da sfa- 
turi pentru a înfăptui în viitor ceea ce este util cetății şi pentru a 
ne feri de ceea ce nu este util. A judeca înseamnă a înfăptui, prin 
intermediul discursului, ceea ce este drept şi a pedepsi ceea ce 
nu e drept (pentru a nu mai fi înfăptuit). A face un elogiu sau a 

adresa un blam înseamnă a acționa în favoarea a ceea ce este 
frumos, plăcut, bine sau onorabil şi în defavoarea a ceea ce nu 
îndeplineşte aceste calități. 

Să urmărim această secvenţă discursivă dintr-un discurs 
politic, discurs ce se suprapune genului deliberativ: 


„Ţin însă să se ştie în acest ceas, că înainte de război, acum 
şase sau şapte luni, în comitetul partidului conservator, am 
examinat cu toții [...] profundele transformări la care creațiunea 
României Mari trebuie să se supuie, transformări mult mai 
numeroase decât reformele agrare şi cele electorale. Toţi am 
fost de părere că şi o largă reformă agrară trebuie să iasă din 
crearea României Mari, şi o democratică introducere a dreptu- 
lui la vot” (Take Ionescu, Discurs ținut în Cameră la 14 decem- 
brie 1916, în: Vistian Goia, Oratori şi elocință românească, 
Editura Dacia, Cluj-Napoca, 1985, pp. 212-213). 


Din punctul de vedere al criteriului temporal, discursul are 
în vedere ceea ce trebuie făcut în viitor (reforma agrară şi reforma 
electorală), din punctul de vedere al instituţiilor cărora se adre- 
sează, aici fiind vorba de Parlamentul României, din punctul de 
vedere al atitudinii auditoriului, acesta fiind unul activ, care tre- 
buie să se pronunțe în legătură cu aceste măsuri ce trebuie luate 
pentru viitorul societății româneşti, în sfârşit, din punctul de ve- 
dere al finalităţii urmărite, discursul propunând ceea ce oratorul 
şi partidul său găsesc a fi util pentru bunul mers al României 
spre un stat modern, european. Evident, astfel de ilustrări pot fi 
aduse şi pentru celelalte două genuri oratorice. 

Unele prezentări recente asupra problemei în discuție con- 
struiesc un tabel sintetic al tuturor aspectelor pe care le implică ana- 
liza genurilor oratorice, de la Aristotel şi până în zilele noastre!0; 


1 Joălle Gardes-Tamine, La rhetonque, Armand Colin, Paris, 2002, p. 63. 

udiciar Deliberativ 
orator şi public 
viitor _______ prezent | 


Gen j 
Punct de vedere 
calificarea faptelor 


Tip e 
Crestine i 


Atitudine a acuza / a îndemna / a lăuda / 
Instituție | 
utilitate _____ [estetic şi moral ____| 


raţionament precedente dezvoltare 


Fără îndoială, multe dintre încadrările din această sinteză 
comportă discuţii şi, poate, justificări mai ample pentru a putea 
fi susținute. Dar dincolo de aceste discuţii posibile, rămâne ideea, 
sugerată de această prezentare sintetică a problematicii genurilor 
oratorice, diversităţii de abordare a unui subiect vechi, dar de 
actualitate şi azi. 

(b) Un punct de vedere actual. Punctul de vedere pe care 
vrem să-l prezentăm în continuare aparține filosofului şi retori- 
cianului Michel Meyer, profesor la Universitatea Liberă din 
Bruxelles, succesor la catedră al lui Chaim Perelman şi iniţiator al 
unei concepții asupra interpretării discursivităţii cunoscută sub 
numele de problematologie. Conturată în perimetrul analizei 
discursului filosofic propriu-zis!!, problematologia se manifestă 
astăzi tot mai mult ca un demers asupra interogativității şi 
chestionării („questionnement”)!?, cu aplicaţii dintre cele mai 
neobişnuite în diferite domenii ale creaţiei umane. 


Decizie a condamna /  |afivorba/ 
: a cunoaşte 
a achita a nu fi vorba 


1 Michel Meyer, De la problematologie: philosoplhie, science et langage, Pierre 
Mardaga, Bruxelles, 1986. 

12 Michel Meyer, Questionnement et historicite, PUF, Paris, 2000. 

13 Michel Meyer, Le Comique et le Tragique. Penser le thetâtre et son listoire, PUF, 
Paris, 2003. 

Punctul de plecare al reflecțiilor cu privire la demersul 
problematologic ține de o analiză atentă a două concepte: con- 
ceptul de problemă, pe de o parte, şi cel de interogativitate, pe de 
alta. Într-o construcție discursivă punem la lucru o serie de idei 
care articulează câmpul problematic al discursului. Ne interesează 
ca aceste idei să aibă o forță de convingere cât mai mare. O idee 
este productivă din punctul de vedere al convingerii dacă ea se 
transformă într-o problemă pentru cel care o receptează. Transfor- 
marea este reală numai atunci când în legătură cu o idee se 
derulează un travaliu permanent pe traiectul întrebare-răspuns. 

Conceptul care acoperă forţa productivă a unei idei şi trans- 
formarea ei în problemă este cel de situație problematologică, 
generalizare a conceptului de diferență problematologică, propus 
de Meyer. Conceptul de situație problematologică subîntinde 
toate „lumile posibile” (Kripke) ale relaţiei dintre întrebare şi răs- 
puns: diferență sau nondiferenţă între întrebare şi răspuns, carac- 
ter problematologic sau neproblematologic al răspunsului res- 
pectiv al întrebării. Se constituie, prin acest joc combinatoriu, 
patru situații posibile: diferență problematologică, diferenţă non- 
problematologică, non-diferență problematologică, non-diferență 
neproblematologică'. 

Întrucât arta oratorică are în atenţie discursul, concepția pro- 
blematologică - ca instrument metodologic - se poate aplica şi în 
acest domeniu cu intenţia unei sistematizări care să ocolească 
locurile comune. În Questions de rhetorique”, autorul invocat îşi 
propune chiar acest scop. O spune în mod direct în câteva pasaje 
din lucrarea mai sus citată: 


14 Detaliile unci astfel de propuneri în: Constantin Sălăvăstru, Critica 
raționalității discursive: o interpretare problematologică a discursului filoso fic, Editura 
Polirom, Iaşi, 2001, pp. 63-129. 

15 Michel Meyer, Questions de rhetorique: langage, raison et săduction, Librairie 
Generale Francaise, Paris, 1993. 

„Nu ar trebui, din contra, să reînserăm retorica în sânul unei 
teorii a problematicității şi chestionării care o concep astfel? 
[...] Propoziția nu este unitatea şi cu atât mai puțin măsura 
gândirii. Trebuie mai degrabă să se spună că ceea ce subîn- 
tinde rațiunea şi discursul, pentru a se preta la contradictoriu 
ca la univocitate, este problema sau chestiunea. Se discută de o 
anumită chestiune şi ficțiunea pune în scenă o intrigă. Se va 
opune la o problemă care, astfel, va constitui un diferend [...]. 
Pe scurt, retorica nu vorbeşte de o teză, de un răspuns-pre- 
misă care nu răspunde la nimic, ci mai degrabă de problema- 
ticitatea care afectează condiția umană în pasiunile sale ca şi 
în rațiunea sau discursul său” (Meyer, Questions..., pp. 25-26). 


După o scurtă analiză a problemei genurilor oratorice la 
Aristotel, Meyer se întreabă dacă nu am putea găsi şi alte teme- 
iuri ale clasicei tripartiții (deliberativ, judiciar, epidictic), în acord 
cu unele dintre exigenţele problematicității, atât de prezentă în 
cadrele discursivității. O primă constatare a autorului la care 
facem trimitere este aceea că distincţia dintre cele trei genuri nu 
este chiar atât de rigidă cum ar putea rezulta din prezentările de 
manual: indiferent care este tonalitatea dominantă a discursului 
(deliberativ, judiciar sau epidictic), totuşi, în fiecare dintre ele 
regăsim elemente ale celuilalt. E adevărat, poate nu în aceeaşi 
măsură sau, mai degrabă, nu cu acelaşi rol, dar de găsit, găsim. 

Dacă, în conformitate cu spiritul concepției problemato- 
logice, orice discurs are în vedere o judecată ce deschide o pro- 
blemă, nu s-ar putea asocia tripartiția genurilor oratorice cu nive- 
lurile (gradele) de problematicitate a discursului? Răspunsul lui 
Meyer la această întrebare pare a fi afirmativ. În concepția auto- 
rului invocat, diferenţa de problematicitate poate fi un criteriu 
care să facă distincţia între cele trei genuri oratorice. Atunci când 
se deliberează, gradul de problematicitate este maximal, în sensul 
că un sfat, un îndemn lasă deschidere totală în soluţionarea unei 

Pi 


probleme: se poate da un sfat, dar receptorul poate, din motive 
diverse, să nu meargă în direcţia lui. Atunci când se judecă o 
cauză, problematicitatea este la nivel mediu, intermediar: avem o 
anumită libertate în a trata o anumită problemă, dar aceasta este 
temperată şi stăpânită de norma în care cauza trebuie încadrată. 
A elogia sau a blama înseamnă a arăta interlocutorului o anumită 
situaţie, iar în acest caz problematicitatea este minimală. Meyer 
ajunge la următorul tablou sintetic al analizei genurilor oratorice 
prin prisma conceptului de problematologie (Questions..., p. 31): 


Problematicitate |Problemă Deliberativ Util Decizie 
maximală îndoielnică, (dezbaterea 
fără criteriu iti 
de rezolvare 
Problematicitate |Problemă ici Judecată 
mare incertă, dar cu 
Problematicitate Epidictic (elogiu |Verosimil / |Adeziune 
mică rezolvată funebru sau Plăcut / 
conversaţia Onorabil 
cotidiană) 


O problemă la fel de interesantă este sugerată de acest 
tabel sintetic şi variabilele pe care le conţine. Criteriul problema- 
ticității în stabilirea distincției dintre cele trei genuri oratorice 
este urmat îndeaproape de criteriul mecanismului de soluționare 
a unei probleme într-o situaţie discursivă. De fapt, e uşor de con- 
statat că funcționarea criteriului problematicității e condiționată 
de natura rezolvării conflictului discursiv. De ce avem de-a face cu 
o problematicitate maximală în cazul genului deliberativ? Pentru 
motivul simplu că, după cum se observă din tabel, aici nu avem 
un criteriu ferm de soluţionare (rezolvare) a problemei. În acest 
context, disputa poate fi fără de sfârşit, ceea ce pune în evidenţă 

un înalt grad de problematicitate. Se poate da un sfat în rezolva- 
rea unei probleme (care, pentru genul deliberativ, înseamnă 
„construcţia” unei decizii pentru o acţiune viitoare), dar un sfat 
rămâne un sfat, el nu dispune de forţă coercitivă pentru a fi urmat. 

În cazul genului judiciar, situaţia este cu totul alta: indivi- 
dul poate face acuzaţii şi poate aduce probe în apărare numai în 
raport cu două elemente: cauza (fapta săvârşită) şi legea (norma 
în care fapta se încadrează). Orice altceva este superfluu într-un 
discurs judiciar. De aici gradul de problematicitate mai scăzut în 
raport cu genul deliberativ. Aici avem de-a face cu prezenţa 
criteriilor de rezolvare a unei probleme. În sfârşit, situaţia este 
adusă la limitele ei de suportabilitate în cazul genului epidictic. 
Când faci un elogiu, nu ai alte opțiuni la îndemână decât pe acelea 
prin care se pot pune în evidenţă calităţile celui pe care îl elogiezi 
(nu se elogiază prin defecte decât în situația specială a ironiei); 
când arunci un blam asupra cuiva, atunci te supui exigențelor 
acestui gen discursiv şi arăţi pentru care fapte sau calități dezo- 
norante împricinatul merită blamul. Aici productivitatea dis- 
cursivă este redusă sensibil. De altfel, Meyer va sublinia direct 
legătura dintre actul rezolvării şi genurile oratorice: 


„În mod clar, distincţia pe care o propune Aristotel între cele 
trei mari genuri retorice răspunde înainte de toate criteriilor 
de rezolvare, faptului că răspunsul depinde de o normă” 
(Questions..., p. 30). 


În sfârşit, dar nu în ultimul rând, există o relaționare, nu 
ştim dacă tot atât de bine fundamentată, între genurile oratorice şi 
tipul de interogativitate radicală cu care fiecare dintre genuri se 
confruntă. Dacă e să stabilim o dominantă a interogativității pen- 
tru fiecare gen oratoric, atunci, după cum ne atrage atenţia autorul 
pe care-l urmărim, pentru genul epidictic întrebarea fundamentală 
este despre ce?, pentru genul judiciar, întrebarea fundamentală ar fi 

ce?, în timp ce genului deliberativ i s-ar potrivi mai bine întrebarea 
de ce? Sigur, nu suntem aici în perimetrul unei delimitări stricte, dar 
anumite tonalități dominante ale interogativității pot fi identificate. 

Constatăm un lucru semnificativ în această încercare de 
tratare modernă a problemei genurilor oratorice. Criteriile de 
delimitare a celor trei genuri sunt de ordinul esenței discursului 
oratoric: natura problematicităţii şi mecanismul său de rezolvare. 
Dacă, la Aristotel, ca şi la mulţi dintre continuatorii săi, timpul, 
instituțiile, finalitatea sau atitudinea auditoriului reprezentau 
criterii exterioare mecanismelor discursivității, problematicitatea 
şi tipul de rezolvare propuse de Meyer ţin de natura intimă a 
discursului. 

(c) Problema genurilor oratorice azi: discuții, reamenajări, 
controverse. Arta oratorică, retorica în general, a fost criticată 
adesea, posibil pe bună dreptate, pentru excesul de taxonomii: 
exista (şi există încă) o preocupare ce multora le pare excesivă 
pentru a propune clasificări peste tot, pentru a face delimitări 
stricte, astfel încât tot ce e produs în domeniul acestei arte, dar şi 
tot ce s-ar putea produce în viitor să încapă în schemele fixate de 
tradiţia retorică. Sistematizări ale figurilor retorice, rubricaţii ale 
genurilor oratorice, enumerări de etape mai mult sau mai puțin 
imperative în construcția discursului sunt doar câteva exemple 
care mai tot timpul au fost invocate când s-au dezvăluit excesele 
artei oratorice. 

Probabil şi această delimitare strictă a genurilor oratorice în 
deliberativ, judiciar şi epidictic a fost considerată excesivă, deşi un 
gânditor de talia lui Aristotel îi acordă o importanţă cardinală în 
analitica discursului. Mai mult, parcă pentru a duce totul până la 
sfârşit, Stagiritul indică şi temele despre care ar trebui să se vor- 
bească în fiecare gen oratoric în parte! Totuşi, pare prea mult 
într-un domeniu în care creativitatea şi improvizaţia constituie 
normele după care se selectează şi se afirmă excepţiile. Dar, pen- 

tru oratoria tradițională cel puţin, distincţia aceasta care astăzi 
pare rigidă apărea ca rezonabilă. În fond, existau atunci trei mari 
domenii în care cetățenii se puteau manifesta prin discurs: dome- 
niul politicii, al organizării cetăţii (genul deliberativ), domeniul 
dreptului, al aplicării legilor (genul judiciar) şi domeniul calită- 
ților individuale ale persoanelor (genul epidictic). 

Astăzi situaţia pare a fi schimbată din temelii. lar una dintre 
mărcile acestei schimbări se concretizează în faptul că nu mai 
întâlnim niciunde un gen oratoric în stare pură: orice discurs este 
un melanj între cele trei, cu dominaţia unuia sau altuia dintre ele. 
De altfel, cum ne atrage atenția Meyer, deja Quintilian a avertizat 
asupra pericolului deformator ce-l reprezintă distincția rigidă: 


„Nu înclin să accept nici împărţirea, mai mult rapidă şi apro- 
ximativă decât reală, care consideră genul laudativ aparți- 
nând moralei, cel deliberativ utilului, iar cel judiciar justiţiei, 
căci toate aceste genuri se ajută oarecum reciproc, deoarece şi 
genul laudativ tratează despre just şi util, şi cel deliberativ 
cuprinde principii de morală, şi rareori există” (Quintilian, 
Arta oratorică, |, Editura Minerva, Bucureşti, 1974, p. 242). 


Sămânţa de scandal a fost, cum vedem, aruncată de unul 
dintre maeştrii de oratorie unanim recunoscuţi. De ce această 
situație? Pentru că, s-a văzut lesne, problemele (cauzele) care sunt 
susținute de orator sunt dintre cele mai complexe şi ele nu mai pot 
fi diferenţiate strict în ceea ce este util, ceea ce este drept şi ceea ce 
este onorabil sau plăcut. Oratoria de azi nu mai suportă o aseme- 
nea delimitare fiindcă ea consideră că intenţiile unei intervenții 
discursive se înfăptuiesc prin toate aceste componente, care, în 
sensul platonician al termenului, „participă” la întreg. 

Să urmărim o secvență mai amplă dintr-un discurs oratoric: 

„Din moment ce scopul ce urmărim este pacea în inima oame- 
nilor, să ne întrebăm care sunt cauzele instabilității spiritului 
pacific, ce observăm actualmente? Chestiunea este importantă 
nu numai pentru că, dacă cunoaştem cauzele, avem o îndru- 
mare pentru a remedia defectele, dar şi pentru că, examinân- 
du-le de aproape, putem înțelege de ce considerabilul progres 
al păcii din ultimul timp n-a fost perceput. Neliniştea actuală 
datorită unor cauze speciale produce o eclipsă mintală tempo- 
rară, de natură de a ne împiedica să vedem progresele reale 
ale păcii. 

Care sunt cauzele care împiedică azi ca pacea să dom- 
nească în spirite? Pentru mine ele sunt patru la număr. Prima 
cauză o constituie lipsa de înțelegere între foştii aliați pentru a 
rezolva anumite chestiuni speciale. Aceasta creează nu numai 
neîncredere de ambele părți, dar face ca statele care au ieşit din 
război cu mari pierderi teritoriale să-şi întoarcă privirile către 
una sau alta dintre marile puteri cu speranţa de a crea, prin 
suprapunerea reclamaţiunilor reciproce, un fel de alianță 
naturală. 

A doua cauză o constituie consecințele psihologice ale 
războiului. Nu trebuie să uităm că cei pe care-i numeam până 
ieri şi pe care nu-i mai numim azi, astfel: <învinşii» sunt 
națiuni puternice şi mândre. Ele nu se pot consola de faptul 
că au pierdut războiul. Suferințele lor trebuie pricepute. Ele 
explică multe din reacţiunile foştilor învinşi. [...] 

A treia cauză rezidă din faptul că de la război încoace 
Europa nu mai prezintă o unitate din punct de vedere al doctri- 
nei sociale. [...] Nu e mai puţin adevărat că din punctul de 
vedere al dreptului constituțional şi al ordinii sociale Europa 
reprezintă astăzi abia jumătate din ceea ce era înainte de 
război. [...] 

În fine, a patra cauză, care explică după mine regresul 
spiritului pacific, este criza economică. Această criză e teribilă 
şi generală. De unde provine? Răspunsul e simplu. Marele 
război a fost o nebunie. Marele război a fost o crimă împotriva 
umanităţii. Cum ne-am putea deci aştepta ca după zece ani de 

la încetarea lui lucrurile să intre în ordine? Acum, legile 
economice pe care le-am violat fără încetare atâţia ani în şir se 
răzbună şi, la rândul lor, par a nu se preocupa prea mult de 
şubredele noastre construcțiuni politice. 

Un pretext de desperare pentru unii! O mare lecţie de 
înțelepciune, pentru alţii! Să fim printre aceştia din urmă. Dar 
cum? Făcând toate sforțările posibile pentru a pricepe” 
(Nicolae Titulescu, Progresul ideii de pace, conferință ţinută la 
Universitatea Cambridge, 19 noiembrie 1930, în: Sanda 
Ghimpu, Alexandru Țiclea, Retorica: texte alese, ed. cit., pp. 
367-368). 


Analiza acestei secvențe discursive ne arată cu destulă 
claritate că aici avem câte ceva din toate genurile oratorice: deli- 
berativ, judiciar, epidictic. Mai întâi să observăm că, în absolut, 
discursul ar trebui să acopere genul deliberativ: oratorul pro- 
pune în fața unei adunări (publicul specializat al Universităţii 
Cambridge) un proiect constructiv care vizează manifestarea 
concretă a ideii de pace. Dar acest proiect constructiv răstoarnă 
toate canoanele după care se instalează distincţia între a delibera, 
a judeca şi a elogia sau a blama. 

Departe de a avea de-a face cu un demers juridic în sensul 
propriu al termenului, suntem aduşi în faţa unei judecăți evidente 
asupra faptelor trecutului prin prisma a ceea ce este drept şi 
nedrept („Marele război a fost o nebunie. Marele război a fost o 
crimă împotriva umanităţii”), sunt prezentate aspecte ale pre- 
zentului prin prisma a ceea ce e verosimil, chiar onorabil („Nu 
trebuie să uităm că cei pe care-i numeam până ieri şi pe care nu-i 
mai numim azi, astfel: «învinşi» sunt naţiuni puternice şi 
mândre. Ele nu se pot consola de faptul că au pierdut războiul”), 
deşi nu avem de-a face, în fapt, cu un act de deliberare, sunt puse 
la îndemâna publicului îndemnuri şi sfaturi privind ceea ce am 
putea face în viitor din perspectiva a ceea ce este util lumii 

(„Suferințele lor trebuie pricepute“; „O mare lecţie de înțelep- 
ciune pentru alții! Să fim printre aceştia din urmă”). După cum 
constatăm, sunt prezente în acest fragment, într-o funcţionalitate 
reciprocă, elemente din toate cele trei genuri oratorice. 

De ce se întâmplă acest lucru astăzi? Motivele sunt, în mod 
cert, multiple. Nu încape discuţie că azi gradul de problema- 
tizare a cauzelor este mult mai ridicat decât în alte timpuri 
istorice. Oratoria intervine de obicei cu toate armele din dotare 
acolo unde divergenţele de opinii sunt maximale, acolo unde 
disputele se problematizează, unde polemicile constituie esența 
domeniului: politică, relaţii internaţionale, diplomaţie, relațiile 
publice, drepturile omului etc. Or, din această perspectivă, instru- 
mentele de lucru ale tuturor celor trei genuri oratorice trebuie 
puse în acțiune pentru îndeplinirea scopurilor intervenţiei dis- 
cursive. Pe de altă parte, nici mecanismele de soluționare a 
divergenţelor de opinie pe calea discursivității nu mai sunt - şi 
nu mai pot fi - singulare. Avem o multitudine de posibilităţi de a 
interveni pentru a soluţiona o divergență de opinie între interlo- 
cutori şi fiecare orator optează pentru una sau alta în funcţie de 
ceea ce el crede a fi mai eficient în contextul în care se produce 
discursul. 

O a doua subliniere este următoarea: chiar dacă nu mai 
găsim astăzi genurile oratorice în stare pură, aşa cum le-au deta- 
liat anticii, totuşi putem descifra o anumită tonalitate dominantă 
care ne poate plasa, ca spirit al textului, mai aproape de deli- 
berativ, mai aproape de judiciar sau mai aproape de ceea ce 
înseamnă laudă şi blam. Vrem să acredităm ideea că, într-o 
construcție discursivă, „amestecul” de genuri oratorice nu se face 
în proporţii egale, ci în funcţie de accentul în comunicarea cu 
alteritatea, cu publicul. Dacă accentul în comunicare va cădea pe 
o încercare de consiliere a interlocutorului, pe sfaturile de care ar 
putea să țină seama în acţiunile lui viitoare, atunci discursul va fi 

mai aproape de deliberativ, deşi va conţine şi elemente din cele- 
lalte genuri. Dacă accentul va cădea pe actul evaluării sau pe 
încercarea de a elogia sau blama, atunci ne vom situa în contin- 
genţă cu judiciarul sau epidicticul. 

Avem convingerea că practica discursivă curentă ne 
susține, cel puţin în linii generale, în sublinierile pe care le-am 
făcut. Este clar că preşedintele George W. Bush, în desele sale 
intervenţii televizate privind războiul din Irak sau chestiunea 
Irakului în general, a adus acuzaţii dintre cele mai grave la 
adresa politicii interne sau externe a acestei țări, a elogiat uneori 
actele de rezistenţă ale kurzilor, atâtea câte au fost, dar discursu- 
rile sale nu au fost nicidecum procese în adevăratul sens al 
cuvântului, adică o convocare de acuzaţii şi probe în apărare care 
să ducă la o decizie, ci mai degrabă un îndemn cu privire la ceea 
ce este util să se facă în viitor pentru ca situaţia din această țară 
să se schimbe. Tonalitatea dominantă a discursului este una ce 
ține de deliberativ. 

Când preşedintele Tribunalului Internaţional de la Haga se 
pronunţă în legătură cu vinovăția sau nevinovăția unor lideri din 
spaţiul ex-iugoslav, este evident că avem de-a face cu un aver- 
tisment cu privire la ceea ce se poate face şi la ceea ce nu se poate 
face în viitor, dar, de fapt, se judecă nişte acte care au fost 
săvârşite şi în legătură cu care trebuie să se ia o decizie. Tona- 
litatea dominantă a discursului rămâne legată, în acest caz, de 
genul judiciar. Când se prezintă meritele unui laureat al pre- 
miului Nobel pentru pace de către reprezentantul Comitetului 
Nobel, fără îndoială că anumite fapte prezentate constituie 
îndemnuri pentru alții, dar, pe fond, avem de-a face cu elogierea 
unei mari personalități a lumii. 

A treia subliniere vine să ne atragă atenţia că s-au petrecut 
modificări radicale chiar în interiorul fiecărui gen oratoric în 
parte. Tradiţia antichităţii ne-a lăsat ca moştenire ideea că genu- 

rile oratorice constituie apanajul celui care construieşte discursul. 
EI este acela care decide ce fel de discurs va ține în funcţie de 
domeniul în care se adresează, de intenţia cu care o face, de 
atitudinea pe care urmăreşte s-o determine la auditoriu. Dacă 
eşti avocat, atunci vei produce un discurs de apărare a clientului, 
dacă eşti conducător politic, atunci vei vorbi despre ceea ce 
trebuie întreprins în stat pentru ca el să funcționeze normal şi să 
progreseze, dacă te angajezi să vorbeşti la înmormântare, atunci 
laudele nu trebuie să mai contenească. Acestea erau regulile şi a 
nu le respecta însemna a te descalifica ca orator. Să ne imaginăm 
ce impresie ar fi produs un avocat care, în pledoaria sa, în loc să 
aducă argumente în favoarea clientului ar începe să-l blameze! 

Cum am subliniat cândva, astăzi oratorul nu mai are această 
libertate de opțiune. De exemplu, discursul politic, în special 
atunci când are ca protagonişti mari personalități (preşedinţi de 
state, prim-miniştri etc), s-a instituționalizat excesiv: nu preşe- 
dintele vorbeşte publicului (naţiunii, în unele cazuri chiar lumii 
întregi) despre proiectele de viitor, ci consilierii săi, sfătuitorii de 
taină, fiecare specialist în una sau alta dintre probleme, dar 
incapabil să vadă funcţionarea armonioasă a întregului! Suntem, 
în mod paradoxal, în faţa unei situații de deliberativ în 
deliberativ: consilierii îl sfătuiesc pe preşedinte ce sfaturi să dea 
publicului cu privire la proiectele sale de viitor! 

Fără a încerca o judecată de valoare în legătură cu această 
situație, atragem atenția numai că genul deliberativ a evoluat 
foarte mult, aflându-se - cel puţin aceasta este ceea ce vede omul 
de rând - sub înstăpânirea unor instituţii create chiar cu acest 
scop. Discursul juridic s-a tehnicizat excesiv, încât a asculta 
astăzi un avocat la bară este un adevărat supliciu, şi nu plăcerea 
supremă, ca în antichitate. O aglomerare de termeni tehnici face 
aproape imposibil de urmărit un astfel de discurs de către nespe- 
cialişti. În sfârşit, discursul funebru a pierdut semnificativ din 


Inventio sau arta descoperirii şi alegerii argumentelor 153 


importanța de altădată. Cine mai ascultă astăzi ce se spune de- 
spre cel dispărut? In antichitate, ca şi în epoci mai apropiate de 
noi, era o adevărată solemnitate a momentului. Cu cât mai înălță- 
toare, cu atât mai bine. Astăzi discreţia îi însoţeşte pe marii oa- 
meni în eternitate. A rămas ceva din acest cadru de solemnitate 
în legătură cu aniversările, comemorările, acordarea de distincții, 
prilejuri cu care genul epidictic îşi mai face simțită prezenţa. 

(d) Cum alegem argumentele în funcție de genul oratoric? 
Alegerea argumentelor este o etapă esenţială în construcţia unui 
discurs oratoric, cu atât mai mult cu cât de ea depinde înde- 
plinirea intenţiilor cu care producem discursul. Cum am arătat 
deja, alegerea argumentelor se face în funcţie de criterii bine 
determinate: veridicitatea (alegem numai argumente adevărate), 
suficiența (alegem numai argumentele care constituie o condiţie 
suficientă pentru teză), acceptabilitatea (alegem argumentele 
astfel încât ele să fie acceptabile pentru interlocutor). Ceea ce 
vrem să subliniem şi să argumentăm în continuare ține de 
următoarea situație: chiar dacă argumentele sunt adevărate, 
chiar dacă ele sunt suficiente în raport cu teza, chiar dacă sunt 
acceptabile de către interlocutor, este posibil ca argumentarea să 
nu fie performantă pentru simplul motiv că argumentele nu sunt 
în concordanţă cu cerințele genului oratoric căruia i se supune 
intervenţia discursivă. 

Aşadar, care sunt tipurile de argumente mai profitabile în 
cazul unei deliberări, care în situaţia acuzării şi apărării, ce ar 
trebui să căutăm cu precădere atunci când ne propunem să 
facem un elogiu? A delibera înseamnă a da un sfat în legătură cu 
ceea ce trebuie să se facă în viitor. Este cât se poate de plauzibil 
că fiecare interlocutor susține pentru viitor ceea ce este util 
pentru binele propriu şi al celorlalți. Pentru ca individul să fie 
convins că ceea ce-l consiliezi e util pentru sine şi pentru ceilalți, 
ar fi profitabil să-i arăţi că ceea ce propui pentru viitor a produs 

deja situații utile în alte contexte. Nimic nu e mai convingător în 
luarea unei decizii pentru viitor decât faptul de a vedea că proce- 
dura sau acțiunea preconizată a produs cândva (sau undeva) 
rezultate benefice. Prin urmare, ni se pare că discursul delibe- 
rativ ar putea beneficia de forța argumentelor bazate pe analogie. 

Ce este un argument bazat pe analogie? Acela în care 
convingerea interlocutorului este asigurată pe baza relațiilor de 
asemănare existente între două situaţii, două relații, două con- 
texte, din care unul şi-a produs deja efectele şi este mai bine 
cunoscut. Un raționament prin analogie se derulează astfel: 
există asemănări între două situaţii, două relaţii; una este mai 
cunoscută în raport cu cealaltă care trebuie explicată şi argu- 
mentată; pe această bază se extrapolează anumite particularități de 
la elementul cunoscut la cel necunoscut în virtutea relaţiilor de 
asemănare. O argumentare elementară bazată pe relația de 
analogie este următoarea: 


Este posibil ca X să săvârşească fiindcă  Y a săvârşit fapte reprobabile 
în viitor fapte reprobabile pentru care este cercetat 


şi 
Există asemănări frapante între profilul 
psihologic al celor două persoane 


Teza „Este posibil ca X să săvârşească în viitor fapte reprobabile” 
este susținută în baza argumentului concretizat în propoziția „Y a 
săvârşit fapte reprobabile pentru care este cercetat” grație faptului 
că există o relaţie de analogie (asemănare) între cele două per- 
soane în ceea ce priveşte profilul psihologic. Dacă interlocutorii 
cunosc faptul că Y a săvârşit fapte reprobabile şi îşi dau seama că 
cei doi indivizi au profiluri psihologice asemănătoare, atunci 

argumentarea devine convingătoare şi credibilă. Fără îndoială, 
ea rămâne, totuşi, probabilă. Fie următoarea secvenţă discursivă: 


„Viaţa materială a unui popor pleacă, precum am zis, de la viața 
morală. [...]. Pentru aceasta trebuie să ne servim de toate 
mijloacele care ne stau la îndemână, trebuie să ne servim de toate 
instituţiile Statului român pentru a da poporului acestuia o altă 
viață morală şi o viaţă solidară din punct de vedere național. 

Pentru aceasta trebuie să întrebuințăm Universitatea, care 
Universitate să înceteze de a fi numai o pregătire pentru 
anumite situații didactice; trebuie să facem din Universitate o 
instituție puternică, o instituție respectată, o instituție 
conducătoare; trebuie să dăm societății acesteia un muzeu, în 
care să se vadă întreg trecutul nostru, să se oglindească toată 
viața noastră națională [...]. 

Dar, în crearea unei vieți normale, în crearea unei solidarități 
naționale, de care avem nevoie mai mult decât orice în mo- 
mentul de faţă, teatrul îşi are rolul său. Teatrul nu poate fi pentru 
noi în momentul de faţă un local de distracţie şi nu poate să fie 
un local de artă pură, ci teatrul, în momentul acesta de criză, în 
care e vorba să ne organizăm viața noastră morală, să stabilim 
solidaritatea noastră națională, teatrul trebuie să fie, ca toate cele- 
lalte aşezăminte ale acestei țări, o armă de luptă: teatrul trebuie 
să influențeze puternic asupra societății noastre” (Nicolae Iorga, 
Să restituim Teatrul Naţional misiunii sale fireşti... în: Discursuri 
parlamentare, Editura Politică, Bucureşti, 1981, p. 168). 


Întreaga secvenţă este o argumentare bazată pe o relaţie de 
analogie între rolul celorlalte instituții naționale (Universitate, 
Muzeu) şi rolul Teatrului Naţional, argumentare din care se trage 
concluzia (se susține teza) că trebuie reorganizat Teatrul Naţional 
şi trebuie revizuit rolul său în contextul funcţiilor sociale pe care i 
le atribuie oratorul. Structurarea argumentării este următoarea: 

Rolul Teatrului Naţional trebuie fiimică Rolul Universităţii, al Muzeului 
să fie din ce în ce mai puternic tii a Naţional este  pulemic în 


societate 
şi 
Există asemănări evidente între rolurile acestor 
instituţii în viaţa socială 


A judeca înseamnă a acuza sau a apăra faptele care s-au pe- 


trecut. Ni se pare că, pentru genul judiciar, situația cea mai fericită 
este aceea a utilizării argumentelor bazate pe fapte. De ce? Pentru 
că faptul este singura dovadă credibilă atunci când încercăm 
punerea în act a celor două dimensiuni ale argumentării juridice. 
Să urmărim, pentru ilustrare, următorul fragment din Demostene: 


„De altfel, oricât de mari greşeli ar fi săvârşit lacedemonienii 
în cei treizeci de ani ai hegemoniei lor şi străbunii noştri în cei 
şaptezeci de ani de hegemonie, acestea sunt puţin lucru, ate- 
nieni, sau mai degrabă nu reprezintă nimic faţă de nedreptă- 
țile pe care le-a săvârşit Filip împotriva grecilor în cei aproape 
treisprezece ani de când se ridică mereu. 

Uşor pot arăta acest lucru în câteva cuvinte. Trec peste 
Olint, Methona, Apollonia şi cele treizeci şi două de cetăți din 
Tracia, pe care Filip le-a distrus în întregime cu atâta cruzime 
încât, trecând pe acolo, ți-ar fi greu să spui că au fost cândva 
locuite; nu mai vorbesc că neamul numeros al foceenilor a fost 
nimicit. Dar în Tesalia cum stau lucrurile? N-a înlăturat el din 
aceste cetăți constituţiile lor şi le-a impus tetrarhii pentru a 
înrobi nu numai cetăţi, ci ţinuturi întregi?” (Demostene, 
Filipica a III-a, în: Sanda Ghimpu, Alexandru Țiclea, Retorica: 
texte alese, ed. cit., p. 17), 

fragment care aparține genului judiciar în forma clasică. E o 
acuzare dintre cele mai directe şi mai dure la adresa lui Filip. În 
rezumat, argumentarea este următoarea: 


Greşelile lacedemonienilor şi fiindcă (1) Filip a distrus Olintul, Methona şi 


ale străbunilor noştri sunt Apollonia; 
nimic faţă de nedreptăţite (2) A distrus treizeci şi două de cetăţi 
săvârşite de Filip în Tracia; 


(3) A nimicit tot neamul foceenilor; 

(4) A înlăturat constituţiile în Tesalia 

(5) A înrobit nu numai cetăţi, ci şi 
ținuturi întregi 


Analiza probării ne arată că acuzarea la adresa lui Filip este 
susținută de faptele acestuia din urmă, pe care Demostene le 
invocă şi pe care, desigur, poporul atenian le cunoaşte. 

De ce faptele sunt elementele cele mai importante într-o 
acuzare sau într-o apărare? Pentru că ele fac parte din zona 
acelor constituenți în care se manifestă cu precăderea acțiunea 
umană, ele pot fi supuse judecății din perspectiva a ceea ce e 
drept şi ce nu e drept. Chiar atunci când sunt utilizate în alte 
domenii decât cel propriu discursului juridic (în politică, în relaţiile 
internaţionale, în relațiile publice), putem observa cu uşurinţă că 
ele aduc ceva din concretitudine, din legătura directă cu reali- 
tatea. Pentru aceasta ele sunt şi rămân puternic convingătoare. 

Pentru a fi mai persuasivi în situaţiile în care facem un 
elogiu cuiva, cel mai indicat ar fi să utilizăm argumentele bazate 
pe valori. Cineva poate fi lăudat sau blamat pentru calitățile pe 
care le are. A stabili o calitate la un individ înseamnă a face o 
evaluare a celui în cauză în raport cu un anumit model, cu un 
anumit ideal. Într-un elogiu, chiar atunci când prezentăm faptele 
celui elogiat, prezentarea lor nu are rolul de a le utiliza ca 

temeiuri prin ele însele, ci de a dovedi calitățile excepționale 
pentru care individul merită elogiat. Să urmărim textul: 


„Că prin natură şi prin obârşie deţine întâietatea între bărbaţii 
şi femeile dintâi femeia căreia i se închină acest discurs nu 
este un secret - şi nu doar pentru puţini. Se ştie că mama ei a 
fost Leda, tatăl ei cel adevărat un zeu, iar cel pretins un 
muritor - Tyndaros dintre oameni şi Zeus. Dintre ei unul a 
fost acreditat pentru că era (efectiv tatăl ei), celălalt a fost 
dovedit pentru că spunea că este. Şi unul era cel mai puternic 
dintre oameni, celălalt era stăpân peste toate. 

Născută din asemenea părinți, a fost înzestrată cu o 
frumuseţe pe potriva zeilor, pe care a primit- o şi nu a ținut-o 
ascunsă. A stârnit cel mai mult celor mai mulţi dorința de 
iubire şi în jurul acestui singur corp al ei a adunat numeroase 
corpuri de eroi, care aveau gânduri mari la mari fapte: unii 
aveau bogății multe, alții faima nobleții străvechi, alţii strălu- 
cirea forţei proprii, alţii puterea iscusinței dobândite. Şi toţi au 
venit stăpâniţi de o iubire însetată de victorie şi de setea unei 
glorii de neînvins” (Gorgias, Elogiul Elenei, în: Filosofia greacă 
până la Platon, II, 2, ESE, Bucureşti, 1984, p. 474). 


Secvența face parte dintr-un discurs mai amplu al lui 
Gorgias sofistul, prin care oratorul urmăreşte să arunce de pe 
umerii Elenei faima rea de care era înconjurată. Probabil că, 
potrivit regulilor statornicite, Gorgias începe argumentarea nevi- 
novăției Elenei cu un elogiu la adresa acesteia. În ce constă acest 
elogiu? În a aduce în atenţie calităţile de care beneficiază Elena şi 
care constituie adevărate valori apreciate în societatea greacă. O 
primă valoare pusă în evidenţă: originea respectabilă, chiar divină 
a Elenei. Putea un om cu o asemenea origine să comită cu voinţă 
faptele de care este învinuită? Evident că nu. Probabil că această 
valoare era mult apreciată în societatea vechilor greci din moment 
ce ea este convocată ca un argument al autorității în situația 

discursivă dată. O a doua valoare adusă în sprijinul nevinovăţiei 
este frumusețea: „a fost înzestrată cu o frumusețe pe potriva 
zeilor”. Se ştie foarte bine că, la greci, frumuseţea feminină era 
apreciată la superlativ, proporţionalitatea, armonia, echilibrul 
corpului uman fiind ilustrat şi în marea sculptură greacă. În 
sfârşit, o a treia valoare este iubirea: „a stârnit cel mai mult celor 
mai mulți dorința de iubire“; frumusețea „a primit-o şi nu a 
ținut-o ascunsă”; „şi toţi au venit stăpâniţi de o iubire însetată de 
victorie”. Dacă e să restructurăm demersul argumentativ, el ar 
putea arăta de maniera următoare: 


Elena este nevinovată fiindcă (1) E născută din părinţi 
d —————— puternici şi chiar din zei; 

(2) A fost înzestrată cu o 
frumuseţe pe potriva zeilor; 

(3) A stârnit altora bogaţi sau 
puternici dorința de iubire; 

(4) Toţi cei care au fost în 
contact cu ea au fost stăpâniţi 
de o iubire însetată, 


argumentare în care se constată că probele se concentrează în 
jurul unor valori fundamentale ale societăţii. 

O primă concluzie care s-ar putea desprinde din considera- 
țiile anterioare ar fi aceea că putem să asociem fiecărui gen 
oratoric un tip de argumente dominant. Acest tip ar fi cel mai pro- 
fitabil pentru îndeplinirea scopului pe care fiecare gen oratoric şi-l 
propune: argumentele bazate pe analogie pentru genul delibe- 
rativ, argumentele bazate pe fapte pentru genul judiciar şi argu- 
mentele bazate pe valori pentru genul epidictic. Să reiterăm ideea 
că aceste tipuri de argumente constituie doar tonalitatea dominan- 
tă a genului. Aceasta nu înseamnă nicidecum că genul deliberativ 
nu va utiliza argumente bazate pe fapte sau pe valori, genul judi- 

ciar argumente bazate pe analogie sau pe valori, iar genul 
epidictic argumente bazate pe analogie sau pe fapte. 

Poate că ar trebui să surprindem şi rolul celorlalte tipuri de 
argumente, acelea, să le zicem, „nespecifice“, în construcţia discur- 
surilor din fiecare gen oratoric în parte. Chiar dacă sunt nume- 
roase dificultăți în încercarea de a degaja anumite regularităţi în 
această privinţă, totuşi unele sugestii ar putea fi puse în evidenţă. 
Cum am arătat, în cazul genului deliberativ, tonalitatea dominantă 
din punctul de vedere al tipurilor de argumente utilizate este dată 
de argumente bazate pe analogie: putem să devenim credibili şi 
convingători cu privire la acţiunile viitoare dacă vom descoperi 
şi vom putea ilustra analogii ale acestora cu altele care şi-au 
demonstrat rezultatele favorabile, pozitive pentru individ sau 
comunitate. De exemplu, suntem persuasivi când vorbim despre 
binefacerile separării puterilor în stat dacă aducem ilustrări de state 
unde această separare este reală şi rezultatele sunt excelente. 

Totuşi, nu putem merge, într-un discurs deliberativ, din ana- 
logie în analogie. E necesar să venim şi cu alte categorii de argu- 
mente. Credem că pe al doilea loc într-o ierarhie a performanţei ar 
sta argumentele bazate pe valoare. Trebuie să arătăm interlocuto- 
rului situațiile în care acțiunea pentru care milităm a avut rezultate 
favorabile, dar şi valorile în numele cărora s-au produs aceste rezul- 
tate. Proiectele de viitor se susțin în numele şi cu ajutorul unor 
valori fundamentale ale socialului. Evident, pe al treilea loc am 
putea situa faptele, fiindcă ele intervin, cum am arătat, atunci când 
e vorba de trecut. 

În situația genului juridic, rolul central îl ocupă faptele: 
acuzarea şi apărarea au în vedere fapta pe care a săvârşit-o acela 
care este subiect într-o asemenea relație. Vom putea să susţinem 
mai bine o acuzare în măsura în care faptele de care facem vorbire 
ne confirmă (petele de sânge de pe haina acuzatului, amprentele 
sale pe corpul victimei, prezenţa la locul crimei, relaţii încordate 

cu victima etc.). Dar dacă toate acestea sunt hotărâtoare, ele sunt 
aduse în scenă în numele unor valori: dreptatea (nici un individ 
care a încălcat legea nu trebuie să rămână nepedepsit), binele (a 
pedepsi răul constituie o cale de a orienta cetățenii spre săvârşirea 
binelui), omenia (indivizii trebuie educați să se ajute şi să se spri- 
jine reciproc). Prin urmare, şi în cazul genului judiciar, argumentele 
bazate pe valoare ar ocupa tot poziția secundă. Urmează, firesc, 
argumentele bazate pe analogie. Pot exista analogii între faptele 
săvârşite, ele pot fi invocate, dar e greu de crezut că analogiile se 
vor extinde şi la contexte, şi la natura personalității pentru ca ele 
să fie argumente puternice în fundarea unei decizii. 

În sfârşit, genului epidictic îi sunt specifice argumentele ba- 
zate pe valori. Lăudăm sau blamăm în funcţie de valorile pe care 
le apreciem sau le detestăm la o persoană. Dar trebuie să consta- 
tăm că valorile sunt susținute prin faptele pe care le asumă per- 
soana în cauză. Punem în evidență demnitatea unui individ ca o 
valoare pentru care ea trebuie elogiată numai în măsura în care 
faptele individului denotă o mare demnitate. Suntem de acord că 
o persoană e un mare patriot numai dacă faptele sale pot susține o 
asemenea valoare. Ar rezulta că, în cazul genului epidictic, poziția 
a doua ar putea fi ocupată de argumentele bazate pe fapte. Şi, pe 
ultimul loc, ar urma argumentele bazate pe analogie. Următorul 
tabel ar constitui sinteza tuturor discuțiilor legate de ierarhizarea 
tipurilor de argumente în funcţie de genurile oratorice (fiecare 
cifră indică ordinea în ierarhie): 


Genul oratoric (—) Deliberativ| Judiciar | Epidictic 
Tipul de argumente (1) 


Argumente bazate pe analogie 


162 Mic tratat de oratorie 
AI E E RN N e MN IRI a ela aaa ec 


În mod cert, alegea argumentelor în funcţie de genurile ora- 
torice este supusă exigenţelor asupra cărora ne-am pronunţat. Pe 
de altă parte, pentru ca argumentele să fie performante în inte- 
riorul fiecărui gen oratoric este necesar ca ele să respecte o serie de 
regulile. 

Argumentele bazate pe fapte trebuie să respecte urmă- 
toarele exigenţe: (a) faptele să se adapteze la auditoriul în faţa 
căruia se vorbeşte (fiecare categorie de auditoriu reacționează 
favorabil la anumite fapte şi nefavorabil la altele; de exemplu, în 
fața unei mase mari de muncitori adunaţi pe stadion într-o 
campanie electorală, faptele care sunt prezentate trebuie să aibă 
legătură cu viaţa lor de zi cu zi: salarii, asistenţă socială, condiţii 
de trai etc.); (b) faptele trebuie să fie coroborate între ele (ele nu 
trebuie să se contrazică unele cu altele, ci fiecare în parte şi toate 
împreună să contribuie cât mai mult la îndeplinirea scopului 
comun al argumentării: de exemplu, într-o acțiune de apărare, 
dacă faptele prezentate sunt contradictorii înseamnă că unele îl 
disculpă în timp ce altele îl inculpă; acestea din urmă sunt în 
dezacord cu scopul unei apărări); (c) faptele trebuie să fie 
relevante (ele trebuie să fie în strânsă legătură cu interesele, 
aspiraţiile, motivațiile acelora pentru care se propune o argu- 
mentare: este irelevant să-i prezinţi judecătorului preferințele 
culinare ale acuzatului dacă acestea nu au nici o legătură cu 
cauza şi nu pot constitui puncte de plecare ale soluționării ei); (d) 
faptele trebuie să lase impresia de maximă autenticitate (să 
creeze senzaţia că se petrec sub ochii şi în prezenţa auditoriului; 
posibilitatea aceasta depinde în mod fundamental de calităţile 


16 Discuţii mai ample asupra tipurilor de argumente şi regulilor de eficienţă în 
utilizarea lor în: Constantin Sălăvăstru, Discursul puterii: încercare de retorică 
aplicată, Editura Institutul European, laşi, 1999, pp. 225-257; Teoria şi practica 
argumentării, Editura Polirom, laşi, 2003, pp. 157-180. O serie de idei sunt reiterate 
în rândurile care urmează. 

oratorului: discursurile lui Demostene sau cele ale lui Cicero 
lasă, într-adevăr, impresia că faptele descrise se petrec aievea). 

Argumentele bazate pe valoare ar trebui să răspundă şi ele 
unor principii de eficienţă: (a) o valoare invocată ca argument 
trebuie să fie autentică, în sensul că trebuie să fie rezultatul unui 
consens al comunităţii, chiar al generaţiilor (falsele valori pot 
influența conjunctural publicul, dar, pe termen lung, efectul lor 
este irelevant); (b) pentru a avea o influență maximă asupra publi- 
cului, o valoare trebuie să fie cunoscută şi recunoscută ca atare 
de către acesta din urmă şi să fie asumată ca normă de conduită 
universală (există valori autentice, dar care, pentru că nu sunt 
cunoscute şi recunoscute, rămân fără efect atunci când sunt utili- 
zate în faţa interlocutorului); (c) o valoare poate avea o forţă argu- 
mentativă puternică dacă e posibil să arătăm că ea a produs efecte 
pozitive pentru viața individului sau a colectivității (binele are o 
forță argumentativă mai puternică şi este preferabil răului pentru 
că el a generat efecte pozitive, democrația s-a dovedit benefică în 
raport cu totalitarismul, adevărul în raport cu eroarea etc.). 

În sfârşit, nici argumentele bazate pe analogie nu pot fi 
lăsate în afara unui minimum de normativitate: (a) într-o relație 
de analogie între un dat şi o realitate care trebuie argumentată 
este necesar ca datul să fie mai bine cunoscut decât realitatea 
(pentru că extrapolarea este posibilă de la ceea ce e mai cunoscut 
la ceea ce e mai puțin cunoscut); (b) analogia trebuie să aibă în 
atenţie aspectele esenţiale ale celor două elemente puse în relație 
(dacă asemănarea se manifestă între aspecte esenţiale, atunci 
există mai mari şanse ca extrapolările de la dat la realitate să fie 
mai bine fundamentate); (c) argumentarea în baza unei relații de 
analogie trebuie să nuanţeze extrapolările la care s-a ajuns (prin 
luarea în considerare a unor factori care au fost eludați în timpul 
actului de raţionare dar care se pot dovedi cu influenţă asupra 
rezultatului întemeierii). 

3. Aplicaţii la genurile oratorice 


(a) Aplicația 1: genul deliberativ. Pentru o analiză practică 
a modului în care se distribuie argumentele în genul deliberativ, 
avem în atenţie un discurs politic pronunţat de preşedintele 
George W. Bush, în primul său mandat, în contextul evenimen- 
telor tragice de la 11 septembrie 2001. Este vorba de discursul 
preşedintelui ocazionat de Proclamarea Zilei naționale de rugă- 
ciune şi aducere aminte: 


„Ne aflăm aici în plină oră a amărăciunii noastre. Mulţi au 
suferit o pierdere extraordinar de mare, iar azi exprimăm 
suferința naţiunii noastre. Venim în faţa lui Dumnezeu pentru 
a ne ruga pentru cei dispăruţi şi pentru cei morţi, dar şi 
pentru cei care îi iubesc. Marţi, țara noastră a fost atacată cu o 
cruzime deliberată şi teribilă. Am văzut imagini de foc, 
cenuşă şi oțel contorsionat. 

Acum apar numele, lista victimelor pe care de-abia înce- 
pem s-o citim. Sunt nume ale bărbaților şi femeilor care şi-au 
început ziua la un birou sau într-un aeroport, ocupați cu pro- 
priile probleme. Sunt numele oamenilor care au înfruntat 
moartea iar în ultimele lor momente au sunat acasă pentru a 
spune «fiți curajoşi şi vă iubesc». Sunt numele pasagerilor 
care şi-au sfidat ucigaşii şi au prevenit asasinarea altora la sol. 
Sunt nume de bărbați şi femei care au purtat uniforma 
Statelor Unite şi au murit la posturile lor. Sunt numele salva- 
torilor, cei pe care moartea i-a surprins alergând pe scări şi 
prin foc pentru a-i ajuta pe ceilalți. Vom citi toate aceste 
nume. Vom zăbovi asupra lor, le vom învăța povestea, şi 
mulți americani vor plânge. 

Copiilor, părinţilor, soţilor, familiilor şi prietenilor celor 
dispăruţi le oferim puternica simpatie a naţiunii. Şi, vă 
garantez, nu sunteţi singuri. Doar cu trei zile înaintea acestui 
eveniment, americanii încă nu aveau percepția istoriei. Dar 

responsabilitatea noastră față de istorie este deja clară: să 
răspundem acestor atacuri şi să scăpăm lumea de rău. 

Războiul a fost purtat împotriva noastră din umbră, prin 
înşelăciune şi crimă. Această națiune este paşnică, dar teribilă 
atunci când îi este stârnită mânia. Acest conflict a fost 
declanşat la timpul şi în termenii stabiliți de alții. Se va sfârşi 
însă într-un mod şi la un moment alese de noi. Scopul nostru 
ca naţiune este neclintit. Totuşi, rănile sunt recente şi nevinde- 
cate şi ne conduc către rugăciune. În multe dintre rugăciunile 
noastre din această săptămână este căutare, dar şi onestitate. 
La catedrala St.Patrick din New York, marţi, o femeie a spus 
«M-am rugat lui Dumnezeu să ne dea un semn că El este încă 
aici». Alţii s-au rugat pentru acelaşi lucru, mergând din spital 
în spital, cu fotografii ale celor încă dispăruți. 

Semnele Domnului nu sunt întotdeauna cele pe care le 
căutăm. Învățăm din tragedii că scopurile Sale nu coincid 
întotdeauna cu ale noastre. Totuşi, rugăciunile determinate de 
propria suferinţă, fie în casele noastre ori în această catedrală, 
sunt cunoscute, auzite şi înțelese. Sunt rugăciuni care ne ajută 
să rezistăm pe timp de zi sau de noapte. Sunt rugăciuni ale 
prietenilor sau străinilor, care ne dau putere pentru călătorie. 
Şi sunt rugăciuni care predau voința noastră unei voințe mai 
presus de cea proprie. 

Această lume pe care a creat-o este una morală. Amără- 
ciunea, tragedia, ura sunt numai pentru un timp. Bunătatea, 
amintirea şi dragostea în schimb nu au sfârşit. lar Domnul 
vieţii îi are în grijă pe toţi cei care mor şi pe toţi cei care plâng. 
Se spune că adversitatea ne ajută să ne descoperim pe noi 
înşine. Acest lucru e adevărat şi pentru o naţiune. În cadrul 
acestui proces ni s-a adus aminte, iar lumea întreagă a putut 
să vadă, că americanii sunt generoşi şi buni, plini de resurse şi 
curajoşi. Ne-am văzut caracteristicile naționale în salvatorii 
muncind până la epuizare; în lungile cozi ale donatorilor de 
sânge; în miile de cetățeni care au cerut să fie de folos în orice 
mod posibil. 


Şi ne-am văzut caracterul naţional în elocvente acte de 
sacrificiu. În interiorul World Trade Center, un om care s-ar fi 
putut salva a rămas până la sfârşit alături de prietenul său 
paraplegic. Un preot a murit dându-i ultima împărtaşanie 
unui pompier. Doi lucrători la birou, găsind o străină handi- 
capată, au transportat-o până jos, 68 de etaje, pentru a o 
adăposti în siguranţă. Un grup de oameni a condus toată 
noaptea, de la Dallas la Washington, pentru a aduce mostre 
de piele pentru victimele cu arsuri. 

În toate aceste acte, precum şi în multe altele, americanii 
au arătat un profund devotament unul față de celălalt şi o 
dragoste plină de respect față de țară noastră. Astăzi, simțim 
ceea ce Franklin Roosevelt a numit «curajul fierbinte al uni- 
tății naţionale». Aceasta este o unitate a fiecărei credinţe şi a 
fiecărui mediu social. A adus împreună ambele partide în 
ambele camere ale Congresului. Este evident în rugăciuni şi 
în veghea la lumina lumânărilor, în imaginea steagurilor 
americane, arătate cu mândrie şi fluturate cu sfidare. 

Unitatea noastră este o înrudire a amărăciunii şi o neclintită 
hotărâre de a triumfa asupra inamicilor noştri. lar această uni- 
tate împotriva terorii se extinde acum în întreaga lume. America 
este o naţiune norocoasă, cu atât de multe lucruri pentru care 
trebuie să fim recunoscători. Dar, cu toate acestea, nu suntem la 
adăpost de suferință. Fiecare generație a produs proprii ei 
inamici ai libertăţii. Au atacat America deoarece noi suntem 
casa libertăţii, precum şi apărătorii ei. lar angajamentul părin- 
ților noştri reprezintă acum chemarea propriului nostru timp. 

În această zi națională de rugăciune şi de aducere aminte, 
îl rugăm pe Dumnezeu să aibă grijă de națiunea noastră şi să 
ne dăruiască răbdare şi hotărâre în tot ceea ce urmează să 
vină. Ne rugăm ca El să le ofere consolare celor care acum 
sunt plini de tristeţe. Îi mulțumim pentru fiecare viaţă pe care 
acum o plângem şi pentru promisiunea vieţii ce urmează. 
După cum am fost asiguraţi, nici moartea sau viaţa, nici îngeri 
sau puteri, nici lucrurile prezente sau cele care urmează să 
vină, nici înălțimea sau adâncimea nu ne poate separa de 

dragostea lui Duinnezeu. Fie ca El să binecuvânteze sufletele 
celor dispăruți. Fie ca EI să le ofere consolare alor noastre. Şi 
fie ca El să ghideze întotdeauna țara noastră” (President's 
Remarks at National Day of Prayer and Remembrance, The 
National Cathedral, Washington, D.C., 14 September 2001; 
http:/ /www.whitehouse.gov/news/releases/2001/09/20010 
914-2. html). 


O prezentare a cadrului în care se produce acest discurs 
este necesară pentru înțelegerea conținutului său, dar şi a inten- 
țiilor practice de viitor ale oratorului. În 11 septembrie 2001 au 
avut loc atacurile teroriste asupra World Trade Center (turnurile 
gemene), asupra clădirii Pentagonului şi, probabil, erau vizate şi 
alte instituţii. Într-o asemenea situaţie fără precedent pentru 
Statele Unite (atacuri semnificative chiar pe teritoriul american şi 
asupra unor simboluri ale naţiunii), preşedintele Bush proclamă 
o „zi naţională a rugăciunii şi aducerii aminte“, prilej cu care ține 
acest discurs. 

Vom analiza discursul din punctul de vedere al distribuţiei 
argumentelor într-un gen deliberativ, pentru a vedea în ce măsură 
ele confirmă supoziţiile teoretice pe care le-am prezentat. Vom 
încerca să descifrăm toate „dedesubturile” posibile ale acestui 
discurs, ştiut fiind faptul că, în genere, discursurile politice se 
folosesc în mare măsură de arma disimulării (una spun în mod 
direct şi alta lasă să se înțeleagă). Care ar fi teza pe care o suține 
preşedintele în discursul său? Fără a fi exprimată în mod direct, 
ci doar sugerată, teza este următoarea: 


Națiunea americană va trece de acest moment dificil din 
istoria sa datorită devotamentului, spiritului de sacrificiu, 
curajului şi solidarității cetățenilor americani. 

Cum încearcă să susțină preşedintele o asemenea idee? 
Printr-o analogie interesantă şi instructivă cu un alt moment 
dificil din istoria țării: momentul Roosevelt. De-abia pe parcursul 
derulări i discursului ni se dă cheia relației de argumentare. Ea 
constă în invocarea cuvintelor lui Roosevelt: 


„Curajul fierbinte al unităţii naționale”. 


Argumentarea este relativ simplă: națiunea americană a 
trecut cu brio dificultățile din timpul mandatului lui Roosevelt 
(probabil este vorba de situația din al doilea război mondial) grație 
a ceea ce Roosevelt a numit „curajul fierbinte al unităţii naționale”; 
dar, subliniază discursul preşedintelui Bush, tot ce s-a întâmplat la 
11 septembrie 2001 (oameni care au înfruntat moartea, pasageri 
care au sfidat ucigaşii şi au prevenit asasinarea altora la sol, bărbați 
şi femei care au murit la posturile lor, preotul care s-a sacrificat 
dând ultima împărtăşanie unui pompier etc.) exprimă prezența, şi 
de această dată, a „curajului fierbinte al unității naționale”. Con- 
cluzia este cât se poate de limpede: națiunea americană va trece şi 
de această dată peste primejdii pentru că acest moment este asemă- 
nător cu cel din timpul lui Roosevelt. Dincolo de subtilitățile de 
limbaj, de formulele retorice mai mult sau mai puțin penetrante, 
structura argumentativă este următoarea: 


Națiunea americană va trece de fiindcă Momentele dificile din 
men ificile di 


acest moment dificil din istoria sa mandatul lui Roosevelt au 
datorită devotamentului, spiritului fost trecute prin „curajul 
de sacrificiu, curajului şi fierbinte al unităţii naţionale” 


solidarităţii cetăţenilor americani 


şi 
Există destule asemănări între situaţia din timpul 
lui Roosevelt şi cea de la 11 septembrie 2001 

Nu discutăm aici justețea acestei analogii, dacă ea se justi- 
fică sau nu, dacă nu cumva sunt cam forțate apropierile. Impor- 
tant este, pentru noi, că o asemenea analogie a fost utilizată în 
cadrul discursului pentru a induce o anumită stare de spirit 
auditoriului. 

De ce se recurge la un argument bazat pe analogie în acest 
caz? Motivele sunt mai multe. Pe de o parte, pentru a arăta că în 
alte cazuri similare rezultatele au fost favorabile pentru națiunea 
americană (nimeni nu a beneficiat mai mult de al doilea război 
mondial decât America) şi, prin urmare, există şanse serioase ca 
ele să fie favorabile şi de această dată. Pe de altă parte, analogia 
este în favoarea persoanelor implicate în discurs, în speţă preşe- 
dintelui Bush: a te compara cu preşedintele Roosevelt (apreciat 
ca unul dintre cei mai buni din întrega istorie a Statelor Unite) în 
privinţa părerii pe care o ai despre rolul cetățenilor americani 
înseamnă, cel puţin într-o primă instanță, un mare capital de 
autoritate. Şi poate nu e lipsit de importanţă să arătăm - ches- 
tiune valabilă numai pentru acest caz individual - că analogia 
este profitabilă şi datorită sensibilităţii cetățeanului american la 
istoria mai veche sau mai recentă a țării sale: tot timpul noi am 
trecut cu bine de momentele dificile ale istoriei! 

Această analogie de situaţii este susținută în baza argumen- 
telor fundate pe valori. Este adevărat că şi contextul evenimenţial 
şi problematic avantajează şi favorizează o astfel de opţiune. 
Cum va birui națiunea americană şi va trece peste pericole? Prin 
valorile pe care le slujesc cetățenii şi în numele cărora sunt 
capabili de gesturi supreme: spiritul de sacrificu („numele oame- 
nilor care au înfruntat moartea iar în ultimele lor momente au 
sunat acasă pentru a spune «fiţi curajoşi şi vă iubesc»“; „un om 
care s-ar fi putut salva a rămas până la sfârşit alături de prietenul 
său paraplegic“; „doi lucrători la birou, găsind o străină handi- 
capată, au transportat-o până jos, 68 de etaje, pentru a o adăposti 

în siguranţă”), curajul („cei pe care moartea i-a surprins alergând 
pe scări şi prin foc pentru a-i ajuta pe ceilalți”; „pasagerilor care 
şi-au sfidat ucigaşii şi au prevenit asasinarea altora la sol”), 
solidaritatea („salvatorii muncind până la epuizare“; „lungile 
cozi ale donatorilor de sânge“; „miile de cetățeni care au cerut să 
fie de folos în orice mod posibil“; „un grup de oameni a condus 
toată noaptea, de la Dallas la Washington, pentru a aduce mostre 
de piele celor cu arsuri”), credința („un preot a murit dându-i 
ultima împărtăşanie unui pompier”; „o femeie a spus: «M-am 
rugat lui Dumnezeu să ne dea un semn că El este încă aici»”; 
„alţii s-au rugat pentru acelaşi lucru, mergând din spital în 
spital, cu fotografii ale celor încă dispăruţi”). 

Pentru a încheia acest punt, să spunem că faptele sunt 
acelea care „leagă” toată această argumentare pentru a-i da 
autenticitate şi consistenţă. E ceva care trebuie subliniat aici: nu 
faptele în sine sunt acelea care susțin teza (ce contează câteva 
fapte, chiar ieşite din comun, la scara unei națiuni într-un 
moment de cumpănă), ci valorile pe care ele le induc în con- 
ştiinţa celorlalți. Nu faptul că preotul a murit împărtăşindu-l pe 
pompier contează aici în primul rând, ci valoarea pe care acest 
fapt o susţine: sacrificiul suprem pentru credința în Dumnezeu. 
Dacă suntem atenţi la text, vom constata că fiecare valoare 
creionată e susținută cu fapte reprezentative nu în sine, ci în 
raport cu valoarea. 

(b) Aplicația 2: genul judiciar. llustrarea genului judiciar 
are în atenție două secvențe care aparțin poate celei mai semni- 
ficative acţiuni juridice din secolul al XX-lea: procesul de la 
Niirnberg. Este vorba de un fragment din Pledoaria finală a acuza- 
torului britanic principal, Sir Hartley Shawcross, şi de un altul 
din Ultimul cuvânt, pronunțat de acuzatul Hermann Găring;: 

„La ei asasinatul se practica pe scară largă, asemenea oricărei 
producţii industriale de masă, în camerele de gazare şi în 
cuptoarele de la Auschwitz, Dachau, Treblinka, Buchenwald, 
Mauthausen, Maidanek şi Oranienburg. Cum ar fi putut ome- 
nirea să treacă sub tăcere renaşterea sclavagismului în 
Europa, a unui sclavagism de asemenea proporții, încât şapte 
milioane de bărbați, femei şi copii au fost izgoniți din cămi- 
nele lor, trataţi mai rău ca animalele, înfometați, bătuţi şi 
ucişi? [...] În toate războaiele, şi evident că şi în acesta, s-au 
comis întotdeauna şi acte de violenţă, şi grozăvii - şi fără 
îndoială că de ambele părți. Fireşte că cei împotriva cărora au 
fost îndreptate le-au considerat mai mult decât cumplite, şi nu 
am intenţia să le înfrumuseţez, şi nici să le justific. Au fost 
însă acte întâmplătoare, neorganizate, izolate. În cazul nostru 
însă este vorba despre grozăvii de cu totul alt gen: de fărăde- 
legi sistematice, organizate la scară mare şi în strânsă cone- 
xiune unele cu altele, de acte bine gândite şi comise în deplină 
cunoştinţă de cauză. 

Şi a existat o anumită categorie de oameni asupra cărora 
metoda exterminării a fost aplicată într-o proporţie înspăi- 
mântătoare. Mă refer la exterminarea evreilor. Să nu fi comis 
acuzaţii nici o altă crimă în afara acesteia, în care au fost 
implicaţi cu toții, şi tot ar fi fost de ajuns. Căci istoria n-a mai 
cunoscut asemenea grozăvii ca acelea comise de ei. [...] 

Se prea poate ca unii dintre ei să fie mai puțin vinovați 
decât alții. Dar atunci când este vorba de crime de genul celor 
cu care ne-am întâlnit aici, când consecințele crimelor lor 
înseamnă moartea a peste douăzeci de milioane de semeni 
de-ai noştri, devastarea unui continent, tragedie de nespus şi 
suferință în lumea întreagă, ce alinare poate constitui faptul 
că unii au fost implicaţi în măsură mai mică decât alţii, că unii 
au deținut rolul principal, iar alţii n-au fost decât complici?” 
(Sir Hartley Shawcross, Pledoarie finală în procesul de la 
Nirnberg, citat după: Joe Heydecker, Johannes Leeb, Procesul 
de la Niimberg, Editura Politică, Bucureşti, 1983, pp. 469-470). 

„Un lucru este cert: condamn şi eu cu străşnicie toate aceste 
cumplite asasinate în masă şi n-am nici o înțelegere pentru 
ele. Declar însă încă o dată în faţa Înaltei instanţe: nicicând, în 
nici o etapă, eu nu am ordonat asasinarea vreunui om şi cu 
atât mai puţin declanşarea altor grozăvii, şi nici nu le-am 
tolerat atunci când am ştiut de ele, având puterea să le 
împiedic. 

Poporul german s-a încrezut în Fiihrer şi, în condiţiile con- 
ducerii sale autoritare, n-a putut influența cu nimic mersul 
evenimentelor. Fără a avea în vreun fel cunoştinţă de crimele 
comise, care astăzi abia au devenit cunoscute, poporul a lup- 
tat cu credinţă, eroism şi abnegaţie şi a dus greul războiului 
dezlănţuit nu din dorinţa sa. Poporul german este nevinovat. 

Eu nu am dorit războiul şi n-am contribuit la dezlănţuirea 
lui, ba chiar am făcut totul ca, pe calea tratativelor, să-l putem 
evita. Atunci când a izbucnit însă, am depus toate eforturile 
posibile pentru a asigura victoria. Dar împotriva noastră au 
luptat cele trei mari puteri ale lumii, împreună cu multe alte 
naţiuni şi, până la urmă, superioritatea lor zdrobitoare ne-a 
înfrânt. Îmi asum răspunderea pentru toate faptele mele. Res- 
ping însă categoric afirmația că la baza lor ar fi stat intenţia de 
a subjuga pe calea armelor, de a ucide şi a prăda, sau de a 
înrobi alte popoare, de a comite tot felul de grozăvii ori de 
crime. Pe calea pe care am mers m-am lăsat condus doar de 
dragostea fierbinte pentru poporul meu, am luptat pentru 
fericirea, libertatea şi viaţa acestuia. Martori îmi sunt atotpu- 
ternicul Dumnezeu şi poporul meu german” (Găring, Ultimul 
cuvânt, citat după: Joe Heydecker, Johannes Leeb, Procesul de 
la Niirnberg, ed. cit., pp. 471472). 


Ambele texte validează destul de bine sublinierile pe care 


le-am făcut în legătură cu repartiţia tipurilor de argumente în 
funcţie de genurile oratorice. O mică observaţie înainte de a trece 
la analiza pe text. Atât Pledoaria finală cât şi Ultimul cuvânt au fost 

precedate de numeroase dezbateri, interogatorii, confruntări de 
poziții între diferiți participanţi la proces (acuzatori, acuzați, 
apărători, martori etc.). Aşa încât, dacă în textele pe care le 
analizăm apar uneori afirmaţii care fac trimiteri la altceva care 
nu e dat în textul propriu-zis, corelări cu aspecte care sunt mai 
puțin cunoscute sau acuze care nu par suficient probate, trebuie 
să luăm în calcul că toate acestea au o întemeiere în ceea ce s-a 
dezbătut anterior în proces. 

Pledoaria acuzatorului principal britanic, Sir Hartley 
Shawcross, exprimă o sinteză a tuturor acuzațiilor care s-au adus 
în proces pe toată durata desfăşurării lui. Fără a relua „pas cu 
pas” lista acestora din urmă, oratorul punctează totuşi faptele 
esenţiale pentru care acuzaţii sunt aduşi în faţa justiţiei. Prin 
urmare, primul loc în construcția acuzării îl ocupă faptele care 
incriminează („asasinatul se practica pe scară largă, asemenea 
oricărei producții industriale de masă”; „camerele de gazare şi 
cuptoarele de la Auschwitz, Dachau...”; „renaşterea sclavagis- 
mului în Europa”; „şapte milioane de bărbaţi, femei şi copii au 
fost izgoniți din căminele lor, tratați mai rău ca animalele, 
înfometați, bătuți, ucişi”; „exterminarea evreilor”). Interesant de 
arătat că, în ultimul său cuvânt, încercarea de dezvinovăţire a lui 
Găring recurge tot la invocarea faptelor. În acest caz, utilizarea 
faptelor în respingere urmează trei căi: exprimarea regretului şi 
condamnării unor asemenea fapte („condamn şi eu cu străşnicie 
toate acele cumplite asasinate în masă şi n-am nici o înțelegere 
pentru ele”), invocarea necunoaşterii faptelor („fără a avea în 
vreun fel cunoştinţă despre crimele comise, care astăzi abia au 
devenit cunoscute, poporul a luptat cu credinţă...”), negarea cu 
vehemenţă a faptelor („nicicând, în nici o etapă, eu nu am 
ordonat asasinarea vreunui om şi cu atât mai puţin declanşarea 
altor grozăvii...”; „eu nu am dorit războiul şi n-am contribuit la 
dezlănţuirea lui”). Oratorul uzează nu numai de respingerea 

unora dintre fapte, dar recurge la altele pentru a proba anumite 
versiuni proprii („ba chiar am făcut totul ca, pe calea tratativelor, 
să-l putem evita”; „împotriva noastră au luptat cele trei mari 
puteri ale lumii, împreună cu multe alte națiuni şi, până la urmă, 
superioritatea lor zdrobitoare ne-a înfrânt”). 

Faptele sunt incriminatoare şi constituie probe ale acuzării 
în virtutea unor valori. În numele căror valori faptele celor acu- 
zaţi constituie probe în favoarea condamnării lor? Din Pledoarie 
se desprind câteva: dreptul la viaţă („la ei asasinatul se practica 
pe scară largă...”; „fărădelegi sistematice, organizate la scară 
mare...”; „metoda exterminării a fost aplicată într-o proporție 
înspăimântătoare”; „moartea a peste douăzeci de milioane de 
semeni de-ai noştri...”), demnitatea umană („trataţi mai rău ca 
animalele, înfometați, bătuţi, ucişi”; „s-au comis întotdeauna şi 
acte de violenţă, şi grozăvii...”), egalitatea între oameni („Cum ar 
fi putut omenirea să treacă sub tăcere renaşterea sclavagismului în 
Europa?”), ura de rasă (,,...a existat o anumită categorie de oameni 
asupra cărora metoda exterminării a fost aplicată într-o proporţie 
înspăimântătoare. Mă refer la exterminarea evreilor”). Surprin- 
zător, în apărare, discursul lui Gâring se sprijină şi el pe anumite 
valori pentru a justifica faptele: patriotismul („Pe calea pe care am 
mers m-am lăsat condus doar de dragostea fierbinte pentru 
poporul meu, am luptat pentru fericirea, libertatea şi viața 
acestuia”; „Martori îmi sunt atotputernicul Dumnezeu şi poporul 
meu german”), onoarea militară („Eu nu am dorit războiul şi nu 
am contribuit la dezlănţuirea lui... Atunci când a izbucnit însă, 
am depus toate eforturile posibile pentru a asigura victoria”), 
căința („condamn şi eu cu străşnicie toate acele cumplite 
asasinate în masă şi n-am nici o înțelegere pentru ele”). 

Alături de tipurile de argumente pe care le-am evidenţiat - 
şi care constituie armătura argumentativă a celor două secvenţe 
de discurs - întâlnim şi altele care fie amplifică ceva din grozăvia 

faptelor, fie mai atenuează din duritatea unor afirmaţii. În Pledoa- 
rie facem cunoştinţă cu o argumentare bazată pe analogie prin 
care se încearcă a se marca distanţa dintre natura fărădelegilor 
săvârşite în alte războaie şi în cel pe care l-au pus la cale acuzaţii. 
Secvența în cauză este următoarea: 


„În toate războaiele, şi evident că şi în acesta, s-au comis 
întotdeauna şi acte de violență, şi grozăvii - şi fără îndoială că 
de ambele părți. Fireşte că cei împotriva cărora au fost 
indreptate le-au considerat mai mult decât cumplite, şi nu am 
intenţia să le înfrumusețez, şi nici să le justific. Au fost însă 
acte întâmplătoare, neorganizate, izolate. În cazul nostru însă 
este vorba despre grozăvii de cu totul alt gen: de fărădelegi 
sistematice, organizate la scară mare şi în strânsă conexiune 
unele cu altele, de acte bine gândite şi comise în deplină 
cunoştinţă de cauză”. 


Întâlnim, de asemenea, argumente bazate pe exemple („cup- 
toarele de la Auschwitz, Dachau...”), interogații retorice de efect 
(„...când consecinţele crimelor lor înseamnă moartea a peste două- 
zeci de milioane de semeni de-ai noştri, devastarea unui conti- 
nent, tragedie de nespus şi suferinţe în lumea întreagă, ce alinare 
poate constitui faptul că unii au fost implicaţi în măsură mai 
mică decât alţii, că unii au deținut rolul principal, iar alţii n-au 
fost decât complici?”). În Ultinnul cuvânt suntem părtaşi la invo- 
carea unui argument bazat pe autoritatea persoanei („Poporul 
german s-a încrezut în Fiihrer şi, în condiţiile conducerii sale 
autoritare, n-a putut influenţa cu nimic mersul evenimentelor”). 

(c) Aplicația 3: genul epidictic. Pentru ilustrarea genului 
epidictic am ales un fragment din oratoria românească. Este 
vorba despre discursul rostit de lon Petrovici la moartea marelui 
om politic (dar şi mare orator) Take lonescu: 

„A fost un om cu însuşiri excepționale. Desigur unul dintre acele 
exemplare ce nu apar în fiecare zi, pe care natura le pregăteşte 
îndelung şi după zămislirea cărora se odihneşte multă vreme. 

Cu ce-am putea măsura pierderea pe care o încearcă astăzi 
țara, decât numai cu norocul de a-l fi avut! 

Take Ionescu n-a fost omul unei singure calități, fie ea oricât 
de puternică şi scânteietoare. Într-însul se îmbinau fericit şi 
armonic însuşiri care de cele mai multe ori se duşmănesc şi se 
exclud. Pe el, repeziciunea cu care inteligența lui prindea înțe- 
lesul lucrurilor şi raporturilor lor, cu care pe urmă îşi turna 
gândirea în fraze limpezi şi captivante, nu l-a împiedicat să fie şi 
un aprig muncitor, un neobosit cercetător al cărților în nopți de 
veghe prelungită. La dânsul idealurile umanitare n-au înlăturat 
calda dragoste de țară, iar egoismul patriotic nu l-a stânjenit să 
fie şi un cetățean al lumii civilizate, ceea ce face astăzi ca 
drapelele de doliu să nu se mărginească la graniţele ţării, ci să 
fluture triste şi-n ținutul altor popoare. În sfârşit, la el inteligenţa 
şi talentul, care fiind aşa de bogate, s-ar fi putut pierde, ca la 
atâţia alții, în jocul fosforescent al unor construcții imaginative, 
n-au încetat un moment să fie aceea ce le-a fost menirea lor origi- 
nară: instrumente de acțiune, mijloace de înfăptuire practică. [...] 


Nu este nimeni, cât de puțin în curent cu viața noastră 
publică, să nu ştie că Take lonescu a avut o rodnică şi fru- 
moasă activitate. Ajuns foarte tânăr, prin afirmarea sa la 
tribuna parlamentului, pe cele mai înalte trepte ale politicii 
noastre, s-a distins din primul moment ca ministru de resort 
asimilându-şi îndată problemele departamentului şi găsindu-le 
soluţii practice şi precise. Însă nici o clipă n-a rămas numai 
ministru de resort, reuşind să îmbrăţişeze de la început în 
chip luminos toate chestiunile momentului, având în toate 
discuţiile propuneri fericite, făcute fără consideraţii savante şi 
pedante, ci simplu şi neted ca realitatea însăşi. 

— 


Toată lumea cunoaşte propaganda sa neobosită pentru 
participarea noastră la război, propagandă întemeiată pe 
două lucruri: pe o dorință arzătoare de a vedea înfăptuită 
România tuturor Românilor, ceea ce moartea care-l pândea în 
umbră i-a îngăduit s-o vadă măcar un moment; al doilea, pe o 
uimitoare prevedere a rezultatelor încăierării mondiale, 
prevedere atât de exactă până în multe din detaliile sale, încât 
ți-ar veni s-o declari apocrifă, dacă n-ai avea despre ea atâtea 
dovezi neîndoioase. 

În sfârşit, un alt moment de mare înălțare politică îl repre- 
zintă opera ce a executat-o după război, pe vremea cât a fost 
ministru de externe în guvernul Averescu. Take Ionescu, prin 
iscusința spiritului său ager, şi-a dat seama că pe locul unde 
viețuise în Europa Centrală organismul absurd al monarhiei 
Austro-Ungare, astăzi la pământ, nu poate rămâne un gol, 
unde să sufle slobode vânturile întâmplării, ci trebuieşte pus 
ceva: un organism viguros şi logic, o forţă coerentă, o coope- 
rare sănătoasă între state... 


Cel puţin dacă din simțământul acestei clipe în care ne 
depersonalizăm, ne ridicăm deasupra noastră înşine, am 
păstra ceva şi pe urmă, când despărțându-ne de cel mort ne 
vom întoarce între cei vii. Cel puțin dacă ne-ar rămânea în 
permanență ceva din dispoziţia acestui moment, când nu 
ignorăm calitățile unui om din cauza defectelor, ci le uităm 
bucuros pe acestea din pricina calităţilor! De ne-am întoarce 
cel puţin la treburile şi rosturile noastre, de unde, fireşte, 
lupta nu va lipsi niciodată, cu inima mai bună, cu înțelegerea 
mai largă, cu sufletul mai puțin pătimaş, încorporând în 
conştiinţa noastră constantă măcar o urmă din ceea ce resirn- 
țim acum şi ceea ce a fost încă o trăsătură frumoasă a aceluia 
care pleacă dintre noi: anume ignorarea urii şi a răutăţii” (lon 
Petrovici, Take Ionescu. Discurs funebru rostit la înmormântarea 
lui în ziua de 30 iunie 1922, în: lon Petrovici, Momente solemne, 
Casa Şcoalelor, Bucureşti, 1943, pp. 24-27). 

Elogiul făcut lui Take Ionescu are toate datele discursurilor 
de gen: un limbaj dintre cele mai alese, presărat peste tot cu 
expresii care ne apropie de sublim, o argumentare echilibrată 
care să nu cadă nici în patima laudei nefondate, dar nici în 
păcatul afirmațiilor gratuite, o solemnitate a momentului în 
acord cu rolul pe care l-a jucat cel dispărut în viața publică a 
României moderne. Ne interesează, în ceea ce vrem să între- 
prindem, modul de susținere a argumentării. Întregul elogiu pe 
care îl face Petrovici se circumscrie unei idei pe care oratorul o 
anunţă chiar din primele acorduri ale discursului: 


„A fost un om cu însuşiri excepţionale. Desigur unul dintre 
acele exemplare ce nu apar în fiecare zi, pe care natura le 
pregăteşte îndelung şi după zămislirea cărora se odihneşte 
multă vreme”. 


Pentru aceste calităţi, atât de multe cum ne lasă oratorul să 
înţelegem, cel dispărut merită să fie omagiat şi elogiat. Dar 
această teză, numai enunțată, e fără susținere, motiv pentru care 
trebuie aduse argumente în sprijinul ei. lată câteva dintre ele: 
dispărutul a fost un om foarte inteligent („,...repeziciunea cu care 
inteligenţa lui prindea înțelesul lucrurilor şi raporturile lor...”), a 
fost un orator desăvârşit („,...pe urmă îşi turna gândirea în fraze 
limpezi şi captivante...”), un patriot adevărat dar şi un iubitor al 
celorlalte popoare (,„...la dânsul idealurile umanitare n-au 
înlăturat calda dragoste de țară, iar egoismul patriotic nu l-a 
stânjenit să fie şi un cetăţean al lumii civilizate”), un om cu spirit 
practic, întreprinzător (,...la el inteligenţa şi talentul, care fiind 
aşa de bogate, s-ar fi putut pierde, ca la atâţia alţii, în jocul fosfo- 
rescent al unor construcții imaginative, n-au încetat un moment 
să fie aceea ce le-a fost menirea lor originară: instrumente de 
acțiune, mijloace de înfăptuire practică”), un om politic cu 
realizări de excepţie („Ajuns foarte de tânăr, prin afirmarea sa la 

tribuna parlamentului, pe cele mai înalte trepte ale politicii 
noastre, s-a distins din primul moment ca ministru de resort 
asimilându-şi îndată problemele departamentului şi găsindu-le 
soluții practice şi precise. Însă nici o clipă n-a rămas numai 
ministru de resort, reuşind să îmbrățişeze de la început în chip 
luminos toate chestiunile momentului...”). Suntem în fața 
argumentelor bazate pe valori. 

Ele sunt urmate de invocarea unor argumente bazate pe 
fapte sau exemple. În secvența: 


„Toată lumea cunoaşte propaganda sa neobosită pentru parti- 
ciparea noastră la război, propagandă întemeiată pe două 
lucruri: pe o dorinţă arzătoare de a vedea înfăptuită România 
tuturor Românilor, ceea ce moartea care-l pândea în umbră i-a 
îngăduit s-o vadă măcar un moment; al doilea, pe o uimitoare 
prevedere a rezultatelor încăierării mondiale, prevedere atât 
de exactă până în multe din detaliile sale, încât ţi-ar veni s-o 
declari apocrifă, dacă n-ai avea despre ea atâtea dovezi 
neîndoioase” 


avem de-a face cu argumente bazate pe fapte, în timp ce în 
fragmentul: 


„.„„un alt moment de mare înălţare politică îl reprezintă opera 
ce a executat-o după război, pe vremea cât a fost ministru de 
externe în guvernul Averescu. Take Ionescu, prin iscusința 
spiritului său ager, şi-a dat seama că pe locul unde viețuise în 
Europa Centrală organismul absurd al monarhiei Austro- 
Ungare, astăzi la pământ, nu poate rămâne un gol, unde să 
sufle slobode vânturile întâmplării, ci trebuieşte pus ceva: un 
organism viguros şi logic, o forță coerentă, o cooperare 
sănătoasă între state...” 

suntem în prezența unei argumentări pe bază de exemplificare. 
În finalul elogiului descoperim un argument al autorităţii: auto- 
ritatea celui dispărut, dată de valorile pe care le-a slujit şi de 
faptele pe care le-a împlinit, este adusă ca un argument pentru 
acţiunile viitoare ale generațiilor mai tinere: 


„Cel puţin dacă din simțământul acestei clipe în care ne 
depersonalizăm, ne ridicăm deasupra noastră înşine, am 
păstra ceva şi pe urmă, când despărțându-ne de cel mort ne 
vom întoarece între cei vii. Cel puţin dacă ne-ar rămânea în 
permanenţă ceva din dispoziţia acestui moment, când nu 
ignorăm calitățile unui om din cauza defectelor, ci le uităm 
bucuros pe acestea din pricina calităților! De ne-am întoarce 
cel puţin la treburile şi rosturile noastre, de unde, fireşte, 
lupta nu va lipsi niciodată, cu inima mai bună, cu înțelegerea 
mai largă, cu sufletul mai puțin pătimaş, încorporând în 
conştiinţa noastră constantă măcar o urmă din ceea ce resim- 
țim acum şi ceea ce a fost încă o trăsătură frumoasă a aceluia 
care pleacă dintre noi: anume ignorarea urii şi a răutății”. 


Capitolul Il 


DISPOSITIO SAU ARTA ORGANIZĂRII 
ARGUMENTELOR 


1. Temeiuri şi asumpții conceptuale 


Alegerea argumentelor este primul pas în construcția unui 
discurs oratoric. Această etapă înseamnă în fapt a stăpâni con- 
ținutul unei argumentări, materia care va constitui substanţa 
discursului ce trebuie prezentat în fața publicului. Ea este o etapă 
necesară, dar nu şi suficientă. Putem constata adesea că, având la 
îndemână aceleaşi argumente şi încercând să susțină aceeaşi 
teză, diverşi oratori au rezultate diferite în urma discursurilor 
lor: unii pot să convingă publicul, atrăgându-l de partea ideilor 
pe care le dezvoltă, alții, dimpotrivă, reuşesc mai greu sau deloc 
acest lucru. Totul depinde de modul cum sunt utilizate argu- 
mentele, cum sunt organizate, cum sunt legate, coroborate unele 
cu altele şi în final cu teza. 

Este la îndemâna simțului comun să constate că argumen- 
tele nu pot fi întrebuințate la întâmplare atunci când susţinem 
sau respingem o idee prin intermediul unui discurs. De ce? Pen- 
tru motivul simplu că ele nu beneficiază toate de aceeaşi forță de 
convingere, nu au toate acelaşi grad de legătură cu susținerea 
sau respingerea tezei, efectul pozitiv al unora dintre ele este 
vizibil, sesizabil numai în „cooperarea pozitivă” (von Wright) cu 

altele. Prin urmare, alegerea argumentelor trebuie să fie urmată 
de organizarea lor. Această etapă a construcţiei discursului ora- 
toric a fost numită de tradiția antichității dispositio. 

Să subliniem, în aceste câteva sugestii asupra înțelesurilor, 
că pot fi identificate anumite principii sau reguli ale organizării 
argumentelor într-o construcţie discursivă dar, dincolo de toate 
acestea, organizarea practică ține mai mult de abilităţile oratoru- 
lui, de aptitudinile sale în domeniu. Oricum, organizarea spune 
mult despre individualitatea şi creativitatea celui care ține dis- 
cursul. Dar sfaturile în legătură cu acest subiect nu au contenit: 


„Revin acum, Catulus, la ceea ce imediat va face obiectul 
elogiilor tale: la ordinea discursului, la dispunerea lucrurilor 
şi «locurilor». Metoda aici este dublă: uneori ea este indicată 
prin chiar natura cauzei, alteori ea depinde de judecata şi de 
sagacitatea oratorului. A debuta printr-un preambul, apoi a 
expune faptul, în continuare a-l demonstra sprijinindu-te pe 
probe solide şi distrugându-le pe cele ale adversarului, în 
sfârşit a conchide şi a încheia astfel discursul, aceasta este o 
cale pe care o prescrie natura. Dar a şti cum pot fi mai bine 
dispuse ideile capabile să convingă şi să instruiască, iată ceea 
ce nu aparţine poate decât sagacității oratorului. Într-adevăr, 
o mulțime de argumente se prezintă dintru început spiritului 
şi toate par a servi cauza; dar unele au o atât de mică valoare 
încât trebuie neglijate [...]. În ceea ce priveşte argumentele cu 
adevărat utile şi puternice [...], cred că trebuie să facem o 
alegere, punând de-o parte pe cele care au mai puțină greutate 
sau care sunt incluse în altele mai importante şi să le respingem 
din discurs” (Ciceron, De l'orateur, livre Il, 307-309, Sociâte 
d'Edition „Les Belles Lettres”, Paris, 1927, pp. 135-137). 


O adevărată pledoarie pentru necesitatea organizării argu- 
mentelor în funcţie de cât sunt de importante şi profitabile 
pentru convingerea publicului! Dar secvenţa rămâne importantă 

fiindcă constituie un argument al autorității în favoarea unora din 
sublinierile anterioare. Într-adevăr, ne atrage atenția Cicero, a 
determina ordinea cea mai profitabilă a unui discurs este o între- 
prindere dintre cele mai dificile şi, nu o dată, riscante. Putem, în 
acest caz, să asumăm prin educaţie o metodă ce vine din natura 
cauzei cu care ne confruntăm. Dar nu putem, ne avertizează 
practicianul desăvârşit, să dăm rețete pentru alegerea ideilor şi 
argumentelor care, spune oratorul, ține mai mult de sagacitatea 
celui care vorbeşte. 

Oricum, meditaţiile sale merg pe această linie a unei 
precauţii fireşti şi tratează mai mult, dacă nu chiar exclusiv, 
despre părțile unui discurs. Unele sublinieri ale lui Cicero se 
regăsesc la Quintilian: 


„.--problemele pe care le abordez acum sunt mai importante 
şi mai grele decât cele tratate până aici. În adevăr, urmează să 
arăt în amănunt ordinea părților unei pledoarii judiciare, care 
sunt extrem de variate şi de complicate; voi arăta deci care 
este rolul exordiului, voi vorbi despre regulile narațiunii, voi 
spune ce credit se poate acorda probelor, fie celor care 
confirmă teza noastră, fie celor care ţintesc la dărâmarea tezei 
contrare; voi preciza care este puterea peroraţiei - un mijloc 
într-adevăr foarte important - fie când reîmprospătăm 
memoria judecătorului printr-o scurtă reluare a faptelor, fie 
când vrem să răscolim sentimentele” (Quintilian, Arta 
oratorică, |, Editura Minerva, Bucureşti, 1974, pp. 324-325), 


din care se vede cu claritate că dispositio este redusă la cunoscutele 
etape ale unei pledoarii judiciare, lăsându-se în afara investigației 
aspectele legate de ordinea ideilor. Evident, chestiunea apare şi în 
manualele mai recente: 


„O dată materia discursului elaborată şi deja parţial ordonată 
prin necesitățile raționamentului însuşi, este necesar ca ea să 

fie organizată. Aceasta nu se poate face în cadrele unei 
demonstraţii unde ordinea este în mod necesar orientată, 
dacă nu chiar dată prin succesiunea premiselor şi a conclu- 
ziilor. Într-o argumentare planul nu este în mod evident 
indiferent. El serveşte pentru a reprezenta cauza inteligibilă, 
pentru a determina adoptarea punctului de vedere al orato- 
rului, dar depinde de asemenea de publicul însuşi, de senti- 
mentele şi aşteptările sale... În sfârşit, fiindcă argumentele nu 
sunt date izolat ci sunt legate între ele, forţa lor este în mare 
parte determinată de poziţia în discurs şi de raportul cu 
altele. Ordinea este necesară la fel de mult în unitățile mici, în 
argumentările locale [...] ca şi în ansamblul discursului” 
(Joslle Gardes-Tamine, La rhetorigue, Armand Colin, Paris, 
2002, pp. 96-97), 


dar găsim aici cel puţin o preocupare mai aplecată pentru soarta 
legăturilor dintre argumente, pentru modalitățile prin care 
discursul influențează prin locul pe care argumentele îl ocupă 
într-o astfel de construcție. 

Punctul de plecare pe care-l asumăm în analiza acestei 
importante etape a construcţiei discursului oratoric vrea să fie 
unul de sinteză, care să nu piardă nimic din ceea ce a produs 
valoros antichitatea, dar nici să se aplece obsesiv asupra şabloa- 
nelor unui „clasicism” demult depăşit de tot ce înseamnă noutate 
în acest domeniu prin excelență dinamic care este discursivitatea. 
Prima premisă de la care plecăm este următoarea: orice discurs 
trebuie să beneficieze de o organizare a materialului din care este 
construit. Aşa cum o construcție o realizăm după un plan, 
alegând cărămida cea mai trainică şi cimentul cel mai bun, 
eventual apelând şi un arhitect, aşa cum în modă există designeri 
care se ocupă de „proiectarea” a ceea ce se va purta mai frumos 
în diferite sezoane, şi un discurs trebuie să fie bine organizat, 
fiecare parte trebuie pusă la locul potrivit pentru ca întregul să 
pară cât mai frumos, cât mai bine realizat. 

A doua: organizarea discursului înseamnă cel puţin două 
lucruri: (a) a organiza argumentele în legătura lor cea mai profi- 
tabilă cu teza astfel încât efectul întemeietor (convingerea) să fie 
maxim; (b) a ordona părțile discursului în aşa fel încât acesta să 
răspundă, în integralitatea sa, criteriilor de performanţă discursivă. 
A treia premisă: organizarea argumentelor vizează cel puțin trei 
aspecte: (a) a ordona argumentele din punctul de vedere al forței 
lor de întemeiere rațională; (b) a ordona argumentele din punctul 
de vedere al forței lor ideatice (tematice, problematice); (c) a 
ordona argumentele din punctul de vedere al forţei lor afective. 
A patra: a ordona părțile discursului înseamnă a stabili o ordine 
de prioritate în prezentarea argumentelor prin discurs astfel 
încât impactul acestuia din urmă să fie cât mai mare. A cincea: 
arta oratorică este, neîndoielnic, mai de folos în privinţa acestei 
din urmă exigenţe: se pot învăţa etapele construcţiei unui discurs 
şi această schemă poate fi utilizată, chiar cu succes, atunci când 
oratorul se prezintă în fața publicului, dar rămâne adesea fără 
urmări atunci când se pune problema organizării logice, tematice 
sau afective a argumentelor pentru că aici arta şi talentul 
oratorului îşi pun amprenta în mai mare măsură. 


2. Organizarea argumentelor din punctul de vedere al 
forței probatorii 


(a) Strategii relaționale de organizare a argumentelor. 
La rigoare, dacă un discurs urmăreşte să probeze o anumită 
teză, actul ține exclusiv de relațiile logice dintre argumentele 
aduse şi teza susținută. Suntem convinşi de adevărul unui 
enunț numai în virtutea unor operații raționale care se desfă- 
şoară în mintea noastră, operaţii care ne arată că ceea ce ni se 
cere să admitem ca adevărat se sprijină pe alte idei adevărate 
de care sunt determinate. Nu ne putem imagina că am fi capabili 
să admitem un enunț ca adevărat sau ca fals pentru că ne roagă 

cineva, pentru că ținem mai mult la cineva decât la altcineva, 
pentru că preferăm pe cineva altcuiva, pentru că ne e frică de 
cineva, pentru că vrem să flatăm pe cineva... Când interlocutorul 
argumentează pentru noi o anumită teză, el ne arată doar calea 
rațională prin care se poate înțelege că ceva este determinat de 
altceva şi trebuie acceptat ca atare. 

Sigur că discursul oratoric nu este numai atât, nu se reduce 
doar la punerea în pagină a acestui traiect al raționalității. El vine 
şi cu altceva, dincolo de întemeierea raţională, dar primul pas în 
construcția unui discurs trebuie să fie această organizare rațională 
a argumentelor. Dacă ea nu se realizează, discursul este imposibil: 
să ne imaginăm, dar numai ca o ilustrare mai provocatoare, 
discursurile celor din spitalele de psihiatrie, care se chinuie să 
susțină că sunt Napoleon, lisus (regăsim aici o încălcare a 
principiul identității) şi deci că nu sunt ceea ce sunt (încălcarea 
principiul noncontradicţiei), că sunt ţinuţi cu forţa în spital de 
forţe oculte (o încălcare a principiului raţiunii suficiente). 

Ce înseamnă a arăta calea rațională prin care ceva este o 
probă pentru dovedirea a altceva? Înseamnă a arăta relațiile de 
determinare dintre valoarea de adevăr a argumentului şi valoarea de 
adevăr a tezei. Spre exemplu, dacă valoarea de adevăr a unui argu- 
ment dat se concretizează într-o propoziție adevărată iar această 
valoare de adevăr atrage după sine valoarea adevărat pentru o 
altă propoziţie, pe care vrem s-o susţinem în fața interlocutorului, 
atunci putem să afirmăm fără a greşi că prima este un argument 
pentru susţinerea celei de-a doua în calitate de teză. Organizarea 
relaţiei dintre argument şi teză are la bază, în acest caz, raportul de 
condiționare suficient-necesară dintre două propoziţii. 

Aşa se întâmplă în cazul propoziţiilor „12 este divizibil cu 
2” şi „12 este un număr par”: caracterul adevărat al propoziției 
„12 este divizibil cu 2” atrage după sine caracterul adevărat al 

propoziției „12 este un număr par”. Argumentarea are forma 
următoare: 


12 este un număr par fiindcă 12 este divizibil cu 2 
———— 


| 


şi 


Dacă un număr este divizibil cu 2, el este par 


Propoziția „12 este divizibil cu 2” este un argument pentru susți- 
nerea tezei „12 este un număr par” pentru că ea este condiţia su fi- 
cientă a tezei în cauză. Care ar fi regula ce ar trebui urmată în 
argumentare atunci când vrem să susţinem o teză în baza relaţiei 
ei de condiționare suficient-necesară cu un argument ce ar putea fi 
utilizat? Să căutăm, pentru teza dată, un antecedent (o condiţie) adevă- 
rate. Dacă am găsit un antecedent, dacă am verificat cu atenţie şi el 
este adevărat, atunci cu siguranţă şi teza poate fi susținută ca 
adevărată în baza relației de adevăr dintre condiţie şi consecință. 
Asemenea susțineri sunt frecvente în discursurile publice: 


„Al patrulea şef, şef-aspirant, al amicilor fevruarişti s-a însăr- 
cinat cu formularea acestei pretinse tactici, d. general Jacques 
Lahovary. O fi fost domnul general ce o fi fost când se ocupa 
de cele militare; dar de când s-a lăsat de militărie şi a început să 
se civilizeze prin colorile capitalei, a apucat o cale foarte 
curioasă; şi dacă îşi închipuieşte d-sa şi vrea să propovăduiască 
şi altora că teoria sacrificiilor este o utopie şi că numai prin 
interese se țin «ai noştri», conform tradiţiei istoriei şi politicii 
româneşti, atunci comite o mare erezie. Toată istoria noastră 
națională îi dă o dezmințţire, şi istoria este politica trecutului, 
precum politica este istoria prezentului. Să mă încerc a vă 
dovedi din exemplul evenimentelor noastre contemporane, că 
din toate firele cu care se ţese pânza istoriei naţionale, din toate 

aceste fire străbate un anume fir cu o anume culoare, străbate 
jertfa acelora care au înfăptuit ceva în orice epocă însemnată 
din istoria ţării” (Titu Maiorescu, Discurs la Congresul politic din 
1902, în: Vasile V. Haneş, Antologia oratorilor români, Socec & Co 
S.A.R., Bucureşti, s.a., p. 107), 


secvenţă care exprimă următorul traiect argumentativ: 


D. general Lahovary se fiindcă Toată istoria noastră naţională 
î ia —————— a aia 
înşală dacă crede că icOEiA este un exemplu că sacrificiile 
sacrificiilor este o utopie au fost permanent prezente 


în care, cel puţin pentru autor, argumentul concretizat în pro- 
poziţia „Toată istoria noastră națională este un exemplu că sacri- 
ficiile au fost permanent prezente” este o condiţie suficientă 
pentru a susține adevărul tezei („D. general Lahovary se înşală 
dacă crede că teoria sacrificiului este o utopie”). 

Constatăm că organizarea argumentelor are la bază, în acest 
caz, relația de la condiţie la consecinţă: adevărul condiţiei susține 
adevărul consecinţei. Suntem în prezența susținerii unei teze. Dar 
aceeaşi relație ordonatoare poate fi convocată şi pentru organi- 
zarea argumentelor în vederea respingerii tezei. Dacă un enunţ este 
condiţia suficientă pentru altul, înseamnă că acesta din urmă este 
consecința lui necesară. Dacă vom putea să dovedim că această 
consecință necesară este o propoziţie falsă, atunci înseamnă că şi 
condiţia ei suficientă este falsă (pentru că, dacă ar fi adevărată, ar 
atrage după sine o consecință adevărată). Aşa se întâmplă între 
propoziţiile: „13 este divizibil cu 2” şi „13 este un număr par”. Se 
constată că propoziția „13 este divizibil cu 2” este falsă şi se înte- 
meiază astfel falsitatea propoziției „13 este un număr par”, 
conform schemei: 

Este fals că este fals că fiindcă Este fals că 
„13 este un nunăr par” | „13 este divizibil cu 2” 


ŞI 


Dacă un număr este divizibil cu 2, el este par 


Care ar fi calea de urmat în vederea respingerii unei teze? 
Să-i găsim o consecință falsă. Dacă i-am găsit o consecinţă falsă, 
atunci şi teza este falsă, conform principiului că adevărul rezultă 
numai din adevăr. Dacă am putut arăta, pe această cale, că teza 
este falsă, înseamnă că, argumentativ, am procedat la respingerea 
tezei. Ca în următorul fragment: 


„Ci, judecaţi, fraţilor! Oare dacă presimţesc rândunelele şi 
animalele furtuna cea grea şi dacă unii îşi spun mai înainte 
chiar şi ora morții, o gintă întreagă să nu presimtă pericolul ce 
o ameninţă, un popor întreg să stea nemişcat ca piatra când îi 
bate ceasul fericirii şi să tacă asemenea unui surdomut când i 
se trage clopotul de moarte? Aceasta ar fi un lucru în contra 
naturii şi cu neputinţă; inima românilor a bătut întotdeauna 
pentru libertate, şi iată că-i vedem şi acum cu multă bucurie 
cum s-au deşteptat şi prin ce unire minunată s-au legat că nu 
vor mai suferi să-i calce în picioare alte națiuni” (Simion 
Bărnuţiu, Discurs ținut în Câmpia Libertăţii la Blaj, 2/14 mai 
1848, în: Vistian Goia, Oratori şi elocință românească, Editura 
Dacia, Cluj-Napoca, 1985, p. 67), 


cu următoarea schemă de argumentare: 


Este fals că un popor întreg nu fiindcă Este fals că un popor întreg stă 
presimte când îi bate ceasul fericirii + nemişcat („vedem acum cu mare 
bucurie cum s-au deşteplat...” 

ceea ce înseamnă o trecere de la negarea consecinţei la negarea 
condiţiei. 

Relaţia de condiționare suficient-necesară dintre argumente 
şi teză nu constituie singurul cadru de ordonare şi organizare a 
argumentelor pentru susținerea sau respingerea unei teze. O altă 
relație este cea de opoziție contrară. Dacă vom descoperi două 
enunţuri care sunt în relație de opoziție contrară din punctul de 
vedere al valorilor lor de adevăr (ceea ce înseamnă că propozițiile 
nu pot fi adevărate împreună în acelaşi timp şi sub acelaşi raport) 
şi dacă vom putea dovedi că unul dintre aceste enunţuri este 
adevărat, atunci vom trage concluzia că celălalt enunţ este fals. 
Dacă acesta din urmă se află, într-o relație de argumentare, în 
postura de teză, atunci aceasta este calea cea mai sigură pentru 
respingerea tezei. Aşa se întâmplă în cazul enunţurilor „Ionescu are 
un temperament coleric” şi „Ionescu are un temperament melan- 
colic”. Ştim cu siguranţă că nici un individ nu poate fi şi coleric şi 
melancolic (din punctul de vedere al criteriilor care diferențiază 
temperamentele); s-au făcut observaţii îndelungate asupra 
echilibrului, forţei şi mobilităţii proceselor cerebrale la individul 
Ionescu şi s-a constatat că ele se încadrează în tipul melancolic (am 
dovedit, deci, că enunţul „Ionescu are un temperament melan- 
colic” este adevărat) şi, pe această bază, respingem teza „lonescu 
este un temperament coleric”. Argumentarea este următoarea: 


Este adevărat că „lonescu fiindcă Este fals că „lonescu merge în 
merge in excursie pe Jos | excursie cu un mijloc de transport” 


şi 
Este imposibil ca cineva să nu meargă în excursie 
nici pe jos, nici cu un mijloc de transport 

ceea ce înseamnă susținerea tezei în discuţie. Dacă urmărim să 
susţinem ca teză enunţul „Ionescu merge în excursie cu un mijloc 
de transport”, atunci procedăm prin identificarea caracterului 
fals al enunţului „lonescu merge în excursie pe jos”. Regula de 
urmat în practica discursivă este următoarea: oricine urmăreşte 
să susțină o teză va putea să o facă dacă îi găseşte o propoziție 
subcontrară falsă. În acest fel are loc susținerea tezei. Aşa se 
procedează în următorul fragment: 


„Dascălul ardelean n-a fost desigur o flacără orbitoare ivită pe 
orizont, nici energie eruptivă care să uimească cu dezlănțuirea 
ei. El a reprezentat însă în economia spirituală a neamului, 
într-o vreme de oscilări agitate şi adesea dezordonate, princi- 
piul continuității de muncă persistentă şi metodică” (Octavian 
Goga, Cuvântare la moartea lui lon Bianu, martie 1935, în: V.V. 
Haneş, Antologia oratorilor români, ed. cit., p. 219), 


care, ca organizare a argumentelor în raport cu teza, arată astfel: 


Dascălul ardelean a reprezentat fiindcă 1) EI n-a fost o flacără 
(1) EI n-a fost o flacăr 


principiul continuității de orbitoare ivită pe orizont; 
muncă persistentă şi metodică (2) El n-a fost energie 
eruptivă care să 
şi uimească... 
Un mare cărturar trebuiesă fie sau o flacără orbitoare 
sau o energie eruptivă, sau să reprezinte principiul 
continuității de muncă persistentă şi metodică 


schemă din care se văd mai uşor mecanismele de susținere a 
tezei în discuţie. 

Ce am putut constata din analizele de până acum? Un 
aspect semnificativ pentru munca, trudnică adesea, de organizare 
a argumentelor astfel încât ele să fie cât mai eficiente în susținerea 
sau respingerea unei teze: organizarea argumentelor se realizează 

pe baza relaţiilor de determinare alethică dintre propoziţiile- 
argument şi propoziţia-teză. Există trei astfel de relaţii, pe care le 
putem numi, pentru întrebuințările noastre, relații de ordonare 
primară: relaţia de condiţionare suficient-necesară, relația de 
opoziţie contrară şi relația de opoziţie subcontrară. Relaţia de 
condiţionare suficient-necesară îndeplineşte funcţii ordonatoare 
atât în susținerea, cât şi în respingerea unei teze, relația de 
opoziţie contrară îndeplineşte funcţii ordonatoare numai în 
situația respingerii, în timp ce relația de opoziție subcontrară ia în 
stăpânire organizarea argumentelor în vederea susținerii. 

Dacă vrem să susţinem o teză în faţa adversarului, avem la 
îndemână două posibilităţi: sau îi găsim un antecedent adevărat 
(utilizăm, în acest caz, cadrul ordonator al relaţiei de condiţionare 
suficient-necesară), sau îi găsim o propoziţie subcontrară falsă 
(cadrul ordonator este, de această dată, relația de opoziţie 
subcontrară). Vom opta pentru una sau alta dintre cele două căi în 
funcţie de argumentul pe care-l considerăm mai puternic în raport 
cu interlocutorul: sau antecedentul adevărat sau contrariul fals. 
Dacă vrem să respingem teza adversarului, atunci beneficiem tot 
de două posibilități: sau căutăm o consecinţă falsă a tezei susținute 
(ne folosim, deci, de relaţia de condiționare suficient-necesară), 
sau căutăm o propoziţie contrară adevărată în raport cu teza 
susținută (utilizăm aici relația de opoziţie contrară). 

Totuşi, pe lângă cele trei tipuri de relaţii care constituie 
cadrele primare ale organizării argumentelor, mai sunt şi altele 
care se bazează pe ele. Din acest motiv, ele ar putea fi numite 
relații de ordonare secundară. De exemplu, este posibil ca, între două 
enunţuri oarecare, relația de condiţionare suficient-necesară să se 
manifeste în ambele sensuri, adică şi de la propoziţia (a) la 
propoziţia (b), dar şi de la propoziţia (b) la propoziţia (a). În aceste 
condiţii, tot ce am afirmat în legătură cu rolul organizator al 
relației de condiţionare suficient-necesară rămâne valabil, cu 

observaţia că fiecare dintre cele două propoziţii poate sta în 
postura de argument în susținerea (dacă e adevărat) sau respin- 
gerea (dacă e fals) celeilalte. Logica va considera aceste enunţuri 
ca fiind în relație de echivalență. Propoziţiile „Această figură 
geometrică este un triunghi” şi „Această figură geometrică are trei 
laturi” sunt echivalente, iar relația în cauză poate structura două 
modalități de organizare a argumentelor în vederea susținerii: 


Această figură geometrică fiindcă Această figură geometrică 
este un triunghi are trei laturi 


şi 
Dacă o figură geometrică are trei laturi, atunci ea 
este un triunghi 


şi: 


Aceaslă figură geometrică fiindcă Această figură geometrică 
are trei laturi este un triunghi 


şi 
Dacă o figură geometrică este un triunghi, atunci 
ea are trei laturi 


dar şi două modalităţi de organizare a argumentelor în vederea 
respingerii: 


Este fals că această figură fiindcă Această figură geometrică nu 
geometrică este un triunghi  “ | are trei laturi 


şi 
Dacă o figură geometrică are trei laturi, atunci ea 
este triunghi 

şi: 
Este fals că această figură are fiindcă Această figură geometrică 
trei laturi dă nu este un triunghi 


şi 
Dacă o figură geometrică este un triunghi, atunci 
ea are trei laturi 


Vrem să zăbovim puțin asupra acestui din urmă cadru 
ordonator al argumentelor determinat de relația de echivalență. 
Calea de urmat în practica argumentativă ar fi, în acest caz, 
următoarea: oricine urmăreşte să susțină o teză e suficient să-i 
găsească un echivalent adevărat, oricine urmăreşte să respingă o teză e 
suficient să-i găsească un echivalent fals. Totuşi, discuțiile apar 
imediat: dacă susţinem prin prezentarea unui echivalent adevă- 
rat, înseamnă că utilizăm mai mult decât ne trebuie într-o argu- 
mentare. Ne este suficient un antecedent adevărat, de ce să 
facem eforturi în plus pentru a găsi un echivalent adevărat? Ni 
se pare că nu se respectă aici criteriul suficienței în organizarea 
argumentelor şi, pe un plan mai larg, principiul parcimoniei în 
actul de argumentare. La fel, dacă minimum necesar pentru a 
respinge o teză este să-i găsim o consecinţă falsă, de ce să facem 
mai mult pentru a găsi un echivalent fals? Dincolo de faptul că 
însăşi sintagma „echivalent fals” poate produce destule nedu- 
meriri şi ridica multe semne de întrebare. 

O a două observaţie ține de productivitatea practică a unei 
astfel de organizări a argumentelor. În general, relația de argu- 
mentare este înțeleasă ca un raport de susținere a ceva (teza) pe 
altceva, diferit de primul (argumentul, dovada, proba). Or, în 
cazul ordonării argumentelor prin relaţia de echivalență, dovezile 
care se caută sunt echivalente cu teza (adică, în esență, spun 
acelaşi lucru din perspectiva valorii de adevăr). Sigur, din punct 

de vedere strict logico-formal, nimic nu e mai temeinic funda- 
mentat decât ceva care se întemeiază pe sine şi nu are nevoie de 
altceva pentru a fi probat. Dar din punctul de vedere al practicii 
argumentative, nu o dată a fost incriminat în astfel de situații 
sofismul circularității în întemeiere. Dincolo de faptul că e mult mai 
greu să găseşti, pentru susținere, un echivalent adevărat iar pentru 
respingere un echivalent fals. 

Şi celelalte două relaţii (opoziţia contrară şi opoziţia sub- 
contrară) pot fi concentrate în una singură, dând naştere relației 
de opoziție contradictorie. Exact ca şi în cazul echivalenţei, în baza 
relației de opoziţie contradictorie putem organiza argumentele în 
vederea susținerii (două modalități, cele proprii opoziţiei sub- 
contrare) sau în vederea respingerii (două modalități, cele proprii 
opoziţiei contrare). Unele dintre observaţiile care privesc ordo- 
narea argumentelor prin intermediul echivalenței rămân valabile 
şi în cazul opoziţiei contradictorii: facem mai mult decât ne 
trebuie atât în cazul susținerii (să-i găsim tezei un contradictoriu 
fals), cât şi în cazul respingerii (să-i găsim tezei un contradictoriu 
adevărat); e mai greu de găsit propoziţii contradictorii cu teza 
care să fie dovedite ca adevărate sau false!. 


1 În general, analiza logică a investigat cu multă acribie toate relațiile 
posibile între două propoziţii oarecare, constituindu-se, pe această bază, o parte 
importantă a logicii moderne intitulată teoria conectivelor (a functorilor binari). 
Ne-au interesat, in cadrele analizei noastre privind organizarea cât mai eficientă 
a argumentelor într-un demers întemeietor, doar acele tipuri de relații care 
intervin mai des în susținerea sau respingerea tezelor, care pot fi lesne utilizate 
chiar de către cei care nu au aprofundat subtilitățile teoriei funcţiilor 
propoziţionale, ținând seama de ideea, fundamentală în argumentare, că teza 
nu poate fi o propoziţie purtătoare a unui adevăr determinat o dată pentru 
toldeauna. Pentru detalii şi discuţii asupra sistemului functorilor binari 
trimitem la unele manuale clasice: Romane Clark, Paul Welsh, „Truth- 
Functions”, în: Introduction to Logic, D. Van Nostrand Company, Princeton, 
New Jersey,... 1962, pp. 3-4; PF. Strawson, „Truth-Functions”, în: Introduction to 
Logical Theory, University Paperbacks, Methuen, London, 1964, pp. 64-101; 

Un ultim popas asupra relațiilor prin care ordonăm argu- 
mentele într-un demers întemeietor vizează relația de analogie. De 
altfel, atunci când am analizat problema alegerii argumentelor în 
funcție de genul oratoric, am vorbit despre argumentul bazat pe 
analogie, care, ne putem da lesne seama, nu este unul la fel de 
simplu şi primar precum faptul sau valoarea. Situaţia mai compli- 
cată a acestui argument vine din faptul că el se bazează pe o 
relaţie de asemănare care îl mediază. 

Despre ce este vorba în acest punct, când încercăm o siste- 
matizare a metodelor de organizare a argumentelor în vederea 
unei mai bune susțineri sau respingeri a unei teze? Despre faptul 
că noi putem să organizăm argumentele nu numai din punctul 
de vedere al condiţionării sau opoziţiei lor, ci şi din punctul de 
vedere al asemănării situațiilor descrise de argument cu situaţiile 
descrise de teză. Dacă asemănările sunt esenţiale, atunci putem 
extrapola, cu o anumită probabilitate, fireşte, ceea ce e valabil 
pentru argument la teză. Întemeierea este, în această situaţie, 
probabilă. Dacă gradul de probabilitate va fi suficient de mare, 
atunci argumentarea este credibilă şi poate avea efecte benefice 
asupra auditoriului. 

Organizarea argumentelor prin intermediul relaţiilor de 
analogie se realizează şi în vederea susținerii şi în vederea 
respingerii lui. Următorului fragment: 


„Destinul meu se învârteşte neîncetat pe roata schimbătoare a 
zeului, transformându-mi natura, la fel cum imaginea Lunii 


Gerard Chazal, Elements de logique formelle, Hermes, Paris, 1996, pp. 59-97; 
Philippe Thiry, Notions de logique, De Boeck & Larcier, Paris-Bruxelles, 2000, pp. 
13-40; Gilbert Hottois, Penser la logique. Une introduction technique et theorique ă la 
philosophie de la logique et du langage, De Boeck & Larcier, Bruxelles, 2002, pp. 36- 
77; Petru loan, Logica integrală, |, Editura „Ştefan Lupaşcu”, laşi, 1999; 
Constantin Sălăvăstru, Teoria şi praclica argumentării, Editura Polirom, laşi, 2003, 
pp. 188-208. 

nu poate rămâne vreodată două nopți încremenită în aceeaşi 
înfăţişare; ci mai întâi din neguri îşi iveşte chipul cel nou, 
luminându-se şi crescând, iar după ce a atins strălucirea cea 
mai pură din nou se stinge, pierzându-se-n neant” (Sofocle, 
Fr.871, în: Filosofia greacă până la Platon, II, 1, ESE, Bucureşti, 
1974, p. 216) 


îi putem da următoarea înfăţişare argumentativă: 


Destinul meu se invârteşte fiindcă Imaginea Lunii nu poate 
neincetat pe roata IEEE Vă rămâne vreodată două nopți 
schimbătoare a zeului încremenită în aceeaşi înfăţişare 


şi 
Există asemănări între mişcarea permanentă a 
Lunii şi destinul meu 


unde identificăm că susținerea tezei se realizează în baza unei 
analogii. Că ea este îndreptăţită sau nu, aceasta este o altă discuţie, 
intenția textului este aceea de a o utiliza pentru a proba. 
Fragmentul: 


„Se prescrie în proiect, şi inteligentul raportor al Camerei o 
reclamă ca una dintre măsurile pedagogice şi igienice cele mai 
importante, ca să nu fie în nici o clasă secundară numărul 
şcolarilor mai mare de 50. Precum ştiu pe actualul ministru un 
exact aplicator de lege, nici nu putem presupune altfel decât ca 
atunci când d-sa cere ca de la 1 septembrie a acestui an să se 
aplice legea, d-sa la 1 septembrie va şi aplica măsura ca în 
fiecare clasă secundară să nu fie mai mult de 50 de şcolari. la să 
vedem momentul acesta de la 1 septembrie 1898. Şi să ne dăm 
de pe acum seamă, cu toată preciziunea, de cele ce vor trebui să 
se întâmple atunci. Îmi aduc aminte din trecutul actualului 
ministru de culte, de pe vremea când d-sa era director al 
ministerului şi titular era d. Dimitrie Sturdza, cum se încercase 

tot pe la 1 septembrie o pripită aplicare a unei măsuri pentru 
examenele şcolarilor privați şi cum atunci părinții umblau 
zăpăciţi cu copiii lor pe ulițele Bucureştilor de la o şcoală la 
alta şi se formase o revoltă întreagă contra d-lui Sturdza” 
(Titu Maiorescu, Asupra legii învățământului secundar şi superior 
prezentată se ministrul Spiru Haret, 17 martie 1898, în: Vistian 
Goia, Oratori şi elocință românească, ed. cit., pp. 145-146) 


acoperă o respingere în baza unei analogii: 


Nu ar trebui aplicată noua fiivulcă Măsura privind examenele 
lege de la 1 septembrie «+ şcolarilor privați a produs 
haos şi revoltă 


ŞI 
Există asemănări în privinţa condiţiilor de aplicare 
între cele două legi 


În concluzie, la întrebarea: cum organizăm argumentele 
din punctul de vedere al capacităţii lor probatorii? Putem răs- 
punde invocând câteva modalităţi semnificative: prin interme- 
diul relației de condiționare suficient-necesară, relației de opozi- 
ție contrară, relaţiei de opoziție subcontrară şi relației de analo- 
gie. Fireşte, mai sunt şi alte posibilități, dar cele invocate ni s-au 
părut a fi mai adecvate pentru îndeplinirea scopului şi mai la 
îndemâna publicului larg în dezbaterile colocviale. 

(b) Ordinea structurală a argumentelor. O a doua problemă 
importantă pentru analiza organizării argumentelor din punctul 
de vedere al forţei lor probatorii este aceea a structurii unei 
argumentări. A cunoaşte structura unei argumentări înseamnă a 
identifica elementele absolut necesare care intervin într-o 
argumentare. Până în acest moment am vorbit explicit numai 
despre teză şi temei (argument). Ele sunt, într-adevăr, două ingre- 
diente importante în structura unei argumentări, dar sunt ele 

singurele? Investigarea structurii actelor de argumentare ne va 
arăta că răspunsul este negativ şi ne va orienta spre descoperirea 
celorlalți constituienți ai argumentării. 

Ne propunem să evidențiem structura argumentării din 
perspectiva modelului silogismului retoric?, pe care l-am analizat cu 
alte prilejuri şi în legătură cu care am propus anumite dezvol- 
tări?. Oricine încearcă să construiască un discurs oratoric o face 
în jurul unei idei pe care o susține sau o respinge. Genurile 


2 Propus şi articulat de Stephen Toulmin (The Uses of Argument, Cambridge 
University Press, 1958), modelul în discuţie a stârnit numeroase critici şi 
comentarii. A se vedea: Marie-Jeanne Borel, Raison et situation d'interlocution. 
Introduction ă une €tude de l'argumentation, în: Recherches sur le discours et largu- 
mentation, Droz, Geneve, 1974; Jean-Blaise Grize, Logique naturelle et comun u- 
nications, PUF, Paris, 1996; Barbara Warnick, Edward S. Inch, Critical Thinking 
and Communication. The Uses of Reason in Argument, Macmillan Publishing 
Company, New York, 1989; Christian Plantin, Essais sur l'argumentation. Intro- 
duction ă l'Etude de linguistique de la parole argumentative, Editions Kime, Paris, 
1990. Trebuie, totuşi, să recunoaştem, chiar dacă analizele de astăzi sunt mult 
mai complexe, că denumirea şi rolul acestui model apar la Aristote!: „...intr-adevăr, 
dacă vreuna dintre aceste premise este cunoscută, nici nu mai trebuie enunțată; 
căci auditoriul însuşi o înlocuieşte, ca de exemplu, dacă vrem să facem cunos- 
cut faptul că Doriens a învins într-un concurs cu cunună, este de ajuns să spu- 
nem că el a fost învingător la Jocurile Olimpice...” (Retorica, |, 2, 1357a); „Aşadar, 
faptul că entimema este un silogism s-a spus mai devreme, de asemenea, cum 
este ea un silogism, precum şi cu ce este diferită față de silogismele dialectice; 
într-adevăr, oratorii nu trebuie să conchidă nici luând raţionainentul de departe, 
nici aducând toate argumentele lui; căci primul procedeu esle neclar din cauza 
lungimii, iar al doilea este pălăvrăgeală din cauză că ei spun lucruri evidente” 
(Retorica, II, 22, 1395b). 

3 Constantin Sălăvăstru, Dezvoltări ale modelului analitic al argumentării, în: 
Teoria şi practica argumentării, ed. cit., pp. 86-124. O analiză critică a modelului, 
făcută dintr-o perspectivă comparativă a distingerii principalelor tendinţe ale 
teoriei argumentării în contemporaneitate, la: Frans H. van Eemeren, Rob 
Grootendorst, Francisca Snoeck Henkemans, Frundamentals of Argumentation Theory. 
A Handbouk of Historical Backgrounds and Contemporary Developments, Lawrence 
Erlbaum Associates, Publishers Mahwah, New Jersey, 1996, pp. 129-160. 

oratorice ale antichităţii orientau destul de clar în privința dome- 
niilor din care se puteau alege subiectele tratate în discurs: 
domeniul politicii, domeniul dreptului, domeniul calităților indi- 
viduale. Oratorul putea să se pronunțe în raport cu treburile 
cetății: dacă anumite acţiuni i se păreau a fi de folos în viitor 
pentru comunitate, atunci el dădea sfaturi în legătură cu astfel de 
acțiuni şi eforturile în vederea înfăptuirii lor, dacă anumite 
acţiuni îi păreau nocive, atunci sfaturile sale aveau în vedere 
împiedicarea înfăptuirii lor. Putea să se pronunțe în legătură cu o 
învinuire adusă unui semen în calitate de avocat (asigurând 
apărarea în proces) sau în calitate de acuzator (incriminând fapta 
acuzatului). În sfârşit, putea să se pronunțe în legătură cu calită- 
țile sau defectele unor oameni prin elogiu (pentru a da un 
exemplu demn de urmat de ceilalți) sau prin blam (pentru a 
arăta exemplele care n-ar trebui urmate de semeni). 

Chiar şi în condiţiile de astăzi, când, cum am arătat, res- 
tricțiile clasice nu mai acționează atât de brutal, exigenţa aceasta 
conform căreia orice discurs gravitează în jurul unei idei care 
trebuie argumentată a rămas în picioare. Prin urmare, primul 
element structural al unei relații de argumentare este teza argu- 
mentării. Dacă luăm discursurile cele mai cunoscute chiar unui 
public mai larg, vom constata că ele gravitează în jurul unor idei 
forte: faptele reprobabile ale lui Filip (la Demostene), acțiunile 
împotriva Romei ale lui Catilina (la Cicero), faptele la dimen- 
siune istorică ale Franţei (la Napoleon), rolul providenţial al 
Germaniei (la Hitler), victoria şi superioritatea socialismului (la 
mai toți liderii comunişti). 

În legătură cu teza argumentării se pun în discuţie cel 
puțin câteva aspecte. Primul: teza argumentării este singurul 
element de care nici o argumentare nui se poate dispensa. Pentru ca să 
poți face primul pas în dezbaterea unei probleme trebuie ca ea să 
fie anunțată publicului, trebuie să-i spui acestuia din urmă 

despre ce este vorba în discursul pe care-l intenționezi. Sigur, la 
limită, e posibil ca în favoarea acestei teze să nu fie adusă nici o 
probă, argumentarea în acest caz este în cel mai înalt grad 
defectuoasă, dar, în definitiv, ea a fost pornită, s-a putut discuta 
pe marginea ei. Dar dacă teza nu este enunțată, atunci nici măcar 
acest prim pas nu poate fi făcut în colaborare cu interlocutorul. 

Al doilea: enunfțarea tezei trebuie să fie clară şi distinctă, astfel 
încât publicul s-o poată recepta ca atare în intenţia şi cu înțelesul 
pe care i le-a dat oratorul. Un aspect nu trebuie uitat nicicând şi 
el ține de particularitățile şi esenţa oratoriei: oratorul nu vorbeşte 
niciodată pentru sine, ci întotdeauna pentru celălalt, pentru pu- 
blic. E posibil ca oratorul să înțeleagă cu claritate teza argumen- 
tării, dar important este ca ea să fie înțeleasă şi receptată de inter- 
locutor. De aici această cerinţă, în spirit cartezian, a clarității şi 
distincției. Două obstacole posibile în această privință: ambigui- 
tatea (o suprapunere de sensuri multiple care se prezintă la con- 
ştiinţa publicului şi pericolul pentru acesta din urmă de a face o 
alegere neinspirată) şi obscuritatea (lipsa unui sens cât de cât con- 
turat, astfel încât publicul nu poate avea un sprijin în înțelegere). 

AI treilea: teza trebuie să fie un enunț egal deschis la interpre- 
tări. Exigenţa aceasta, care poate fi privită cu o anumită 
circumspecţie de spiritul comun, e de regăsit încă în Topica lui 
Aristotel: 


„Nu trebuie să credem că orice premisă şi orice problemă 
sunt de natură dialectică. Nici un om competent nu va 
formula o premisă care este respinsă ca falsă de toți şi nu va 
face o problemă din ceea ce este evident pentru toți sau 
pentru majoritate. Cea din urmă nu ridică nici o dificultate; 
cea dintâi nu va fi susținută de nimeni“ (Aristotel, Topica, 
I,10,104a, în: Aristotel, Organon, II, Editura IRI, Bucureşti, 
1998, pp. 313-314). 

Trimiterile sunt cât se poate de clare: nu putem să pro- 
punem ca teză a argumentării un enunț evident adevărat (care e 
susținut de toți sau de majoritatea) sau un enunț evident fals (care 
e respins de toți sau de majoritatea) pentru faptul că nu avem cele 
două dimensiuni esenţiale ale unei argumentări: susținerea şi 
respingerea. O propoziție precum „Napoleon a învins la 
Austerlitz” nu va putea fi propusă ca teză a argumentării pentru 
că ea este considerată de majoritatea publicului ca adevărată (deci 
nimeni nu 0 va respinge), după cum o propoziție precum 
„Napoleon a învins la Trafalgar” nu va putea îndeplini acelaşi rol 
pentru că este considerată îndeobşte falsă (deci nimeni nu o va 
susține). În timp ce o propoziţie de forma „Selecţia clasei politice 
româneşti e făcută pe criteriul meritelor” va putea fi, fără nici o 
reținere, subiect de dezbatere polemică fiindcă se vor găsi destui 
care o vor susține şi destui care o vor respinge. 

A enunţa o teză printr-un discurs oratoric este un act 
necesar. Nu însă şi suficient. Într-o dezbatere rațională, orice teză 
care este propusă trebuie probată: dovezile care sunt prezentate 
trebuie să convingă publicul că teza este un enunț adevărat şi 
poate fi susținut. E interesant că teza trebuie probată ori de câte 
ori publicul o cere: dacă, spre exemplu, am produs anumite 
probe în favoarea tezei pe care o susţinem, dar interlocutorul se 
declară nemulțumit de forța dovezilor şi mai cere şi alte probe, 
atunci datoria oratorului este aceea de a le produce şi a le 
prezenta în vederea convingerii. Dacă nu le are, înseamnă că, în 
raport cu interlocutorul dat, argumentarea nu şi-a îndeplinit 
scopul. 

Este interesant de observat că aceia care s-au preocupat de 
relația de întemeiere într-o discuţie critică ce are drept scop 
soluționarea negociată a conflictelor de opinie - e vorba de Frans 
van Eemeren şi Rob Grootendorst - au făcut din exigența 

probării o regulă a discuţiei critice, a cărei eludare duce la 
apariţia clasei aşa-numitelor sofisme de roluri: 


„partea care a avansat un punct de vedere este obligată să-l 
apere dacă cealaltă parte o cere” (Frans van Eemeren, Rob 
Grootendorst, La nouzelle dialectique, Editions Kime, Paris, 
1996, p. 133). 


Putem să conchidem că al doilea element structural al unei 
argumentări este temeiul argumentării (dovada, proba). El este acela 
în virtutea căruia, pe linia raționalității, se produce convingerea 
publicului că teza este o propoziţie adevărată. Orice demers înte- 
meietor poate rămâne la aceste două elemente: teza şi temeiul 
argumentării. În general, în discursurile construite în faţa publicu- 
lui, principiul suficienţei cere să avem de-a face cu succesiuni de 
teze şi argumente care susțin un anumit punct de vedere. 
Secvența discursivă: 


„Aruncându-şi privirile spre generaţiile noi, guvernul se 
asociază la toate pe care reprezentanții naţiunii le-au formulat 
cu privire la problemele tineretului. Ințelegem, însă, în 
această privinţă, ca după ce am suprimat lupta între partide, 
să nu dezlănțuim lupta între generaţii” (Istrate Micescu, 
Cuvânt la Mesaj, 22 martie 1940, în: V.V. Haneş, Antologia 
oratorilor români, ed. cit., p. 277) 


exprimă o relaţie minimală între o teză şi un temei: 


Teză (1) Temei (R) 
Guvernul se asociază la toate fiindcă Guvernul nu vrea să 
preocupările pe care 4———————  dezlănţuie lupta între 
reprezentanţii națiunii le-au generații 


formulat cu privire la 
problemele tineretului 

De regulă însă, temeiurile unei teze sunt mai multe, depin- 
zând de îndeplinirea criteriului suficienţei: 


„Într-adevăr, fiindcă nu este unire mai mare ca între negustorii 
noştri şi sicilieni prin legături personale, prin interese, prin 
comerţ, prin bună înțelegere şi fiindcă sicilienii înşişi îşi au 
lucrurile rânduite asttel încât este spre folosul lor să fie pace, 
fiindcă, pe de altă parte, iubesc stăpânirea poporului roman atât 
de mult încât nu doresc nicidecum ca ea să fie slăbită sau 
schimbată cu alta, şi fiindcă pericolele de vreun război cu sclavii 
care amenințau au fost preîntâmpinate prin hotărârile pretorilor 
şi prin severa conducere a stăpânilor, nu există o primejdie 
internă care s-ar putea naşte chiar în sânul provinciei” (Cicero, 
Despre torturi, în: Cicero, Opere alese, |, |, ed. cit., p. 206), 


fragment care are următoarea înfăţişare: 


Teză (T) Temei (R) 
Nu există nici o primejdie fiindcă __ (1) Există o mare unitate între 
care s-ar putea naşte chiar negustorii romani şi cei sicilieni; 
în sânul provinciei (2) Sicilienii consicleră că pacea este 


în folosul lor; 

(3) Sicilienii iubesc stăpânirea 
poporului roman şi nu vor s-o 
schimbe cu alta; 

(4) Pericolele unui război cu sclavii 
au fost preîntâmpinate 


din care se poate vedea că patru temeiuri contribuie, fiecare în 
parte şi toate la un loc, la susținerea propoziţiei-teză. 

Să revenim la ideea, atât de des invocată în meditaţiile 
noastre, că discursul oratoric şi toate actele de argumentare care-l 
compun trebuie să servească interlocutorul (publicul). Este posibil 
ca acesta din urmă să aibă reţineri în privinţa relației de argumen- 
tare nu pentru că n-a înțeles care este teza, nici pentru că argu- 

mentele nu sunt suficiente, ci pentru că n-a înţeles (n-a perceput din 
discurs) motivaţia pentru care dovezile aduse condiționează teza. 
Prin urmare, publicului trebuie să i se arate - dacă el nu poate să-şi 
dea seama singur - de ce faptele lui Catilina justifică acțiunea de 
condamnare din partea Senatului, de ce faptul că Napoleon a învins 
la Austerlitz constituie o probă pentru a susține că Napoleon a fost 
un bun strateg militar. În toate aceste situaţii, ca şi în altele care pot 
fi invocate, interlocutorului trebuie să i se prezinte nu numai relația 
dintre teză şi temeiurile sale, dar şi fundamentul care justifică o 
astfel de relaţie: „Toate faptele de tipul acelora săvârşite de Catilina 
sunt pedepsite de legile romane“, „Toţi cei care câştigă o asemenea 
bătălie sunt considerați buni strategi militari”. În consecință, dacă 
interlocutorul o cere, ajungem la cel de-al treilea element structural 
al unei argumentări: fundamentul argumentării, poate mai exact 
fundamentul trecerii de la temei la teză. În fragmentul: 


„Soldaţi, celebrăm la 1 vendemiar, epoca cea mai dragă fran- 
cezilor; ea va fi o zi mult celebrată în analele întregii lumi. 
Pentru că această dată înseamnă fondarea republicii, organi- 
zarea Marii Națiuni; iar Marea Națiune este menită prin des- 
tinul său să lumineze şi să consoleze lumea“ (Napoleon, 
Proclamation pour câlebrer la fondation de la Republique Frangaise, 
în: Napoleon, Messages et discours politiques, Ernest Flammarion 
Editeur, Paris, s.a., p. 19) 


argumentarea pune în evidenţă cele trei elemente: 


Teză (1) Temei (R) 
Celebrăm la 1 vendemiar fiindcă (1) Este epoca fundării Republicii; 
epoca cea mai dragă (2) Este epoca organizării Marii Națiuni; 
francezilor şi întregii lumi (3) Marea Națiune este menită să 


lumineze lumea; 
şi 
Fundament (W) 


Orice epocă în care s-a fondat Republica, s-a organizat Marea 
Națiune ce a luminat lumea merită să fie omagiată de toți 

Nu e aici locul să analizăm dacă regula aceasta este şi înte- 
meiată, dacă ar putea fi acceptată de toți, ci ne interesează faptul 
că ea este propusă, în acest text, ca fundament al trecerii de la 
temeiuri la teză. 

Şi în legătură cu fundamentul argumentării pot fi făcute o 
serie de observații. Regulile prin care se exprimă legătura de 
întemeiere dintre argument şi teză depind mult de domeniul în 
care se produce discursul şi se realizează actul argumentării. 
Sunt domenii în care regulile sunt stricte, nu lasă rest, iar înteme- 
ierea tezei cu ajutorul argumentelor este de ordinul necesarului. 
Aşa se întâmplă în argumentarea din domeniul ştiinţei: 


Cuprul s-a dilatat fiindcă Cuprul a fost încălzit 


şi 


Orice corp se dilată prin încălzire 


Sunt însă domenii în care regulile cu greu pot fi descoperite 
şi propuse: 


Lecturile produc încântare fiindcă Lecturile sunt surse de emoții 
puternice 


şi 
Tot ce e sursă de emoții puternice produce încântare 


Totuşi, astfel de reguli, departe de a fi excepţii ale exerci- 
țiului discursiv, revin permanent în încercările de a întemeia o 
teză pentru alteritate. 

Să atragem atenţia că, la Toulmin, cel care a schiţat mode- 
lul structural al argumentării, mai apar cel puţin două elemente: 

justificarea (în baza cărui temei fundamentul asigură trecerea de 
la argument la teză?) şi excepția (trecerea de la temei la teză 
cuprinde tot universul de discurs sau există excepții?). Sigur, 
într-o analiză exhaustivă a modelului evidenţierea tuturor ele- 
mentelor este necesară. Aici însă, unde ne interesează structura 
argumentării în economia construcției unui discurs oratoric, 
reținem doar acele elemente care sunt explicite în construcția 
practică a argumentării: teza, temeiul şi fundamentul. 

O altă problemă intervine însă mai direct şi cu un rol mai 
important în această propunere privind structura argumentării. 
Am arătat că argumentele sunt organizate în interiorul unei 
construcții discursive cu ajutorul unor relații de condiționare sau 
de opoziţie între argumente şi teză. Dacă argumentele sunt puse 
să acționeze împreună cu ajutorul acestor relații, modul de dis- 
punere a lor în structurarea practică a demersului argumentativ 
este asigurat de acest model al silogismului retoric. 

Aşadar, cine este teza, cine ține loc de temei, cine îndepli- 
neşte sarcinile fundamentului în cazul fiecărei relații ordonatoare 
în parte? Pentru fiecare relaţie, teza este un dat. Dar de aici, din 
acest punct, lucrurile se schimbă. Dacă ne situăm pe dimensiu- 
nea susținerii unei teze iar mijlocul la care apelăm pentru organi- 
zarea argumentelor este relația de condiţionare suficient- 
necesară, atunci temeiul se va identifica cu un antecedent adevărat 
al tezei, în timp ce fundamentul se va concretiza într-o propoziție 
compusă care întruchipează o relație de condiționare suficient-necesară 
care are ca antecedent temeiul iar ca secvent teza. Numai astfel 
putem întemeia adevărul tezei. Dacă, în baza aceleiaşi relaţii, 
vrem să respingem teza, atunci în postura de temei al respingerii 
va sta un secvent fals al tezei, iar în postura de fundament vom 
regăsi aceeaşi propoziție compusă care va avea, de această dată, 
ca antecedent teza şi ca secvent temeiul fals. 

Dacă ne asumăm relaţia de opoziţie contrară ca mijloc de 
ordonare a argumentelor, suntem în poziția respingerii. Temeiul 
respingerii va fi o propoziție contrară tezei care e dovedită ca adevă- 
rată, iar fundamentul va fi relația de opoziție contrară între teză şi 
temeiul respingerii ei. În sfârşit, dacă recurgem la relația de opozi- 
ție subcontrară ca mijloc ordonator, temeiul susținerii va fi dat 
de subcontrara falsă a tezei, iar fundamentul de relația de subcontra- 
rietate dintre teză şi temeiul ei fals. 


3. Organizarea tematică a argumentelor 


Fiecare argument pe care îl propunem în vederea susținerii 
unei teze este, la rigoare, un „fragment“ al temei pe care o supu- 
nem dezbaterii. Numai în această calitate el poate intra în relație 
de condiţionare sau de opoziţie cu teza şi se poate manifesta în 
calitate de probă. Dacă argumentele trebuie organizate unele în 
raport cu altele şi toate în raport cu teza din punctul de vedere al 
capacității lor de a întemeia, nu e mai puțin adevărat că ele trebuie 
organizate, coroborate şi din punctul de vedere al tematicii puse 
în joc în fața publicului. 

Şi din perspectivă tematică, ideatică discursul trebuie să fie 
un tot care să acționeze unitar asupra conştiinţei receptorului pen- 
tru a-l influenţa şi a-l convinge. Ideile unei construcţii discursive 
nu pot ființa nici ele cu succes în mod disparat, ci numai într-o 
strânsă legătură fiindcă numai astfel ele îşi pot îndeplini obiecti- 
vele. Pe de altă parte, nu ar trebui să pierdem din vedere că nu de 
puţine ori forţa unei intervenții discursive e dată nu atât de strin- 
genţa ordinii de întemeiere cât mai degrabă de „puterea“ ideilor 
pe care discursul le pune în circulație. Aşa se întâmplă, de multe 
ori, în cazul discursului filosofic. Conceptul pe care-l punem în 
circulaţie pentru a da seamă de organizarea ideatică a argumen- 
telor este cel de schematizare discursivă. 

(a) Originile conceptului de schematizare discursivă. Con- 
ceptul de schematizare discursivă, aşa cum este el dezvoltat în cer- 
cetările actuale de logică discursivă, îşi are originea, impulsul în 
cercetările lui Jean Piaget şi ale colaboratorilor săi privind dez- 
voltarea stadială a inteligenţei, mai exact în conceptul de schemă 
de acțiune mentală, pe care întemeietorul psihologiei genetice l-a 
propus pentru explicarea funcționării operaționale şi stadiale a 
inteligenței umane. Fără a intra în detaliile conceptului în discu- 
ție la Piaget, aspect care nu interesează cu deosebire aici, vom 
duce în atenţie o înțelegere de dicționar a conceptului în discuție, 
mai propice poate pentru a prinde esența acestui concept şi 
pentru a face ordine într-o diversitate deconcertantă de opinii: 


„Pentru ]. Piaget, gândirea purcede din acţiune. Primele acţi- 
uni, dependente de activitatea reflexă, se coordonează pro- 
gresiv în scheme senzoriomotorii, care sunt organizări ce 
susțin acţiunile şi permit repetarea lor în situaţii analoage, 
generalizarea prin aplicarea lor asupra unor obiecte din ce în 
ce mai variate şi structurarea cunoştinţelor prin atribuirea de 
semnificaţii funcţionale obiectelor manipulate (d. ex., obiecte 
de supt). Acest proces de formare a schemelor mentale se 
regăseşte la toate nivelurile dezvoltării cognitive. Apar astfel 
în mod succesiv scheme senzoriomotorii perceptive, practice 
(sau de obişnuință), simbolice, intuitive, operatorii concrete, 
apoi operatorii formale. Schema mentală nu se confundă cu 
comportamentul însuşi: este corespondentul cognitiv al com- 
portamentului, un fel de canava formală, de iscusință psiho- 
logică, neobservabilă, dar a cărei existență poate fi dedusă 
pornind de la observarea comportamentelor” (Roland Dorot, 
Francoise Parot, Dicţionar de psihologie, Editura Humanitas, 
Bucureşti, 1999, p. 696). 


Pe scurt, reflectarea mentală a acţiunilor, interiorizarea lor 
la acest nivel, însoţite de organizarea şi structurarea lor în 

instrumente de acţiune care intervin în activitățile pe care le vom 
desfăşura în viitor, poartă denumirea de schemă mentală. Un 
aspect trebuie reținut numaidecât din această înțelegere a con- 
ceptului: schema mentală este rezultatul interiorizării unei 
acțiuni şi devine instrumentul exteriorizării altei acţiuni. De aici 
au plecat reprezentanţii Centrului de Cercetări Semiologice al 
Universității din Neuchâtel (Elveţia), cei care au inițiat direcţia 
logicii discursive, atunci când au propus conceptul de schema- 
tizare discursivă drept cadru organizator al referinței tematice a 
oricărui tip de discurs (argumentativ, explicativ, descriptiv). 
Discursul este o activitate umană - şi lucrul acesta apare în toată 
evidența când discursul se produce direct în fața unui public. 
Dacă teoria lui Piaget este general aplicabilă, atunci ar trebui ca 
discursul să se interiorizeze ca o schemă de acțiune mentală, să 
constituie un bun câştigat al individului exersat în astfel de 
acțiuni şi să fie utilizat în construcția unor discursuri viitoare în 
fața publicului! Jen-Blaise Grize şi colaboratorii săi au numit 
schematizare discursivă“ această încercare de transfer conceptual?. 


+ Să amintim doar câteva dintre lucrările semnificative pentru ceea ce s-a 
numit logică discursivă, în care noțiunea de schematizare discursivă ocupă un 
loc central: M.]. Borel, ].-B. Grize, D. Mieville, Essai de logique naturelle, Peter Lang, 
Berne, Frankfurt, New York, 1983; Jean-Blaise Grize, Logique et langage, Ophrys, 
Paris, 1990; Logique naturelle et communications, PUF, Paris, 1996. 

5 Semnalăm că există astăzi încercări care vizează „învăţarea“ schemelor de 
argumentare la diferite niveluri de vârstă, încercări care par a avea o anumită 
analogie cu schemele gândirii piagetiene. A se vedea în acest sens: Dominique 
Guy Brassart, Does a prototypical argumentative schema exist? Text recall in 8 to 13 
vears olds; Helmuth Feilke, From syntactical to textual strategies of argumentation. 
Syntactical development in written arguinentative texts by students aged 10 to 22; 
Joaquim Dolz, Leaming argumentative capacities. A study vf the effects of a systematic 
and intensive leaching of argumenlative discourse in 11-12 years old children; Sylvie 
Akiguet and Annie Piolat, Iusertion of Connectives by 9- to 11-years-old children in 
an argumentative text, Argumentation, vol. 10, No 2, May 1996, pp. 163-174; 
197-212; 227-251; 253-270. 

(b) Sensul şi determinațiile conceptului. Ce înţeleg autorii 
invocaţi prin conceptul de schematizare discursivă? Câteva pasaje 
mai semnificative pot fi o bună sursă de determinare a sensului 
acestui concept. Jean-Blaise Grize consideră că: 


„.„„.de fiecare dată când un locutor A produce un discurs, el 
propune o schematizare unui interlocutor B; activităţile logico- 
discursive ale lui A se exercită într-o situație de interlocuţie 
determinată; schematizarea pe care A o propune lui B este 
funcţie de finalitatea pe care o urmăreşte A, de reprezentările 
pe care şi le face asupra lui B, de relaţia pe care o întreţine cu 
acesta din urmă, de tema care este supusă dezbaterii (T); 
schematizarea comportă imagini ale lui A, ale lui B şi ale 
temei T şi conţine, de asemenea, mărci ale elaborării sale” 
(Jean-Blaise Grize, Schematisation et logique naturelle, în: M.-]. 
Borel, ].-B. Grize, D. Mieville, Essai de logique naturelle, p. 99). 


La rândul său, Marie-Jeanne Borel ne atrage atenţia că: 


„Orice activitate discursivă schematizează. Vom spune că, de 
fiecare dată când intervine în comunicare, un locutor A con- 
struieşte verbal un «micro-univers» în faţa unui interlocutor 
B. Această construcţie este dublu orientată în sensul că este 
organizată în funcţie de intenţia lui B căruia i se adresează şi 
în scopul obținerii unui anumit rezultat. Vorbind de A, el 
caută să-l determine pe B să facă o anumită acțiune. Ceea ce 
comportă cel puțin două aspecte. Pe de o parte, B este în 
principiu obligat să identifice şi să interpreteze discursul pe 
care îl receptează, reproducând atât intenţia, cât şi înlănţuirea: 
nici un discurs nu este receptat fără a fi reconstruit. Pe de altă 
parte, B este pregătit, prin intermediul a ceea ce îi este 
prezentat, să adere la o anumită viziune asupra lumii - la a-şi 
forma o opinie, a-şi forma un sentiment sau chiar, cum e cazul 
adesea în argumentare, la a avea anumite comportamente 
care nu sunt verbale nici mentale: a alege un preşedinte, a 

cumpăra un detergent etc.” (Marie-Jeanne Borel, La notion de 
schematisation, în: M.-). Borel, ].-B. Grize, D. Mieville, op. cit., 
pp. 53-54). 


Denis Mieville, într-o încercare de a aplica ideea de schema- 
tizare la discursul explicativ din matematică, face următoarele 
precizări preliminare: 


„Este posibil să gândim că, atunci când un locutor propune 
un discurs auditoriului său, demersul astfel înfățişat se 
întemeiază pe fundamente precise, vizează efecte particulare şi - 
de o manieră corelativă - corespunde unei organizări a legilor 
unei anumite logici. Aceste fundamente precise se reaşază ele 
însele, în mare parte, pe noțiunea de reprezentare. A produce 
un discurs constituie o manifestare care depinde de multe 
reprezentări: aceea pe care locutorul şi-o face despre el însuşi, 
aceea pe care locutorul şi-o face despre auditoriul său, în 
sfârşit, aceea cu privire la efectele pe care el le vizează prin 
discursul pe care îl propune” (Denis Miâvilie, Explication et 
discours didactique de la mathematique, Revue europâenne des 
sciences sociales et Cahiers Vilfredo Pareto, tome XIX, No 56, 
1981, p.116). 


Din secvențele pe care le-am prezentat, ca şi din celelalte 
consideraţii ale celor care s-au ocupat de analiza conceptului de 
schematizare discursivă, putem să desprindem câteva particula- 
rități ale conceptului în cauză, particularități care îi asigură o 
identitate proprie în ansamblul conceptual ce defineşte discursul 
performativ. 

(b) Orice schematizare discursivă se constituie, se con- 
struieşte numai într-o situație de interlocuție. Textele pe care le-am 
invocat pun destul de bine în evidență această exigenţă. Ce 
înseamnă o situație de interlocuţie? Mai multe lucruri, fiecare cu 
un anumit impact asupra îndeplinirii scopului construcției 

discursive. Înseamnă, în primul rând, o relație discursivă între doi 
interlocutori. Dacă nu se transmite un mesaj de la un individ la 
altul prin intermediul unui sistem comun de comunicare, atunci 
nu suntem în prezența unei situații de interlocuţie. Dezbaterile 
televizate, discuţiile din grupurile formale, polemicile din Parla- 
ment, dialogurile critice în clasa de elevi, seminariile universitare 
sunt, toate, situaţii de interlocuţie pentru că fiecare este în pre- 
zenţa unei relații dialogice cu altul. 

Poate e necesar de făcut aici o precizare. Şi discursul preşe- 
dintelui Bush, şi răspunsurile laureaţilor la premiile Oscar, şi 
cuvântările premiaţilor Nobel se încadrează, cu siguranţă, în 
sfera largă a situaţiilor de interlocuţie, chiar dacă, în aparenţă şi 
pe moment, nimeni nu pare a intra într-o relație discursivă cu 
autorii acestor intervenţii. Într-adevăr, situația aceasta este doar 
aparentă pentru că, chiar dacă decalat în timp, fiecare dintre 
aceste intervenţii discursive va primi, mai devreme sau mai târ- 
ziu, replici: preşedintelui Bush îi răspunde cu siguranță opoziția 
democrată sau preşedintele Putin sau preşedintele Chirac etc., 
laureaţii premiilor Oscar stârnesc reacţii din partea colegilor sau 
a presei etc., etc. 

În al doilea rând, o situaţie de interlocuţie presupune o con- 
strucţie ideatică (tematică) pe care inițiatorul relației discursive o propune 
interlocutorului său. Cel care se află la originea unei relaţii dialogice 
propune interlocutorului, publicului în general, o imagine proprie 
despre lume, cum poate cam pretenţios se exprimă unul dintre 
textele invocate, cu intenția ca acesta din urmă să o asume şi să 
acționeze în viitor în conformitate cu exigenţele acestei imagini 
asupra lumii. E necesar să ne ataşăm aici mai direct şi mai com- 
prehensiv la problema pe care o vizăm cu precădere: organizarea 
tematică a argumentelor. Ce cuprinde această construcţie a iniția- 
torului? Nimic altceva decât feza argumentării şi o întemeiere 
minimală a ei. Prin urmare, într-o relație dialogică de argumentare, 

locutorul trebuie să anunţe interlocutorului său ideea pe care o 
susține (sau o respinge) şi o minimă fundamentare a acestei 
atitudini. 

În al treilea rând, o situație de interlocuţie presupune 
identificarea clară a criteriilor în funcţie de care se realizează 
această construcție tematică de întâmpinare. Autorii la care am 
făcut aluzie ne atrag atenţia că trei elemente ar fi mai importante: 
imaginea pe care A (iniţiatorul argumentării) o are despre sine 
(construcţia se realizează în funcţie de ceea ce el crede că deține 
din punctul de vedere al cunoştinţelor, abilităților de comuni- 
care, capacităților de argumentare etc.), imaginea pe care A o are 
despre tema supusă dezbaterii (în general, dacă sursa tematică îi 
aparține, putem să conchidem că iniţiatorul stăpâneşte tema 
respectivă), în sfârşit, imaginea pe care iniţiatorul o are despre 
partenerul său de dezbatere, despre calitățile sale, despre com- 
petenţa sa în domeniul temei (avem aici, altfel formulată, acea 
cerință fundamentală a oratoriei, care vine încă din manualele de 
tradiţie, privind adaptarea construcţiilor discursive la auditoriu). 

În al patrulea rând, o situaţie de interlocuţie e condiționată 
de o reconstrucție a temei din partea interlocutorului în funcţie de ceea 
ce i se propune. Ideea pusă în evidenţă în acest punct este aceea că 
o situaţie de interlocuţie e condiționată de reacţia critică a interlo- 
cutorului, materializată într-un discurs-replică. Remarcăm aici 
faptul important că această construcţie discursivă apărută ca 
reacţie la ce s-a propus se realizează în funcţie de aceleaşi criterii: 
imaginea pe care B o are despre sine, despre A (cel care a iniţiat 
dezbaterea tematică) şi despre tema pusă în discuţie. Aici se mai 
adaugă ceva în plus, anume forţa întemeierii (argumentelor) 
celui care a propus construcţia inițială (dacă aceasta este puter- 
nică, atunci e de aşteptat să scadă influenţa celorlalți factori). 

În sfârşit, în al cincilea rând, o situaţie de interlocuţie e 
condiționată de prezența intenției unui rezultat pe care fiecare 

participant la relația dialogică (dar în special inițiatorul) vrea să-l 
obțină în urma construcției discursive proprii. Este clar că în 
situația unei relații de argumentare, rezultatul vizat este con- 
vingerea celuilalt. În cazul unui discurs explicativ, rezultatul 
scontat este înțelegerea. Oricum, ideea este că nici o desfăşurare 
discursivă nu se pune în mişcare în afara unei intenționalități 
bine determinate. 

(b2) Orice schematizare discursivă este o imagine cu privire 
la tema unui discurs, dar această imagine trebuie să fie sumară şi 
esențială. S-a insistat asupra caracterului omniprezent al activității 
de schematizare atunci când se produce un discurs: orice discurs 
schematizează. Ce să înțelegem de aici? Desigur, faptul că dis- 
cursul, prin sine, aşa cum este produs, nu este suficient pentru a-şi 
îndeplini scopul. Orice discurs este o îngemănare de fapte, situații, 
relaţii din care unele au o legătură mai directă cu tema, altele mai 
îndepărtată, unele sunt mai importante pentru susținere sau res- 
pingere, altele, dimpotrivă, constituie doar „decorul” în cadrul 
căruia se construieşte o astfel de relație. Dacă discursul, în ampli- 
tudinea sa, poate să-şi permită să rețină şi să aducă în fața audi- 
toriului şi aspecte accidentale, schematizarea discursivă nu. De 
ce? Pentru că ea trebuie să-i asigure interlocutorului imaginea 
clară şi distinctă a temei. Or, imaginea clară şi distinctă se reali- 
zează numai din ceea ce este necesar pentru înțelegere şi din ceea 
ce este esenţial pentru înțelegere. 

În legătură cu aceste caracteristici ale schematizării dis- 
cursive - prezente, de altfel, în orice tip de intervenţie - am vrea 
să subliniem că discursul oratoric le augmentează importanța şi 
imperativitatea. Discursul oratoric se produce, de obicei, în fața 
unui public mai numeros, destul de eterogen din punctul de vedere 
al intelectivității, formării culturale, disponibilității de a accepta 
reacţii critice. Or, aici nu putem veni cu detalii decât dacă ele 
constituie „esența“ a ceea ce vrem să convingem. Altfel, detaliile 

îngreunează înțelegerea, îndepărtează de la ceea ce este esenţial şi, 
nu o dată, face imposibilă chiar distincţia între esenţial şi neesen- 
ţial. Pentru relația de argumentare, pentru acţiunea de organizare 
a argumentelor, exigenţele legate de caracterul sumar şi esenţial 
înseamnă: a aduce atâtea argumente câte sunt necesare pentru a 
convinge (orice argument în plus înseamnă eroare de argumen- 
tare din punctul de vedere al criteriului suficienţei) şi a aduce doar 
acele argumente care pot, într-adevăr, susține teza datorită legă- 
turii de esenţă cu ea (orice argument care nu are legătură cu teza 
dă naştere unei argumentări aparente, orice argument concretizat 
într-o propoziție falsă generează o argumentare falsă). 

În general, în discursurile oratorilor de notorietate se poate 
descoperi această preocupare pentru concizie şi esenţialitate: 


„Ce este, Catilina? Stai oare la îndoială să faci, pentru că-ți 
ordon eu, ceea ce erai gata să faci de bună voia ta? Consulul 
porunceşte ca duşmanul să iasă din oraş. Mă întrebi: «Pentru a 
merge în exil?». Nu-ţi poruncesc, dar, dacă-mi ceri sfatul, te 
îndemn. 

Într-adevăr, Catilina, ce te mai poate încânta în acest oraş în 
care nu există nimeni, în afară de această conjurație de oameni 
pierduţi, care să nu se teamă de tine, nimeni care să nu te 
urască? Ce stigmat al infamiei în viața familiară nu este 
întipărit cu fierul roşu în viața ta? Ce nelegiuire, în trebile 
particulare, nu e legată de faima ta? Ce patimă a fost vreodată 
străină de ochii tăi, ce crimă de mâinile tale, ce ticăloşie de toată 
ființa ta? Cărui tinerel, pe care l-ai înlănțuit prin farmecele 
corupției, nu i-ai întins fierul pentru crimă sau nu i-ai luminat 
calea spre desfrâu?” (Cicero, Catilinara |, în Cicero, Opere alese, 
|, ed. cit., p. 282). 


Dacă analizăm cu atenţie acest fragment din Cicero din 
punctul de vedere al exigențelor amintite, vom constata că ele 
sunt respectate cu multă acribie. Ce urmăreşte Cicero prin acest 

discurs? Evident, să producă o imagine cât mai primejdioasă a 
lui Catilina în faţa senatorilor. Cum se putea realiza acest lucru? 
Prin evidenţierea câtorva dintre faptele abominabile săvârşite de 
Catilina (care devin, prin aceasta, argumente suficiente pentru 
izgonirea conspiratorului din Roma: toată lumea (în afara con- 
spiratorilor) se teme şi îl urăşte pe Catilina, toate relele în viața 
familială sunt legate de Catilina, toate nelegiuirile sunt puse în 
legătură cu faima aceluiaşi personaj, toate patimile nu sunt 
străine de conspirator, crimele din Roma au, toate, legătură cu 
cel acuzat, coruperea şi atragerea tineretului spre crimă şi 
desfrâu este realizată de conducătorul conspirației. Suntem, cum 
vedem, în prezența unei descrieri sumare a ceea ce a săvârşit 
Catilina şi pentru care trebuie neapărat condamnat şi izgonit din 
republică. Pe de altă parte, constatăm că aceste fapte sunt 
esenţiale în raport cu ideea pentru care se militează în discurs: 
cine săvârşeşte nelegiuiri, cine se dedă la crime, cine pune la cale 
conspirații împotriva Republicii, acela trebuie să fie condamnat! 

(ba) Orice schematizare discursivă este un act intențional al 
aceluia care propune construcția discursivă. Aceasta înseamnă că 
orice orator propune din proprie voință această imagine sumară 
dar esențială asupra temei şi cu o anumită intenţie: a convinge 
interlocutorul cu privire la caracterul adevărat sau fals al unei 
idei, a-l determina la acţiune, a-i schimba o atitudine, a asigura 
înțelegerea unui fapt, a înlătura un sentiment, a induce o 
anumită trăire afectivă. 

Chestiunea aceasta este bine reliefată de Marie-Jeanne Borel 
prin ceea ce autoarea numeşte model al locutorului (pp. 59 şi urm.). 
Un locutor este, înainte de altceva, un dat empiric, adică un individ 
oarecare care participă la relația de comunicare; în cazul argu- 
mentării, la relaţia de întemeiere. La limită, oricine poate îndeplini 
rolul de locutor în raport cu oricine altcineva: dacă îl critic pe 
preşedintele Bush pentru anumite lucruri pe care le-a spus într-un 

discurs televizat, sunt un locutor în relația de comunicare cu pre- 
şedintele, dacă urmăresc o dezbatere televizată în campania 
electorală, atunci sunt un posibil locutor al celor din studio. 

Spre deosebire de locutor, care este un dat empiric, subiec- 
tul este o construcţie discursivă. În consens cu autoarea pe care 
am invocat-o, putem spune că subiectul este un locutor care se 
manifestă concret în discurs. Sunt locutor în măsura în care 
particip, într-o anumită formă, la o relație de comunicare pe o 
anumită temă. Devin subiect în măsura în care propun o con- 
strucție discursivă în raport cu tema, în raport cu propunerile 
celorlalți subiecți ai comunicării. Dacă privesc dezbaterea la tele- 
vizor sunt locutor. Dar dacă intervin prin telefon pentru a critica 
un punct de vedere exprimat, devin în mod necesar subiect. 
Noţiunea de „subiect-vorbind” („sujet-parlant”) merge şi mai 
departe, punând în evidenţă dublul rol pe care-l joacă partici- 
pantul efectiv la relația dialogică: 


„Orice interacțiune în comunicare arată o organizare cel puţin 
bipolară a câmpului său: doi locutori sunt în prezenţă, adică 
două sisteme de referinţă diferite de unde îşi are originea 
enunţarea. În alți termeni, originea de unde este produs mesa- 
jul nu este aceeaşi cu aceea de unde el este interpretat. Limbajul 
marchează acest lucru în mod distinct prin «eu» şi «tu» şi lasă 
referinţa acestor cuvinte să varieze, ceea ce oferă locutorilor 
posibilitatea de a schimba rolul şi de a deveni fiecare la rândul 
său cel care enunţă. Locutorii sunt «inter-locutori» şi acelaşi 
individ este când «eu» pentru el, când «non-eu» pentru altul” 
(M.-]. Borel, La notion de schematisation, loc. cit., p. 61). 


În mod cert, acest model al locutorului asumă şi alte ele- 
mente (procese şi strategii, imagini şi reprezentări) care, în 
opinia noastră, interesează mai puțin în sublinierea asocierii con- 
ceptului de schematizare discursivă cu un act intenţional al 

locutorului. Cele câteva sublinieri scot în relief natura intenţio- 
nală a oricărei schematizări discursive. 

De aici rezultă un lucru important: dacă o schematizare dis- 
cursivă este un act intenţional al locutorului, atunci înseamnă că 
ea va purta, în calitate de rezultat, marca subiectivităţii acestuia 
din urmă. Fie următoarele secvenţe discursive: 


„Un adevăr este, ca adevăr, independent de existența unei 
gândiri reale. Un sens ideal nu devine adevăr prin aceea că îl 
gândesc eu cu conştiinţa mea reală, sau că-l gândeşte cu gân- 
direa lui reală indiferent cine altul. Nu el este în dependenţă 
de conştiinţa reală, ci conştiinţa reală este în funcţie de 
adevăr” (N. Bagdasar), 


„Nu te minţi singur. Cel care se minte pe sine şi-şi pleacă ure- 
chea la propriile sale minciuni ajunge să nu mai deosebească 
adevărul nici în el, nici în jurul lui; să nu mai aibă respect nici 
pentru sine, nici pentru lumea cealaltă” (F.M. Dostoievski), 


„Mincinosul e ca falsificatorul de bani; primele sale minciuni 
depăşesc adevărul, dar îndată ce se dă pe faţă falsitatea vor- 
belor sale, ele încetează să mai aibă valoare” (B. Franklin), 


„Un martor al adevărului este un om a cărui viață e profund 
iniţiată în luptele interioare, în teamă şi cutremur, în senzații, 
în nefericirile sufletului, în durerile morale. Un martor al 
adevărului este un om care, în sărăcie, mărturiseşte pentru 
adevăr, fiind pentru aceasta disprețuit, desconsiderat, urât, 
batjocorit, ridiculizat” (S. Kierkegaard). 


Descoperim, în fiecare dintre aceste fragmente, intenţia de 
a da celuilalt o imagine despre ideea de adevăr. Dar câtă diferenţă 
în ceea ce priveşte „punerea în discurs” a acestei imagini, dife- 
renţă ce-şi are sursa în calitățile celui care construieşte imaginea. 
Primul text, cel al lui Bagdasar, oferă o înțelegere ştiinţifică a 
conceptului de adevăr (analiza raportului dintre adevăr şi gândi- 

rea reală este adusă în discuţie pentru a spune ceva despre esența 
conceptului în discuție). Cel de-al doilea text ne oferă o imagine 
„morală“ a conceptului de adevăr, probabil pornind de la asump- 
ţia că raportul dintre cunoaştere şi morală e fundamental în ana- 
liza omenescului. Textul lui Franklin ne transferă într-o accep- 
țiune axiologică a conceptului de adevăr printr-o comparaţie plină 
de sugestii şi învățăminte. În sfârşit, fragmentul din Kierkegaard 
asociază o imagine a conceptului de adevăr mai mult legată de 
ceea ce înseamnă trăire psihologică a adevărului: omul care se 
sacrifică pentru adevăr nu are nici o mulțumire sufletească fiindcă 
este mai tot timpul în suferinţă, tot timpul în sărăcie, pe deasupra 
disprețuit şi batjocorit de ceilalți. Fiecare dintre texte creează o 
imagine a conceptului de adevăr, dar diferită total de cealaltă 
prin accentul problematic, prin relaționări, chiar prin scriitură. 
(b+) Orice schematizare discursivă care se propune interlo- 
cutorului printr-un discurs oratoric este purtătoarea a două 
tipuri de semnificaţii: semnificația descriptivă şi semnificația axio- 
logică. Să explicăm această subliniere. Orice imagine se constru- 
ieşte în faţa publicului în baza unor fapte, situaţii, relaţii. Din 
acest motiv, acestea trebuie aduse la cunoştinţa interlocutorului 
prin intermediul unei descripţii. Prin urmare, oratorul are dato- 
ria de a pune la dispoziţia publicului său o anumită realitate: 
Cicero descrie faptele săvârşite de Catilina împotriva Republicii, 
Demostene descrie pe scurt faptele cutremurătoare ale lui Filip, 
Napoleon descrie situația în care se aflau soldaţii francezi înain- 
tea campaniei din Egipt, Delavrancea descrie organizarea dramei 
Năpasta a lui Caragiale pentru a arăta că faptele de care drama- 
turgul este acuzat nu există. Este necesară o descriere a faptelor, 
situaţiilor, contextului pentru ca publicul (membrii Senatului, 
cetățenii greci, soldaţii francezi, completul care l-a judecat pe 
Caragiale) să poată evalua situaţia în cunoştinţă de cauză. Mai 
mult, am vrea să atragem atenţia că această descriere a realității 

este necesară chiar şi atunci când publicul cunoaşte, în totalitate 
sau parţial, aceste fapte. De ce? Pentru că oratorul, prin descripția 
sa, le organizează şi prezintă într-un anumit fel, într-o ordine cât 
mai profitabilă pentru a asigura conştiinţa prezenţei lor perma- 
nente la public. Senatorii romani cunoşteau în mare parte 
fărădelegile lui Catilina, dar Cicero le prezintă pentru a atrage din 
nou atenţia asupra pericolului. Regăsim aici ceea ce se numeşte 
semnificația descriptivă a schematizării discursive. În fragmentul: 


„Aşadar, d-lor deputaţi, nu am cea mai mică îndoială şi frică 
de a declara în faţa reprezentanţei naţionale că noi suntem o 
naţiune liberă şi independentă. Însă, d-lor, acum încep greu- 
tățile, fiindcă noua noastră condițiune cu definirea indepen- 
denței noastre într-un mod mai determinat şi mai absolut 
trebuie să fie acceptată de Europa. Aici este cestiunea, aici se 
reclamă patriotismul, aici se reclamă prudența, aici se reclamă 
sânge rece. Eu, cât pentru mine, nu m-am îngrijit de loc de 
notele lui Savfet-paşa; dar foarte mult m-am îngrijit de acele 
cuvinte zise la tribuna parlamentului din Londra că România 
face parte integrantă din Imperiul Otoman şi că armata oto- 
mană poate trece Dunărea. Aceste cuvinte m-au îngrijit. Dar 
ce să facem? Să stăm morţi? Nu, d-lor, căci morţilor nimeni nu 
le poate ajuta; nimeni nu comptează cu morţii. Noi trebuie să 
dovedim că suntem naţiune vie, trebuie să dovedim că avem 
conştiinţa misiunii noastre, trebuie să dovedim că suntem în 
stare să facem şi noi sacrificii pentru ca să păstrăm această 
țară şi drepturile ei pentru copiii noştri, şi această misiune în 
momentele de faţă este încredinţată fraţilor şi fiilor noştri care 
mor la hotare” (M. Kogălniceanu, Declaraţie în adunarea deputaţi- 
lor privind proclamarea Independenţei României, în: Sanda Ghimpu, 
Alexandru Țiclea, Retorica: texte alese, ed. cit., pp. 239-240) 


este prezentată o imagine asupra situației României în preajma 
războiului împotriva Turciei şi asupra contextului european în 

care se proclama independenţa țării. Avem de-a face cu o 
descriere a situaţiei: suntem în război cu Imperiul Otoman, este 
proclamată independența României, ţara trebuie să participe la 
război pentru a-şi câştiga prin forțe proprii independenţa, este 
necesară o activitate diplomatică intensă pentru recunoaşterea 
independenţei de către marile cancelarii europene. E o imagine 
sintetică asupra unei stări de fapt ce concretizează semnificația 
descriptivă a textului. 

Totuşi, e lesne de observat că discursurile oratorice nu se 
rezumă şi nici nu se pot rezuma la o descripție de fapte, oricât de 
importantă ar fi aceasta pentru îndeplinirea scopului interven- 
ției. Ele vin întotdeauna şi cu exprimarea unei atitudini a orato- 
rului în raport cu faptele, relațiile sau situaţiile prezentate. Această 
atitudine este rezultatul unei valorizări a semnificației descriptive. 
Oratorul poate exprima dezaprobarea, prețuirea, condamnarea, 
imoralitatea faptelor în cauză. Suntem, în acest caz, în prezența 
unei semnificații axiologice. Dacă analizăm secvenţa discursivă: 


„Doamnelor şi Domnilor, acesta este un moment dificil pen- 
tru America. Eu, din nefericire, mă voi întoarce imediat la 
Washington. Secretarul Rod Peice şi guvernatorul vor rămâne 
pentru a discuta problemele educaţiei. Vreau să le mulțumesc 
cetățenilor aflați aici, în această şcoală. Astăzi s-a petrecut o 
tragedie națională. Două avioane au lovit World Trade Center 
în ceea ce pare a fi un atac terorist împotriva țării noastre. Am 
stat de vorbă cu vicepreşedintele, cu guvernatorul statului 
New York, cu directorul FBI şi le-am cerut ca toate resursele 
guvernului federal să fie concentrate în ajutorul victimelor şi 
familiilor acestora şi pentru a conduce o investigație amplă cu 
scopul de a-i urmări şi găsi pe cei care au comis această faptă. 

Terorismul împotriva țării noastre nu va rezista. Vă rog să 
vă alăturați într-un moment de reculegere. Fie ca Dumnezeu 
să binecuvânteze victimele, familiile acestora şi America” 
(George W. Bush, Remarks by the President After Two Planes 

Crash Into World Trade Center, Emma Booker Elementary 
School, Sarasota, Florida, September 11, 2001; 

http:/ /www.whitehouse.gov/news/releases/2001/09/20010 
911.htiml), 


vom descoperi, înainte de toate, o descriere de fapte (două avi- 
oane au lovit turnurile gemene, măsurile de ajutor şi organizare 
luate de preşedinte etc.), care constituie semnificaţia descriptivă 
a textului. Dar răzbate cu prisosinţă din text şi atitudinea de con- 
damnare a actelor de violenţă („astăzi s-a petrecut o tragedie 
națională”; „terorismul împotriva țării noastre nu va rezista”) şi 
a făptuitorilor („a conduce o investigație amplă cu scopul de a-i 
urmări şi găsi pe cei care au comis această faptă”). Aceasta con- 
stituie semnificaţia axiologică a schematizării discursive propuse. 

Câteva remarci ne permitem în legătură cu această distincție 
între cele două tipuri de semnificație pe care le aduce cu sine orice 
schematizare discursivă. Prima: există o strânsă interdependență 
între modul de manifestare a celor două tipuri de semnificație una 
în raport cu cealaltă. Natura faptelor, situaţiilor, relațiilor descrise 
prin semnificaţia descriptivă condiţionează în mod direct amplitu- 
dinea şi profunzimea semnificației axiologice puse în circulaţie. 
Dacă faptele sunt cu adevărat abominabile, atunci e de aşteptat 
ca atitudinea de condamnare, de dezgust să se manifeste cu o 
putere mai mare, mai insistent. Dacă faptele descrise sunt dintre 
cele mai lăudabile, atunci ne aşteptăm la aprecieri dintre cele mai 
elogioase. În orice caz, sunt privite adesea ca inabilități ale ora- 
torului acele situaţii în care atitudinea etică este disproporţionată 
în raport cu faptele prezentate. Un optimum între cele două tipuri 
de semnificaţie este bine de păstrat pe tot parcursul discursului. 

A doua remarcă: semnificația descriptivă a unei schematizări 
discursive ne va plasa întotdeauna mai aproape de obiectivitate. 
Oricât am vrea, oricât am fi de interesați să exagerăm sau să 
diminuăm faptele prezentate, totuşi, pentru a fi credibili, trebuie să 

păstrăm un acord cât mai strâns cu realitatea la care facem trimi- 
tere. Nu putem spune orice în legătură cu faptele decât cu prețul 
îndepărtării auditoriului. Semnificaţia axiologică, dimpotrivă, ne 
apropie mai mult de subiectivitate şi individualitate. Apreciem, 
prețuim, lăudăm sau blamăm în funcţie de criterii proprii care e 
posibil să nu fie împărtăşite de toți. De aici disputele intermina- 
bile, în politică mai ales, în legătură cu manipularea prin inter- 
mediul faptelor prezentate. 

A treia remarcă: dinamica raportului între semnificaţia des- 
criptivă şi semnificaţia axiologică în diferite tipuri de intervenții 
oratorice depinde în mare măsură de domeniul în care se produce 
discursul. Sunt domenii care acordă un credit mai mare semnifi- 
caţiei descriptive: discursul ştiinţific, de exemplu. În ştiinţă, 
convingerea se asigură prin descrierea faptelor experimentale şi a 
legăturilor dintre procese şi fenomene. Rămâne fără prea mare 
importanţă atitudinea oratorului față de această realitate. Sunt alte 
domenii care supralicitează semnificaţia axiologică: domeniul 
moral, de exemplu. Aici atitudinea față de fapte este esenţială. 

A patra remarcă: cele două tipuri de semnificație spun 
ceva, fiecare altceva, despre problema organizării tematice a 
argumentelor într-un discurs oratoric. Semnificaţia descriptivă 
pune la îndemâna oratorului „temele” de unde se pot selecta 
argumentele pro sau contra unei teze. Ne alegem argumentele 
din ansamblul faptelor prezentate şi le organizăm în funcţie de 
tema (schematizarea discursivă) pe care ele o asociază. Semnifi- 
caţia axiologică ne spune ceva despre forța cu care sunt susținute 
respectivele argumente de către orator. O valorizare mai 
puternică a unui fapt de către un individ oarecare face din acest 
fapt, în ochii individului în cauză, un argument foarte puternic. 

(c) Dinamica schematizărilor discursive şi organizarea 
argumentelor. Orice argument este, în ultimă instanţă, o secvență 
tematică care conturează, împreună cu altele, schematizarea 

discursivă. Pe de altă parte, trebuie să reiterăm ideea că actul 
argumentării este o permanentă confruntare de scheimatizări 
discursive cu privire la teza argumentării. Să investigăm cele 
câteva situaţii posibile şi să urmărim manifestarea dinamică a 
schematizărilor discursive. Prima situaţie este aceea în care 
schematizarea discursivă a locutorului coincide cu schematizarea 
discursivă a interlocutorului său: 
S. =; 

În această situaţie, stranie pentru orice construcție discursivă, 
imaginea pe care locutorul o are asupra temei supusă dezbaterii 
şi pe care ar vrea s-o impună interlocutorului este deja consti- 
tuită în conştiinţa acestuia din urmă. Dacă locutorul îşi dă seama 
de acest lucru, atunci demersul discursiv este superfluu, este şi 
rămâne un act fără justificare. În aceste condiţii, el ar trebui să 
abandoneze intervenţia discursivă, cel puţin în forma în care a 
fost ea proiectată inițial. Nu explici celui care a înțeles deja situ- 
aţia sau relaţia pe care urmăreşti să o propui. Nu argumentezi 
cuiva care este deja convins de teza pe care o pui în discuţie. 

Dacă însă locutorul nu-şi dă seama că schematizarea dis- 
cursivă pe care o propune este similară aceleia pe care publicul o 
are deja, atunci se produce una dintre cele mai impardonabile 
erori de practică discursivă: locutorul dezvoltă o explicaţie, deşi 
interlocutorul său are înțelegerea faptului explicat, produce do- 
vezi în favoarea sau în defavoarea unei teze, deşi publicul are con- 
vingerea că teza este adevărată sau falsă. Ceea ce e şi mai grav, în 
această situație, ține de totala lipsă de stăpânire a contextului 
discursiv din partea oratorului, ceea ce-l descalifică adeseori, 
fiind chiar obiectul ironiilor celorlalți. 

Cea de-a doua situaţie este aceea în care schematizarea 
discursivă propusă de către orator este diferită de cea pe care o 
are interlocutorul său: 


S.£S; 

În acest caz, intervenția discursivă este justificată şi demersul 
întreprins de către orator este bine fundamentat din punctul de 
vedere al oportunității. Ce se întâmplă în această situație? În 
primul rând, inițiatorul demersului argumentativ va produce 
probe în favoarea tezei pe care o susține, aceste probe vor fi coro- 
borate unele cu altele şi vor fi prezentate, într-o anumită ordine, 
interlocutorului. Acesta din urmă va face o analiză critică a argu- 
mentelor: va verifica dacă propoziţiile care exprimă argumentele 
sunt adevărate (criteriul veridicității), va investiga dacă argumen- 
tele aduse au legătură de determinare cu teza (criteriul suficienței), 
va evalua dacă probele sunt acceptabile (criteriul acceptabilității), 
va analiza dacă organizarea argumentelor s-a realizat în baza unor 
relaţii logice valide. În urma acestei analize critice a argumentelor, 
el va decide dacă acceptă teza ca o convingere sau nu. Dacă decizia 
este afirmativă, atunci schematizarea discursivă a iniţiatorului re- 
laţiei de argumentare se va impune şi intervenţia discursivă se 
va derula în spaţiul normalității: de la orator la publicul său. Să 
urmărim o ilustrare care pare să satisfacă această exigenţă: 


„Augustin: Ce crezi că vrem să facemcând vorbim? 
Aeodatus: Pe cât îmi vine în minte deocamdată, fie să 
învăţăm pe altul, fie să învăţăm noi înşine. 
Augustin: Una o văd şi o împărtăşesc: este limpede că, vor- 
bind, urmărim să învăţăm pe cineva; dar în ce fel 
învăţăm noi înşine? 
Adeodatus: În ce fel, dacă nu întrebând? 
Augustin: Chiar şi atunci nu găsesc că vrem să facem 
altceva decât să învăţăm pe altul. Căci, spune-mi, 
pui oare întrebări dintr-altă pricină decât spre a 
învăţa pe cel întrebat ceea ce vrei? 
Adeodatus: Ai dreptate” 
(Augustin, De magistro, Editura Humanitas, Bucureşti, 1994, 
pp. 19-21). 

Dacă decizia este negativă, atunci interlocutorul produce 
probe împotriva tezei prezentate de orator. În măsura în care 
aceste probe sunt puternice, sunt bine organizate, sunt pertinente 
şi acceptabile, este posibil ca acela care a inițiat argumentarea 
dar n-a reuşit să convingă să accepte probele şi, în ultimă ins- 
tanță, să îşi asume teza adversarului ca o convingere. În această 
situație, nu mai suntem în faţa parcursului ortodox al unei argu- 
mentări (de la inițiator la destinatar cu succesul celui dintâi), ci în 
fața unui parcurs atipic: argumentarea se derulează de la desti- 
natar (care devine iniţiator) la inițiator (care devine destinatar). 
Ca în următoarea secvenţă discursivă: 


„Theaitetos: Deci cunoaşteri, mie mi se pare că sunt şi cele 
ce s-ar putea învăța de la Theodoros (geo- 
metria şi câte ai mai enumerat tu însuţi mai 
înainte), dar, la fel de bine, şi cizmăria, ca şi 
meseriile celorlalţi meşteşugari, fiecare şi toate 
la un loc, nu ar fi altceva decât cunoaştere. 

Socrate: Ales, da! Şi bogat răspuns, dragul meu: i s-a 
cerut un singur lucru, ai dat o mulțime şi în loc 
de ceva simplu, o diversitate. 

Theaitetos: Ce vrei să spui cu asta, Socrate? 

Socrate: Poate că nimic; îţi voi explica, totuşi, la ce mă 
gândesc. Atunci când spui «cizmărie», înţelegi 
altceva decât cunoaşterea facerii încălțărilor? 

Theaitetos: Deloc. 

Socrate: Dar când spui dulgherie? Este ea altceva decât 
cunoaşterea lucrării lemnului? 

Theaitetos:  Câtuşi de puțin. 

Socrate: Aşadar, în amândouă aceste exemple, ceea ce 
defineşti tu este cunoaşterea particulară a 
fiecăruia dintre ele, aşa-i? 

Theaitetos: Desigur. 

Socrate: Dar nu aceasta era, Theaitetos, întrebarea, care 
sunt obiectele cunoaşterii şi nici câte anume sunt; 
te întrebam nu pentru că voiam să le enumerăm, 
ci ca să ne dăm seama ce poate fi cunoaşterea în 
sine. Ceea ce spun e, oare, fără rost? 

Theaitetos: Ba dimpotrivă, foarte just” 

(Platon, Theaitetos, 146 d-e, în: Platon, Opere, VI, ESE, 
Bucureşti, 1989, pp. 186-187). 


Există şi o a doua posibilitate în situaţia în care schematiza- 
rea discursivă a intervenientului e diferită de cea a interlocuto- 
rului. E posibil ca, din confruntarea schematizărilor discursive 
ale celor doi participanţi la relaţia dialogică, nici una să nu se 
poată impune în dauna celeilalte, nici una să nu asigure o adezi- 
une totală a interlocutorilor. În această situație, există şanse ca să 
se construiască o schematizare discursivă nouă, care să fie îmbră- 
țişată de către ambii participanţi la dialog. Câştigul argumentativ 
este dublu. Fiecare interlocutor are imaginea cea mai adecvată 
asupra temei, aceea rezultată din evaluarea critică a argumen- 
telor care au susținut, pe rând, schematizările discursive inițiale. 
Pe de altă parte, nici unul dintre interlocutori nu are, din punct 
de vedere psihologic cel puţin, situația de învins în bătălia 
discursivă, ci mai degrabă senzația că a câştigat, cel puțin parţial, 
în faţa adversarului. 

O problemă de toată importanța în investigarea dinamicii 
relației de argumentare este aceea a stratificării schematizărilor 
discursive în funcție de gradul lor de generalitate. Dacă gradul de 
generalitate acoperă în totalitate tema indusă de teza în legătură 
cu care se poartă argumentarea, atunci suntem în prezenţa unei 
schematizări discursive generale. Dacă schematizarea discursivă 
acoperă doar parțial tema dezbătută, atunci avem de-a face cu o 
schematizare discursivă parțială. În secvenţa discursivă: 

„Când examinezi stilul timpului nostru este cu neputinţă să 
nu te întrebi care sunt raţiunile coruperii sale. Artistul modern 
este un solitar care scrie pentru el sau pentru un public despre 
care nu are nici o idee precisă. Legat de o epocă, el se strădu- 
ieşte să-i exprime trăsăturile; dar această epocă este în mod 
inevitabil fără chip. El ignoră cui i se adresează, nu-şi repre- 
zintă cititorul. În secolul al XVII-lea şi în următorul, scriitorul 
avea în vedere un cerc restrâns căruia îi cunoştea exigenţele, 
gradul de fineţe şi de acuitate. Limitat în posibilităţile sale, el 
nu se putea abate de la regulile, reale deşi neformulate, ale 
gustului. Cenzura saloanelor, mai severă decât cea a criticilor 
de astăzi, a permis ecloziunea geniilor perfecte şi minore, 
condamnate la eleganţă, la miniatură, la migală” (Cioran, 
Eseuri, Editura Cartea Românească, Bucureşti, 1988, p. 74) 


descoperim în act această distincție între schematizarea discursi- 
vă generală (imaginea de ansamblu asupra temei) şi schematiză- 
rile discursive parţiale care o susțin. 

Ideea generală (teza) secvenţei în discuție se centrează pe 
enunţul: „Stilul timpului nostru este corupt”. Autorul urmăreşte 
să susțină această idee. Cum o face? Prin două exemplificări ale 
coruperii stilului timpului nostru, ceea ce constituie schematizările 
discursive parţiale ale secvenţei: descrierea artistului modern, pe 
de o parte (solitar, scrie pentru el, scrie pentru un public pe care 
nu-l cunoaşte, ignoră cui se adresează, nu-şi reprezintă cititorul 
etc.) şi descrierea artistului secolelor XVII-XVIII, pe de altă parte 
(publicul restrâns, cunoaşterea exigenţelor sale, gradul de finețe şi 
de acuitate a publicului, imposibilitatea abaterii de la reguli etc.). 
Schema de susținere a tezei este următoarea: 


Stilul timpului nostru este corupt (schematizare generală) 
Stilul artistului Stilul artistului din (schematizări parţiale) 


modern sec. XVII-XVIII 

care reprezintă o aplicare a imaginii generale a raportului dintre 
schematizarea discursivă generală şi schematizările discursive 
parţiale: 


SDG 


[SDP], [SDPY [SDP); 


[(SDP)]: [((SDP).]: [((SDP).); 


a... [.cceeeenenenenosnoeenenannenesesoonenosenseoeoeneeacecenetecenneneeneeeonecececesesoneoeueeeeataoaaenaaee a 


ce pot fi multiplicate în continuare. În general, orice schematizare 
discursivă generală cumulează două sau mai multe schematizări 
discursive parţiale. Acestea din urmă constituie argumentele pe 
care oratorul le aduce în favoarea sau în defavoarea tezei concre- 
tizată în schematizarea discursivă generală. 

În legătură cu raportul dintre schematizarea discursivă 
generală şi schematizările discursive parțiale, câteva aspecte - 
care privesc cu deosebire argumentarea - trebuie subliniate. 
Primul: schematizările discursive parţiale sunt, ideatic (tematic) 
vorbind, sub tutela schematizării discursive generale. Nu e în 
spiritul unui demers argumentativ a enunţa drept teză o schema- 
tizare discursivă pe o anumită temă, iar argumentele (probele) ei, 
adică subtemele care o susțin sau o resping, să se refere la cu 
totul altceva, să aparțină unui alt câmp tematic. În general 
vorbind, sublinierea ne atrage atenția că o temă nu poate fi 
susținută sau respinsă decât cu dovezi din cadrul aceluiaşi câmp 
problematic şi nimic altceva. 

AI doilea: schematizările discursive parţiale trebuie să fie 
coerente unele cu altele, ceea ce înseamnă că ele nu trebuie să se 
contrazică. În calitate de argumente pro sau contra unei teze, 
schematizările discursive parţiale au un efect cumulativ: ele 
pot să-şi îndeplinească scopul numai împreună, prin cumularea 
efectului argumentativ al tuturor. Or, dacă două schematizări 
discursive, în calitatea lor de argumente, sunt în relaţie de contra- 
dicţie, atunci ele îşi anulează reciproc forța argumentativă şi, 
implicit, discursul suferă în ceea ce înseamnă performativitate. 

AI treilea aspect: distincția dintre schematizarea discursivă 
generală şi schematizările discursive parţiale are un caracter con- 
textual. Într-un anumit context discursiv, o temă poate constitui 
schematizarea generală, în alt context discursiv ea poate să fie una 
dintre schematizările discursive parțiale ale intervenţiei discursive. 
De exemplu, în ilustraţia anterioară, dezvoltările asupra stilului 
artistului modern constituie una dintre schematizările parțiale ale 
textului cioranian, dar, dacă ne referim numai la acest subiect, ea 
devine o schematizare discursivă generală. 

(d) Cum se construieşte o schematizare discursivă? Întrucât 
vizăm cu deosebire practica discursivă, ne-ar interesa să ştim cum 
construieşte un orator schematizarea discursivă în faţa publicului 
său. Pornind de la tot ceea ce este dat în competenţa sa lingvistică 
şi presupunând că beneficiază de tot ceea ce este necesar pentru a- 
şi putea pregăti materialul de care are nevoie construcţia discursi- 
vă, cum va proceda oratorul cu acest material pentru a face din el 
o schematizare discursivă cât mai productivă în raport cu in- 
tenționalitatea urmărită prin intermediul discursului oratoric? 

Introducem aici conceptul de operație metadiscursivă, prin 
care înțelegem un tip de operaţie pe care oratorul o exersează pe 
un dat (ansamblul ingredientelor din care va construi discursul) 
în vederea conturării schematizării discursive. În privinţa iden- 
tificării tipurilor de operaţii, îl urmăm pe Georges Vignaux, care 

a investigat un astfel de set de operaţii într-o încercare simpto- 
matică de schiţare a unei logici discursive pornind de la modelul 
discursului argumentativ. Pentru autorul invocat, următoarele 
operaţii discursive sunt de primă importanţă în ordonarea ele- 
mentelor discursului argumentativ: operaţiile de selecție, opera- 
țiile de denotare, operațiile de restricție (toate trei aparținând do- 
meniului lexical), operaţii de ordine, operaţii logice, operaţii 
argumentative (toate trei aparținând domeniului sintactic)e. Vom 
urmări la lucru o serie dintre aceste operaţii, aşa cum au fost ele 
nominalizate de Vignaux, dar cu anumite dezvoltări ce ne 
aparţin şi se ataşează în mod direct discursului oratoric. 

Orice orator care urmăreşte să producă o schematizare 
discursivă pentru un public oarecare va face o selecție a mijloacelor 
de care are nevoie pentru realizarea în fapt a scopului asumat. 
Nu putem concepe şi realiza o schematizare discursivă punând 
la un loc tot ceea ce ştim despre o anumită problemă. Aceasta 
fiindcă nu tot ce ştim ne şi foloseşte în mod direct la realizarea 
schematizării discursive. Cerinţa: este necesară o selecție a 
cunoştinţelor (o selecție cognitivă). Din tot ce ştim cu privire la 
temă reținem numai ceea ce considerăm că ne poate folosi în 
modul cel mai eficient. Mai ales datorită faptului că schema- 
tizarea discursivă trebuie să fie o imagine sumară şi esenţială a 
temei. 

Pe de altă parte, nu putem realiza o schematizare discursivă 
eficientă dacă vom convoca la un loc toate metodele de care 
dispunem pentru a organiza cunoştinţele în aşa fel încât ele să fie 
mai cu folos utilizate în construcția discursivă. Cerinţa: este 
necesară o selecție a metodologiei care poate fi urmată pentru a 
organiza argumentele. Uneori vom utiliza cu succes metodologia 


* Georges Vignaux, Les operations du sujet, în: Georges Vignaux, L'Argumentation. 
Essai d'une logique discursive, Librairie Droz, Genăve, 1976, pp. 94-102. 

deductivă, alteori parcursul inductiv, nu de puține ori ne vom 
orienta spre combinarea celor două. 

În mod cert, ne-ar veni greu să asigurăm o eficiență maximă 
unei schematizări discursive dacă am utiliza limbajul la voia 
întâmplării, în funcţie de inspirația de moment, într-un mod plat 
şi inexpresiv când contextul cere altceva. Cerinţa: este necesară o 
selecţie a mijloacelor de expresie pe care le utilizăm pentru a fi cât 
mai persuasivi în demersurile noastre orientate asupra publicului. 
În sfârşit, dar nu în ultimul rând, nu putem să avem pretenția unei 
intervenții discursive de efect dacă prezentăm faptele într-un mod 
indiferent, fără o implicare personalizată atunci când situația o 
reclamă. Cerinţa: este necesară o selecție în privinţa tonului şi 
atitudinii pentru ca auditoriul să poată identifica natura 
valorizării făcută de orator. Să purcedem la un mic studiu de caz, 
pornind de la următoarea secvenţă de discurs oratoric: 


„Ostaşi! Dacă veţi fi însuflețiți de aceleaşi simţăminte pe care 
le-aţi avut cu puțin mai înainte privind la pilda soartei altora, 
în curând, când va fi în cumpănă însăşi soarta voastră, atunci 
de bună seamă că am biruit! Căci ceea ce aţi văzut n-a fost 
numai un spectacol ci, într-o oarecare măsură, imaginea însăşi 
a sorții voastre. Eu nu ştiu dacă ursita nu v-a hărăzit vouă 
lanțuri mai grele şi necazuri mai apăsătoare ca acelea de care 
au avut parte prinşii voştri! În stânga şi în dreapta voastră vă 
închid ieşirea două mări, voi neavând la îndemână nici măcar 
un vas, pentru a putea scăpa cu viaţă. În jurul vostru se află 
fluviul Padus. Dar Padus e mai mare şi mai năvalnic decât 
Rhodanus. În spate se înalță ameninţători Alpii, pe care atât 
de greu i-aţi trecut atunci când aveaţi toată vânjoşia şi erați 
neştirbiți ca număr. Ostaşi! Aici, unde ați ieşit mai întâi în 
întâmpinarea vrăjmaşului, trebuie sau să învingeți, sau să 
muriţi!” (Hanibal, Cuvântare ținută în fata ostaşilor în Campania 
din Italia, citat după: Titus Livius, De la fundarea Romei, Il, 
Editura Ştiinţifică, Bucureşti, 1961, p. 61). 

Constatăm cu uşurinţă în acest discurs, în primul rând, o 
alegere atentă a ideilor pe care Hanibal le aduce în faţa soldaților. 
Sunt alese idei care privesc ducerea războiului („În stânga şi în 
dreapta -voastră vă închid ieşirea două mări, voi neavând la 
îndemână nici măcar un vas, pentru a putea scăpa cu viață. În 
jurul vostru se află fluviul Padus. Dar Padus e mai mare şi mai 
năvalnic decât Rhodanus. În spate se înalță amenințători Alpii, pe 
care atât de greu i-aţi trecut atunci când aveaţi toată vânjoşia şi 
eraţi neştirbiți ca număr”), care privesc trăirile sufleteşti într-o 
astfel de situaţie apăsătoare („dacă veți fi însufleţiți de aceleaşi 
simțăminte...”; „căci ceea ce ați văzut n-a fost numai un spectacol 
ci, într-o oarecare măsură, imaginea însăşi a sorții voastre”), 
despre viitorul care-i aşteaptă în urma bătăliei (Aici, unde ați 
ieşit mai întâi în întâmpinarea vrăjmaşului, trebuie sau să 
învingeți, sau să muriți”). 

Suntem, în acelaşi timp, în faţa unei selecții de metodologie 
a prezentării argumentelor. Publicului îi sunt aduse în atenţie 
fapte importante din care el să deducă dificultăţile, dar şi impor- 
tanța bătăliei din Italia: există condiţii dificile (Padusul e un 
obstacol mai serios, Alpii care au făcut atâtea victime etc), dar nu 
există altă ieşire mai onorabilă decât câştigarea războiului prin 
vitejia şi sacrificiul soldaţilor. Fiind vorba de mulțimea de soldaţi 
în faţa căreia se vorbeşte, tactica inductivă pare a fi dintre cele 
mai eficiente. Fără a exagera în acest sens - contextul este de 
departe defavorabil unei înfrumuseţări exagerate a discursului - 
regăsim unele figuri de stil bine plasate („imaginea însăşi a sorții 
voastre”, „lanţuri mai grele şi necazuri mai apăsătoare ca acelea 
de care au avut parte prinşii voştri!”, „trebuie sau să învingeţi 
sau să muriţi”). În sfârşit, din secvenţa discursivă reiese o alegere 
de ton şi atitudine: hotărârea de a lupta până la sacrificiul 
suprem pentru a învinge! 

Operaţiile de selecţie au o întrebuințare universală. Ele sunt 
utilizate nu numai când e vorba de a pune în scenă argumentări, 
ci în toate tipurile de discurs oratoric. Ele depind de o diversitate 
de factori: domeniul în care se produce discursul (alegem cunoş- 
tințele dintr-un domeniu, metodologia cea mai adecvată do- 
meniului, limbajul prin care exprimăm cel mai bine ideile, atitu- 
dinea cea mai în concordanţă cu domeniul în cauză), intenţia cu 
care prezentăm discursul (anumite cunoştinţe, metode, o anumită 
expresivitate sunt necesare pentru a realiza înțelegerea, altele 
pentru convingere, cu siguranţă ceva diferit pentru inducerea de 
trăiri afective), natura auditoriului pentru care se construieşte dis- 
cursul (cunoştinţele utilizate, metodologia aleasă, limbajul şi 
expresivitatea, tonul şi atitudinea sunt reglate în funcție de cel 
căruia i se vorbeşte). 

Dacă au fost selectate ingredientele cu care vom lucra în 
construcția discursului, materialul brut (cu deosebire cunoş- 
tințele) trebuie prelucrat, adaptat pentru că el nu poate să apară 
în această stare în fața publicului. Cunoştinţele care trasează 
conturul schematizării discursive trebuie aduse în atenţia audito- 
riului în maniera cea mai adecvată pentru ca acesta din urmă să 
poată fi influenţat în direcţia dorită. lar una dintre condiţii, 
esenţială de altfel, este înțelegerea. Pentru ca aceste cunoştinţe să 
„lucreze” adecvat asupra interlocutorului, acesta din urmă 
trebuie să le înțeleagă. Intră în scenă ceea ce Vignaux numeşte 
operații de denotare. Este necesar să stabilim semnificația acelor 
termeni pe care-i utilizăm şi a căror necunoaştere ar putea 
împiedica înțelegerea. 

În mod cert, într-un act discursiv nu denotăm toți termenii 
pe care-i folosim (în acest caz, ar însemna că nu am ales bine 
auditoriul sau nu am adaptat discursul la auditoriul pe care-l 
avem în față). Şi atunci se pune problema: care sunt termenii pe 
care-i denotăm şi în funcție de ce criterii îi alegem? Câteva 

sublinieri ne vor ajuta, poate, să înțelegem opțiunile în acest 
sens. Ar trebui să denotăm anumite noțiuni, anumite idei în 
funcţie de importanţa lor în construcţia discursivă pe care o pro- 
punem. De exemplu, în cazul unei argumentări, este necesar să 
denotăm ideea care constituie teza argumentării (pentru ca audi- 
toriul să înțeleagă cu exactitate care este problema dezbătută). 
După cum e de folos să denotăm ideea în jurul căreia se dezvoltă 
întregul probatoriu pe care îl propunem. 

În altă ordine de idei, ar trebui să denotăm anumite noțiuni 
de care depinde în mod direct înțelegerea celorlalte şi chiar a 
eşafodajului întregii construcţii discursive. În acest fel, oratorul 
îşi uşurează, de bună seamă, întreaga activitate de întemeiere a 
tezei. Ar trebui să denotăm acele noțiuni pe care credem că 
interlocutorul nu le cunoaşte, fie datorită noutăţii lor, fie datorită 
ambiguităţii lor, fie datorită opacităţii de care dau dovadă. În 
sfârşit, ar trebui să denotăm acele noțiuni, acele secvențe 
discursive în legătură cu care vrem ca auditoriul să aibă o 
înțelegere unitară, pentru toți aceeaşi. Există cazuri în care interlo- 
cutorii au o anumită înțelegere pentru termenii pe care-i recep- 
tează, dar fiecare alta, unii într-un mod mai aproximativ, alţii mai 
exact. Este necesară această măsură de precauție din partea ora- 
torului prin care îşi poate aduce publicul la un numitor comun în 
privinţa semnificaţiilor unor termeni. 

Georges Vignaux pune în evidență câteva dintre proce- 
durile prin intermediul cărora se pot întruchipa operaţiile de 
denotare (op.cit., p. 95): metoda sinonimelor (explicăm un termen 
printr-un sinonim pe care publicul îl cunoaşte mai bine: Venus = 
luceafărul de dimineaţă), metoda analitică şi sintetică (explicăm 
prin descompunerea termenului în elementele sale componente 
sau prin compunerea lui din aceste elemente: vertebrate = 
mamifere, batracieni, reptile, peşti; personalitatea = organizarea 
dinamică în individ a proceselor psihice), metoda demonstrativă 

(explicăm prin administrarea unor exemple semnificative: 
continent = Africa, de exemplu), metoda implicării contextuale 
(asigurăm înțelegerea unui termen prin dezvăluirea contextului 
în care el apare: înghețarea apei = trecerea apei din starea lichidă 
în stare solidă când temperatura este sub zero grade), metoda 
asumării unei reguli (explicăm un termen prin evidenţierea 
regulii lui de funcţiune într-un sistem: prezumția de nevinovăție 
= situația unui acuzat de a nu fi considerat vinovat până în 
momentul în care, în legătură cu fapta sa, nu s-a pronunțat o 
sentință definitivă şi irevocabilă). În mod cert, putem identifica şi 
alte proceduri, după cum putem lesne observa că procedura 
standard prin care se asigură denotarea (definiția) lipseşte din 
această enumerare a autorului invocat. Totuşi, ele spun ceva 
despre puterea oratorului de a face lumină în ceea ce spune 
atunci când constată că anumite lucruri pe care le prezintă nu 
sunt înțelese. 

Cum imaginația creatorului de text este aproape fără 
limite, procedurile de denotare pot fi augmentate în continuare 
prin asumarea unor mijloace dintre cele mai neaşteptate în 
privința influenței la auditoriu, ca în următorul exemplu din 
Pascal: 


„Omul este o trestie, cea mai slabă din natură, dar este o 
trestie care cugetă. Nu e nevoie ca întregul univers să se 
înarmeze pentru ca să-l strivească. Un abur, un strop de apă, 
ajunge ca să-l ucidă. Dar chiar dacă universul l-ar strivi, omul 
încă ar fi mai nobil decât cel care-l ucide, fiindcă el ştie să 
moară şi îşi dă seama de avantajul pe care universul îl are 
asupra lui. Pe când universul nu ştie nimic din aceasta”, 


sau dusă la extrem în această „denotare” a lui Eminescu ce 
aparţine lui Sorescu: 

„Eminescu n-a existat. 

A existat numai o țară frumoasă la o margine de mare 
Unde valurile fac noduri albe 

Ca o barbă nepieptănată de crai. 

Şi nişte ape ca nişte copaci curgători 

În care luna îşi avea cuibar rotit 


În timpul care le rămânea liber 

Între două primejdii 

Aceşti oameni făceau din fluierele lor 
Jgheaburi 

Pentru lacrimile pietrelor înduioşate 
De curgeau doinele la vale”, 


ambele însemnând, în opinia autorilor, o posibilitate de a con- 
strânge publicul să înțeleagă ideile puse în circulație. 

Sunt puține construcţiile discursive în care ordinea pre- 
zentării ideilor să fie indiferentă. Să admitem că, în cazul unei 
demonstraţii ca procedură a discursului ştiinţific (demonstrație 
în sensul stric, logico-matematic al termenului), ordinea este ire- 
levantă dacă se reuşeşte să se arate adevărul enunţului demon- 
strat. În rest, ordinea este un element esenţial pentru că, nu o 
dată, de ea depinde performanţa discursului. Cu atât mai mult în 
cazul în care vorbim de organizarea tematică a argumentelor, 
ordinea trebuie luată în considerare. 

Aşa cum ne atrage atenţia Vignaux, la care am făcut 
referință adesea, Pascal a subliniat că „ultimul lucru pe care ar 
trebui să-l facă o operă este acela de a şti cu ce să înceapă”. Dacă 
începutul este cu adevărat bun, atunci şansele de izbândă se 
măresc considerabil. Aşadar, în ce ordine se distribuie argu- 
mentele pentru a fi cât mai convingătoare? Chiar dacă nu există 
reţete în acest sens, unele sugestii pot fi făcute. Este posibil ca 
argumentele cele mai puternice să fie plasate la începutul 

pledoariei, pe parcursul derulării ei sau la sfârşit? Când vor avea 
ele efectele cele mai puternice? lată un pasaj semnificativ din 
Quintilian, care atacă aceeaşi problemă: 


„S-a ridicat şi problema dacă argumentele cele mai puternice 
trebuie aşezate la început, pentru ca să cucerească spiritele, 
sau la sfârşit, pentru a lăsa auditoriul impresionat, sau dacă 
trebuie grupate o parte la început, o parte la sfârşit, aşa cum 
face Homer, care pune argumentele slabe la mijloc, ca să fie 
întărite de vecinele lor. Ele vor fi orânduite cum o cere rațiu- 
nea fiecărei cauze aparte, cu o singură excepție, după părerea 
mea, şi anume: cuvântarea să nu meargă descrescând de la 
argumentele mai puternice la cele mai slabe” (Quintilian, Arta 
oratorică, Il, Editura Minerva, Bucureşti, 1974, pp. 88-89). 


Pasajul este instructiv în privința a ceea ce discutăm aici, 
cel puțin pentru următoarele aspecte asupra cărora ne atrage 
atenţia: (a) ordinea cea mai profitabilă a organizării argumen- 
telor nu se stabileşte în absolut, ci în funcţie de cauza care se dez- 
bate; (b) din acest punct de vedere există mai multe căi care ne 
pot aduce succesul (argumente puternice la început, la mijloc sau 
la sfârşit); (c) există o singură excepţie care, oricum am întoarce 
cauza, efectele sunt destructive: orânduirea descrescătoare a 
argumentelor din punctul de vedere al forţei lor. 

Poate că exagerăm într-o anumită măsură cu relaționările, 
dar nu putem să nu vedem o anumită analogie între ideea de 
ordine profitabilă în actul de convingere a interlocutorului cu aju- 
torul argumentelor şi ordinea impusă de regula a treia a metodei 
carteziene de a ne conduce bine gândurile pe calea adevărului: 


„...a-mi conduce în ordine gândurile, începând cu obiectele 
cele mai simple şi mai uşor de cunoscut, pentru a mă ridica, 
puțin câte puțin, ca pe nişte trepte, la cunoaşterea celor mai 
complexe şi presupunând o ordine chiar între cele care nu se 

— 


succed în mod firesc” (Descartes, Discurs despre metoda de a ne 
conduce bine rațiunea şi a căuta adevărul în ştiinţe, Editura 
Academiei, Bucureşti, 1990, p. 122), 


cu atât mai mult cu cât s-a făcut o legătură între etapele construc- 
iei discursului oratoric şi regulile metodei carteziene?. 

Ce soluţii ne rămân pentru a urma o ordine profitabilă a 
argumentelor? Nu putem începe cu argumentele cele mai puter- 
nice, conform lui Quintilian, pentru că astfel ne situăm în planul 
unul drum descendent al forței argumentelor. Putem să începem 
cu argumentele cele mai slabe şi să continuăm cu cele mai 
puternice, astfel încât să încheiem cu cel mai puternic argument, 
care lasă şi ultima impresie asupra auditoriului. Aşa procedează, 
de exemplu, Cicero, în următorul fragment din Catilinara 1: 


„O, zei nemuritori! În ce țară ne aflăm? În ce oraş trăim? Ce 
fel de republică avem? Aici, senatori, aici între noi, în cea mai 
sfântă şi cea mai importantă adunare de pe suprafața 
pământului, sunt unii oameni în Stare să se gândească la 
uciderea noastră a tuturor, la pieirea acestui oraş, şi chiar a 
lumii întregi”, 


în care identificăm următoarea ordine ascendentă a argumentelor: 
argument puternic la început (uciderea senatorilor) — argument 
mai puternic în continuarea argumentării (uciderea tuturor locu- 
itorilor Romei) — argument foarte puternic la sfârşit (uciderea 
lumii întregi). 


7 Michel Meyer este cel care face această analogie: „cele patru momente ale 
retoricii, care sunt inventio, dispositio, elocutio şi memoria se vor transforma astfel 
şi vor da naştere celebrelor reguli ale metodei lui Descartes, ele însele în număr 
de patru“ (Michel Meyer (sous la direction), Histoire de la rhetorique des Grecs ă 
nos jours, Librairie Generale Franqaise, Paris, 1999, p. 13). 

Există şi o altă posibilitate, sugerată de altfel de Quintilian, 
care îl evocă pe Homer, posibilitate care se concretizează în aşa- 
numita „ordine homerică a argumentelor”: începem cu argumente 
puternice, continuăm cu altele mai puțin puternice, sfârşim cu 
argumente foarte puternice. În acest fel, se evită situaţia de ordine 
descendentă şi se încheie pledoaria în mod apoteotic. Aşa se 
întâmplă, după opinia noastră, în secvența următoare din dis- 
cursul lui Napoleon în faţa armatei înaintea campaniei din Egipt: 


„Soldaţi! Europa îşi ținteşte privirile asupră-vă! Aveţi a înde- 
plini mari datorii, a da bătălii, a învinge osteneli, pericole; veți 
face mai mult decât aţi făcut pentru prosperitatea patriei, 
fericirea oamenilor şi propria voastră glorie. [...] Geniul liber- 
tății, care a făcut, de la naşterea sa, republica arbitra Europei, 
voieşte ca ea să fie şi a mărilor şi a naţiunilor celor mai 
îndepărtate”, 


care beneficiază de următoarea organizare a argumentelor: 
argument puternic („Europa îşi ținteşte privirile asupră-vă”) — 
argumente mai slabe („aveți a îndeplini mari datorii”; „aveţi a da 
bătălii”; „aveţi a învinge osteneli“; „aveţi a învinge pericole”) — 
argumente puternice („veţi face mai mult decât aţi făcut pentru 
prosperitatea patriei“; „pentru fericirea oamenilor”; „pentru 
propria voastră glorie”) = argumente foarte puternice („geniul 
libertăţii a făcut republica arbitra Europei”; „voieşte ca republica 
să fie arbitra mărilor şi a naţiunilor celor mai îndepărtate”). 


4. Organizarea afectivă a argumentelor 


(a) Resursele afectivității: ce ne spun psihologii? Este un 
truism afirmaţia că emoțiile, sentimentele, afectivitatea în genere 
au un rol deosebit în viaţa omului, în manifestarea şi dezvoltarea 
personalității. Un individ cu o afectivitate puternică, canalizată şi 

valorizată pozitiv, are toate şansele să se adapteze mai uşor la 
contextul social în raport cu un altul având o afectivitate scăzută. 
În definitiv, afectivitatea este „mediul” în care se derulează toate 
celelalte procese psihice şi întreaga practică acţională a omului. 
Şi, e bine de remarcat, afectivitatea nu lucrează întotdeauna şi 
exclusiv pe direcţia pozitivă a ierarhizării personalităţii: la fel de 
bine cum poate fi un factor favorabil al manifestării individului 
în colectivitate, ea poate fi şi un factor de risc ce e în stare să 
genereze, eufemistic vorbind, asperități în relaţiile cu alteritatea. 
Un distins psiholog, care s-a ocupat printre primii la noi de 
investigarea afectivității, nota: 


„Echilibrul psihic nu este, în fond, decât echilibru afectiv. Un 
câmp afectiv este cu atât mai labil, cu cât tensiunea lui este 
mai înaltă; el este susceptibil să-şi schimbe valoarea în una 
contrarie. O iubire pasională se poate transforma mai uşor în 
ură decât o iubire potolită. O dragoste puternică, izbindu-se 
de bariera lipsei de reciprocitate, se îndreaptă cu aceeaşi tărie 
împotriva persoanei anterior iubită. Afectivitatea constituie 
unul din etajele inferioare ale personalității şi de aceea persoa- 
nele slab integrate, cu sisteme psihice insuficient subordonate 
funcţiilor superioare ale caracterului, sunt şi cele mai insta- 
bile. Instabilitatea personalității cu drept cuvânt este o instabi- 
litate emotivă” (Vasile Pavelcu, Caracterele afectivității, în: 
Cunoaşterea de sine şi cunoaşterea personalității, EDP, Bucureşti, 
1982, p. 117). 


Ne imaginăm că afectivitatea, cu toate componentele ei 
(emoţii, sentimente), constituie, atunci când e valorificată eficient 
şi productiv, una dintre sursele cele mai importante de influențare 
a celorlalţi. A transmite, prin mijloace diferite, o emoție puternică 
înseamnă a pune stăpânire, în mare măsură, pe dimensiunile com- 
portamentală şi acțională viitoare ale destinatarului, a-l asocia 
unei idei, a-l determina la acțiune pentru a pune în practică o 

proiecţie aşteptată. A determina la celălalt un sentiment puternic 
şi de durată înseamnă, cel puţin pentru cel care l-a impus, un cont 
mereu deschis pentru relaționări şi pentru comportamente 
viitoare în favoarea intervenientului, agentului. 

Că afectivitatea este o sursă de influenţă şi de înstăpânire a 
celuilalt, aceasta e în afara oricărei îndoieli. Dar lucrul acesta este 
cât se poate de evident - şi a şi fost relevat cu insistenţă - în ra- 
portul dintre individ şi mase (mulţimi). În genere, indivizii 
puternici, liderii carismatici care s-au manifestat şi au rămas ca 
personalități în istorie, fie ele valorizate pozitiv (Napoleon, 
Churchill, Roosevelt, Ioana d'Arc) sau negativ (Nero, Caligula, 
Hitler), au acţionat asupra popoarelor, maselor în general, supra- 
licitând dimensiunea emoțională şi sentimentală a acestora. 
Certamente, exagerând poate într-o anumită măsură, cel care a 
pus bazele studiilor moderne privind psihologia mulțimilor ne 
atrage atenţia că: 


„Bune sau rele, sentimentele manifestate de către o mulţime 
prezintă dublul caracter de a fi foarte simple şi foarte exage- 
rate. Din acest punct de vedere, ca şi din atâtea altele, indi- 
vidul în starea de mulţime se apropie de oamenii primitivi, 
inaccesibili la nuanţe, văzând lucrurile în mare şi necunos- 
când tranzițiile. În mulţime, exagerarea unui sentiment este 
fortificată prin faptul că, propagându-se extrem de rapid pe 
calea sugestiei şi contagiunii, aprobarea, al cărei obiect devine 
sentimentul, îi sporeşte considerabil forța” (Gustave Le Bon, 
Psihologia maselor, Editura Ştiinţifică, Bucureşti, 1991, p. 32). 


Individul a sesizat lesne că poate acţiona asupra celuilalt 
prin intermediul afectivității. A căutat în permanenţă căile cele 
mai eficiente şi mai sigure de a pune în valoare această sursă de 
influenţă, atât de fascinantă uneori. Şi le-a găsit. 

(b) Raționamentul intelectiv şi raționamentul afectiv. În 
1905, psihologul francez Theodule Ribot şoca publicul avizat, dar 
poate mai mult tagma specialiştilor formați la şcoala axioma- 
ticilor modernităţii târzii, printr-o lucrare ce voia să prindă sub 
incidența aceluiaşi demers explicativ două domenii, pentru mulți 
ireconciliabile - logica şi psihologia afectivității: La logique des 
sentiments. 

Cum este posibil a împăca - se întrebau scepticii - disponi- 
bilitatea pentru ordine, rigoare, sistematizare şi deductibilitate 
caracteristică oricărui demers serios în domeniul logicii cu 
această diversitate de forme şi manifestări ale afectivității care, 
pentru mulţi, era semnul că aici orice încercare de ordine este 
sortită eşecului? Ribot a trecut peste prejudecăţi şi mai ales peste 
argumentul autorităţii (să nu uităm că, la începutul secolului al 
XX-lea, atunci când a apărut cartea lui Ribot, se manifestaseră 
creator personalitățile cele mai puternice în domeniul logicii de 
inspiraţie axiomatizată şi formalizată: Russell şi Hilbert) şi a 
încercat acest mariaj, pentru mulți de-a dreptul de neconceput. 

Primul pas pe care autorul îl face este instituirea unei 
distincţii între raționamentul intelectiv (la Ribot, intelectual) şi 
raționamentul afectiv (la Ribot, emoţional). Să încercăm o explicare 
sumară a acestei distincții. În general, a raționa înseamnă, într-o 
perspectivă strict logică, a construi o înlănțuire de idei, astfel încât 
din unele care ne sunt date ca adevărate să deducem altele pe care 


% „De vreo patruzeci de ani, însă, s-a produs o intervertire de roluri şi psiho- 
logia pare dispusă să-şi ia revanşa. Mulţi autori contemporani pledează în 
favoarea ei; ei susțin că psihologia reprezintă trunchiul faţă de care logica nu 
este decât o ramură, cartea în care studiul raționamentului nu constituie decât 
un capitol, că, într-un cuvânt, logica nu este decât o parte detaşată şi speciali- 
zată a psihologiei. Logicienii puri au protestat, iar afirmaţia de mai sus a provo- 
cat o dispută care încă mai durează. Cum aceasta este destul de indiferentă 
pentru subiectul nostru, cred că este inutil s-o rezumăm şi să ne implicăm în 
polemică” (Thâodule Ribot, Logica sentimentelor, ESE, Bucureşti, 1988, p. 33). 


Dispositio sau arta organizării argumentelor 245 


le considerăm adevărate în virtutea adevărului primelor şi a 
legăturilor lor cu cele deduse. Totul se petrece pe dimensiunea 
strict rațională a individului, în ceea ce am putea numi intelecția 
sa. Avem, în acest caz, de-a face cu raționamentul intelectiv. Totuşi, 
cel care pune în mişcare un raționament sau o încrengătură de 
raționamente este omul. El nu este numai raționalitate. Peste 
dimensiunea rațională a personalităţii individului se suprapun 
întotdeauna şi alte componente, unele destul de puternice şi 
importante. Una dintre aceste componente se concretizează în 
dimensiunea afectivă a individului. Dacă un raționament se 
derulează în condiţii de stres, în condiţii de emoţii puternice, în 
contextul unor sentimente adânci, este sau nu este influenţat - în 
desfăşurarea şi, mai ales, în consecinţele lui - raționamentul? 

Răspunsul este afirmativ. În mod cert, raționamentul pe 
care-l pune în practică un individ stă sub influenţa - mai mare 
sau mai mică - afectivității sale. Un astfel de raționament poartă 
numele de raționament afectiv. De altfel, filosoful Ion Petrovici, 
într-un curs de logică pe care l-a ținut studenților de la Universi- 
tatea din laşi la începutul secolului al XX-lea, a atras atenţia că 
nu există diferenţă între indivizi în ceea ce priveşte aplicarea 
regulilor gândirii corecte şi ale funcţionării raționamentelor. El 
opinează că diferențele pe care le constatăm uneori nu se da- 
torează raționamentului logic, care, chipurile, ar fi diferit, ci com- 
plexului de sentimente de care omul este dominat într-o situație 
de raționare sau alta”. De o manieră care nu lasă loc la comen- 
tarii, Petrovici afirmă că: 


„„.omul se conduce de sentiment. Preceptele rațiunii, lipsite 
de o componentă afectivă, rămân litere moarte. Atunci, ceea 
ce poți face, dacă vrei ca dreapta judecată să te ducă - în afară 
că trebuie s-o cunoşti bine --este să-i alipeşti un sentiment, şi 


? lon Petrovici, Curs de logică, Editura Institutul European, laşi, 2000, pp. 55-56. 

încă un sentiment puternic, capabil să precumipănească inten- 
sitatea altor pasiuni. Fireşte, acel sentiment trebuie să rămâie 
în serviciul gândirii şi nu - ca în logica afectivă — să ia pe 
aceasta în serviciul lui” (Ion Petrovici, Contribuţii la utilitatea 
logicii, Convorbiri literare, No 11 şi 12, 1905, pp. 1116-1117). 


Organizarea argumentelor înseamnă, cum am văzut, pune- 
rea în mişcare a unei mulțimi de raționamente (structurate pe rela- 
țiile de condiționare suficient-necesară, opoziţie contrară şi opo- 
ziție subcontrară) în vederea coroborării cât mai profitabile cu 
scopul susținerii sau respingerii unei teze. În măsura în care peste 
traiectul intelectiv al raționamentelor se suprapun dominante 
afective, organizarea argumentelor se va realiza şi în virtutea jocu- 
lui şi influenţei acestor stări afective asupra parcursului rațional. 

(c) Mecanismele întemeierii afective. În încercarea de a 
determina specificitatea întemeierii în raționamentele afective, 
vom recurge la un paralelism între ceea ce am numit raționament 
intelectiv şi raţionament afectiv. În cazul raţionamentului 
intelectiv, vom avea în atenţie cu precădere deducţia, caz în care 
vom determina comportamentul celor două forme de bază: 
raționamentul propoziţional şi raționamentul silogistic. Avem 
raționamentul: 


Dacă elevii au emoții puternice, ei se concentrează mai greu la examen 
Elevii care susțin astăzi examenul au emoții puternice 
Deci: Elevii care susțin astăzi examenul se concentrează mai greu 


Acest raționament are drept premise o propoziţie compusă 
(„Dacă elevii au emoții puternice, ei se concentrează mai greu la 
examen”) şi o propoziţie simplă, care e afirmată şi care e una 
dintre componentele propoziției compuse („Elevii care susțin 
astăzi examenul se concentrează mai greu”). Pe aceste două pre- 

mise se întemeiază concluzia („Elevii care susţin astăzi examenul 
se concentrează mai greu”). 

În baza cărui temei putem deduce concluzia din premisele 
date? Altfel spus, cine justifică faptul că putem susține caracterul 
adevărat al concluziei în baza caracterului adevărat al premi- 
selor? O analiză a structurii acestui raționament ne poate duce la 
răspuns. Propoziția compusă („Dacă elevii au emoții puternice, 
ei se concentrează mai greu la examen”) este formată din două 
propoziţii simple („Elevii au emoții puternice” şi „Elevii se 
concentrează mai greu la examen”). Cum se determină, cum se 
influențează ele reciproc din punctul de vedere al valorilor de 
adevăr? 

Dacă este adevărat că „Elevii au emoții puternice”, atunci, 
în mod necesar, este adevărat şi că „Elevii se concentrează mai 
greu la examen”. Prin urmare, într-o primă aproximare, am 
descoperit că adevărul primei propoziţii atrage după sine 
adevărul celei de-a doua. Dacă este fals că „Elevii se concen- 
trează mai greu la examen”, atunci, în mod necesar, este fals şi că 
„Elevii au emoții puternice”. Într-o a doua aproximare, am des- 
coperit că falsitatea celei de-a doua propoziţii atrage după sine 
falsitatea celei dintâi. Cel puţin pentru ceea ce vrem să arătăm 
aici ne este de ajuns: suntem în prezenţa unei relații de condi- 
ționare suficient-necesară între cele două propoziţii simple: 
prima este condiţia suficientă, cea de-a doua este consecinţa 
necesară a ei. Actul de întemeiere a concluziei se concretizează în 
relația de condiționare suficient-necesară dintre cele două propoziţii, 
care ne spune că adevărul celei dintâi atrage după sine adevărul 
celei de-a doua. Ştim că prima este adevărată (este afirmată în 
premisa a doua), prin urmare a doua trebuie să fie în mod 
necesar adevărată. Şi, deci, poate fi afirmată în concluzie. Cum 
am arătat în altă parte, în plan argumentativ (adică dacă trans- 

A ————— —— 


formăm premisele în probe şi concluzia în teză), suntem în 
prezenţa susținerii unei teze. 

Dacă urmăm celălalt traiect al relației de condiționare 
suficient-necesară dintre cele două propoziţii simple, valori- 
ficând trecerea de la falsitatea consecinţei la falsitatea condiţiei, 
atunci raționamentul ia următoarea înfăţişare: 


Dacă elevii au emoții puternice, ei se concentrează mai greu la examen 
Elevii care susțin astăzi examenul nu se concentrează greu 
Deci: Elevii care susțin astăzi examenul nu au emoţii puternice, 


unde, după cum putem lesne constata, afirmarea falsității celei 
de-a doua propoziţii atrage după sine afirmarea falsităţii celei 
dintâi. Suntem, din punct de vedere argumentativ, în prezența 
respingerii unei teze. 

Pe scurt, fără a mai intra în alte detalii şi ilustrări posibile, 
întemeierea raționamentului intelectiv de tip propozițional se face 
în baza relaţiilor de determinare alethică dintre cele două propo- 
ziţii simple care alcătuiesc propoziţia compusă: condiționare 
suficient-necesară, opoziţie contrară, opoziţie subcontrară. 

Mecanismul este asemănător şi în cazul raționamentului 
silogistic, cu specificaţia că, în acest cadru, condiționarea este 
înlocuită cu incluziunea, iar opoziţiile sunt înlocuite cu exclu- 
ziunile. Fie silogismul: 


Scriitorii sunt imaginativi 
Poeţii sunt scriitori 
Deci: Poeţii sunt imaginativi. 


Care e temeiul pentru care putem declara că propoziţia- 
concluzie („Poeţii sunt imaginativi”) este adevărată? Analiza 
premiselor „Scriitorii sunt imaginativi”; „Poeţii sunt scriitori”) ne 
arată următoarea dinamică a noţiunilor angrenate: 

Sc 
PS 


Pc 


unde S, |, P sunt notaţiile pentru noțiunile „scriitor“, „om 
imaginativ”, „poet”. Această dinamică a incluziunii noțiunilor 
date una în cealaltă ne duce în mod necesar la una şi aceeaşi 
constatare: noțiunea „poet” trebuie să fie inclusă în noțiunea „om 
imaginativ”. Fundamentul întemeierii caracterului adevărat al 
concluziei este, în acest caz, relația de incluziune dintre noțiunile 
angajate în premise. Sunt, în plan argumentativ, în situația 
susținerii. Dacă avem silogismul: 


Oamenii oneşti trebuie elogiați 
Politicienii nu sunt oameni oneşti 
Deci: Politicienii nu trebuie elogiați 


şi vrem să analizăm temeiul pe care se sprijină adevărul con- 
cluziei, atunci vom constata că mecanismul este acelaşi, numai că 
de această dată acționează atât incluziunea, cât şi excluziunea: 


Oc E 
PO 


PqE 


de unde rezultă necesitatea unei concluzii negative. Suntem, 
argumentativ vorbind, în planul respingerii. 

Cum stau lucrurile în cazul raționamentului afectiv? Raţio- 
namentul afectiv apare când pe traiectul unui raționament inte- 
lectiv se suprapune un lanţ de trăiri afective de mare intensitate. 
Să asumăm aici conceptul de câmp afectiv, prezent în literatura 
dedicată afectivității. Câmpul afectiv este înţeles ca un „rezultat 
al colaborării dintre forțele individuale ori biologice şi cele soci- 

ale, externe ori interiorizate”!. El este configurat, individualizat, 
cum spune autorul citat, de o dominantă: câmpul afectiv se stabi- 
leşte în funcţie de dominanta stării afective a individului într-un 
anumit moment, într-un context oarecare. E destul de greu de 
susținut că un individ e dominat de ură în totalitate, în absolut 
sau e dominat de iubire în totalitate. Gradul fiecărei tonalități 
afective dă dominanta după care analizăm sau caracterizăm 
relaţiile afective ale individului. 

Ce se întâmplă în plan concret atunci când se pune în 
mişcare un raționament afectiv? Peste relaţiile de condiționare sau 
de opoziţie (proprii raționamentului intelectiv de tip propo- 
zițional) sau peste relațiile de incluziune şi excluziune (în cazul 
raționamentului silogistic) se suprapun diferite câmpuri afective. 
Acestea din urmă pot fi în concordanţă sau în discordanţă unele 
cu altele (psihologii vorbesc de asociere şi disociere). În funcţie 
de natura relației dintre câmpurile afective (concordanţă sau 
discordanţă), de forţa unuia sau altuia dintre câmpurile afective 
angrenate în raționamentul afectiv, se distribuie concluziile care 
pot fi trase şi, în consecinţă, acțiunile care se desfăşoară în con- 
tinuitatea lor. Să-l urmărim, pentru început, pe autorul invocat 
anterior într-o ilustrare cât se poate de interesantă (p. 123): 


N este o societate suspectă 
X este un om onest 
Deci: X nu poate avea nimic în comun cu N. 


Când, ne atrage atenţia Pavelcu, X şi N sunt „egal de intran- 
sigente în independenţa lor ca valori”, între ele se instalează o 
relație de respingere şi niciodată nu vor putea fi situate, ambele, în 
unul şi acelaşi câmp afectiv. Chestiunea se poate lesne vedea din 


1 Vasile Pavelcu, Cunoaşterea de sine şi cunoaşterea personalității, EDP, Bucureşti, 
1982, p. 121. 


Dispositio sau arta organizării argumentelor 251 


faptul că propoziţia-concluzie a raționamentului dat ne situează în 
prezența unei respingeri (onestitatea aparține unui câmp afectiv 
opus celui pe care l-am putea asocia societăților suspecte). Psiho- 
logul invocat ne reține atenţia şi cu celelalte două situaţii: cazul în 
care forţa afectivă a lui X este mai puternică (o onestitate foarte 
puternică va căuta, se va asocia cu societăți onorabile) şi cazul în 
care forţa afectivă a lui N este mai puternică (onestitatea lui X 
este pusă în cauză dacă concede să se asocieze cu societăți 
suspecte; dacă cedează, înseamnă că el este mai puțin onest). 
Când dominant este primul câmp afectiv, raționamentul devine: 


X aparţine lui N 
N este o societate suspectă 
Deci: X este un om suspect. 


lar dacă dominant este cel de-al doilea câmp afectiv, atunci 
ajungem la următorul raționament: 


X este un om onest 
N îl cuprinde pe X 
Deci: N este o organizaţie onestă. 


Exemplele pe care le-am preluat şi discutat pun în evidență 
modul în care câmpurile afective influențează deducerea con- 
cluziei. Să încercăm să înaintăm cu consideraţii proprii pe această 
direcţie. Fie raționamentul!!: 


Oricine se răzbună prin violenţă va fi pedepsit 
X doreşte să se răzbune prin violență 
Deci: X va fi pedepsit. 


1! Constantin Sălăvăstru, Logică şi lintbaj educațional, EDP, Bucureşti, 1995, 
p. 68. 


252 Mic tratat de oratorie 
i i —— 


Dacă facem un paralelism între parcursul intelectiv şi ce] 
afectiv ale raționamentului dat, vom constata cu surprindere că, 
nu de puține ori, parcursul intelectiv este total diferit de parcursul 
afectiv. Diferenţa este dată de forța câmpurilor afective care intră 
în combinaţie şi se asociază raționamentului intelectiv. În măsura 
în care ne conformăm parcursului logic al raționamentului, atunci 
ar însemna că dacă este adevărat că „Oricine se răzbună prin vio- 
lenţă va fi pedepsit”, în mod normal, în acţiunea practică, nimeni 
nu ar trebui să se răzbune prin violenţă. Deoarece, în urma acestui 
fapt, el va fi pedepsit. Dar nu se întâmplă întotdeauna astfel. Mai 
întâi, e de reliefat că, în acest raționament, avem trei câmpuri 
afective în relație şi în acţiune concomitentă: 


C, (dorinţa puternică O O—— Ca (teama presantă de 
de răzbunare) pedeapsă ) 


C3 (starea de renunțare 
la răzbunare violentă) 


În cvasimajoritatea situaţiilor, câmpul afectiv C2 (teama pre- 
santă de pedeapsă) constituie starea afectivă dominantă. Ea impune, 
atrage după sine în mod necesar, câmpul afectiv C3 (starea de 
renunțare la răzbunarea prin violență). Raționamentul este 
următorul: 


Oricine se răzbună prin violenţă va fi pedepsit 
X nu s-a răzbunat prin violență 
Deci: X nu va fi pedepsit. 


În cazul în care câmpul afectiv C, (dorința puternică de 
răzbunare) este cel care dă starea afectivă dominantă care se 
suprapune peste raționamentul intelectiv, atunci câmpul afectiv 
C2 (teama presantă de pedeapsă) devine dominat, nu mai poate 

impune câmpul afectiv C3 (starea de renunțare la răzbunarea 
prin violenţă), iar raționamentul va fi următorul: 


Oricine doreşte să se răzbune prin violenţă va fi pedepsit 
X s-a răzbunat prin violenţă 
Deci: X va fi pedepsit 


Este mai mult decât evident că afectivitatea joacă un rol 
important, uneori poate prea important, în actele noastre de 
raționare şi argumentare, în general în acţiunea de influențare a 
celorlalţi. Să-l invocăm din nou, cum am făcut-o adesea, pe 
Quintilian: 


„Nu numai prin vorbe, dar şi acţionând într-un anumit fel 
putem stârni lacrimi. Tocmai de aceea a rămas obiceiul ca 
acuzaţii să se prezinte neîngrijiți şi mizeri şi, împreună cu ei, 
copiii şi părinţii lor. Acuzatorii, la rândul lor, arată sabia 
însângerată, oase extrase din răni, veşminte stropite de sânge, 
îşi dezleagă rănile, îşi dezvelesc trupurile biciuite. Efectul 
acestor gesturi este de obicei uriaş, fiindcă pun sensibilitatea 
auditoriului oarecum în fața crimei. De aceea toga însângerată 
a lui C. Caesar, purtată în fruntea cortegiului funebru, a stâr- 
nit furia poporului toman. Poporul ştia că Caesar a fost asasi- 
nat; trupul lui era doar acolo, pe patul funebru; totuşi, 
veşmântul lui îmbibat de sânge a redat atât de viu imaginea 
nelegiuirii, încât se părea că Caesar nu a fost ucis, ci tocmai 
atunci îl ucid” (Quintilian, Arta oratorică, II, Editura Minerva, 
Bucureşti, 1974, p. 138). 


(d) Schiţă a unei argumentări afective. Raţionamentele 
afective sunt valorificate prin intermediul discursivității. Să 
revenim la acelaşi Gustave Le Bon: 

„Abil sugestionate, mulțimile devin capabile de eroism şi 
devotament. Ele sunt chiar mai capabile de acestea decât indi- 
vidul izolat. [...]. Mulțimea nefiind impresionată decât de 
sentimente excesive, oratorul care vrea să seducă trebuie să 
abuzeze de afirmaţii tari. Exagerarea, afirmarea, repetarea, 
fără a încerca vreodată să demonstrezi ceva cu ajutorul rațio- 
namentului, sunt procedee de argumentare familiare orato- 
rilor reuniunilor populare” (Gustave Le Bon, Psihologia 
maselor, Editura Ştiinţifică, Bucureşti, 1991, p. 33). 


Un discurs abil construit, care vrea să tragă foloase din 
ceea ce se numeşte afectivitatea ascultătorilor, trebuie să inducă 
în conştiinţa acestora din urmă sentimente puternice, emoții care 
pun stăpânire pe individ şi nu-l mai lasă până ce acesta nu 
acționează în sensul şi cu rezultatele dorite. 

Una dintre formele discursivității care se pretează la a 
scoate din sentiment tot ceea ce acesta este capabil să dea este 
argumentarea. În esenţă, calea regală pentru a obţine acest lucru 
pare a fi următoarea: fiecare argument propus să fie însoțit de un 
maximum de sentiment în favoarea sau în defavoarea unei 
decizii. Şi, în fapt, cam astfel se petrec lucrurile în realitate. 

Când avocatul, în faţa completului de judecată, aduce în 
favoarea clientului său argumente de genul: „Acuzatul este sin- 
gurul întreţinător al celor zece copii pe care îi are”; „Lovit de 
Dumnezeu cu o boală incurabilă, îl mai lovim şi noi încă o dată”, 
el ştie că, din punct de vedere logico-raţional, aceste argumente 
invocate nu sunt prea puternice (ele sunt, la rigoare, argumente 
aparente: legea nu stipulează nicăieri că acei acuzați care au copii 
mulți nu trebuie pedepsiţi pentru faptele săvârşite, că cei bolnavi 
nu sunt pasibili de pedeapsă), dar mizează pe fascinanta lor 
putere de a determina emoții deosebite şi un pronunţat senti- 
ment de milă, de compasiune. Care, în funcţie de context, ar 

putea influența într-o oarecare măsură decizia judecătorilor, 
chiar abaterea lor de la calea dreaptă a raționalității. 

Vrem să trasăm conturul unei argumentări afective prin 
evidenţierea, atât cât este posibil în aceste domenii, a unor 
regularităţi ale argumentării eficiente prin valorificarea profita- 
bilă a jocului câmpurilor afective care intervin în orice act de 
decizie şi întemeiere rațională. Să pornim de la următoarea 
argumentare care valorifică argumentativ un raționament afectiv 
pe care l-am analizat deja: 


X va fi pedepsit „fiindcă X doreşte să se răzbune prin 


| violenţă 


şi 


Oricine se răzbună prin violenţă va fi pedepsit 


argumentare care asumă patru câmpuri afective diferite în 
interacțiune reciprocă: 


C2 (teama presantă de pedeapsă)  ———— Cu: (dorinţa puternică de 
răzbunare) 


C+ (starea de culpabilitate) C4 (starea de linişte) 


Câmpurile afective C3 (starea de culpabilitate) şi C4 (starea 
de linişte) sunt opționale şi se instalează unul sau altul în funcţie 
de natura deciziei (concluziei) celui care uzează de o astfel de 
argumentare afectivă (se răzbună sau nu se răzbună prin vio- 
lenţă), decizie determinată de relația dintre câmpurile afective C. 

(dorința puternică de răzbunare) şi C> (teama presantă de 
pedeapsă). 

Atragem atenţia că primele două câmpuri afective (Ci şi C2) 
sunt în discordanţă (teama presantă de pedeapsă este, din punctul 
de vedere al generării unei decizii, în dezacord cu dorinţa puter- 
nică de răzbunare prin violenţă). Prin urmare, decizia (concluzia 
argumentării, teza susținută) depinde de lupta dintre cele două 
câmpuri afective, de diferența de tensiune afectivă dintre ele şi, în 
esenţă, de care dintre aceste două câmpuri se va instala în calitate 
de dominantă a afectivității celui care pune în mişcare acest rațio- 
nament afectiv, această argumentare pasională. Dacă C, (dorinţa 
puternică de răzbunare prin violenţă) are forţa cea mai mare şi se 
instalează în calitate de câmp afectiv dominant, atunci C> (teama 
presantă de pedeapsă) va fi subordonat lui Ci, nu va mai avea 
aceeaşi forță în influențarea unei decizii, câmpul afectiv C+ se va 
generaliza şi decizia va fi luată numai în funcţie de acest câmp 
afectiv dominant. Argumentarea va fi următoarea: 


X a ignorat frica de pedeapsă fiindcă X s-a răzbunat prin violență 


şi 
Orice individ care se răzbună prin violenţă 
ignoră frica de pedeapsă 


Aceasta este, în sensul cel mai pur, argumentarea afectivă a 
celui care a luat decizia de a se răzbuna prin violenţă: dorința de 
răzbunare a fost un sentiment atât de puternic, încât a anihilat 
cel de-al doilea sentiment cu care o perioadă a mers mână în 
mână (teama presantă de pedeapsă) şi a îndepărtat argumen- 
tarea de la cadrele sale raționale. Raţional ar fi fost ca, în baza 
unei temeri presante de pedeapsă, individul să renunțe la a se 
răzbuna prin violenţă. 

Dacă, într-o altă situaţie, C2 (teama presantă de pedeapsă) 
are forţa cea mai puternică, atunci el devine câmpul dominant, se 
generalizează într-un singur câmp afectiv, atenuează sau chiar 
anulează forţa câmpului C2 (dorinţa puternică de răzbunare), iar 
decizia celui care argumentează este (sau ar trebui să fie) aceea 
de a nu se răzbuna prin violență, conform argumentării: 


X nu s-a răzbunat prin violență fiindcă  X afost dominat de teama de 
pedeapsă 


şi 
Orice individ care nu se răzbună prin 
violenţă este dominat de frica de pedeapsă 


argumentare care este similară cu parcursul rațional al raționa- 
mentului care o susține. Cum ea este rezultatul relaţiilor dintre 
câmpurile afective angajate în natura argumentelor propuse şi a 
tezei susținute, ea este, desigur, o formă de argumentare afectivă. 
Analizele la care ne-am angajat ne permit înscăunarea următoarei 
reguli: 


(1) Într-o argumentare în care sunt prezente două câmpuri 
afective discordante, teza urmează întotdeauna câmpul 
afectiv cel mai puternic, câmpul afectiv dominant. 


Într-o argumentare asistăm în permanenţă la o confruntare 
între argumentele (dovezile) fiecăreia dintre părți: acuzatorul 
vine cu probele sale privind vinovăția acuzatorului, avocatul 
produce dovezile proprii din care, pentru el, rezultă nevinovăția 
clientului. În acelaşi timp, fiecare argument este asociat unui 
anumit câmp afectiv pe care-l aduce cu sine. Evident, are loc o 
confruntare între argumente, dar şi între câmpurile lor afective. 

Judecătorul va acţiona dominat de puternicul sentiment al 
dreptăţii, pe care îl slujeşte prin profesia sa („nici un individ care 

a săvârşit fapte pe care legea le incriminează nu trebuie să 
rămână nepedepsit”), avocatul care produce argumentele de care 
am amintit anterior („Acuzatul are zece copii”; „Acuzatul e lovit 
de o boală incurabilă”) va acţiona pe principiul că mila trebuie să 
aibă o influenţă în aprecierea faptelor omeneşti. 

Fără îndoială, va acţiona aici regula pe care am enunţat-o 
anterior (teza urmează câmpul afectiv cel mai puternic), dar 
numai ca tendință generală, ca dominantă. În fapt, un fenomen 
interesant se petrece într-o asemenea situație şi el are influență 
asupra deciziei: nu se poate ca judecătorul, dominat de senti- 
mentul dreptăţii (ca judecător) şi atent la probele care-l incrimi- 
nează pe acuzat, să nu țină seama chiar deloc de sentimentul de 
milă (ca om), indusă în special prin cele două argumente 
vehiculate de avocat. În aceste condiţii, decizia lui va fi rezultatul 
unei evaluări combinative a argumentelor şi, mai ales, a stărilor 
afective pe care ele le induc. Există mărci prin care, în cazuri 
precum cel de mai sus, putem depista că decizia s-a luat prin 
evaluarea tuturor câmpurilor afective intervenite într-o argu- 
mentare (de exemplu, aplicarea unei pedepse la limita minimă). 
Ni se pare că putem institui următoarea regulă: 


(2) Într-o argumentare polemică, teza (concluzia) este rezul- 
tatul valorizării simultane (combinatorii) a câmpurilor 
afective induse de argumentele prezentate. 


S-a văzut, din discuţiile referitoare la prima regulă a argu- 
mentării afective, că în situaţia în care câmpurile afective sunt în 
discordanţă, teza urmează întotdeauna câmpul afectiv dominant. 
Ce se întâmplă dacă aceste câmpuri afective sunt în concordanţă? 
Care este conduita după care se asumă teza? Fie argumentarea: 

Elevul X a fost elogiat de fiindcă Elevul X a rezolvat, printr-o 
profesorul său de matematică soluție originală, o problemă 
dificilă de matematică 


şi 
În general, toţi cei care rezolvă, prin soluţii 
originale, probleme dificile sunt elogiaţi de 
profesorii lor 


Ce constatăm dacă analizăm această argumentare? Că ea 
conţine două câmpuri afective, concentrate în datul justificator al 
argumentării („În general, toți cei care rezolvă, prin soluții origi- 
nale, probleme dificile sunt elogiați de profesorii lor”): starea de 
satisfacţie pentru găsirea soluţiei originale şi trăirea bucuriei 
pentru faptul că este elogiat de către profesor. Ele sunt câmpuri 
afective aflate în relație de asociere. Teza pe care argumentarea o 
susține („Elevul X a fost elogiat de profesorul său de mate- 
matică”) exprimă unul dintre aceste câmpuri afective, adică un 
câmp afectiv aflat în relaţie de asociere cu cel indus de temei 
(„Elevul X a rezolvat, printr-o ideea originală, o problemă dificilă 
de matematică”). În nici un caz, în baza unei norme (fundamen- 
tul argumentării) care prezintă două câmpuri afective aflate în 
concordanţă, în asociere nu se va putea susține o teză care să-şi 
asocieze un câmp afectiv aflat în discordanţă, în disociere cu cele 
induse de fundamentul argumentării. O argumentare de forma: 


Elevul X a fost blamat de fiindcă Elevul X a rezolvat, printr-o 
profesorul său de matematică “* idee originală, o problemă 
complexă şi dificilă 


ŞI 


În general, toţi cei care rezolvă prin soluții 
originale probleme dificile de matematică 
sunt elogiați de profesorii lor 

este o eroare argumentativă nu numai din punctul de vedere al 
raționalităţii, dar şi din punctul de vedere al dinamicii câmpu- 
rilor afective care intervin şi acţionează. Considerăm că putem să 
susţinem regula: 


(3) Dacă fundamentul argumentării asociază două câmpuri 
afective, atunci teza va urma un câmp afectiv în concor- 
danţă (în asociere) cu cel al argumentului. 


Fără indoială, e posibil să fie propuse şi alte exigenţe de acest 
fel, în concordanţă cu care o argumentare se construieşte ținând 
cont şi de rolul afectivității în susținerea sau respingerea unei 
teze. Am intenționat doar să sugerăm, prin ceea ce am pus în 
evidenţă, un cadru minimal de organizare a eficientizării argu- 
mentării şi să atragem atenţia că domeniul afectivității poate fi 
luat în stăpânire explicativă şi acţională atunci cânt urmărim să-l 
influențăm pe celălalt. 

(e) Jocurile discursive ale afectivității. Cum atrăgeam atenția 
cândva, stările afective sunt induse, în cvasimajoritatea cazurilor pe 
care le avem în vedere aici, prin intermediul discursivităţii. 
Construcția unei stări afective este un proces mult mai complex şi 
mai dificil decât simpla argumentare!?. Este motivul pentru care ne 
propunem să analizăm câteva secvenţe discursive, să vedem cum 
intervin câmpurile afective în interiorul lor, să inventariem situații 
în care stările afective determină, stopează, inițiază, atenuează 
acţiuni, relații sau comportamente care, în mod normal, în afara 
unor trăiri afective de mare intensitate, nu ar avea loc. 


12 „Retorica devine atunci o parte a argumentării care vizează să pună în 
lumină relaţia subtilă care se instaurează între jocul - pantomima, ipocrizia în 
sensul etimologic al termenului - şi adevărul unui sentiment, resimţit chiar şi 
atunci când e ascuns, disimulat; emoția este cel mai bun artizan al încrederii, forţa 
sa persuasivă fiind suficientă pentru a transforma o teză în «adevăr»” (Gisele 
Mathieu-Castellani, La rliâtorique ies passions, PUF, Paris, 2000, p. 30). 

Aplicația 1: Shakespeare, Othello, Actul V, Scena 2 


„Desdemona: 


Dar mă-nspăimânți! Când îți roteşti tu oclhii, 
Ceva cumplit e-n ei! De ce m-aş teme? 
Păcate nu-mi cunosc. Simt frica totuşi. 
Othello: Gândeşte-te la vina ta. 
Desdemona; E numai 
Iubirea ce ţi-o port. 
Othello: Şi mori de-aceea! 
Desdemona: E bine-aşa. Dar despre ce e vorba? 
Othello: Batista scumpă mie, ce ţi-am dat-o, 
Lui Cassio i-ai dăruit-o. 
Desdemona: Nu! 
Pe sufletul şi viața mea, nu! Cheamă-l 
Şi-ntreabă-l! 
Othello: „..Qura i s-a-nchis! 
Desdemona: Mi-e teamă că ghicesc. E mort. Se poate? 
Othello: Îl plângi în fața mea? Piei, desfrânato! 


Desdemona: Alungă-mă, dar nu mă omori! 


Othello: 


Jos, târfo! 


Desdemona: Licide-mă, dar mâine! Noaptea asta 


Să mai trăiesc! 
Othello: O, nu! şi de te zbaţi!... 


Desdemona: Un ceas, un singur ceas! 


Othello: Nu se mai poate! 
Desdemona: Cât spun o rugăciune! 
Othello: Prea târziu!“ 


(W. Shakespeare, Otello, în: Opere complete, VI, Editura Univers, 
Bucureşti, 1987, pp. 354-355). 

Să aducem în atenţie, pe scurt, derularea evenimentelor care 
constituie structura textului shakespearian până în momentul în 
care se produce fragmentul reprodus aici. Othello, general maur 
la curtea ducelui Veneţiei, se căsătoreşte cu frumoasa Desdemona. 
lago, prototipul uneltitorului de curte, încearcă prin orice mij- 
loace să-i inducă lui Othello ideea că Desdemona îl înşală cu 
Cassio, locotenentul său. Utilizând cu dibăcie anumite probe ce 
par verosimile (batista pierdută, insistența Desdemonei pe lângă 
Othello pentru a-l readuce pe Cassio în slujbă), lago reuşeşte să 
zdruncine încrederea lui Othello în soția sa şi să facă să încol- 
țească patima geloziei. Acţiunile lui Othello, de aici încolo, vor 
sta, toate, sub semnul dominant al geloziei şi suspiciunii. Discu- 
ţia ultimă dintre Othello şi Desdemona, redată în fragmentul de 
mai sus, exprimă tocmai această stare de fapt. 

Dacă e să judecăm din punct de vedere argumentativ 
(probatoriu) lucrurile, vom constata că deciziile lui Othello (care 
sunt, pentru el, rezultatul unor teze asumate ca adevărate) sunt 
determinate aproape exclusiv de gelozia fără limite care îl domină 
din ce în ce mai mult, care se instalează pas cu pas până la a anula 
orice urmă de simţ critic în evaluarea faptelor care i se aduc la 
cunoştinţă. Să atragem atenţia asupra câtorva conduite care ne 
susțin în ceea ce afirmăm. 

lago îi strecoară în suflet această stare de gelozie şi credința 
că enunţul „Desdemona îl înşală pe Othello cu Cassio” este 
adevărat în afara oricărei îndoieli. Prin ce mijloace? Prin câteva 
„dovezi” pe care le aduce: infidelitatea recunoscută a femeilor 
venețiene („ Ascultă. Nu spun încă de dovezi. / Când e cu Cassio, 
veghează-ţi doamna / Cu ochi nici prea creduli, nici prea geloşi; / 
N-aş vrea ca firea-ți nobilă să fie, / Prin însăşi bunătatea-i, păgu- 
bită; / Fii treaz: eu îi cunosc pe-ai mei; sub cerul / Veneţiei 
soțiile fac pozne / Ce nu se-arată soților, trudind / Să tăinuie ce 
fac, nu să se-nfrâne”), coincidenţa stranie dintre previziunile 

uneltitorului („la vezi de nu-ți împuie capul doamna / Să- iei 
'napoi, puternic stăruind”) şi rugăminţile Desdemonei de a-l 
aduce înapoi pe Cassio („Om drag, şi bun, recheamă-l. / Nu, 
scumpă Desdemona; altcândva. / Curând? / Cât mai curând, de 
dragul tău. / La cină, da? diseară? / Nu diseară. / Deci mâini la 
Prânz?”), destăinuirile lui Cassio prin somn „auzite“ de lago 
(„L-aud prin somn: «lubită Desdemona, / Să ne ferim, iubirea să 
ne-ascundem”), batista primită de la Othello şi dăruită de 
Desdemona lui Cassio („Cu fragi împiestriţată, o batistă / La 
soaţa ta în mâini văzuşi cândva? / Chiar eu i-am dat-o; - a fost 
întâiu-mi dar. / Eu nu ştiu; dar cu-o astfel de batistă - / A ei, 
sunt sigur - azi văzui pe Cassio / Ştergându-şi barba”). 

Cel dominat până la capăt de sentimentul geloziei vede în 
aceste argumente semnele de necontestat ale infidelității şi 
găseşte orice pedeapsă prea mică pentru un păcat atât de mare. 
Dar un spirit cu un minimum de atitudine critică ar constata 
lesne că avem de-a face cu argumente aparente sau cu argu- 
mente false. Argumentul concretizat în propoziţia „Femeile 
venețiene sunt recunoscute prin infidelitatea lor” pus să susțină 
teza „Desdemona este o soție infidelă” este un argument apa- 
rent: nu există nici o legătură de determinare necesară între ade- 
vărul primei propoziţii (temeiul) şi adevărul celei de-a doua 
(teza). E posibil ca Desdemona să fie o excepţie între femeile 
venețiene. De altfel, suntem aici în prezența unui sofism cunos- 
cut: generalizarea pripită („hasty generalization”). Mărturia lui 
lago despre destăinuirile lui Cassio prin somn constituie, ne dăm 
seama din textul shakespearian, un argument fals (este o invenţie 
a lui lago), după cum argumentul batistei dăruite de Desdemona 
lui Cassio este tot un argument fals (la insistenţele lui Iago, 
Emilia ia batista pierdută de Desdemona şi o înmânează aces- 
tuia). Prin urmare, argumentativ şi rațional, temeiurile sunt irele- 

vante. În baza lor, Desdemona n-ar fi meritat, nici pe departe, să 
fie pedepsită într-un mod atât de brutal. 

Dar raționalitatea păleşte, rămâne de-a dreptul neputin- 
cioasă în faţa sentimentului dominant al geloziei. Othello ia o 
decizie cumplită: s-o ucidă pe Desdemona. Fragmentul pe care 
l-am redat in extenso în aceste pagini ne arată tocmai paşii rațio- 
namentului afectiv de care este dominat Othello în justificarea 
actului său: Desdemona este cuprinsă de teamă („Dar mă-nspăi- 
mânţi! / Când îţi roteşti tu ochii, / Ceva cumplit e-n ei! / De ce 
m-aş teme?”), încearcă o palidă dezvinovăţire („Păcate nu-mi 
cunosc“), Othello e copleşit de ideea vinovăţiei soţiei sale şi vede 
în această teamă o confirmare a vinovăţiei („Gândeşte-te la vina 
ta”), nici măcar mărturisirea iubirii nu mai are nici un efect liniş- 
titor („E numai / lubirea ce ţi-o port”), ci, dimpotrivă, agravează 
situaţia („Şi mori de-aceea!”), e aruncată în luptă confirmarea 
supremă („Batista scumpă mie ce ţi-am dat-o, / Lui Cassio i-ai 
dăruit-o”), orice exteriorizare a Desdemonei e semnul evident al 
vinovăţiei („Îl plângi în faţa mea? Piei, desfrânato!), timpul 
pare a nu mai avea răbdare cu cei care au greşit („Ucide-mă, dar 
mâine! Noaptea asta / Să mai trăiesc! / O, nu! şi de te zbaţi!... / 
Un ceas, un singur ceas! / Nu se mai poate! / Cât spun o rugă- 
ciune! / Prea târziu!”). 

Sub imperiul sentimentului dominant (gelozia), indus prin 
proceduri şi probe care uneori au doar aparența realității şi a 
corectitudinii, orice urmă de raționalitate este atenuată, dacă nu 
dispare complet, astfel încât decizia se conturează numai pe 


13 Să aducem aici în atenţie un gând al lui Descartes; „Gelozia este un fel de 
teamă legată de dorinţa de a păstra stăpânirea unui bun oarecare. Ea nu 
provine atât de mult din temeinicia motivelor care ne-ar face să credem că l-am 
putea pierde, cât de la marele preț pe care-l punem pe acel bun, ceea ce ne face 
să scrutăm cele mai mici pretexte de bănuială şi să le luăm drept motive foarte 
temeinice“ (Descartes, Pasiunile sufletului, ESE, Bucureşti, 1984, p. 149). 


Dispositio sau arta organizării argumentelor 265 


traiectul afectivității. Dar nu numai raționalitatea este atenuată în 
funcționarea ei, ci chiar şi alte tipuri de sentimente care ar putea 
acționa împotriva celui dominant: mila („Cer, apără-ne!”), frica 
de divinitate („Cât spun o rugăciune!”). Totul se năruie într-o 
clipă din pricina unei patimi căreia i-a căzut pradă eroul 
principal. Această patimă e redată magistral de Shakespeare. De 
altfel, aspectul e adesea subliniat de exegeți: 


„Odată stabilită identitatea dintre retorică şi poezie, formula 
lui Philip Sidnay: «Nebunule! Priveşte în inima ta şi scrie!» nu 
mai putea rămâne în picioare decât subințelegându-se pre- 
misa că poetul respectiv este un bun cunoscător al regulilor 
retoricii (= poeziei); mai mult, că ştie să supună judecății 
creierului impulsurile inimii” (Leon Leviţchi, Limba şi stilul lui 
Shakespeare, în: Shakespeare, Antologie bilingvă, Editura 
Ştiinţifică, Bucureşti, 1964, p. 19). 


Aplicația 2: Rebreanu, Răscoala, IX: Focul 


„Apoi uşa se deschise furtunos parcă ar fi sărit din țâţâni şi în 
faţa ei apăru un țăran tânăr, voinic, osos, cu căciula neagră 
înfundată țanţoş într-o parte, cu ochii negri încruntaţi, cu 
laibărul negru peste cămaşa lungă, cu nişte bocanci grei în 
picioare. Trântind uşa, Petre Petre se proțăpi înaintea Nadinei: 
- Cocoană, de ce...? 

- Ce vrei să faci?... Ajutor!... Nu!... Ajutor! 

Petre tălmăci strigătul ei ca o chemare. Sângele îi fierbea în 
vine şi-i roşise toată fața, până şi bulbii ochilor. Nu mai vedea 
nimic afară de figura ei îngrozită şi cu atât mai ispititoare, şi 
de haina albă uşoară sub care îi zărise carnea. [...]. 


î....ncveeeenvovenoecenanenneooeoeoeneeeooneeaeeeeoeeneeoeeetonooneeeeaneoeaeaaae 


Nadina avu o cutremurare dureroasă. Se mai zbătu câteva 

clipe, apoi țipetele ei deveniră tot. mai slabe, iar mâinile ei 
loveau numai ca nişte aripi plăpânde. Apoi scâncetele ei se 
transformară în gemete sacadate, dominate şi acelea de 
gâfâiturile flăcăului” (pp. 620, 621, 623). 


+ 


„Puneţi-i foc, măi, ca la Ruginoasa!... Staţi, măi, să nu plecăm 
cu mâna goală!... De ce foc, fraţilor, mai bine să ne luăm fie- 
care, că-s pline hambarele!... Dumnezeu şi Maica Precista!... 
Hai, băieți, nu pregetaţi!... Ce ţi-e frică, loane, că nu mai sunt 
boieri! 

Unul năvăli spre cerdac unde slujnicele dereticau lăcri- 
mând. Ceilalţi, ca oile, năvăliră după el. Femeile fugiră în casă 
cu țipete de spaimă. De pe uliţă soseau mereu alți țărani care 
prinseseră de veste că se strânge lumea la curte. Cei pătrunşi 
în casă se înverşunau lărmăind şi spărgând, ca şi când s-ar fi 
luptat cu nişte duşmani de moarte. Câte unul ieşea încărcat cu 
cine ştie ce lucruri care i s-au părut lui mai de preț şi pleca să 
le ducă acasă, chiuind de mulţumire, grăbit să se întoarcă, să 
mai aleagă ceva până nu se prăpădeşte tot” (p.629). 


a id 


„Învârtea toporul deasupra capului... Glasul răguşit avea 
izbucniri de trâmbiţă spartă: 

- Destul am răbdat şi am suferit! Acu vreau să mă răcoresc! 
trebuie să beau sânge de ciocoi, altfel îmi ard bojocii! 

Se repezi cu toporul în ferestrele conacului. Geamurile şi 
cercevelele se risipiră țăndări, pe rând. Ceilalţi ţărani, molip- 
sindu-se îndată de furia lui distrugătoare, se năpustiră şi ei, 
cu ce le cădea în mână, să spargă ori să dărâme ceva. Muierea 
lui Dumitru ţipa şi-şi smulgea părul că-i vor prăpădi şi 
lucruşoarele ei; în aceeaşi vreme Ileana dădu fuga în casă, să 
vadă şi ea ce s-a întâmplat cu conița Nadina. Pavel Tunsu 
ochise dintru început automobilul. Descoperind într-o maga- 

zie un târnăcop, se apucă să izbească în maşină cu atât mai 
mânios cu cât nu izbutea s-o sfărâme destul de iute şi de vizi- 
bil. Când însă băgă de seamă că a spart rezervorul de benzină, 
lăsă jos târnăcopul, smulse o mână de fân din podețul de 
lângă şopron, făcu un şomoiog, se scotoci prin buzunare până 
găsi un chibrit, aprinse binişor fânul, aşteptă niţel să ardă cu 
flacără şi pe urmă îl aruncă sub automobil, pe băltoaca ce se 
scursese între timp. O flacără albăstruie învălui deodată 
maşina, se ridică până la acoperişul de şiţe, se prelinse în 
podurile cu fân de alături. În câteva clipe acareturile erau 
cuprinse într-un nor uriaş de fum din care țâşneau limbi 
galbene în răsuciri neliniştite” (pp. 633-634) 

(Liviu Rebreanu, Răscoala, în: Liviu Rebreanu, Romane, II, 
Editura Cartea Românească, Bucureşti, 1986). 


Alese cu destulă precauţie, secvențele pe care le prezentăm 
vin să ne spună ceva despre judecata şi acțiunile unei mulțimi 
cuprinse de stări emoționale puternice, de pasiuni (în sensul cel 
mai larg al termenului), de adevărate obsesii care le cuprind 
sufletul. Evident, mulțimea acţionează prin indivizii care o 
compun sau prin reprezentanţii lor, dar care pot face - sau au 
curajul să facă - ceea ce fac numai integrați în mulțime, acolo 
unde judecata individuală este depersonalizată şi dominanta este 
sufletul colectiv. Gustave Le Bon ne atrage atenţia că: 


„Prin simplul fapt că face parte dintr-o mulțime, omul 
coboară, prin urmare, mai multe trepte pe scara civilizației. 
Izolat, poate că era un omcultivat, pe când în mulţime este un 
instinctiv, aşadar un barbar. El are spontaneitatea, violența, 
ferocitatea şi, de asemenea, entuziasmele şi eroismele ființelor 
primitive. Se apropie de acestea şi prin uşurinţa cu care se 
lasă impresionat de cuvinte, de imagini, precum şi condus la 
acte care lezează interesele sale cele mai evidente. [...] 

Renunţarea la toate privilegiile, votată de nobilime într-un 
moment de entuziasm, în faimoasa noapte de 4 august 1789, 
cu siguranţă că nu ar fi fost niciodată acceptată de nici unul 
dintre membrii săi luaţi izolat” (Gustave Le Bon, Psihologia 
maselor, Editura Ştiinţifică, Bucureşti, 1991, pp. 20-21). 


Primul dintre fragmentele aduse în atenţie îi pune față în 
faţă pe țăranul Petre Petre şi pe frumoasa de spiță boierească 
Nadina, stăpâna moşiei Babaroaga. Acţiunile care se petrec în 
acest context (şi pe care autorul le prezintă cu toată măiestria) 
sunt, ca să utilizăm terminologia lui Le Bon, de-a dreptul ira- 
ționale în raport cu consecințele posibile la care orice individ 
normal trebuie să se gândească. Cel puţin două stări afective 
acționează aici cu o putere de nestăpânit: ura viscerală față de 
tagma ciocoiască, sedimentată în timp prin fapte constante 
(învoielile dintre țărani şi moşieri făcute după bunul plac al 
acestora din urmă, lipsa pământului, munca permanentă pe 
proprietățile boierului etc.), dar zgândărită permanent prin 
diferite întâmplări, unele mai importante (botjocorirea fiicei de 
țăran Gherghina de către Aristide, fiul arendaşului), altele de-a 
dreptul nesemnificative (urecheala administrată copilului de 
către şoferul neamţ) şi dorinţa carnală care-l cuprinde pe Petre 
(„Sângele îi fierbea în vine şi-i roşise toată fața, până şi bulbii 
ochilor. Nu mai vedea nimic afară de figura ei îngrozită şi cu atât 
mai ispititoare, şi de haina albă uşoară sub care îi zărise carnea”) 
la vederea Nadinei în costumul Evei („Se răsuci pe marginea 
canapelei, îşi potrivi tălpile în papucii moi, se ridică în picioare 
şi-şi scoase cămaşa de noapte aruncând-o pe aşternut. Rămase 
goală, cum îi plăcea atât de mult să umble acasă, în dormitorul 
ei, între oglinzile care-i răsfrângeau toate rotunjimile corpului şi-i 
măguleau încrederea în frumuseţea ei”). 

Din nefericire pentru raționalitatea actelor săvârşite, cele 
două stări afective sunt în concordanţă, în sensul că ele pot fi (şi 

sunt) satisfăcute prin una şi aceeaşi decizie de a acționa. Violul la 
care se dedă Petre Petre vine să satisfacă şi ura împotriva cioco- 
ilor (este considerat un mod de a pedepsi) şi dorinţa carnală atât 
de puternică a bărbatului. Gestul este incalificabil, fireşte, din 
punct de vedere legal, dar şi moral autorul lui este culpabil. 
Individul masificat, individul care se identifică cu mulțimea nu 
mai are însă, în cele mai multe din cazuri, nici lege, nici morală, 
ci numai instinct. Acesta decide, acesta a decis în relaţia dintre 
Petre Petre şi Nadina. 

Dacă, în situaţia celor două stări afective dominante (ura 
faţă de ciocoi şi dorința carnală a bărbatului), şansa raționalității 
de a se actualiza şi a acționa era minimală, aproape anihilată, 
posibilități mai mari ar fi fost dacă ar fi intervenit şi alte stări 
afective, sau dacă una dintre cele două ar fi fost înlocuită cu o a 
treia, dar în discordanţă cu cele două (de exemplu, sentimentul 
dreptății prin justiție sau sentimentul de milă). În această situație, 
dacă, de exemplu, starea afectivă legată de sentimentul puternic 
al justiţiei ar fi fost dominantă, atunci acțiunea lui Petre Petre ar 
fi putut fi alta (a o da pe Nadina pe mâna justiției pentru a răs- 
punde pentru faptele sale). Dacă personajul ar fi fost dominat de 
sentimentul de milă, poate că nu s-ar fi pretat la un act barbar 
precum cel al violului. La el însă, odată ce a văzut-o pe Nadina 
goală, se pare că sentimentul dominant este cel al dorinței. Pe 
care şi-o satisface. 

Aceşti contrafactuali, cu care ne însoțim în sugestiile 
anterioare, nu sunt chiar atât de departe de realitatea faptică: o 
urmă de omenesc mai rămâne totuşi la acest individ, manifestată 
tardiv fireşte, prin faptul că, odată dorința împlinită, un senti- 
ment de milă îşi mai face simțită prezența, având puterea să 
adreseze Nadinei următoarele cuvinte; 

„ = Dacă ţi-e dragă viața, cuconiţă, să fugi!.. Ai auzit! Să fugi 
îndată, altfel...” 


Dar nu mai apucă să-i urmeze îndemnul: un alt țăran, 
dominat de aceeaşi patimă („Dar eu sunt văduv, mă, şi stătut 
şi...”) o siluieşte din nou, omorând-o. 

Cea de-a două secvenţă la care facem aluzie ne pune în 
situația de a descoperi de ce este capabilă mulțimea în situații- 
limită. Acţiunile ei sunt de-a dreptul haotice, se schimbă în per- 
manenţă, trec din planul binelui în planul răului şi invers într-o 
stare de inconştiență în care orice previziune este imposibilă. 
Suntem în faţa situației în care orice autoritate este detronată 
(autoritatea instituțiilor statului este paralizată: prefectul care se 
roagă de țărani să fie cuminţi, jandarmul care este luat în râs de 
către aceştia din urmă, aluzii directe sau mai voalate la răzbu- 
nare şi chiar la ucidere etc), nici chiar autoritatea morală nu mai 
are nici un rost într-o lume fără principii (nici măcar bătrânul 
boier Miron luga, care întotdeauna a fost dibaci în a stăpâni situ- 
aţiile mai delicate ale moşiei, nu mai are vreo putere), conacele 
au fost părăsite de locatari, culmea, cei care mai rezistă pe 
baricade fiind servitorii şi unii slujbaşi mai mărunți de la curte. 

În aceste condiţii, mulțimea acționează. Cum? Se dezlănţuie 
cum ştie ea mai bine. Conduita imitativă este una dintre căile cele 
mai la îndemână: ce-au făcut ceilalți să facem şi noi! „Puneţi-i foc, 
măi, ca la Ruginoasa” (țăranii de la Ruginoasa dăduseră foc 
conacului cu o seară înainte). Un individ îşi dă seama că nu e 
bine:” De ce foc, fraţilor, mai bine să ne luăm fiecare, că-s pline 
hambarele!...” Deci, într-o judecată proprie, e mai bine să furi 
decât să dai foc (e un progres, nu?): „Staţi, măi, să nu plecăm cu 
mâna goală!...” Ajutorul lui Dumnezeu e invocat, culmea, la actul 
barbar de distrugere: „Dumnezeu şi Maica Precista!...” 

Pregătirile fiind terminate, se dezlănțuie „organizarea 
acțiunii“: „Unul năvăli spre cerdac unde slujnicele dereticau 
lăcrimând. Ceilalţi, ca oile, năvăliră după el”. Totul este furat sau 
distrus după o ordine de prioritate numai de mulțime ştiută: 
„Cei pătrunşi în casă se înverşunau lăcrimând şi spărgând, ca şi 
când s-ar fi luptat cu nişte duşmani de moarte. Câte unul ieşea 
încărcat cu cine ştie ce lucruri care i s-au părut lui mai de preț şi 
pleca să le ducă acasă...”. Toată această desfăşurare, care ar 
trebui, în mod normal, să inducă o stare de jale şi de tristețe, nu 
determină decât bucurie şi fericire: „...pleca să le ducă acasă, 
chiuind de mulțumire, grăbit să se întoarcă, să mai aleagă ceva 
până nu se prăpădeşte tot”. 

Simţul conservării sociale este complet anulat. Omul nu 
poate fiinţa decât în condiţiile unei minime organizări, în condi- 
țiile respectării unor reguli elementare de conviețuire socială, cu 
o minimă autoritate care să vegheze la respectarea ordinii şi să-i 
aducă la matcă pe cei recalcitranți. Nimic din toate acestea în 
acţiunile mulțimii, aşa cum sunt ele descrise de autor: nici o 
ierarhie nu mai este recunoscută („- Oare, don' plutonier, ne dă 
pământ ori nu ne dă? Că dumneata trebuie să ştii şi, Doamne, 
bine ne-ar mai prinde, don' plutonier, de ne-ar da! - Crezi că mie 
nu mi-ar prinde bine, băiete? zise Boiangiu. Aolică!... Ori voi 
credeți că şi eu am moşii ca boierul Miron?... Sabia, şi puşca, şi 
lefşoara, fraţilor, asta mi-e moşia! - Şi ce mai pică pe de lături, 
don' şef! completă un mucalit!”). Şi nici o altă autoritate mulți- 
mea nu este în stare să întroneze. Totul este batjocorit: stratificare 
socială („boierii numai cu minciuni i-au ținut”), proprietate 
(„numai focul curăță păcatele!”). Odată pornită, mulțimea nu 
mai poate fi oprită şi toate acțiunile ei se realizează, se desfăşoară 
sub spectrul imprevizibilului. 

Cel de-al treilea fragment este, poate, cel mai pilduitor, dar 
şi cel mai dramatic prin consecinţele sale. A acționa sub patima 

dorinţei carnale este un act reprobabil, de-a dreptul imoral când se 
concretizează în viol. Dar există, totuşi, o justificare pentru ceea ce 
personajul este în stare să facă: dorința. Fără doar şi poate, justi- 
ficarea aceasta nu implică nici pe departe înlăturarea responsa- 
bilității. Dar ea există. A prăda avuţia altuia e un act imoral, e un 
act ilegal, dar el poate fi motivat într-un fel: setea de înavuțţire este 
o țară morală a individului şi puțini sunt cei care rezistă în faţa ei. 
Dar a distruge pentru a distruge nu are nici o justificare. Şi tocmai 
acest lucru se întâmplă în secvenţa pe care o discutăm: individul 
depersonalizat în iresponsabilitatea mulțimii (dacă toți fac o fără- 
delege, nimeni nu răspunde pentru ea!) distruge tot fără a 
urmări satisfacerea unui scop cât de cât conturat. 

Personajele acționează în paralel şi fiecare îl influențează 
parcă pe celălalt să meargă mai departe pe acest drum al pârjo- 
lului. Tonul este dat de Toader Strâmbu (unul dintre personajele 
romanului): „- Destul am răbdat şi am suferit... Acu vreau să mă 
răcoresc!... Trebuie să beau sânge de ciocoi, altfel îmi ard bojo- 
cii!”, care trece imediat la acțiune: fă Se repezi cu toporul în 
ferestrele conacului”). Mulțimea îl urmează ră crâcnire, ca şi cum 
faptele sale ar fi argumentele cele mai puternice („Ceilalți țărani, 
molipsindu-se îndată de furia lui distrugătoare, se năpustiră şi ei 
cu ce le cădea în mână, să apuce şi să dărâme ceva”). Iniţiatorul 
are o companie pe măsură („Pavel Tunsu ochise dintru început 
automobilul. Descoperind într-o magazie un târnăcop, se apucă să 
izbească în maşină cu atât mai mânios cu cât nu izbutea s-o 
sfărâme destul de iute şi de vizibil”). 

O contagiune a distrugerii îi cuprinde pe toți, încât fiecare 
pare că se străduieşte să găsească ceva cu care să-i întreacă pe 
ceilalți. Orice idee care încolțeşte e pusă în slujba scopului comun: 
„Când însă băgă de seamă că a spart rezervorul de benzină, lăsă 
jos târnăcopul, smulse o mână de fân din podețul de lângă 
şopron, făcu un şomoiog, se scotoci prin buzunare până găsi un 

chibrit, aprinse binişor fânul, aşteptă niţel să ardă cu flacără şi pe 
urmă îl aruncă sub automobil...”. Strădaniile sunt încununate de 
succes: „În câteva clipe acareturile erau cuprinse într-un nor uriaş 
de fum din care țâşneau limbi galbene în răsuciri neliniştite”. 
Când totul pare pierdut în mulțimea dezlănţuită, o licărire de 
speranţă îşi face loc: 


„ = Măi Petrică, ia să scoatem pe cocoana din casă, că dă focul 
peste dânsa şi ar fi mare păcat să ardă în flăcări... 

- Că bine zici, nea Matei, - aprobă repede Petre. Că oamenii 
şi-au pierdut de tot mințile!” 


5. Exordiu, narațiune, dovedire, respingere şi peroraţie 


A construi un discurs înseamnă a alege argumentele nece- 
sare susținerii sau respingerii unei teze după criterii diferite 
(veridicitate, suficiență, acceptabilitate), a organiza argumentele 
astfel alese încât ele să producă maximum de efect în funcţie de 
forța probatorie, de legătura ideatică dintre ele, de punerea în 
valoare a trăirilor afective ale publicului. Dar toate acestea se pot 
realiza prin parcurgerea anumitor etape în construcția unui 
discurs, numite încă din antichitate părțile discursului şi, cu oare- 
care diferențieri de la un autor la altul, concretizate în: exordiu, 
narațiune, dovedire, respingere şi perorație!t. Fiecare cu un rol bine 
determinat, cel puțin în accepțiunea antichității, în îndeplinirea 
scopului pentru care discursul este produs. 

Sunt valabile aceste etape în cazul tuturor tipurilor de 
discurs oratoric? Acoperă ele toate cele trei genuri oratorice? În 
tradiția antică a artei oratorice părerile sunt împărțite. Aristotel 
consideră că aceste părți ale discursului sunt universale şi, chiar 
dacă în privința ponderii sau ordinii ele pot fi diferite de la un gen 


14 Quintilian, Arta oratorică, |, Editura Minerva, Bucureşti, 1974, p. 309. 

oratoric la altul n-ar trebui să lipsească din nici un discurs. Motiv 
pentru care Stagiritul vorbeşte despre exordiile genului epidictic, 
ale genului judiciar, ale genului deliberativ, încercând să sta- 
bilească locurile comune de la care ele pornesc. Cicero, dimpo- 
trivă, pare a lega aceste etape mai mult de genul judiciar, întreaga 
sa discuţie asupra părților discursului fiind asociată relaţiei cu 
judecătorul şi legată de ceea ce se cheamă pledoarie'6, în timp ce 
Quintilian este foarte direct şi precis: părţile discursului sunt pro- 
prii genului judiciar, motiv pentru care el tratează acest subiect 
în secțiunea destinată acestui gen oratoric!7. Autorii moderni nu 
mai pot consimți la restrângerea etapelor construcției discursive 
doar la genul judiciar, considerând că ele sunt necesare în orice 
tip de discurs18. 

Evident, idealul de ordine promovat de antichitate s-a stră- 
duit să propună reguli şi etape necesare de urmat pentru a obține 
succesul în faţa publicului. Este posibil ca încadrarea în reguli, ca 
şi în etape, să fi dus în practica discursivă la succes. Astăzi însă ne 
este greu să ne imaginăm că lipsa uneia dintre etapele invocate 
sau inversarea ordinii lor ar constitui motive principale pentru 
insuccesul oratorului, pentru a declara lipsa de talent şi aptitudini 
a celui care produce discursul. Totuşi, evidenţierea etapelor de 


15 Aristotel, Retorica, III, 14, 1414b - 1416a, Editura IRI, Bucureşti, 2004, 
pp. 345-351. 

1 „Exordiile care caută să câştige sau să emoţioneze judecătorul îşi au 
originea aproape întotdeauna în «locurile» cauzei cele mai în măsură să trezească 
pasiunile. Dar nu trebuie, de la început, să le dezvoltăm în întregime: ne 
mulţumim să dăm judecătorului un prim impuls uşor; odată declanşat, restul 
pledoariei va cântări asupra lui într-o măsură decisivă” (Ciceron, De l'Orateur, 
Livre II, LXXIX, 324, Sociâte d'Edition „Les Belles Lettres”, Paris, 1927, p. 141). 

17 „Să vorbim despre genul judiciar, care este cel mai variat dintre toate, dar 
care îndeplineşte două roluri: acuzare şi apărare. După cei mai mulţi autori, 
părțile unui discurs judiciar sunt cinci: exordiul, naraţiunea, dovedirea, 
respingerea, perorajia” (Quintilian, op. cit., 1, p. 309). 

18 Joalle Gardes-Tamine, La rhâtorique, Armand Colin, Paris, 2002, pp. 100-111. 

care am amintit e un semnal cu privire la imperativul ordonării 
într-un domeniu în care, pentru mulți, inspiraţia este singurul 
criteriu după care se conduc când vorbesc în public. 

(a) Exordiul constituie începutul unui discurs, elementul 
prin intermediul căruia oratorul ia primul contact cu auditoriul 
său. Ce rol are, în general, exordiul? Aşa cum a subliniat retorica 
tradițională, cu ajutorul exordiului oratorul încearcă captarea 
bunăvoinţei publicului. Acel captatio benevolentiae este întotdeauna 
prezent în conştiinţa oratorului şi necesar pentru ca toate celelalte 
elemente să-şi facă efectul la nivel maxim, indiferent de natura 
auditoriului: adunare (genul deliberativ), judecător (genul judi- 
ciar), mulțime (genul epidictic). 

Dacă analizăm exegezele clasice ale domeniului (Aristotel 
Cicero, Quintilian), constatăm la toți o preocupare constantă 
privind un răspuns la întrebarea: de unde îşi trage seva exordiul? 
Deşi e dificil, dacă nu chiar imposibil, de făcut ordine şi de epuizat 
sursele, efortul exegeților s-a oprit pe rând la orator, cauză, audi- 
toriu, adversar etc. Astăzi însă, în condiţiile în care are loc o diver- 
sificare aproape fără limite a instanţierilor discursive, a încerca 
stabilirea modalităților prin care se poate contura exordiul pare un 
travaliu fără şanse de izbândă. Câteva ilustrări ar putea să ne dea 
o imagine asupra dificultății de a stăpâni această chestiune. 
Uneori, exordiul îşi are originea chiar în cauza care este supusă 
dezbaterii pe parcursul derulării discursului. Aşa îşi începe 
Cicero discursul din CaHilinara 1: 


„Până când, în sfârşit, Catilina, vei abuza de răbdarea 
noastră? Cât timp nebunia asta a ta îşi va mai bate joc de noi? 
Până unde se va dezlănțui îndrăzneala ta neînfrânată? Nu te- 
au mişcat oare nici garda de noapte a Palatinului, nici străjile 
oraşului, nici teama poporului, nici adunarea grabnică a 
tuturor oamenilor de bine, nici acest loc foarte apărat destinat 
şedinţei senatului, nici chipurile şi privirile senatorilor?”, 

secvență prin care marele orator roman ne aduce în prim-plan 
chiar problematica pe care o va susține şi argumenta pe parcursul 
întregului discurs: condamnarea conspirației lui Catilina. Intenţia 
este cât se poate de evidentă: a puncta clar ce doreşte înseamnă a 
atrage cât mai mulți senatori de partea sa. 

Alteori, exordiul n-are nimic în comun cu tema care se 
dezbate, dar, deşi e departe de temă, ingenios ales el e capabil să 
influențeze orgoliul auditoriului şi să-l facă, ab initio, destul de 
binevoitor cu oratorul chiar înainte de a şti despre ce este vorba. 
Aşa procedează, de exemplu, Titulescu, într-o introducere mai 
largă la o conferinţă ținută la Universitatea din Cambridge (19 
noiembrie 1930): 


„Cum aş putea să vă exprim mai bine, domnule Rector, recu- 
noştința mea pentru cuvintele prea binevoitoare cu care m-ați 
prezentat acestei distinse adunări şi cum aş putea să vă mul- 
țumesc mai bine, doamnelor şi domnilor, pentru călduroasa 
dv. primire decât începând conferința mea printr-un act de 
sinceritate, printr-o adevărată mărturisire? 

Mărturisesc că am avut ezitări să primesc amabila invita- 
țiune de a vorbi azi în faţa dv. Vă voi spune numai două din 
rațiunile care m-au făcut să ezit. 

Prima derivă din faptul că sunt chemat să fac, timp de o oră 
în limba engleză, o conferinţă în stil universitar. Grea încercare 
pentru cineva care acum câţiva ani nu cunoştea o vorbă din 
limba lui Shakespeare şi risca să moară de sete pentru că nu 
ştia cum se cere, pe englezeşte, un pahar cu apă! [...] 

A doua rațiune de ezitare este de ordin mai substanţial. 
Am vorbit în multe țări, îndeosebi în țara dvs., am vorbit în 
multe mediuri, dar n-am vorbit niciodată la Cambridge. Cum 
trebuie să vorbească cineva la Cambridge? [...]. Ei bine, voi 
vorbi la Cambridge aşa cum aş vorbi studenților mei de la 
Bucureşti. Cer iertare eminenților profesori aici prezenţi, dacă 
le spun că ei îmi inspiră mai puțină teamă decât studenții! 

Profesorii au experiența vieţii: ei sunt indulgenţi! Studenţii, 
dimpotrivă, în aspiraţia lor către absolut, sunt în toate țările 
cei mai teribili judecători!” 


Cu un elogiu subtil al Universității Cambridge („Cum 
trebuie să vorbească cineva la Cambridge?”), chiar al spiritului 
englez („Grea misiune pentru cineva care acum câţiva ani nu 
cunoştea o vorbă din limba lui Shakespeare...”), al publicului 
majoritar format din studenţi („Studenţii, dimpotrivă, în aspiraţia 
lor către absolut, sunt în toate țările cei mai teribili judecători”), 
bunăvoința auditoriului este ca şi asigurată. 

Există situaţii în care exordiul se concretizează în consi- 
derații de ordin mai general, în care se încadrează şi cazul ce 
constituie subiectul de dezbatere al discursului propriu-zis. Aşa 
procedează, de exemplu, Delavrancea, în pledoaria la procesul 
Caragiale-Caion: 


„Cazul pe care îl judecaţi dovedeşte, din nenorocire, că o 
natură rea nu se îndreaptă din învățătură, că învățământul 
umanitar şi universitar uneori înmulțeşte naturilor perverse 
îndeletnicirile dezonorante”, 


unde acela care l-a acuzat pe Caragiale de plagiat este prezentat 
ca o natură esențialmente rea, pe care învăţătura nu numai că n-a 
putut s-o amelioreze, dar chiar a accentuat-o în răutatea sa. 
Există cazuri în care ceea ce se prezintă a fi un exerciţiu în cadrul 
exordiului se instanţiază într-o formulă retorică de efect, prin 
care se atrage atenția auditoriului căruia discursul îi este adresat. 
O astfel de procedură regăsim la Charles de Gaulle, în cunoscuta 
Proclamație către francezi (Londra, iulie 1940); 


„A tous les Francais. La France a perdu une bataille! Mais la 
France n'a pas perdu la guerre!” 

Exordiul se poate întruchipa într-o meditație asupra condi- 
ției umane prin care ni se atrage atenţia asupra fragilității omului 
în condiţiile unei situații de criză fundamentală. Prezentăm 
începutul Proclamaţiei preşedintelui Bush, prilejuită de aniver- 
sarea a şaizeci de ani de la eliberarea lagărului de la Auschwitz: 


„În câmpul de concentrare de la Auschwitz, răul a găsit servi- 
tori zeloşi şi victime inocente. Timp de aproape cinci ani, 
Auschwitz a fost o uzină de exterminare în care mai mult de 
un milion de persoane au pierit. Aceasta ne determină să 
reflectăm la puterea răului şi la necesitatea de a-l combate 
pretutindeni acolo unde el există”. 


Sunt contexte în care elogiul oratorului la adresa unei 
persoane care a făcut un gest suprem se constituie într-o încer- 
care de captare a bunăvoinţei auditoriului şi îndeplineşte funcția 
exordiului. Cicero face un astfel de serviciu în Pro Marcello (unde 
Cicero începe cu un elogiu pentru Cezar): 


„Ziua de astăzi, senatori, a pus capăt îndelungatei tăceri pe 
care O păstrasem în vremea din urmă, nu din teamă, ci, pe de 
o parte, din cauza durerii, pe de alta din sfială, şi tot ea mă 
îndeamnă să încep a spune, cum obişnuisem altădată, ce 
vreau şi ce simt. Căci nu pot trece nicidecum sub tăcere o 
bunătate atât de mare, o blândeţe atât de neobişnuită şi de 
nemaiauzită, o măsură în toate atât de desăvârşită în 
exercitarea puterii supreme, în sfârşit, o înțelepciune atât de 
greu de închipuit şi, aş zice, divină”. 


Alte ilustrări posibile ar spori, fireşte, încrederea în ideea pe 
care deja am enunţat-o: există astăzi o diversitate de modalități de 
a intra în pielea publicului, fiecare dintre aceia care se produc 
discursiv caută mereu ceva nou prin care să surprindă. Să atragem 
atenția că sunt şi domenii ale discursivității care nu reclamă în 

mod necesar prezenţa exordiului: o prelegere ştiinţifică nu pare a 
avea nevoie prea mult de bunăvoința publicului, mai ales dacă 
acesta din urmă este unul specializat. Aceasta pentru că aici rațio- 
nalitatea este hotărâtoare, iar „atmosfera” îşi diminuează rolul 
până la anulare. Dar nu e mai puțin adevărat că există domenii în 
care exordiul (şi, implicit, funcţia de captare a bunăvoinţei audito- 
riului) sunt imperative: domeniul politicului, domeniul juridi- 
cului, domeniul educațional. 

(a) Narațiunea este acea parte a unui discurs prin care inter- 
locutorul, auditoriul în general, ia cunoştinţă cu cauza printr-o 
descriere sumară a ei. Evident, narațiunea se acomodează genului 
oratoric căruia îi aparține discursul: deliberativ, judiciar, epidictic. 
În acest cadru de înțelegere, narațiunea va însemna o descriere a 
proiectului politic sau civic pe care-l propune oratorul (în cazul 
genului deliberativ), o descriere a faptei pentru care este acuzat un 
individ (în cazul genului judiciar), o descriere a calităților sau 
defectelor celui care este elogiat sau blamat (în cazul genului 
epidictic). 

În legătură cu narațiunea se pun câteva probleme care 
constituie „locurile comune” ale retoricii tradiționale şi care au 
fost, cel puţin în parte, reluate de investigațiile moderne. Prima 
chestiune este aceea dacă narațiunea este necesară întotdeauna în 
economia construcției unui discurs. Aristotel dar şi Quintilian 
consideră că răspunsul este negativ. Dacă de multe ori naraţiunea, 
adică descrierea cauzei, este necesară, există totuşi situaţii în care 
prezența ei nu este imperativă. 

Când toată lumea cunoaşte cauza, nu e necesar să o mai 
descrii. Aristotel ne atrage atenţia că dacă cineva vrea să-l elo- 
gieze pe Ahile, nu trebuie nicidecum să descrie acţiunile lui 
Ahile fiindcă toți grecii le cunosc. Trebuie să se folosească de ele 
ca argumente pentru a-şi susține elogiul. Dacă, într-o dezbatere 
juridică, o parte a descris cauza, atunci cealaltă parte nu mai 

trebuie să uzeze de narațiune fiincică judecătorul cunoaşte deja 
cauza. Numai în eventualitatea că urmăreşte să dea o altă ima- 
gine cauzei şi pentru aceasta are nevoie de o altă construcție a 
narațiunii, poate s-o facă, altfel e de prisos. 

Aşa cum am subliniat, atunci când este necesară, nara- 
țiunea pune în contact auditoriul cu subiectul discursului. Ea 
vine să prezinte teza care va susținută sau respinsă în timpul 
expunerii. lată o scurtă secvenţă din discursul lui Cicero În 
apărarea lui Roscius din Ameria: 


„Într-adevăr, pe când acest Sex. Roscius se afla la Ameria, iar 
acest T. Roscius la Roma, pe când fiul era tot timpul pe moşie, 
căci se dedicase, după voia tatălui său, gospodăriei şi vieţii de 
țară, iar acesta era adesea la Roma, iată că Sex. Roscius e 
omorât aproape de Baia Palacină, când se întorcea de la o 
cină. Sper că din însuşi acest fapt e clar spre cine se îndreaptă 
bănuiala ticăloşiei. Dar dacă faptele înseşi nu vor face să fie 
clar ceea ce până acum e doar o bănuială, socotiţi-l la sfârşit 
pe clientul meu vinovat”, 


în care, scurt, clar şi la obiect, Cicero expune cauza pe care este 
îndreptăţit s-o apere în proces. Judecătorii vor şti cu toată 
precizia, fie şi numai din acest mic fragment, pentru ce pledează 
Cicero şi care sunt motivațiile cauzei. 

A doua problemă care se ridică în legătură cu narațiunea 
este următoarea: trebuie ea să urmeze neapărat după exordiu şi să 
preceadă dovedirea? În general, ordinea tradițională stabilită de 
tratate indică această succesiune. Dacă exordiul înseamnă un prim 
contact cu publicul prin intermediul căruia captăm bunăvoința 
acestuia din urmă, odată îndeplinit acest scop trebuie să intrăm, 
propriu-zis, în prezentarea cauzei. Prin urmare, ar fi normal ca 
după exordiu să urmeze naraţiunea. Discursurile lui Cicero, de 
exemplu, par să urmeze cu strictețe această regulă de succesiune. 

Analizele asupra lor stabilesc deja cu destulă precizie de unde 
până unde ține exordiul, de unde până unde se întinde narațiunea 
şi aşa mai departe. Dar chiar în tradiţia clasică există şi excepții. Ni 
se atrage atenţia că este posibil ca exordiul să se concretizeze într-o 
prezentare scurtă a problemei supuse dezbaterii. Prin acest scurt 
rezumat se poate obține bunăvoința publicului. În aceste condiții 
nu mai este necesară narațiunea şi se trece direct la dovedire. Ca 
în acest fragment care constituie începutul Declarației de 
independență, pronunțată de Kogălniceanu la 9 mai 1877: 


„D-lor, şi Camera, şi Senatul, la interpelările d-lor Stolojan şi 
Fălcoianu, au recunoscut că suntem în stare de rezbel, au 
recunoscut că suntem dezlegaţi de legăturile noastre cu Înalta 
Poartă. [...] În stare de rezbel cu legăturile rupte ce suntem? 
Suntem independenți: suntem naţiune de sine stătătoare”. 


Pentru discursul modern şi contemporan, e greu de susținut 
că narațiunea trebuie să urmeze exordiul, după cum e greu de 
susținut că el trebuie să parcurgă în mod necesar aceste etape. 
Totuşi, chiar şi azi, a respecta aceste exigențe minimale înseamnă a 
da mai multă ordine, claritate şi distincție unei intervenţii dis- 
cursive şi a o face, prin aceasta, mai accesibilă auditoriului. Cel 
puțin pentru cei care sunt la începutul carierei de vorbitori în 
public, efortul este un exercițiu de disciplinare a gândirii şi 
vorbirii care nu poate decât să facă bine. 

Trebuie narațiunea să preceadă dovedirea? Se pare că în 
acest punct argumente pentru sunt mai puternice. A descrie pe 
scurt cauza înseamnă a prezenta teza pe care oratorul o susține 
sau o respinge. Or, dovedirea înseamnă prezentarea probelor în 
vederea susținerii sau respingerii. E greu de înțeles cum se poate 
dovedi ceva dacă obiectul dovedirii nu e încă bine delimitat în 
conştiinţa auditoriului. Poţi să cauţi argumente, să le reții pe cele 
mai eficiente, să le organizezi în modul cel mai profitabil numai 

atunci când ştii pentru ce le utilizezi, când ştii care este teza pe 
care o susţii sau o respingi. 

Cum trebuie organizată narațiunea pentru ca ea să-şi înde- 
plinească scopul? Cel puţin două condiţii trebuie să fie îndeplinite: 
o condiție de coerență internă şi o condiție de expresivitate. Dacă aceste 
două condiţii sunt îndeplinite simultan, atunci există toate 
şansele ca succesul discursului, cel puţin din această perspectivă, 
să fie asigurat. 

Condiția coerenței interne exprimă cerința ca narațiunea să 
exprime ideile de bază ce vor fi dezbătute în discurs în ordinea 
firească a înţelegerii lor, rezultată din natura condiţionării ideilor 
într-o construcție discursivă. Cerinţa coerenței interne este impusă 
în mod necesar de imperativul înțelegerii: prin naraţiune nu 
urmărim altceva decât ca auditoriul să înțeleagă cauza pe care o 
supunem dezbaterii. Toate celelalte finalități spre care discursul se 
poate orienta (convingere, trăire afectivă, persuasiune, manipulare 
etc.) sunt estompate la nivelul naraţiunii. În general, ele se produc 
în alte etape ale construcţiei discursive, cum ar fi dovedirea (pentru 
asigurarea convingerii) sau perorația (pentru determinarea trăirilor 
afective). 

Sunt multe situaţiile care, intercalându-se pe parcursul nara- 
țiunii, pot afecta cerința coerenţei interne şi, odată cu aceasta, înțe- 
legerea. Ce să înţeleagă auditoriul din cunoscuta frază a şi mai 
cunoscutului personaj caragialian: „Industria română e admirabilă, 
e sublimă, putem zice, dar lipseşte cu desăvârşire”? Că avem o in- 
dustrie admirabilă? Că nu avem? Dacă în prezentarea cauzei 
schimbăm în permanenţă ideea pentru care milităm, îi va fi dificil 
auditoriului să „descopere“ ideile pe care le promovăm sau le 
respingem. Nici în acest caz nu stăm prea bine cu coerenţa intemă 
deoarece se încalcă un principiu elementar al raționalității. 

Dacă această condiţie a coerenţei interne ţine de fondul 
naraţiunii, de ideile pe care ea le înstăpâneşte, condiţia expre- 

sivității ține de forma în care se prezintă naraţiunea. Condiţia 
expresivității formulează cerința ca naraţiunea să exprime ideile 
în forma cea mai adecvată, cea mai plăcută, cea mai capabilă să 
atragă publicul. Forma cea mai adecvată înseamnă cel puţin 
două exigenţe. Una de tip cartezian: ideile care sunt puse în 
evidenţă prin intermediul narațiunii să fie clare şi distincte. Clare, 
în sensul că receptorul să poată sesiza rapid şi corect sensul şi 
semnificația ideilor expuse. Distincte în sensul că receptorul, prin 
descripțiile generate de narațiune, trebuie să fie capabil să 
deosebească o idee de alta, să evite posibilitatea confuziei lor. 
Avem ca exemplu din Demostene, discursul Pentru coroană: 


„Când Filip, cutreierând pretutindeni, subjuga pe iliri, 
triballi şi chiar pe unii dintre greci şi strângea în mâna sa forțe 
numeroase şi importante, când din cetăţile greceşti porneau 
spre Macedonia, datorită libertății oferite de pace, soli care 
erau corupți cu bani - Eschine era unul dintre aceştia - atunci 
toţi aceia împotriva cărora Filip făcuse aceste pregătiri fură 
atacați”, 


în care două idei sunt expuse cât se poate de clar pentru ca oricine 
să înțeleagă: Filip este un uzurpator iar Eschine este aliatul, 
sprijinitorul său. 

A doua exigenţă este de tip estetic: ideile să fie exprimate cât 
mai frumos posibil. Frumusețea sensibilizează auditoriul, îl scoate 
din platitudine şi banalitate şi îl înalță în sfera trăirilor unice. Este 
motivul pentru care tratatele recomandă, în general, o preocupare 
deosebită şi constantă pentru a da frumuseţe discursului. Fără 
îndoială, narațiunea are drept scop principal înțelegerea. Dar dacă 
această înțelegere se realizează şi cu inima prin intermediul unor 
expresii sublime, prin utilizarea unui limbaj metaforic, atunci arta 
elocinţei e servită cu şi mai multă forță: 

„E dureros să fii alungat din întreaga ta agoniseală; şi mai 
dureros să fii alungat pe nedrept; e supărător să fii înşelat de 
un oarecare, mai supărător de un aproape de-al tău; eo 
nenorocire să-ţi pierzi toate bunurile, mai mare nenorocire să 
le pierzi odată cu cinstea; e crud să fii sugrumat de un om 
brav şi cinstit, mai crud de acela care şi-a prostituat vocea 
strigând la licitaţii; e greu de suportat să fii învins de cineva 
egal sau superior ţie, mai greu de unul inferior şi decăzut; e 
de plâns să fii dat pe mâna altuia cu toate bunurile tale, mai 
de plâns pe mâna duşmanului tău; e groaznic să vorbeşti la 
judecată în apărarea vieții tale, mai groaznic să fii silit s-o faci 
înaintea cuvântului acuzatorului tău”. 


Cicero ne pune în gardă, aici într-o descriere sumară din 
discursul Pro Quinctio, printr-o scriitură în care figurile şi expre- 
sivitatea sunt prezente la fiecare pas, cu privire la tema pe care o 
susține. 

O ultimă problemă pe care vrem s-o atingem în legătură cu 
narațiunea este aceea a raportului dintre adevăr, verosimilitudine 
şi interes în organizarea descrierii faptelor prin intermediul acestei 
părți a discursului oratoric. Narațiunea trebuie să descrie faptele 
aşa cum s-au petrecut ele, în acord cu realitatea? Narațiunea 
trebuie să descrie faptele astfel încât ele să pară credibile, vero- 
simile pentru public? Narațiunea trebuie să descrie faptele de o 
asemenea manieră încât ele să satisfacă interesul sau scopul pe 
care oratorul le urmăreşte prin discursul său, chiar dacă prin 
aceasta el se îndepărtează de la adevăr? 

Într-o oarecare măsură, o parte dintre aceste probleme sunt 
atinse de Quintilian, dar ele sunt puse cu toată gravitatea lor de 
către Platon în dialogul Phaidros%. În fapt, întregul blam al lui 


19 lată ce citim în dialogul pomenit: „În privinţa aceasta, iată ce am auzit eu, 
iubite Socrate: că viitorul orator nu are nevoie să fi deprins ceea ce este adevă- 
rat şi drept, ci mai degrabă opiniile mulţimii care hotărăşte; şi nici cele care sunt 

Platon - şi al tuturor celor care l-au urmat în interpretări - la 
adresa artei de a construi cuvântări are la origini acest transcensus 
ilegitim. Să luăm însă întrebările pe rând şi să vedem dacă 
răspunsurile pot fi angajate în ambele sensuri. 

În general, naraţiunea trebuie să prezinte cauza în mod 
real, aşa cum s-a derulat, aşa cum faptele s-au petrecut în reali- 
tate. Aceasta pentru că, se ştie, adevărul este singura cale care ne 
ghidează spre o cunoaştere obiectivă a lumii. Din fals rezultă 
orice, au proclamat logicienii. Din adevăr nu. Există, desigur, 
situații când a descrie faptele aşa cum s-au petrecut nu este în 
favoarea celui care vorbeşte. Dar nimeni nu spune că este un 
imperativ ca acela care propune un discurs să iasă întotdeauna 
învingător! De obicei, fiecare orator, analizând cu atenţie şi cu 
simţ critic cauza, ar trebui să-şi evalueze şansele de câştig şi să se 
angajeze în dispută doar atunci când ele sunt cel puţin egale cu 
ale adversarului. Prin urmare, dacă inițiativa aparține oratorului, 
dacă el este liber să intre sau să nu intre în polemica discursivă, 
atitudinea cea mai adecvată ar fi aceea de a merge în direcția 
adevărului sau a renunţa dacă aceasta nu este posibil. 

Dar nu o dată individul este obligat să intre în lupta 
discursivă: eşti acuzat, prin urmare trebuie să te aperi, eşti 
conducătorul cetății, trebuie să vii în fața cetățenilor şi să le explici 
anumite lucruri, eşti la guvernare şi ai o interpelare în Parlament, 
trebuie să dai detalii în legătură cu problema pusă în discuţie, eşti 
şeful unui institut de seismologie şi s-a produs un cutremur, eşti 
obligat să ieşi în fața populaţiei panicate cu explicații. În aceste 
situații, ca şi în altele asemănătoare, chiar dacă evaluarea argu- 


în realitate adevărate sau frumoase, ci cele care sunt doar socotite astfel. Din 
cunoaşterea acestora de pe urmă se obține darul convingerii, şi nu din aceea a 
adevărului” (Platon, Phaidros, 259e-260a, în: Platon, Opere, IV, ESE, Bucureşti, 
1983, p. 462). 

mentelor îți spune că nu ai şanse să câştigi mergând numai cu 
adevărurile, trebuie totuşi să te prezinţi în faţa publicului. 

În acest punct se pun cu toată duritatea cele două întrebări: 
dacă te poți îndepărta de adevăr cu condiţia să fii credibil în faţa 
auditoriului, dacă te poți îndepărta de adevăr cu scopul de a-ţi 
promova mai bine interesul. Ambele situaţii sunt posibile. 
Faptele pot fi prezentate de o asemenea manieră încât ele să pară 
verosimile pentru populație, aceasta să le accepte şi, în anumite 
puncte, chiar să fie convinşi de justețea lor. De exemplu, valurile 
uriaşe tsunami din Asia de Sud-Est au fost explicate de autorități 
ca şi de specialişti printr-un puternic cutremur în largul 
Oceanului Indian şi toate tragediile umane care s-au petrecut 
sunt puse pe seama acestui fapt. Explicaţie verosimilă, credibilă, 
față de care nimeni n-a reacționat critic. O fi şi adevărată? Avem 
o ilustrare cât se poate de convingătoare că o explicaţie vero- 
similă, credibilă a făcut mai mult bine decât orice alt adevăr. 

Uneori, adevărul faptelor nu e convenabil pentru ceea ce 
urmărim prin intermediul discursului. Dacă suntem nevoiţi să 
intervenim, atunci suntem obligaţi să prezentăm faptele astfel 
încât ele să ne susțină în demersul nostru acțional, chiar dacă 
ştim că nu sunt adevărate. Irakul a fost atacat, printre altele, şi 
pentru că s-a spus că deține arme de distrugere în masă şi ar 
sprijini atacuri teroriste. Războiul s-a terminat, armele de 
distrugere în masă se mai caută încă („le vom căuta până le vom 
găsi”!), dar, probabil, sunt şanse puţine de a fi găsite vreodată. O 
descriere a faptelor denaturată în funcţie de interesul urmărit: 
justificarea intervenţiei militare. În general, discursul politic 
uzează din plin şi cu folos de această tehnică. 

(c) Dovedirea exprimă exigenţa ca, odată pornit un discurs 
oratoric prin intermediul căruia susţinem sau respingem o cauză, 
să producem probe concludente în favoarea susţinerii sau res- 
pingerii. Este la îndemâna simțului comun constatarea că fără 

administrarea de probe, în speţă fără dovedire, nici o încercare 
argumentativă nu este şi nu poate fi ceea ce vrea să fie, prin 
urmare nu poate să-şi atingă scopul. De altfel, Van Eemeren şi 
Rob Grootendorst au făcut din sustragerea de la dovedirea tezei 
condiţia fundamentală pentru instaurarea unei clase de sofisme 
ale discuţiei critice („sofismele de roluri ")20. 

Nu avem prea multe lucruri de spus în legătură cu dove- 
direa pentru simplul motiv că o secţiune aparte din acest capitol 
privind organizarea argumentelor a fost dedicată modului de 
structurare a argumentelor în funcţie de forţa lor probatorie, 
chestiuni care fac obiectul dovedirii. Ne vom opri, totuşi, la 
câteva exigențe de ordin general pe care trebuie să le satisfacă 
dovedirea pentru a-şi atinge scopul: convingerea interlocutorului 
cu privire la caracterul adevărat sau fals al unei teze, în speță 
susținerea sau respingerea ei. 

E de subliniat că dovedirea înseamnă producerea de probe 
(argumente) pentru public, pentru interlocutor şi nu pentru 
oratorul însuşi. Producem probe pentru a-l convinge pe celălalt, 
nu pentru a ne convinge pe noi înşine. De aceea, faptul că prin 
probele administrate noi suntem convinşi de adevărul sau 
falsitatea tezei nu este nici pe departe un semn concludent că 
interlocutorul a fost convins. Faptul că noi suntem convinşi este 
condiţia necesară pentru a-l convinge pe celălalt, nu însă şi 
condiţia suficientă! Culmea, uneori nu este nici chiar condiţia 
necesară: sunt cazuri în care oratorul numai mimează, numai dă 
impresia că este convins, dar reuşeşte totuşi să-l convingă pe 
interlocutor! Ideea care se desprinde de aici este următoarea: în 
dovedire, atenţia trebuie ațintită spre interlocutor, spre public în 
general. Spunem aceasta pentru că, nu o dată, indivizii se „îndră- 
gostesc” de argumentele pe care le consideră importante, dar 


2 Frans van Eemeren, Rob Grootendorst, La nouvelle dialectique, Editions 
Kime, Paris, 1996, pp. 132 - 140. 

care, în realitate, au un impact nesemnificativ asupra publicului! 
Iar oratorul nu-şi dă seama de acest lucru, ceea ce este o eroare 
fundamentală în arta dialecticii. 

În general vorbind, nu trebuie să se uite că dovedirea 
înseamnă mânuirea în fața publicului a două categorii de instru- 
mente: argumentele (probele) şi tehnicile de argumentare (mij- 
loacele prin care vehiculăm argumentele). Fiecare în parte (şi 
argumentele luate separat şi tehnicile de argumentare luate se- 
parat) şi toate la un loc trebuie să satisfacă anumite exigenţe. 

În legătură cu argumentele, am formulat deja cerințe sau 
criterii ale alegerii lor (veridicitate, suficiență, acceptabilitate), 
dar şi reguli de utilizare eficientă pentru fiecare categorie de 
argumente (argumente bazate pe fapte, argumente bazate pe 
exemple, argumente bazate pe autoritate, argumente bazate pe 
analogie). Pentru tehnicile de argumentare, cerința cea mai 
importantă este aceea a corectitudinii: tehnicile de argumentare 
trebuie să fie corecte, adică să respecte normele elementare ale 
raționalității. 

În mod normal, în legătură cu fiecare dintre aceste ele- 
mente care alcătuiesc substanța dovedirii se pot face erori. În 
acest caz, suntem în situația unei argumentări sofistice iar dove- 
direa nu-şi mai atinge scopul pentru care este produsă. Putem 
avea de-a face cu argumente aparente sau cu argumente false în 
condiţiile în care o dovedire ar trebui să recurgă numai la argu- 
mente reale. Uneori, ignoranţa stă la originea acestei substituții 
ilegitime: argumentele aparente şi argumentele false sunt pre- 
zentate ca argumente reale. Dar nu de puţine ori avem de-a face 
cu o utilizare intenționată a argumentelor aparente sau a celor 
false. Scopul? Inducerea în eroare a interlocutorului şi atragerea 
lui de partea susținerilor oratorului. Suntem, în acest caz, în fața 
unei grosolane acțiuni de manipulare. 

În privinţa tehnicilor de vehiculare a argumentelor, posibili- 
tatea de a greşi este aici şi mai mare deoarece ele sunt mai 
complicate, distincţia dintre corectitudine şi incorectitudine rațio- 
nală nefiind chiar la îndemâna simțului comun. Platon a subliniat, 
în acelaşi dialog, Phaidros, un lucru important: erorile se fac mai 
mult din cauza imposibilității unei distincţii nete între asemănător 
şi neasemănător: tehnicile corecte de susținere sau respingere 
seamănă cu tehnicile incorecte, motiv pentru care ele pot fi uşor 
confundate. Este facil ca oratorul să prezinte o argumentare 
printr-o tehnică incorectă, dar care seamănă foarte mult cu una 
corectă, iar publicul nu-şi dă seama că se află în fața unei erori. 

Observaţii sunt şi în legătură cu ceea ce pot face împreună 
aceste două ingrediente ale dovedirii: argumentele şi tehnicile de 
argumentare. Cel mai important lucru, în acest punct, este nece- 
sitatea de a adapta tehnicile de argumentare la natura argumen- 
telor care sunt vehiculate. Am afirmat cu alte prilejuri că nu orice 
tip de tehnică de argumentare e potrivită pentru orice clasă de 
argumente. De aici imperativul adaptabilității. Arta oratorului 
constă şi în această capacitate de a realiza acea coroborare între 
raționamentele utilizate şi argumentele pe care ele le pun în 
valoare. Pentru ilustrare, un argument bazat pe exemple se asoci- 
ază mai bine cu o tehnică inductivă decât cu o tehnică deductivă, 
neadecvată pentru manipularea exemplelor. Este adevărat că, 
aici, reguli restrictive maximale nu se pot propune, pentru că 
intervin şi alți factori care impun alegerea argumentelor şi a 
tehnicilor: domeniul în care se produce discursul, publicul 
pentru care se dezbate, circumstanţele în care se vorbeşte. 

(d) Respingerea este, poate, o rămăşiţă a faptului că, de 
obicei, aceste părți ale discursului oratoric au fost asociate cu 
precădere genului judiciar, acela care presupune în mod necesar 
acuzarea şi apărarea. Oratorul prezintă publicului teza şi probele 
prin care susține sau respinge punctul de vedere enunțat. În 

cvasimajoritatea cazurilor, publicul este un element activ, dina- 
mic, care reacționează la tot ceea ce i se propune şi, în mare parte 
dintre cazuri, nu este de acord. În general vorbind, interlocutorul 
nu acceptă dintr-odată şi ad litteram tot ceea ce i se prezintă de 
către orator, ci face o evaluare a probelor şi a modului cum au 
fost ele administrate pentru a decide dacă ele sunt adecvate şi 
convingătoare. 

A evalua o argumentare înseamnă două lucruri: (a) a deter- 
mina dacă probele utilizate respectă cerințele de adecvare (dacă 
sunt exprimate prin propoziţii adevărate, dacă sunt suficiente, 
dacă sunt acceptabile) şi (b) a determina dacă tehnicile de argu- 
mentare sunt corecte (dacă respectă cerințele elementare ale 
raționalităţii). Dacă aceste două cerinţe sunt îndeplinite simultan, 
atunci conduita normală, rațională a celui care face evaluarea ar 
trebui să fie aceea de a accepta şi asuma teza ca adevărată, de a o 
utiliza, dacă este cazul, în susținerea sau respingerea altor teze. 
Aceasta este situația dezirabilă pentru orator, pentru acela care 
supune dezbaterii teza ce este evaluată din punctul de vedere al 
întemeierii. 

Problema se complică iar demersul discursiv capătă 
înfăţişări mai complexe atunci când aceste condiţii nu sunt înde- 
plinite. Două situaţii pot fi detectate aici, ambele fiind, în grade 
diferite, forme de respingere a dovedirii. Oratorul propune o 
teză. Aduce probe în favoarea ei astfel ca interlocutorul său să o 
accepte ca adevărată. Interlocutorul face o evaluare a acestei 
argumentări şi constată că probele nu sunt suficiente, că unele 
argumente sunt aparente, că unele tehnici de argumentare sunt 
incorecte. El constată, pe de altă parte, că, deşi teza nu este susţi- 
nută de argumentele invocate şi de tehnicile utilizate, totuşi ea 
pare a fi un adevăr şi ar putea fi susținută, dar cu alte argumente 
(sau şi cu alte argumente). 

Ce ne spune această situație? Că interlocutorul a respins 
argumentele (sau unele dintre ele), a respins tehnicile utilizate 
(dacă el constată că sunt incorecte), dar nu a respins teza sus- 
ținută de orator pentru că i se pare a fi un adevăr. De aici începe 
munca proprie de dovedire a tezei pe care o consideră adevărată: 
el va căuta alte argumente mai puternice, care să respecte 
criteriile de adecvare, alte tehnici de argumentare corecte prin 
care să poată susține teza ca adevărată. Ceea ce rezultă în urma 
travaliului său este, în fapt, o alternativă la argumentarea propusă 
de orator. Fie, de exemplu, următoarea argumentare propusă 
inițial de orator: 


Acuzatul a săvârşit crima de fiindcă (1) Acuzatul era la locul crimei în 
care este învinuit = momentul săvârşirii; 
(2) Acuzatul era în relații 
conflictuale cu victima; 
(3) Acuzatul este un temperament 
coleric ce nu se poate stăpâni. 


Acela pentru care se propune această argumentare o va 
evalua şi va constata următoarele: (a) argumentul (1) exprimă o 
condiţie necesară (dar nu suficientă) a tezei care se susține (nu e 
posibil să săvârşeşti o crimă fără să fii la locul crimei în momen- 
tul săvârşirii); (b) argumentul (2) nu se încadrează în nici una 
dintre aceste relații de condiționare (poți să fii în relații conflictu- 
ale şi să nu săvârşeşti crima, după cum poți să fii în relații con- 
flictuale şi să o săvârşeşti); (c) argumentul (3) se încadrează în 
acelaşi caz cu cel anterior. Evaluatorul constată că nici unul din- 
tre argumente nu constituie condiţia suficientă a tezei, astfel încât 
din adevărul argumentului să poată fi susținut adevărul tezei. 
Totuşi, pentru evaluator, teza pare a fi o propoziţie adevărată 
(lui i se pare că acuzatul este cel care a săvârşit crima). În urma 
investigațiilor proprii, el ajunge la următoarea argumentare: 

E RI N e a O a CE O CE RE (bici lit str 


Acuzatul a săvârşit crima de fiindcă (1) Acuzatul era la locul crimei în 
care este învinuit €————— momentul săvârşirii; 

(2) Pe hainele acuzatului s-au 
descoperit pete de sânge de la 
victimă; 

(3) Amprentele acuzatului au fost 
descoperite pe corpul victimei; 

(4) Arma crimei a fost găsită la 
acuzat 


Avem aici o alternativă la argumentarea inițială: teza a fost 
păstrată, dar au fost aduse alte argumente în sprijinul ei. Fiecare 
dintre aceste argumente (cu excepția primului), dacă se dovedeşte 
o propoziție adevărată, constituie o condiţie suficientă a tezei. E 
de remarcat că, chiar dacă fiecare dintre argumente în parte mai 
poate lăsa loc la anumite rețineri în legătură cu trecerea necesară 
de la adevărul lui la adevărul tezei, coroborarea lor dă senzația 
că totul este întemeiat indubitabil: dacă şi sângele victimei e pe 
hainele acuzatului, şi amprentele lui au fost identificate pe corpul 
victimei, şi arma crimei a fost descoperită la el, şi a mai şi fost 
prezent la locul crimei în momentul săvârşirii, atunci se pare că 
nimic nu ne mai împiedică să declarăm că acuzatul este vinovat. 

O a doua situație este următoarea. Evaluatorul constată că 
argumentele propuse de orator nu sunt concludente, mai mult, 
nici chiar tehnicile nu sunt cele mai potrivite. Prin urmare, pro- 
barea trebuie respinsă. El este convins însă că nici teza propusă 
nu poate fi susținută pentru că, în opinia sa, ea este o propoziție 
falsă. Din acest punct va porni munca proprie de argumentare 
prin intermediul căreia interlocutorul încearcă respingerea tezei. 
În aceste condiţii, suntem în prezența unei contraargumentări: 
argumentele şi tehnicile inițiale sunt respinse şi, odată cu ele, şi 
teza susținută de orator. Argumentarea este următoarea: 

Acuzatul nu a săvârşit fiindcă (1) Acuzatul nu era la locul crimei 
crima de care este învinuit în momentul săvârşirii; 

(2) Acuzatul nu avea vreun interes 
să săvârşească crima; 

(3) În ziua săvârşirii crimei 
acuzatul avea întâlnire cu 
lonescu; 

(4) Martorul lonescu confirmă că 
s-a întâlnit cu acuzatul 


şi ea ne indică destul de clar că avem de-a face cu o contraargu- 
mentare: se susține o teză opusă aceleia susținută de orator; argu- 
mentele aduse ca probe sunt reale şi destul de puternice pentru a 
susține teza în cauză. 

În general, relaţiile dialogice polemice din diferite câmpuri 
de manifestare a discursivităţii (juridic, politic, filosofic) se insti- 
tuie ca argumentări şi contraargumentări reciproce. Putem găsi 
destul de multe exemple, dacă e să amintim doar dialogurile plato- 
niciene - construite în marea lor majoritate pe această structură - 
sau secvențele de polemici politice, literare, filosofice. Recurgem 
însă la un fragment din Eugen lonescu, cu stilul său inconfun- 
dabil, pilduitor pentru ceea ce vrem să evocăm aici: 


„Un entuziasm pe bază doctă este, în schimb, acela al d-lui 
Şerban Cioculescu, pur, total, constant, intransigent şi religios 
admirator al d-lui Arghezi, dulcea d-sale obsesie. 

La Adevărul, la Acţiunea, la Viața literară, la Vremea etc. 
d. Şerban Cioculescu nu scrie decât despre T. Arghezi, adora- 
tor suav şi tandru, iubindu-l ca pe o amantă, interpretându-l, 
ghicindu-l şi apărându-l (mai ales) ca o tigroaică, ori de câte 
ori cineva îi scarmănă idolul sau numai se uită urât. 

Dar şi printre defăimătorii lui T. Arghezi se impune o dârză 
selectare: d. Bogdan Duică, de exemplu, nu îl neagă pe T. 
Arghezi fiindcă d. Bogdan Duică înțelege şi propune alt model 

— 


poetic, ci fiindcă d. Bogdan Duică este prost. Nici nu îl discu- 
tăm, ci îl alungăm întristați din rândurile înaintaşilor poziţiei 
noastre. D. Bogdan Duică, printre multe altele, se speria de 
cuvântul arghezian «şezut». Dacă ar fi citit literatură străină, 
d. Bogdan Duică ar fi aflat la Moliere, Dante şi Shakespeare 
cuvântul pe şleau: cur” (Eugen Ionescu, Nu, Editura Humanitas, 
Bucureşti, 1991, pp. 12, 15) 


text în care descoperim două moduri de a argumenta că Arghezi 
este un mare poet şi că Arghezi nu contează în literatura română. 

(e) Peroraţia este, sau ar trebuie să fie, întruchiparea acelui 
finit coronat opus: după ce a captat bunăvoința publicului cu ajuto- 
rul exordiului, după ce a prezentat cauza în cadrul narațiunii, 
după ce a adus probele în favoarea ei, după ce a rezistat respinge- 
rilor interlocutorului, oratorul trebuie să încheie apoteotic, atunci 
când situaţia o cere, să lase o impresie de neşters auditoriului său. 
Aceasta se realizează, de obicei, prin intermediul peroraţiei. 

Quintilian ne atrage atenţia că două sunt scopurile perora- 
ției, fiecare discurs construindu-şi peroraţia pentru înfăptuirea 
unuia sau altuia dintre ele, mai rar reuşind să le atingă pe amân- 
două: sau face un rezumat al întregului discurs, sugestiv şi atră- 
gător pentru public, sau încearcă să inducă trăiri afective puter- 
nice, înălțătoare. Există cazuri în care peroraţia se concretizează 
într-un scurt rezumat: 


„Paris! Paris batjocorit! Paris distrus! Paris martirizat! Dar Paris 
eliberat! Eliberat prin el însuşi, eliberat prin propriul popor cu 
concursul armatelor Franţei, cu sprijinul şi concursul întregii 
Franţe, al Franţei care se bate, al singurei Franţe, al Franţei 
adevărate, al Franţei eterne” (Charles de Gaulle, Discours de 
!'Hotel de Ville de Paris, 25 aoât 1944, ă l'occasion de la lib€ration 
de Paris, http:/ /www.charlesdegaulle.org/). 

De obicei, peroraţia concretizată într-un scurt rezumat de 
efect prin care se reiau punctele esenţiale ale problematicii dis- 
cursului e preferată în situaţiile în care domeniul nu este propice 
pentru inducerea de trăiri afective (domeniul ştiinţei, domeniul 
filosofiei) sau când scopul discursului nu e acela de a determina 
sentimente (de exemplu, prelegerea universitară). În astfel de 
situaţii, peroraţia rezumativă este de mare efect şi rămâne în 
conştiinţa auditoriului multă vreme: 


„...într-un anumit fel, făceam şi eu parte din categoria pe care 
O reprezenta atât de strălucit Nae Ionescu: aceea a profesorilor 
care nu repetă un text deja pregătit de acasă, ci «gândesc 
problema» acolo, pe catedră, în fața studenţilor. Cu deosebi- 
rea - enormă - că eu nu aveam darul unic al lui Nae lonescu 
de a se face înțeles, chiar când expunea aspecte extrem de teh- 
nice; şi nu aveam nici geniul lui de a construi o lecţie ca o sim- 
fonie, fără nimic de prisos, reluând în ultimele cinci minute 
toate temele dezbătute în timpul orei şi aducându-le laolaltă, 
lă murindu-le pe fiecare în lumina întregului” (Mircea Eliade, 
Memorii, |, Editura Humanitas, Bucureşti, 1991, p. 305). 


Acesta este rostul peroraţiei, atunci când ea este de tip con- 
clusiv, de a lămuri fiecare parte care „participă“ (în sensul plato- 
nician al termenului) la subiect prin lumina întregului, prin 
stabilirea rolului şi locului în raport cu celelalte. 

În cele mai multe dintre cazuri însă, peroraţia are rolul de a 
determina trăiri afective puternice care să încline balanţa în favoa- 
rea oratorului. Aceste trăiri afective sunt de o mare diversitate şi, 
în funcţie de scopul urmărit prin discurs, se vizează altceva în 
planul afectivității. Într-un proces juridic, apărarea va încerca să 
recurgă la sentimente de milă pentru a atenua pedeapsa dată 
inculpatului sau la sentimentul de dreptate, dacă este evident că 
dreptatea este de partea sa: 

„Şi cu o ură care n-a servit nici justiția, nici societatea, v-aţi 
năpustit asupra lui cu desfrâu în expresiuni, cu ferocitate în 
accent, pe când desăvârşita lipsă de probe vă impunea 
rezerva, moderaţiunea şi cuviința... Ca pe o pradă, nu ca pe 
un inculpat, l-aţi maltratat înainte de a-l sfâşia... Şi furiei d- 
voastră n-a lipsit nici ridicula expertiză a unei ştiinţe de 
dibuieli şi de pedantism! La tortura lui nemeritată s-a adăugat 
râsul mulţimii, imposibil de stăpânit... Dar destul... Puterile 
mă părăsesc şi răbdarea juraților e pe sfârşite... Toţi suntem 
cuprinşi de acelaşi sentiment de dreptate. În conştiinţa tutu- 
ror s-a coborât aceeaşi lumină, acelaşi adevăr... ca şi când toți 
am forma o singură fiinţă enormă cu aceeaşi convingere, cu 
aceeaşi dorinţă ca să se redea amicilor şi societăţii, curat ca 
mai înainte, pe martirul unei funeste erori judecătoreşti... 
Sfârşesc, d-lor juraţi, încredinţat că în unanimitate veți zice: 
inocent!” (Delavrancea, Pledoarie în procesul Socolescu, în: Sanda 
Ghimpu, Alexandru Țiclea, Retorica: texte alese, ed. cit., p. 340). 


Acuzarea, dimpotrivă, va apela la sentimente de ură şi 
dispreț pentru acela care a săvârşit fapte reprobabile: 


„Cu aceste auspicii, Catilina, pleacă la războiul nelegiuit şi 
criminal, pentru suprema salvare a republicii, spre nenoro- 
cirea şi pieirea ta şi spre nimicirea celor ce s-au unit cu tine 
prin tot felul de crime şi prin paricid. lar tu, lupiter, care ai 
fost statornicit de Romulus sub aceleaşi auspicii ca şi acest 
oraş, pe care te numim, pe drept cuvânt, străjuitorul Romei şi 
al imperiului, îl vei îndepărta pe acest om şi pe complicii lui 
de templele tale şi ale celorlalți zei, de casele şi de zidurile ora- 
şului, de viaţa şi de bunurile tuturor cetățenilor, şi îi vei 
pedepsi cu chinuri veşnice, în viaţă şi după moarte, pe duşma- 
nii oamenilor buni, pe inamicii patriei, pe tâlharii Italiei, uniţi 
între ei printr-un pact criminal şi printr-o alianţă nelegiuită” 
(Cicero, Catilinara I, în: Opere alese, I, ed. cit., 1973, p. 290). 

În mod cert, inducerea de sentimente puternice prin inter- 
mediul peroraţiei nu se regăseşte numai în discursul care vizează 
acuzarea şi apărarea, ci şi în alte domenii ale artei oratorice: 
politică, religie, filozofie, literatură. O precauţie e bine de luat 
întotdeauna: limbajul prin intermediul căruia urmărim să deter- 
minăm sentimente la nivelul publicului să nu fie în discordanță 
flagrantă cu faptele pe care le prezentăm. Nu putem să vorbim 
înălțător despre lucruri vecine cu banalitatea, după cum nu avem 
dreptul să vorbim fără trăire despre fapte care sunt cruciale 
pentru auditoriu, pentru comunitate în genere. 


Capitolul III 


ELOCUTIO SAU ARTA ÎNFRUMUSEȚĂRII 
DISCURSULUI 


1. Frumosul în existența umană: de ce ne atrage frumosul? 


Fără a căuta întotdeauna explicații plauzibile şi teoretizări 
savante, omul a ştiut să distingă între aspectele frumoase ale exis- 
tenței sale şi cele mai puțin frumoase şi s-a ataşat, instantaneu, de 
primele, pe care le-a căutat, le-a cultivat şi le-a perfecționat, încer- 
când să facă din frumos un cadru al existenţei sale cotidiene. 
Concomitent cu înlăturarea, pe cât posibil, a tot ceea ce stânjenea 
acest spațiu de conviețuire în spiritul a ceea ce este omenesc. 
Lucrul e de observat în diversitatea împrejurărilor existențiale, 
de la situațiile cele mai banale până la manifestările care țintesc 
cultura de performanţă cu specializările ei în cele mai felurite 
domenii. Când tineri de la țară îşi pun un costum nou (sau „cos- 
tumul cel nou”) pentru a ieşi duminica în sat, o fac pentru a fi în 
spiritul frumosului de care nu se pot despărți în relațiile cu 
ceilalți, când melomanul alege dintre concertele prezentate la 
Ateneu pe cel pe care-l consideră cel mai interesant, o face şi el în 
spiritul şi sub impulsul ideii de frumos. 

Nu este cazul să intrăm în detaliile dar mai ales în pole- 
micile ce s-au purtat şi se poartă în jurul conceptului de frumos. 
Totuşi, vom gândi şi aproxima ideea de frumos prin relaționările 

cu alte idei: proporționalitate, armonie, ordine, acord cu tot ceea 
ce e natural, după cum nici legătura evidentă cu categoriile 
morale nu poate fi evitată. Un filosof de talia lui Kant ne atrage 
atenţia că: 


„Pentru a stabili dacă ceva este sau nu este frumos, raportăm 
reprezentarea nu prin intelect la obiect în vederea cunoaşterii, 
ci prin imaginaţie (asociată poate cu intelectul) la subiect şi la 
sentimentul său de plăcere şi neplăcere. Judecata de gust nu 
este deci o judecată de cunoaştere, aşadar logică, ci una este- 
tică, adică o judecată al cărei factor determinant nu poate fi 
decât subiectiv” (Immanuel Kant, Critica facultăţii de judecare, 
ESE, Bucureşti, 1981, p. 95). 


Frumosul este asociat aici cu ceea ce produce plăcere grație 
unei reprezentări prin imaginaţie la subiect. Pentru a determina 
ceea ce este frumos trebuie să eliminăm cât mai grabnic din jude- 
cata noastră tot ceea ce ar putea avea vreo legătură cu interesul, 

De ce atrage frumosul? Dacă ne poziționăm în continuitatea 
gândului Kantian, am putea răspunde relativ simplu: pentru că 
produce plăcere. E posibil ca plăcerea să fie motivul pentru care 
omul s-a însoțit întotdeauna şi pretutindeni cu ceea ce e considerat 
că întruchipează ideea de frumos. Dar trebuie să facem aici şi cu- 
venitele observaţii. Nu numai frumosul produce plăcere, ci şi alte 
elemente ale ființării umane. Unele dintre ele sunt de-a dreptul 
esenţiale pentru ceea ce înseamnă continuitatea în timp a indivi- 
dului: plăcerea sexuală, de exemplu. Cu aceasta omul nu se înso- 
țeşte chiar întotdeauna şi pretutindeni şi, ceea ce e poate mai 
important, nu e nici pe departe dispus să se afişeze în public în 
astfel de momente de consumare a plăcerii. În timp ce plăcerea 
determinată de frumos e afişată cel mai adesea şi expusă ca un 
motiv de mândrie şi apreciere din partea sa, dar şi din partea 
celorlalți. Nimeni nu te apreciază prea mult că îţi astâmperi 

plăcerea prin sex, dar toți (în orice caz, majoritatea) te vor aprecia 
dacă îţi satisfaci plăcerea într-o expoziţie a unui pictor cunoscut 
sau prin audiţia unui concert excepțional. 

De ce atitudinile acestea sunt atât de diferite? Pentru moti- 
vul că plăcerea determinată de frumos este una recunoscută de 
mare demnitate, una prin care se individualizează ființa umană 
(plăcerea sexuală există, mai mult ca sigur, şi la alte genuri de 
ființări), prin care se diferențiază chiar indivizii între ei; este, 
cum afirmă tot Kant, o „finalitate fără scop”. Referindu-se la 
satisfacția estetică produsă prin intermediul artei, Blaga, în 
limbajul său inconfundabil, sublinia: 


„Satisfacţia, ce o resimte insul ce se deschide operei de artă, 
va fi, în adâncul ei cel mai ascuns, aceea de a se simți integrat 
oarecum cu forța în modul ontologic specific şi deplin ome- 
nesc, în orizontul misterului şi al revelării. Insul e copleşit de 
actualizarea în el a unui orizont, de care el nu e străin, dar 
care s-a virtualizat sub presiunea vieţii cotidiene. În procesul 
de asimilare a operei de artă, insul, diminuat în raport cu 
«esenţa» sa, se simte devenind om deplin: arta îi prilejuieşte prin 
inițiativa simţurilor şi printr-o îmbrâncire din afară, această 
împlinire. Situaţia e susceptibilă de a fi formulată şi altfel: în 
procesul de consumare a operei de artă, individul dezlănţuie 
într-un fel în sine geneza omului. [...] O sete secretă ființează 
în noi, datorită constituţiei noastre, setea de a ne actualiza în 
orizontul misterului şi al revelării, un orizont care ne aparține 
de drept, dar pe care ni-l mutilează condiţiile vieții de toate 
zilele” (Lucian Blaga, Artă şi valoare, Fundaţia pentru litera- 
tură şi artă „Regele Carol Il”, Bucureşti, 1939, p. 60). 


Autorul ne atrage atenţia asupra unui lucru esenţial: numai 
frumosul artistic ascunde un mister de care omul este atras întot- 
deauna şi pe care ar vrea să-l descifreze. Exerciţiul în marginea 

acestei specii de frumos este explicat prin lucrul misterului şi al 
revelării. 

Pe altarul frumosului omul sacrifică interese, aspirații şi îşi 
schimbă atitudini. E simptomatic poate de amintit aici pildui- 
toarea încercare a lui Lessing de a explica frumosul în arta plastică 
a Greciei antice pe cazul grupului statuar Laocoon. Pornind de la 
observaţia lui Winkelmann cum că durerea exprimată de trupul 
lui Laocoon nu se reflectă în nici un fel în expresia feţei sau în 
atitudine, aşa cum sunt ele redate în grupul statuar amintit, 
Lessing consideră că ideea de frumusețe perfectă, pentru care au 
militat atât de mult vechii greci, e direct răspunzătoare de această 
modalitate de a reda durerea fizică: 


„.„.Orice vine în raport cu artele plastice, dacă nu se acordă cu 
ideea de frumos trebuie să fie complet înlăturat, iar dacă se 
acordă, să fie cel puţin subordonat. [...]. Maestrul voia să înfă- 
țişeze frumusețea supremă în condiţiile date ale durerii fizice. 
Durerea, în toată deformația ei vehementă, nu putea fi îmbi- 
bată cu frumusețea. Artistul a trebuit deci să micşoreze dure- 
rea, să potolească țipetele până la a face din ele suspine; nu 
pentru că strigătul e semnul unui suflet de calitate inferioară, 
ci pentru că sluțeşte fața într-un mod respingător” (Lessing, 
Laocoon, în: De la Apollo la Faust, Editura Meridiane, Bucureşti, 
1978, pp. 95-96). 


Avem o ilustrare a faptului că, prin puterea sa de fascinaţie, 
frumosul e în măsură să comande mijloacele de realizare a ceea 
este întruchiparea frumosului! 


2. Conceptul de stil 


Conformându-se regulii generale după care frumusețea 
oricărei creații umane atrage publicul şi îl impresionează, aceia 
care s-au ocupat de analiza discursurilor au reiterat ideea că un 

discurs frumos conceput şi realizat, produs într-o limbă care să 
facă plăcere ascultătorului, are toate şansele să influențeze mai 
mult decât un altul în care locurile comune şi banalitatea abundă. 
Conceptul de stil este acela care întruchipează în sine tot ceea ce 
înseamnă înfrumusețarea discursului şi se concretizează în preo- 
cupări mai vechi sau mai noi privind arta ornării discursului. 

(a) Câteva perspective clasice. Aristotel este primul care, în 
mod sistematic, se ocupă de aspectele principale ale stilului dis- 
cursiv, în special în două lucrări, una cu caracter general 
(Retorica), alta cu caracter special (Poetica). Pentru mulți, poziția 
lui Aristotel şi mai ales aplecarea lui spre astfel de probleme par 
într-un fel neverosimile, dacă ne gândim la meditaţiile sale cunos- 
cute şi recunoscute în domeniul raționalității, cu accent pe ideea 
de analiticitate şi pe tipurile de raționament în care analiticitatea 
are rolul fundamental (inventariate cu deosebire în Arsalitica 
primă şi Analitica secundă). Dar gândirea aristotelică ne dă, din 
nou, o lecţie în privința cuprinderii explicative a totului cognitiv. 

Ne interesează concepția aristotelică asupra ideii de stil, 
aşa cum se desprinde ea din Retorica, fie şi numai pentru faptul 
că aici conceptul în discuţie este văzut ca acoperind întreaga 
sferă a discursivităţii, spre deosebire de asumpția din Poetica, 
unde Stagiritul are în atenție doar o formă a discursivității, e 
adevărat, foarte importantă: poeticul. În cartea a Ill-a a Retoricii, 
Aristotel este îndreptățit să afirme: 


„Este de vorbit în continuare despre stil; căci nu este de ajuns 
faptul de a avea cele pe care este necesar a le spune, ci trebuie 
şi acest lucru, anume cum este nevoie de a spune, iar asta 
contribuie mult la faptul ca discursul să pară de un anumit 
fel” (Aristotel, Retorica, III, 1, 1403b, Editura IRI, Bucureşti, 
2004, p. 297). 

Un discurs este aşa cum este în mare parte datorită stilului 
pe care oratorul îl adoptă pentru producerea lui. Dacă uneori stilul 
a fost neglijat, aceasta s-a întâmplat îndeosebi în tribunale, unde 
adesea s-a considerat că mai important decât orice altceva sunt 
faptele care constituie armătura cauzei. Dar nu vorbim numai în 
tribunale şi, poate mai important, nici în tribunale nu trebuie să 
vorbim oricum. 

Relaţia dintre stil şi cuvânt este fundamentală pentru 
Aristotel. Stilul „se face” cu ajutorul cuvintelor şi, în funcţie de 
stilul pe care oratorul îl asumă în producerea unui discurs, el tre- 
buie să-şi aleagă cuvintele adecvate. De exemplu, sunt situații în 
care suntem obligați să adoptăm un stil clar („discursul, dacă nu 
clarifică, nu îşi va îndeplini funcţia”). Ce fel de cuvinte alegem 
pentru stilul clar? Răspunsul lui Aristotel este... cât se poate de 
clar: cuvintele proprii. Cuvintele proprii, acelea care se potrivesc 
cel mai bine situației pe care vrem s-o redăm ascultătorului, ne 
ajută să clarificăm ideile şi să asigurăm o înțelegere cât mai bună. 

Există o multitudine de posibilități de utilizare a cuvintelor 
(cuvintele proprii, neologismele, omonimele, sinonimele, meta- 
forele etc.), dar fiecare utilizare se realizează în funcţie de scopul 
pe care-l urmărim prin discurs. Aristotel ne dă şi exemple intere- 
sante în acest sens: omonimele sunt mai utile sofistului (prin 
utilizarea lor, ascultătorul poate fi mai uşor indus în eroare), în 
timp ce sinonimele sunt mai utile pentru poet (ele dau posibili- 
tatea de a reda una şi aceeaşi imagine altfel, dincolo de utilizările 
obişnuite). 

O preocupare aparte în această „fenomenologie” a cuvin- 
telor care dă tonalitatea stilului unui discurs se acordă metaforei. 
O serie de reguli par a se desprinde, pentru cunoscător, din consi- 
deraţiile lui Aristotel privind utilizarea metaforei: dacă vrei să 
lauzi, trebuie să-ți procuri metafora din ceea ce e mai bun şi, 
invers, dacă vrei să aduci un blam (Callias = „poet cerşetor al 

zeiței Cybele”; actor = „linguşitor al lui Dionysos”), trebuie făcut 
apel la lucruri nu de departe, ci de aproape (poezia = „țipătul 
Calliopei”); metaforele trebuie aduse din lucrurile frumoase 
(„zori cu degete trandafirii” e mult mai bine decât „zori cu 
degete roşii”). Cât ar putea fi urmate aceste reguli (dacă, 
într-adevăr, se pot transforma în reguli) e dificil de determinat, 
dar invocarea şi analiza lor spune ceva despre preocuparea lui 
Aristotel pentru frumusețea stilului. 

Dar dincolo de natura cuvintelor întrebuințate pentru 
înfrumusețarea stilului, o preocupare importantă a lui Aristotel 
rămâne şi aceea de a da unele îndrumări în privința modului 
cum trebuie folosite cuvintele. Prima chestiune ține de modali- 
tatea de combinare a cuvintelor şi frazelor în interiorul discursu- 
lui (cu un cuvânt, Aristotel le numeşte conjuncţii), a doua vizează 
cerința de a utiliza termenii proprii în locul celor generali (în 
accepțiunea proprie din Categorii şi Topice, unde se face distincția 
între predicabile: gen, propriu, definiție, accident), a treia are în 
atenţie evitarea situațiilor de ambiguitate, a patra se referă la 
determinarea corectă a genului numelor iar a cincea exprimă 
imperativul denumirii corecte a lucrurilor. Toate aceste exigențe 
par a se lega mai mult de claritate decât de alte proprietăți ale 
stilului, care, cu siguranţă, se pot realiza prin alte mijloace. 

Indiferent prin ce se realizează - iar aceasta depinde în mod 
esenţial de arta oratorului - o precauţie e necesară în orice mo- 
ment: stilul trebuie să se potrivească, să fie adecvat cauzei. Altfel, 
el mai mult strică din punctul de vedere al influenţei decât ar fi 
putut să facă dacă ar fi fost cel nimerit. Stagiritul numeşte acest 
lucru proporție, şi e interesant de urmărit gândul lui Aristotel în 
această problemă: 


m...există proporţie dacă nu se vorbeşte nici despre chestiuni 
mari fără artă, nici despre chestiuni simple în mod solemn, şi 

nici nu se adaugă un ornament cuvântului simplu” (Retorica, 
III, 7, 1408a, Editura IRI, Bucureşti, 2004, p. 317). 


Cum ne atrage atenția filosoful grec în alt pasaj, lucrurile 
delicate nu trebuie spuse dur în discurs, după cum lucrurile dure 
nu trebuie spuse delicat. Este o nepotrivire care nu va rămâne 
nesancţionată de auditoriu. 

Evident, stilul nu este şi nu poate fi unic. Două observații 
ni se par interesante din acest punct de vedere. Prima se referă la 
faptul că stilul este diferit în discursul scris în raport cu cel din 
discursul oral. Dacă precizia pare a fi o calitate care defineşte 
scriitura, discursul oral, fără a neglija aspectele legate de pre- 
cizie, nu face din ele marca discursivităţii. A doua observaţie 
vizează legătura pe care Aristotel o vede între natura stilului şi 
genul oratoric: fiecare gen oratoric cere un anumit stil şi, în mod 
normal, discursurile ar trebui să respecte această cerință. De 
exemplu, lui Aristotel i se pare că în genul deliberativ exactitatea 
este „de prisos şi inferioară”, în timp ce genul judiciar face apel 
mai mult la rigoare. 

O privire aruncată asupra concepţiei aristotelice asupra 
stilului, aşa cum este ea expusă în Retorica, ne atrage atenţia că 
originea acestei concepții stă în ideea, prezentă încă în Despre 
interpretare, conform căreia cuvintele, scrise sau vorbite, sunt imi- 
taţii ale trăirilor sufleteşti!. Fiecare orator urmăreşte, prin inter- 
mediul cuvintelor, să producă un discurs care să-l reprezinte şi, 
din acest punct de vedere, stilul discursiv are rolul determinant. 

Cicero este interesat de problema stilului în mai multe locuri 
din scrierile sale. Ne focalizăm atenţia asupra scrierii intitulată 
Oratorul?. La insistenţele lui Brutus, Cicero încearcă aici un portret 


1 Aristotel, Despre interpretare, 1, 16a, în: Aristotel, Organon, I, Editura IRI, 
Bucureşti, 1997, p. 158. 
? Cicero, Oratorul, în: Cicero, Opere alese, II, ed. cit., pp. 318-393. 

al oratorului ideal, pe care chiar el e de părere că nu l-a întâlnit 
încă, deşi unele semne pot fi detectate la oratori renumiți 
(Demostene). Pornind de la ideea că un orator desăvârşit trebuie 
să fie preocupat de ceea ce spune, de ordinea în care spune şi de 
cum spune ceea ce spune, Cicero are în atenție de fapt cele trei 
părți clasice ale discursului oratoric (inventio, dispositio şi elocutio). 

Evident, suntem atenţi la ultima dintre aceste exigenţe, cum 
se spune ceea ce se spune, pentru că aceasta este o problemă care 
ține de stilul de a vorbi al fiecărui orator. Într-o tradiţie a cărei 
influență răzbate din tot ce spune Cicero în scrierea sa, autorul ne 
atrage atenția asupra a trei stiluri de vorbire, care pesemne că au 
avut importanţa lor în epocă: stilul simplu, stilul sublim şi stilul 
temperat (pp. 339-346). 

În ce ar consta aceste stiluri? Cicero ne dă indicaţii destul de 
detaliate cu privire la fiecare dintre ele şi la rolul pe care fiecare 
poate să-l aibă într-o situație discursivă sau alta. Stilul simplu este 
acela în care discursul îmbracă haina limbii obişnuite şi care, 
pentru ceilalți, pare destul de accesibil şi uşor de imitat. Stilul 
simplu are o anumită independenţă față de constrângerile regu- 
lilor, nu de toate bineînţeles, dar de unele dintre ele. De exemplu, 
Cicero ne atrage atenţia că stilul simplu nu trebuie să pună accent 
pe ritm, care l-ar putea scoate din simplitatea lui, după cum n-ar 
trebui să se intereseze prea mult de împodobirea care să sară în 
ochi. Pe de altă parte, stilul simplu nu înseamnă nicidecum 
neglijenţă în ceea ce este utilizarea limbii sau în privinţa atenției 
care trebuie să fie acordată clarității. Cicero ne avertizează că: 


„.„„oratorul nostru simplu, cu condiţia să aibă o vorbire aleasă, 
nu va fi îndrăzneț în crearea cuvintelor, va fi măsurat în 
întrebuințarea metaforelor, reținut în privinţa arhaismelor, 
ceva mai rezervat faţă de celelalte figuri de cuvânt şi de 
cugetare, poate mai abundent în metafore, pe care le 
întrebuințează foarte des în vorbire nu numai orăşenii, ci şi 

țăranii, dacă la ei găseşti expresii ca «vițele fac ochi», «ogoa- 
rele sunt însetate», «holdele sunt vesele», «grâul se revarsă»” 
(Cicero, loc. cit., pp. 340-341). 


La polul opus simplităţii se află stilul sublim. Dacă tempe- 
ranța era caracteristica socotită esenţială pentru stilul simplu, 
îndrăzneala dusă până la limită pare să fie nota dominantă a 
stilului sublim. Stilul sublim răscoleşte sufletul şi mintea ascultă- 
torilor şi este acela care poate determina cele mai de nestăpânit 
pasiuni atât la individ, cât mai ales la mase. Se pare că, cel puţin 
în antichitate, acesta era stilul considerat ca ideal al elocinţei de 
către toți aceia ce se îndreptau spre această nobilă artă şi toate 
eforturile erau orientate spre dobândirea acestui tip de stil. 
Nimeni nu era atras de arta vorbirii pentru a excela în stilul 
simplu, ci toți ținteau spre sublim. Aceia care au remarcat nu o 
dată impresionanta forță a cuvântului într-un discurs bine con- 
struit şi pronunțat, aceia care au vorbit cu venerație despre ceea 
ce poate să facă arta oratorică, aceia au avut în vedere cu deo- 
sebire stilul sublim. 

Prin ce se caracterizează stilul sublim? Şi aici Cicero ne dă 
destule detalii. Regula de bază a stilului sublim este următoarea: 
nu există nici o limită în alegerea argumentelor, în organizarea şi 
ordonarea lor, în împodobirea discursului, în utilizarea metafo- 
relor dacă astfel putem să zdruncinăm publicul în privința cre- 
dințelor, sentimentelor, atitudinilor sau acțiunilor sale, şi aceasta 
într-un mod care produce încântare, care uimeşte, care însufle- 
țeşte. Aici temperanţa pare a fi un viciu, pare a fi o exigenţă în 
contradicție cu ceea ce-şi propune discursul în raport cu auditoriul 
său. Stilul sublim acaparează. 

Stilul sublim este şi rămâne pentru orator şi cel mai riscant. 
EI se poate descalifica foarte uşor în arta sa dacă adoptă un stil 
sublim, dar nu se poate ridica la nivelul exigențelor acestuia, 
chiar şi în condiţiile în care nu e lipsit de talent şi aptitudini. În 

stilul simplu e destul de greu să te compromiţi, deoarece exigen- 
țele lui, nefiind dure, pot fi satisfăcute şi de cei mai modeşti în 
calități. Dacă nu reuşeşti în stilul simplu, înseamnă că arta nu îţi 
este la îndemână şi ar trebui să te îndrepți spre altceva. În stilul 
sublim îţi trebuie calități excepționale. Cu calități medii poți 
relativ uşor să ratezi. Îți trebuie o muncă extraordinară de edu- 
cație (cazul Demostene este ilustrativ) pentru a putea până la 
urmă, prin perfecționare, să reuşeşti. 

La egală distanță între cele două extreme se află stilul 
temperat, probabil cel mai uzitat de majoritatea acelora care s-au 
apropiat de arta oratorică. El este (sau ar trebui să fie) egal 
depărtat şi de temperanța stilului simplu, dar şi de exagerările şi 
extravanganţa stilului sublim. Conform lui Cicero, farmecul este 
caracteristica principală a acestui gen de stil. Pentru stilul 
temperat, utilizarea metaforelor, de cuvânt în special, dar şi o 
parte a unora dintre cele de cugetare, constituie o cerință de bază. 
Cicero crede că acest gen de stil vine din şcolile filosofice şi este: 


„.„.un gen de stil ales şi înflorit, mai mult chiar, colorat şi 
şlefuit cu grijă, în care se îmbină toate farmecele cuvântului şi 
ale gândirii. leşit, aşa cum e, din izvoarele sofiştilor, a ajuns 
până în for, însă, disprețuit de oratorii genului simplu şi 
respins de cei ai genului sublim, s-a fixat în acea poziție 
intermediară despre care vorbesc” (Cicero, loc. cit., p. 345). 


În Oratorul Cicero încearcă, cum spuneam, un portret al 
oratorului ideal. Din punctul de vedere al stilului discursiv, cum 
ar trebui să arate acest orator ideal? Ne-am gândi, poate, într-o 
primă instanță, că Cicero s-ar orienta spre stilul sublim sau spre 
cel temperat. Dar lucrurile nu stau astfel. Cicero vede oratorul 
ideal, din această perspectivă a stilului, ca un echilibru, ca o 
armonie între virtuțile întruchipate în cele trei stiluri: 

„Marele orator [...] va fi cel care va putea spune lucrurile 
mărunte cu simplitate, cele obişnuite cu măsură, cele mari cu 
putere” (p. 346). 


O opțiune interesantă care ne întăreşte convingerea că dis- 
tincția dintre stilul simplu, stilul temperat şi stilul sublim nu se 
fundează pe criteriul unei ierarhizări axiologice diferite, ci mai de- 
grabă pe adaptabilitatea stilului la cauza pe care discursul o dez- 
voltă: lucrurile simple trebuie prezentate într-un stil simplu, cele 
reprezentative într-un stil temperat iar cele care sunt cruciale pen- 
tru auditoriu într-un stil sublim. De aici şi cerința pe care trebuie 
s-o asume oratorul ideal: să aibă calitățile cerute de cele trei stiluri 
şi capacitatea de a valorifica aceste calităţi atunci când cauza o 
cere. 

Dascălul de retorică al antichităţii romane, unanim recunos- 
cut - l-am numit aici pe Quintilian - a avut un cult pentru ceea ce 
el numeşte „frumusețea de stil a discursului. Dacă celelalte două 
etape sunt comune tuturor genurilor de discurs şi, în general, pot 
fi învăţate, arta de a da frumusețe şi strălucire unei construcții dis- 
cursive ține în cea mai mare parte de aptitudinile şi talentul orato- 
rului. Quintilian, ca un adevărat pedagog, ne atrage atenţia asupra 
unui pericol care pândeşte în special pe aceia ce se inițiază în arta 
elocinței: înfrumusețarea discursului, stilul elegant, strălucitor, 
atractiv şi cuceritor nu sunt şi nu pot fi scopuri în sine, ele trebuie 
să servească ideile puse în circulație prin intermediul discursului?: 


„Grija pentru stil poate fi, deci, cât de mare; să ne dăm seama 
însă că nu trebuie făcut nimic numai de dragul cuvintelor - 
deoarece cuvintele înseşi au fost inventate pentru idei -, că 


3 O captivantă meditație asupra temei raportului dintre „formă” şi „fond“ 
într-o construcție ideatică la: Gabriel Liiceanu, Filosofia şi paradigma feminină a 
auditoriului, în: Gabriel Liiceanu, Cearta cu filosofia, Editura Humanitas, 
Bucureşti, 1992, pp. 7-46. 

merită laudă îndeosebi cuvintele care scot la iveală cel mai 
bine gândul nostru şi care produc în sufletul judecătorului 
efectul dorit” (Quintilian, Arta oratorică, II, Editura Minerva, 
Bucureşti, 1974, p. 298). 


În accepțiunea lui Quintilian, stilul este întotdeauna asociat 
frumuseţii. Nu putem vorbi de stil şi să considerăm că o construc- 
ţie discursivă nu se acomodează cerințelor frumuseţii. Într-un fel, 
Quintilian ne confirmă considerațiile pe care le-am făcut chiar în 
debutul meditațiilor privind elocuțiunea, acolo unde ne-am între- 
bat de ce atrage frumosul: 


„De fapt, frumusețea stilului contribuie nu puțin la succesul 
cauzei înseşi. Căci cine ascultă cu plăcere este mai atent şi 
crede mai uşor ceea ce i se spune; de obicei, câştigăm simpatia 
prin această desfătare” (Quintilian, loc. cit., p. 309). 


Întrebarea pe care o putem arunca în acest punct este urmă- 
toarea: frumusețea stilului, căreia îi acordăm atâta importanță, nu 
intră în contradicţie cu alte calități, şi ele imperative pentru ca dis- 
cursul să-şi atingă scopul? De exemplu, cu claritatea? Quintilian 
are convingerea că putem armoniza frumusețea cu celelalte calități 
ale stilului pentru ca ele, împreună, să contribuie cât mai deplin la 
îndeplinirea scopurilor intervenţiei discursive. Spre exemplu, cla- 
ritatea are drept cerinţă esenţială utilizarea unor cuvinte proprii. 
Dar, ne atrage atenția autorul, termenii proprii pot avea (şi au) 
de multe ori sinonime, iar unele dintre ele sunt mai adecvate, 
mai strălucitoare, mai nobile, pot să se apropie adică de idealul 
de frumuseţe, nu numai de cel al clarităţii. Mai mult, sugerează 
Quintilian, în general cuvintele improprii nu sunt legate de ceea 
ce este frumos şi, prin urmare, idealul clarităţii este la fel de 
afectat ca şi cel al frumuseții. 

Pe linia tradiţiei retorice, stilul este imaginat de Quintilian ca 
nefiind ceva static, ceva dat o dată pentru totdeauna, ci ca un 
organism viu, dinamic, întotdeauna posibil de adaptat la tot ceea 
ce înseamnă context discursiv. lar prima cerință de adaptare ține 
de genul oratoric în perimetrul căruia se desfăşoară discursul. Poţi 
vorbi în toată splendoarea, cu toate artificiile retorice, conținând 
cele mai alese cuvinte în genul epidictic, atunci când vrei să faci 
un elogiu unui erou, unui act de mare demnitate, dar e mai greu 
dacă nu imposibil să procedezi la fel când, în fața tribunalului sau 
a judecătorului, se pune în discuţie un fapt complet nesemnifi- 
cativ. Totul trebuie echilibrat, iar stilul este primul pe o listă a ceea 
ce e necesar să se amplifice sau să se tempereze în funcție de cauză. 

Şi întocmai cum Aristotel avea un cult pentru limba greacă 
şi utilizarea ei cu toată atenţia, investigând, atunci când e vorba 
de stil, tot ce se poate face cu cuvintele, la fel Quintilian analizează 
valenţele stilistice ale limbii latine, atât la nivelul celei populare, 
cât, mai ales, la nivelul celei literare, cu toate procedurile posibile 
care ar aduce ceva nou în perimetrul frumuseţii stilului (cuvin- 
tele arhaice, cuvintele noi, cum pot fi formate cuvinte noi din 
cele vechi, care dintre ele sunt mai eficiente în discurs, împrumu- 
turile din limba greacă, construcțiile părţilor etc.). Quintilian este 
pe deplin convins că frumusețea stilului este nu un moft al unui 
orator cu morgă, ci un imperativ rezultat din impactul asupra 
auditoriului: 


„Dar eleganța şi frumuseţea vorbirii pune în evidenţă însăşi 
personalitatea oratorului. În toate celelalte părți ale discursu- 
lui oratorul urmăreşte aprobarea cunoscătorilor. Aici, însă, el 
urmăreşte şi lauda publicului şi luptă cu arme care sunt nu 
numai puternice, ci şi strălucitoare. Oare Cicero, în apărarea 
pe care a făcut-o pentru Cornelius, ar fi putut determina popo- 
rul roman să-şi manifeste admiraţia prin aclamații şi chiar 
prin aplauze, dacă s-ar fi mărginit numai să lămurească pe 

judecător şi să vorbească într-o limbă latină corectă şi lim- 
pede? De bună seamă caracterul sublim, măreț, strălucitor şi 
impunător al discursului său a smuls acea furtună de aplauze. 
Nu ar fi obținut o glorie atât de neobişnuită dacă pledoaria sa 
ar fi fost ceva obişnuit şi banal. Cred, chiar, că asistenţa nici 
nu şi-a dat seama ce face şi că aplauzele nu au fost voite şi 
conştiente, ci, oarecum uitând şi nedându-şi seama unde era, 
şi-a manifestat brusc plăcerea pe care o simţea” (Quintilian, 
loc. cit., pp. 308-309). 


(b) Resursele modernităţii. Începem dezvăluirea sensurilor 
moderne ale conceptului de stil prin câteva considerații privind 
celebrul discurs de recepție la Academia Franceză al lui Buffon (25 
august 1753), reținut de posteritate sub titulatura Discours sur le 
stylet. Buffon debutează în expozeul său cu evidenţierea unui fapt 
comun, pe care îl putem descoperi relativ facil prin observaţia 
curentă: puterea extraordinară a cuvântului bine utilizat atât în 
scriere cât şi în vorbire. Această putere imensă a cuvântului se 
resimte cu o şi mai pronunţată evidenţă atunci când cuvintele sunt 
bine alese şi când, prin aceasta, încântă urechile, acaparează 
sufletul, ating, corzile cele mai sensibile ale inimii şi nu o dată con- 
stituie o desfătare pentru spirit. Buffon încearcă chiar şi o deter- 
minare a termenului în cauză: 


„Stilul nu este decât ordinea şi mişcarea care se insinuează în 
gânduri. Dacă le înlănțuim în mod strict, dacă le strângem la 
un loc, stilul devine ferm, nervos şi concis; dacă le lăsăm să se 
succeadă uşor şi nu le împreunăm decât în favoarea 
cuvintelor, oricât de elegante ar fi, stilul va fi difuz, neglijent 
şi tărăgănat” (Buffon, loc. cit., p.11). 


4 Buffon, Discours sur le style, Librairie A. Hatier, Paris, 1920. 

O primă concluzie se poate trage cu uşurinţă din textul lui 
Buffon: stilul este rezultatul unei coabitări, unei armonii esenţiale 
între gândurile individului şi cuvintele prin care ele sunt puse la 
dispoziţia celuilalt. Orice defecțiune la unul sau altul dintre cele 
două niveluri (nivelul gândirii şi nivelul exprimării), orice dis- 
funcţie la nivelul echilibrului armonic dintre cele două entități 
afectează ceea ce se numeşte stil. De altfel, tot ceea ce Buffon 
consideră a fi defect de stil este analizat în lumina acestei armonii 
esenţiale care trebuie să existe în orice construcție discursivă. 

În concepția lui Buffon, acest imperativ al armoniei funda- 
mentale nu este la îndemâna oricui. Omul simplu poate vorbi 
frumos şi exprima adecvat anumite idei, scriitorul mediocru, 
printr-un efort care poate răsplăti lipsa talentului, ajunge la o 
operă acceptabilă, dar numai geniul este în măsură să atingă acel 
prag de la care receptorul să rămână surprins de eficacitatea 
cuvântului în dezvăluirea ideii: 


„Prin forţa geniului se vor reprezenta toate ideile generale şi 
particulare din adevăratul lor punct de vedere, printr-o mare 
finețe de discernământ se vor distinge gândurile sterile de 
ideile fecunde; prin sagacitatea care dă marea obişnuinţă de a 
scrie, se va simţi dinainte care va fi rezultatul tuturor acestor 
operaţii ale spiritului” (Buffon, loc. cit., p. 11). 


Stilul este, în mâna creatorului de geniu pe care îl vizează 
Buffon, veşmântul perfect care convine operei, în speță discursu- 
lui. Să reținem diferența de abordare a autorului pe care-l urmă- 
rim în privinţa raportului dintre scriitură şi oralitate. Surprinză- 
tor, pentru Buffon, aproape orice transfer este, dacă nu dăunător, 
cel puţin neproductiv în construcţia discursului: nu poți vorbi 
aşa cum scrii, chiar dacă scrii excepţional, după cum nu poți scrie 
aşa cum vorbeşti, chiar dacă vorbeşti foarte bine! Scriitura are 
regulile ei după care îşi construieşte stilul, reguli care, chiar dacă 

nu sunt total diferite de cele ale oralităţii, rămân totuşi deosebite 
în utilizările lor esenţiale. 

Avem noi un model pe care l-am putea urma pentru a 
îmbunătăți pe cât posibil stilul unui discurs şi pentru a ajunge la 
acea armonie perfectă între idei şi cuvinte? Răspunsul lui Buffon 
este cât se poate de atipic, deşi, filosofic vorbind, era cel mai 
plauzibil: Natura. Operele naturii ar trebui studiate cu atenţie 
pentru că aici regăsim, după cum afirmă autorul invocat, ideea 
de perfecțiune în act. Or, dacă natura creează opere care se apro- 
pie sensibil de ideea de perfecțiune, atunci trebuie să construim 
discursul în conformitate cu legile după care acționează natura. 
Una dintre aceste reguli de bază este următoarea: opera naturii 
se prezintă ca un tot din care nimic nu lipseşte şi în care nimic nu 
pare a fi de prisos. Aşa ar trebui să procedeze şi geniul discursiv: 


„Spiritul uman nu poate să creeze nimic; el nu va produce 
decât după ce va fi fost fecundat prin experiență şi meditație; 
cunoştinţele sale sunt germenii producţiilor sale; dar, dacă el 
imită Natura în demersul său şi în munca sa, dacă el se ridică 
prin contemplare la adevărurile sublime; dacă el reuşeşte, 
dacă el încheagă, dacă el formează un tot, un sistem prin 
reflecţie, atunci el va stabili pe fundamente solide monumente 
nemuritoare” (Buffon, loc. cit., p. 13). 


5 Problema distincției dintre scriitură şi stil revine la Roland Barthes, în Le 
degre zero de l'Ecriture: „lar acest limbaj special pe care scriitorul îl foloseşte, 
asumându-și astfel un rol glorios, dar supravegheat, trădează un fel de servitute 
invizibilă la început, caracteristică responsabilităţii în general: scriitura, liberă la 
origine, sfârşeşte prin a fi legătura care-l înlănţuie pe scriitor de o Istorie, ea 
însăşi înlănţuită; iar societatea îl marchează cu însemnele foarte clare ale artei, 
pentru a-l purta fără greş spre propria sa alienare” (Roland Barthes, Romanul 
scriiturii, Editura Univers, Bucureşti, 1987, p. 60). 

Fără îndoială, ideea este excepţională, dar extrem de dificil 
de transpus în practică. Chiar Buffon este conştient de acest lucru, 
din moment ce, după un discurs în sferele înalte ale ideației, 
plonjează în perimetrul unor indicaţii cu privire la ceea ce 
trebuie să facem pentru a ajunge la un stil sublim şi ceea ce nu 
trebuie să facem pentru a nu cădea în derizoriu în privinţa 
stilului. Ce nu trebuie să facem? Să nu încercăm chinul de a 
scoate un stil strălucitor cu idei care n-au nici o consistenţă şi nici 
o forță. Oricât ne-am strădui, stilul nu poate salva ideea acolo 
unde ea nu există. Să nu intrăm într-o discrepanţă flagrantă între 
cuvinte şi idei: idei mari asociate unor secvențe inexpresive, 
cuvinte mari pentru idei care nu le merită! Ce trebuie să facem? 
Şi aici Buffon este cât se poate de explicit: să stăpânim subiectul 
pe care urmărim să-l înfățişăm, să alegem expresiile cele mai po- 
trivite pentru a asigura o anumită noblețe ideilor, tonul să fie în 
concordanţă cu subiectul. 

O mică paranteză în legătură cu formula celebră cuprinsă 
în textul lui Buffon şi care este reluată adesea; stilul este omul 
însuşi Există multe elemente în construcția discursivă care nu țin 
de orator, dar care influențează în mod cert rezultatul: domeniul 
în care se produce discursul, publicul căruia ne adresăm, contex- 
tul în care producerea discursului are loc. Dar - şi aceasta pare a 
fi concluzia lui Buffon - stilul nu poate fi decât o rezultantă a 
individualului. Armonia între idei şi expresiile lor, capacitatea de 
a imita construcţiile perfecte ale naturii, aptitudinea de a face din 
discurs un tot - fiecare în parte şi toate la un loc - depind de şi 
numai de orator. Dacă are geniu, va realiza aceste exigenţe la 


+ Această problemă a imitării naturii va reveni cu obstinație, mai ales în 
legătură cu sculptura greacă a antichităţii, în consideraţiile romanticilor 
germani: Winckelmann, Gedanken iiber die Nachahmung der griechischen Werke in 
der Malerei uni Bildhauerkunst („Consideraţii asupra imitării operelor greceşti în 
pictură şi în sculptură”) şi Lessing, Laocoon. 

nivelul cel mai înalt, dacă nu, va rămâne pentru totdeauna un 
meşteşugar, onorabil desigur, ca toți meşteşugarii, dar atât. 

Problemele legate de înfrumusețarea discursului, de stilul 
în care un discurs este produs stăruie în încercările modernității, 
cu atât mai mult cu cât Buffon sugerase deja că stilul se mani- 
festă în marginea individualităţii. Tratatul lui Chaignet bene- 
ficiază de o secţiune specială, a patra, destinată analizei detaliate 
a stilului discursiv şi intitulată Theorie du style?7. El porneşte de la 
ceea ce au făcut oratorii greci şi latini: 


„Majoritatea retorilor greci şi toți cei latini, care duc totul la 
extrem, au făcut să intre în definiţia elocvenţei ideea de 
frumusețe, realizată prin intermediul stilului” (Chaignet, 
loc. cit., p. 413). 


De ce este stilul atât de important într-o construcţie dis- 
cursivă? Pentru că, răspunde Chaignet urmându-l pe Aristotel, el 
atinge sufletul şi, prin aceasta, poate determina sau orienta voin- 
țele oamenilor. Fără a se extazia necontrolat în fața acestei forțe 
magice a cuvântului bine rostit, Chaignet se întreabă dacă, 
practic vorbind, stilul este decisiv în anumite situații în privința 
conducerii cetăţii, în privinţa aprobării unor hotărâri, în privinţa 
acordării unor pedepse. Interogaţia lui Chaignet are în vedere tot 
exemplele antichităţii: 


„Marii oameni de stat ai Atenei, care au guvernat țările lor prin 
înțelepciunea politică şi autoritatea cuvântului lor, au deținut ei 
această virtuozitate de artişti?” (Chaignet, loc. cit., p. 415). 


7 A.-Ed. Chaignet, La rhetorique et son histoire, Bouillon & Vieweg Editeurs, 
Paris, 1888, pp. 413-539. 

Răspunsul lui Chaignet are destule urme de îndoială, 
venite şi din observația că faptele importante ale oamenilor de 
stat sunt mai degrabă rodul chibzuinţei acțiunilor lor, aplicării 
corecte a legilor, căutării şi găsirii unor forme cât mai eficiente de 
guvernare, vitejiei şi eroismului în război şi mai puţin rezultatul 
unor discursuri bine meşteşugite. Observaţie, am spune astăzi, 
de tehnician, de individ preocupat mai mult de întemeiere decât 
de frumusețe. 

Dar dacă oamenii de stat sau avocaţii nu au fost preocupați 
în mod special şi nu îşi datorează succesul în mod deosebit stilului 
în care s-au exprimat, oratoria academică (exprimată prin genul 
epidictic în special) a pus un accent deosebit pe dimensiunea expre- 
sivității. Ce ar însemna frumusețea stilului atunci când vorbim de 
arta elocinței? Cumva a imita poezia, expresia cea mai pură a stilu- 
lui ales? A imita proza, preocupată şi ea de efectele persuasive ale 
cuvântului? Pentru Chaignet, o asemenea înțelegere este o eroare. 
Fără a minimaliza împrumuturile din domeniul poeziei sau prozei, 
care sunt benefice, autorul pe care-l urmărim ne atrage atenţia că 
arta oratorică, elocvența merge pe un stil propriu, pe care trebuie 
să-l cultive cu grijă pentru a rodi atunci când este utilizat: 


„Elocvenţa are limba sa şi stilul său propriu, diferit de cele ale 
poeziei, diferit chiar de cele ale altor genuri ale prozei” 
(Chaignet, loc. cit., p. 419). 


Chaignet analizează câteva exigenţe care rezultă din modul 
de utilizare a cuvintelor în interiorul unui discurs. Ele sunt, de fapt, 
reluări ale unor teme clasice ce populează tratatele tradiționale de 
retorică şi care țin, într-un fel, de imperativul adaptabilității ora- 
torului la situația discursivă în care vorbeşte: să nu exprimăm 
idei nobile cu termeni vulgari, să nu exprimăm idei simple şi natu- 
rale cu termeni strălucitori şi pompoşi, să nu asociem unui termen 
simplu un epitet eclatant în ceea ce priveşte culoarea (p. 537). 

Desigur, nerespectarea acestor cerințe poate avea efecte ne- 
gative asupra calităților stilului unui discurs. Ele sunt mai mult 
restricții care ne spun ce nu trebuie să facem ca să nu afectăm 
stilul discursului pe care îl producem. Dar importante sunt şi exi- 
gențele care ne atrag atenția asupra a ceea ce trebuie să facem 
pentru a beneficia de un stil discursiv persuasiv. Asupra calităților 
stilului vom reveni într-o secțiune specială. 

(c) Delimitări conceptuale contemporane. Nici cercetările de 
astăzi nu au rămas indiferente faţă de acest fenomen de o mare 
complexitate care este stilul. În lumina achiziţiilor din domenii 
dintre cele mai diferite şi mai noi (stilistica, hermeneutica, teoria 
literaturii, poetica), aceste investigații au încercat să aducă proble- 
matica stilului în perimetrul noilor metodologii, noilor concepții, 
noilor asumpţii conceptuale, astfel încât esenţa conceptului de stil 
să poată prinde mai bine un contur cât de cât determinat. 

Să urmărim unele dintre eforturile sintetice de a explica ceea 
ce se înțelege prin stil. La Grande Encyclopedie Frangaise ne atrage 
atenţia că stilul se confundă cu o anumită „manieră de a exprima” 
un sentiment, o idee, o atitudine. Sunt puse în valoare virtuțile 
unei definiții prin exemplificare: 


„Stilul lui Homer este «maniera sa de a exprima», încât ea 
diferă de cea a lui Dante sau Shakespeare, stilul lui Tit-Liviu 
este «maniera sa de a exprima», astfel încât ea diferă de cea a 
lui Machiavelli sau Montesquieu” (La Grande Encyclopedie - 
Imventaire raisonne des sciences, des lettres et des arts, tome 
troisieme, Societe Anonyme de la Grande Encyclopedie, Paris, 
s.a., p. 558). 


Ca manieră proprie de a exprima ceva, este cât se poate de 
clar de dedus că stilul nu există în sine, nu se constituie în mod 
abstract, ci este legat de un anumit produs al creației umane (stilul 
literar, stilul pictural, stilul cultural, stilul arhitectural, stilul 

discursiv etc.) şi de un anumit creator (stilul lui Dante, stilul lui 
Brâncuşi, stilul lui von Karajan etc). De aici întrebarea care pare 
destul de bine fundată: mai putem căuta - aşa cum fac aproape 
mai toate cercetările de retorică, poetică, stilistică sau estetică - un 
canon, un ideal a ceea ce înseamnă stil în fiecare domeniu al 
creației în parte? 

Le Grand Larousse encyclopedique explică înțelesul termenului 
„stil” de maniera următoare: 


„formă particulară prin care fiecare individ exprimă gândirea, 
emoțiile şi sentimentele sale” (Le Grand Larousse encyelopedique, 
tome dixieme, Librairie Larousse, Paris, 1964, p. 13) 


şi aduce în atenţie remarca lui Claudel privind individualitatea 
stilului: „stilul este o calitate naturală ca sunetul vocii”. Evident că, 
în această calitate de formă particulară de a exprima ceva, înțele- 
sul conceptului în discuție poate fi destul de divers: stilul unui 
scriitor („stilul Cioran”), stilul legat de o formă de activitate („sti- 
lul administrativ”), stilul de a practica o activitate („stilul de a 
alerga”), un mod de a fi, într-o situaţie, al unei persoane („stilul 
hippy”). Este clar că, în fiecare dintre aceste înțelesuri - şi în altele 
care ar putea fi detectate -, regăsim, într-o oarecare măsură, acea 
„formă particulară de a exprima”. 

Encyclopaedia Universalis, aşa cum ne-a obişnuit, este mai 
amplă în sugestii comprehensive. O primă subliniere cu care luăm 
contact ține de faptul că stilul a devenit în timpul din urmă un 
concept practic-operațional într-o ştiinţă în plină expansiune 
astăzi: stilistica. Cum am încercat să arătăm deja, conceptul de stil 
are o comprehensiune mult mai largă decât aceea pe care o regă- 
sim - legată de analitica discursului - la Aristotel, Cicero sau 
Quintilian, intrând chiar în toate sau aproape toate aspectele vieții 
cotidiene („stilul vestimentar”). O primă încercare a Enciclopediei 

ne plasează într-un limbaj oarecum specializat, legat mai mult de 
resursele explicative ale semiologiei: 


„sistemul de mijloace şi reguli (am spune azi de coduri), 
prescrise sau inventate, puse în joc în producerea unei opere” 
(Encyclopaedia Universalis, corpus 21, Encyclopaedia Universalis 
France S.A., Paris, 1989, pp. 695-696). 


Pe de altă parte, conceptul de stil face trimitere la o proprie- 
tate, o virtute de care beneficiază o anumită creație umană. În 
funcţie de accent, stilul are două funcțiuni. În măsura în care 
accentul cade pe anterioritatea şi autoritatea sistemului de mij- 
loace în raport cu ceea ce înseamnă creația umană, atunci stilul 
este asumat ca un instrument al generalizării. Dacă, dimpotrivă, 
accentul cade pe ceea ce se numeşte transgresiunea sistemului, pe 
inovaţie şi singularitate, atunci conceptul în cauză este asumat ca 
un instrument al individualizării. Există o legătură direct sesiza- 
bilă între stil şi subiectivitate: stilul este consecința sau finalitatea 
unui anumit travaliu şi el singularizează (individualizează) rezul- 
tatul şi experienţa pe care o suscită la consumatorul produsului. 
Aprecierea stilului este dată de expresivitatea operei în care el se 
concretizează, de solicitarea experienței trăite a receptorului. 

Cunoscutul şi mult frecventatul dicţionar al lui Lalande, 
Vocabulaire critique et technique de la philosophie, recurge, pentru 
evidenţierea conceptului de stil, la argumentul autorităţii. El reia 
două definiţii, clasice în cultura franceză, prin care ar vrea să acope- 
re tot ceea ce e necesar într-o încercare de definire a conceptului în 
cauză. Prima aparţine lui S6ailles (Le Genie dans l'art, cap.VI, p. 215): 


„stilul este individualitate şi mişcare a spiritului, vizibile în 
alegerea cuvintelor, imaginilor, mai mult încă în construcția 
frazei, perioadei, în arabescul capricios care descrie gândirea 

în actul său” (citat după: Lalande, Vocabulaire..., huitieme 
edition, PUF, Paris; 1960, p. 1032), 


iar cea de-a doua lui Paulhan (L'esthietique du paysage, p. 104): 


„orice bun artist are «scriitura» sa personală prin care redă 
realitatea, o traduce sau O creează; el are, de asemenea, o 
tehnică particulară. Şi, prin aceasta, el are un stil” (citat după: 
Lalande, Vocabulaire..., p. 1032). 


Dacă prima dintre definiţii restrânge într-un mod nepermis 
înțelesul conceptului de stil la nivelul discursivităţii („stilul dis- 
cursiv”), cea de-a doua este oarecum mai largă, deşi nu se aco- 
modează la libertatea de înțelegere pe care o acordă alte referințe 
conceptului de stil. Fapt explicabil, într-un fel, dacă ne gândim la 
poziţiile de pe care se realizează propunerea din dicționarul lui 
Lalande. 

Spre un oarecare reducționism se orientează şi înțelesul 
conceptului de stil conturat în Encyclopaedia Britannica: 


„stilul literar implică selecția şi organizarea trăsăturilor limba- 
jului pentru realizarea efectelor expresive şi include întreaga 
utilizare a sunetelor, cuvintelor, figurilor vorbirii, imaginilor şi 
formelor sintactice” (Encyclopaedia Britannica, volume 21, 
Encyclopaedia Britannica Inc., William Benton Publisher, 
Chicago, London, Toronto, Geneve, Sydney, Tokyo, Manila, 
1972, p. 332). 


Mai multe perspective sunt puse în mişcare pentru a explica 
întregul care e stilul: perspectiva sintactică (coordonarea secven- 
țelor discursive, ordinea cuvintelor, paralelismul), perspectiva ma- 
terialului lingvistic utilizat (raportul dintre cuvânt şi formă, dintre 
cuvânt şi semnificaţie), perspectiva sunetelor întrebuințate (ritmul, 
fonemele folosite). 

Să urmărim delimitarea conceptului de stil în propunerea 
din Encyclopedia of Poetry and Poetics8. O primă constatare este 
aceea că problema stilului este intim legată de un anumit limbaj 
în care se concretizează o creație umană. Dar expresia cea mai 
pură a conceptului de stil poate fi regăsită, în viziunea propu- 
nerii în cauză, în discursul poetic. Aici preocuparea pentru „a 
crea” un stil este poate cea mai evidentă, iar limbajul metaforic 
este acela care îl pune cel mai bine în evidenţă. Literatura ne 
pune la îndemână ilustrările cele mai pertinente cu privire la 
ceea ce însemnă stil şi tot ea ne arată în chipul cel mai firesc legă- 
tura dintre stil şi individualitatea, personalitatea autorului. 
Formula lui Buffon îşi are aici întruchiparea cea mai fericită: 
stilul este omul însuşi. 

Encyclopedie philosophique universelle distinge între trei accep- 
țiuni ale noțiunii de stil: o accepțiune epistemologică, o accepţi- 
une lingvistică şi o accepțiune estetică. Accepțiunea epistemologică 
este, după toate probabilitățile, cea mai nouă, ea intervenind în 
dezbaterile filosofice odată cu consolidarea orientării cunoscute 
sub numele de filosofia ştiinţei. Se pare că un concept atât de 
utilizat în domeniul filosofiei şi epistemologiei, cel de „revoluție 
ştiinţifică”, este cel care a făcut operabil conceptul de stil în 
domeniul ştiinţelor exacte, în sensul că: 


„Progresul poate atunci să fie interpretat ca acumulare de 
stiluri permiţând a reformula problemele în contexte diferite. 
Adoptarea în epistemologie a conceptului de stil marchează 
astfel o convergenţă în metodele de studiu ale producţiilor 
ştiinţifice şi artistice” (Encyclopedie philosophique universelle, vol. 
II, Les Notions philosophiques, PUF, Paris, 1990, ed. cit., p. 2473). 


8 Alex Preminger (ed.), Encuclopedia of Poetry and Poetics, Princeton 
University Press, Princeton, 1965, pp. 814-817. 

O a ————————— 


Accepțiunea lingvistică pune accentul pe ideea de diferenţă: 
stilul este ceea ce face diferența între creația unui individ şi a 
altuia, între creația unei epoci şi a alteia, a unui grup şi a altuia. 
În general, accepțiunea lingvistică se orientează spre literaritate, 
stilul fiind asociat mai mult cu ceea ce am putea numi sponta- 
neitatea oralității. Enciclopedia ne atrage atenţia că există destule 
puncte de rezonanță importante în analiza stilului pe direcția 
oratorico-literară: Lamy (La Rlistorique ou l'art de parler, 1675), 
Renaud (Maniere de parler la langue frangaise selon ses differents 
styles, 1697), Buffon (Discours sur le style, 1753), la care se adaugă, 
fireşte, atât de diferitele încercări contemporane în marginea 
retoricii sau stilisticii. 

Accepțiunea estetică este legată mai mult de încercările de a 
caracteriza arta, sub toate formele şi aspectele sale, din punctul 
de vedere al individualităţii: stilul Ludovic al XV-lea, stilul arhi- 
tectural, stilul monumental. Sensul acesta este unul de maximă 
amplitudine. Este adusă în atenţie remarca lui Germain Barzin 
din Le Langage des styles: 


„Evoluţia artei contemporane s-a realizat în sensul unei libe- 
ralizări progresive de orice element constrângător pentru 
artist, atât din punct de vedere etic, cât şi estetic, şi deci al 
spiritului însuşi al «stilului», pentru a nu mai vedea esenţa 
faptului artistic decât într-o intenţionalitate fără creator şi fără 
scop” (Encyclopedie, ed. cit., p. 2475). 


Există, în contemporaneitate, lucrări mai ample, adevărate 
monografii închinate stilului. Jean Cohen merge, în general, pe o 
definiţie negativă: stilul este o abatere („6cart”) de la normă. În 
domeniul literarității, de obicei, proza constituie norma. În raport 
cu ea se constituie limbajul poetic, considerat abatere şi mani fes- 


9 Jean Cohen, Structure du langage poctique, Flammarion Editeur, Paris, 1966. 


Elucutio sau arta înfrumuseţării discursului 325 


tarea plenară a ceea ce se numeşte stil. Gilles Gaston Granger! 
ancorează problema stilului la o alta, la fel de importantă pentru 
definirea fiinţei umane, cea a individuației. Stilul ar fi, deci, o 
modalitate de inserție a ceea ce este individual într-un act concret 
al practicii umane semnificative. Din diversitatea fenomenelor 
umane cărora autorul le aplică asumpţiile proprii ne dăm seama 
de comprehensiunea maximală asupra conceptului în discuție. 
Marcel Cressot, analizând conceptul de „fapt lingvistic”!!, dis- 
tinge între două posibilități pe care le are o situaţie de comuni- 
care: calea obiectivității, asigurată în mod pur intelectual şi 
descriptiv, având drept finalitate descripția unui obiect, a unei 
relații sau a unei situații şi, prin aceasta, informarea exactă şi 
precisă a unui receptor, şi calea expresivității, asigurată de un 
limbaj ales cu grijă în intenţia de a impresiona receptorul şi de a-l 
influenţa într-un anumit fel. 

Cele două căi înseamnă, în ultimă instanţă, o alegere deter- 
minată de scopul pe care îl urmărim prin intermediul comuni- 
cării. Or, stilul ține mai mult de cea de-a doua cale, care se adap- 
tează dorinței de a veni în întâmpinarea nevoii de frumos a 
receptorului. 

O interesantă concepție privind stilul aparține filosofului 
Lucian Blaga. Evident, înțelegerea conceptului este una de 
sorginte metafizică!2, dar ea aruncă o lumină interesantă asupra 
unor aspecte pe care le presupune asumarea ideii de stil discursiv. 
Pentru Blaga, stilul este un fapt cultural care domină în modul cel 
mai insistent existența umană: 


1 Gilles-Gaston Granger, Essai d'une philosophie du style, Editions Odile 
Jacob, Paris, 1988. 

! Marcel Cressot, Le style et ses teclmiques - Prâcis d'analyse stylistique, quatrieme 
edition, PUF, Paris, 1959, pp. 1-12. 

12 Lucian Blaga, Orizont şi stil, în: Lucian Blaga, Trilogia culturii, Editura 
Minerva, Bucureşti, 1985, pp. 69-186. 

„Stilul e ca un jug suprem, în robia căruia trăim, dar pe care 
nu-l simțim decât arareori ca atare. Cine simte greutatea atmos- 
ferei sau mişcarea pământului? Cele mai copleşitoare feno- 
mene ne scapă, ne sunt insesizabile, din moment ce suntem 
integrați în ele. Astfel şi stilul” (Lucian Blaga, loc. cit., p. 70). 


şi care are o forță impresionantă de care nu ne dăm seama decât în 
momentele de supremă tensiune existenţială. Blaga ne prilejuieşte 
o distincţie interesantă care ar putea acoperi delimitarea mai 
prozaică din retorica tradițională între receptor şi orator: distincția 
între construcţia unui stil şi sesizarea (receptarea) unui stil. 

Prima este a celor aleşi: nu toți suntem capabili să con- 
struim un stil care să se impună asupra celorlalți şi să-i influen- 
țeze într-un fel sau altul. Cea de-a doua asigură o acoperire 
îndestulătoare din punctul de vedere al capacității de receptare, 
fiindcă, în general, majoritatea celor normal constituiți reacțio- 
nează într-un fel aparte, individualizat, la ceea ce are stil. lată 
pasajul incriminator.: 


„Producerea unui stil e un fapt primar, asemănător faptelor 
din cele şase zile ale Genezei; constatarea ca atare a unui stil e 
un fapt epigonic, de reprivire duminicală. Producerea unui 
stil e un fapt abisal, de proporţii crepusculare; constatarea 
unui stil e un fapt secund, încadrat de interesele unui subiect 
treaz, care vrea simplu să cunoască” (Blaga, loc. cit., p. 71). 


Care ar putea fi relaţiile între cele două ipostaze ale stilului, 
stilul ca act de creaţie şi stilul ca act de receptare? În orice caz, ele 
nu ar putea fi despărțite: stilul creat, instanţiat într-o creaţie 
umană trebuie, pentru a putea determina efecte, să fie receptat ca 
stil de către alteritate. Altfel, el rămâne o creaţie în sine, posibil 
excepțională, dar care stă sub semnul gratuităţii. Pe de altă parte, 
nimic nou nu poate fi construit dacă, ab initio, o receptare nu s-a 

produs şi nu a generat o anumită preocupare pentru a trece 
dincolo de ceea ce este. 


3. Stil şi expresivitate discursivă 


(a) Limbajul figurat: grad zero şi abatere. Termenul abatere 
este o achiziţie a cercetărilor semiologice ale secolului care abia 
s-a sfârşit, deşi, la o privire atentă în istoria retoricii, descoperim 
urme evidente ale conceptului în cauză în tradiţia antichității. De 
exemplu, figurile retorice - care, în totalitate, se fundează pe 
funcţionarea conceptului de abatere - constituie părți semnifi- 
cative din Retorica aristotelică (referirile la metaforă sunt o probă 
puternică în acest sens), iar mecanismele lor sunt investigate pe 
spaţii largi în lucrarea lui Quintilian De institutio oratoria. Mult 
mai clar şi direct exprimată este, în acest sens, opțiunea lui Du 
Marsais şi Pierre Fontanier, care, fiecare în parte, primul în 
Despre tropi iar cel de-al doilea în Figurile limbajului, au arătat că 
tropii sunt cuvinte care se îndepărtează de la sensul de bază 
pentru a întruchipa un alt sens în interiorul formulărilor în care 
se inserează ca tropi. 

Totuşi, orientarea care s-a aplecat cu folos în contempo- 
raneitate asupra conceptului de abatere, propunându-l drept cri- 
teriu de sistematizare a figurilor retorice, este cea reprezentată de 
Centrul de Poetică de pe lângă Universitatea din Liege. Propul- 
sarea conceptului de abatere în centrul cercetărilor de retorică, 
semiotică, lingvistică a fost facilitată şi de impunerea celuilalt ter- 
men cu care abaterea formează un cuplu conceptual şi în raport 
cu care se poate înțelege mai bine: gradul zero al discursivităţii. 

A defini un concept originar pentru un domeniu, precum 
cel de grad zero, nu este o întreprindere facilă şi lipsită de riscuri. 


13 Groupe ui, Rhetorique gencrale, Collection „Points”, Editions du Seuil, Paris, 
1982. 

Autorii la care facem aluzie sunt conştienţi de acest lucru şi 
trimit, într-o primă aproximare, la o înţelegere intuitivă a con- 
ceptului în discuție: un discurs produs în gradul zero este un 
discurs „naiv”, care renunţă la artificii şi la subînțelesuri (Groupe 
p, Rhetorique generale, ed. cit., p.35). Angajat în cuplu categorial 
cu conceptul de grad zero, conceptul de abatere ar trimite la dife- 
rența între ceea ce înseamnă gradul zero al discursivității şi ceea 
ce se propune de către autor prin intermediul limbajului figurat. 
Specificitatea abaterii este, deci, îndepărtarea de sensul originar, 
literal cu care un termen sau o combinaţie de termeni au fost 
înzestrate, îndepărtare care creează un alt efect de receptare în 
raport cu cel de origine. 

Pentru reprezentanţii Grupului p, calea cea mai bună de a 
înțelege un concept este aceea de a-l integra în contextul de 
relații în care el intervine. În viziunea acestui centru de cercetare, 
conceptul de grad zero este legat de ceea ce se numeşte univoci- 
tatea limbajului. Dar univocitatea este un ideal pentru majoritatea 
domeniilor cunoaşterii. Singurul loc în care imperativul univoci- 
tății limbajului este cât de cât pus în act este discursul ştiinţific. 
Din acest motiv, reprezentanţii centrului de poetică asociază con- 
ceptul de grad zero cu nevoia de a satisface criteriile de denotaţie 
proprii limbajului ştiinţific. 

În textul Retoricii generale, autorii la care ne raportăm fac 
distincție între gradul zero absolut („un discurs redus la semele 
sale esențiale”) şi gradul zero practic („enunţurile conținând toate 
semele esențiale plus un număr de seme laterale în funcție de 
posibilitățile vocabularului”). Resursele unei metodologii relațio- 
nale de stabilire a individualității conceptului de grad zero nu se 
opresc la legătura cu ideea de univocitate. S-a încercat definirea 
gradului zero prin descrierea faptului literar, luându-se în consi- 
derare frecvenţa cuvintelor, după cum nu sunt puține încercările 
de a determina acelaşi concept prin raportare la locutor, adică 

prin posibilitățile subiective oferite de enunțarea şi cunoaşterea 
locutorului cu privire la cod (vocabular, gramatică, sintaxă), uni- 
versul semantic general (istorie, cultură, ştiinţă), universul seman- 
tic particular (alte creații ale autorului) sau trecutul imediat al 
mesajului pe care textul îl pune în circulație. Ultima relaționare, 
cea cu locutorul, ni se pare de toată importanţa pentru înţele- 
gerea modului în care sfera cognitivă a acestuia din urmă con- 
voacă acele presupoziții din care se poate deduce mesajul unei 
secvențe discursive. 

Stabilirea cu exactitate a înțelesului conceptului de grad 
zero s-a încercat şi prin invocarea conceptului de izotopie, concept 
tehnic pus în circulație de Greimas!4. În concepția lui Greimas, 
izotopia este asumată drept o normă semantică a discursului, în 
înțelesul că fiecare mesaj caută să fie sesizat de către receptor ca 
o semnificație integrală. Această trimitere la semnificație este, 
într-adevăr, relevantă şi ea spune ceva despre ceea ce-am putea 
înțelege prin gradul zero al discursivității. Dar descoperirea 
semnificațiilor este un apanaj al receptorului, de unde această 
diversitate de interpretări cu care se poate însoți o anumită 
secvenţă de discurs. 

Din acest punct putem să ne ațintim atenția asupra concep- 
tului de abatere. Abaterea este o alterare a gradului zero, o trecere 
dincolo de sensul literal. Dar nu orice eludare a gradului zero 
este o abatere în sensul retorico-figurativ al termenului. În secvența: 


„Gigantică poart-o cupolă pe frunte, 
Şi vorba-i e tunet, răsufletul ger, 
lar barda-i din stânga ajunge la cer, 
Şi vodă-i un munte” 

(Coşbuc) 


14 A.]. Greimas, Senumitique structurale, Collection „Langue et Langage”, 
Larousse, Paris, 1966, p. 69. 

avem de-a face, în fiecare vers aproape, cu funcţionarea în act a 
conceptului de abatere, în cadrul unei figuri retorice care poartă 
numele de hiperbolă, cu alterări evidente ale sensului originar al 
unor sintagme („vorba-i e tunet”, „răsufletul ger”, „barda ajunge 
la cer”, „vodă-i un munte”). Efectele retorice ale procedurii numită 
abatere sunt mai mult decât evidente în acest context. Dar în 
expresia: 


Conferenţiarul a făcut un expozeu extraordinar, 


chiar dacă termenul „expunere“ a fost înlocuit cu franţuzitul 
„expozeu”, nu avem nici pe departe o abatere în sensul retoric al 
termenului, ci avem de-a face cu expresia unui împrumut 
lingvistic, atât de uzual astăzi în condiţiile circulației produselor 
culturale. De altfel, în aceeaşi situație ne plasează toată invazia de 
„americanisme” (în limbă mă refer) la care asistăm în fiecare zi. 
Chestiunea este pusă cu toată acuitatea de către reprezen- 
tanţii Grupului p, care fac distincţie între abaterea retorică (aceea 
impusă de necesitățile expresivității şi care are drept scop înfru- 
musețarea intervenţiei discursive) şi alterările voluntare, deter- 
minate în mod obiectiv şi care nu sunt impuse în mod direct de 
ideea de frumusețe discursivă (introducerea de cuvinte noi în 
vocabular dacă nu există resurse lingvistice pentru a exprima 
anumite idei sau dacă sunt mai adecvat exprimate ideile prin 
noile cuvinte introduse). Dacă în abaterea retorică deturnarea 
sensului originar se realizează cu intenţia obținerii unor efecte 
emoționale în conştiinţa receptorului, în cazul alterărilor volun- 
tare scopul este unul impus de necesitatea comunicării adecvate 
şi asigurării unei înțelegeri exacte a ceea ce se comunică. Într-un 
caz este importantă frumusețea comunicării, în celălalt acurate- 
țea comunicării. Abaterile sunt de tip retoric numai în condiţiile 
în care îndepărtările de la sensurile de bază produc efecte poe- 

tice. Abaterile se produc ca rezultat al unor mecanisme discursive 
dintre cele mai diferite, fiindcă, la rigoare, fiecare figură retorică 
aduce cu sine o abatere cu efect poetic. 

Este posibil ca cele două concepte pe care le-am analizat - 
gradul zero şi abaterea - să poată fi puse în corespondenţă cu 
distincţia destul de frecventă în analiza filosofică a timpului din 
urmă, inițiată de Rorty, între normalitate discursivă şi anormalitate 
discursivă. Autorul invocat observă - şi, evident, nu e primul care 
o face - că, în calitate de creație umană şi ca orice creație umană, 
discursivitatea trebuie să respecte anumite norme. În baza acestor 
norme, care funcționează ca un criteriu de distincţie, ceva este 
admis ca făcând parte din câmpul discursivității (dacă îndepli- 
neşte normele) sau este respins din acest spectru (dacă nu res- 
pectă normele). Problema e că, aşa cum se întâmplă peste tot, 
adecvarea la criterii este de multe ori parţială, aproape nimeni nu 
respectă criteriile în totalitate şi punctiform, motiv pentru care 
putem să admitem anumite grade de apartenenţă la câmpul dis- 
cursivităţii. Din acest punct de vedere, tipurile de discursivitate 
care respectă criteriile în gradul cel mai înalt vor fi considerate 
normale, în timp ce acele forme ale discursivității care asumă un 
grad mai scăzut vor fi considerate anormale. 

Discuţiile cele mai aprinse s-au dus în jurul conceptului de 
semnificație. Trebuie discursul să se ataşeze în mod direct şi fără 
echivoc unei semnificaţii pe care s-o dezvăluie receptorului cu 
destulă precizie pentru ca acesta să înțeleagă acelaşi lucru prin 
ceea ce i se comunică? Dacă răspunsul este afirmativ, atunci orice 
secvenţă de discurs figurat - şi discursul poetic în totalitatea lui - 
nu răspunde de nici pe departe unei atari cerințe, motiv pentru 
care ar trebui excluse din sfera atât de diversă şi bogată a dis- 
cursivităţii. Or, aşa ceva este de-a dreptul de neimaginat. 

Să atragem atenţia că aspectul a fost sesizat - înaintea 
multora dintre retoricieni şi poeticieni - de către unul dintre cei 

mai importanţi matematicieni şi logicieni ai modernității, Gottlob 
Frege, în contextul cercetărilor legate de distincţia între sens şi 
semnificației5. Pentru Frege, sensul este conceput drept o modali- 
tate prin care o anumită realitate este adusă la conştiinţa recep- 
torului, iar semnificaţia este realitatea la care trimite sensul. Există 
mai multe niveluri de generalitate la care pot fi instanţiate concep- 
tele de sens şi semnificație: nume proprii, propoziţii categorice, 
propoziţii subordonate. De ce este necesară această distincție între 
sens şi semnificație? Pentru a putea face ordine în orice construcţie 
discursivă între două planuri fundamentale fără de care nici o 
relație de comunicare nu poate avea loc: planul instrumentelor 
prin intermediul cărora aducem la cunoştinţa celorlalți anumite 
stări de lucruri (sistemele de semne prin care vehiculăm ideile 
noastre) şi planul ideilor noastre cu privire la stările de lucruri pe 
care vrem să le punem în comun cu receptorii posibili ai unei 
construcții semnice. 

Două întrebări sunt fundamentale pentru Frege şi ele con- 
stituie baza distincţiei dintre discursul ştiinţific şi discursul poetic 
prin care se deschide discuţia privind „aderenţa“ sensului la sem- 
nificaţie şi a semnificației la sens: de ce resimțim nevoia trecerii de 
la sens la semnificaţie? Este această nevoie un imperativ categoric? 

Răspunsul la prima întrebare este, pentru Frege, în afara 
oricărei îndoieli: trecerea de la sens la semnificaţie stă sub sem- 
nul necesității numai în măsura în care, în cunoaşterea noastră, 
urmărim descoperirea şi promovarea adevărului. Dacă suntem 
preocupaţi de adevăr, atunci trebuie să ştim cu exactitate ce se 
află în spatele afirmațiilor cu care venim în contact sau pe care le 
punem în circulație pentru a spori cunoştinţele celorlalți. Unde 
este adevărul piatra de temelie a cunoaşterii? Normal, în discursul 
ştiinţific. Investigația ştiinţifică „lucrează“, de fapt, cu stările de 


15 Gottlob Frege, Sens şi semnificație, în: M. Tirnoveanu, G. Enescu (ed.), 
Logică şi filosofie, XI, Editura Politică, Bucureşti, 1966, pp. 54-79. 

lucruri ce se află în spatele enunţurilor, iar adevărul rămâne, 
pentru multe dintre domeniile cercetării, sub semnul acelui 
„adequatio rei et intellectus”. 

Răspunsul la a doua întrebare este negativ. Sunt destule 
situaţiile în care gândirea noastră nu este preocupată de adevăr, 
ci mai degrabă de modul cum îi este adusă la cunoştinţă o rea- 
litate. În aceste condiţii trecerea de la sens la semnificaţie nu este 
imperativă. Individul se mulţumeşte, aici, doar cu sensurile care 
sunt produse pentru a fi receptate. Exemplul cel mai la îndemână 
este discursul literar, cu deosebire discursul poetic. Cititorul nu 
este interesat dacă în spatele întâmplărilor, relațiilor, stărilor 
psihologice descrise în romanul Cel mui iubit dintre pământeni, de 
exemplu, există ceva real (deşi s-ar putea să fie), ci el este impre- 
sionat de modul cum romancierul Marin Preda reuşeşte să redea 
atmosfera şi relaţiile. Semnificațiile sunt, în acest caz, nesemni- 
ficative în privinţa gradului de receptivitate şi impresionabilitate 
ale receptorului. 

De câte ori situaţii şi contexte imaginate de autor nu au mai 
multă forță de expresie şi credibilitate decât descrierea exactă a 
unor situații reale? Astfel de situaţii sunt mai importante prin sen- 
surile pe care le dezvăluie, adică, în terminologia lui Frege, moda- 
litățile prin care sunt puse în act în faţa cititorului situaţiile. Sen- 
surile sunt acelea care plasează discursul poetic în zona trăirilor 
înălțătoare. Una este ştiinţa istoriei şi discursul ei „realist” cu pri- 
vire la faptele petrecute în Danemarca într-o anumită perioadă şi 
cu totul altceva dramele shakespeariene care descriu astfel de 
evenimente de o manieră care le face întru totul credibile. 

Din punctul de vedere al asumpţiilor pe care le ataşăm 
conceptului de abatere - acela care a generat discuţiile noastre 
până în momentul de faţă - putem spune fără a greşi prea mult 
că discursul poetic, în ansamblul său, este manifestarea concep- 
tului de abatere deoarece, ca întreg, el înseamnă o îndepărtare de 

sensurile literale, originale. Conceptul de abatere este intim legat 
de ceea ce se numeşte normă sau convenție. Norma este garantul 
unei receptări adecvate, al litteram, a textului de către cititor, ea 
asigură bruma de înțelegere în comun cu creatorul de text şi 
facilitează posibilitatea comunicării. 

Abaterea creează comunicarea „altfel“, efectul de surpriză, 
pe care numai textul poetic este capabil să-l producă. Dar nu 
putem să extindem în mod exagerat efectul distincției dintre 
normă şi abatere: nu există discursuri absolut normale (care să res- 
pecte în totalitate toate normele discursivităţii), după cum nu 
există discursuri care să taie orice punte cu ceea ce înseamnă 
normă a discursivității (probabil că receptarea ar fi imposibilă în 
acest caz). Putem să întrezărim că există grade de echilibrare a 
raportului dintre normă şi abatere şi, în funcţie de spargerea 
echilibrului, vom putea identifica discursuri dominant poetice (în 
care e supralicitată abaterea) şi discursuri dominant ştiinţifice (în 
care norma este atotstăpânitoare). 

Fiecare dintre extreme (norma şi abaterea) se temperează 
reciproc iar echilibrul şi armonia care se instalează între gradul 
zero al discursivităţii şi abaterile care se produc la nivelul ei 
asigură posibilitatea receptării unei secvenţe discursive şi, impli- 
cit, ceea ce se numeşte performanţă discursivă. Reprezentanții 
Grupului u sunt de acord că am putea descoperi o anumită marcă 
a receptabilității unei abateri care ar facilita accesul receptorului la 
descifrarea adevăratelor intenţii pe care oratorul sau creatorul de 
text le are. Această marcă e denumită invariantă şi ea este înțeleasă 
ca partea unui enunț de ordinul retoricului care rămâne neatinsă 
în prezenţa abaterii şi în baza căreia percepem şi analizăm - în 
calitate de auditori sau cititori - abaterea şi efectele ei. 

Putem descoperi, fără îndoială, şi „mărci ale abaterii”, ele- 
mente care pun în evidenţă distanţa dintre invariant, ca element al 
gradului zero, şi sensul obținut prin manifestarea abaterii. Figurile 

retorice, categoriile de figuri beneficiază de astfel de mărci distincte 
şi, în general, tipologia figurilor a mers pe criteriul acestor mărci 
ale abaterii. Dacă vom aduce în atenţie exemplul lui Paulhan, care 
circulă universal în manualele de retorică: 


„Ah, va să zică tu eşti! 
Vorbeşti de lup şi lupul la uşă. 
Ele, fără doar şi poate. 
lote-l! 

Răsărişi! 

Salutare, tipu”! 

Bună, mă. 

Cum, tu? 

Va să zică tota venit. 
Ce? tu, aici? 

Ce-mi văd ochii?”, 


vom constata lesne că toate formulările au un nucleu invariant ce 
se manifestă în calitate de grad zero al textului („Te voilă” = 
„lată-te”) şi fiecare dintre formulări poartă cu sine o abatere pe 
care cititorul trebuie s-o descopere pentru a intra în posesia ade- 
văratului mesaj al textului. Numai pentru că intenționalitatea 
discursivă este alta s-au pus în joc aceste formulări diferite în 
marginea aceluiaşi invariant. 

(b) Funcţiile limbajului figurat. După cum ne putem da 
lesne seama, limbajul figurat este acela care se manifestă ca 
abatere, ceea ce înseamnă o trecere dincolo de sensul literal al 
termenilor sau al enunţurilor în integralitatea lor. Problema 
limbajului figurat, a rolului acestuia în persuadarea şi chiar în 
manipularea publicului nu este nouă, ea apare şi în perioada 
clasică a dezvoltării artei oratorice. Aici, mai mult ca în alte 
timpuri, tema ornamentelor discursive este esenţială. Cicero va 
afirma cu toată puterea acest lucru: 

„Aşadar adevăratul orator - căci, plecând de la vorba lui 
Antonius, pe acesta îl căutăm - va fi cel care, în for şi în cau- 
zele civile, va vorbi astfel încât să convingă, să încânte şi să 
emoționeze. Să convingă, fiindcă este necesar, să încânte spre 
a plăcea, să emoționeze pentru a obține victoria...” (Cicero, 
Oratorul, în: Cicero, Opere alese, II, ed. cit., pp. 336-337). 


De altfel, şi în De oratore, marele orator roman subliniază cu 
insistență că în arta oratorică, la fel ca în literatură, criteriul 
succesului trebuie căutat în reacţia publicului, a ascultătorilor, 
exteriorizată în chipuri diferite: entuziasm, apreciere, elogii, 
aplauze. Pentru acest motiv, limbajul utilizat de orator - ca şi acela 
al poetului sau tragedianului - trebuie să fie unul ales şi expresiv, 
care să răscolească sufletul. 

Spiritul acesta de preţuire a cuvântului ales va dăinui, de 
altfel, secole de-a rândul, până în perioada modernă şi după 
aceea, neodihna spiritelor cu adevărat mari fiind cauzată de 
această obsesivă căutare de a descoperi expresia potrivită, cea 
mai potrivită, singura potrivită pentru o idee. lată ce descoperim 
într-un pasaj din La Bruyere: 


„Se pare că logica este arta de a convinge pe cineva de un ade- 
văr, iar elocvența - un dar al sufletului, care ne ajută să punem 
stăpânire pe inima şi pe mintea altora şi ne face să-i convingem 
sau să le inspirăm tot ce dorim” (La Bruyere, Caracterele sau 
moravurile acestui veac, EPL, Bucureşti, 1968, p. 123). 


Care ar fi caracteristicile limbajului figurat? Observaţia 
curentă ne arată, nu o dată, că limbajul figurat produce un şoc 
cognitiv care se transferă rapid şi în domeniul afectivității. El 
determină trăiri afective şi emoţii puternice care îşi au originea 
nu în perceperea unei realități (o priveiişte încântătoare de 
munte şochează, un accident cumplit pe care îl observi poate să 

şocheze etc), aşa cum se întâmplă adesea, ci într-un act de raţio- 
nare care încearcă să soluţioneze ceea ce stă, din punct de vedere 
cognitiv cel puţin, sub semnul antinomicului. 

Şocul cognitiv determinat de utilizarea şi receptarea 
limbajului figurat îşi poate face loc pe căi diferite. Uneori amplifi- 
carea unor trăsături ale unor indivizi, realităţi sau relaţii la 
dimensiuni neobişnuite, incredibile aproape, poate genera o stare 
de şoc cognitiv. Aşa se întâmplă în cazul utilizării hiperbolei: 


„Seceta a ucis orice boare de vânt. 
Soarele s-a topit şi a curs pe pământ.” 
(Labiş) 


secvenţă care creează, într-adevăr, senzaţia de insuportabilitate, 
de neverosimil. Sau în secvenţa: 


„dans des ruisseaux de sang Troie ardent plong&e” (Racine). 


Alteori, şocul cognitiv şi emoțional este dat de discrepanța 
dintre ceea ce receptorul ştie despre un anumit lucru, o anumită 
realitate şi ceea ce i se sugerează prin intermediul limbajului 
figurat utilizat. Avem aici cazul cel mai atractiv între figurile 
retorice, cel al metaforei. Dacă avem enunţul, preluat din Meyer: 


„Hugo este un mare condei” („Hugo est un grand plume”), 


vom constata că receptorul este pus în dificultate: el ştie că Hugo 
este un romancier şi i se sugerează să accepte că este un obiect. 
Sigur, relaţia, în acest caz, este mai uşor vizibilă chiar pentru citi- 
torul mai puțin familiarizat cu secretele şi subtilitățile figurativi- 
tății, dar discrepanţa rămâne şi ea generează acel şoc cognitiv care 
nu poate lăsa indiferent nici un receptor. Sau în următorul 
fragment din Maupassant: 

„Un gros serpent de fumee noire”, 


care exprimă aceeaşi figură retorică şi unde declicul se 
produce între „şarpe” şi „fum”: nici şarpele nu este o dâră de 
fum şi nici dâra de fum nu este un şarpe. Dar dâra de fum este ca 
un şarpe. 
Caracterul şocant al limbajului figurat poate surveni şi din 
sonoritatea lui. Sunt destule figuri retorice care îşi datorează 
sonorității efectul asupra receptorului. Formula: 


„I like lke”, 


un slogan electoral aruncat în lupta politică în timpul campaniei 
prezidenţiale a candidatului Dwight Eisenhower, îşi bazează 
efectul pe o figură retorică numită paronomază (asociere de cuvinte 
cu pronunție identică, dar cu sensuri total diferite). 

Poate nu e lipsit de interes să facem aici o mică observaţie: 
şocul cognitiv pe care îl produce limbajul figurat asupra recepto- 
rului este gradual şi această gradualitate e determinată de natura 
figurilor retorice folosite de orator. Dacă figura retorică este o 
hiperbolă, să zicem, atunci e posibil ca şocul cognitiv să fie 
puternic pentru că şi discrepanţa este mare. Dacă, dimpotrivă, 
suntem în fața unui epitet sau a unei comparații banale, e clar că 
şocul cognitiv se va diminua până la anulare, iar efectul persuasiv 
asupra publicului va fi nul. Acesta este unul dintre motivele 
pentru care, în general, figurile retorice nu sunt puse la întâmplare 
într-un discurs, ci sunt alese cu grijă pentru ca efectul să fie cât 
mai puternic asupra celorlalți. 

Limbajul figurat este acela care, prin şocul cognitiv pe care îl 
determină şi prin emoțiile pe care le creează, îl scoate pe receptor 
din platitudine şi banalitate şi îl plasează într-o stare de intelecție 
activă, într-o interogație permanentă. Aşa cum au subliniat şi 
exegezele retoricii tradiționale, unele dintre pericolele cele mai 

mari care pândesc discursul țin de platitudine şi banalitate. 
Oricine poate ţine un discurs plat, oricine se poate complace în 
banalităţi. Oratorul adevărat trebuie să se ridice deasupra acestor 
mediocrități. 

Să reținem, în contul particularităților limbajului figurat, 
faptul că el asigură o anumită noblețe oricărui discurs, dar şi celui 
care îl prezintă publicului. Să medităm puțin la ceea ce s-a petre- 
cut în gândirea clasică a retoricii. Acest demers a intrat în elita 
artelor liberale pentru că individul dar şi comunitatea şi-au dat 
seama că nu poți ieşi în faţa publicului oricum: trebuie să ieşi în 
hainele de sărbătoare. lar pentru discurs, hainele de sărbătoare 
constau într-un limbaj ales cu grijă, în care ceea ce s-a numit 
ornamente ocupă un loc central. 

Pentru orator, rostirea unui discurs în fața publicului era 
un moment unic. El avea o încărcătură ieşită din comun şi ducea 
adeseori la întâmplări dintre cele mai neprevăzute. lată ce putem 
citi în Despre orator al lui Cicero, fragment care îl are ca personaj 
principal pe Crassus, unul dintre influenţii retori dinaintea lui 
Cicero: 


„Într-adevăr, observ de obicei la voi ceea ce încerc foarte deseori 
eu însumi: la începutul cuvântării mă fac alb, mintea mi se 
întunecă complet, tremur din tot trupul, ba chiar, pe când eram 
foarte tânăr, la începutul unui discurs de acuzare, mi s-a tăiat în 
aşa fel respiraţia încât îi datorez lui Q. Maximus neprețuitul 
serviciu de a fi ridicat şedinţa îndată ce m-a văzut copleşit şi 
paralizat de frică” (Cicero, Opere alese, II, ed. cit., pp. 49-50). 


Limbajul figurat înseamnă, pe de altă parte, respectul 
suprem pentru public. Printr-un discurs bine rostit, oratorul îşi 
înalță auditoriul pe culmile cele mai înalte ale ideației, dar şi în 
intimitatea celor mai nobile sentimente umane. lată ce spunea 

marele actor Constantin Moruzan, pătruns de responsabilitatea 
enormă pentru cuvântul adresat spectatorului: 


„„„.în dulcele târg al leşilor, unde-mi făceam ucenicia ca actor 
la Teatrul Naţional, cuvântul, valoarea lui, puterea extraor- 
dinară de a influenţa şi emoționa era la loc de mare cinste. 
[...] Actorul trebuie să realizeze acea simfonie sonoră, de o 
înaltă ținută artistică, de o putere de sugestie unică, vorbirea 
desăvârşită. Cuvântul, armă de neegalat, poate căpăta viață, 
poate exprima frumusețea limbii, poate impresiona şi 
emoționa” (citat după: Cella Dima, De la vorbire la elocință, 
Editura Albatros, Bucureşti, 1982, p. 21). 


În al treilea rând, e bine să remarcăm că limbajul figurat 
este un discurs al limitei, care trebuie mânuit cu toată dibăcia şi cu 
tot meşteşugul pentru a nu-l scăpa din mână şi pentru a nu 
ajunge la efecte contrare acelora pentru care s-a produs. În spiri- 
tul discuțiilor anterioare, subliniem că orice figură retorică pre- 
zentă în discurs (semnul minimal al figurativităţii) este şi trebuie 
receptată ca abatere, ca o trecere dincolo de sensul literal. Numai 
în această asumpţie o secvenţă de limbaj figurat îşi poate atinge 
ținta, îşi îndeplineşte scopul pentru care el a fost construit. 
Secvența: 


„Dumnezeu să-l ierte de toate versurile şi de toată proza cu 
care a înavuțit tânăra noastră literatură” (Caragiale) 


este „punerea în act” a unei interesante figuri retorice (antifraza) 
prin intermediul căreia autorul îşi exprimă intenţia ironică la 
adresa unui confrate prin utilizarea unor termeni într-un sens 
contrar sensului real (de exemplu, „Dumnezeu să-l ierte” este o 
expresie care se utilizează, în mod normal, pentru cineva care 

face o greşeală; or, a scrie versuri şi proză e asociat, în textul lui 
Caragiale, cu o greşeală de neiertat a împricinatului!). 

Numai dacă receptorul asumă textul ca o abatere şi des- 
coperă adevărata intenţie a autorului, utilizarea acestui procedeu 
retoric îşi atinge scopul. De ce este limbajul figurat un discurs al 
limitei? Pentru că, dacă echilibrul se sparge şi receptorul nu mai 
are temeiul de a percepe adevărata intenţie a textului, atunci tot 
efortul şi toată truda sunt zadarnice. Sunt figuri retorice care 
trebuie mânuite cu cea mai mare grijă, precum pianul pe scări, 
pentru că orice exagerare într-un sens sau altul le transformă în 
contrariul lor: ironia, metafora, comicul, alegoria, hiperbola. 

În sfârşit, dar nu în ultimul rând, limbajul figurat acaparează 
auditoriul, în sensul că îl captează ca intelectivitate, dar şi ca afec- 
tivitate. Există, cum sugera Barthes, o „plăcere a textului” de la 
care nu ne putem sustrage. Ea este diferită de la autor la autor, în 
funcție de măiestria şi talentul aceluia care construieşte discur- 
sul. Întâlnim adesea maeştri ai oralității, aceia care au acaparat 
publicul în special prin cuvântul vorbit: Nicolae lorga, Nae 
lonescu, Petre Ţuţea în spațiul românesc. Dincolo de tumultuo- 
zitatea oralităţii, dacă vom citi textele sau conferințele lor ca texte 
scrise, impresia nu mai este nici pe departe aceeaşi. Există maeştri 
ai scriiturii, care pot transmite prin cuvântul scris o vibraţie şi o 
putere de atracţie care nu se întâlneşte nici chiar în discursul 
oral. De ce cititorul nu poate lăsa din mână romanele lui Proust, 
Mann, Balzac sau Dostoievski? Fiindcă prin limbajul utilizat în 
prezentarea situațiilor, intrigilor, relaţiilor ori pasiunilor ele îl 
acaparează pe cititor. Situaţiile prezentate pot fi similare cu ale 
altor autori, dar modalitatea în care sunt aduse în faţa cititorului 
este diferită. În sfârşit, regăsim şi situaţii de incompatibilitate: 
scriitori remarcabili (Preda, de exemplu) care nu excelau în do- 
meniul oralității, vorbitori excepționali (Nae lonescu) care aveau 
destule dificultăți în faţa textului scris. 

(c) Calitățile stilului discursiv. Analiza calităților stilului 
discursiv este o problemă de tradiţie a artei oratorice, dar, prin 
aplicaţiile ei în practica discursivă, rămâne mereu în actualitatele, 
Calitățile sunt acelea care fac din stilul discursiv ceva atractiv şi 
cu influenţă la public. Invocarea şi, mai ales, cunoaşterea lor este 
o bază de pornire pentru perfecţionarea permanentă a stilului, 
pentru utilizarea adecvată a limbii în relațiile cu ceilalți. 

Acuratețea stilului este una dintre calitățile care au însoțit 
investigaţiile asupra forţei de persuasiune a discursului încă din 
antichitate. Acuratețea exprimă cerința ca discursul să utilizeze pe 
cât posibil o limbă strălucitoare, să aleagă cuvintele cele mai 
potrivite pentru a exprima ideile şi să nu forțeze noutatea sau 
creativitatea dacă resursele limbii sunt suficiente pentru a exprima 
idei, sentimente, emoţii, pasiuni sau intrigi cu la fel de multă forță 
şi prospețime. Din acest punct de vedere, se cunoaşte cu destulă 
exactitate că atât grecii, cât şi latinii au avut un adevărat cult al 
limbii: pentru Aristotel, puritatea stilului însemna nici mai mult 
nici mai puțin decât a vorbi corect greceşte, în timp ce, pentru 
Cicero, aceeaşi exigenţă este satisfăcută numai dacă se vorbeşte 
„O latină corectă”. 


1e În prezentarea calităţilor stilului - de altfel, aşa cum am lăsat a se înțelege, 
un loc comun al discuţiilor asupra elocinţei - am urmat, dincolo de considerații 
care ne aparțin, sugestiile pertinente ale unor importante lucrări tradiţionale, 
moderne sau contemporane: Aristotel, Retorica, Editura IRI, Bucureşti, 2004, pp. 
301-343; Cicero, De l'Orateur, Livre III, Sociâte d'Edition „Les Belles Lettres”, 
Paris, 1930, pp. 16-58; Quintilian, Arta oratorică, TI, pp. 308-345; III, 92-138, 
Editura Minerva, Bucureşti, 1974; A.-Ed. Chaignet, La rhetorique et son histoire, 
Bouillon & Vieweg Editeurs, Paris, 1888, pp. 413-539; Stephen E. Lucas, The Art 
of Public Speaking, third edition, Random House, New York, 1989, pp. 205-251; 
Ion Murărej, Maria Murărej, Petit traite de rhetorique: l'6lucution et les figures de 
style, Bucureşti, 1989, pp. 13-83; Joălle Gardes-Tamine, La rhetorique, Armand 
Colin, Paris, 1996, pp. 115-116. 

Mai mult decât atât, în De institutio oratoria, Quintilian pune 
în evidenţă imensul travaliu pe care trebuie să-l înfăptuiască acela 
care urmăreşte să devină un bun orator. lată câteva din temele pe 
care el le tratează şi care țin, direct sau indirect, de acuratețea 
stilului: „despre bogăţia de cuvinte”, „despre imitare”, „cum 
trebuie să scriem”, „modul de a corecta”, „despre cele mai utile 
exerciţii scrise”, „cum se obține şi se consolidează abilitatea de a 
improviza”, „cum vorbim adecvat”, teme care, toate, exprimă 
imperativul unor exerciţii de-a dreptul istovitoare pentru a vorbi 
cât mai curat în limba latină, limba în care, în acele vremuri, se 
țineau discursurile în for. Nu trebuie să uităm că lupta pentru 
acurateţea stilului a presupus adesea eforturi de-a dreptul incre- 
dibile. E de amintit aici cazul lui Demostene care, deşi avea din 
naştere serioase defecte de vorbire, a reuşit să se manifeste, în 
urma exerciţiului îndelungat, ca unul dintre cei mai mari oratori 
de limbă greacă din toate timpurile. 

Acurateţea discursului înseamnă preocuparea pentru a găsi 
cuvântul potrivit şi a-l pune la locul potrivit în construcţia dis- 
cursivă. O natură mereu prezentă, care ne are în pază, ne spune că 
fiecărei idei îi corespunde, pentru exteriorizare, o singură expri- 
mare, care e cea mai potrivită în contextul dat. Orice alterare dis- 
truge armonia unică la care suntem părtaşi atunci când un orator 
de geniu pronunţă un discurs. Lucrul e mai mult decât vizibil în 
arta poetică: în poezie, dacă schimbi un cuvânt, schimbi tot echili- 
brul armonic şi e posibil ca, prin aceasta, toată frumuseţea să se 
transforme în contrariul ei. Să invocăm un argument al autorităţii: 


„Dintre toate feluritele expresii care pot reda o singură 
cugetare a noastră, numai una este potrivită. N-o întâlnim 
mereu, când grăim sau când scriem; este totuşi adevărat că 
există şi că oricare alta e slabă şi nu-l mulţumeşte câtuşi de 
puțin pe un om de duh, care vrea să fie înțeles. Un scriitor de 
valoare şi care scrie cu migală îşi dă adeseori seama că expresia 

pe care o căuta de vreme îndelungată, fără s-o cunoască, şi pe 
care a găsit-o în cele din urmă, era cea mai simplă, cea mai 
firească şi care părea c-ar fi trebuit să i se înfățişeze din capul 
locului şi fără strădanie” (La Bruyere, Caracterele sau moravurile 
acestui veac, EPL, Bucureşti, 1968, p. 93). 


Acurateţea stilului înseamnă, pe de altă parte, o compati- 
bilizare a limbii utilizate cu genurile oratorice cărora li se asoci- 
ază discursul pronunţat. Fiecare gen oratoric reclamă un anumit 
spectru al limbii: genul deliberativ presupune o limbă sobră, 
alegerea cuvintelor astfel încât ele să exprime exactitatea lucru- 
rilor, ornamentele de limbaj, chiar dacă nu sunt interzise, trebuie 
să fie folosite cu temperanţă; genul judiciar reclamă forme de 
limbaj prin care să se exprime cât mai adecvat relaţiile de înteme- 
iere dintre argumentele invocate şi cauza susținută; în sfârşit, 
genul epidictic este acela în care frumusețea limbii este absolut 
necesară, în care figurile retorice îşi fac resimţită din plin prezența 
şi efectele asupra receptorului. Acurateţea presupune o adaptare 
a limbii la genul de cauză pe care îl tratează discursul. De altfel, 
s-a afirmat că: 


„Stilul poate avea uscăciunea descrierii obiective sau ajunge 
la elan liric; poate fi, rând pe rând, eufonic şi grațios, pedant 
şi uscat, cultivând după nevoie, tonul aparent afectat, întorsă- 
tura aparent prețioasă sau preciziunea” (lon Biberi, Arta de a 
scrie şi de a vorbi în public, Editura Enciclopedică Română, 
Bucureşti, 1972, p. 113), 


ceea ce spune ceva, poate chiar destul de mult, despre acuratețea 
stilului în raport cu ideile pe care discursul le dezvoltă. 

Nu e mai puţin adevărat şi faptul că alegerea cuvintelor care 
pot fi utilizate în construcţia discursului depinde în mare măsură 
de tipul de stil spre care oratorul se orientează în producerea 

discursului: stilul sublim, stilul temperat sau stilul simplu. Stilul 
sublim, odată asumat, cere un limbaj pe măsură, care să exprime 
cât mai bine ideile sublime pe care oratorul urmăreşte să le 
dezvăluie: 


„Tu, Erou Necunoscut, tu ai privit, sub piatra veşniciei tale, 
ani întregi de decădere; şi ai aşteptat ca, din uitarea popasului 
nostru de dezonoare, să toarcem iarăşi ceasul acesta sfințit al 
învierii naţionale. În faţa ta am adus sărbătoarea cugetelor 
noastre unite şi ţi-am făgăduit să cinstim legea Sarmise- 
getuzei, care cere să mori, pentru ca Patria să trăiască; în faţa 
ta, acum un an, am spovedit păcatul disprețuirii strămoşeşti şi 
mărturia sufletelor noastre frânte, atunci când granițele se 
prăbuşiseră în faţa flăcării tale dojenitoare. Din remuşcarea pe 
care acum nu am târât-o în faţa mormântului tău, am ridicat o 
culme de credință nouă şi ţi-am făgăduit, Erou Necunoscut, 
auzindu-ţi dojana aspră a tăcerii, ca să durăm din puterea 
statorniciei tale, statornicia îndatoririlor noastre; ca să 
aprindem, din făclia ta, lumini de credință înnoitoare şi 
veşnică, veşnică cum numai flacăra ta poate să fie” (lon 
Antonescu, La mormântul eroului necunoscut, discurs rostit la 
14 mai 1942, în: Vasile V. Haneş, Antologia oratorilor români, 
Socec & Co SAR, Bucureşti, s.a., p. 281). 


O idee măreaţă, aceea de datorie, un imperativ care impune 
oricărui individ acțiune în momente de cumpănă, cel de jertfă, 
sunt puse în lumină printr-un stil sublim în care expresiile limbii 
sunt alese cu talent şi bine construite: figuri retorice, precum 
personificarea („Tu, Erou Necunoscut, tu ai privit...”), metafora 
(„uitarea popasului nostru de dezonoare”, „păcatul dispreţuirii 
datinilor strămoşeşti”), antiteza („care cere să mori, pentru ca 
Patria să trăiască”), oximoronul („dojana aspră a tăcerii”) consti- 
tuie un tot expresiv în acord cu ceea ce urmăreşte oratorul să 
imprime în conştiinţa publicului. 

O întrebare stăruie în permanenţă în această încercare în 
marginea acurateței stilului, analizată poate mai mult pe linia 
tradiţiei antice a oratoriei şi prin raportare la ceea ce ar trebui să 
fie şi azi arta oratorică: ce a mai rămas astăzi din acest imperativ, 
din cerința de a da o utilizare cât mai agreabilă limbii în care un 
discurs este pronunţat? 

Să spunem că impresia generală e aceea după care nu mai 
există astăzi acea grijă, acea preocupare pentru cultivarea limbii 
folosite în construcţia unui discurs, aşa cum era ea în retorica tra- 
dițională. Nu ne propunem (şi, probabil, nici nu am avea prea 
mari şanse de izbândă) să identificăm cauzele unui astfel de 
fenomen. Dar dacă îi observăm pe toți aceia care se produc 
discursiv în faţa celorlalţi, atunci vom constata cu uşurinţă că 
mulți dintre ei - poate prea mulţi - o fac deplorabil, cel puţin din 
punctul de vedere al utilizării limbii. Nu spunem că nu există şi 
excepții, dar, într-adevăr, ele rămân excepții! Relaţia cu ceilalți 
pare a se organiza în jurul dictonului: important e ce spui şi nu 
cum spui! 

Domenii întregi de manifestare a actului discursiv ne sus- 
țin cu puterea exemplului (politica, relaţiile publice, educaţia, 
relațiile internaționale). Sunt de notorietate cazurile de indivizi 
(unii dintre ei în postura de lideri politici sau de opinie) care, deşi 
nu ştiu să vorbească, se încăpățânează totuşi să țină discursuri! 
Situaţiile de candidați la diferite funcţii elective (preşedinţie, pri- 
mărie etc.), incapabili să vorbească coerent cinci minute în mar- 
ginea unei întrebări oarecare, au fost destule chiar şi pe posturile 
de televiziune de mare audienţă. 

Îngrijorător e faptul că unii dintre ei, în naivitatea lor, îşi fac 
un merit din a nu şti să utilizeze în mod corect şi coerent limba 
maternă. Un exemplu concludent, obiect de dezbatere chiar în 
opinia publică şi în mediile de specialişti în domeniu mai ales în 
SUA, este cel al preşedintelui Bush jr, personaj politic ce nu exce- 

lează din acest punct de vedere. Vorbind la festivitatea de instalare 
a actorului Amold Schwarzenegger ca guvernator al Californiei, 
Bush jr a afirmat că asemănarea sa cu noul guvernator constă în 
faptul că „amândoi vorbesc prost englezeşte!” A vorbi, în aseme- 
nea cazuri, despre acurateţea stilului discursiv - în sensul antic şi 
atât de prețuit al termenului - este un nonsens. 

Pe de altă parte, preocuparea pentru asigurarea acurateţei 
discursului s-a diminuat azi în mare măsură şi ca urmare a inter- 
venţiei mijloacelor de comunicare în masă (televiziunea în spe- 
cial). Nu o dată discursul este înregistrat, astfel încât se fac atâtea 
repetiţii până se obține un rezultat cât de cât mulțumitor. În 
aceste condiţii, spontaneitatea, inventivitatea, improvizaţia, din 
perspectiva utilizării limbajului cel puţin, sunt puse în paranteză, 
deşi, în discursul „live“, au o importanţă covârşitoare. 

Legată de acurateţea stilului este claritatea, fie şi numai pen- 
tru faptul că se realizează prin intermediul aceloraşi ingrediente: 
resursele verbale ale unei limbi”. Ce înseamnă un stil clar? O 
astfel de concepere a unui discurs, încât cauza să fie receptată cu 
exactitate din ceea ce se spune. La o analiză atentă, se constată că 
această cerinţă a clarității este proprie oricărei înscenări discursive 
şi indispensabilă pentru a-şi atinge scopul: 


„Stilul clar depinde mai întâi de acea calitate care a fost 
numită proprietatea stilului sau proprietatea termenilor şi 
expresiilor. Deci el depinde mai întâi de limbaj, de vocabu- 
larul întrebuințat. Trebuie să existe o perfectă concordanță 
între gândirea clară şi exprimarea clară, adică între conţinut şi 
formă. Trebuie să existe o adecvare atât a gândirii, a conținu- 
tului, cât şi a exprimării, adică a formei, cu posibilitatea 
concretă şi momentană de înțelegere, de percepție şi de 


17 Joseph M. Williams, Style: Ten Lessons in Clarity and Grace, Harper Collins 
Publishers, 1989. 

apercepție, de receptivitate şi de acceptare din partea acelora 
care ascultă” (Mircea |. Manolescu, Arta avocatului, Editura 
Humanitas, Bucureşti, 1998, p. 181). 


Claritatea este necesară şi în discursul ştiinţific, şi în dis- 
cursul politic, şi în discursul filosofic, şi în discursul educaţional, 
peste tot acolo unde un dram de înțelegere garantează obținerea 
performativităţii. La Quintilian, claritatea stilului este legată în 
mod direct de imperativul utilizării termenilor proprii, în timp ce 
frumusețea se asociază mai degrabă cu expresiile metaforice. 

Să atragem atenţia asupra unei prime chestiuni care e 
sugerată chiar de secvenţa discursivă ce se referă la arta avoca- 
tului: un orator se poate exprima în faţa celorlalți în mod clar 
dacă el însuşi are clare în minte ideile despre care urmăreşte să 
vorbească. Altfel, claritatea este imposibilă pentru că ar trebui să 
punem în vorbire mai multă claritate decât este în gândire! Ceea 
ce este un paradox în măsura în care suntem de acord că 
vorbirea are ca funcție importantă exprimarea gândirii şi a 
operaţiilor pe care ea le desfăşoară asupra ideilor noastre. În 
secvenţa antologică din Caragiale: 


„Farfuridi: Atunci, iată ce zic eu, şi împreună cu mine [...] 
trebuie să se [...] zică asemenea toți aceia care nu vor să cază 
în extremitate [...] adică, vreau să zic, da, ca să fie moderați... 
adică nu exageraţiuni!... Într-o chestiune politică... şi care, de 
la care atârnă viitorul, prezentul şi trecutul țării... să fie ori 
prea-prea, ori foarte-foarte... [...] încât vine aici ocazia să ne 
întrebăm pentru ce?... da... pentru ce?... Dacă Europa... să fie 
cu ochii ațintiți asupra noastră, dacă mă pot pronunța astfel, 
care lovesc soțietatea, adică fiindcă din cauza zguduirilor... 
şi... idei subversive [...] şi mă-nțelegi, mai în sfârşit, pentru 
care în orice ocaziuni solemne a dat probe de tact... vreau să 
zic într-o privință poporul, națiunea, România...” 

Claritatea este o „rara avis”, dar nu în primul rând din 
cauza limbajului utilizat, ci pentru că oratorul nu are nici o idee 
clară despre ceea ce el însuşi ar vrea să vorbească. În maniera sa 
inconfundabilă, Caragiale ne arată, prin construcţia limbajului, 
tocmai inconsistența gândirii personajului său. 

A fi clar în exprimare înseamnă, cum sugeram, a fi clar în 
gândire. Ce înseamnă claritatea gândirii? Înseamnă a stăpâni 
cognitiv o ordine, o sistematizare a ideilor pe care urmăreşti să le 
dezvolţi în discurs. Din punctul de vedere al exigenţelor de clari- 
tate, aceasta înseamnă să nu dezvoltăm prea multe idei (aceasta 
poate duce la ambiguitate) dar nici prea puţine (aceasta poate 
duce la obscuritate şi opacitate). Înseamnă, în al doilea rând, a 
identifica cu exactitate relațiile de determinare dintre ideile pe 
care le dezvoltăm. A prezenta ideile în ordinea rațională a deter- 
minării lor presupune a arăta geneza ideilor pe care le vehiculăm 
şi influențarea lor reciprocă. Înseamnă, în al treilea rând, a 
identifica argumentele care susțin o idee, o cauză în raport cu 
cele care resping ideea supusă discuţiei. Dacă aceste lucruri sunt 
îndeplinite simultan, atunci ne aflăm în fața unei situaţii de 
claritate în gândire. 

Dar claritatea în gândire, odată asigurată, înseamnă par- 
curgerea doar a unei jumătăți de drum spre îndeplinirea idealu- 
lui clarității exprimării ideilor pentru celălalt. Claritatea gândirii 
este o condiţie necesară a clarității exprimării discursive. Nu însă 
şi suficientă. E posibil ca gândirea să fie clară, ideile să fie bine 
ordonate după criteriul clarităţii, dar exprimarea lor în vorbire să 
lase de dorit. Sunt cazuri notorii de buni rezolvatori ai proble- 
melor de matematică, dar care, din păcate pentru ei şi pentru cei- 
lalţi, nu au capacitatea de a-i face şi pe auditori să le înţeleagă. 

Prin urmare, este necesar un transfer de claritate: o trecere 
de la claritatea în gândire la claritatea în exprimare. Discursul pe 
care oratorul îl pune în act trebuie să fie în măsură să exprime 

astfel ideile şi legăturile dintre ele, încât publicul să înţeleagă cu 
uşurinţă cauza şi întemeierea ei. Lucrurile nu sunt atât de simple 
cum ar putea părea la prima vedere, fiindcă nu e vorba aici numai 
de voință. Există şi factori obiectivi care intervin pe traiectul 
trecerii ideilor de la gândirea autorului, cu ajutorul limbajului, la 
conştiinţa receptorului. Aici, pe acest traiect, se produc alterările 
de sens şi se instalează obstacole serioase în privința clarității 
discursului. Un filosof de talia lui Wittgenstein afirma că: 


„Limbajul deghizează gândul. Şi anume în aşa fel, încât nu se 
poate deduce din forma exterioară a îmbrăcămintei forma 
gândului care este îmbrăcat; căci forma exterioară a îmbrăcă- 
mintei este croită pentru cu totul alte scopuri decât acela de a 
permite recunoaşterea formei corpului” (Ludwig Wittgenstein, 
Tractatus Logico-Philosophicus, Editura Humanitas, Bucureşti, 
2001, p. 95), 


ceea ce explică, măcar pe aliniamente metafizice, posibilele dis- 
crepanţe între gândurile pe care le avem şi ceea ce ajunge din ele 
la receptor prin intermediul discursului. 

Poate că din această meditaţie rapidă asupra raportului 
dintre gândire şi limbaj în exprimarea clarității ar trebui să rămâ- 
nem cu o preocupare constantă de a exprima cât mai adecvat gân- 
durile noastre, pentru ca acela care le receptează să înțeleagă 
acelaşi lucru ca şi noi prin ceea ce spunem. Deşi pare simplu în 
teorie, este extrem de dificil în practica discursivă. Aici ne 
întâlnim de fapt cu cele mai serioase dificultăți. 

Claritatea stilului este intim legată de fixarea exactităţii unui 
înţeles în exprimare. Receptorul poate să înţeleagă o idee atunci 
când contururile înțelesului ei sunt bine fixate pe linia exactităţii. 
Ce înseamnă aceasta? Că o noțiune, o expresie introdusă în 
circuitul comunicaţional trebuie să împartă lumea obiectelor în 
două şi numai două zone: zona lucrurilor care intră sub incidența 

noțiunii în cauză şi zona lucrurilor care nu intră sub incidenţa ei. 
Mai exact poate, exactitatea expresiilor înseamnă distincţia între 
un lucru şi tot ce rămâne în afara lui. 

Două exemple ne vor ajuta să înțelegem mai exact această 
„fenomenologie“ a exactităţii şi rolul ei în asigurarea clarităţii 
discursului. Expresia „om” împarte cu destulă precizie lumea în 
două clase diferite: tot ce aparţine clasei oamenilor, pe de o parte, 
şi tot ce nu aparține clasei oamenilor, pe de altă parte. Nu este 
posibil ca ceva care nu aparţine clasei oamenilor să fie introdus 
în această clasă, după cum nu este posibil ca un dat care aparține 
acestei clase să fie scos în afara ei. Distincția aceasta are la bază 
criterii discriminatorii: limbaj articulat, mers biped, prezenţa 
gândirii profunde etc. Ştim cu exactitate - cel puţin aceasta este 
opinia comună - să spunem cine intră în clasa oamenilor şi cine 
nu intră în această clasă. Dacă luăm în considerare expresia „om 
inteligent”, atunci vom constata că lucrurile nu mai sunt chiar aşa 
de sigure. Putem noi delimita cu precizie cine face parte din clasa 
oamenilor inteligenţi şi cine nu face parte din ea? Un răspuns 
afirmativ este cât se poate de riscant. Suntem în prezența vaguității 
expresiiloriE, trăsătură care se opune exactităţii şi care constituie 
un obstacol serios în obținerea clarității stilului discursiv: cine 


18 În jurul acestui concept şi al situaţiilor cognitive pe care el le acoperă se 
dezvoltă astăzi o direcţie importantă a logicii, logicile vagi („fuzzy-logics”). 
Iniţiată de Lotfi A. Zadeh (Fuzzy-Sets, Information and Control, 8, 1965, pp. 338- 
353), orientarea a câştigat destui adepţi şi a beneficiat de aplicaţii importante: 
R.E. Bellman, L.A. Zadeh, Local and Fuzzy Logics, în: ]. Michael Dunn, George 
Epstein (eds.), Modern Uses of Multiple- Valued Lugic, D. Reidel Publishing 
Company, Dordrecht-Holland, Boston-USA, 1977, pp. 103-165; L.A. Zadeh, The 
Concept of a Linguistic Varinble cand its Application to Approximate Reasoning, |, II, 
Information Sciences, 8, 1975, pp. 199-249; 301-357; III, Information Sciences, 9, 
1975, pp. 43-80; George Lakoff, Hedges: A Study in Meaning Criteria and the Logic 
of Fuzzy Concepts, în: D. Hockney, W. Harper, B. Freed (eds.), Contemporary 
Research in Philosophical Logic and Linguistic Semantics, D. Reidel Publishing 
Company, Dordrecht- Holland / Boston-USA, 1975, pp. 221-271. 

utilizează termeni vagi are toate şansele să nu ajungă prea uşor 
la claritate. 

Vaguitatea este imposibilitatea de a delimita cu exactitate 
conturul unei realități desemnate printr-o anumită expresie. Nu 
este singurul obstacol în calea clarității unui discurs. Un altul 
este generat de ceea ce se numeşte ambiguitate. Sensul termenului 
în discuție este, el însuşi, lovit de ambiguitate, dar, din punctul 
de vedere al retoricității, ambiguitatea s-ar asocia cu suprasatu- 
rația de sens a unei expresii: o expresie are mai multe sensuri, ea 
le dezvăluie pe toate, receptorul le stăpâneşte, dar este în imposi- 
bilitatea unei opțiuni inspirate pentru contextul în care este 
folosită expresia. 

O interesantă analiză a ambiguităţii din perspectiva lite- 
rarității se regăseşte la William Empson”. Autorul invocat asumă 
un sens general, poate prea general, al termenului ambiguitate, 
prin care înțelege: 


„Orice nuanţă verbală, oricât de vagă, care dă loc unor reacţii 
alternative la aceeaşi expresie a limbii” (Empson, loc. cit., p. 33). 


Acest sens general pare a nu mai limita în nici un fel câmpul 
de acţiune al conceptului în discuţie: „orice enunţ în proză ar putea 
fi numit ambiguu”. Cele şapte tipuri de ambiguitate ne indică 
întrucâtva şi direcţiile din care se acţionează în contra clarității. 
Primul tip de ambiguitate este legat de plurisemantism: un cuvânt 
sau o expresie trimite la mai multe sensuri deodată, în timp ce al 
doilea este dat de faptul că „două sau mai multe semnificaţii se 
rezolvă într-una singură”. Ca în cazul termenului „os“ din 
versurile lui Coşbuc: 


19 William Empson, Şapte tipuri de ambiguitate, Editura Univers, Bucureşti, 
1981. 

„Şi-n urma lacomului plug 
les oase şi-i păcat 
Sunt oase dintr-al nostru os”. 


AI treilea tip de ambiguitate vizează redarea printr-un sigur 
cuvânt a două idei relativ la fel de importante, pe când cel de-al 
patrulea ne trimite direct la neconcordanța semnificaţiilor. Al 
cincilea tip este legat de subiectivitatea autorului, iar al şaselea are 
în atenție irelevanța comunicativă a expresiilor (de exemplu, o 
expresie tautologică este irelevantă din punct de vedere comunica- 
tiv şi, prin aceasta, ea este ambiguă). Ultimul tip de ambiguitate 
asumă efectul a două semnificaţii opuse în mintea autorului. 

Am adus cu intenţie în discuţie această poziție asupra ambi- 
guității deoarece, chiar dacă nu toate aceste tipuri sunt definite în 
mod satisfăcător, încercarea spune ceva important în privința 
raportului dintre ambiguitate şi claritatea discursului: aceasta din 
urmă este pândită în orice moment de primejdii, iar sursele de 
alterare sunt atât de diversificate încât te poţi întreba la un mo- 
ment dat cum de ne mai putem înțelege în relațiile de comunicare. 

Opusă ambiguităţii - dar tot în detrimentul clarităţii - este 
obscuritatea. Expresiile sunt obscure atunci când ele nu lasă să 
scape receptorului nici un sens sau foarte puţin din ceea ce ar fi 
sensul expresiilor. În aceste condiţii, receptorul nu se mai află în 
faţa situaţiei (încă fericită!) de a alege neinspirat, ci în fața imposi- 
bilității de a descifra expresiile în cauză şi de a înțelege semnifi- 
caţiile lor, adică de a identifica realitățile la care ele trimit. Când ne 
aflăm în faţa obscurităţii? În cel puţin trei cazuri: când utilizăm 
expresii de maximă generalitate, de maximă abstractizare sau de 
maximă problematicitate. 

Expresiile de maximă generalitate se asociază, de obicei, 
categoriilor filosofice. Ele acoperă o sferă atât de largă de feno- 
mene încât simțului comun îi este imposibil să le desprindă 
sensurile. Ca în următorul fragment: 

„Spiritul este astfel esența absolută, reală, suportul ei înseşi. 
Toate formele de până acum ale conştiinţei sunt abstracții ale 
sale; ele constau în aceea că spiritul se analizează, că el deose- 
beşte momentele sale şi zăboveşte în momentele singulare. 
Această izolare a unor atari momente ale spiritului însuşi ca 
presupoziție şi ca subzistență, adică există numai în el, care este 
existența” (Hegel, Fenomenologia spiritului, Editura IRI, 
Bucureşti, 1995, p. 254). 


Textul este, pentru spiritul comun cel puțin, de maximă 
obscuritate şi opacitate datorită gradului înalt de generalitate al 
termenilor utilizați. Maxima abstractizare este legată de cea dintâi 
pentru că aceste categorii (noțiunile de maximă generalitate) se 
obțin în urma operaţiei abstractizării. În sfârşit, problematicitatea 
maximă vine din profunzimea ideatică a unei probleme pe care 
discursul o prezintă: 


„Dacă orice raportare la ceva de ordinul ființării este carac- 
terizată drept intențională, atunci inten ționalitatea este posibilă 
doar pe temeiul transcendenţei, dar nu este nicidecum identică 
cu aceasta şi cu atât mai puțin nu este ea cea care face cu 
putinţă transcendenţa” (Heidegger, Despre esența temeiului, în: 
Heidegger, Repere pe drumul gândirii, Editura Politică, 
Bucureşti, 1988, p. 80). 


Se vede cu ochiul liber că profunzimea de gând („esenţa 
temeiului”) împiedică înțelegerea secvenței discursive date. 

În legătură cu cerința clarității, trebuie să atragem atenţia 
asupra unei chestiuni. Anume faptul că uneori claritatea se mani- 
festă ca o piedică în calea realizării scopului unei intervenții 
discursive: cazul manipulării pare a fi unul dintre cele mai inte- 
resante. Cu un discurs clar e destul de greu să manipulezi indi- 
vizii. Claritatea nu este un atu atunci când urmărim să inducem 

în eroare publicul, motiv pentru care, în astfel de situaţii, un 
discurs vag, ambiguu, obscur este mult mai util. 

Pe de altă parte, la o analiză atentă ne dăm seama că 
figurile retorice utilizate în discurs mizează, în efectul lor asupra 
celorlalți, pe o anumită ambiguitate, pe înfiriparea unor legături 
ce par a fi atipice între diferite idei asumate de orator. Or, din 
punctul de vedere al clarităţii, discursul metaforic, limbajul figu- 
rat constituie permanent abateri care trebuie decodate. 

Eleganța stilului este o altă calitate la care trebuie să luăm 
aminte dacă intenționăm să vorbim în fața auditoriului. Este 
extrem de dificil de definit acest termen, ca de altfel toți termenii 
cu circulaţie cvasiuniversală şi pe care majoritatea îi folosesc fără 
să se întrebe dacă înțelesurile sunt aceleaşi. Ce înțelegem prin 
eleganță? Ceva în domeniul modei, altceva în domeniul acțiunilor 
umane, cu totul altceva atunci când vorbim de eleganța modului 
în care un sportiv a terminat o partidă de box, în fine nu acelaşi 
lucru când vorbim despre eleganța în gesturi. 

Oricum, dincolo de diferenţele specifice cu care este utilizat 
acest termen în contexte diferite, ceva comun tot se desprinde 
atunci când vorbim despre eleganţă în genere: o situație în care 
un individ, o relaţie atrag atenţia, încântă prin echilibrul dintre 
conţinut şi forma în care se exprimă, prin armonia dintre compo- 
nentele sale. De aici şi aproximările pentru eleganța stilului 
discursiv: un stil discursiv este elegant atunci când există un 
echilibru armonic între ceea ce se spune, modul cum se spune 
ceea ce se spune şi impactul a ceea ce se spune asupra publicului. 

Un stil elegant se „face“ prin natura ideilor puse în 
circulaţie în actul discursiv. Ideile trebuie să se asocieze binelui şi 
adevărului. Probabil că nu am putea să vorbim despre un stil 
elegant atunci când prin discurs se induce o idee care se asociază 
cu ceea ce e rău. În general, eleganța este umbrită de toate 
formele sub care răul şi-a făcut simțită prezenţa în intimitatea 

omului: cruzimea, invidia, avariţia, laşitatea, duşmănia şi atâtea 
altele. Oricâte cuvinte meşteşugite ar pune un avocat pentru a 
apăra un criminal, oricât ar încerca el să găsească limbajul cel 
mai adecvat pentru a prezenta faptele, totuşi e puțin probabil că 
discursul său ar putea fi caracterizat ca elegant. Chiar opere de 
artă care au mizat pe o asemenea ordine a ideilor (Othello al lui 
Shakespeare, Avarul lui Moliere, Hagi Tudose al lui Delavrancea) 
sunt apreciate mult din punctul de vedere al densităţii trăirilor, 
al complexității situaţiilor, dar cu greu am putea susține că ele 
sunt modele ale eleganţei stilului discursiv. lată un exemplu 
sugestiv: 


„Ştefan: O! Cine vrea pe Ştefăniță, nepotul răposatului domn al 
Moldovei?... Cine a zis că sunt bătrân şi bolnav?... Pe Ulea l-am 
măsurat cu privirea. Murise înainte de-a-l izbi!... Picăturile 
astea sunt calde... În fiece ostaş e o fiară!... lată-l... Pândeşte 
călare... Calul îi tremură şi joacă... Bagă pintenii pân' la 
rădădină... Chiuie de-nfioară valea Racovăţului... Unde e mai 
greu, acolo cade... Un leu în mijlocul dihorilor... Zboară 
capetele până nu mai simte mâna din umăr... Când mă văzu, 
îşi cuprinse faţa cu amândouă mânele, şi cu amândouă o 
învârtii, şi trecu prin el ca printr-un aluat ce se dospeşte...” 
(Delavrancea, Apus de soare, în: Teatru, Editura Minerva, 
Bucureşti, 1983, p. 68), 


exemplu care, cu toată atmosfera pe care o degajă, nu e nici pe 
departe un stil ce se caracterizează prin eleganţă. 

Este interesant de subliniat că incompatibilitatea dintre 
eleganța stilului şi încadrarea faptelor descrise în sfera inde- 
zirabilului a fost conştientizată şi chiar s-a încercat depăşirea 
acestui inconvenient. O serie de figuri retorice au apărut şi îşi 
justifică prezenţa în limbaj tocmai prin necesitatea de a mai 
atenua ceva din asprimea sau duritatea icleilor exprimate. Un 

exemplu este cel al eufemismului, figura retorică prin care un 
cuvânt dur, de o mare violenţă, este înlocuit printr-o expresie 
mai blândă, care, pe ocolite şi fără a răni direct, spune acelaşi 
lucru. Expresia: 


A plecat în lumea celor drepți 


constituie un alt mod de a spune „a murit”, mod care înseamnă, 
în ochii receptorului, o atenuare a forței unei idei dezagreabile 
(„moartea”), care, în mintea celor mai mulți, este asociată răului. 
Un alt exemplu inspirat este cel al aluziei, figură de stil prin care 
evocăm o situaţie, o relaţie, o calitate nu direct, ci prin inter- 
mediul altei sau altor expresii: 


„Aseară am prânzit acolo. Era o seamă de oameni mari. Toată 
vremea la masă s-a vorbit rău de profesori, cari, după ce că nu 
sunt buni de nimic, apoi sunt şi brutali şi mojici, mai ales cu 
copiii de familii bune. La plecare, cucoana a spus că dacă 
cumva persecuți pe mititelul, n-are să-ți meargă comod. Eu 
am garantat pentru tine. la seama, în interesul tău. Amic 
N.N.” (Caragiale, Dascăl prost, în: Momente şi schițe, Editura 
lon Creangă, Bucureşti, 1972, p. 221), 


unde descoperim o suită de aluzii prin care „amicul” îl face să 
înțeleagă pe profesor că trebuie să-l treacă pe protejat chiar dacă 
nu ştie! Dar nu o spune direct! 

Nu e mai puțin adevărat că un stil elegant se „face” şi cu 
ajutorul expresiilor prin care ideile sunt puse în circulație. 
Cuvintele trebuie să fie pe măsura ideilor, să fie în concordanță 
cu acestea şi să le servească cât mai bine. Anticii au acordat o 
atenţie specială acestui aspect, insistând pe faptul că, de dragul 
eleganţei stilului, trebuie să evităm anumite cuvinte, chiar dacă 

acestea exprimă poate mai adecvat ideile. lată ce spune 
Quintilian în acest sens: 


„Cuvintele nobile trebuie întotdeauna preferate celor urâte şi 
într-o vorbire îngrijită niciodată nu este loc pentru cuvântul 
grosolan. Cuvintele strălucitoare şi sublime trebuie alese 
după măsura subiectului. Cuvântul care este maiestuos 
într-un caz pare emfatic în altul, iar cel ce pare umil pentru o 
idee grandioasă va fi potrivit pentru o idee neimportantă. 
După cum într-un discurs strălucit cuvântul umil 
impresionează neplăcut şi pare ca o pată, tot aşa, într-un stil 
simplu, cuvântul sublim şi strălucitor face notă discordantă şi 
pare de prost gust, fiindcă apare ca o umflătură pe o întindere 
netedă” (Quintilian, Arta oratorică, II, Editura Minerva, 
Bucureşti, 1974, p. 313). 


Tot el ne atrage atenţia, în acelaşi capitol, ce trebuie să evi- 
tăm pentru a nu impieta eleganța discursului: cuvintele obscene 
trebuie evitate pentru că ele creează o impresie dezagreabilă (în 
pofida afirmației acelora care spun că nu există cuvinte urâte de 
la natură); degradarea lucrurilor prin cuvinte, de asemenea, 
trebuie evitată fiindcă nu dă bine eleganţei; vorbirea uniformă 
este un defect dintre cele mai des întâlnite; fraza prea lungă care 
este imposibil de urmărit; defectuoasa aşezare sau orânduire a 
cuvintelor se asociază lipsei de eleganţă a stilului. 

Cuvintele sunt instrumente indispensabile prin care putem 
interveni pentru a transforma realitatea, lucrurile, cel puţin pentru 
receptorul căruia ne adresăm. Mai mult decât atât, opera literară 
este aceea care, prin intermediul cuvintelor, creează o realitate vir- 
tuală, ficțională care poate satisface infinit mai mult pe linia bine- 
lui, adevărului sau frumosului, apropiindu-ne sensibil de idealul 
eleganței desăvârşite a stilului discursiv. Procedee şi figuri retorice 
cunoscute ne transferă în realități virtuale tocmai pentru a da mai 

multă eleganţă discursului, fie prin amplificarea ideilor şi calită- 
ților, fie prin aducerea lor în planul mai apropiat al omenescului, 
fie prin sfidarea unor locuri comune. Un exemplu semnificativ este 
hiperbola, despre care, de altfel, am mai vorbit şi care înseamnă 
amplificarea până la limita suportabilului a unor calităţi tocmai 
pentru a sugera identitatea inconfundabilă a unui individ, a unei 
situații, a unei stări sufleteşti, ceea ce conferă desigur eleganță 
discursului: 


„O, calul meu! 
Tu, fala mea, 
De-acum eu nu te voi vedea 
Cum ţii tu nările-n pământ 
Şi coada ta fuior de vânt, 

În zbor de rândunea! 


Cum mesteci spuma albă-n frâu, 
Cum joci al coamei galben râu, 
Cum iei pământul în galop 
Şi cum te-aşterni ca un potop 
De trăsnete-n pustiu” 
(Coşbuc). 


La fel se comportă personificarea, acea figură retorică prin 
care lucruri sau situaţii sunt puse să se comporte după tipicul 
uman pentru a degaja o atmosferă mai agreabilă în cadrul de 
dezbatere al discursului: 


„O, Muza mea cu nasul mic 

Şi coapse fine 

Abia sculptată din nimic, 

De ce te-ai dus de lângă mine?... 
(Topîrceanu) 


„” 

Eleganţa stilului este intim legată de armonia părților unui 
discurs. Un stil elegant cere un echilibru între exordiu, narațiune, 
dovedire, respingere şi peroraţie. Orice exces sau lipsă în cazul 
fiecăreia dintre aceste părți afectează eleganța întregului discurs. 

Ritmicitatea stilului discursiv este o componentă importantă 
a discursivităţii. Există genuri literare care îşi datorează exis- 
tența, dacă nu în totalitate atunci cel puţin în parte, efectului de 
ritm pe care îl degajă în raport cu receptorul. Cazul cel mai 
semnificativ este cel al poeziei care, chiar dacă se poate lipsi în 
multe cazuri de rimă (considerată semnul distinct al poeziei), nu 
se poate în nici un caz lipsi de ritm. În ceea ce se numeşte poetică 
sau stilistică, tema ritmului intervine pe spaţii largi, iar anticii au 
analizat poate în exces virtuțile limbii greceşti şi ale celei latine în 
ceea ce priveşte capacitatea de a da naştere unui ritm adecvat 
discursului. Ritmul este înțeles astăzi ca element al prozodiei: 


„În prozodie, cadență regulată imprimată prin distribuția 
elementelor lingvistice (timpi tari şi timpi moi, accente etc.) 
într-un vers, într-o frază muzicală etc.; mişcarea generală care 
rezultă din această cadență regulată” (Le Petit Larousse, 
Larousse, Paris, 1995, p. 906). 


Pentru Lucas, ritmul este rezultatul alegerii şi aranjării 
cuvintelor, fiind dependent de combinaţiile de sunete şi apărând 
ca o cadență muzicală. Ritmul înseamnă, în discurs cel puţin, o 
anumită segmentare a elementelor lingvistice, dar şi a compo- 
nentelor ideatice (a cuvintelor şi a ideilor), cu reluarea percep- 
tibilă a acestei segmentări, reluare ce dă senzaţia de periodicitate 
în articularea expresiilor şi în distribuirea ideilor. 


2 Stephen E. Lucas, The Art of Public Speaking, third edition, Random House, 
New York, 1989, p. 221. 

Este ritmul o notă necesară a discursivităţii? Poate el fi pus 
într-o ierarhizare valorică pe acelaşi plan cu celelalte calități ale 
stilului precum acuratețea, claritatea, eleganța sau armonia? O 
observaţie elementară ne pune în gardă: ritmul nu ne ajută nici 
pe departe să înțelegem mai bine un text, precum acuratețea sau 
claritatea discursului. 

Cu cât un discurs este înfățişat într-o limbă mai corectă 
(cerința acurateței) şi cu cât termenii utilizați delimitează mai 
exact realitățile desemnate, cu atât, în calitate de receptori, înțele- 
gem mai bine problematica ce ne este dezvăluită prin discurs. 
Putem spune că un discurs bine ritmat are şanse să fie, prin 
aceasta, mai bine înțeles decât altul care nu are astfel de calități? 
Evident că nu. Dimpotrivă, nu o dată, de dragul ritmului autorul 
sacrifică expresii mai adecvate şi mai clare, idei mai pertinente şi 
mai puternice. 

Totuşi, ritmul este un element necesar al discursivităţii, iar 
necesitatea lui se dezvăluie pe alte aliniamente, dincolo de actul 
înţelegerii raționale sau cel al convingerii întemeietoare. Două 
exemple, destul de diferite între ele, ne vor ajuta să înțelegem 
importanţa ritmului în diferite situaţii, importanţă de care adesea 
nu suntem conştienţi. 

Pentru primul exemplu ne aliniem sugestiilor unui dicțio- 
nar mai extins privind retorica şi poetica, sugestii regăsite în 
analiza termenului de ritm?!. Subliniind diferitele accepțiuni ale 
termenului în discuție (în literatură, în muzică, în artă etc.), auto- 
rul se referă la originea ritmului, considerând că ritmul în 
discurs îşi are întemeierea în ritmul fiziologic al individului, este 
o expresie a necesității de a ființa biologic într-un anumit fel, 
într-o anumită cadență. Fără a exagera pe această linie, suntem 
atenționați însă că ritmicitatea este consubstanțială unei manifes- 


21 Val. Panaitescu (coord.), Tenninvlogie poetică şi retorică, Editura Universităţii 
„Al.I. Cuza”, laşi, 1994, pp. 161-166. 

tări a individului în spațiul oralităţii: ritmul ne ajută să memo- 
răm mai bine şi mai exact evenimentele, cu o trăinicie care 
uimeşte adesea, atunci când scriitura nu ne poate ajuta în acest 
sens deoarece este absentă. Două ilustrări sunt aduse în discuţie: 
cazul Kalevalei, o mare epopee finlandeză, culeasă şi transcrisă 
între 1828 şi 1834 pe baza unui cântec bine ritmat, prezentat oral 
de țăranii din Karelia, şi cazul descris de Alex Haley în romanul 
Roots, care îşi descoperă rădăcinile în Gambia, întreaga istorie a 
familiei sale fiind adusă la suprafață pe baza povestirii ritmate a 
unui vraci local care, în 1967, recita oral întâmplări petrecute în 
1767! Autorul conchide: 


„Fapte de acest gen probează că ritmul, ca formă internă a 
discursului, poate servi uneori ca structură mnemotehnică 
naturală, pe care se grefează, ca pe un adevărat suport 
concret, date şi evenimente care, în lipsa scrierii, nu pot fi 
reținute altfel” (Terminologie..., ed. cit., pp. 162-163). 


De aici tragem o concluzie importantă chiar şi pentru 
manifestările contemporane ale discursivității: prin intermediul 
ritmului reținem mai uşor şi pentru mai mult timp ceea ce ni se 
spune. În plus, un text ritmat este mai lesne actualizat cognitiv şi 
afectiv în raport cu un altul în care ritmicitatea este deficitară. 

Dacă ritmul poate fi, aşa cum ni se sugerează, suportul 
manifestării istoriei orale (cu o bună reprezentare în culturile 
arhaice, africane în special), el poate fi, în aceeaşi măsură, supor- 
tul prezentificării unei idei, a unei situaţii, a unei expresii la con- 
ştiinţa receptorului. El acţionează deci nu numai pe linia amplifi- 
cării posibilităţii de actualizare a tradiţiei, dar şi pe linia degajării 
elementelor constructive într-un discurs care i se prezintă. 

Al doilea exemplu este preluat de la Quintilian. Atunci când 
se referă la ritmul discursului oratoric, Quintilian analizează cu 
grijă toate elementele care pot influenţa, în bine sau în rău, această 

cadență regulată ce ar trebui să caracterizeze discursurile în marea 
majoritate a lor (rolul vocalelor şi al consoanelor, rolul perioadei, 
ordinea cuvintelor, gruparea expresiilor etc.). El ne atrage însă 
atenţia şi asupra unui aspect care ar putea fi uşor trecut cu vede- 
rea ca neimportant, mai ales că nu intră între componentele struc- 
turale ale ritmului discursiv: ritmul este acela care impune trece- 
rea la acţiune, schimbarea de atitudini, inducerea de sentimente. 

Quintilian ne dă ilustraţii care sunt mai utile decât toată 
teoria. Ritmul trompetelor este acela care determină pornirea la 
luptă a soldaţilor, cântecul lirei este acela care, în cadenţa speci- 
fică, trezeşte sau domoleşte sentimentele în serbările sacre, iar 
pitagoreii utilizau ritmul aceluiaşi instrument pentru a-şi înviora 
sufletul şi pentru a-i dispune la acţiune, ne atrage atenţia marele 
dascăl de retorică. Fără îndoială, exemplele ilustrează anumite 
practici ale timpului, de altfel menținute până târziu în istorie, 
dar semnificative pentru raportul dintre ritmul exteriorizărilor 
noastre şi dispoziţia la acţiune. 

Să atragem atenţia - de data aceasta dincolo de ceea ce 
spune autorul invocat - că sloganul ca formulă retorică a apărut şi 
a fost pus în circulaţie ca „strigăt de luptă”, ca mod de a îmbărbăta 
soldaţii în momentele cele mai dificile ale războaielor pentru ca 
acțiunile lor să fie de cel mai mare angajament. Or, se ştie astăzi 
destul de bine că ritmul este una dintre caracteristicile esențiale 
ale enunţurilor-slogan. 

Am prezentat cel puţin două motive pentru care ritmul este 
un accesoriu necesar al discursivităţii, dimensiunile sale acomo- 
dându-se contextului în care discursul se prezintă: natura temei 
dezvoltate în faţa publicului (sunt teme care nu necesită o pre- 
zenţă specială a ritmului), abilitatea oratorului (sunt oratori care 
au mai multă disponibilitate în construcția ritmată a unui discurs, 
alţii sunt mai puțin dotați din acest punct de vedere), natura 
publicului căruia i se vorbeşte (sunt categorii de auditoriu care 

reacționează defavorabil la o ritmicitate prea evidentă), intenţia cu 
care se produce discursul (dacă se urmăreşte, de exemplu, înțele- 
gerea unei teme, atunci ritmul, am văzut, rămâne fără prea mare 
importanță). 

Cum se produce ritmul într-o construcție discursivă? Care 
sunt elementele sau combinaţiile de elemente care pot asigura un 
ritm adecvat unei încercări discursive? Se pare că tradiția retorică 
a asociat ritmul mai mult cu expresivitatea unui discurs, în sensul 
că a acordat mai mult credit expresiilor în conturarea efectelor de 
ritm. Nu e un neadevăr aici, expresiile au, într-adevăr, un rol 
important în ceea ce se înfăţişează ca ritm, dar e, cu siguranţă, o 
oarecare exagerare. 

Ritmul e dat, fără putință de tăgadă, de succesiunea ideilor 
într-o construcție discursivă. Există o periodicitate a ideilor care 
poate crea senzaţia de regularitate şi poate avea efect asupra ure- 
chii receptorului (Quintilian spunea că martorul cel mai fidel al 
ritmului este urechea!). Efectul de amplificare poate asigura un 
ritm de-a dreptul persuasiv, ca şi efectul de contrast pe care 
adesea îl întâlnim în discurs: 


„Rămâne, judecători, să ne întrebăm care din doi a ucis pe Sex. 
Roscius: cel care prin moartea acestuia s-a umplut de bogății, 
sau cel care a ajuns în sărăcie? Cel care mai înainte de aceasta 
era sărac, sau cel care după aceea a ajuns cel mai sărman om? 
Cel care, aprins de lăcomie, se năpusteşte duşmănos în contra 
alor săi, sau cel care a trăit totdeauna aşa încât n-a cunoscut nici 
un fel de profit, ci numai răsplata dobândită prin munca lui? 
Cel care este cel mai îndrăzneţ dintre toţi licitatorii de bunuri, 
sau cel care din neobişnuinţa cu forul şi cu judecăţile se teme 
nu numai de băncile acestea, dar de oraşul însuşi. În sfârşit, 
judecători, ceea ce după părerea mea priveşte îndeosebi pro- 
cesul nostru, l-a ucis mai degrabă duşmanul lui, sau fiul lui?” 
(Cicero, În apărarea lui Roscius din Ameria, în: Opere alese, |, 
ed. cit., 1973, p. 127) 

unde se constată cu uşurinţă că ritmul discursului e dat în 
special de efectul de contrast între ideile care sunt puse față în 
față de către orator. Ritmul e dat, cum au subliniat anticii, de 
expresiile utilizate, dar şi de procedurile diferite asumate pentru 
introducerea lor. De exemplu, s-a vorbit destul de mult de rolul 
pe care îl are ordinea cuvintelor în asigurarea diferitelor efecte de 
ritm. O primă subliniere aici: dacă ordinea obişnuită a cuvintelor 
este schimbată, atunci ritmicitatea este afectată, de obicei în 
sensul amplificării ei. Expresia: 


„fată prea frumoasă” 


nu dă o sensibilitate specială receptorului în privinţa ritmului, în 
timp ce expresia eminesciană care schimbă ordinea obişnuită: 


„O prea frumoasă fată” 


este cu totul altceva din punctul de vedere al ritmicității. În 
poezie, cu deosebire rima este aceea care asigură un anumit ritm 
versurilor: 


„Trec anii, trec lunile-n goană 
Şi-n zbor săptămânile trec, 
Rămâi sănătoasă, cucoană, 
Că-mi iau geamantanul şi plec! 


Eu nu ştiu limanul spre care 

Pornesc cu bagajul acum, 

Ce demon mă pune-n mişcare 

Ce taină mă-ndeamnă la drum” 
(Topîrceanu). 


Lă 

Observăm că aici rima contribuie din plin la conturul ritmu- 
lui baladesc în care este prezentată această odisee a chiriaşului... 
grăbit! 

Nu o dată, o anumită ritmicitate a discursului este dată de 
prezența figurilor retorice în derularea discursului. În fapt, ade- 
seori, efectul unei figuri retorice este generat de periodicitatea cu 
care se prezintă o idee, cu care este prezent un cuvânt. În 
secvenţa discursivă: 


„Copilul râde: 

«Înţelepciunea şi iubirea mea e jocul!» 

Tânărul cântă: 

«Jocul şi înțelepciunea mea-i iubirea!» 

Bătrânul tace: 

«Iubirea şi jocul meu e-nțelepciunea!»” 


(Blaga), 


suntem în prezenţa unei construcţii retorice complexe (anaforă + 
anadiploză) prin care, graţie repetării în simetrie a celor trei 
cuvinte (iubire, joc, înţelepciune), se creează un efect de ritm 
imediat perceput de către receptor. Dar sunt şi alte figuri care au 
efecte asupra ritmului discursului: aliterația (repetarea unei 
consoane pentru efectul ei sonor): 


„De treci codrii de aramă, de departe vezi albind 
Ş-auzi mândra glăsuire a pădurii de argint” 
(Eminescu), 


anadiploza (reluarea ultimului cuvânt dintr-o propoziţie la începu- 
tul propoziției care urmează pentru a întări o idee): 


„Din cauza fratelui mi s-au umezit ochii, dar trebuie să 
mărturisesc, oricât ar fi de monstruos, că nu din cauza lui 
Sorin, ci din pricina acestui biet frate, frate adevărat, din 
acelaşi altoi de suferinţă...” (Camil Petrescu), 

paronomaza (prezența unui cuvânt cu pronunție identică dar cu 
sens total diferit): 


„| like lke”, 

antiteza (utilizarea unor expresii care exprimă opoziţia de idei): 
„A fisau a nu fi”, 

enumerația, ca în exemplu de mai jos, preluat din Lucas: 


„Acum este timpul pentru ca promisiunile de democraţie să 
devină reale. Acum este timpul să ne ridicăm din abisul întune- 
Cat şi dezolant al segregației până la calea luminoasă a dreptății 
rasiale. Acum este timpul să ridicăm această națiune de pe 
nisipul fragil al dreptăţii rasiale până pe stânca solidă a 
fraternității” (Martin Luther King) 


şi, în mod sigur, exemplele pot continua. Dar toate pun în evi- 
denţă rolul figurilor retorice în construcția ritmului unui discurs. 

Poate e interesant de subliniat că ritmul are un rol impor- 
tant, de multe ori chiar determinant, în discursul publicitar, unde 
efectul se bazează şi pe această calitate a textului, indiferent dacă 
ea este asigurată prin utilizarea figurilor retorice: 


„Coniacul este coniac” 

„Cu filmele de pe TV5 aveți parte de o baie de bună dispoziție” 
„Divertis (de) ment” (reclamă la o emisiune de televiziune) 
„Noua generaţie. Noua forță” (reclamă la Nokia), 


prin punerea în valoare a efectului de ordine a cuvintelor: 


„Un nou canal de filme pentru adevărații cunoscători soseşte 
în Europa: Cinemax”, 

prin folosirea efectului rimei: 
„Un sos rafinat, uşor de preparat! Let's dip!” 


sau prin apelul la afectivitate: 


Efectele de ritm sunt puse în valoare cu şi mai mare forță în 
condiţiile în care televiziunea, în special, devine purtătoarea 
majorității acţiunilor discursive către celălalt. 


4. Fenomenologia stilului: figurile retorice 


(a) Ce sunt figurile retorice? Partea dedicată figurilor 
retorice, elemente care intră sub incidența a ceea ce antichitatea a 
numit ornamentele discursului, a ocupat un spaţiu destul de 
consistent în retorica tradițională. De multe ori, reproşurile la 
adresa disciplinei au avut în atenţie poate excesul de ornamente. 

În legătură cu rolul şi importanţa figurilor în trasarea 
conturului retoricii, e de amintit aici mult invocatul studiu al lui 
Gerard Genette, La rhetorique restreinte??, care a generat atâtea 
discuţii privind extensia şi restrângerea permanentă a câmpului 
de jurisdicție al demersului oratoric. 

Genette constată cu surprindere că, în timp ce multe studii 
vorbeau de o generalizare a câmpului de acțiune al artei orato- 
rice3, o posibilă investigaţie istorică a problematicii ne arată mai 


2 Gerard Genette, La rhetorique restreinte, în: Communications, 16, 1970, 
Seuil, Paris, pp. 158-171. 

2 Trimiterile lui Genette sunt clare: Groupe pi, Rligtorique gentrale, Larousse, 
Paris, 1970; Michel Deguy, Pour une theorie de la figure gencralise, în: Critique, 
oct. 1969; Jacques Sojcher, La metaplore generaliste, Revue internationale de 
philosophie, 23* ann6e, No 87, fasc. 1, 1969. 

degrabă un tablou al unei restricții generalizate. Dacă antichi- 
tatea a mers pe urmele unui echilibru (între genuri, între părți, 
între tehnicile argumentative şi mijloacele discursive), timpurile 
moderne au spart pas cu pas acest echilibru. Un prim moment al 
acestei „reducţii tropologice” este apariţia tratatului lui Du 
Marsais, Des Tropes, care restrânge demersul retoric la analiza 
figurilor de sens. Un al doilea este reprezentat de manualul lui 
Pierre Fontanier, Trait€ general des figures du discours, unde, deşi 
pare a se propune o extensie (analiza tropilor, dar şi a celorlalte 
figuri care nu sunt tropi), aceştia din urmă devin modelul 
oricărei figuri: 


„al cărui obiect vizează toate figurile, dar al cărui principiu 
(criteriu de admitere şi excludere) este în fondul său pur 
topologic” (Genette, loc. cit., p. 160). 


Nici contemporanii nu s-au lăsat mai prejos şi au făcut din 
problema figurilor un punct central al investigaţiilor. Formaliştii 
ruşi, observă autorul invocat, propun un cuplu care va face carieră 
în analizele stilistice: metaforă - metonimie, prima convenind 
mai mult poeziei, cea de-a doua prozei. În general, două tipuri 
de relații vor fi privilegiate pentru analiza figurilor: relaţia de con- 
tiguitate (şi/sau incluziune) şi relația de asemănare, regăsindu-se 
apoi „modele“ de figuri pentru fiecare dintre aceste relații. 

Studiul lui Genette - care poate părea o poziție exagerată - 
atrage atenţia asupra unui fapt important: figurile au constituit şi 
constituie încă un punct de atracţie pentru cercetători, datorită, 
în special, efectului pe care îl au asupra receptorului. Totuşi, 
întrebarea rămâne: ce sunt figurile retorice? Să vedem ce spune, 
la acest capitol, tradiţia. Cicero are, în cartea a Ill-a din Despre 
orator, intervenţii importante cu privire la ornamentele discursu- 
lui (148 şi urm.). Analizând cuvintele luate izolat, marele orator 

roman face distincţia între cuvintele utilizate în sens propriu şi 
cuvintele utilizate în sens figurat: 


„Aceste cuvinte de care ne servim sunt sau termeni proprii, 
determinaţi prin natura obiectului şi aproape născute cu el, 
sau cele care sunt transportate de la sensul propriu spre un 
sens figurat şi care se găseşte ca într-un loc de împrumut” 
(Ciceron, De l'Orateur, Livre III, Societe d'Edition „Les Belles 
Lettres”, Paris, 1930, p. 59). 


Subiectul este atacat, fireşte, şi de Quintilian în Arta oratorică 
(VIII, 6; IX, 1, 2, 3), unde autorul încearcă să facă o distincţie între 
figuri şi tropi, deşi recunoaşte că este dificil dacă nu chiar 
imposibil de făcut o diferenţiere netă: 


„Ca să spun adevărul, asemănarea e atât de mare, încât nu 

uşor se face distincţia. Căci, dacă există între figuri şi tropi 

unele deosebiri nete, rămâne, totuşi, caracterul general, 

comun, anume că atât topii, cât şi figurile se abat de la 

exprimarea simplă şi directă pentru a da frumusețe stilului” 

(Quintilian, Arta oratorică, vol. 3, Editura Minerva, Bucureşti, 
"1974, p. 5). 


Distincția aceasta suscită şi astăzi destule discuţii contradic- 
torii, dar e interesant de urmărit cum este soluționată de Quintilian. 
Pentru el, 


„tropul este mutarea iscusită a unui cuvânt sau a unei 
expresii din înțelesul său propriu într-un alt înțeles” (Arta 


oratorică, Il, p. 356), 


în timp ce figura 

„este o înlănţuire de cuvinte diferită de felul de exprimare 
obişnuit şi de acela care ne vine primul în minte” (Arta 
oratorică, Il, p. 6). 


Constatăm că, la Quintilian, diferenţa dintre tropi şi figuri 
este dată de „conţinutul“ a ceea ce e diferit în raport cu utilizarea 
naturală: în cazul tropilor se schimbă sensul, în cazul figurilor se 
schimbă ordinea expresiilor. 

În epoca modernă, problema figurilor retorice este cerce- 
tată mai ales din punctul de vedere al construcţiei limbii, în speță 
al gramaticii. Pierre Fontanier, acela a cărui încercare asupra 
figurilor a devenit manual oficial pentru o lungă perioadă de 
timp în Franţa, consideră că: 


„Figurile discursului sunt aspectele, formele, întorsăturile mai 
mult sau mai puţin deosebite şi de un efect mai mult sau mai 
puţin izbutit, prin care discursul în exprimarea ideilor, gându- 
rilor şi sentimentelor, ne îndepărtează mai mult sau mai puțin 
de ceea ce ar fi exprimarea simplă şi banală” (Pierre Fontanier, 
Figurile limbajului, Editura Univers, Bucureşti, 1977, p. 46). 


El ne atrage atenţia că figurile sunt întorsături ale cuvin- 
telor sau frazelor care îşi au originea în deplina libertate a celui 
care le întrebuințează, ceea ce înseamnă că oratorul nu e con- 
strâns la folosirea unei figuri sau a alteia de exigenţele limbii, de 
ignoranţa sa ori de cine ştie ce alte imperative exterioare. Pe 
urmele lui Du Marsais, Fontanier atrage şi el atenţia că figurile 
retorice sunt proprii vorbirii obişnuite, uneori ele vin dintr-o 
nevoie interioară de a exprima altfel o idee pentru a atrage 
atenția asupra ei. În sfârşit, întâlnim la Fontanier o idee care, pro- 
babil, a fost pusă în discuţie de mulți: 

„S-a remarcat de asemenea că limbile cele mai sărace sunt şi 
cele mai figurate, adică mai tropologice; că popoarele mai 
puțin civilizate, mai ales cele sălbatice, nu se exprimă decât 
prin tropi...” (Fontanier, loc. cit., p. 136). 


Să faci o astfel de afirmaţie când vorbeşti limba lui Moliere 
şi Voltaire, atât de mult dispusă la figurativ, nu este un gest 
riscant şi, chiar, fără acoperire? 

Analize asupra conceptului în discuţie regăsim şi în exerci- 
țiile contemporane asupra artei oratorice. O propunere subtilă îi 
aparţine lui Olivier Reboul2. Autorul pomenit crede că figurile 
retorice pot fi asociate procedurilor stilistice. Ele trebuie să înde- 
plinească două condiţii: să fie libere, în sensul că nu există nici o 
constrângere pentru ca ele să fie utilizate într-un anumit fel în 
exprimare, şi să fie codate, în sensul că ele constituie o structură 
care se poate repera şi transfera la alte conţinuturi. Reboul 
remarcă faptul că aceste exigenţe sunt imperative: 


„Cele două caracteristici sunt antagoniste şi totuşi necesare. 
Fără cod, figura ar fi de neînțeles. Fără libertate, ea nu ar mai 
fi un fapt de stil ci un fapt de limbaj” (Reboul, loc. cit., p. 36). 


Pentru Michel Meyer, analiza figurilor ține de modalitatea 
în care stăpânim relaţia cu alteritatea: 


„Oamenii negociază distanţa între ei, evaluând ceea ce îi 
separă sau îi apropie în legătură cu un subiect dat. Acest 
subiect, care constituie materia asupra căreia ei dezbat, poate 
fi prezentat direct, literal, dar aceasta nu lasă loc alternativei 


24 Olivier Reboul, La Rhâtorique, troisieme dition revue et corripte, PUF, 
Paris, 1990, pp. 35-63. 

25 Michel Meyer, Questions de rhelorique: langase, raison el sâduction, Librairie 
Generale Francaise, Paris, 1993, pp. 97-119. 

brutale a dezacordului sau adeziunii pur şi simplu. Mai 
subtilă este expresia deturnată a soluţiei; deturnată, în gre- 
ceşte, se spunea tropologică. Un trop, sau figură de stil, este o 
deturnare a sensului, o întorsătură neobişnuită în raport cu 
sensul literal” (Meyer, loc. cit., p. 97). 


(b) Două propuneri de sistematizare. În legătură cu încercă- 
rile de sistematizare a figurilor retorice, discuțiile au fost contra- 
dictorii chiar din antichitate şi rămân aşa şi în timpul din urmă?€. 
Ocolim cu bună ştiinţă aceste discuţii pentru a prezenta două 
asemenea propuneri, una aparținând Grupului pu (în Retorica 
generală, 1970), cealaltă lui Marc Bonhomme (în Les figures cles du 
discours, 1998). 

Încercarea Grupului vu (Jacques Dubois, Francis Edeline, 
Jean-Marie Klinkenberg, Philippe Minguet, Frangois Pire, Hadelin 
Trinon)?7 a constituit un punct de dezbatere mereu adus în discuție 
atunci când s-au analizat taxonomiile figurilor retorice. Autorii 
pornesc, în sistematizarea lor, de la două criterii, din a căror 
încrucişare rezultă patru rubricații ale figurilor: criteriul unităţilor 
discursive asupra cărora se exercită anumite operații retorice şi 
criteriul elementului constitutiv al unităţii de discurs afectat prin 
acțiunea operaţiei retorice (operaţia retorică poate modifica 
expresia sau forma unei unități discursive sau poate modifica 
conţinutul, adică sensul unităţii discursive). 

Astfel, dacă o operaţie retorică oarecare se exercită la 
nivelul cuvântului şi are în vedere transformarea formei cuvân- 
tului, avem de-a face cu o categorie de figuri retorice, denumită 
de reprezentanţii Grupului ji metaplasme. În enunţul: 


26 O sintetică trecere în revistă a unora dintre aceste propuneri găsim în: 
Val.Panaitescu (coord.), Terminologie poetică şi retorică, Editura Universităţii 
„ALI. Cuza”, laşi, 1994, pp. 64-70. 

27 Jacques Dubois et alii, Retorica generală, Editura Univers, Bucureşti, 1974. 

A venit proful 


cuvântul ultim este rezultatul aplicării operaţiei retorice de supri- 
mare asupra cuvântului „profesorul“ şi se încadrează în clasa 
figurilor retorice de care am amintit. Există o tendință accentuată 
azi, probabil în toate limbile, de a uza de astfel de proceduri 
pentru a scurta şi concentra cât mai mult comunicarea: „Je vais ă 
Uni”. Aşa cum subliniază şi autorii, transformarea formei 
cuvântului înseamnă schimbarea aspectului sonor sau grafic. 

Dacă o operaţie retorică acționează asupra unui cuvânt, 
dar având ca efect modificări la nivelul sensului, atunci clasa de 
figuri retorice generată pe această cale poartă denumirea de 
metasememe. Dacă plecăm de la sugestiile ilustrative ale autorilor, 
dar asociem acestora un titlu de film românesc pentru copii, vom 
spune că în titlul: 


„Toate pânzele sus!” 


termenul „pânză” înseamnă, de fapt, corabie, vapor, după cum 
termenul „sus“ înseamnă „a porni”, iar titlul este o altă expri- 
mare a enunțului; 


„Toate corăbiile să pornească!” 


ceea ce înseamnă o alterare a sensului inițial al termenilor în 
discuţie. 

Dacă operaţia retorică se exercită cel puţin la nivelul frazei 
şi are ca intenție a modifica forma (expresia) acesteia, atunci 
suntem în cadrul clasei de figuri retorice denumite metataxe. 
Exemplele sunt multiple, autorii analizează mai multe figuri re- 
torice care sunt recunoscute ca făcând parte din această cate- 
gorie. Una dintre ele este chiasmul: 

„Discursul puterii şi puterea discursului” (Reboul). 


În sfârşit, ultima combinaţie posibilă a criteriilor sistema- 
tizatoare este aceea în care o operaţie retorică acționează asupra 
unei unități discursive cel puţin de dimensiunile unei fraze cu 
intenția de a transforma sensul frazei în discuţie. Suntem, în 
acest caz, în prezenţa rmetalogismelor. Care coincid parţial, cum 
subliniază şi autorii, cu ceea ce tradiţia retorică a numit figuri de 
gândire. În următoarea secvenţă: 


„Pasărea cu clonțde rubin 

S-a răzbunat, iat-o, s-a răzbunat. 
Nu mai pot s-o mângâi. M-a strivit. 
Pasărea cu clonț de rubin” (Labiş) 


regăsim o alegorie, figură retorică prin care se modifică în mod 
substanţial sensul secvenţei în cauză. 

Câteva sublinieri în legătură cu această propunere de siste- 
matizare şi, mai ales, în ceea ce priveşte funcționalitatea ei în 
practica discursivă. Prima: reuşesc criteriile puse în joc să treacă 
prin furcile caudine ale gândirii critice şi să asigure o rubricaţie a 
figurilor care să nu poată fi contestată la fiecare pas? Nu ambele 
criterii sunt la fel de bine fundamentate. Distincția între expresie 
(formă) şi sens (conţinut) ni se pare esenţială şi ea poate fi un 
element discriminatoriu care să pună ordine: e suficient de clar 
ce aparține expresiei unei unități discursive şi ce aparține 
conţinutului ei. Distincția între cuvânt şi frază însă nu pare a fi 
atât de importantă încât să se poată face din ea o grilă de 
interpretare a unui întreg domeniu de investigație. Cât e de 
relevant faptul că transformările au loc la nivelul cuvântului sau 
la nivelul frazei? Una şi aceeaşi figură retorică poate apărea prin 
modificări la nivelul cuvântului: 


376 Mic tratat de oratorie 


„Frumuseţe!” 
sau la nivelul frazei: 
„O, ce frumoasă eşti!”, 


în ambele cazuri având de-a face cu ironia (trecută în clasa 
metalogismelor, deci acționând asupra frazei). 

A doua subliniere: încap toate transformările care se petrec 
în practica discursivă prin setul de operaţii propus de autori 
(suprimare, adjuncţie, permutare etc.) în cele patru clase care au 
rezultat din încrucişarea criteriilor avute în vedere? Dificil de dat 
un răspuns afirmativ. Mai mult chiar, nu orice transformare care 
se produce printr-o astfel de operație dă naştere unei figuri re- 
torice, adică unei expresii cu efect stilistic asupra receptorului. 
De exemplu, ilustrarea anterioară: 


„A venit proful”, 


chiar dacă se bazează pe o suprimare operată asupra ultimului 
cuvânt, nu e nici pe departe în măsură să aducă ceva nou, ceva 
de o oarecare expresivitate în construcția discursivă în care 
intervine. Vrem să atragem atenţia că şi expresiile în gradul zero 
se pot constitui cu ajutorul unor astfel de operaţii, nu numai 
expresiile figurative. 

A treia subliniere: dincolo de unele asperităţi, uşor de des- 
coperit la orice încercare de a face ordine într-un domeniu în care, 
la prima vedere, dezordinea este atotstăpânitoare, sistematizarea 
pe care am expus-o în rezumat reuşeşte, în mare parte, să pună 
figurile în matca lor firească şi să le analizeze prin comparație în 
interiorul fiecărei clase şi între clasele care alcătuiesc sistemul. În 
acest punct e important faptul că se pot stabili asemănări între 
lucruri atât de deosebite, dar şi deosebiri între lucruri atât de ase- 

mănătoare. Ceea ce e, după Aristotel, o condiţie esențială a cu- 
noaşterii adevărate. 

Cea de-a doua propunere de sistematizare îi aparține lui 
Marc Bonhomme2. Ea recuperează mare parte dintre propunerile 
Grupului p, uneori ia distanţă faţă de anumite opțiuni ale gru- 
pului amintit, nu o dată se referă critic şi la alte încercări asupra 
figurilor retorice şi, ceea ce e poate mai relevant şi util, se dispen- 
sează de barbarismele denominatorii ale grupului pu - un factor 
de stres cognitiv pentru mulţi - cu scopul de a face loc unor ana- 
lize textuale bine-venite pentru cititorul mai mult interesat de ce 
se întâmplă în practica discursivă decât în laboratoarele de crea- 
ție ale specialiştilor. 

Autorul pe care-l urmărim subliniază cu justețe criticile 
care s-au adus tuturor încercărilor de clasificare a figurilor, critici 
ce incriminau fie lipsa de rigoare a sistematizărilor (ca în cazul 
lui Quintilian), fie o anumită rigiditate tipologică (ca în cazul lui 
Fontanier). Dar nici una dintre aceste critici nu a afirmat vreodată 
inutilitatea unor sistematizări care, asumând criterii de ordine bine 
determinate şi fundate, să poată trece dincolo de înfăţişarea unor 
„cataloage pedante”, asemănătoare celor din ştiinţele biologice, 
cuprinzând numele sofisticate ale celor mai felurite proceduri de 
transformare a unei unități discursive. 

Avem noi la îndemână, pentru a realiza acest scop, posi- 
bilități dacă nu nelimitate atunci măcar de o amplitudine semni- 
ficativă? Evident că nu, fiindcă figurile nu pot lua naştere decât 
prin acţiunea asupra unei unități de discurs. Or, criteriile de 
clasificare trebuie căutate la nivelul acţiunii (ce operaţii folosim 
pentru a interveni în transformarea unității de discurs) şi la nive- 
lul segmentului discursiv asupra căruia se acționează (ce se 
urmăreşte a se transforma prin acţiunea operației). 


28 Marc Bonhomme, Les figures cls du discours, Editions du Seuil, Paris, 1998. 

Marc Bonhomme este de părere că sunt posibile două tipo- 
logii, chiar dacă în interiorul lor au existat diferențe de inter- 
pretare: o tipologie funcțională (în care figurile sunt repartizate în 
clase în funcţie de finalitatea pe care o îndeplinesc în discurs): de 
exemplu, tipologia funcţională a lui Paulhan („figuri de rațiune”, 
„figuri de imaginaţie”, „figuri de pasiune”), tipologia funcțională 
argumentativă a lui G. Tardif („figuri ale exordiului” = litota; 
„figuri ale prezentării” = comparația; „figuri ale respingerii” = 
ironia) sau tipologia funcţională estetică a lui B. Graciân („figuri 
prin corespondenţă şi proporţie”, „figuri prin echivoc ingenios”, 
„figuri prin ficţiune”) şi o tipologie structurală, în care figurile sunt 
considerate în funcție de componentele structurale ale unității de 
discurs care sunt afectate de operaţiile retorice aplicate 
(Bonhomme, loc. cit., pp. 12-13). 

În viziunea lui Bonhomme, această a doua tipologie este 
mai riguroasă, deoarece criteriul discriminatoriu, fără a fi abso- 
lut, e capabil să facă o oarecare ordine, să nu lase în afara siste- 
matizării zone întregi ale figurativității. Acesta este şi motivul 
pentru care prezentarea figurilor, la care recurge autorul invocat, 
urmează această sistematizare structurală şi, în plus, nu taie în 
mod brutal legăturile cu tradiţia clasică a retoricii sau cu unele 
încercări de dată recentă cum ar fi cea a Grupului p. 

Ce putem modifica într-o unitate de discurs asupra căreia 
intervenim pentru a crea un limbaj figurativ? Patru elemente, 
este de părere Bonhomme: forma cuvintelor (modificarea sune- 
telor sau literelor ori a grupărilor lor), combinația cuvintelor în 
enunțurile pe care le construim (ordinea, de exemplu), sensul 
cuvintelor (a da unui cuvânt un alt sens decât acela cu care el 
este asociat în mod curent), realitatea la care trimite cuvântul 
(cuvântul trimite la o altă realitate decât aceea cu care este 
asociat în mod obişnuit). 

Pornind de la aceste elemente discriminatorii care acțio- 
nează ca nişte criterii de ordine, autorul propune patru clase de 
figuri retorice: figuri morfologice (acelea care se fundează pe trans- 
formări ale formei cuvântului), legate în mod direct de ceea ce 
tradiţia retorică a numit figuri de dicţie şi care corespund meta- 
plasmelor Grupului p, figuri sintactice (acelea care se bazează pe 
organizarea cuvintelor în interiorul enunţurilor), figurile de con- 
strucţie ale tradiţiei, corespunzând metataxelor Grupului p, figuri 
semantice (care apar prin transformări ale sensului), identificate 
cu tropii şi metasememele şi figuri referențiale (rezultate din 
modificarea referinței unei unități discursive), asociate figurilor 
de gândire şi fiind în concordanţă cu metalogismele Grupului p. 

Fără a fi originală în structura ei, tipologia lui Bonhomme 
este, în opinia noastră, mult mai clară chiar pentru cititorul care 
nu se preocupă în mod insistent de aceste probleme. Ea trece 
dincolo de discuţiile tehnice, strict categoriale (cum se întâmplă 
adesea în Retorica generală a Grupului p), pentru a pătrunde cât 
mai facil în fenomenologia discursivității şi a descifra cu toată 
intuitivitatea cum se petrec lucrurile în practica discursivă din 
varii domenii ale cunoaşterii umane (fără a privilegia literatura, 
aşa cum face Grupul p), probabil având sub ochi întotdeauna 
spusa lui Du Marsais conform căreia mult mai multe figuri se fac 
în piaţă într-o zi de târg decât în dezbaterile academice! 

Pe de altă parte, aşa cum subliniază însuşi autorul, tipologia 
propusă, chiar dacă este, ca tonalitate dominantă, una de tip struc- 
tural, pomind adică de la componentele unității discursive care 
sunt afectate prin intermediul operaţiilor retorice, ordinea nu este 
strict şi absolut structurală, ci împrumută ceva şi din virtuțile tipo- 
logiilor funcţionale. În sensul că acţiunea asupra componentelor 
unității discursive este urmărită şi din perspectiva efectelor asupra 
receptorului. 

De altfel, însuşi autorul ne atrage atenţia că propunerea de 
tipologie se caracterizează printr-o largă elasticitate, ferindu-se 
sau încercând să se ferească de rigiditatea - de atâtea ori incri- 
minată - a taxonomiilor tradiționale. Această elasticitate este 
văzută pe trei planuri: între cele patru clase delimitate (sunt 
figuri de sens care pot fi trecute fără reținere în clasa figurilor re- 
ferenţiale şi viceversa), între figurile uneia şi aceleiaşi clase 
(unele figuri par a fi, în interiorul aceleiaşi clase, încadrabile sub 
mai multe denumiri), la nivelul figurilor particulare (unele figuri 
sunt şi rămân astfel de ornamente indiferent de context, altele 
devin figuri numai în funcţie de context etc.). 

Ce înseamnă aceasta? Un lucru de toată importanţa pentru 
ceea ce urmărim, anume aspectul figurativ al limbajului: că figu- 
rativitatea constituie o creaţie a celui care pune în mişcare dis- 
cursul şi că posibilitățile acestei creaţii sunt, practic, nelimitate. 
Figura este un apanaj al celui care vorbeşte sau scrie, ea nu este 
chiar la îndemâna tuturor, iar cine reuşeşte o figură de efect va 
da o cu totul altă forţă întemeierii sale discursive. 

(c) Figurile retorice în practica discursivă. Vom purcede la 
ilustrarea acțiunii figurilor retorice asupra expresivității unei 
construcții discursive urmând intenţia de ordine a lui Marc 
Bonhomme, mai accesibilă unui public larg, aşa cum este acela 
vizat de încercarea de faţă??. 


2% Pentru multe dintre definițiile figurilor retorice, pentru o serie de ilustrări 
care au părut interesante, am utilizat lucrări deja clasice ale domeniului (Du 
Marsais, Despre tropi, Editura Univers, Bucureşti, 1981; Pierre Fontanier, Figurile 
limbajului, Editura Univers, Bucureşti, 1977; Jacques Dubois et alii, Retorica 
generală, Editura Univers, Bucureşti, 1974), precum şi destule lucrări de dată 
recentă (Olivier Reboul, La Rhetorique, PUF, Paris, 1990; Langage et ideologie, 
PUF, Paris, 1980, pp. 119-140; Michel Meyer, Questions de rhetorique: langage, 
raison, sedluction, Librairie Generale Francaise, Paris, 1993; Marc Bonhomme, Les 
figures cles du discours, Editions du Seuil, Paris, 1998; Jean-Michel Adam, Marc 
Bonhomme, L'argumentation publicitaire: rhâtorique ile l'6loge et le la persuasion, 

În spectrul figurilor morfologice vom regăsi acele ornamente 
retorice care îşi au originea în schimbările ce se produc la nivelul 
materialului sonor sau grafic din care este alcătuit cuvântul. Prin 
urmare, efectul asupra receptorului, atât cât este, se explică pe 
această direcţie. Spre deosebire de Grupul pu, care limitează 
transformările la nivelul cuvântului, la Bonhomme restricţia nu 
este atât de dură, figurile morfologice manifestându-se şi la 
nivelul frazei, dacă modificările au în vedere materia sonoră sau 
grafică a cuvintelor şi nu organizarea acestora în frază. 

Denumiri dintre cele mai neaşteptate stau la un loc cu 
altele care sunt relativ mai cunoscute şi mai uzitate. Să atragem 
atenţia aici, pe de o parte, că nu toți cei care s-au ocupat de 
problema figurilor sunt unanimi în legătură cu ce trebuie inclus 
în această clasă: unii exegeți deschid destul de mult spaţiul figu- 


Editions Nathan, Paris, 1997; Blanche Grunig, Les mots de la publicite: l'archi- 
tecture du slogan, Presses du CNRS, Paris, 1990; lon Murăreţ, Maria Murăreț, 
Petit traite de rhetorique: l'€locution et les figures de style, Bucureşti, 1989; Joălle 
Gardes Tarmine, La rhetorique, Armand Colin, Paris, 2002), dicționare sau 
enciclopedii dedicate domeniului (Alex. Preminger, Encyclopedia of Poetry and 
Poetics, Princeton University Press, 1965; Georges Molini€, Dictiormaire de 
rhetorique, Paris, Librairie Generale Francaise, 1992; Gh.N. Dragomirescu, Mică 
enciclopedie a figurilor de stil, ESE, Bucureşti, 1975; Henri Morier, Dictionnaire de 
potiqiue et de rhetorique, PUF, Paris, 1989; lrina Petraş, Figuri de stil: mic dicționar: 
anbologie pentru elevi, Editura Demiurg, Bucureşti, 1992; Val. Panaitescu (coord.), 
Terninologie poetică şi retorică, Editura Universității „Al.I. Cuza”, laşi, 1994), 
precum şi pagini de internet construite pe această temă 
http://sychcom.frec fr /rhetoriques.htm (trimitere în text = (w1); 
http://www.toutelapoesie.com/ dossiers/rhetorique (w2); 

http:/ /membres.Iycos.fr/simonnet/ sitfen/ grtex/ rhetoric.htm? (wa); 
http://www.alyon.org/litterature/ regles/figuresde-rhetorique.htmil (w,); 
http://michel.balmont.free.fr/ pedago/elogeblame/figures.html (ws); 
http://users.skynet.be/ fralica/refer/theorie/annex/figstyl.htm (w4); 

http:/ /www.ac-versailles.fr/etabliss/Iyc-descartes- 

montigny /action%20pedagogique/ Fr... (w27); 

http://ourworld.compuserve.com/ homepages/echolalie /112.htm (wa). 

rilor morfologice, alții, dimpotrivă, sunt foarte atenți ca nimic să 
nu pătrundă dacă nu răspunde în totalitate patului procustian al 
exigenţelor acestei clase. Pe de altă parte, nu toate figurile din 
această clasă au acelaşi impact asupra celui care le receptează: 
unele sunt, într-adevăr, percutante, altele sunt percepute mai 
degrabă ca sforțări chinuitoare ale limbii de a ieşi din ceea ce este 
comun în actul comunicării. 

Destul de rar întâlnite în dicţionare sau enciclopedii dedi- 
cate domeniului, unele dintre figurile morfologice apar cu insis- 
tență în cercetările mai atente ale acestui spațiu al discursivităţii: 
anagrama, polindromul, contrapetul. Prezente la Bonhomme şi 
Grupul p, figurile amintite se bazează pe operația permutării. 
Anagrama înseamnă schimbarea literelor sau sunetelor într-un 
cuvânt şi obținerea unui cuvânt nou, care se aseamănă, evident, 
cu cel vechi: 


Coşbuc = Boşcu, 


un pseudonim cu care a semnat o bucată de vreme poetul arde- 
lean. Deşi am putea crede că are mai puțină importanţă în jocul 
discursiv, nu sunt puţine situaţiile în care efectul este semni- 
ficativ tocmai prin „exerciţiul ludic” pe care îl dezvoltă în fața 
receptorului. 

Palindromul presupune a crea un cuvânt sau o secvenţă 
care să rămână identice cu sine şi atunci când sunt lecturate în 
sens invers. Pentru Bonhomme, „palindromul constă în a înlăn- 
țui un enunț de o asemenea manieră încât să fie citit la fel şi de la 
stânga la dreapta, şi de la dreapta la stânga” (p. 18). Figura este 
destul de dificil de realizat, ea presupune un anumit meşteşug al 
lucrului cu elementele ultime ale unităţii discursive şi, mai mult, e 
dificil de receptat ca figură retorică. lată exemplul lui Bonhomme: 

„Etna, lave devalante” (M. Laclos) 


unde descoperim posibilitatea citirii inverse a textului. 

Se pot inversa silabe întregi şi atunci suntem în fața contra- 
petului: „În loc să jongleze cu simple foneme, permutarea poate 
afecta silabe întregi, şi aceasta chiar în cazul în care ele aparțin 
unor cuvinte diferite: aici stă toată arta contrapetului” (Dubois et 
alii, Retorica generală, ed. cit., p. 87). Ca în următorul exemplu din 
Dubois (ibidem): 


„Alerte de lo&rte 
Ophelie 

est folie 

et faux lys; 

aime-la 

Hamlet” (Michel Leiris). 


Nu sunt puţine situaţiile în care figurile morfologice se 
instanțiază prin acțiunea operaţiei suprimării unor sunete într-un 
cuvânt. Dacă suprimarea acționează la începutul cuvântului, 
avem de-a face cu afereza, ca în următorul exemplu: 


„Între logică şi... Ogică”, 
titlul unei intervenţii a lui Bogdan Ulmu în „Ziarul de laşi” (22 
martie 2005). Dacă suprimarea sunetelor se produce la mijlocul 
cuvântului, suntem în prezenţa unei sincope: 


„Am o întâlnire cu proful de retorică”, 


iar dacă suprimarea vizează sunetele de la sfârşitul cuvântului, 
atunci figura poartă numele de apocopă: 

„Merg la prof pentru consultaţii”. 


Există şi posibilitatea ca suprimarea să aibă în vedere 
cuvinte întregi (dintr-un cuvânt se păstrează doar prima literă), 
ajungându-se la un cuvânt format din prescurtarea celorlalte: 


pr 


„Sans publicită, svp!”, 
figura retorică astfel obținută fiind siglesonul. Ea este destul de 
des utilizată în publicitate, în politică, în relaţiile publice. 

Să subliniem că spiritul de economicitate îşi face simțită 
prezența şi în domeniul limbii, practica acesteia din urmă 
recurgând tot mai des la suprimări de sunete, chiar cuvinte, care 
să scurteze cât mai mult mijloacele pe care le utilizăm pentru a 
înfăptui scopurile comunicării. Aşa încât, suntem adesea în fața 
unor calchieri ale limbii care îi supără destul de mult pe aceia 
pentru care vorbirea corectă şi aleasă este semnul distinctiv al 
culturii şi nobleței omului de azi. Va putea fi împiedicată cumva 
această tendință? Sau figurile prin suprimare îşi vor face jocul în 
continuare cu şi mai multă putere? 

Există figuri morfologice care apar prin adăugare de 
sunete. Nu intrăm în detalii pentru că, în general, utilizarea lor 
este redusă. Amintim doar ceea ce este reținut sub numele de 
cuvânt-valiză (Dubois, Bonhomme): din două cuvinte se constru- 
ieşte unul singur utilizând anumite sunete de la unul, altele de la 
celălalt pentru a da un sens cu totul special cuvântului care 
rezultă din această combinaţie selectivă a celor originare. De 
exemplu, în discursul politic de la alegerile parlamentare şi 
prezidenţiale (noiembrie-decembrie 2004) s-a vehiculat, ca 
stindard de luptă împotriva corupției, formula: 


„Jafo-Oneşti” 

rezultat al combinării: 
„Jaf + Rafo = Jafo”, 


un cuvânt-valiză construit să spună totul despre o anumită 
realitate vizată prin discursul politic. 

Dacă se repetă mai multe consoane într-un cuvânt sau în 
mai multe cuvinte, suntem în prezenţa aliterației. Ea este luată în 
discuţie în multe tratate de retorică: „repetarea unei consoane 
sau a unui grup de consoane la începutul sau în interiorul cuvin- 
telor dintr-o frază ori dintr-un vers, în intenții stilistice, pentru 
efectul muzical” (Irina Petraş, Figuri de stil..., ed. cit., pp. 36-37); 
„repetarea unui fonem sau a unui grup de foneme în scopul 
obţinerii unei valori conotative datorită virtualităţilor de semni- 
ficaţie intrinsece” (Val. Panaitescu, Terminologie poetică şi retorică, 
ed. cit., p. 8); „repetiţia aceloraşi foneme, aceloraşi silabe pentru a 
produce un anumit efect, de exemplu un efect de armonie 
imitativă” (w3). Să urmărim un exemplu care confirmă cele de 
mai sus: 


„Celălalt vine după un om lăudat, aplaudat, admirat, ale cărui 
versuri zboară pretutindeni şi devin zicale, care are întâietate, 
care domneşte pe scenă, care a pus stăpânire pe tot teatrul” (La 
Bruyere, Discurs rostit la Academia Franceză, 15 iunie 1693, în: La 
Bruyere, Caracterele, II, EPL, Bucureşti, 1968, p. 360). 


Aliteraţia ca procedeu retoric este mult utilizată în poezie 
pentru a crea o anumită atmosferă: 


„Tălăngile, trist, 

Tot sună dogit... 

Şi tare-i târziu 

Şi n-am mai murit...” (Bacovia) 

dar o regăsim adesea şi în textul publicitar: 
„Himalaya herbal healthcare”, 


reclamă la un produs farmaceutic. 

Figurile sintactice sunt cele care iau naştere prin transfor- 
mări ce se produc la nivelul propoziţiilor sau chiar al frazelor şi 
care au în vedere nu atât modificări de sunete sau litere în interi- 
orul cuvintelor, ci schimbarea ordinii şi organizării cuvintelor în 
construcția propoziţiilor sau frazelor. E relativ simplu de obser- 
vat că, cu ajutorul aceloraşi cuvinte, se pot construi fraze destul 
de diferite, dar cu acelaşi înțeles. Unele dintre aceste construcții 
diferite pot ieşi în evidenţă printr-o dispunere specială a cuvin- 
telor şi ele capătă statutul de figuri retorice. 

În comparaţie cu figurile morfologice, se pare că figurile 
sintactice beneficiază de posibilități mai numeroase de a influ- 
ența receptorul, dar şi de a se manifesta ca atare datorită faptului 
că „materia” asupra căreia se intervine cu ajutorul operaţiilor 
retorice este mult mai amplă. Fără a minimaliza rolul celor din- 
tâi, cele din urmă sunt, pentru motivul arătat mai sus, şi mult 
mai cunoscute şi mult mai utilizate în practica discursivă. 

Unele dintre aceste figuri se constituie prin acțiunea ope- 
raţiei deplasării: un cuvânt este mutat dintr-o parte în alta a frazei, 
în esenţă din locul lui normal în funcționalitatea limbii, într-o 
postură mai neobişnuită. Câteva exemple ne vor lămuri mai bine 
asupra modului de construcție şi de acţiune al unor asemenea 
figuri retorice. Hipalaga este înțeleasă ca „un transfer de adjective; 
constă în a atribui unor cuvinte dintr-o frază ceea ce convine altor 
cuvinte din aceeaşi frază” (w3), ca „transferarea însuşirii unui 
obiect asupra altui obiect aflat, de obicei, în vecinătatea celuilalt” 
(Petraş, loc. cit., p. 66). S-a sugerat că „în expresiile de acest fel 
cuvintele nu sunt nici construite, nici combinate între ele aşa cum 

ar trebui să fie potrivit destinaţiei terminaţiilor şi a construcţiei 
obişnuite. Tocmai această transpunere sau schimbare de con- 
strucție este numită hipalagă” (Despre tropi, ed. cit., p. 140). Ca în 
exemplul: 


„Ce linişte binefăcătoare respiră acest palat rustic! Desigur, 
înăuntru locuitorii trebuie să fie fericiţi. Viaţa lor senină, ca 
cerul albastru care-i scaldă într-o atmosferă de pace, este mai 
fericită decât viața regilor... Desigur, păianjenii, aceşti oaspeți 
ai singurătăţii, îşi torc rețelele de fire ca nişte gânduri de 
artist” (Anton Bacalbaşa, Artă pentru artă, conferință ținută la 
Ateneul Român, 17 februarie 1894, în: Cultură şi civilizație. 
Conferințe ținute la tribuna Ateneului Român, Editura Eminescu, 
Bucureşti, 1989, p. 200). 


Din aceeaşi categorie face parte şi hiperbatul, figură retorică 
mai lesne de reținut, fiindcă ea trimite la o continuare a frazei, cu 
un număr relativ restrâns de cuvinte, acolo unde se părea că 
fraza era încheiată deja: „figură care constă în a scoate în afara 
cadrului normal al frazei unul dintre constituienţii ei ficşi” 
(Dubois, loc. cit., p. 121); „figură microstructurală de construcție. 
Se desemnează prin acelaşi cuvânt două fapte diferite, capabile 
de a fi reunite de fiecare dată într-o organizare frastică neaştep- 
tată” (Molini6, Dictionnaire de rhetorique, ed. cit., p. 165); „figură 
constând în a interveni în ordinea obişnuită a cuvintelor ce 
produce o alungire a frazei” (wa). Ca în următorul vers din Saint- 
John Perse, preluat din Dubois: 


„Les armes du matin sont belles, et la mer” 


sau ca în secvenţa: 


„În sfârşit, se isprăveşte comedia. Ne sculăm să plecăm; coate- 
goale se scoală şi dumnealui. Plecăm noi, pleacă şi dumnealui 

după noi. Eu îl vedeam cu coada ochiului; dar nu vreau să le 
spui cocoanelor, ca să nu le ruşinez. Ştii cum e Veta mea... 
ruşinoasă” (Caragiale, O noapte furtunoasă, în: Teatru, Editura 
Albatros, Bucureşti, 1985, p. 5). 


O poziţie aparte în această diversitate de posibilități de 
distribuire a cuvintelor în interiorul unei fraze este deținută de 
Chiasm, figură retorică cu un efect deosebit asupra stilului şi 
expresivității discursive. Chiasmul înseamnă o dispunere a două 
cuvinte astfel încât ele apar o dată într-o ordine, a doua oară în 
ordinea inversă, ca în versul eminescian preluat din Petraş: 


„Când prin această lume să trecem ne e scris 
Ca visul unei umbre şi umbra unui vis”. 


Chiasmul este considerat „figura care, renunțând la ordinea 
paralelă, produce intersectarea a două serii de fenomene grama- 
ticale. Altfel spus, chiasmul e o figură sintactică, în care se com- 
bină inversiunea şi repetiţia” (Panaitescu, loc. cit., p. 30) sau o 
figură care „desemnează în mod tradițional o simetrie în cruce, 
care se poate pune în valoare când semantic, când gramatical” 
(Dubois, loc. cit., p. 118). Un exemplu din Moliere: 


„Il faut manger pour vivre et non pas vivre pour manger” 


unde cuvintele în cauză sunt „vivre” şi „manger”. Dar putem 
descoperi această figură retorică în alte situații obişnuite de 
comunicare: 


„Farmacia Longavit: «Numai prin noi: un plus de viaţă 
zilelor, un plus de zile vieţii...»”. 


Există figuri sintactice care se construiesc cu ajutorul opera- 
ției rupturii: în interiorul unei fraze anumite elemente lipsesc. 

Anacolutul trimite la o anumită discontinuitate în construcția unei 
fraze ce apare cu scopul de a-l lăsa pe receptor (cititor) să desco- 
pere singur înţelesul enunţului. Anacolutul este asociat cu o „rup- 
tură de construcție sintactică” (Reboul, La Rhetorique, ed. cit., p. 
54), după cum alţii văd aici o „ruptură sau discontinuitate în con- 
strucția unei fraze. Fraza începută este uitată şi astfel se face loc 
alteia pentru că spiritul autorului este acaparat de altceva dincolo 
de urmarea riguroasă a gândirii sau a elementelor gramaticale ale 
frazei” (we). Avem o bună ilustrare a utilizării anacolutului în 
această secvenţă dintr-o pledoarie a lui Delavrancea: 


„Dar astăzi când s-a ridicat acea vijelie care a durat trei ore şi 
jumătate, am avut impresia provocată de cruzimea şi plăcerea 
«Daciei», că suntem în timpul de decadenţă al Imperiului 
Roman... lumea se adunase la circ, lacomă de spectacol în 
mijlocul arenei stă despuiat martirul creştin... asupra lui se 
repede fiara furibundă... lacă martirul... asupra lui s-a dat 
drumul fiarei cuvântului... trei ore l-a sfârtecat... şi el a suferit 
fără geamăt, întărit de credinţa în justiție şi de tăria unei 
conştiinţe curate...” (Delavrancea, Pledoarie în procesul 
Socolescu, în Sanda Ghimpu, Alexandru Țiclea, Retorica: texte 
alese, ed. cit., p. 334). 


Din nevoia concentrării materialului sonor sau conţinu- 
tului ideatic ia naştere elipsa: „eliminarea unui element sintactic 
perceput ca obligatoriu” (Bonhomme, loc. cit., p. 40); „omiterea 
unui cuvânt ori a unei propoziții fie din nevoia de concizie, fie în 
intenţii expresive” (Petraş, loc. cit., p. 54); „suprimarea de termeni 
care ar fi, din punct de vedere gramatical, necesari” (w3). În 
următorul fragment din Cicero întâlnim această concentrare care 
dă naştere elipsei: 

„Dar - se va spune - în propunerea sa, Pompei a judecat şi 
fapta, şi cauza, căci a făcut o propunere referitoare la încăie- 
rarea sângeroasă care a avut loc pe Calea Appia, în care a fost 
ucis Publius Clodius. Dar de fapt ce-a propus? Negreşit, să se 
facă o anchetă. Dar ce anume să se cerceteze? Dacă faptul a 
avut loc? Dar asta e ştiut. De către cine? Dar e vădit” (Cicero, 
În apărarea lui Milo, în: Cicero, Opere alese, II, ed. cit., p. 109). 


Asupra ordinii cuvintelor într-o frază se poate acționa şi 


prin intermediul amplificării: aglomerarea de cuvinte dă, uneori, 
un efect deosebit discursului. Nu este vorba de o aglomerare fără 
măsură, ci de una încadrată în cerinţele armoniei şi ale eficacității 
discursive. O primă figură pe care o putem identifica aici este 
repetiţia: reluarea unui cuvânt sau a mai multor cuvinte în 
interiorul unei unități discursive: 


„Ce lucru ciudat! [...]. S-au sculat pe rând, reprezentantul unei 
părţi a majorităţii, anarhistul d. Carp, aşa numit de D. preşe- 
dinte al consiliului; s-a sculat D. Panu, un alt anarhist în 
numele radicalilor; s-a sculat D. general Manu în numele unei 
facțiuni a majorităţii, un probabil anarhist al viitorului, 
deoarece va combate guvernul” (Al. Marghiloman, Discursuri 
politice, Institutul de Arte Grafice „Carmen Sylva”, Bucureşti, 
1916, p. 350). 


Deşi ar putea fi privit ca o eroare de limbaj, pleonasmul este 


trecut adesea şi în rândul figurilor retorice: el înseamnă adău- 
garea unui cuvânt sau a unui grup de cuvinte spunând acelaşi 
lucru ca şi cuvintele pe lângă care sunt adăugate. Cunoscutul 
vers eminescian este invocat cu varii prilejuri: 


„Cobori în jos luceafăr blând”, 

dar situaţia este întâlnită chiar în vorbirea curentă: „Am văzut cu 
ochii mei”, „Te-am întâlnit eu însumi”. Totuşi, nu întotdeauna 
această reluare a unui cuvânt care spune acelaşi lucru este o 
eroare. Uneori această reluare e o problemă de accent, mai ales 
când se reia acelaşi cuvânt: 


„lorga este Iorga” 


De o atenţie specială se bucură gradația: a ordona de o ase- 
menea manieră cuvintele într-o secvenţă discursivă încât ele să 
prezinte faptele într-o ordine crescătoare care să asigure un 
impact deosebit la nivelul auditoriului. lată un exemplu: 


„Acestei uri neîmpăcate, cum şi uneltirilor duşmane pe lângă 
Basta, căzu victimă Mihai, ucis în cortul său din tabăra de 
lângă Turda, de asasinii trimişi de Basta, în revărsatul zilei de 
9/19 august 1601. Nu ne vom opri asupra prea dureroaselor 
amănunte ale acestui omor, crimă comisă asupra unui întreg 
popor. Nu ne vom opri, căci nu am găsi cuvinte pentru 
durerea ce sfâşie orice inimă românească” (Dimitrie Onciul, 
La centenarul al II-lea al morții lui Mihai Viteazul, conferinţă 
ținută la Ateneul Român, 8 noiembrie 1901, în: Cultură şi 
civilizație, ed. cit., pp. 82-83) 


unde putem descoperi cu uşurinţă mersul ascendent al faptelor: 
crimă — extensia la întregul popor — trăirea afectivă sfâşietoare 
a autorului. 

Unele dintre figuri pot fi specii ale altora: de exemplu, dacă 
ultimul cuvânt dintre unitate discursivă se reia la începutul unei 
alte unităţi discursive care urmează celei dintâi, avem de-a face 
cu o specie de repetiție ce poartă numele de anadiploză: 


„Eminescu n-a existat. 
A existat o țară frumoasă...”, 
(Sorescu) 

iar dacă un cuvânt se repetă în mod regulat la începutul unei 
unități discursive cu scopul de a întări o anumită idee, suntem 
din nou în prezenţa unei forme de repetiție, numită anaforă: 


„Ştia care este forţa şi rolul elocinţei, puterea cuvântului rostit, 
care ajută rațiunea şi o pune în evidenţă, care le insuflă oame- 
nilor dreptatea şi cinstea, care încolțeşte în inima ostaşului 
curajul şi îndrăzneala, care potoleşte frământările populare, 
care îndeamnă grupări întregi de oameni şi mulțimea să-şi facă 
datoria” (La Bruyere, Discurs rostit la Academia Franceză, în: 
Caracterele, ed. cit., p. 358). 


Schimbarea ordinii normale a cuvintelor într-o frază dă 
naştere unei figuri retorice denumită anastrofă. Această schimbare 
a ordinii poate lua forme dintre cele mai diferite, de la simple in- 
versiuni până la construcţii care pun în evidenţă ingeniozitatea 
oratorului: 


„Mai întâi de toate, d-lor, să ne facem întrebare: ce am fost 
înainte de declararea rezbelului? Fost-am noi independenți 
către turci? Fost-am noi provincie turcească? Fost-am noi 
vasali Turciei? Avut-am noi pe sultanul ca suzeran?” 
(Kogălniceanu, Declarația privind Proclamarea Independenţei 
României, în: Sanda Ghimpu, Alexandru Țiclea, Retorica: texte 
alese, ed. cit., p. 238). 


Figurile semantice sunt, aşa cum am arătat, acelea care iau 
naştere prin acţiunea operaţiilor retorice asupra sensului cuvân- 
tului, sintagmei sau chiar frazei. Oricum, în raport cu opțiunile 
lui Bonhomme, operăm aici o serie de mici modificări, în sensul 
că introducem anumite figuri pe care el le-a asociat altor clase 
pentru că, în opinia noastră, ele se bazează pe transformări ale 
sensului. Figurile semantice sunt asociate tropilor din retorica 
tradițională, iar unele dintre ele sunt printre cele mai cunoscute 

figuri ale discursivităţii, fiind considerate chiar modele pentru 
toate celelalte. Este cazul metaforei sau al metonimiei. 

De exemplu, un clasic al retoricii de peste ocean, Kenneth 
Burke, va considera că pot fi identificați patru tropi-model 
(„mastertropes”)%, care ar putea fi asociați, cum ne sugerează 
Meyer pomind de la concepția lui Burke, cu concepţiile nodale ale 
omului privind universul, sinele şi altul, aşa cum s-au derulat 
aceste concepții de-a lungul Istoriei: metafora (cunoaşterea prin 
asemănare), metonimia (cunoaşterea prin identitate nominală), 
sinecdoca (cunoaşterea prin esenţializarea părții) şi ironia (cunoaş- 
terea prin descifrare). Meyer găseşte şi funcții importante pentru 
aceste patru prototipuri de figuri retorice: 


„Este provocator a vorbi despre reinterpretarea celor patru 
tropi-model de către Kenneth Burke, unul dintre marii specia- 
lişti americani în retorică. Metaforei, Burke îi asociază ideea de 
punere în perspectivă, metonimiei, cea de reducție, sinecdocei, 
cea de reprezentare iar ironiei îi atribuie o funcție dialectică” 
(Meyer, Questions de rhetorique, ed. cit., p. 102). 


Cum observăm, cu excepţia ironiei, toate celelalte modele se 
integrează categoriei figurilor semantice. 

Unele dintre figurile retorice din această categorie îşi au 
originea într-o anumită continuitate de sens dintre cuvântul sau 
gruparea de cuvinte care înlocuieşte o alta. De exemplu, metonimia 
este figura retorică „în care se înlocuieşte un cuvânt prin altul care 
întreține cu primul un raport de proximitate, de contiguitate” (w7), 
este un trop „în care un concept este denumit cu ajutorul unui 
termen desemnând un alt concept, care întreține cu primul o relație 


% Kenneth Burke, A Grammar of Motives, Appendix D: „Four Master-Tropes”, 
Berkeley, University of California Press, 1969, pp. 503-517; Cf. Michel Meyer, 
Questions..., p. 102. 

de echivalență sau de contiguitate” (was) prin ea asigurându-se 
„indicarea unui obiect prin numele altui obiect, complet diferit, dar 
de care el însuşi depinde în ceea ce priveşte existența sau modali- 
tatea de a fi” (Fontanier, Figurile limbajului, ed. cit., p. 56). Anali- 
zele dau şi posibilităţile pe care metonimia le are la îndemână: 


înlocuirea conţinutului prin conţinător: 

„A bea un pahar”, 
înlocuirea persoanei printr-un loc cu care este asociată: 

„Lucrurile se fac şi se desfac la Cotroceni”, 
înlocuirea unui individ printr-un instrument: 

„Violoncelul a greşit intrarea”, 
înlocuirea operei prin autor: 

„Citesc cu interes din Dostoievski”. 

Pe o linie de continuitate a observaţiilor, am putea considera 

că sinecdoca este o specie de metonimie, deoarece şi ea înseamnă 


înlocuirea a ceva cu altceva (totul cu partea, genul cu specia) în 
baza unei continuități de sens între ele. Următorul fragment: 


„Şi iar nu înţeleg cum d-voastre, care aveţi în grad superior 
sentimentul demnităţii personale, cum puteți permite rapoarte 
franţuzeşti scrise într-un stil care nu este nici al lui Corneille, 
nici al lui Racine, ci al bulevardelor din 1913? [...]. Pe acest ton 
se putea face impresie la Sofia?” (Nicolae Iorga, Discursuri 
parlamentare, Editura Politică, Bucureşti, 1981, p. 283) 

ne arată că, într-adevăr, partea (Sofia) este adusă în atenţie pen- 
tru a face trimitere la întreg. 

Credem că putem introduce aici două figuri pe care 
Bonhomme le-a plasat în categoria figurilor sintactice: antiteza şi 
oximoronul. Antiteza este figura retorică prin intermediul căreia 
se pun în contrast două situaţii, două fapte, două relaţii. Această 
punere în contrast rezultă însă nu din modul cum sunt ordonate 
cuvintele în secvenţa discursivă, ci din înțelesurile opuse ale 
acestora: 


„Țara are să scape numai prin unirea tuturor celor de bună 
credință, oameni care se interesează de soarta şi viitorul 
acestei țări. Numai aşa putem scăpa țara, iar nu prin vreo 
câteva articole cele mai draconice” (I.C. Brătianu, Discursuri, 
scrieri, acte şi documente, Il, 2, Imprimeriile „Independenţa“, 
Bucureşti, 1912, p. 479). 


Acelaşi mecanism de originare e de regăsit şi în cazul 
oximoronului, fiindcă asocierea a doi termeni opuşi în aceeaşi 
unitate discursivă este detectabilă din analiza sensurilor celor doi 
termeni, considerat o „specie de antiteză în care se raportează 
două cuvinte contradictorii, unul părând a-l exclude logic pe 
celălalt” (Morier, p. 834): 


„Moda de post 2005” 
sau: 


„Dulce ca mierea e glonţul patriei”, 
un titlu de roman al lui Petru Popescu (1971), sau: 


„ Unde să mă duc, nu vezi că stau în braţele tale, orbule” 
(Nichita Stănescu). 

Aşa cum figura e întâlnită şi în limbajul curent: „chinui- 
toarea iubire”, „tristețea fericirii”, „libertate încarcerată”. 

Am putea introduce în aceeaşi clasă şi perifraza, deoarece ea 
înseamnă a exprima printr-un grup de cuvinte ceea ce se poate 
exprima printr-un cuvânt, printr-un nume: 


„A bate şaua să priceapă calul”. 


Pe de altă parte, o serie de figuri retorice care au fost aso- 
ciate clasei figurilor morfologice (paronomaza, calamburul, anta- 
naclaza) cad mai bine, după opinia noastră, pe ideea transfor- 
mărilor de sens. Paronomaza este figura retorică ce utilizează 
cuvinte care se aseamănă ca pronunție (paronime), dar care diferă 
esenţial ca sens. Elementul important aici - care-l atrage pe recep- 
tor - este diferența de sens ce se instalează între termenii cu 
pronunție asemănătoare: 


„Stanca stan-n castan ca Stan”. 


Inrudit cu paronomaza este calamburul: joc de cuvinte 
rezultat dintr-o pronunție asemănătoare dar sensuri diferite: 


„Peşteră absorbitoare 

cerc absorbitor de punct, 

corn de melc care nu doare 

suntul resorbit în sunt” (Nichita Stănescu). 


Procedura aceasta presupune o bună stăpânire a limbii, a 
ascunzişurilor ei, abilităţi combinatorii de cuvinte neobişnuite. 
Se cuvine să amintim şi rolul antanaclazei: utilizarea aceluiaşi 
cuvânt cu sensuri diferite, ca în clasicul exemplu pascalian: 


„Inima are raţiunile sale pe care rațiunea nu le cunoaşte” 

unde termenul „rațiune“ este luat în două sensuri diferite. O 
semnificaţie aparte are catahreza: „figură care constă în a extinde 
semnificația unui cuvânt dincolo de sensul ei propriu” (w4). 
Exemplu: 


„Și începea să aiureze despre nişte papi viitori, doi buni, 
primul şi ultimul, doi răi, al doilea şi al treilea. Primul este 
Celestin, al doilea Bonifaciu al VIII-lea, despre care profeții 
spun «trufia sufletului tău te-a făcut netrebnic, o, tu, care 
locuieşti în crăpăturile stâncilor»” (Umberto Eco, Numele 
trandafirului, Editura Dacia, Cluj-Napoca, 1984, p. 228). 


Mult utilizată este comparația: a raporta unele la altele două 
fapte, situaţii sau relaţii, cu scopul de a scoate în relief anumite 
particularităţi ale acestora: 


„Curajul n-are nici o legătură cu obrăznicia, după cum n-are 
nici piedica cu pasul înainte” (Tudor Muşatescu); 


„Omul se apără de invidia nemernicilor, după cum vulturul 
ocoleşte capcanele, zburând foarte sus. Proştii n-au decât să 
clevetească; vorbele rele sunt ca animalul lacom, care sfârşeşte 
totdeauna prin a se mânca pe el însuşi” (E. De Marchi). 


Am afirmat deja, în mai multe rânduri, că metafora ocupă o 
poziţie specială în cadrul figurilor retorice. Ea îşi are originea în 
comparaţie, dar o depăşeşte cu mult în ceea ce priveşte puterea 
de sugestie şi forța de persuasiune. Metafora este o comparație 
subînțeleasă, în care cele două elemente care se compară nu au, 
din punctul de vedere al esențialității lor, mai nimic în comun: 
de exemplu, între „Hugo” şi „condei” nu există nici o legătură 
din punctul de vedere al notelor esenţiale care caracterizează şi 
determină cele două noțiuni. Şi, totuşi, una este predicată despre 
cealaltă în formula metaforică: 

„Hugo este un mare condei”. 


Legătura dintre noțiunile predicate poate fi constatată pe 
alte dimensiuni şi acest lucru reuşeşte să-l sugereze, de fapt, 
metafora. Desigur, metaforei i s-au dedicat monografii întregi, 
s-au ocupat de ea stilişti, dar şi filosofi (Derrida, Rorty), după 
cum nici logicienii nu au ignorat-o. Aristotel, în Poetica, a afirmat 
că metafora „este un indiciu al darurilor naturale”. Nu intrăm în 
discuţiile atât de diverse asupra acestui trop, dar punem în 
pagină un exemplu: 


„lată-i într-un cadru întunecos. Ici şi acolo, suliţi de lumină 
arătau trunchiurile alburii ale fagilor. Columne de templu, ele 
sprijineau uşor bolta de frunziş proaspăt. Copitele cailor sunau 
pe pământul uscat ca sandalele călugărilor pe lespezile unei 
catedrale uitate de vreme... Se stingea soarele în depărtări. O 
simfonie de culori îmbujora cerul...” (N.I. Apostolescu, Poezia 
munților, conferință ținută la Ateneul Român, 27 ianuarie 1916, 
în: Cultură şi civilizație, ed. cit., p. 233) 


în care descoperim o cascadă de metafore, începând chiar cu 
titlul. 

În sfârşit, aducem în discuţie categoria figurilor referențiale, 
acelea în care se acționează asupra referinței unei unități de 
discurs. Dacă realitatea la care se referă discursul este amplificată 
peste limitele normalităţii, inducând ideea că situaţia astfel pre- 
zentată iese din comun, atunci suntem în fața hiperbolei: 


„Şi ca nouri de aramă şi ca ropotul de grindeni, 
Orizontu-ntunecându-l vin săgeți de pretutindeni, 
Vâjâind ca vijelia şi ca plesnetul de ploaie... 

Urlă câmpul şi de tropot şi de strigăt de bătaie. 

În genunchi cădeau pedeştrii, colo caii se răstoarnă, 

Cad săgețile în valuri, care şuieră, se toarnă 

Şi, lovind în faţă,-n spate, ca şi crivățul şi gerul 

Pe pământ lor li se pare că se năruie tot cerul“ 
(Eminescu) 


Dacă realitatea este diminuată în raport cu ceea ce există cu 
adevărat, atunci suntem în prezența unei figuri retorice opuse 
hiberbolei, anume erfemisniul. Când spunem despre cineva: 


„Dumnezeu nu a fost prea darnic cu el” 


uzăm de eufemism pentru a nu spune despre individ în mod 
direct că e prost. E interesant de meditat la modul cum e utilizat 
eufemismul în discursul oratoric: într-o dezbatere politică între 
adversari e clar că reţinerile şi „politeţurile” nu prea îşi găsesc 
locul, fiecare izbind cu toată puterea în contracandidat. Aici eufe- 
mismul este, poate, mai puţin utilizat. În alte tipuri de discurs 
(discursul educaţional, relaţiile publice, relaţiile internaţionale), o 
astfel de intenţie este mult mai prezentă. 

O aceeaşi acțiune are şi litota: a spune mai puţin pentru a 
sugera mai mult. În Retorica generală, Grupul pi consideră că acest 
trop are rolul „de a spune mai puţin pentru a spune mai mult” 
(p. 199). Un exemplu preluat din (w2); 


„Ce n'6tait pas un sot, non, non, et croyez m'en que le chien 
de Jean Nivelle” (La Fontaine) 


Există şi alte mecanisme prin intermediul cărora acționează 
figurile referențiale. De exemplu, paradoxul şi ironia se fundează pe 
sublinierea distanțelor dintre ceea ce se spune în mod direct şi 
ceea ce ar trebui să se înțeleagă de către receptor. Paradoxul este 
înțeles drept o figură retorică prin intermediul căreia „se ia peste 

picior o opinie comună în desemnarea unei realități” (Bonhomme, 
p. 81), în timp ce alți autori ne atrag atenţia că paradoxul „elimină 
dintr-un semn lingvistic câteva seme, pentru a-i adăuga altele şi a 
compune astfel un nou semnificat”, insistându-se pe faptul că 
avem de-a face nu cu o substituție oarecare, ci cu o „suprimare 
prin intermediul limbajului a unor elemente ale realului care nu 
trebuie văzute” (Dubois, pp. 213-214). Următoarele secvenţe dis- 
cursive, preluate dintr-o culegere de reflecții şi maxime, constituie 
bune exemple de paradoxuri: 


„Imaginaţia dumneavoastră valorează mai mult decât vă imagi- 
naţi” (L. Aragon); 

„Pasărea a fost ideea oului de a obține mai multe ouă“(S. Butler); 
„În pictură trebuie să te foloseşti de fals pentru a da ideea 
adevărului” (E. Degas); 

„Suma totală a nenorocirilor care încă nu ni s-au întâmplat se 
numeşte fericire” (R. Dianu); 

„Nimic nu este destul pentru cel căruia destulul i se pare prea 
puţin” (Epicur); 

„Întreaga gândire modernă este străbătută de ideea de a gândi 
ceea ce nu poate fi gândit” (M. Foucault); 

„Arta este o minciună care ne ajută să înțelegem adevărul” 
(Picasso). 


Paradoxurile au o utilizare destul de amplă în discursurile 
oratorice, efectele lor sunt semnificative şi surprinzătoare, mai 
ales în situaţiile în care publicul este capabil să descifreze capca- 
nele unor asemenea formule retorice. 

O situaţie asemănătoare are ironia: utilizată aproape peste 
tot în relaţiile cu alteritatea (în relaţiile publice, în dezbaterile 
politice, în actul educaţional, în tehnica literară), ea este văzută 
adesea ca un „tratament social” împotriva acelora care ies din 
convenienţe şi nu pot fi îndreptați prin alte mijloace. Discuţiile 

asupra ironiei sunt ample, adesea ele tec dincolo de regimul 
stilistic de analiză şi pun în evidenţă substanța metafizică a unei 
astfel de modalități de a gândi relaţia cu alteritatea. Vladimir 
Jankelevitch, autorul mult invocatei monografii asupra ironiei?!, 
ne atrage atenţia că: 


„Există o ironie elementară care coincide cu actul cunoaşterii 
şi care, ca şi arta, este una din fiicele pasiunii. Desigur că iro- 
nia este chiar prea morală pentru a fi cu adevărat artistă, după 
cum este prea crudă pentru a fi cu adevărat comică. Şi totuşi, 
iată O trăsătură care le apropie: arta, comicul şi ironia devin 
posibile acolo unde situaţiile de urgență vitală se destind” 
(V. Jankelevitch, Ironia, Editura Dacia, Cluj-Napoca, 1994, p. 9). 


Prin urmare, ironia poate interveni benefic doar dacă sunt 
trecute barierele urgenţelor vitale! Altfel nu este loc pentru ironie. 
Ca în secvența discursivă: 


„Gâtul miniştrilor, matematicienilor, inginerilor se întinse la 
auzul acestui început de prelegere [...]. «Pentru aceasta, con- 
tinuă individul, cineva s-a gândit să vină în ajutorul țăranilor şi 
a inventat acest instrument mai ingenios decât bricegele lor. 
Astfel a apărut cosorul zis al lui Moceanu, fiindcă aşa îl chema 
pe inventator. El este compus din două părţi, partea lemn-oasă 
(şi ne-o arătă) şi partea fier-oasă! Deci, să recapitulăm pe scurt: 
cosorul lui Moceanu a fost inventat de Moceanu. El se com- 
pune... «din două părţi...» se auziră deodată vocile ascultăto- 
rilor. Încântat şi surprins, individul surâse în sine. «Partea 
lemn-» zise el, -«oasă», îl completă auditoriul... «şi partea 
fier...» «oasă» se ridicară vocile noastre. «Domnilor, exclamă 
individul, [...] este o adevărată plăcere să ai de-a face cu 


31 V. Jankelâvitch, L'ironie, Librairie Felix Alcan, Paris, 1936. 

intelectuali»” (Marin Preda, Cel mai iubit dintre pământeni, II, 
Editura Cartea Românească, Bucureşti, 1987, pp. 28-29). 


lronia ar trebui considerată, poate, mai mult decât o simplă 
figură retorică, un adevărat procedeu retoric în care receptorul 
trebuie să descifreze din ceea ce spune autorul ceea ce el intențio- 
nează să spună cu adevărat. Aşa cum am subliniat cu alte ocazii2?, 
ironia are o influenţă considerabilă dacă respectă anumite condiţii: 
existența unei reale situații de comunicare, manifestarea discursu- 
lui ca abatere în raport cu sensul literal, cunoaşterea contextului în 
care se dezvoltă discursul, existența unui auditoriu relativ omo- 
gen, evitarea exagerărilor în privința supralicitării intervențiilor 
ironice. 

Dacă atribuim calități omeneşti unor lucruri, situații cu 
intenția de a induce în conştiinţa receptorului ideea că acestea se 
comportă „omeneşte”, atunci suntem în prezenţa personificării: 


„L'alambic gardait une mine sobre” (Zola). 


Personificarea este prezentă din abundență în unele specii 
literare (fabula). Alături de personificare amintim şi rolul alegoriei: 
„O figură de stil prezentând o comunicare deplină a unui înțeles 
ascuns dincolo de cel inițial, prin intermediul unui ansamblu de 
echivalențe complet descifrabile pe cale rațională” (Panaitescu, 
Terminologie poetică, ed. cit., p. 5); „o suită coerentă de metafore 
care, sub formă de descriere sau de povestire, serveşte la a comu- 
nica un adevăr abstract” (Reboul, La Rhetorique, ed. cit., p. 56). 
Reboul, care a analizat impactul acestei figuri în discursul 


3 Constantin Sălăvăstru, Logică şi limbaj educațional, EDP, Bucureşti, 1995, 
pp. 206-210; Discursul puterii: încercare de retorică aplicată, Editura Institutului 
European, laşi, 1999, pp. 340-343. 

didactic%, este de părere că alegoria asigură o anumită transparență 
a abstractului, care-i lasă receptorului plăcerea de a descoperi 
enigma unei astfel de relaţii. Scrierile antice (filosofice, literare) 
sunt pline de asemenea proceduri, după cum şi unele experi- 
mente literare ale modernității par să pună în valoare resursele 
acestei intenții. 


5. Cum acționează figurile retorice? 


Ne propunem să descifrăm care sunt posibilitățile de acţi- 
une, de influențare a receptorului prin intermediul limbajului 
figurat, să arătăm de ce un astfel de limbaj are un efect mai 
puternic asupra auditoriului în raport cu limbajul direct, neacom- 
paniat de ornamente retorice. Două posibilități explicative punem 
în evidență: mecanismul analitic şi mecanismul problematologic. 

(a) Mecanismul analitic. Încercarea aparține lui Jean 
Paulhan şi ea constituie substanța construcției a ceea ce autorul 
numeşte „rhâtorique decryptee”%. Orice limbaj figurat prin care 
un locutor încearcă să ia contact cu un interlocutor este o trecere 
dincolo de gradul zero, adică de înțelegerea primară a sensurilor 
cu care este înzestrat discursul. Din acest motiv, limbajul figurat 
este, într-un fel, un limbaj cifrat, un limbaj în care poți intra 
numai în urma unui travaliu intelectual de desluşire a sensurilor 
şi intenţiilor ascunse de comunicare ale oratorului sau autorului 
de text. Altfel, el nu-şi îndeplineşte nici pe departe rolul de 
limbaj figurat şi devine o construcţie obişnuită, ca atâtea altele, 
fără efect deosebit în privința persuasiunii receptorului. 


33 Olivier Reboul, L'allegorie est-elle pedagogique?, în: Olivier Reboul, Jean- 
Franqois Garcia (sous la direction), Rhietorique et Pedagogie, Cahiers du S&minaire 
de Philosophie, No 10/1991, Presses Universitaires de Strasbourg, 1991, pp. 1-25. 

+ Jean Paulhan, Traile des Figures ou La Rhetorique decryptee, în: Du Marsais, 
T mile des Tropes, Le Nouveau Comrnerce, Paris, 1977, pp. 269-322. 

Aşadar, figurile retorice care apar în relația de comunicare 
şi care asigură caracterul de limbaj figurat oricărei încercări de 
această natură acționează asupra receptorului prin mecanisme 
dintre cele mai subtile şi surprinzătoare. Sarcina oricărui recep- 
tor este aceea de a „descifra“, de a decripta un astfel de limbaj, 
dincolo de intenţiile lui primare, care, la prima vedere, s-ar 
impune interlocutorului. Este aceea de a nu se lăsa înşelat de 
impresia primului venit şi de a „vedea“ semnificaţiile ascunse 
ochiului neavizat. 

Paulhan consideră că un astfel de proces de descifrare, de 
decriptare este de mare complexitate şi presupune parcurgerea de 
către receptor a mai multor etape, fiecare în parte implicând un 
travaliu intelectiv de ordinul cunoaşterii şi de ordinul raționării. 
Prima etapă este aceea a recunoaşterii: orice text, în calitate de 
combinaţie de semne care este capabilă să dezvăluie un sens, 
trebuie să fie recunoscut de către receptor. În afara recunoaşterii 
nu e posibil nici un efect persuasiv fiindcă acest efect este deter- 
minat de influența sensurilor asupra personalităţii receptorului. 
Or, a nu recunoaşte semnele înseamnă imposibilitatea dezvăluirii 
unui sens. 

Imposibilitatea recunoaşterii poate avea cauze multiple. 
Uneori nu recunoaştem un text, o secvenţă discursivă, pentru că 
nu suntem în posesia sistemului de semne şi a regulilor după 
care el funcţionează. De exemplu, dacă nu cunoaştem limba 
franceză, atunci secvenţa: 


„Il faut manger pour vivre et non pas vivre pour manger” 
(Moliere) 


rămâne în afara oricărui efect persuasiv, chiar dacă este o figură 
retorică prin care, de obicei, influența asupra receptorului este 
semnificativă. lată ce citim într-un text al lui Rorty: 

„Dacă nu ştiţi engleză, cu siguranţă nu veți desprinde nici o 
utilizare din metafore de genul «Man is a wolf» («Omul este 
un lup») sau «Metaphor is the dreamwork of language» 
(«Metafora este opera din vis a limbajului»). Reacţia voastră la 
aceste metafore va fi la fel de limitată ca reacţia la orice alt 
zgomot care vă este complet nefamiliar” (Richard Rorty, 
Zgomote nefamiliare: Hesse şi Davidson despre metaforă, în: Rorty, 
Obiectivitate, relativism şi adevăr, Eseuri filosofice 1, Editura 
Univers, Bucureşti, 2000, p. 300). 


Sunt şi alte situaţii care împiedică recunoaşterea, unele 
chiar mai prozaice decât ne-am putea imagina: dacă oratorul 
vorbeşte încet, atunci nu putem recunoaşte secvenţa discursivă. 
Avem de-a face aici cu opacitatea semnului, asupra căreia ne 
atrăgea atenţia Augustin în De Dialectica. 

Ce înseamnă a recunoaşte un text? În primul rând, a recu- 
noaşte textul ca sistem de semne. În acest caz, receptorul trebuie să 
îndeplinească o condiție minimală: să aibă competenţa lingvis- 
tică necesară pentru a recepta şi utiliza sistemul de semne în care 
este dat textul. Pentru mulți dintre noi, o înşiruire de semne ale 
limbii japoneze rămâne în afara recunoaşterii pentru că nu avem 
competenţe în limba japoneză. În al doilea rând, a recunoaşte 
textul ca sistem de sensuri. Receptorul care beneficiază de 
competența lingvistică necesară trebuie să fie şi capabil de a 
atribui înțelesurile cele mai adecvate semnelor sau combinațiilor 
de semne în contextul discursiv dat. De exemplu, este posibil să 
cunoaştem limba engleză, dar să atribuim unui cuvânt cu mai 
multe înțelesuri un înțeles neadecvat în situația discursivă dată. 
În acest caz, suntem în fața imposibilității recunoaşterii textului 
nu ca urmare a necunoaşterii semnelor şi regulilor utilizării lor, 
ci alegerii neinspirate a sensului. În al treilea rând, a recunoaşte 
un text înseamnă a-l recupera ca sistem de semnificații, adică în 
calitate de realităţi la care el trimite prin intermediul sensurilor. 

Putem să înțelegem semnele, putem să descifrăm sensul cel mai 
adecvat al unui cuvânt, dar putem, la fel de bine, să-l asociem 
unei stări de lucruri la care contextul discursiv nu ne îngăduie, 
dar de restricţiile căruia nu ne dăm seama. De exemplu, în 
fragmentul: 


„Sara pe deal buciumul sună cu jale, 
Turmele-l urc, stelele scapără-n cale” (Eminescu) 


termenul „bucium” poate trimite la stări de lucruri diferite („un 
instrument muzical utilizat în vechime”, dar şi „vestitele coline 
de lângă laşi pe care poetul însuşi le-a parcurs adesea”). Desigur, 
aici contextul ne ajută mult să descifrăm adevăratele semnificaţii 
ale textului, dar în alte situaţii lucrul nu este chiar atât de facil. 

O observaţie vrem să facem în ceea ce priveşte etapa recu- 
noaşterii textului: ea este o cerință universală pentru a asigura accesul 
unui text la receptor. O asemenea etapă nu e legată neapărat de uti- 
lizarea limbajului figurat sau de folosirea figurilor retorice. Un text 
ştiinţific, un text filosofic, un text politic, un text literar, fiecare în 
parte şi toate la un loc, au nevoie să fie recunoscute ca sisteme de 
semne, de sensuri şi de semnificaţii pentru a putea fi utilizate cu 
scopuri diferite: cunoaştere, convingere, persuasiune, manipulare. 

Cea de-a doua etapă este, după Paulhan, cercetarea unui para- 
dox. Cu ea intrăm în ceea ce înseamnă specificitatea şi individua- 
litatea limbajului figurat. Orice figură retorică pusă în scenă de 
către un autor oarecare determină o stare paradoxală în conştiinţa 
receptorului, stare determinată de discrepanţa între ceea ce el ştie 
despre anumite stări de lucruri şi ceea ce află din limbajul figurat 
prezentat de autor. Dacă avem secvenţa discursivă: 


„lnima are raţiunile ei pe care raţiunea nu le cunoaşte” (Pascal) 

expresie a unei figuri retorice cunoscută sub numele de antana- 
clază, vom constata cu uşurinţă posibilitatea instalării unui para- 
dox al cunoaşterii determinat de faptul că unul şi acelaşi termen 
(„Taţiune”) este utilizat în două sensuri diferite, deşi, în aceeaşi 
secvenţă, sensul termenului ar trebui să fie identic. Cel puţin 
aceasta este norma discursivității. Numai că aici, termenul „raţi- 
une” este luat o dată în sensul originar, în gradul său zero („facul- 
tate prin care sunt organizate ideile”), a doua oară ca abatere, ca 
distanțare față de gradul zero („temei”, „fundament”). Din pro- 
nunția identică şi sensurile diferite se naşte efectul retoric deosebit 
al acestei figuri retorice. În fragmentul următor: 


„Din caier încâlcit de nouri 
toarce vântul 
fire lungi de ploaie. 
Fluşturatici fulgi de nea 
s-ar aşeza-n noroi 
dar cum li-e silă - 
se ridică iar 
şi zboară să-şi găsească 
cuib pe ramuri” 

(Blaga) 


avem o suită de figuri retorice: metafora („caier încâlcit de nouri“; 
„toarce vântul fire lungi de ploaie”), personificarea („toarce 
vântul”), epitetul („fluşturatici fulgi de nea”). Fiecare induce în 
conştiinţa receptorului o stare de paradox (caierul nu e făcut din 
nouri ci din lână, dar autorul susține că avem caier făcut din 
nouri; vântul nu toarce şi cu atât mai puțin fire lungi de ploaie; 
fulgii de nea sunt fluşturatici?). 

Cum ia cunoştinţă receptorul de aceste stări paradoxale, de 
aceste antinomii ale cunoaşterii pe care le induce utilizarea 
limbajului figurat? Pe două căi, acestea fiind şi mecanismele prin 

care se construiesc figurile retorice: pe calea sensurilor sau pe 
calea semnificațiilor. Uneori starea de paradox este determinată 
de modalitatea prin care luăm cunoştinţă de o realitate, de o 
stare de fapt, deci de sens. Versurile: 


„Ca şi cum, la urma urmei, 
Cin' să ieie urma turmei? 
Care turmă, când se curmă, 
Şade să mai lase urmă” 
(Sorescu) 


exprimă o paronomază şi determină starea de paradox prin utili- 
zarea paronimelor (cuvinte cu pronunție asemănătoare), prin 
urmare, prin forma de exprimare a gândului. Alteori, starea de 
paradox este indusă prin intermediul semnificațiilor: 


„V-am salutat odată sfera, 

Acum vreo zece mii de ani, 

Când astronomii de pe Terra 

Erau de-abia urangutani. 

(Flammarion era gorilă, 

Şi bietul Newton, diplodoc, 

Ca mil era de-abia cămilă 

lar Duică... nu era deloc! 

EI de-abia azi, când scrie proză, 

Se află în metamorfoză 

Şi se transformă tare greu: 

Aspiră-acum la cimpanzeu” 
(Topîrceanu). 


Cum ne putem lesne da seama din exemplele cu care am 
însoțit consideraţiile noastre, starea de paradox comportă grade 
diferite de profunzime, determinate de natura figurii retorice utili- 
zate în text. Sunt figuri retorice care zguduie din temelii sistemul 
de cunoştinţe al receptorului prin ceea ce i se propune a recepta ca 

adevărat: de exemplu metafora, alegoria, hiperbola, personificarea, 
ironia. Sunt alte figuri retorice abia perceptibile în raport cu gradul 
zero al discursivităţii care, de multe ori, nici nu sunt percepute ca 
abateri: epitetul, de exemplu („o prea frumoasă fată” poate fi o 
stare de lucruri acceptabilă în orice moment ca normală). În 
funcţie de profunzimea stării paradoxale pe care o induce figura 
retorică în conştiinţa receptorului, se manifestă şi influența unui 
astfel de discurs, capacitatea lui de a seduce publicul. 

A treia etapă în decriptarea limbajului figurat ține de 
întemeierea situației paradoxale indusă prin intermediul limbajului 
figurat. În urma perceperii unei situații paradoxale în discurs, 
orice receptor începe prin a-şi pune o serie de întrebări, întrebări 
care determină un act de intelecție ce are ca rezultat încercarea 
de a întemeia cumva situația paradoxală propusă, de a găsi rațiuni 
pentru afirmaţiile pe care le face oratorul. 

Prima întrebare şi poate cea mai importantă este urmă- 
toarea: enunţul figurativ pus în joc de orator sau de autor este 
unul gratuit sau are, poate, temeiuri ascunse primului venit, care 
nu pot fi desluşite chiar la primul contact cu textul, dar care se 
pot ivi în urma unei analize mai atente a textului? În general, 
răspunsul la această întrebare este afirmativ şi opțiunea aceasta a 
receptorului se bazează pe faptul că, într-o relație discursivă, 
receptorul acordă credit aproape nelimitat oratorului, în sensul 
că el are convingerea că afirmaţiile acestuia din urmă nu sunt 
făcute fără temei. Numai că temeiul acesta trebuie descoperit 
printr-un efort de cunoaştere, analiză şi interpretare. Când recep- 
torul analizează formula lui Pascal: 


Omul este O trestie gânditoare 


el constată, mai întâi, paradoxul (omul este o ființă nu o trestie, 
aşa cum susține Pascal), dar constată că, deşi nu este o trestie, 
totuşi se aseamănă cu o trestie prin fragilitatea sa în faţa imensi- 

tății universului. Afirmația, deşi paradoxală la prima vedere, are 
totuşi o întemeiere în punctul comun pe care-l au cele două 
realități: fragilitatea. Când cititorul se află în fața versurilor: 


„Şi era una la părinţi 

Şi mândră-n toate cele, 

Cum e fecioara între sfinţi 

Şi luna între stele” (Eminescu) 


el constată întâi paradoxul (nici o făptură omenească, oricât de 
frumoasă ar fi, nu poate fi asociată nici cu fecioara Maria, nici cu 
luna de pe cer), dar poate vedea, în urma meditaţiei, şi punctul 
comun care înlesneşte afirmaţia: unicitatea frumuseții Cătălinei e 
precum unicitatea Fecioarei şi unicitatea Lunii! 

Căutările receptorului în privinţa întemeierii situației para- 
doxale indusă prin intermediul figurilor retorice se pot finaliza 
cu rezultate diferite. Este posibil ca, oricâte eforturi analitice ar 
depune şi oriunde ar înainta cu interpretările, temeiul să se încă- 
pățâneze să rămână ascuns. În aceste condiţii, formula discursivă 
pe care a receptat-o rămâne un nonsens, cel puțin pentru recep- 
torul în cauză, iar efectele ei discursive sunt anulate. De 
exemplu, în enunţul: 


Omul este un lemn de nuc 


cu greu am putea găsi un temei cât de cât credibil pentru asoci- 
erea dintre noțiunile „om” şi „lemn de nuc”, temei care să schi- 
țeze măcar posibilitatea unei întruchipări a unei secvențe de 
limbaj figurat. O asemenea formulare n-a fost propusă încă în 
spaţiul retoricităţii. 

Este posibil, pe de altă parte, ca receptorul, în urma efortului 
său intelectiv, să găsească o întemeiere situației paradoxale. În 
aceste condiţii, figura retorică este o autentică abatere în raport cu 

gradul zero al discursivităţii şi determină efecte persuasive asupra 
publicului. În formularea: 


Homo homini lupus 


receptorul îşi dă seama că omul nu este chiar lup (adică altceva 
decât om), dar, procedând la analiză, constată că cele mai mari 
nenorociri ale individului vin de la semenii săi, încât, din acest 
punct de vedere, se poate spune că omul este lup pentru om. 

E de remarcat că această a treia etapă, poate cea mai 
importantă din perspectiva obținerii efectului prin utilizarea lim- 
bajului figurat, depinde în cea mai mare măsură de individua- 
litatea receptorului. A descoperi o întemeiere pentru situația 
paradoxală indusă de o figură retorică este un apanaj al celui 
care receptează textul: este posibil ca unii receptori să descopere 
o astfel de întemeiere şi, pentru ei, textul să reprezinte o adevă- 
rată figură retorică cu efectele specifice în planul influenţei dis- 
cursive, după cum este la fel de posibil ca unii receptori să nu 
descopere întemeierea şi, pentru ei, limbajul figurat să rămână o 
rătăcire a unui individ care spune numai enormităţi. De cine 
depinde posibilitatea întemeierii? De mai mulți factori. În primul 
rând, ansamblul cunoştinţelor receptorului în domeniul pe care-l 
vizează limbajul figurat, dar şi în alte domenii influențează în 
mare măsură capacitatea de a găsi temeiuri pentru afirmaţiile 
paradoxale dezvăluite prin intermediul figurilor retorice. Dacă 
nu ştii nimic sau ştii foarte puţin într-un domeniu, e destul de 
dificil să poţi descoperi puncte comune care să unească cumva 
elementele constitutive ale afirmațiilor paradoxale. Trebuie să 
ştii multe despre om, ca şi multe lucruri despre trestie ca să des- 
coperi că fragilitatea este elementul care le uneşte. Trebuie să 
cunoşti bine operele lui Hugo, scriitura romancierului, să fii 

capabil de comparații ilustrative cu alți scriitori ca să găseşti un 
temei pentru afirmaţia: 


„Hugo este un mare condei” 


după cum este necesar să ai cunoştinţe solide şi o experiență 
bogată în climatologie, în analiza mediului ambiant pentru a găsi 
rațiuni versurilor: 


„Seceta a ucis orice boare de vânt. 
Soarele s-a topit şi a curs pe pământ”. 


În al doilea rând, spiritul de observație este un element impor- 
tant care facilitează posibilitatea întemeierii situațiilor paradoxale. 
Definit, psihologic vorbind, ca fiind acea capacitate de a remarca 
rapid aspectele esenţiale în raport cu scopul, spiritul de obser- 
vaţie face diferenţa între receptori atunci când enciclopedismul 
cognitiv este pentru toți aproximativ la acelaşi nivel. Pentru a 
întemeia situația paradoxală determinată de enunţul: 


„Inima are raţiunile sale pe care raţiunea nu le cunoaşte” 


e nevoie nu numai de cunoştinţe, dar şi de spirit de observaţie: a 
identifica cu rapiditate că termenul „rațiune“ este luat o dată cu 
un sens, altă dată cu un sens total diferit, deşi ca pronunție este 
identic. 

În al treilea rând, capacitatea de a găsi temeiuri raționale 
unei situații antinomice este favorizată de cunoaşterea contextului 
discursiv în care se produce o relație de comunicare ce conţine 
secvenţe de limbaj figurat. Mai mult decât atât, există figuri reto- 
rice a căror acțiune discursivă este complet determinată de 
context. Exemplul cel mai la îndemână este ironia. Una dintre 

condiţiile de bază ale acţiunii persuasive a intervenţiei ironice 
este cunoaşterea de către receptor a contextului. Secvența: 


„Dumnezeu să-l ierte de toate versurile şi de toată proza cu 
care a înavuţit tânăra noastră literatură” 


nu poate fi întemeiată, din punctul de vedere al paradoxalității 
jocului ironic, decât în măsura în care receptorul cunoaşte con- 
textul în care este propusă secvenţa de către Caragiale (despre ce 
autor este vorba, care sunt operele sale, care e valoarea lor etc.). 

(b) Mecanismul problematologic. A fost pus în circulație de 
către Michel Meyer, autor la care am mai făcut trimiteri de altfel, 
în cadrul mai larg al fundării unei concepţii problematologice 
asupra discursivităţii3, În ce constă acest mecanism de explicare 
a influenţei şi deducţiei prin intermediul unor forme de limbaj 
figurat? Meditaţia autorului invocat se centrează - ca, de altfel, 
întreaga concepție problematologică - pe relația dintre întrebare 
şi răspuns. Prima observaţie de la care se poate pleca este urmă- 
toarea: orice figură retorică pusă în circulație de un orator în fața 
publicului este, pentru el cel putin, un răspuns. Secvența „Omul este 
o trestie gânditoare” este un posibil răspuns la întrebarea: „Ce 
este omul?”, enunţul „Ah, ce deştept eşti!” este un răspuns la 
întrebarea „Este interlocutorul un om deştept?”, versul „O prea 
frumoasă fată” este un răspuns la întrebarea privitoare la 
frumusețea Cătălinei. 

A doua observaţie: este răspunsul figurat, concretizat într-o 
procedură retorică, un răspuns autentic, care satisface exigenţele unei 
astfel de secvenţe discursive într-o relație de comunicare? Evident că 
nu. Meyer ne atrage atenţia că un astfel de răspuns cere întot- 


35 Michel Meyer, La structure de la figuralite, în: Michel Meyer, Questions de 
rhetorique: langage, raison ef seductiou, Librairie Generale Francaise, Paris, 1993, 
pp. 102-105. 

deauna să fie înțeles altfel decât literal. Dacă enunţul figurat ne 
spune că omul este o trestie, receptorul nu trebuie nicidecum să 
înțeleagă că omul este planta cu pricina, dacă ni se spune că 
Richard este un leu, nu trebuie să înțelegem că individul în cauză 
nu ar mai face parte din categoria oamenilor. Prin urmare, 
răspunsul pe care interlocutorul, publicul în general, îl capătă 
prin intermediul limbajului figurat (prin intermediul unei figuri 
oarecare) este, în terminologia concepţiei pe care o promovăm, 
un răspuns problematologic. 

Ce este un răspuns problematologic? Un răspuns care, 
pentru receptor, determină o problemă, adică o stare de intelecție 
indusă de percepția unei „coincidentia oppositorum”. Pe scurt, un act 
de meditaţie cu privire la situația legăturii dintre elementele care 
alcătuiesc răspunsul în cauză pentru ca interpretarea şi recep- 
tarea lui să fie cât mai adecvate. În măsura în care publicul va 
recepta astfel de enunțuri, în legătură cu care va fi conştient că 
nu trebuie luate ad litteram pentru că sunt figuri retorice, se va 
declanşa o reacție de interogație a relației dintre elementele 
răspunsului: ce legătură există între noțiunile „om” şi „trestie”, 
între „Richard“ şi „leu“, între individul cu care discut şi ideea de 
om deştept. 

A treia observaţie: meditaţia de tip problematologic se va 
concretiza într-o formă de raționare în care rolul fundamental îl are 
relația de identitate. În definitiv, celebrul enunţ al lui Pascal: 


Omul este o trestie, cea mai fragilă dintre toate, dar o trestie 
gânditoare, 


revine, în termenii utilizaţi de Meyer, la următorul raţionament: 
omul se aseamănă cu o trestie în ceea ce priveşte fragilitatea în 
faţa imensităţii naturii şi, din acest punct de vedere, se poate 
spune că omul este o trestie. Raționamentul în cauză, fiind o 
formă mai explicită a metaforei utilizate de Pascal, ne arată că 

, 


elementul comun între noțiunea „om” şi noțiunea „trestie“ este 
noțiunea „fragil“. În virtutea acestui element comun, autorul face 
o extrapolare, un transcensus şi proclamă identitatea dintre cele 
două noțiuni: 


Omul este o trestie... 


A patra observaţie: avem cu adevărat o relație de identi- 
tate, aşa cum proclamă autorul? În mod cert nu: omul este fragil, 
dar nu este nicidecum plantă pentru a putea fi declarat în mod 
absolut trestie. Nu avem nici pe departe aici o identitate reală, ci o 
identitate ficțională: 


„Tropul nu face nimic altceva decât să şteargă această dife- 
renţă şi să afirme -— prin economie după Lamy - identitatea 
care, se ştie de altfel, este o ficţiune” (Meyer, Questions de 
rhetorique, ed. cit., p. 103). 


Prin urmare, nu putem să spunem că „Omul este o trestie” 
în mod real, ci numai în mod figurativ şi, urmare a acestui fapt, 
avem aici o identitate figurală. Diferenţa între „a spune în mod 
real” şi „a spune în mod figurativ” este o diferență problemato- 
logică. În condiţiile în care nu se spune ceea ce se spune în mod 
real, ci numai în mod figurativ, înseamnă că avem de-a face cu o 
problemă de gândire, mai exact de intelecţie, pe relația întrebare- 
răspuns. Această stare de intelecţie trebuie să-l ducă pe receptor 
la ideea că enunţul figurat trebuie receptat şi asumat în alt sens 
(„sensul figurativ”), diferit de sensul real, literal: 


„Această identitate figurală degajă astfel un spaţiu de proble- 
matizare cu care se vede confruntat auditoriul [...], o ches- 
tiune care este aceea de a şti de ce, în mod just, este supus 
întrebării ceea ce este spus, dar care nu este spus ca atare” 
(Meyer, Questions..., p. 103). 

A cincea observaţie: acesta este câmpul problematizării în 
care se află receptorul unui enunț figurat, câmp determinat de 
diferenţa dintre sensul literal şi sensul figurativ. Dar mai e ceva 
asupra căruia autorul pe care-l urmărim ne atrage în mod special 
atenţia: există o diferență semnificativă între orator şi interlo- 
cutorul său şi în ceea ce priveşte rezolvarea problemei: pentru ora- 
tor, enunţul figurat înseamnă soluționarea problemei, în timp ce 
pentru receptor, pentru public, enunţul figurat înseamnă abia 
punerea problemei. Pentru receptor, orice limbaj figurat (Şi, cu 
deosebire, formele cele mai puternice ale figurilor retorice) este 
un neadevăr. Dar atitudinea sa nu va fi niciodată aceea de a 
căuta adevărul, ci de a alege figura cea mai adecvată şi a o justi- 
fica în continuitatea unui act de problematizare. 

Pe de altă parte, din punct de vedere al modelului proble- 
matologic, orice secvență de limbaj figurat este o concentrare de 
gând (o condensare, spune Meyer). O figură retorică este ceea ce 
este tocmai pentru că spune altfel ceea ce se poate spune în mod 
direct, în gradul zero, şi îl obligă pe receptor să mediteze pentru 
a recepta corect. Limbajul figurat îl lasă pe interlocutor să judece, 
să problematizeze, să soluţioneze rațional şi discursiv o pro- 
blemă. În funcţie de aceasta, fiecare va recepta şi va reacţiona la 
diferite figuri în mod diferit. Limbajul figurat nu explică. Orice 
explicație anulează efectele persuasive ale figurilor retorice. 
Explicaţia este un demers care intervine în câmpul problemati- 
zării receptorului, dar ea nu are nimic comun cu cel care pune în 
circulaţie figura retorică. Această concentrare de gând va trebui 
descifrată (dacă este posibil) de către receptor, de către publicul 
căruia ne adresăm. 

În sfârşit, autorul invocat ne reţine atenţia cu un alt aspect: 
limbajul figurat, ceea ce numim tropi în special, sunt „creatori de 
efect de sens“, în ideea că gândirea în act care derulează un 
demers problematologic asupra raportului dintre literalitate şi 

figurativitate impune anumite sensuri enunțului în cauză. Sen- 
suri care, evident, diferă de la un receptor la altul deoarece câm- 
purile lor problematologice sunt diferite. 

Să încercăm o aplicație a modelului problematologic de 
explicare a forței şi influenţei figurilor retorice, a limbajului figu- 
rat în genere. Fie secvenţa discursivă: 


„Mon beau navire 6 ma memoire 

Avons-nous assez navign6 

Dans une onde mauvaise ă boire 

Avons-nous assez divagu€ 

De la belle aube au triste soir...” 
(Guillaume Apollinaire) 


text în care descoperim cu relativă uşurinţă o alegorie: memoria 
poetului este asemenea unei nave în derivă. Prima chestiune: 
versurile sunt un răspuns la întrebarea: „Ce este memoria poe- 
tului?”. Răspunsul este, în acest caz, unul de talia lui Apollinaire. 
Cum nu şi-a imaginat să răspundă la întrebare în mod direct şi 
comprehensiv, încercarea se concretizează într-o imagine pe care 
poetul o asociază memoriei: o frumoasă navă cu care crede că a 
navigat destul, uneori chiar în derivă. A doua chestiune: pentru 
poet există o identitate între termenul „memorie” şi imaginea pe 
care o creează pentru a o identifica: nava în derivă. Elementul 
comun: rătăcirea (o caracteristică şi pentru memorie, şi pentru 
navele în derivă). A treia chestiune: cine receptează versurile va 
putea descoperi cu uşurinţă în câmpul reflecţiei sale problemato- 
logice că relația de identitate nu se susține întocmai: memoria e un 
proces psihic, nava e un mijloc cu care se deplasează oamenii pe 
apă. Actul de intelecție îl determină pe receptor să constate că 
avem de-a face aici cu o identitate figurativă. A patra chestiune: are 
loc punerea problemei: ceea ce pentru poet e o soluționare 
(„memoria e o navă în derivă”), pentru receptor e doar o punere a 

problemei: nu trebuie să înțelegem că memoria e o navă în derivă 
(fiindcă realmente nu e), ci e ca o navă în derivă (ceea ce realmente 
e). Rătăcirile constituie elementul real comun celor două entități. 
A cincea chestiune: în mod cert, lucrul ar fi putut fi spus direct, 
dar marca limbajului figurat este această concentrare de gând: 
prin faptul că imaginea navei în derivă spune ceva despre esența 
memoriei s-a ajuns la extrapolarea acestei relaţii de asemănare şi 
transformarea ei în relație de identitate. 


Capitolul IV 


ACTIO (PRONUNTIATIO) SAU ARTA GESTULUI 
ÎN CONSTRUCȚIA DISCURSIVITĂȚII 


1. Gestul şi cuvântul 


Această conexiune de termeni, ce reproduce titlul unei 
cunoscute lucrări a lui Andre Leroi-Gourhani, încearcă să atragă 
atenţia asupra unei limitări: cuvântul, oricât de încărcat de sem- 
nificaţie ar fi, nu poate spune totul, în orice caz, nu poate spune 
destul pentru înfăptuirea scopului pentru care este produs în 
faţa celuilalt. Îi mai trebuie şi altceva, dincolo de sine, pentru a se 
completa fericit în încărcătura de sensuri şi semnificații pe care 
urmăreşte să o transmită. Gestul - în sensul său de maximă 
amplitudine care îl extinde la întreaga sferă a nonverbalului - 
este cel care vine cu un plus de forță la conturul perfect al 
capacității de impresionare de care beneficiază cuvântul. 

Să distingem aici între a informa şi a transmite. Putem 
informa fără să transmitem: dacă informăm pe cineva că a apărut 
noul mers al trenurilor care pleacă din laşi, este posibil ca infor- 
maţia să nu transmită mare lucru celui care o recepționează. 
Putem informa transmițând: dacă informezi pe cineva că i-a 


! Andre Leroi-Gourhan, Le geste et la parole, Editions Albin Michel, Paris, 
1964; tr.rom. Gestul şi cuvântul, Editura Meridiane, Bucureşti, 1983. 

murit mama, această informaţie transmite, fără dubii, şi o stare 
emoțională deosebită. Putem transmite fără să informăm: o stare 
de mâhnire de care suntem dominați îi pune în gardă pe ceilalţi, 
deşi, în mod real, nu am dat nici o informaţie despre ce se 
petrece în sufletul nostru. Evident, e posibilă şi cea de-a patra 
combinaţie: nu informăm şi nu transmitem, de cele mai multe ori 
irelevantă pentru relația de comunicare. 

Gestualitatea pare a fi asociată mai mult transmiterii: prin 
orice gest vrem să transmitem ceva mai mult decât spune în mod 
direct cuvântul, vrem să întărim, să permanentizăm mesajul de 
care suntem legaţi. Să dăm glas opiniei unui cugetător pentru 
care analiza gesturilor a fost o preocupare constantă: 


„mâna, Care este un ajutor pregătit, o ia de multe ori înaintea 
limbii exprimând gândurile mai repede prin gesturi; „pentru 
că gesturile mâinii oferă de multe ori indicaţii despre inten- 
țiile noastre şi transmit o bună parte din mesaj înainte ca 
cuvintele, care le însoțesc sau vin după ele, să poată căpăta 
forma sonoră pentru a fi înțelese” (John Bulwer, Chirologia: or 
the Natural Language of the Hand, London, 1644; citat după: 
Peter Collett, Cartea gesturilor: cum putem citi gândurile oame- 
nilor din acțiunile lor, Editura Trei, Bucureşti, 2005, p. 27). 


Ce este gestul? Să urmărim, pentru început, punctul de 
vedere al unei enciclopedii a limbajului: 


„Termenul «gesturi» este folosit cu referire la numeroasele 
expresii faciale sau mişcări care însoțesc sau chiar înlocuiesc 
vorbirea. [...] Studiul gesturilor este parte a studiului mişcă- 
rilor corpului care se asociază discursului, distinct de studiul 
distanțelor dintre vorbitori, de cel al pozițiilor pe care aceştia 
le adoptă; toate acestea aparțin ariei mai vaste a limbajului 
nonverbal” (R.E. Asher (ed.), The Encyclopedia of Language and 

Linguistics, vol. 3, Pergamon Press, Oxford, New York, Seul, 
Tokyo, 1994, p. 1431), 


punct de vedere care, într-un fel, limitează sfera de acţiune a 
realității pe care o acoperă termenul în cauză. Sensul este mult 
extins în alte accepţii: 


„Mişcare a corpului, în principal a mâinii, a brațelor, a 
capului, purtătoare sau nu de semnificație” (Le Petit Larousse, 
nouvelle edition, Larousse, Paris, 1994, p. 479). 


Gestul este asociat cu mişcările corpului sau ale anumitor 
părți ale lui (capul, mâna, fața, ochii, nasul etc.), făcute cu 
intenţia de a influenţa într-un sens sau altul receptorul. 

Totuşi, dincolo de înțelesul termenului din vorbirea curentă, 
atragem atenţia că gestul are cel puţin două înțelesuri relativ 
diferite, deşi nu fără o anumită legătură între ele: un înțeles 
restrâns, determinat pe aliniamentele raportului dintre corp şi ceea 
ce receptează cei din jur din poziţionările lui diferite şi un înțeles 
larg, determinat pe raportul dintre actul uman (fizic, psihic sau 
moral) şi relevanța lui pentru comunitate. În primul sens, gestul se 
asociază, cum am afirmat, cu o mişcare sau o serie de mişcări ale 
corpului (arătătorul dus perpendicular pe buze indică aceluia care 
receptează un astfel de gest cerința de a face linişte). În al doilea 
sens, gestul rezultă mai degrabă din semnificația socială a diferitelor 
acțiuni ale noastre sau ale corpului nostru (semnul crucii făcut de 
un bătrân când vede cum elevii se reped în tramvai pentru a 
ocupa singurul loc liber existent are semnificația socială a unei 
totale dezaprobări a comportamentului elevilor). 

Gestualitatea care însoţeşte orice construcţie discursivă 
produsă în fața publicului se asociază ambelor sensuri pe care le- 
am dezvăluit. Avem de-a face cu gesturi care ne arată intențiile 
imediate ale oratorului (de exemplu, în discursul parlamentar, 

degetul arătător orientat spre adversarul politic în timp ce orato- 
rul îi dezvăluie greşelile de neiertat pe care le-a făcut la guver- 
nare), precum şi cu gesturi care pun în evidență semnificația 
axiologică şi socială a unei acțiuni (pumnul strâns cu policele în 
sus, semnul făcut de preşedintele Bush la Bucureşti, semnifică: 
„totul e bine”). 


2. Temeiurile actului gestual 


De ce este necesar gestul din moment ce individul are la 
îndemână, pentru nevoile comunicării, un limbaj pe care l-a creat 
de-a lungul istoriei în relaţiile cu semenii? Este gestul un capriciu 
al comunicării pe care fiecare îl utilizează în funcţie de împrejurări 
şi aptitudini? Răspunsul la astfel de întrebări ne aruncă în sfera 
unor tematizări ce țin de analiza fundamentelor şi temeiurilor 
gestualității. 

Nu credem că gestul este ceva superfluu în comunicarea 
umană, că este un accesoriu de care să te poți lipsi - ca de orice 
accesoriu - fără a prejudicia efectele comunicării şi demnitatea 
actului în sine. El a apărut din motive temeinice - care țin de 
esența umanului şi a comunicării -, a subzistat, şi-a amplificat 
rolul şi dimensiunile tocmai pentru că motivele au atins esenţa a 
ceea ce este omenesc, a împlinit şi acaparat uneori alte sisteme de 
comunicare pentru că, în situațiile date, putea face mai mult. 

Evident, nu e chiar lesne să încerci o circumscriere cât de cât 
întemeiată a factorilor care au făcut din gesturi un mijloc de a 
spune ceva esenţial alterităţii. Dar ni se pare că o aproximare a 
câtorva elemente care să atingă aceste aliniamente probatorii 
poate fi de folos. 

Gestul are, pentru esența umană, 0 întemeiere de ordin 
metafizic: modul de a fi al individului („ființarea”) se bazează pe 
gest. Sacrificiul suprem este un gest esenţial. Singur omul este 
capabil de asumarea conştientă a acestuia. Aici suntem în centrul 

unei atitudini filosofice. Asceza face parte din aceeaşi sferă a 
esenței umane: insul renunță adesea la o serie de plăceri care îl 
pârjolesc tocmai pentru că omenescul autentic este definit ca o 
stare de echilibru între exces şi lipsă, între viciu şi virtute, calea 
cea mai sigură a înţelepciunii. De altfel, o anumită „filozofie de 
viață” subzistă în orice gest uman cât de cât important în relațiile 
cu ceilalți. 

Fundamentul filosofic al gestualității vine să ne atragă 
atenţia asupra câtorva elemente semnificative: nu putem rămâne, 
ca ființe umane, în afara gesturilor esenţiale, chiar dacă ele, 
poate, nu se vor actualiza niciodată. Asumarea unor astfel de 
gesturi nu este nicidecum un miracol, oricum o prezenţă atipică, 
ci exteriorizarea normală a individului într-o situație dată. Evi- 
dent, prin reprezentanţii lui cei mai de valoare, care merită admi- 
rația. Gestualitatea este o chestiune de atitudine, de poziţionare a 
insului în raport cu semenii, cu lumea, cu istoria. 

Există destule exemple care ne îndreptățesc să susţinem că 
gestualitatea atinge esența metafizicului. Jertfa loanei d'Arc este 
un gest ce exemplifică o atitudine filosofică în faţa istoriei, gestul 
lui Mircea Vulcănescu de a se sacrifica pentru semen (în închi- 
soare) este o atitudine izvorâtă din relația metafizică cu altul. 
Găsim destule exemple în sensul celor arătate chiar în viaţa de 
toate zilele. 

Gestualitatea are o întemeiere psihologică: ea exprimă trăirile, 
aspiraţiile, frustrările, reacţiile individului ca individ într-un 
context psihologic dat. Este posibil ca, în alt context psihologic, 
gestul individului să fie cu totul altul. Dacă fundamentul filo- 
sofic al gestualității întemeiază exteriorizarea personalităţii ca 
gen (la drept vorbind, toți oamenii ar trebui să fie capabili să se 
sacrifice pentru ţară - ca loana d'Arc - sau pentru semeni - ca 
Mircea Vulcănescu), fundamentul psihologic întemeiază exte- 
riorizarea personalităţii ca propriu, ca individualitate (gestul de 

a fugi de la locul faptei în cazul săvârşirii unui fapt reprobabil îl 
„exprimă” pe individul în cauză, nicidecum întreaga specie 
umană). Dacă întemeierea metafizică a gestului ne atrage atenţia 
că individul resimte nevoia de a exprima prin gest ceea ce el este 
ca esenţă, întemeierea psihologică ne avertizează că individul 
resimte aceeaşi nevoie acută de a exprima prin gest ceea ce el 
este ca individualitate, ca ființă singulară?. 

Gestul de a plânge în hohote atunci când ţi-a dispărut 
cineva apropiat reflectă, de cele mai multe ori, tristețea de care 
individul este cuprins într-o asemenea situație, deci starea lui 
psihologică la un moment dat şi într-un anumit context. Gestul 
acesta este pur individual (sunt atâţia participanţi la înmormân- 
tare care nu plâng în hohote, după cum, chiar persoana care o 
face, în alt context, nu ar face nici pe departe acest gest). Copilul 
care scoate limba la colegul său exprimă, prin acest gest, atitu- 
dinea de dispreț pe care o are, în situaţia dată, față de acesta din 
urmă. Exemplele acestea vizează indivizii obişnuiţi. Dar nici 
marile personalități nu sunt scutite de astfel de exteriorizări, 
oricât ar fi de prezentă „cenzura“ impusă de poziţiile lor oficiale: 
semnul V („victorie“), făcut de Churchill în faţa trecătorilor 
Londrei în drum spre Parlament cu ocazia anunţării capitulării 


2 Uneori, pozițiile anumitor părţi ale corpului pot fi martori importanţi ai 
trăirilor psihologice ale individului: „...ştim că există cel puţin opt poziţii 
diferite ale sprâncenelor şi frunţii - fiecare cu propria sa semnificaţie, mai mult 
de opt poziţii ale ochilor şi pleoapelor şi cel puţin zece pentru partea inferioară 
a feţei. i, combinaţii diferite, acestea dau un număr uriaş de expresii posibile...” 
[...]. „Alte poziţii ale sprâncenelor pot să aibă alte semnificaţii, unele dintre cele 
tipice fiind: complet ridicate (neîncredere), pe jumătate ridicate (surpriză), 
normal (lipsa comentariului sau a reacției), pe jumătate coborâte (nedumerire), 
complet coborâte (furie)” (Nicky Hayes, Sue Orrell, Introducere în psihologie, All 
Educational, Bucureşti, 1997, p. 287). 

3 Charles T. Brown, Paul W. Keller, Emotion and Comnmunication, în: Charles 
T. Brown, Paul W. Keller, Monologue to Dialogue. An Exploration of Interpersonal 
Communication, Prentice-Hall, Inc., Englewood Cliffs, New Jersey, 1979, pp. 164-187. 

Germaniei, exprimă bucuria premierului britanic pe care vrea s-o 
împărtăşească şi locuitorilor. Pumnul strâns cu policele în sus 
(„totul e bine”), gestul preşedintelui George W. Bush la Bucureşti 
(23 noiembrie 2003), exprimă atitudinea preşedintelui față de 
poporul român în situația dată€. Gestul lui N.S. Hruşciov de a 
bate cu pantoful în masă la ONU exprimă, pe de o parte, atitu- 
dinea de dispreț a vorbitorului față de normele elementare ale 
relațiilor internaţionale şi, pe de altă parte, vrea să transmită 
auditoriului fermitatea de neclintit cu care o mare putere îşi 
impune punctul de vedere. 

Toate aceste gesturi sunt exteriorizări a ceea ce indivizii 
simt în situația dată (dacă gesturile sunt sincere) sau a ceea ce 
auditoriul ar trebui să creadă că simt (dacă gesturile sunt ne- 
sincere). Nici gestul lui Churchill, nici cel al lui Bush şi cu atât 
mai puţin cel al lui Hruşciov nu vin dintr-o nevoie general- 
umană, nu au deci o întemeiere esenţială, ci irump din dorința 
individului de a exprima cât mai expresiv trăirile, aspiraţiile sau 
chiar interesele sale la un moment dat. 

Este imperativă această exteriorizare a trăirilor individuale 
prin intermediul gestului? Credem că răspunsul este afirmativ. 
Oricât ar vrea individul să-şi ascundă unele trăiri (pentru că nu 
sunt în acord cu morala, cu justiţia, cu normalitatea relațiilor 
dintre indivizi etc.), el nu reuşeşte în totalitate, ceva tot răzbate la 
suprafață până la urmă. Şi dacă limbajul verbal e mai uşor de 
cenzurat, limbajul gestual scapă adeseori cenzurii: de multe ori 
numai din gest ne dăm seama de adevărata intenţie a oratorului, 
a individului în general. Pe de altă parte, comunicarea, prin orice 
formă s-ar produce, este o modalitate de descărcare nervoasă şi 


4 Analize interesante asupra gestualității în diferite domenii ale acţiunii 
umane, ca şi ilustrări pertinente (din care ne-am inspirat uneori) în: Septimiu 
Chelcea (coord.), Comunicarea nonverbală în spațiul public, Editura Tritonic, 
Bucureşti, 2004. 

afectivă a individului: când împărtăşeşti altora gândurile care te 
apasă, resimţi o eliberare ca de o adevărată povară. Or, gesturile 
sunt adesea forma cea mai la îndemână pentru o asemenea 
descărcare şi eliberare. 

Întemeierea psihologică a gestului are, cum am mai arătat, 
o conotaţie contextuală. Motiv pentru care ea este interpretată 
„aici şi acum”, iar analiza gestului trebuie să țină seama de 
această încărcătură contextuală. În alte contexte, gestul lui Bush 
sau al lui Churchill ar putea fi considerate ca atitudini cel puţin 
deplasate, nepotrivite în raport cu realitatea din partea celor 
două personaje. 

Gestul are o întemeiere culturală. În sensul că el nu rămâne 
la nivelul primar, aşa cum subzistă anumite mişcări ale corpului 
la animale, ci transformă semnificaţia mişcării diferitelor părți ale 
corpului în fapte de cultură. Gestul a apărut la om din dorința de 
a transforma omul, de a-l aduce de la stadiul de natură la stadiul 
de cultură. Altfel, el ar fi lipsit de importanţa care i se acordă în 
actul de perfecţionare continuă a ființei umane. 

Gestul este semnificativ, din acest punct de vedere, în actul 
de educaţie. Intervenim profitabil asupra celorlalţi, îi transfor- 
măm din punct de vedere cognitiv, atitudinal, comportamental, 
afectiv sau acţional prin gesturile pe care le facem în actul de 
educație. lată un exemplu ilustrativ ieşit de sub pana scriitorului: 


„...când ne învăța cum să spunem poeziile eroice, vorbea tare 
şi înălța în sus braţul drept; când cântam în cor, lovea dia- 
pazonul de colţul catedrei, îl ducea repede la urechea dreaptă, 
şi, încruntând puţin din sprâncene, dădea uşor tonul: laaa! - 
iar băieţii răspundeau într-un murmur subțire, şi aşteptau cu 
ochii aţintiţi la mâna lui, care dintr-odată se înălța. Atunci 
izbucneau glasurile tinere, într-o revărsare caldă. Când tre- 
buia câteodată, sâmbăta după amiază, să ne citească din 
poveştile lui Creangă, ne privea întâi blând, cu un zâmbet 

liniştit, ținând cartea la piept, în dreptul inimii - şi în bănci se 
făcea o tăcere adâncă, ca intr-o biserică” (Sadoveanu, Domnu” 
Trandafir, 1972, p. 33), 


de unde se vede cu uşurinţă că gestul („înălța în sus brațul 
drept”, „încruntând puţin din sprâncene”, „cu ochii aţintiţi la 
mâna lui, care dintr-o dată se înălța”, „ne privea întâi blând”, „cu 
un zâmbet liniştit”, „ținând cartea la piept, în dreptul inimii”) 
are un impact mult mai mare asupra copiilor decât orice cuvânt. 
De altfel, există studii şi cercetări interesante care privesc rolul 
gestualității în actul educațional;. 

Gestul are la bază temeiuri gnoseologice. Prin orice formă de 
comunicare pe care individul o asumă în relaţiile cu ceilalți se 
urmăreşte o transmitere de informaţii care sintetizează cunoş- 
tințele individului cu privire la o problemă într-un moment dat. 
Această transmitere de cunoştinţe este dominată de un scop: a 
contura înțelegerea unei realităţi, a determina o atitudine favo- 
rabilă sau defavorabilă într-o situație, a iniția sau a întrerupe o 
acţiune. De cele mai multe ori, gestul intervine în comunicare din 
convingerea celui care îl pune în act că atingerea scopului, reali- 
zarea lui la cotele cele mai înalte sunt facilitate asumând această 
cale. Dacă profesorul îi spune elevului: 


„Nu se poate promova fără un efort serios!” 


rotind capul într-o parte şi în cealaltă, atunci elevul căruia îi este 
adresat mesajul înțelege situaţia delicată în care se află, conştien ti- 
zează că atitudinea lui trebuie să se schimbe, asumă ideea că trebuie 
să acționeze neîntârziat pentru remedierea situaţiei sale catastro- 
fale la învăţătură. Hruşciov a bătut cu pantoful în masă pentru ca 


5 Barbara M. Grant, Dorothy Grant Hennings, Mişcările, gestica şi mimica 
profesorului, EDP, Bucureşti, 1977. 

ceilalți să înțeleagă, dincolo de cuvintele pe care le spune, că nu e 
de glumit cu Uniunea Sovietică, să conştientizeze că o mare putere 
trebuie ascultată, să acționeze conform acestor imperative. 

În orice caz, gestul, în opinia aceluia care îl utilizează, are 
menirea de a amplifica claritatea mesajului, înţelegerea lui şi 
punerea cât mai rapid în practică. În retorica gestualității, temeiul 
înțelegerii poate fi asumat în două ipostaze: înfelegerea-mijloc şi 
înțelegerea-scop. Dacă un gest are ca scop ultim înţelegerea unei 
realități (relație, fenomen, situaţie, stare psihică etc.) şi contribuie 
la aceasta în mod real, atunci suntem în prezența unei înțelegeri- 
scop. Dacă gestul profesorului în fața clasei subliniază imensitatea 
universului, iar elevul înțelege din acest gest cu mâna că universul 
are dimensiuni uriaşe, atunci suntem în prezența unui gest al 
înțelegerii-scop. Dacă un gest are ca finalitate înțelegerea unei 
situaţii în vederea determinării unei acţiuni, atunci suntem în 
prezenţa înțelegerii-mijloc. Gestul este, în acest caz, un instrument 
de a asigura înțelegerea asumării unei acțiuni. Degetul arătător al 
mamei orientat în dreptul buzelor, care determină încetarea 
plânsului copilului, este un gest al înțelegerii-mijloc (prin acest 
gest copilul a înțeles că nu trebuie să mai plângă şi înțelegerea l-a 
dus la încetarea acțiunii). 

Deducem relativ lesne din tot ce am spus că gestul are şi 
temeiuri praxiologice. În general vorbind, o relaţie de comunicare 
între doi indivizi are drept scop, explicit sau implicit, conectarea 
receptorului la o acţiune. De altfel, apariţia relației de comunicare 
şi a sistemelor de semne cu ajutorul cărora se desfăşoară comu- 
nicarea pe o anumită treaptă a evoluţiei istorice au fost deter- 
minate, în primul rând, de acțiunea în comun în fața pericolelor. 

Dar o relație de comunicare autentică ținteşte, în primul 
rând, ca acţiunea pe care o determină să fie eficientă, să asigure 
rezultatele dezirabile pentru cei care intră în relaţie. Este motivul 
pentru care relația de comunicare pune la dispoziţie şi anumite 

reguli pe care indivizii trebuie să le urmeze pentru ca acţiunea lor 
comună să fie eficientă. Or, teoria acţiunii eficiente s-a constituit în 
timpul din urmă într-un domeniu de cercetare şi interes cognitiv 
tot mai larg, sub numele de praxiologie (von Wright). 

Gestul este, prin excelență, un instrument al eficienţei 
acționale, mai ales atunci când constituie parte integrantă a unui 
discurs6. Gestul de a bate cu pumnul în masă este un simbol al 
forţei pe care vorbitorul urmăreşte s-o pună în evidenţă în fața 
auditoriului. El atrage atenţia acestuia din urmă că, în intenția 
oratorului cel puţin, altă cale de acţiune nu există în afara aceleia 
pe care vorbitorul o proclamă şi o apără. Când politicianul care 
prezintă programul grupării sale politice afirmă: 


„Nu există altă cale de viitor pentru ţară decât liberalismul!”, 


arătând cu palma orientată spre înainte, gestul său indică în mod 
clar direcția de urmat pentru a asigura progresul societății. De 
altfel, amplitudinea gestualităţii în politică indică cu destulă 
claritate intenţia îndeplinirii neîntârziate a scopului. 

Cum ne putem lesne da seama, există o legătură strânsă 
între temeiurile gnoseologice şi cele praxiologice ale gestualității. 
Acţiunea eficientă se bazează pe cunoaşterea cvasicompletă a situ- 
aţiei şi condiţiilor de desfăşurare, a regulilor care asigură eficaci- 


6 Chestiunea e pusă, cu toată greutatea ei, şi în analizele clasice: „...nici o 
argumentare nu e atât de puternică încât să nu-şi piardă efectul dacă nu e 
susținută de zelul sincer şi puternic al vorbitorului. Căci orice sentiment, în 
mod firesc, rămâne pasiv în faţa auditorilor, dacă nu se aprinde la vocea, la 
privirea şi chiar la întreaga ținută a oratorului”. [...] „...dacă cuvintele au multă 
forţă prin ele însele, dacă vocea adaugă ideilor o valoare particulară, dacă 
gesturile şi atitudinile au o anumită semnificaţie, când toate aceste elemente se 
întrunesc, fără îndoială au ca rezultat ceva perfect“ (Quintilian, Arta oratorică, 
III, Editura Minerva, Bucureşti, 1974, pp. 277; 279). 

tatea. Gestul care facilitează cunoaşterea este, în mod implicit, un 
gest care asigură eficiența. 


3. Omul, gestul şi istoria 


Cum a evoluat gestul în construcția umană odată cu evo- 
luţia istoriei? Să pornim de la o subtilă observaţie a lui Andr6 
Leroi-Gourhan: gestul a apărut în acelaşi timp cu unealta şi s-a 
dezvoltat pe măsura perfecţionării acesteia: 


„În cursul evoluției omului, mâna îşi diversifică modul de 
acțiune în procesul operațional. Acțiunea de manipulare a 
primatelor, în care gesturile şi uneltele se confundă, este 
urmată, odată cu primii antropini, de cea a mâinii în motricitate 
directă, unde unealta manuală a devenit separabilă de gestul 
motoriu. În etapa următoare, în care s-a păşit probabil înainte 
de neolitic, maşinile manuale anexează gestul, iar mâna în 
motricitate indirectă aduce doar impulsul său motoriu. În 
cursul epocilor istorice, forța motrice se disociază şi ea de 
brațul omului, iar mâna declanşează un proces programat în 
maşinile automate, care nu numai că exteriorizează unealta, 
gestul şi motricitatea, dar încalcă domeniul memoriei şi 
comportamentul maşinal” (Andre Leroi-Gourhan, Gestul şi 
cuvântul, Il, Editura Meridiane, Bucureşti, 1983, p. 36). 


Textul este simptomatic pentru o analiză a temeiurilor şi 
evoluţiei istorice a gestualității. Prima constatare: gestul este o 
necesitate a evoluției omului. El este legat de posibilitatea de a 
acţiona şi de a trăi a individului. A apuca unealta şi a acţiona cu 
ajutorul ei este un gest în care existenţa este factorul determi- 
nant. A doua constatare: şi în această ipostază care îl leagă de 
unealtă şi funcționalitatea ei, gestul este un instrument al perfor- 
manţei. El se derulează cu scopul de a obține mai mult profit 
existențial din acţiunea pe care insul o pune la cale în realitatea 

unde este încadrat. În „coordonarea“ uneltelor (de la cele mai 
simple până la maşinăriile complicate de astăzi), omul dă din 
mâini, adoptă anumite poziţii ale corpului, are o anumită 
expresivitate a feţei sau privirii etc. 

Legătura dintre gest, unealtă şi istorie, sugerată în textul 
lui Leroi-Gourhan, se aşază, într-un fel, pe distincţia intere- 
santă a lui Allport între comportamentul de înfruntare şi 
comportamentul expresiv?. Pentru Allport, orice act pe care îl 
pune în mişcare individul este, direct sau indirect, o înfruntare a 
mediului său înconjurător. A încuia uşa, a executa o bucată mu- 
zicală, a împrejmui grădina constituie „înfruntări” ale mediului 
extem. Acesta este comportamentul de înfruntare al individului. Pe 
de altă parte, fiecare comportament de înfruntare este însoțit de 
un anumit „stil” dea înfrunta, dea face față contextului în care ne 
aflăm: încuiem uşa trântind-o, executăm partitura cu o anumită 
gingăşie, împrejmuim grădina cu o atitudine hotărâtă. Avem aici 
de-a face cu comportamentul expresiv al individului. 

Actul uman este o simbioză între comportamentul de înfrun- 
tare şi comportamentul expresiv, dar în proporții dintre cele mai 
diferite şi care se pot modifica permanent. Derularea comporta- 
mentului de înfruntare presupune învățarea: trebuie să înveți să 
încui uşa, să execuți o bucată muzicală, să construieşti un gard. 
Comportamentul expresiv nu presupune această activitate de 
învăţare, ci este o manifestare spontană a individului. De aici 
poziţia diferită a celor două comportamente în activitățile pe care 
omul le derulează: 


„Deşi atât înfruntarea, cât şi expresia sunt prezente în fiecare 
act (chiar în clipitul ochilor), proporţia lor variază foarte mult. 


? Gordon W. Allport, Comportamentul expresiv şi comportamentul de înfruntare, 
în: Gordon W. Allport, Structura şi dezvoltarea personalității, EDP, Bucureşti, 
1991, pp. 459-490. 

Omul aflat la linia de asamblare e legat în mod rigid de 
sarcină. El trebuie să răsucească cheia fixă cu precizie un 
număr de milimetri, de un număr de ori pe minut. Un ase- 
menea comportament este frustrant pentru el, căci îi reprimă 
şi îi ține în şah toate impulsurile care apar din temperament şi 
personalitate. Nu e de mirare că insatisfacţia lucrului este mai 
mare când prescrierea mecanică a mişcării e foarte mare. 
Într-o societate tehnologică tot mai multe ocupații reclamă 
precizie în înfruntare şi o reprimare a stilurilor individuale” 
(Gordon W. Allport, loc. cit., p.460). 


Cu cât activitatea la care individul este conectat este mai 
mult de natură algoritmică, cu atât se diminuează posibilitatea 
unei expresivități individuale cât de cât consistente. Tehnica 
omoară imaginația şi gestica individului, aspecte ale creativității 
în raport cu ceea ce face. 

De altfel, chestiunea se răsfrânge şi asupra raportului dintre 
discursivitate şi gestualitate în diferite domenii ale cunoaşterii şi 
acțiunii umane. Domeniile cunoaşterii exacte sunt dominate de 
discursuri cu reguli stricte (reguli ale veridicității), ca în discursul 
ştiinţific de exemplu, care nu îngăduie în nici un fel o gesticulație 
abundentă. Alte domenii ale cunoaşterii (politică, religie, artă) 
sunt mult mai permisive din acest punct de vedere, lucru vizibil în 
discursurile care se propun. 

Parte dintre observațiile anterioare asupra pestualității sunt 
susținute de analizele privind modul în care s-a constituit gestul 
în diferite epoci istorice, la diferite comunităţi culturale sau la 
nivelul diferitelor stratificări sociale. Vom urmări aici câteva ele- 
mente desprinse dintr-o astfel de cercetare. Studiul istoric la 
care facem trimitere ne arată - dacă mai era nevoie - că 
gesticulația este intrinsecă raporturilor individului cu ceilalți: 


% Jan Bremmer, Herman Roodenhurg, (eds.), O istorie culturală a gesturilor. 
Din antichitute şi până in zilele noastre, Editura Polimari, Bucureşti, 2000. 

„Studiul gesturilor prezintă mai mult decât un pur interes de 
anticariat, din două motive. Primul motiv este acela că ges- 
turile constituiau un element indispensabil în interacţiunile 
sociale din trecut, iar al doilea, că ele pot furniza cheia pentru 
decodificarea unor valori şi interese caracteristice pentru o 
anumită societate; cum ar spune istoricii francezi, gesturile 
explică mentalitatea. 

În primul rând, gestul este un însoțitor inseparabil al 
limbajului vorbit. Diferenţa dintre o convorbire directă şi una 
telefonică ne face să ne amintim în ce măsură expresia feței şi 
mişcările corpului pot să amplifice, să modifice, să confirme 
sau să anihileze exprimarea verbală. Durerea sau fericirea, 
deferenţa sau insulta pot fi exprimate, cu egală eficienţă, şi 
prin gest şi prin cuvânt. O «scăpare» nonverbală - o privire 
înşelătoare sau o ezitare momentană - poate submina întregul 
efect al unei declarații aparent sincere” (Keith Thomas, lutro- 
ducere la Jan Bremmer, Herman Roodenburg, loc. cit., p. 15). 


Ce ne dezvăluie această analiză istorică a gesturilor? Faptul 
că, în diferite perioade ale dezvoltării societății omeneşti, în 
diferite spaţii culturale s-au dezvoltat adevărate „tehnici ges- 
tuale”. Analiza mersului la vechii greci, de exemplu, spune mult 
despre acela care adoptă un anumit „stil” de mers: paşii mari, în 
viziunea sofistului Poleon din Smyrna, exprimă fides (credință), 
sinceritas (sinceritate), mnagna efficacia (o mare eficacitate), animus 
elatus (suflet elevat), irae abserntia (lipsă de mânie) [8:25]. Destul 
de dificil, totuşi, de explicat în mod satisfăcător cum e posibil să 
dezvăluim atâtea calități dintr-o simplă inspecţie a mersului unui 
individ! Uneori, în cultura vechii Elade, fiecărei clase sociale îi 
era asociat un anumit stil de mers: mersul iute al conducătorului, 
mersul lent al aristocratului. 

Perioada Evului Mediu a fost asociată adesea în cercetări 
cu o „cultură a gesturilor”, afirmaţie susținută, pe de o parte, de 
rolul fundamental pe care gestul îl joacă în această perioadă în 

viața comunităţilor şi, pe de altă parte, de „intenţia“ acestei 
perioade de a construi, ea însăşi, o teorie a gesturilor. Dintr-un 
motiv cât se poate de practic şi care adesea a fost sem- 
nalat?. Viziunea medievală asupra gesturilor lua în calcul trei idei 
fundamentale: ideea de expresivitate (gestul exprimă ceva din 
personalitatea celui care îl face), ideea de comunicare non- 
verbală (gestul este un adjuvant al comunicării verbale), ideea de 
eficacitate (gestul este necesar pentru îndeplinirea scopului unei 
acţiuni verbale) [8:65-66]. 

S-a mers până acolo încât, în analiza gesturilor în Vechiul 
Regim din Franţa!, să se sugereze o asociere a gesturilor la factori 
de-a dreptul particulari!!, subliniindu-se totuşi că gestul înseamnă 
o trecere de la natură la cultură (corpul utilizat ca fapt de cultură). 

Fără a intra în alte detalii privind modul de construcție a 
unei tehnici a gestului, subliniem doar pasager că s-a vorbit des- 
pre diferenţe între comportamentul gestual al nordicului (mult 
mai reţinut în privinţa însoțirii comunicării de anumite mişcări ale 
corpului) în raport cu meridionalul (expansiv în vorbire, dar mai 
ales în gesticulaţie), între cel al bărbaţilor (şi ei mai reținuți) şi cel 


” „Cu greu ne-am putea închipui astăzi că un simplu gest ar avea putere de 
lege sau ar putea să angajeze pe oameni mai eficient decât o formă scrisă, 
legalizată la notariat şi semnată de ambele părţi. Cel puţin până în secolul XIII, 
însă, deşi oraşele şi activităţile comerciale au cunoscut o rapidă dezvoltare, iar 
creşterea birocrației statale a ajutat la extinderea ştiinţei de carte, gesturile 
aveau o putere mult mai mare decât asemenea documente” (Jean-Claude 
Schmitt, Motivația gesturilor în Occident: secolele IlI-XIII, în: Jan Bremmer, Herman 
Roodenburg, loc. cit., p.61). 

10 Robert Muchembled, O istorie socială a seusibilităților sub Vechiul Regim din 
Franța, în: Jan Bremmer, Herman Roodenburg, loc. cit., pp. 121-140). 

1 „Oare nu este evident că semnificaţia atitudinilor, comportamentelor şi 
sensibilităţilor se schimbă în funcţie de criteriile de bunăstare sau sărăcie? Ele 
diferă, de asemenea, în funcţie de sex, de categoria de vârstă şi chiar de tipul de 
situaţii, ca, de exemplu, normalitatea zilelor de lucru sau caracterul contrastant 
al sărbătorilor“ (Robert Muchembled, loc. cit., p. 123). 

al femeilor (prin excelență mai gestuale), fără însă o argumentare 
convingătoare a acestor susțineri. 


4. O sistematică a gesturilor 


Gesturile pe care le pune în circulaţie un individ sunt de o 
mare diversitate şi ele se înmulțesc continuu din tendinţa firească 
a insului de a se exprima cât mai creativ şi individualizat în 
raport cu ceea ce este comun celorlalți. Vrem nu vrem, suntem 
creatori de gesturi prin care exprimăm stările noastre emoționale 
în raport cu ceilalți. Analiza problemei gestualității pune totuşi la 
ordinea zilei un imperativ: cum ne descurcăm, din punctul de 
vedere al necesității de ordine în cunoaştere, în această diver- 
sitate de posibilităţi ale corpului, în acest păienjeniş care uneori 
pare mai degrabă de nestăpânit? 

Răspunsul la această întrebare ne orientează spre o încer- 
care de sistematizare a gesturilor, pornind de la ideea că, deşi la 
suprafaţă par atât de diferite, totuşi gesturile ar putea fi incluse 
în anumite rubricaţii, având în vedere ceea ce ele au în comun 
mai degrabă decât ceea ce le individualizează în contextul comu- 
nicării. Această încercare de a face ordine prin identificarea unor 
clase de gesturi nu este nici pe departe un moft, ci mai mult o 
necesitate a practicii gestuale: cu cât cunoaştem mai bine cate- 
goriile de gesturi şi funcţiile comunicative ale fiecărei categorii, 
cu atât putem să utilizăm mai adecvat astfel de instrumente în 
relațiile dialogice curente pentru a le face cât mai eficiente. 

Probabil că ultima afirmaţie ar trebui mai bine întemeiată 
în contextul analizei eficienței comportamentului gestual. S-a 
afirmat, nu o dată, că gestul este un „martor al adevărului” mult 
mai credibil decât discursul vorbit în fața publicului!?. Gestul 


!2 Pierre Feyereisen, Jacques-Dominique Lannoy, Psycholugie du geste, Pierre 
Mardaga Editeur, Bruxelles, 1985. 

vine dintr-o anumită spontaneitate a trăirii, care cu greu poate fi 
ținută în frâu de o anumită cenzură a conştiinţei: 


„contrar limbajului, corpul se exprimă dar nu minte. Decrip- 
tarea acestui cod ar oferi o cunoaştere profundă a altuia, ar 
deschide drumul unui adevăr dezvelit de aparenţe. În această 
psihologie imaginară, o viaţă profundă, disimulată de artificii 
retorice şi convenții sociale, răsare dincolo de impulsiunile 
corporale, care trădează astfel secretele individului” (Pierre 
Feyereisen, Jacques-Dominique Lannoy, Psychologie du geste, 
Pierre Mardaga Editeur, Bruxelles, 1985, p. 7). 


Importanța cunoaşterii categoriilor de gesturi vine, pe de 
altă parte, şi din faptul că gestul amplifică semnificația descriptivă 
a unui discurs ținut în fața publicului. Când Desdemona cade în 
genunchi în fața lui Othello, cerându-i îndurare, gestul acesta e 
unul care ne arată că spusele eroinei sunt de maximă profunzime 
sufletească şi angajează întreaga personalitate. 

Asumăm, în investigația pe care o propunem, o tipologie a 
gesturilor aparținând lui Ekman şi Friesen:, preluată prin inter- 
mediul unei sinteze asupra limbajului corpului!'î. Criteriul pus în 
joc pentru construcția acestei sistematizări, deşi nu e chiar atât de 
bine precizat, poate fi totuşi asociat cu intenția dominantă a gestu- 
lui. În funcție de această intenție dominantă, gesturile ar acoperi 
mai multe clase: gesturi ilustrative (gesturi prin care aproximăm, 
cu diferite părți ale corpului, obiectul despre care pomenim prin 
limbajul verbal), gesturi reglatoare (gesturile prin care reglăm 
comportamentul verbal sau acţional al celorlalţi), gesturi adapta- 
live (mişcări ale corpului sau ale diferitelor părți ale sale prin care 


13 Paul Ekman, Wallace V. Friesen, The repertoire of nonverbal behavior: 
Cate gvries, origins, usage ani coding, Semiotica, 1, 1969, pp. 124-129. 

1 Marc-Alain Descamps, Le langage du corps et li commuitication corporelle, 
PUF, Paris, 1989, pp. 168-172. 

individul încearcă să se „adapteze“ la o anumită situaţie), gesturi 
semmnalizatoare (gesturi prin care sunt trădate anumite trăiri ale 
persoanei: ochii mari = surprinderea; palma ținută în dreptul 
gurii = consternarea), gesturi emblematice (gesturi instituite în 
urma influențelor culturale: V = victorie). 

Gesturile ilustrative însoțesc limbajul verbal. Ele pot fi desco- 
perite din abundență în diferite ipostaze ale discursului oratoric. 
Aşa cum subliniază cercetarea la care ne-am referit, astfel de 
gesturi se referă, cu precădere, fie la indicarea unei persoane, a 
unui obiect cu ajutorul unei părţi a corpului (privirea dar mai ales 
degetul sau mâna orientate spre obiect), fie la trasarea conturului 
obiectului cu ajutorul mâinilor în special. 

Dacă politicianul, aflat la tribuna Parlamentului, însoţeşte 
enunţul: 


„Ei, cei din partea dreaptă, care au fost la guvernare, ne-au 
adus în această situație dezastruoasă” 


cu orientarea privirii spre acea parte a sălii şi cu întinderea 
mâinii spre locul indicat, aceste două mişcări ale corpului intră în 
categoria gesturilor ilustrative din prima categorie. Dacă profe- 
sorul de geografie, vorbind despre înălțimea munţilor Himalaya, 
ridică mâinile la cer şi subliniază că avem de-a face cu cei mai 
înalți munţi de pe suprafața globului pământesc, în acest caz 
suntem în prezența unui gest ilustrativ ce face parte din a doua 
categorie. 

Ilustraţia 1: Gest ilustrativ 
(.F. Kennedy) 


Discursurile utilizează din plin şi cu folos astfel de mijloace 
ale comunicării non-verbale. Dacă avem privilegiul de a asista la 
un discurs rostit în faţa unei mulțimi, vom constata cu uşurinţă 
prezenţa gesturilor din această categorie. Dar chiar şi discursu- 
rile publicate mai păstrează câte ceva din „tot“-ul discursiv pre- 
zent în marginea oralităţii: 


„Este ceva însă care trebuie citat aici: «Pentru a putea împlini 
misiunea sa istorică, rasa românească trebuie să rămâie vigu- 
roasă şi întreagă. Feluritele porțiuni care o compun nu trebuie 
să uite nici o clipă unitatea etnică şi de cultură a rasei întregi». 

Atunci întreb - nu îi întreb pe dumnealor [arată banca 
ministerială], căci nu răspund, superioare scrupule de politică 
externă îi împiedică - dar întreb aşa, în genere, întreb con- 
ştiinţa dumnealor care nu e nevoie să răspundă ca să ştiu ce 
se petrece în ea, întreb: de la 1891 ce s-a făcut din partea 
României ca să se asigure neamului românesc din monarhia 
aliată austro-ungară libertatea culturală la care, după toate 
legile omeneşti, are dreptul? Răspunsul îl dau eu care pot 
vorbi: nimic” (Nicolae Iorga, Discursuri parlamentare, Editura 
Politică, Bucureşti, 1981, p. 254). 


Avem de-a face, în textul de mai sus, cu un comportament 
gestual care acoperă prima categorie. Dar descoperim şi altele care 
ne amintesc de cea de-a doua clasă de care am vorbit: 


„Profesorul: [...] Nu-i castraveche, mâncăule!... e o elipsă, o 
curbă lunguiaţă, care are dublu țentrum: unul aici în punctul 
omicron, şi alt țentrun togma dincoace, la cealaltă 
extremitache, în punctul omega. Aceasta-i calea cometei. No, 
pornim, mă rog, cu comeata de dincolo de punctul omicron 
pe calea ei, şi merem, merem, merem, merem cătră soare, care 
iaşte în primul țentrum, omega. (Urmând, după metoda 
intuitivă, cu creta linia elipsei, profesorul simulează creşterea şi 
descreşterea mersului cometei)” (I.L. Caragiale, Despre cometă - 
prelegere populară, în: Momente şi schițe, Editura lon Creangă, 
Bucureşti, 1972, p. 209). 


În general, gesturile din această categorie „fixează” mai 
bine semnificaţiile ideilor puse în dezbatere în funcţie de 
contextul comunicării: arătând spre un individ sau un grup, spre 
un obiect pentru a pune în evidenţă despre cine sau despre ce 
este vorba atunci când propui un discurs, se elimină posibilitatea 
ambiguităţii receptării; trasând conturul obiectului despre care 
vorbeşti, ilustrând situaţia pe care o analizezi, există posibilitatea 

unei legături reale între sistemul de semne pus în circulaţie şi 
sistemul de semnificații pe care urmărim să-l transmitem 
receptorului. 

Gesturile reglatoare sunt acelea care „reglează“, în sensul 
modificării în raport cu situația prezentă, fie comportamentul 
verbal, fie comportamentul acţional al celor cu care intrăm în 
contact. O multitudine de gesturi cu acest rol poate fi depistată în 
situațiile discursive cele mai neaşteptate. 

Şefa cancelariei prezidenţiale, care, atunci când vorbeşte 
preşedintele, face un semn cu mâna strângând degetele la un loc 
într-un ritm regulat, este purtătoarea unui gest reglator care vrea 
să spună preşedintelui următoarele: 


„Scurtează discursul!” 


Profesorul, în fața clasei, la un moment dat destul de 
gălăgioasă, aduce degetul arătător perpendicular pe buze, ceea 
ce vrea să însemne, în termenii unui gest reglator: 


„Linişte!” 


Dirijorul care, nefiind mulțumit de prestația orchestrei, la 
un moment dat ridică mâna spre înainte cu palma orientată spre 
orchestră, vrea să spună: 

„Opriţi-vă!” 


Agentul de circulaţie care, într-o intersecţie, roteşte rapid 
mâna dreaptă ne indică măcar două lucruri prin acest gest: 


„Puteţi circula” 
„Circulaţi mai repede!” 

şi suntem obligați, fireşte, să ne reglăm acțiunea după comporta- 
mentul său gestual. 


Ilustrația 2: Gest reglator 
(Jacques Chirac la Summit-ul CE Bruxelles, 23 martie 2006) 


Cum se regăsesc gesturile reglatoare în relația dialogică? 
Trebuie remarcat, în primul rând, că gesturile reglatoare con- 
stituie mecanisme eficiente de organizare „raţională” a unei 
dispute critice între interlocutori. Una dintre cerințele de bază ale 
disputei critice, ale dialogului polemic este aceea ca fiecare 
participant să poată propune puncte de vedere noi în dezbatere 
şi să poată critica punctele de vedere avansate de ceilalți!*. 
Regula poate fi respectată şi aplicată cu succes dacă fiecare se 
opreşte din debitul său verbal, facilitând astfel celorlalţi posibi- 
litatea avansării unor puncte de vedere sau a criticării opiniilor 
celorlalţi. 

Aceasta este situaţia ideală. Din păcate pentru acuratețea şi 
productivitatea unei dispute critice, situaţia ideală nu se transferă 


'* Frans van Eemeren, Rob Grootendorst, Lu nouvelle dinlechiquc, Editions 
Kime, Paris, 1996, pp. 123-131. 

în mod automat în practica discursivă. Întâlnim adesea interlo- 
cutori de-a dreptul îndrăgostiți de ceea ce spun şi care nu mai 
termină de vorbit. În aceste condiţii, posibilitatea celorlalți de a-şi 
expune punctele de vedere este amenințată. Intervin „reglajele” 
disputei critice, care se pot face fie prin intermediul limbajului 
natural („Opriţi-vă!”), fie prin intermediul limbajului gestual: a 
ridica două degete pentru a exprima intenţia de a lua cuvântul, a 
ridica palma în faţă pentru a-i arăta interlocutorului că e sufi- 
cient cât a vorbit, a scoate, ostentativ, un ceas deşteptător pentru 
a măsura timpul. Gesturile de acest fel au menirea de a „regla“ 
participarea la relaţia dialogică. 

Gesturile adaptative sunt, ele însele, de o mare diversitate şi, 
cum sugerează Marc-Alain Descamps, sunt „gesturi personale 
care au pierdut finalitatea lor primară şi sunt, prin urmare, ritua- 
lizate” (p. 171). Studenţii care bat cu creionul în pupitre, în ritm 
sacadat, pentru ca profesorul să le acorde pauza cuvenită se 
„adaptează“ la o anumită situaţie pe care vor s-o rezolve printr- 
un comportament gestual inedit; deținuții care fac un zgomot 
infernal cu ajutorul veselei din dotare încearcă să atragă atenţia 
asupra situației lor; doi indivizi care se îmbrățişează când se 
întâlnesc se adaptează la o anumită situaţie care pune în evi- 
denţă un tip de familiaritate pe care vrea s-o transmită celuilalt; 
elevul care îşi roade unghiile în permanenţă din momentul în 
care a primit o notă proastă, prin aceasta urmăreşte să facă 
vizibilă nervozitatea de care este stăpânit. Toate aceste compor- 
tamente gestuale, ca şi altele de acelaşi fel care ar putea fi invo- 
cate, intră în categoria gesturilor adaptative. 

Discursul este dominat de astfel de gesturi. În unele domenii 
mai mult (de exemplu, domeniul politic), în altele mai puţin (de 
exemplu, domeniul ştiinţific). Să urmărim această ilustrare: 


„Ştefan: N-ai dormit bine, Şmil... 

Oana (nemaiputându-se stăpâni): Măria-ta... 

Ştefan: Iaca bătrânul... Iaca şi copilul... Un copil parcă ar fi al 
meu... parcă... (Îi bagă mâna prin păr). De mătase... învolt... ca 
un fum cald prin care ar trece razele soarelui“ (Delavrancea, 
Apus de soare, în: Teatru, Editura Minerva, Bucureşti, 1983, p. 64), 


unde depistăm cu uşurinţă comportamentele gestuale din cate- 
goria amintită. La fel se întâmplă şi în următoarea cuvântare: 


„Farfuridi: După ce am vorbit dar din punctul de vedere 
istoric şi din punctul de vedere de drept, voi încheia, precum 
am zis, cât se poate mai scurt. (bea o sorbitură, apoi, reluându-şi 
răsuflarea, rar ca şi cum ar începe o poveste). La anul una-mie- 
opt-sute-două-zeci-şi-unu... fix... (Rumoare şi protestări în 
grupul lui Caţavencu: A!A!A!) Popescu: Dacă ne-ntoarcem iar 
la 1821 fix, ne-am procopsit... (rumoare şi protestări) 


o... ......... . n... ....ccncncanananacesenaonaoneeeneneeeeaneocaeaanaaanasaea 


Trahanache (către Farfuridi cu dulceaţă, ridicându-se peste masă 
cătră tribună): Stimabile... eu gândesc că nu ar fi rău să sărim 
la '48... Caţavencu (strigând): Mai bine la '64... 


Trahanache (ridicându-se ca şi când ar consulta adunarea): 
Adică... la plebicist? 


Farfuridi (întorcându-se cu spatele spre adunare şi cu fața la 
prezident): Daţi-mi voie, domnule prezident, mi-aţi acordat 
cuvântul: îmi pare că un prezident odată ce acordă cuvântul... 


Trahanache (sculându-se şi punând, peste masă, mâinile pe umerii 
lui Farfuridi, mângâietor). Dacă mă iubeşti, stimabile, fă-mi 
hatârul... să trecem la plebicist... dorința adunării” (Caragiale, 
O scrisoare pierdută, în: Teatru, Editura Albatros, Bucureşti, 
1985, pp. 113-114), 

unde descoperim, din nou, destule gesturi care intră în această 
categorie. Să amintim că, uneori, astfel de comportamente gestu- 
ale se instituie ca modalități de reglare a unor cuvântări „oficiale“: 
dacă laureaţii Oscar depăşesc prin cuvântul lor o anumită limită 
de timp, pentru toți aceeaşi, atunci toată asistența bate din picioare 
făcând un vacarm de nedescris! 

Gesturile semnalizatoure exprimă, în mod normal, emoțiile 
încercate de indivizii antrenați într-o activitate oarecare. Perce- 
perea unor astfel de gesturi ne spune ceva despre ceea ce trăieşte 
individul, chiar dacă el ar vrea să ascundă aceste trăiri față de 
ceilalți. 


Ilustrația 3: Gesturi semnalizatoare (studenți francezi 
protestând împotriva legii primului contract de muncă: 
Lyon, 31 martie 2006) 


Prin limbajul verbal ascundem mai lesne emoțiile noastre 
în timp ce, prin limbajul gestual, ele scapă cenzurii conştiinţei. 
Următoarea secvenţă discursivă este pilduitoare din acest punct 
de vedere: 


Actio sau arta gestului în construcția discursivității 445 


„Vasile se uită împrejur triumfător şi scuipă ascuţit tocmai 
între picioarele primarului. Apoi, ca şi când şi-ar fi adus 
aminte de ceva, porni spre grupul fetelor trăgând pe George 
după dânsul şi strigând în gura mare: 

- Anuţo!... Anuţo! Unde eşti tu, fata tatii? 

George roşi, parcă l-ar fi băgat într-un cuptor încins. O mânie 
amestecată cu ruşine îi cuprinde sufletul. Şi deodată îi zise 
încet, să nu-l audă şi alţi oameni: 

- Las-o pe Anuţa, că-i cu lon-a-Glanetaşului în grădină, sub 
nuc... Baciu tresări înțepat. Scoase un țipăt scurt şi se îndreptă 
cu paşi mari spre colțul şurii, unde tocmai se ivea Ana, tremu- 
rând de spaimă, căci îi auzise glasul. Țăranul o văzu, se opri 
în mijlocul ogrăzii, unde ajunsese, îşi răşchiră picioarele, îşi 
trânti mâinile în şolduri şi îşi împinse burta în afară, privind 
săgetător pe Ana” (Rebreanu, Ion, în: Romane, |, Editura Cartea 
Românească, Bucureşti, 1986, pp. 28-29). 


Probabil că fiecare emoție mai puternică şi mai semnifica- 
tivă are un comportament gestual prin care se exprimă. Din per- 
ceperea acestor comportamente ar trebui să deducem, în calitate 
de receptori, despre ce trăire personală este vorba. Desigur, 
lucrul nu este posibil în mod punctual, dar ca dominantă am 
putea să aproximăm destul de bine în această privință. Dacă 
urmărim studiile experimentale făcute pe această direcţie, vom 
vedea, spre exemplu, că numai fața poate dezvălui cel puţin zece 
clase de expresii emoționale: dezgust (1), uimire (2), fericire (3), 
determinare (4), frică (5), mânie (6), surpriză (7), interes (8), 
dispreț (9), tristețe (10)'6: 


1 Charles T. Brown, Paul W. Keller, Meaning: Nonverbal Messages, în: 
Monologue to Dialogue. An Exploration of Înterpersonal Communication, Prentice- 
Hall, Inc., Englewood CIliffs, New Jersey, 1979, pp. 140-163 (ilustrațiile la pp. 
157-158). 

Gesturile emblematice sunt, în sistematizarea pe care o urmă- 
rim, acelea instituite prin influenţe culturale. Când doi oameni se 
salută prin înclinarea capului sau prin ridicarea mâinii, avem 
de-a face cu un gest emblematic (la autor: gest-emblemă). Gestul 
unui V făcut cu două degete ale mâinii, care semnifică termenul 
„victorie”, este un gest-emblemă. 


Ilustraţia 4: Gest emblematic 
(semnul victoriei) 


Subliniem că gesturile emblematice pot avea un caracter 
universal sau aproape universal (semnul victoriei, de exemplu), 
după cum pot avea un caracter local, ținând de specificul cultur- 
al al comunităţii (gestul salutului, de exemplu). 

Sunt utilizate gesturile emblematice pe parcursul derulării 
unui discurs pentru a întregi semnificaţia acestuia din urmă? 
Răspunsul este afirmativ, cu sublinierea că gesturile emblematice 
au 0 frecvență mult mai redusă în prezentarea discursurilor 

decât acelea din celelalte categorii. Este posibil ca politicianul 
care a câştigat fotoliul de preşedinle să iasă şi să vorbească alepă- 
torilor cu ocazia anunţării rezultatului şi, în acest context, să facă 
semnul victoriei cu mâna pentru a-şi exprima bucuria în legătură 
cu acest final fericit. Dar nu putem utiliza astfel de gesturi în 
orice ocazie şi în orice domeniu al dezbaterii. 


5. Corpul şi gesturile sale 


Există anumite părţi ale corpului care au un rol determinant 
în tot ceea ce se manifestă ca gest, în sensul larg, al termenului pe 
care îl asumăm în această încercare. 


Ilustrația 5: Discursul şi mişcările corpului 
(lon Iliescu vorbind la Pan-Atlantic Student Summit, 
Istanbul, 26-30 iunie 2004) 

În legătură cu aceste părţi s-au constituit deja clase de ges- 
turi ale căror semnificaţii sunt cunoscute mai bine şi recunoscute 
mai uşor în ansamblul relaţiilor umane. Ne vor interesa, în această 
secțiune, câteva posibilități de comunicare cu ajutorul corpului, 
urmând sistematizarea propusă de Brown şi Keller [16:143-153): 
mişcările corpului (studiate şi descifrate de kinezică), distanţa sau 
utilizarea spațiului (studiate de proxemică), vocea (studiată de 
vocalică) şi atingerea (studiată de haptică). 

Mişcările corpului („body movements”) sunt de mare impor- 
tanță în descifrarea exactă a semnificaţiilor discursului pe care 
oratorul îl produce în faţa publicului. În fapt, mişcările corpului 
spun lucruri esenţiale despre poziția socială a individului, despre 
relaţiile cu ceilalți, despre atitudinea persoanei la un moment dat. 

Să ilustrăm importanța mişcărilor corpului pentru „perce- 
perea” persoanei printr-un fragment seninificativ: 


„Cu mulţi ani în urmă, când mă aflam în statul vest african 
Burkina Faso, am avut norocul să fiu primit în audienţă de 
împăratul Mossi. Am fost introdus într-o cameră de primire 
în care se afla împăratul, înconjurat de curtenii săi. Împăratul 
era un om corpolent cu o prezenţă foarte impozantă. Ceea ce 
m-a izbit a fost numărul redus de acțiuni pe care le realiza 
împăratul - acțiuni pe care cei mai mulți oameni normali le 
fac singuri, ca turnarea apei într-un pahar, erau făcute de 
curtenii şi servitorii care se învârteau în jurul lui. Când se 
întorcea sau vorbea, împăratul o făcea cu o enormă economie 
de mişcare. Uneori singurul lucru care părea să se mişte la el 
erau ochii săi. Când cineva îi adresa cuvântul, nu îşi îndrepta 
atenţia spre el imediat, cum ar face majoritatea oamenilor. 
După un interval de timp potrivit permitea ochilor şi capului 
său să alunece spre persoană, aproape ca într-un film rulat cu 
încetinitorul. Acţiunile împăratului erau executate fără cea 
mai mică urmă de grabă. Fiecare privire, fiecare gest erau 
executate într-un ritm imperial, fără nici o grabă. Mi-am 

amintit într-o oarecare măsură de răspunsul dat de Nietzsche, 
filosoful german, la întrebarea cuiva: «Ce este aristocratic?» 
«Gestul lent şi privirea lentă»” (Peter Collett, Cartea gesturilor: 
cum putem citi gândurile oamenilor din acțiunile lor, Editura Trei, 
Bucureşti, 2005, pp. 59-60). 


Câte lucruri pot fi deduse din simplul mod în care se mişcă 
un om într-o situaţie oarecare! 

Fiecare parte a corpului, prin mişcările ei, poate constitui 
sursă importantă de gesturi semnificative pe care cei din anturaj 
le percep şi îşi pot face o idee despre sentimentele, atitudinile sau 
trăirile persoanei în cauză!7. Le urmărim pe rând, aşa cum sunt 


17 O imagine copleşitoare a infinitelor posibilități de „a vorbi cu ajutorul 
trupului” ne este pusă la dispoziţie de Stanislavski: „Chiar acum m-am întors de 
la unchiul lui Şustov, unde Paşa m-a dus aproape cu forţa. Venise la el un vechi 
prieten al unchiului, cunoscutul actor V., pe care, după cum spunea nepotul, 
trebuia neapărat să-l văd şi să-l observ. A avut dreptate. Am cunoscut astăzi un 
minunat artist, care vorbeşte cu ochii, cu gura, cu urechile, cu vârful nasului şi 
al degetelor, prin mişcări şi răsuciri abia perceptibile [...]. 

Alteori, când unchiul lui Şustov se lăuda prea tare, musafirul mişca cu 
perfidie vârful nasului, întâi în drapta, apoi în stânga. Pe urmă a ridicat o 
sprânceană, pe cealaltă, şi-a zbârcit fruntea, a zâmbil cu buzele lui groase şi l-a 
discreditat pe prietenul lui cu această mimică abia perceptibilă, mai elocvent 
decât cu orice cuvinte. În altă ceartă comică, cei doi prieteni îşi disputau ceva 
unul altuia, fără cuvinte, numai cu degetele. Se vedea că era vorba de o 
aventură de dragoste şi că se acuzau unul pe altul. La început, musafirul cu 
multă gravitate a ridicat ameninţător degetul arătător, exprimând prin asta 
mustrare. Şustov a răspuns la fel, numai că nu cu arătătorul, ci cu degetul mic. 
Dacă primul gest exprima ameninţare, celălalt însemna ironie [...]. 

Discuţia a decurs mai departe cu ajutorul palmelor. Ele zugrăveau pia 
întregi din trecutul lor. Unul dintre ei se furişa şi se ascundea undeva. În acest 
timp, celălalt îl căuta, îl găsea şi îl bătea. După asta, primul fugea, iar al doilea îl 
urmărea şi-l ajungea. Toate acestea se sfârşeau iar cu mustrările dinainte, cu 
ironie şi avertismente, toate exprimate numai cu degetele” (K.S. Stanislavski, 
Munca actorului cu sine însuşi, Editura de Stat pentru Literatură şi Artă, 
Bucureşti, 1956, pp. 408-409). 

ele inventariate în încercările asupra comunicării nonverbale, 
subliniind la fiecare în parte semnificaţiile cu care se asociază de 
obicei atunci când sunt receptate. 

Capul este la originea multor gesturi pe care le facem şi 
poate avea un rol semnificativ în reglarea comunicării, fapt remar- 
cat de cei care sau ocupat de gestica comunicării. Quintilian are 
însemnări importante cu privire la rolul capului în construcţia ges- 
turilor semnificative ale pronunțării unui discurs (Arta oratorică, 
XI, 3, 68-71). Pentru dascălul de oratorie al antichităţii romane, 
capul are o mare expresivitate, iar diferitele mişcări ale sale spun 
lucruri esenţiale despre individ: capul plecat arată umilință, capul 
dat pe spate indică aroganță, capul înclinat în lături ne duce cu 
gândul la lâncezeală, capul țeapăn şi nemişcat este asociat unei 
anumite durități de caracter. 

Din observaţia curentă ne dăm seama că anumite mişcări 
ale capului se integrează gesturilor reglatoare: rotirea capului 
într-o parte şi cealaltă înseamnă refuz, dezaprobare în legătură 
cu ceea ce spune sau ce face interlocutorul, înclinarea capului în 
sus şi în jos înseamnă aprobare, acord faţă de ceea ce spune celă- 
lalt, privirea fixă şi capul nemişcat indică o concentrare a atenției 
față de subiect, capul ținut în mâini şi aplecat în față induce în 
conştiinţa receptorului o anumită stare de meditație, de reflecţie. 

Tot aici putem să integrăm şi mişcarea sprâncenelor sau 
ochilor. Ridicarea sprâncenelor în timpul discursului celuilalt 
înseamnă o atitudine de mirare în legătură cu ceea ce spune, 
coborârea sprâncenelor ne indică, de cele mai multe ori, o stare 
de neîncredere în ceea ce spune interlocutorul. Ochii mari exprimă 
surprinderea receptorului în legătură cu ceea ce se spune, în 
timp ce ochii întredeschişi trimit mai degrabă la o atitudine de 
reținere. Legătura dintre mişcările capului şi organizarea 
adecvată a discursului a fost deseori semnalată: 

„Mişcările ochilor, ca şi cele ale capului, sunt folosite pentru 
sincronizarea discursurilor. Vorbitorul va avea tendința să 
privească în altă parte decât spre auditoriu de îndată ce 
începe să vorbească. Aceasta provine din faptul că doreşte să 
evite stimulii suplimentari atunci când el îşi planifică şi îşi 
organizează ce are de spus. De asemenea, el poate privi în altă 
parte şi atunci când ezită. Dar atunci când vorbeşte repede şi 
fluent îşi va îndrepta privirea către ascultător, în plus, la 
sfârşitul discursului, se va uita cu atenţie la acesta deoarece 
are nevoie să vadă cum reacţionează cealaltă persoană” (Nicki 
Stanton, Comunicarea nonverbală, în: Comunicarea, Societatea 
Ştiinţă & Tehnică SA, 1995, pp. 23-44; citatul la p. 33). 


Este de reținut faptul că literatura a făcut din ochi un ele- 
ment esenţial al expresivităţii, aceştia devenind nu o dată locul în 
care putem regăsi întreaga durere sau întreaga bucurie a sufletu- 
lui, zbuciumul interior al unei persoane într-o situaţie gravă, exal- 
tarea succesului, vizibilă din modul în care persoana priveşte, 
deznădejdea în fața situaţiilor în care pare că nu mai există nici o 
şansă. Toate acestea, ca şi alte trăiri intense ale unei persoane expri- 
mate cu ajutorul ochilor, se pot regăsi, atunci când oratorul este 
cu adevărat un maestru al artei sale, în pronunțarea discursului. 

Fața este o altă sursă a expresivității şi un declanşator al 
gesturilor semnificative în raport cu alteritatea. Este adevărat că 
faţa include şi elementele de care am amintit (ochi, sprâncene), dar 
când vorbim de față ca sursă a gestualității, ne referim la ea în 
integralitatea care îi conferă o nouă semnificație, dincolo de sem- 
nificațiile părților. Este aici ceea ce Quintilian numea fizionomie: 


„Prin ea implorăm, prin ea amenințăm, prin ea măgulim, prin 
ea ne arătăm trişti, prin ea ne arătăm veseli, prin ea suntem 
mândri, prin ea umiliți. Spre ea se îndreaptă atenţia oameni- 
lor, la ea privesc ochii tuturor, pe ea o urmăresc, chiar înainte 

de a deschide gura” (Quintilian, Arta oratorică, Il, Minerva, 
Bucureşti, 1974, p. 298). 


Aşa cum ne sugerează şi micul fragment din Quintilian, fața 
este primul element cu care luăm contact atunci când oratorul îşi 
face apariția pentru a ţine discursul. În fapt, faţa este aceea care 
creează, într-o primă fază a intervenţiei discursive, acel „efect de 
atmosferă” atât de necesar producerii discursului: în baza ei 
oratorul este acceptat sau respins, aplaudat sau huiduit. 

Oricum, dincolo de ceea ce spun capul, ochii sau sprânce- 
nele, faţa poate să spună, prin ea însăşi, mai mult. O față dominată 
de culoarea roşie exprimă, în multe cazuri, o intensă trăire de 
ruşine, poate de nesinceritate, în timp ce dacă fața este cadaverică, 
cu siguranță suntem dominați de un puternic sentiment de frică, 
de culpabilitate. După Marc-Alain Descamps [14:76], cele şase 
emoții primare pot fi deduse din expresivitatea feţei: tristețe, 
mânie, veselie, dispreț, dezgust, uimire. De altfel, lucrări întregi au 
fost dedicate analizei feței şi încercărilor de a desluşi ceea ce poate 
ea să dezvăluie!8, deşi multe dintre aceste concluzii nu au 
întotdeauna o fundamentare riguros ştiinţifică. 


18 Rodney Davies, Ce ne dezvăluie fata, Editura Polimark, Bucureşti, 1997. 

Ilustrația 6: Expresia feței 
(Mihail Gorbaciov în vizită la Termi, Biserica „Sacro Cuore”, 
18 februarie 2001) 


Ilustraţia 7: Feţele şi privirile 
(George W. Bush în timpul unei întâlniri protocolare) 

Mâinile constituie poate unul dintre cele mai dinamice şi 
mai expresive elemente ale corpului uman. Atunci când am 
analizat tipologia gesturilor, am constatat că mâinile erau impli- 
cate în toate categoriile identificate: cu mâinile arătăm de obicei 
spre un obiect sau o persoană pentru a le identifica (gest ilus- 
trativ), cu ajutorul mâinilor îi putem opri pe ceilalți să vorbească 
(gest reglator), cu ajutorul mâinilor putem cere, într-o situație 
oarecare, o mică pauză (gest adaptativ), prin intermediul mâini- 
lor ne putem exprima uimirea sau disprețul (gest semnalizator), 
în sfârşit, cu mâna putem face oricând semnul de salut (gest 
emblematic). 

Evident, mâinile constituie sursa unor gesturi semnificative 
regăsite în toate domeniile în planul discursivității: politicianul 
care ridică mâinile în sus la aflarea rezultatului favorabil al votului 
vrea să exprime, în fața electoratului său, bucuria victoriei; 
avocatul care, la auzul verdictului, îşi pune mâinile în cap exprimă 
nedumerirea şi sentimentul de neputinţă în a-l fi apărat cu succes 
pe clientul său; doi buni prieteni care se îmbrățişează după o 
perioadă mai lungă în care nu s-au văzut exprimă plăcerea reve- 
derii şi o anumită atitudine de familiaritate; preşedintele Bush 
care, la sfârşitul discursului de la Bucureşti (23 noiembrie 2002), a 
ridicat pumnul strâns cu policele în sus a vrut să sugereze ceva de 
genul „totul este bine“ şi să inducă un sentiment de comuniune, 
o atitudine de înțelegere față de dificultățile pe care le are 
România, profesorul care arată cu degetul spre elevul care nu e 


19 Este interesant de observat că gesturile cu mâna, atât de diferite din 
punctul de vedere al posibilităților de transmitere a unui mesaj, s-au „speciali- 
zat“ în aşa-numitele „micro-limbaje gestuale“: pe zone geografico-culturale 
(gesturi specifice nord-americanilor, hispanicilor, chinezilor, japonezilor etc.), pe 
anumite meserii (gesturi specifice politicienilor, operatorilor bursieri, lucrători- 
lor în comunicaţii etc.). A se vedea în acest sens: Guy Barrier, La communication 
non verbale: aspects pragmatiques el gesluels des interactions, ESF Editeur, Paris, 
1996, expose 6: La gestualite rythonique et iconique, pp. 77-87. 

niciodată bine pregătit pentru lecţie exprimă, prin acest gest, o 
reacție de reproş şi condamnare faţă de atitudinea elevului. 


Ilustraţia 8: Gestul cu mâinile (Preşedintele Obama vorbind 
în faţa mulţimii) 


Ilustraţia 9: Mâinile ca semn al relației dialogale 
(Preşedintele Chirac vorbind la tribună) 

Ne interesează aici gesturile care au la origine mişcarea 
mâinilor sau a unor părţi ale lor şi nu descifrarea viitorului per- 
soanei pe baza studiului mâinii, aşa cum încearcă chiromanția, 
lucru de altfel discutabil din multe puncte de vedere. În utiliza- 
rea mâinilor pentru a exprima trăiri sau sentimente prin interme- 
diul discursurilor ținute în fața publicului, avem cazuri celebre, 
care ar putea face obiectul unor investigații aparte. 

Hitler era un as al datului din mâini, ca şi al mişcărilor per- 
manente ale capului sau corpului. Un adept al datului din mâini 
în politica de azi pare a fi premierul italian Silvio Berlusconi. Nici 
preşedintelui Americii, George W. Bush, nu părea să-i displacă 
datul din mâini, o serie dintre gesturile sale de această natură 
fiind comentate pe larg. 

La noi, ultimul preşedinte al regimului comunist însoțea 
aproape fiecare frază cu un gest în care mâinile erau elementul 
central, astfel încât, la schimbarea de regim, prima observaţie a 
anturajului noului preşedinte s-a concretizat în îndemnul: 


„Nu mai da din mâini!”, 


gestul acesta fiind totdeauna asociat cu fostul conducător. Nici 
liderul cubanez Fidel Castro nu a rămas dator în această privinţă, 
el având o gesticulație bogată în care mâinile ocupă un loc cen- 
tral. Există şi personalități care, din punctul de vedere al gestua- 
lităţii, sunt mai temperate: Margaret Thatcher, Gerhard Schroder, 
la noi fostul preşedinte Emil Constantinescu. 

Dincolo de alte consideraţii care ar putea fi făcute în legă- 
tură cu gesturile desprinse din mişcările corpului, explicate pe 
larg în lucrările de inspirație psihologică în special, vrem să atra- 
gem atenția că o bună utilizare a unor astfel de gesturi în produ- 
cerea discursului trebuie să țină cont de anumite exigenţe. Prima 
exigenţă: orice exagerare în folosirea gesturilor are un efect contrar 

celui intenționat de orator. În general, dacă nu cumva sunt rezul- 
tatul unor obişnuinţe, mişcările corpului sunt utilizate în discurs 
cu rolul de gesturi pentru a amplifica mesajul verbal transmis, 
pentru a facilita o mai bună înțelegere a lui, pentru a determina 
un comportament acțional adecvat în raport cu ceea ce se spune. 
Or, a da tot timpul din cap trezeşte o stare de ambiguitate în 
mintea receptorului: a da din cap înseamnă aprobare, dar dacă 
oratorul dă tot timpul din cap, indiferent de ceea ce se spune, 
mai e vorba de aprobare, de acord? A arăta tot timpul cu dege- 
tul, a indica mereu pe cineva sau ceva este un comportament 
inadecvat în prezentarea unui discurs deoarece în această situa- 
ție gestul în cauză îşi pierde înţelesul ilustrativ care duce la iden- 
tificarea lucrului sau persoanei. Mai grav e atunci când oratorul 
dă tot timpul din mâini. A ridica mâna cu degetul arătător în sus 
semnifică, de obicei, o idee importantă în economia discursului, 
asupra căreia oratorul doreşte să atragă atenţia. Or, dacă gestul 
se repetă de mai multe ori, ar însemna că toate ideile sunt la fel 
de importante sau că gestul şi-a pierdut semnificația curentă, 
obişnuită? Dincolo de faptul că, uneori, astfel de gesturi se 
suprapun cu altele de o semnificaţie opusă, încât receptorul cu 
greu mai poate desluşi ceva din comportamentul gestual al ora- 
torului. Ideea ar fi aceea de menținere a unui echilibru şi a unei 
temperanţe între construcția verbală şi construcția gestuală a 
discursului, astfel încât aceste două componente să se susțină, să 
se sprijine reciproc. 

A doua exigenţă: gesturile trebuie să fie în concordanță cu 
mesajul verbal al discursului. De ce? Fiindcă ele intră în acțiune 
tocmai pentru a impune ascultătorilor ideile pe care le dezvoltă 
comunicarea verbală. Exagerând puţin, afirmăm că nu se poate 
exprima prin gesturi un sentiment de bucurie dacă ţii o cuvân- 
tare la despărţirea de cineva apropiat. Aici sentimentele care ar 
trebui să se degajeze din gesturi ar fi cele de compasiune, de 

tristețe. Oricâte probleme individuale ar avea, politicianul care a 
câştigat alegerile şi iese să vorbească susținătorilor săi nu poate 
afişa o figură tristă, după cum nu poate prezenta o atitudine de 
reproş sau ameninţare. Ce înseamnă concordanța între mesajul 
verbal şi comportamentul gestual? Înseamnă că fiecare temă dez- 
bătută prin discurs trebuie să fie însoțită de gesturile care o 
susțin şi care sunt percepute, de obicei, ca susținând asemenea 
idei. Dacă vorbeşti despre idei înălțătoare, atunci trebuie să pui 
în mişcare gesturi care să se ridice la înălțimea unor asemenea 
idei. E o greşeală, desigur, lipsa completă a gestualităţii, acolo 
unde ea ar fi necesară pentru a sublinia, pentru a amplifica, pen- 
tru a „reifica“ ideea pe care oratorul o dezvoltă. 

Acuzatorul care vorbeşte în fața completului de judecată 
despre crima abominabilă a acuzatului trebuie să fie dominat 
(sau să lase impresia că este dominat) de sentimente puternice de 
repulsie şi condamnare pentru asemenea fapte, iar gesturile sale 
trebuie să pună în evidenţă acest lucru. 

A treia exigenţă e mai mult o constatare, dar care poate fi 
luată drept o cale de urmat în comportamentul discursiv: nu toate 
gesturile rezultate din mişcările corpului pot fi controlate în timpul 
expunerii unei teme. De exemplu, putem controla foarte puţin şi 
destul de greu expresia feței pentru a ascunde acele sentimente 
de care suntem dominați, dar pe care nu am vrea să le descopere 
publicul: nu am vrea ca auditoriul să ştie că suntem dominați de 
mânie, dar ne-am înroşit cu totul la față! N-am vrea ca publicul 
să observe că ne este frică, dar suntem trădați de aspectul palid 
al feţei. Aici nu sunt prea multe lucruri de făcut şi doar un antre- 
nament îndelungat şi o practică mereu prezentă în fața publi- 
cului ar mai putea atenua ceva din „trădările” fețelor noastre. 
Deşi marii oratori sau marii actori - care numai de lipsă de 
antrenament nu pot fi suspectaţi - recunosc adesea că au emoții 
dintre cele mai puternice la orice contact cu publicul şi aceasta se 

vede oricât ar încerca să ascundă. Totuşi, alte mişcări şi gesturile 
corespunzătoare pot fi mai lesne supuse cenzurii conştiinţei: 
mişcările mâinilor, privirea, mişcările capului. Putem, în aceste 
cazuri, interveni prin exercițiu pentru o corectare a ceea ce 
considerăm exagerare în comportamentul nostru gestual. 

Distanța se referă la modul de utilizare a spaţiului atunci 
când doi sau mai mulți indivizi sunt în relație dialogică. Distanţa 
dintre doi indivizi care vorbesc spune ceva despre relaţiile dintre 
ei, despre aşteptările lor, despre intenţiile cu care vorbesc. De 
altfel, cercetările de proxemică au subliniat adesea rolul distanţei 
în comunicare: 


„Comunicăm, desigur, cu mâinile, cu ajutorul expresiilor 
faciale, al privirii, dar comunicăm şi prin modul în care folo- 
sim un anumit spaţiu. Oamenii politici care țin un discurs 
apropiaţi spaţial de auditoriu, cu privirea îndreptată spre cei 
cărora li se adresează obțin un alt efect decât cei care, să 
spunem, se plasează la o distanţă apreciabilă faţă de ei, men- 
țin privirea în pământ, stau cu mâinile la spate sau cu o mână 
în buzunar când îşi rostesc discursul” (Septimiu Chelcea, 
Loredana Ivan, Adina Chelcea, Comunicarea nomverbală: gestu- 
rile şi postura, Editura comunicare.ro, Bucureşti, 2005, p. 43). 


Rămâne, totuşi, destul de greu de stabilit dacă succesul 
unui discurs este în mod direct determinat de jocurile distanţei 
dintre orator şi receptorii săi, dar o influenţă oarecare poate fi 
detectată între cele două componente ale comunicării. 

În utilizarea spaţiului şi stabilirea distanţei în raport cu 
ceilalţi, omul nu este o excepție. La cvasimajoritatea vieţuitoa- 
relor există o preocupare specială pentru o delimitare a spaţiului 
propriu şi o apărare a lui cu toate mijloacele. Aceasta pentru că 
spaţiul, considerat optim, asigură un anumit confort interior, 
conferă o anumită autoritate, lasă celor care-l deţin libertatea de 

a-l utiliza după bunul plac. Interesante emisiuni de televiziune 
pe acest subiect ne arată, cu puterea de sugestie a imaginii, 
modalităţile diferite de delimitare a spaţiului (la grupurile de lei, 
la coloniile de hipopotami, la anumite specii de maimuțe) şi de 
„înstăpânire” a lui. 

Analizând problema utilizării spaţiului în relaţiile inter- 
umane, Allan Pease20 distinge patru zone în care individul se 
poate afla în relație spaţială cu ceilalți, zone care reflectă gradul 
de intimitate, de apropiere dintre indivizi: zona intimă (între 15 
şi 46 de cm), în care nu pătrund decât cei mai apropiaţi persoanei 
şi care este apărată cu străşnicie de individ; zona personală (între 
46 cm şi 1,22 m), care asumă relaţiile oficiale dintre persoane; zona 
socială (între 1,22 m şi 3,60 m), care se instalează, de obicei, între 
individ şi persoanele necunoscute; zona publică (peste 3,60 m), 
care marchează distanţa dintre individ şi un public mai numeros. 
De fapt, avem aici reluarea zonelor propuse de antropologul 
american Edward T. Hall prin conturul trasat proxemicii2!. 

Ce semnificaţie au aceste zone? Una foarte importantă, ne 
asigură Pease. De exemplu, dacă interlocutorul face un pas spre 
noi şi intră în zona intimă, înseamnă că el urmăreşte să stabi- 
lească o relație de apropiere, de intimitate cu persoana în a cărei 
zonă intimă a intrat. Dacă aceasta din urmă nu face, la pasul 
înainte al interlocutorului, un pas înapoi, înseamnă că este de 
acord cu gestul acesteia şi îl acceptă în intimitatea sa. Dacă nu 
numai că nu face un pas înapoi, dar face şi el un pas înainte, 
gestul arată că şi intenţia acestuia era una de apropiere, de 
stabilire a unei relaţii mai amicale. Dacă, dimpotrivă, la pasul 


20 Allan Pease, Limbajul trupului: cum pot fi citite gândurile altora din gesturile 
lor, Editura Polimark, Bucureşti, 1995, pp. 31-46. 

2 Lionel Bellenger, L'expression orale: une approche nouvelte de la parole 
expressive, ESF, Paris, 1996, p. 53; v. şi Mihai Dinu, Conmnicarea, Editura 
Ştiinţifică, Bucureşti, 1997, pp. 216-224, 

înainte al interlocutorului, persoana răspunde cu un pas înapoi, 
atunci e un semn clar că nu este de acord cu intenţia celui dintâi 
şi, prin urmare, relaţiile mai apropiate rămân, deocamdată, un 
deziderat al unuia dintre participanţii la relația de comunicare. 
Relația normală, în acest caz, a celui care a încercat apropierea 
este aceea de a face pasul înapoi şi a reveni la zona personală, 
accesibilă marelui public. 

Desigur, există multiple posibilități de a „gestiona“ spațiul 
în relaţiile de comunicare între indivizi. Pasul înainte sau înapoi 
este una dintre ele. Dar, în timp, s-au instituit şi altele. Dacă o 
persoană de gen feminin îşi aşază poşeta între ea şi o persoană 
de gen masculin, e evident că avem aici un semn care interzice 
violarea spațiului intim, dacă se aşază picior peste picior, semni- 
ficaţia este aceeaşi, în timp ce dacă îşi ia poşeta rămasă în timp 
între ei, e ca o invitaţie la a intra în spaţiul intim. Toate aceste 
modalități de dinamizare a spaţiului au semnificaţiile de care am 
vorbit doar în condiţii normale de utilizare a spaţiului public: 
dacă, în condiţii de aglomeraţie excesivă, o doamnă ia poşeta şi o 
aşază pe genunchi, gestul nu e nici pe departe o invitație la 
încălcarea zonei intime, ci de găsire a unui loc în plus pentru 
cineva care stă în picioare. 

Pease ne dă informaţii interesante în legătură cu factorii 
care intervin în reglarea distanţei dintre indivizi: zona geografică 
(zona intimă a europenilor este mai mică, a australienilor, spre 
exemplu, este mai mare), diferenţa sat-oraş (zona intimă este mai 
largă la locuitorii din sate, mai restrânsă la cei din oraşe), nivelul 
populaţiei aşezărilor (indivizii din aşezări cu o populaţie mai 
numeroasă au o zonă intimă mai restrânsă, cei din aşezări mai 
puţin populate au o zonă intimă mai largă). De aici şi situațiile 
de-a dreptul penibile în care indivizii pot intra, ilustrate de 
Pease: danezii plecaţi în Australia şi bănuiţi de hărțuire sexuală 
pentru că intrau în zona intimă a australienilor (care e mult mai 

mare decât a europenilor), japonezul care se apropie mereu de 
american căutând „construcţia“ zonei sale intime (mai mică), 
americanul retrăgându-se mereu pentru a-şi păstra neatinsă zona 
sa intimă! 

Gestionarea discursivă a spaţiului este una dintre 
problemele cele mai importante pentru un orator care îşi pune în 
scenă discursul. Aceasta pentru că, prin acest fapt, el poate 
sugera cele mai diverse intenţii, fără a le pronunţa direct, fie 
pentru că nu ar voi să le spună, fie pentru a-i lăsa auditoriului 
plăcerea descoperirii. De altfel, în operele dramatice, sugerarea 
zonelor de intimitate dintre personaje este adesea indicată în 
mod direct: 


„Pandarus: lată-l, iată-l, iată-l! Ah! Sărmani porumbei! 
Cresida: O, Troilus, Troilus! (ÎL îmbrățişează) 

Pandarus: Ce privelişte, cu două fețe! Lasă-mă să te îmbră- 
țişez şi eu. «Ah, inimă», vorba cântecului: 

Ah, inimă de jale plină, 

Cum de suspini şi nu te frângi” 

(Shakespeare, Troilus şi Cresida, Actul IV, Scena 4, în: 
Shakespeare, Opere complete, VI, Editura Univers, Bucureşti, 
1987, p.71). 


În activitatea discursivă a individului, utilizarea spațiului 
are o importanţă covârşitoare pentru atingerea scopului inter- 
venției: nu de puține ori, de modul cum este utilizat spaţiul 
depinde evoluţia ulterioară a evenimentelor, angajamentul acțio- 
nal sau chiar o relaţie de intimitate între orator şi publicul său. De 
altfel, zonele de care vorbesc Hall şi Pease sunt exploatate în stil 
propriu în domenii diverse ale construcției discursive. În dis- 
cursul politic - mai ales când astfel de discursuri sunt ținute de 
lideri în campaniile electorale - zona intimă este utilizată foarte 
adesea pentru menținerea unui contact mai intens, mai direct cu 

electoratul. Această „baie de mulțime” este destul de căutată 
pentru crearea impresiei de lider popular, pe care orice om politic 
mai răsărit o urmăreşte. De altfel, dacă liderul politic vorbeşte în 
faţa mulţimii, vom observa tot timpul tendinţa de a înainta un pas 
sau doi spre public tocmai pentru a restrânge zona personală la 
una mai intimă. 

Există situaţii în care gestionarea spațiului şi a distanţei sunt 
strict reglementate, astfel încât orice încălcare a codurilor prescrise 
constituie o gafă impardonabilă pentru împricinat. De exemplu, în 
diplomaţie, relaţiile spaţiale sunt atent supravegheate, nimeni nu 
poate intra în zona personală a celuilalt dacă nu îndeplineşte 
anumite condiţii. 


Ilustraţia 10: Preşedintele Traian Băsescu şi secretarul 
general NATO Jaap de Hoop Scheffer (Summit-ul 
NATO, 22 februarie 2005) 


Chiar discursurile care se țin în acest cadru trebuie să res- 
pecte aceleaşi reguli stricte de organizare a spaţiului şi distanţei. În 

sfârşit, personalitățile se „mişcă“ în dependenţă de spaţiul prescris 
funcţiei pe care o ocupă: capetele încoronate nu pot fi atinse decât 
printr-o strângere de mână (şi aceea numai în situații speciale), 
orice violentare a spaţiului lor intim sau personal fiind considerată 
o gafă diplomatică. Este cunoscută reacția vehementă, chiar jigni- 
toare, a presei britanice la adresa preşedintelui Chirac (care a făcut 
gestul de a o lua de umeri pe regină), murmurând la unison: „la 
mâna de pe regină!”. 

Al treilea element pe care-l avem în vedere în analiza de 
față este vocea. Ce e mai de preț ca vocea în vorbirea în public! 
Oratoria tradiţională a acordat vocii rolul pe care îl merită în 
formarea bunilor oratori. lată ce spune Cicero în Oratorul: 


„„„.acţiunea este oarecum o elocvenţă a corpului, fiindcă se 
compune din voce şi din gest. Modulaţiile vocii sunt tot atât 
de multe ca şi ale sentimentelor, care la rândul lor sunt puter- 
nic influențate de voce. Aşadar oratorul perfect [...] îşi va mo- 
dula vocea într-un anumit fel, după cum va dori să pară 
mişcat de-un anumit sentiment şi să-l insufle ascultătorilor 
[...]. Aşadar acela care aspiră la primul rang în elocvenţă să 
caute să vorbească încordat în părțile violente, cu tonul scăzut 
în cele calme, să pară grav prin accente adânci şi demn de 
milă prin accente tânguitoare; căci este într-adevăr minunată 
natura vocii, a cărei varietate provenită numai din trei tonuri - 
modulat, ascuțit şi grav - este atât de bogată şi plăcută, 
ajungând la desăvârşire în cântece” (Cicero, Oratorul, în: 
Cicero, Opere alese, II, ed. cit., pp. 333-334). 


Regăsim aici elemente interesante cu privire la modalitățile 
în care vocea trebuie utilizată pentru a exprima sentimentele cele 
mai puternice, dar şi trăirile cele mai sfâşietoare. La Quintilian 
facem cunoştinţă cu un adevărat rețetar de cultivare a vocii 
pentru ca să poată fi folosită cu succes în arta oratorică, regulile 
sale întinzându-se pe o arie atât de vastă încât acoperă aproape 

tot ce are legătură cu vocea, de la alimentația adecvată până la 
forma fizică perfectă şi la funcționarea normală a laringelui sau 
plămânilor! 

Oricum, practica discursivă a dezvoltat anumite observaţii 
care ar putea fi urmate pentru ca vocea să fie un aliat al oratoru- 
lui în ținerea unui discurs şi nu un duşman al lui. Tonul vocii 
trebuie să fie în acord cu măreţia sau importanţa ideilor: ne imagi- 
năm că vocea ca un adevărat tunet a actorului George Calboreanu 
din cunoscuta secvență a piesei Apus de soare de Delavrancea 
(„Moldova n-a fost a mea, nu e a voastră...”) este exact ceea ce 
trebuie pentru a exprima atmosfera din Ţara Moldovei în ulti- 
mele zile ale domnitorului. Poate nu e lipsit de importanță să 
amintim aici că oratorul lorga a utilizat din plin şi cu folos 
această regulă a concordanţei dintre tonul vocii şi importanța 
evenimentului despre care se vorbeşte, mai ales atunci când a 
vorbit în Parlament sau în conferințele publice. 

Oratorul ar trebui să aibă grijă ca vocea sa să se supună 
unei anumite modulațţii în timpul pronunțării discursului. A 
vorbi în acelaşi ton, „cântat”, cum se spune adesea, înseamnă o 
oboseală în plus din partea ascultătorilor pentru a urmări ceea ce 
oratorul spune. Modularea vocii în timpul pronunțării discursu- 
lui are un scop cât se poate de precis şi practic: sublinierea idei- 
lor principale în raport cu întregul conţinut al discursului. E un 
semn de respect pentru auditoriu ca, din când în când, să i se 
atragă atenţia asupra unei idei importante. Regula este impor- 
tantă deşi, trebuie să recunoaştem, unii au făcut din ea un mod 
de individualizare a personajului care vorbeşte, mai mult decât 
un mijloc de a asigura sau favoriza receptarea discursului. Este 
cazul cunoscut al lui George Călinescu, cu discursul său „lătrat“ 
inconfundabil! 

În sfârşit, dar nu în ultimul rând, oratorul trebuie să aibă, 
din punctul de vedere al vocii, o pronunție impecabilă. Este un 

mijloc de a depăşi ceea ce Augustin numeşte, în De Dialectica, 
obscuritatea cuvintelorz2. Pronunţia corectă se obține după o 
muncă trudnică: este cunoscut cazul lui Demostene care, pentru 
a-şi corecta un defect de pronunție, a făcut exerciţii chinuitoare. 
Şi, până la urmă, a reuşit să ajungă cel mai cunoscut orator al 
antichităţii greceşti. Exercițiul poate forma o pronunție corectă 
sau poate corecta anumite deficiențe de pronunție. Formarea 
actorilor are, în practica pregătirii, lecţii de dicţie, care spun mult 
despre ceea ce trebuie să facem pentru a ne apropia de perfec- 
țiune în această direcţie. 

Atingerile constituie ultima categorie de gesturi pe care le 
avem în vedere în această scurtă analiză. Şi ele sunt de o impor- 
tanță aparte în relațiile interumane, şi ele spun lucruri semnifica- 
tive despre intenţiile celor care le fac, dar se pare că în practica 
oratorică pot fi mai puţin utilizate pentru a transmite mesaje care 
să întregească discursul verbal. Nu înseamnă însă că nu sunt 
folosite deloc sau că situaţii speciale de vorbire în public nu 
reclamă şi astfel de contacte. 

Rămân valabile şi pentru gesturile care au drept funda- 
ment atingerile o serie de observații care au fost deja evidenţiate 
în legătură cu mâinile sau cu gestionarea spațiului: utilizarea 
unor astfel de gesturi depinde de spațiul geografic sau cultural 
(de exemplu, la musulmani, femeile nu pot fi atinse de către 
persoane străine în public), de rangul pe care îl ocupă în societate 
(în general, capetele încoronate nu pot fi atinse), de situaţia 
specială în care individul se află în raport cu ceilalți (dacă intri 


2 „Cât priveşte acea obscuritate discutată [mai sus], asemănătoare cu 
ambiguitatea, aceasta poate fi remarcată la aceia cărora cuvântul le era 
cunoscut, dar care n-au perceput exact absolute nici un sunet, sau au perceput 
ceva nu destui de sigur. Toate aceste tipuri de obscuritate a vorbirii le va evita 
acela care va vorbi cu o voce destul de limpede, fără vreun defect de pronunție, 
şi care va utilize cuvinte foarte cunoscute” (Augustin, De Dialectica, Humanitas, 
Bucureşti, 1991, p.95). 

într-o încăpere şi cineva te prezintă, atunci e politicos să dai 
mâna cu fiecare). 


Ilustraţia 11: Atingerile (Jacques Chirac şi George W. Bush) 


Cercetările dezvoltate în perimetrul hapticii au arătat că 
diferite tipuri de atingere au anumite semnificaţii care se vor 
transmite celorlalţi. Semnificaţii înipărtăşite de către toți, dar mai 
uşor vizibile la purtătorii posturilor de putere. De exemplu, dacă 
doi şefi de stat îşi dau mâna, cel care ține mâna cu palma orien- 
tată în jos arată prin aceasta o tendinţă de dominare, de putere (a 
se vedea strângerea de mână dintre Kennedy şi Hruşciov din 
1961), dacă un şef de stat îl ia de după umăr pe un altul, gestul 
indică aceeaşi atitudine de dominanţă din partea celui dintâi (a 
se vedea secvenţa care surprinde întâlnirea dintre Reagan şi 
Gorbaciov din 1985), dacă un individ face primul gestul de a-l 
îmbrăţişa pe celălalt, acesta este un semn de dominanţă. 

Desmond Morris? descrie 14 tipuri de gesturi în care 
atingerea are rolul central, dintre care mai importante sunt 
strângerea mâinii, sărutul mâinii, sărutul pe gură, îmbrățişarea, 
autoatingerea. Fiecare dintre aceste categorii de gesturi spune 
lucruri diferite. De exemplu, o strângere de mână se poate face în 
moduri diferite, fiecare dintre ele spunând altceva: bucuria 
revederii, gravitatea situației, atitudinea reținută, contactul ofi- 
cial etc. Chiar forța cu care strângem mâna celuilalt spune ceva 
despre cel care o face: fermitate, moliciune, dezinteres, detaşare, 
surpriză. Fără îndoială, mult mai complicate pe linia interpretării 
sunt gesturile de atingere care implică persoane de sex opus. 

Cum pot fi utilizate atingerile în arta oratorică? Dacă avem 
situaţia clasică în care un individ vorbeşte în fața unui public mai 
numeros, atunci atingerile - în sensul restrâns al termenului - 
rămân în afara uzajului discursiv; nu e posibil şi nici recoman- 
dabil să facem astfel de gesturi care exprimă totuşi o anumită 
intimitate față de unul sau altul dintre auditori. Deşi, recu- 
noaştem, astfel de ieşiri în public sunt însoțite uneori de gesturi 
de atingere: de exemplu, la concertele simfonice, dirijorul, atunci 
când iese pentru prima dată în fața orchestrei, dă mâna cu 
primul violonist. Evident, pentru a arăta publicului că există o 
anumită intimitate între el şi orchestră. 

Dar dacă în forma clasică a oratoriei nu este prea mult loc 
pentru utilizarea unor astfel de gesturi, nu înseamnă că ele nu 
intervin în diferitele forme de organizare a unei relații de comu- 
nicare dialogice. Astfel de gesturi sunt prezente, de exemplu, în 
confruntările televizate între doi sau mai mulți participanţi (un 
număr restrâns totuşi), atunci când acestea se „bat“ pentru un 
post de putere (în campaniile electorale aspectul este cel mai 


2 Desmond Morris, The Pocket Guide to Manwatching, Triad Grafton Books, 
London, 1986; cf. Septimiu Chelcea et alii, Comunicarea nonmverbală: gesturile şi 
postura, Editura comunicare.ro, Bucureşti, 2005, pp. 74-80. 

uşor de observat). În astfel de înscenări discursive, gesturile de 
atingere intervin cu funcţiile tuturor categoriilor de gesturi pe 
care le-am menționat: ca gesturi ilustrative (politicianul care 
pune mâna pe umărul colegului din opoziție spunând: „Ei sunt 
cei care ne-au adus în această situație dezastruoasă!”), ca gesturi 
reglatoare (politicianul care atinge mâna ridicată a colegului ce 
vorbeşte continuu spunând: „Acum daţi-mi voie să vă răspund!”), 
ca gesturi adaptative (gestul de a da mâna cu colegul de dezba- 
tere, cu sugestia: Îmi permiteți să mă retrag?"), ca gesturi 
semnalizatoare (gestul participantului la dezbatere de a pune 
mâna pe umărul colegului în sens de compătimire), chiar ca 
gesturi emblematice (o strângere de mână la finalul dezbaterii cu 
sugestia: „Totul este bine!”). 


6. Gest şi joc: gesticulaţia în arta actorului 


(a) Arta oratorică şi teatralitatea. Gestul intervine, cum se 
poate deduce uşor din ceea ce am afirmat până acum, în situații 
şi relaţii dintre cele mai diverse. Investigaţii speciale au arătat 
cum se manifestă gestualitatea în unele dintre aceste situații2424. 
Ne propunem în rândurile de față să analizăm rolul gestului 
într-un cadru special de manifestare a artei oratorice: arta 
actorului în spectacolul de teatru. 

Spectacolul de teatru - căci numai la această ipostază a acto- 
rului ne referim aici - este o instanţiere dintre cele mai neortodoxe 
ale artei oratorice. Într-un asemenea spectacol, fiecare participant 
este (sau ar trebui să fie) un orator desăvârşit, cu tot ceea ce 
implică acest imperativ. Evident, arta oratorică nu este un spec- 
tacol dramatic, după cum nici acesta din urmă nu se limitează 


4 Daniel Cohen, Limbajul tnipului în relațiile de cuplu, Editura Polimark, 
Bucureşti, 1997; Mary Hartley, Limbajul trupului la serviciu, Editura Polirom, 
laşi, 2005. 

doar la regulile artei oratorice, dar fiecare poate găsi în celălalt 
ceva care să poată fi folosit în propriul folos. Quintilian a 
subliniat acest lucru: 


„Gesturile despre care am vorbit însoțesc cuvintele în mod 
natural. Dar există gesturi care, prin imitare, trezesc ideea 
corespunzătoare. De exemplu, exprimi ideea de bolnav imi- 
tând gestul medicului care caută pulsul, sau ideea de cântăreț 
din chitară ținând mâinile în felul cum cântăreţul atinge coar- 
dele. Astfel de gesturi trebuie evitate în timpul discursurilor 
în modul cel mai categoric. Căci oratorul trebuie să se deose- 
bească cu totul de bufon şi gestul să se acomodeze înțelesului, 
nu cuvintelor. De altfel aşa obişnuiau şi actorii mai de seamă” 
(Quintilian, Arta oratorică, III, pp. 301-302). 


Uneori s-a vorbit chiar de „modelul dramaturgic” de 
analiză a relaţiilor sociale, model care urmăreşte dimensiunea de 
spectacol a oricărei relații între indivizi?5. 

Întrebările importante care pot fi formulate în legătură cu 
modalitatea de valorificare a gestualității în arta actorului țin de 
specificitatea tipului de discurs pe care o astfel de artă îl presu- 
pune, de individualizarea ipostazei oratorice a spectacolului în 
raport cu alte modalități de prezentare a discursului. Ne vom 
opri la câteva dintre aceste particularități, încercând să desluşim 
cum îşi pun ele amprenta pe manifestarea gestualității. 

(b) Gestul actorului şi constrângerile sale. Se poate lesne 
observa că în arta spectacolului totul se derulează după o concepție 
unitară dată de textul dramatic, viziunea regizorală asupra textului, 


25 Erving Goffman, The Presentation of Self in Everyday Life, Anchor Books, New 
York, 1959; tr.rom. Viaţa cotidiană ca spectacol, Editura comunicare.ro, Bucureşti, 
2003. O prezentare a modelului în: Gabriel Jderu, Comunicarea nonverbală în 
perspective sociologiei dramaturgice, în: Septimiu Chelcea (coord.), Comunicarea 
nonverbală în spațiul public, Editura Tritonic, Bucureşti, 2004, pp. 33-52. 

înțelegerea textului şi « viziunii de către cel care urmează să-i dea viață 
pe scenă: actorul. Ce înseamnă acest „totul“? Acţiunea descrisă de 
text, modul de derulare a ei, tonalitatea în care textul va apărea 
în fața spectatorului, gesturile care trebuie să însoțească textul, 
gestionarea spaţiului acțiunii de către personajele implicate, 
alternanța dintre rostirile înălțătoare şi tăcerile semnificative. 
Cine dă astfel de indicaţii? Primul care o face este autorul 
textului. Grijuliu cu ce s-ar putea întâmpla pe scenă, autorul, mai 
ales dacă e dominat de detalii, descrie cu lux de amănunte aceste 
elemente de „organizare“ a spectacolului: 


„Robert (cu viu interes): Aşadar, ai înfruntat un uragan? 

Andrew: Da... în mările Chinei. Ne-am luptat cu el sub cerul 
gol, cu pânzele strânse, două zile şi două nopți. Eram 
siguri că suntem sortiți adâncurilor întunecate ale mărilor. 
[..] Dar ce, nu ţi-am scris? 

Robert: Nici măcar n-ai amintit. 

Andrew: Nu? Ei, a fost o muncă aşa de grea ca să punem 
iarăşi corabia în ordine! Cred că am şi uitat de toată 
povestea. 

Robert (uitându-se la Andrew, uimit): Să uiţi de un taifun? 
(Cu o urmă de dispreţ). Ce ciudat amestec eşti tu, Andy! 
Numai atât ţi-a rămas în minte din tot ce-a fost? Atât cât 
mi-ai spus mie acum? 

Andrew: O, dacă mi-aş da drumul, ți-aş putea povesti o 
grămadă de amănunte, dar, vezi tu, ca să-ţi spun drept, nu 
se potrivesc deloc cu frumoasele tale păreri despre viața 
pe valurile oceanului. 

Robert (cu ardoare): Hai, povesteşte-mi! Aş vrea să ascult... 
Zău! 

Andrew: [...] Îmi aduc aminte că, în cl ipele cele grele, când nu 
puteai măcar să răsufli din pricina urgiei vântului, mă 
gândeam la tine şi-mi ziceam: «Dacă Rob ar vedea asta, 
apoi s-ar lecui de ideile lui despre marea cea frumoasă». Şi 

mă prind pe orice, că te-ai fi lecuit într-adevăr! (Dă din cap 
cu emfază). 

Robert: Şi tu nu vezi nici un fel de poezie într-asta? 

Andrew: Ducă-se dracului de poezie! A fost un iad, nu alt- 
ceva! (Ca şi cum şi-ar fi adus aminte de ceva). O, dar era să 
uit! Pe unul din noi l-au înghițit valurile... Un norvegian, 
noi îi spuneam Ollie. (Cu o strâmbătură de sarcasm). Se 
vede că asta-i poezia! Da?... o fi pentru peşti, dar nu pentru 
mine, bătrâne! [...] 

Robert: Dar te-ai pregătit ca să te faci... ofițer, parcă? 

Andrew: Ei, a trebuit să fac ceva, altfel aş fi înnebunit. [...] Ştii 
ceva? Despre orient nu pot spune decât un singur lucru: 
tot ce cumperi, pute. 

Robert (ferindu-se cu aversiune de fratele lui): Va să zică, în 
tot orientul tu n-ai găsit altceva decât... putoare?” 

(Eugene O'Neil, Dincolo de zare, Actul II, Scena 2; citat după: 

Mariana Neţ, O poetică a atmosferei, Editura Univers, 

Bucureşti, 1989, pp. 9-10). 


Eugene O'Neil dă în text o mulțime de indicaţii care pri- 
vesc în special gesturile personajelor: gesturi ale feţei („cu viu 
interes”), gesturi ilustrative („uitându-se la Andrew...”), gesturi 
semnalizatoare (,,...uimit”; „cu o urmă de dispreţ”; „cu ardoare”, 
„cu o strâmbătură de sarcasm”; „ca şi când şi-ar fi adus aminte 
de ceva”), gesturi izvorâte din modul de a gestiona spațiul şi 
distanţa („„ferindu-se cu aversiune de fratele lui”). 

Al doilea care intervine decisiv este regizorul. Pornind de 
la text, el îşi formează o concepție proprie privind modul în care 
acțiunea ar trebui să se deruleze în faţa spectatorilor. Această 
concepţie proprie poate ajunge până la chestiunile de detaliu 
dacă prin ele se poate evidenția mai bine perspectiva regizorală. 
Cine a asistat vreodată la „lucrul” ce se desfăşoară pentru 
punerea în scenă a unui spectacol a putut să observe cu uşurinţă 
că indicațiile regizorale însoțesc la fiecare pas actorii (cum să 

străbată distanța, cum să se apropie de un obiect, cum să 
îmbrăţişeze, ce să exprime faţa într-o anumită situație, ce să facă 
cu mâinile, ce tonalitate să adopte într-un anumit moment etc.), 
dar şi ceilalți participanţi la desăvârşirea punerii în scenă: cum să 
cadă luminile, ce „obiecte” să populeze scena, ce tonalitate 
sonoră să însoțească anumite gesturi sau rostiri ale actorilor. 

Orice spectacol se dezvoltă în interiorul unei concepții 
regizorale care constituie asumpția directorului de scenă cu 
privire la acțiunea care se derulează, la modul de întruchipare a 
ei pe scenă, la mesajele pe care spectacolul ar trebui să le 
transmită în fața receptorului. Că regizorul este, în raport cu 
textul pe care-l are la îndemână, un creator de sensuri şi 
semnificaţii o dovedeşte faptul că unul şi acelaşi text dramatic 
poate avea multiple interpretări ca realizare, ca spectacol. lată ce 
citim într-o exegeză asupra atmosferei create de un text: 


„În cazul teatrului în teatru, poate fi urmărită cel mai bine 
dialectica lumilor de gradul al doilea, al treilea şi al patrulea, 
reduplicarea infinită a textului la toate nivelele sale. Sunt 
simptomatice în acest sens o serie de secvenţe din punerea în 
scenă a Furtunii lui Shakespeare aparținând lui Liviu Ciulei. 
În scena 3 din actul III, textul lui Shakespeare prevede «(O 
muzică solemnă şi stranie, apoi, undeva, deasupra întregii 
scene, apare Prospero nevăzut de ceilalți. Intră mai multe 
făpturi ciudate care aduc o masă pregătită de ospăț, apoi 
dansează în jurul ei cu gesturi graţioase de bun venit; apoi îi 
invită pe rege şi pe suita sa la masă, după care pleacă)». 

În versiunea lui Ciulei, «muzica solemnă şi stranie» este o 
muzică programată pe calculator, iar «făpturile ciudate» sunt 
balerine al căror dans aminteşte mişcările roboților. Prospero, 
«nevăzut de ceilalți», apare nu «undeva, deasupra întregii 
scene», ci în sală, făcând legătura între actori şi spectatori” 
(Mariana Neţ, O poetică a atmosferei, ed. cit., pp. 124-125). 

Este motivul pentru care nu o dată spectacolele sunt apreciate 
drept clasice, îndrăzneţe, postmoderne, futuriste, impresioniste 
etc. Cine citeşte caietele de regie ale marilor regizori, ale marilor 
spectacole va putea desluşi lesne intervenția regizorului în viața 
spectacolului. 

În sfârşit, acela care trebuie să pună în act intențiile crea- 
torului de text şi concepția regizorală asupra lui este actorul 
(interpretul). De fapt, instanţierea artei oratorice stă în capaci- 
tatea actorului de a impresiona, persuada şi chiar manipula prin 
ce spune, cum spune şi cum se mişcă în raport cu ceea ce spune. 
El este singurul care este analizat de public din punctul de 
vedere al rostirii, al gestualităţii, al stăpânirii spaţiului. Expresia 
feței sale trebuie să-l dezvăluie pe uneltitorul lago, pe avarul 
Hagi Tudose, pe tumultuosul Ştefan, pe sforarul Caţavencu. 
Gesturile sale trebuie să exprime bucuria, tristețea, ezitarea, 
neliniştea, umilința, stăpânirea de sine, nesiguranța şi alte atâtea 
trăiri ale personajelor pe care le întruchipează?€. 

(c) Actorul, gestul mijlocitor şi lumea ficțională. Este nece- 
sar să subliniem că, în arta spectacolului, actorul este un mijlocitor al 
trecerii de la o lume ficțională la o lume reală ce se petrece în fața 
spectatorului. Spre deosebire de oratoria clasică, acolo unde cel 
care vorbeşte în fața publicului dă glas ideilor şi sentimentelor de 
care este stăpânit, în arta actorului, acesta din urmă nu pune în 
act pe scenă nici ideile şi nici trăirile sale, ci ale personajelor 
cărora le dă viață. Actorul nu e, în realitate, nici Hector, nici 
Priam, nici Troilus, nici Antoniu, nici Cleopatra, nici Othello, dar 
trebuie să fie, pe scenă, fiecare dintre aceste personaje: să se 
comporte aidoma lor, să aibă sentimentele lor, chiar atitudinile 


26 Ross Buck, The Conununication of Emotion, The Guilford Press, New York, 
London, 1984. 

sau ticurile lor, să creeze impresia că sunt aceleaşi tempera- 
mente şi caractere ca aceste personaje”. 


Ilustrația 12: Trăire, pest şi expresivitate 
(Secvenţă din spectacolul „Oase pentru Otto”, Festivalul 
Internaţional de Teatru, Sibiu, 2004, O 2004 Ovidiu Sopa) 


2 „În spectacolul Furtuna regizat de Liviu Ciulei la teatrul Lucia Sturdza 
Bulandra în ianuarie 1970, Ariel işi rosteşte replicile «despre puterile sale magice şi 
despre felul cum a scufundat corabia (1,2) într-un ritm foarte rapid, diferit de acela 
care caraclerizează rostirea celorlalte personaje [...]. Ariel apare astfel încă «te la 
incepul ca un personaj creator de atmosferă atât pentru spectatori, cât şi pentru 
personajele asupra căror îşi exercită magia. Fiind cuprinşi de «vrajă», pacienlii se 
vor implica integral în lumile pe care, la ordinul lui Prospero, le actualizează Ariel, 
lumi de atmosferă de gradul întâi. În calitate de povestitor-martor al evenimentelor, 
Ariel mimează atitudinea personajelor povestirii, evocând secvenţe din lumea 
acestora prin strategii discursive şi prin mijloace paratextuale. Datorită (1) ritmului 
specific, (2) tiparelor intonaţionale pe care le actualizează (discursul său mimează 
prin intonajie panica de care au fost cuprinşi călătorii de pe corabie) şi (3) gesturilor 
cu care îşi «ilustrează» relatarea, Ariel devine un emiţător de ordinul II (emițătorul 
de ordinul | este (a) autorul William Shakespeare şi (b) regizorul Liviu Ciulei, iar cel 
de ordinul II - magicianul Prospero), care proieclează în faţa spectatorilor o lume 
deocamdată absentă” (Mariana Neţ, O poetică a atmosferei, Editura Univers, 
Bucureşti, 1989, pp. 97-99). 

i 
Ilustraţia 13: Mihai Constantin în spectacolul „Oblomov” 
de I.A. Goncearov (Teatrul Bulandra, regia: Al. Tocilescu, 2003) 


Nu este facil şi nu este la îndemâna oricui. Cu fiecare 
personaj se deschide o lume şi se închide alta, se intră într-un 
context nou şi este părăsit altul, se construieşte un univers afectiv 
în care cel propriu nu trebuie să se regăsească, dacă e posibil, 
deloc. Arta actorului înseamnă o utilizare dintre cele mai feri- 
cite a disponibilităților de comunicare (voce, ton, gesturi, mimică, 
mişcare etc.) pentru a crea astfel de lumi specifice personajelor şi 
acţiunii lor. Dacă în arta oratorică clasică s-a vorbit de teatrali- 
tatea rostirii unui discurs, în arta actorului aceasta este elementul 
central. Aspect subliniat nu o dată: 


2 Este pilduitor, pentru această „contopire“ a interpretului cu personajul pe 
care îl întruchipează, cazul actorului Robert Powell, interpretul lui lisus din 
filmul lisus din Nazareth, al regizorului Franca Zeffirelli, care a intrat atât de 
bine în pielea personajului său, încât, pentru o bucată de vreme, nu a mai putul 
depăşi această dedublare, cu serioase tulburări de personalitate şi comporta- 
ment (vezi Franco Zeffirelli, lisus. Povestea unei capodopere, Editura Orizonturi, 
Bucureşti, 1991). 

„«Sufletul», «stilul» şi «semnificaţia» unui personaj sunt astfel 
transpuse de către actor în cursul ficţiunii scenice nu numai 
traversând întreaga gamă a gesturilor, dar, de asemenea, prin 
intermediul modulaţiilor vocii sale; interpretul se transformă 
atunci într-un Proteus cu naturi multiple, într-o entitate 
maleabilă şi abstractă, capabilă de metamorfozări radicale” 
(L'expression vocale, în: Le Grand Atlas «des Litteratures, Encyclo- 
paedia Universalis, Paris, 1990, p. 82). 


Aici regăsim specificitatea unei astfel de forme deosebite a 
oratoriei: teatralitatea şi dramatismul induse de jocul corpului 
într-un spațiu determinat. 


ÎN LOC DE CONCLUZII... 


La finele unei asemenea întreprinderi, ne exprimăm 
speranţa că, dincolo de alte reacții posibile, acest Mic tratat de 
oratorie va determina măcar o stare de meditație asupra destinului 
unui demers teoretic şi al unei practici acționale pe care o desco- 
perim la fiecare pas: în viața cotidiană, în adunările publice, la 
şedinţele Academiei, în aimfiteatrele universităților, la tribuna 
Parlamentului, pe ecranele televizoarelor. 

Răspunde ea, în fiecare dintre aceste instanţieri, cel puţin 
unor exigențe minimale ale artei de a vorbi în public, astfel încât 
să trăim, ca posibili receptori, încântarea forței de seducţie a 
discursului? Greu de răspuns în măsura în care expresivitatea şi 
corectitudinea vorbirii nu sunt, din păcate, criterii de selecţie a 
celor care au dorinţa de a vorbi în public! 

O constatare destul de tristă se impune: nu mai există 
astăzi, la mulţi, nici preocuparea, nici respectul, nici demnitatea 
de a ieşi în faţa auditoriului în hainele de sărbătoare, aşa cum se 
întâmpla în antichitatea clasică a oratoriei. La antici, un eşec în 
planul producerii discursului însemna frângerea prematură a 
unei cariere şi a unui destin ce se anunțau promițătoare. Astăzi, 
gafe monumentale te mențin mereu treaz în conştiinţa publicului 
şi-ţi conferă o aură de mister, de om „din popor”, „bun la toate”, 
oricând dispus la acţiune şi sacrificiu pentru binele mulțimii, 
care nu se „împiedică“ în „subtilitățile de laborator” ale limbii 
sau discursului. 

Încercarea de față ar vrea să atragă atenția că, deşi impro- 
vizația sau inspirația de moment pot fi, uneori, căi salvatoare 
pentru orator, ele nu pot nici să facă totul nici să facă întot- 
deauna minuni. Arta oratorică este, cum ilustrează exemplele 
unor mari spirite în acest domeniu, un chin: cu tema, cu argu- 
mentarea ei, cu găsirea expresiilor cele mai adecvate, cu vocea, 
cu gesturile! Dar un chin plăcut! Mai ales dacă ştii că la sfârşit te 
aşteaptă succesul şi nesfârşitele aplauze ale publicului! 

Meditaţiile care au constituit nucleul artei oratorice au fost 
determinate probabil, ca şi în cazul filosofiei, de uimire: Cum e 
posibil ca, numai cu ajutorul cuvântului, să influențăm decizii, să 
împiedicăm sau să determinăm acțiuni şi comportamente, să 
inducem trăiri afective de maximă tensiune, să înduplecăm voin- 
țele cele mai puternice? E un miracol aici, cel puţin pentru acela 
care e la primul contact cu astfel de împliniri. 

Miracolul atrage interesul de cunoaştere: n-am putea, studi- 
indu-i pe cei care au reuşit în arta oratorică, să identificăm care 
sunt regulile după care se acționează în câmpul vast al acestei 
arte, astfel încât să avem la îndemână, atunci când vorbim în faţa 
publicului, „reguli utile şi clare” pentru a înainta cu siguranţă pe 
calea succesului? E o ispită aici, care, ca toate ispitele, nu dă pace 
spiritelor iscoditoare şi însetate de adevăr. 

Ispita determină atracția spre studiul extins şi sistematic al 
practicilor discursive care sunt considerate modele de reuşită în 
domeniul oratoriei: cum e posibil să alcătuim un corpus de 
reguli după care fiecare aspirant la idealul de orator, la oratorul 
desăvârşit imaginat de Cicero, să se conducă în actul său de 
educaţie sau autoeducaţie pentru a aspira la perfecțiune? E un 
ideal aici, pe care anticii l-au cultivat cu obstinaţie şi la care s-au 
raportat mai toți aceia atraşi de arta oratorică. 

Idealul se asociază mai totdeauna cu obsesia perfecțiunii: s-ar 
putea, printr-un efort fără limite aproape, întruchipa în practica 

discursivă acest ideal al vorbitorului desăvârşit? Eforturi au fost 
nenumărate, uneori ele sunt răspunzătoare de destinuri tragice 
ale ființei umane, dar au existat şi exemple care, chiar dacă nu 
putem spune fără nici o reţinere că întruchipează idealul 
perfecțiunii în arta oratorică, s-au apropiat sensibil de acest ideal. 
Şi au rămas până astăzi modele de urmat în domeniu. 

Sigur, nu spunem nicidecum că toată lumea care are ceva 
de spus celuilalt ar trebui să urmeze acest drum de-a dreptul 
descurajant pentru mulți. Dar atragem atenţia că nici nu putem 
ieşi în public fără să facem nimic. Un echilibru este necesar în 
toate, prin urmare şi în paşii pe care trebuie să-i facem în arta 
oratorică. Să luăm aminte la spusa lui Pitagora: 


„Ori să taci, ori să spui lucruri care preţuiesc mai mult decât 
tăcerea. Mai degrabă aruncaţi la întâmplare o piatră, decât un 
cuvânt de prisos, sau fără folos. Nu spuneți puțin în cuvinte 
multe, ci spuneți mult în cuvinte puţine”. 


PETIT TRAITE D' ART ORATOIRE 


Resum6 


L'art oratoire a un pass€ fabuleux et une histoire qui surprend 
par les grands avatars de son developpement. Elle a eu, en plus, une 
importance incroyable, au moins pour les soci6tes d&mocratiques de 
I'Antiquite grecque ou romaine. Ciceron €crit: 


„Certainement rien [...] ne me semble plus beau que de pouvoir, par la 
parole, retenir attention des hommes assemblâs, sâduire les intelii- 
gences, entrainer les volontâs ă son gre, en tous sens. C'est le fait de 
V'art par excellence, de celui qui, chez les peuples libres, surtout dans les 
cites pacifi6es et tranquilles, a toujours &t€ l'art florissant, art domina- 
teur. [...]. Quoi de plus agrable pour l'esprit et l'oreilie qu'un discours, 
tout par€, embelli par la sagesse des pensâes et la nobiesse des expres- 
sions ? Quelle puissance que celle qui dompte les passions du peuple, 
triomphe des scrupules des juges, €branle la fermet€ du senat, merveil- 
leux effet de la voix d'un seul homme ?” (Ciceron, De l'Orateur, |, VIII, 
30-31, Societe d'Editions „Les Belles Lettres”, Paris, 1922, pp. 17-18). 


Ceci est effectivement le but de cet ouvrage: montrer que lart 
oratoire reste encore un domaine important de recherche et un instru- 
ment profitable d'action pratique pour influencer des decisions, des 
comportements, des relations des ou entre les individus, les groupes, 
les leaders. 

Au-delă de toutes les tentatives classiques ou modernes de 
determiner lidentite de l'art oratoire, nous avons identifie quelques traits 
qui tracent le contour de ce domaine de la reflexion theorique et de 
Vaction pratique: l'€loquence est une forme d'art qui est soumiseă toutes 
les r&gles de art; art oratoire a pour instrument d'action et d'influence 

la parole; la pratique de /art oratoire se dâroule au nom de lidâe de 
beau; cette forme d'art a pour finalite l'influence de l'auditoire, du public, 
son exercice vise le plan de Yoralit€ et a en vue la persuasion de l'audi- 
toire. Par consequent, nous pouvons comprendre art oratoire comme 
une modalit& de pratiquer le discours en suivant les regles rhâtoriques 
du beau pour persuader un public quelconque. 

Evidemment, de nos jours, lart oratoire a connu beaucoup de 
changements: il s'agit d'une sphere de plus en plus large de son adressa- 
bilite (chaque orateur voudrait parler ă tout le monde), il s'agit de la 
„construction” d'un vrai spectacle ă l'occasion de toute sortie devant le 
public (une preoccupation spâciale des hommes politiques et de leur 
&quipe d'image), il s'agit de la diversite impressionnante de ses formes 
de manifestation et des institutions qui servent les buts de cette pratique 
(la publicite, le porte-parole, etc.). 

Une question est imperative pour notre d&marche: pourquoi est- 
elle utile art oratoire ? Nous en analysons quatre fonctions importantes: 
la fonction de resolution des conflits d'opinion, la fonction manipulatrice, 
la fonction persuasive, la fonction hermeneutique. Chacune de ces fonc- 
tions et toutes ensemble contribuent ă l'accomplissement du but de /art 
oratoire par rapportă son public: la persuasion, la conviction, la seduction. 

Une investigation des sources primaires du dâveloppement de 
Vart oratoire met en &vidence les avatars de la naissance de cet art: le 
domaine judiciaire, le domaine politique, le domaine de la philosophie, 
le domaine de la litterature ont ât€ les principales sources d'inspiration 
pour la „construction” de lart oratoire dans l'Antiquite grecque et 
romaine et encore dans les temps modernes. 

Pour la pratique discursive c'est plus important de savoir quelles 
sont les €tapes de la construction du discours, qu'est-ce que nous 
devons faire pendant chaque 6tape pour atteindre la finalite du dis- 
cours, quelles sont les exigences du travail pour assurer le succes d'un 
tel engagement. C'est l'objectif de la deuxieme partie de notre ouvrage 
ou nous analysons les quatre âtapes classiques de art oratoire: inventio, 
dispositio, elocutio et actio (pronuntiatio). 

Inventio est, dans la perspective de la rhetorique traditionnelle, 
Vart de la decouverte et de la selection des arguments, des idâes. Sans 
doute, un discours est organis€ en fonction de tout le savoir de l'orateur 

dans un domaine quelconque. D'autre part, aussi il est &vident que 
nous n'utilisons pas toutes nos connaissances pour la construction du 
discours mais seulement les connaissances qui ont un lien avec le 
theme de notre intervention discursive. Par consequent, une selection 
est necessaire. Quels sont les criteres de cette selection ? Nous avons 
soumis au debat trois criteres: la verite, la suffisance et lacceptabilite. 

Une idee est retenue pour la construction d'un discours si et seule- 
ment si elle est vraie. Pourquoi ? Parce que seulement les propositions 
vraies assurent une connaissance adequate de la realit€. La logique 
nous montre que ex falso quodlibet (le faux peut impliquer le vrai et le 
faux), mais le vrai ne peut impliquer que le vrai. Donc, pour âtre surs 
que notre argumentation est correcte il est absolument necessaire de 
verifier si nos preuves sont exprimâes ă l'aide de propositions vraies. II 
y a deux procedures pour dâterminer la valeur de verite d'une pro- 
position: l'observation empirique et l'analyse formelle. 

Une argumentation est correcte si elle est suffisante. C'est-ă-dire 
si elle contient autant d'arguments que necessaire pour convaincre 
l'interlocuteur, l'auditoire. La condition de la suffisance tient ă la force, 
ă la puissance de l'argument. Parfois un argument est suffisant pour 
convaincre linterlocuteur regardant le caractere vrai d'une these. 
D'autrefois dix arguments ne sont pas suffisants pour convaincre. 
Pourquoi ? Parce que leur force, leur puissance est differente. 

Enfin, le troisieme critere est l'acceptabilite. Une idee peut &tre 
propose pour preuve si elle est acceptee par l'interlocuteur. L'accepta- 
bilite a en vue la disponibilite psychologique par rapport ă un these 
quelconque. Si les criteres de la verite et de la suffisance sont d'ordre de 
la rationalite (criteres logiques), le critere de l'acceptabilite est d'ordre 
psychologique et plus encore pragmatique (il rend l'argumentation 
plus facile). 

Un probleme important ă ce point est celui de la compatibilite 
entre les genres oratoires et les types d'arguments utilises pour la 
construction du discours ă linterieur de chaque genre. Quels sont les 
arguments qui conviennent au plus haut degre ă un genre oratoire ou â 
un autre ? Des analyses plus detaillees mettent en &vidence un lien plus 
&vident entre le deliberatif et l'argument par analogie, le judiciaire et 
argument par exemple, l'&pidictique et argument de la valeur. 

Evidemment, tout cela est une schematisation qui a pour critere 
l'idâe de tonalite dominante. 

Dispositio est Yart d'organiser, d'ordonner d'une facon conve- 
nable, les arguments. II est facile ă constater que nous n'utilisons pas les 
arguments sous le signe du hasard: nous utilisons des propositions 
vraies, des propositions acceptables, des idâes qui ont un certain lien 
avec la these. Par consequent un certain ordre est imperatif. Cet ordre 
est de nature tres diverse: un ordre des arguments dâterminâs par leur 
force logique, un ordre structural, un ordre th&matique, un ordre 
affectif des arguments. 

En general, lordre logique des arguments este dâtermin€ par le 
lien entre les preuves et la these. Plus importants pour lacte pratique 
de l'argumentation sont les suivantes relations entre l'argument (la 
preuve) et la these: le conditionnement suffisant-necessaire, l'opposition 
contraire, l'opposition soubcontraire. Les trois relations logiques entre 
les arguments sont utilisees en double but: pour soutenir ou pour râfu- 
ter une these. Nous avons propos€ des regles simples pour chaque 
situation: pour soutenir une these il suffit de trouver un antecedent vrai 
(soutenance par le conditionnement suffisant-necessaire); pour refuter 
une these il suffit de trouver un consequent faux (refutation par le condi- 
tionnement suffisant-necessaire); pour refuter une these il suffit de 
trouver un argument contraire vrai (refutation par l'opposition 
contraire); pour soutenir une these il suffit de trouver un argument 
subcontraire faux (la soutenance par l'opposition subcontraire). 

L'ordre structural des arguments vise l'analyse des liens entre la 
these et ses preuves. Nous avons en vue ici le „modele Toulmin” de 
/argumentation qui met en €vidence toutes les composantes possibles 
d'une argumentation: la these, l'argument, la garantie, le fondement et 
les exceptions. Nous savons que „le modele Toulmin” a ât€ soumis ă un 
serieux examen critique et que certaines observations montrent les 
limites râelles de cette interpretation de l'argumentation. Mais, d'autre 
part, il n'est pas moins vrai que cet instrument de travail donne la 
possibilite d'une analyse profitabile de la pratique discursive avec des 
resultats parfois remarquables. 

Dans l'analyse de l'ordre thematique des arguments, nous partons 
du principe que nos idees dâvoilees par l'intermâdiaire du discours ont 

une influence considârable par leur force probl&matique. Le concept 
fondamental ici est celui de schematisation discursive (Jean-Blaise Grize). 
Le concept de schematisation discursive renvoie ă une image sommaire 
et essentielle du theme d'un discours quelconque. Une sch&matisation 
discursive se developpe dans une situation d'interlocution et elle est un 
acte intentionnel du locuteur. Toute schematisation propose ă l'auditoire 
une double signification: une signification descriptive (la description 
d'une certaine râalit€) et une signification personnalis6e (/'attitude du 
locuteur par rapport aux faits). La construction d'une schematisation 
discursive est une activit& complexe et difficile qui se fonde par les 
op&rations de selection, de denotation, d'ordre etc. 

Enfin, l'ordre affectif des arguments a en vue le r6le des senti- 
ments dans le discours oratoire. Dans l'&poque classique de /art ora- 
toire, dâterminer des sentiments puissants c'âtait une question cardi- 
nale. Aujourd'hui encore, surtout en politique, c'est une preoccupation 
obsessive. Nous proposons quelques r&gles de l'argumentation affec- 
tive et une analyse de deux sequences discursives qui illustrent la pr6- 
sence de la tension psychique induite par la construction discursive 
(une sequence du drame Otello et une autre du roman Răscoala ). 

Elocutio &tait, pour les classiques, l'art de trouver des ornements 
du discours. Nous pouvons decouvrir les meilleurs arguments, nous 
pouvons ordonner ces arguments de la facon la plus profitable, mais si 
le langage utilis€ n'est pas captivant par sa forme et par son expressi- 
vit&, alors linfluence ă travers lintervention discursive est serieuse- 
ment diminute. Pourquoi ? Parce que l'homme est impressionn€ par la 
beaute ! Le beau nous attire, nous seduit toujours, parce qu'il produit 
un grand plaisir. Au moins c'est l'opinion de Kant. 

Le premier concept qui couvre l'idee de la beaute du discours est 
celui de style. Quelques perspectives classiques (Aristote, Cicâron, 
Quintilien), moderne (Buffon, Chaignet) et contemporaines (Cohen, 
Granger, Cressot, Blaga) sont illustratives pour voir ce que differentes 
&poques historiques ont compris par le concept de style. Bien que les 
interpretations soient assez differentes, reste neanmoins un 6l&ment 
commun qui sugpere l'idâe d'individualite dans toutes les crâations 
artistiques. 

Le style est toujours li€ ă une certaine expressivite du langage. 
Comment est-il possible d'obtenir cette expressivite ? Deux concepts 
peuvent „participer“ (au sens platonicien du terme) ă une possible expli- 
cation: « degre zero » et « €cart ». Le degre zero (Barthes) nous renvoie 
au sens naturel d'un terme et le prototype du degre zero reste le 
discours scientifique (groupe p). L'Ecart est, par rapport au degre zero, 
une distance, un deplacement qui dâtermine un autre sens, au-delă de 
celui du degr6 zero. L'expressivite du discours est donne par 
V'utilisation du langage figure ou lecart est toujours present. 

Lorsque nous parlons de la phenomenologie du style, la reflexion 
critique porte sur les figures rhâtoriques. Nous analysons deux propo- 
sitions de systematisation: celle du groupe u et celle de Marc Bonhomme. 
L'investigation pratique sur chaque rubrique poursuit la proposition de 
Bonhomme (figures morphologiques, figures syntactiques, figures 
semantiques, figures râferentielles). Nous presentons, &galement, deux 
explications sur les mecanismes d'influence des figures rhetoriques: une 
explication analytique (qui appartient ă Paulhan) et une explication 
problematologique (qui appartient ă Meyer). 

Actio (pronuntiatio) est une investigation sur le r6le du geste dans 
la construction et, surtout, dans la presentation d'un discours. En 
general evite dans les discussions modernes, le theme du geste (au sens 
large du terme) est revenu en actualite grâce aux recherches de Ray 
Birdwhistell (Universite de Toronto) ă la moiti€ du siecle pass€. 

Pourquoi est n6cessaire la preâsence du geste dans le discours ? 
Evidemment, parce que la parole ne peut pas accomplir toutes les 
finalites que le discours poursuit. A notre avis, acte gestuel a une 
raison multiple: philosophique (le geste est une expression de l'essence 
humaine), psychologique (le geste est une expression de l'individua- 
lite), culturelle (le geste est le passage de l'homme de la nature â la 
culture), gnosâologique (le geste est un acte de connaissance), 
praxiologique (le geste est un instrument de l'action efficiente). 

Le peste est li€ seulementă la nature humaine. Cest le motif pour 
lequel !histoire de l'homme, de ses actions, de sa culture est l'histoire 
de ses gestes essentiels. En tout cas, l'histoire est une bonne preuve que 
les „techniques gestuelles” ont caracteris€ les differents espaces cultu- 
rels et temps historique (les grecs, le Moyen Age, la modernit€). 

Les tentatives de systematisation des gestes ont 6t& nombreuses. 
La plus connue est celle de Ekman et Friesen, qui fait la distinction entre 
les gestes illustratifs (les gestes par lesquels nous approximons ă /'aide de 
certaines parties du corps les objets desquels nous parlons), les gestes 
regulateurs (les gestes â laide desquels nous reglons les comportements, 
les actions de lautre), les gestes adaptatifs (les gestes par lesquels 
Vindividu essaie de s'adapter ă une situation), les gestes signaux (les 
gestes qui reflătent les situations affectives de la personne), les gestes 
emblematiques (les gestes parus sous l'influence de la culture). 

Un analyse des gestes developpe les significations des principaux 
gestes, groupes en quelques directions classiques dans la litterature de 
spâcialite; les mouvements du corps, la gestion de l'espace, la voix et le 
toucher. Sous le titre Geste et jeu: la gesticulation dans l'art de l'acteur nous 
investigons la presence du geste dans un cas special de l'art oratoire: l'art 
dramatique. Quelles sont les contraintes gestuelles ? Quelles sont les 
possibilites de crâer les mondes fictionnels par ses gestes ? Sont 
seulement deux themes importants pour individualiser Yart de /acteur 
du point de vue de la gestualite. 

Ce Petit traite d'art oratoire est, tout d'abord, une occasion de 
reflexion sur le destin d'une de&marche thâorique et pratique qui a 
accompagnâe l'individu dans tous les moments importants de sa vie: 
dans la vie quotidienne, dans la place publique, dans les seances de 
I' Academie, dans les amphitheâtres des universitâs, dans la tribune du 
Parlement. Ecoutons Meyer: 


„Les hommes sont de plus en plus nombreux. Iis sont aussi de plus en 
plus divis6s. ils se font souvent la guerre pour r€soudre leurs pro- 
blemes. Mais ils peuvent aussi en parler pour negocier et discuter de 
ce qui les oppose. C'est ă ce moment-lă qui'ils ont le plus besoin de la 
rhâtorique. Elle leur donne l'illusion d'abolir les distances, mais 
parfois, myst€rieusement, elle y russit. Tout l'interât de la rhetorique 
est dans ce mystere.“ 


Le mystere est ă l'origine de tout ce qui est merveilleux dans le 
monde. L'art oratoire est un monde des mysteres. Allons les decouvrir! 


A SHORT TREATISE OF THE ART OF ORATORY 


Abstract 


The art of oratory has a tremendous past and a history that can 
surprise by its avatars and its development. More than that, it has been of 
an unbelievable importance at least for the democratic societies from the 
Ancient Greece and the Ancient Rome. Let's have a look of a Cicero's 
remark: 


„Nor indeed [...] can I conceive any thing more excellent than to be 
able by eloquence to captivate the affections, charm the understan- 
dings, and direct or restrain the passions of whole assemblies, as you 
please. This single art has, amongst every free people, especially in 
peaceful settled governments, met with the greatest encouragement, 
and been attended with the most powerful efficacy [...]. Or can any 
thing impart so exquisite pleasure to the ears and understanding, as a 
speech to which sentiments give dignity, and expression embellish- 
ment? |s there anything so commanding, so grand, as that the 
eloquence of one man should direct the inclinations of the people, the 
consciences of judges, and the majesty of senates? ” (Cicero, Of an 
orator, |, 8, 30-31, Oxford: Henry Slatter, 1840). 


This is in fact the aim of the present book: to demonstrate that 
the art of oratory is still an important domain of research and also a 
profitable instrument of practical action that can be used to influence 
the decisions, the behavior, the relations of or between individuals, 
groups or leaders. 

Leaving, apart any attempt, from the age of classicism or from the 
modern times, to determine the identity of the oratorical art, we have 
identified some features able to trace the contour of this domain of 

theoretical reflection as well as of practical action: eloquence is a form 
of art which obeys all laws of art; oratorical art makes use of the lan- 
guage as instrument of action and of influence; practicing the oratorical 
art pertains to the idea of the beauty; this form of art aims to influence 
the auditory, the public, its practice holds with the oral performance 
and it seeks the persuasion of the auditory. We can see, thus, the orato- 
rical art as a way of practicing, the discourse staying, by the rhetorical 
laws of beauty in order to persuade some public. 

As expected, the oratorical art has suffered nowadays a great 
deal of changes: we are now talking of a much wider sphere of possible 
addressees (any speaker would like to address everybody in the whole 
world), we are talking of setting, up a real show any time one goes out 
in front of a public (which is a must of any political figure and of 
his/her image team), we are talking of the astonishing diversity of 
forms of actualization and of the institutions who are there as aims of 
such practice (the advertising, the public speaker, etc.). 

It is imperative for our enterprise to answer a question: what 
does the oratorical art serve for? We take under analysis four of its 
important functions: solving conflicts of opinion, manipulating, persua- 
ding, and the hermeneutic function. All and each of these functions 
have a role in accomplishing, the aim of the oratorical art with regards 
to the public: persuading, convincing, seducing. 

Looking back attentively to the very first sources of the art of 
oratory would point out the avatars of its birth: domains like law and 
justice, politics, philosophy, literature have been the inspiration sources 
of the “making” of the oratorical art as well in the Ancient Greece and 
Rome, as in modern times. 

The important things for the discursive practice are: knowing the 
sequences of the discourse building, knowing what we are supposed to 
do at each stage in order to reach the proposed finality of the discourse, 
and what the exigencies are to make sure of the success of the dis- 
cursive action. That will be what we are trying to do in the second part 
of the book where we take into analysis the four classical ages of the 
oratorical art: inventiv, dispositio, elocutio, and actio (pronuntiatio). 

Inventio is, from the standpoint of the traditional rhetoric, the art 
of discovering and selecting the arguments, the ideas. There is no doubt 

that a discourse is organized upon the entire knowledge the speaker 
has of the domain in question. On the other hand, there is no doubt that 
we never make use of all the knowledge to build up a discourse, we use 
but those pieces of knowledge which have some relation with the topic 
of our discursive intervention. It means that a selection is needed. But 
what are the criteria of this selection? We propose three criteria: the 
truth, the sufficiency, and the acceptability. 

For an idea to be sorted out and used to build a discourse it has to 
be but true. Why is that? Because the true propositions are the only ones 
which make us sure of an adequate knowledge of the reality. We know 
from logics that ex falso quodlibet (false implies also truth and false), while 
truth implies only truth. Thus, to make sure that we deliver a correct 
argument, we must verify our proofs and see that they are expressed in 
true propositions. There are two ways to determine whether a proposi- 
tion is true or not: the empirical observation and the formal analysis. 

An argumentation is correct if it is sufficient, which means that it 
contains as many arguments as required to convince the interlocutor or 
the auditory. The sufficiency pertains to the power of the argument. 
Sometimes one may need just one single argument to convince his/her 
interlocutor of the truth of a thesis. Sometimes ten arguments are still 
not enough to do so. Why is that? Because arguments have different 
levels of power. 

Finally, the third criterion, the acceptability. One can propose an 
idea as a proof only if that idea is accepted by the interlocutor. The accep- 
tability is about the psychological openness of a person with regards to a 
thesis. While the first two criteria, the truth and the sufficiency, pertain to 
the level of rationality (logical criteria), the criterion of acceptability 
pertains to the level of the psychology and even more, to the level of 
pragmatics (it makes the argumentation be easier). 

An important issue is the compatibility between oratorical genres 
and types of arguments to be used in building, discourses inside each 
genre. What can be the proper arguments for a genre or another? 
Detailed analysis point out a much more evident connection between 
the deliberative and the argument by analogy, the judicial and the 
argument by example, the epidictic and the argument by value. 

Certainly, all this is but a schematization, which is based upon the 
criterion of the dominant tonality. 

Dispositio is the art of organizing the arguments, of putting them in 
order in an adequate manner. One can easily notice that we do not make 
use of arguments as they come, under the sign of hazard: we use true 
propositions, acceptable ones, we use ideas pertaining somehow to the 
thesis. A conclusion can be drawn from here: it is imperative that we 
keep a certain order. But this order can be of diverse kinds: there is an 
order which is determined by the logical power of the arguments, there 
is a structural order, a topical order, an affective order of arguments. 

In general, the logical order of arguments is determined by the 
connection between the proves and the thesis. There are some relations 
between the argument (the proof) and the thesis which are of the greatest 
importance in the practical art of argumentation: the sufficient-necessary 
conditioning, the contrary opposition, the sub contrary opposition. Those 
three logical relations between the arguments are used for two purposes: 
backing or refuting a thesis. We suggested simple rules for each 
situation: to back up a thesis all we need to dos to find a true antecedent 
(backing by the sufficient-necessary conditioning); to refute a thesis all 
we need to do is to find a false consequent (refutation by the sufficient- 
necessary conditioning); to refute a thesis all we need to do is to find a 
false sub contrary argument (backing by sub contrary opposition). 

The structural order of arguments refers to the analysis of the 
connections between the thesis and the arguments. We think of the 
„Toulmin model” of argumentation which gives emphasis to all the 
possible components of an argumentation: the thesis, the argument, the 
warrant, the backing and the exceptions. We all know that the „Toulmin 
model” has been submitted to a very serious critical examination and 
that some observations point out the real limits of this interpretation of 
argumentation. Nevertheless, it is also true that this device gives us the 
possibility of a profitable analysis of the discursive practice leading 
sometimes to remarkable results. 

As for the topical analysis of arguments, we take as a starting 
point the fact that the ideas we reveal through the discourse have a 
considerable influence on the interlocutor because of their problematical 
force. Here, the fundamental concept is the „discursive schematization” 

(Jean-Blaise Grize). The concept of discursive schematization makes us 
think of a summary, essential image of the topic of a discourse. A dis- 
cursive schematization is displayed during an interlocution and it 
constitutes an intentional act of the speaker. Any schematization pro- 
poses to the auditory a two-fold signification: a descriptive signification 
(the description of a certain reality) and a personalized signification (the 
attitude of the speaker towards the fact presented). Building up a 
discursive schematization is a complex, difficult activity, based upon the 
operations of selection, denotation, ordering, etc. 

Last but not least, the level of affective arguments is about the 
role of the emotions in the oratorical discourse. In the classical era of 
the oratorical art, provoking, powerful emotions was a paramount issue. 
Nowadays, mainly in politics, it still is an obsessive preoccupation. In 
this book, we propose some rules for the affective argumentation as 
well as two excerpts from discourses that can illustrate the presence of 
the psychological tension induced by the discourse (a fragment from 
Othello, and another from Rascoala). 

Elocutio was, for the classics, the art of finding ornaments for the 
discourse. We can find the best arguments, we can put them in the most 
perfect, profitable order, and if we do not make sure to use the most 
luring, form of the language, the most expressive one, the influence we 
aim for through the discourse will be seriously diminished. Why is that? 
Because the human individual is impressed, drawn to, seduced by the 
beauty, for the beauty gives us pleasure. It was at least Kant's opinion. 

The first concept covering the idea of beauty of a discourse is the 
concept of style. We need just a few perspectives - the classical perspec- 
tive (Aristotle, Cicero, Quintilian), the modern perspective (Buffon, 
Chaignet) and the contemporary perspective (Cohen, Granger, Cressot, 
Blaga) - to understand what the concept of style meant in different histo- 
rical epochs. Although the concept was given different interpretations, 
there still is a common element, namely the idea of the individuality of 
any artistic creation. Style is always in connection with a certain 
expressivity of the language. What makes this expressivity possible? 
There are two concepts that can “participate” (in Plato's sense) in giving 
a possible explanation: “the zero degree” and the “distance”. The zero 
degree (Barthes) makes us think of the natural sense of a word, and the 

prototype of the zero degree is the scientific discourse (the group p). The 
distance is, with regard to the zero degree, an interval, a displacement 
which determines another sense, beyond the zero degree. The expressi- 
veness of a discourse comes from the usage of figurative language, 
where the distance is always present. 

When talking about the phenomenology of the style, the critical 
reflection takes into account the rhetorical figures. We analyze here two 
proposals of systematizing; the one of the group p, and the one of Marc 
Bonhomme. The practical investigation on every heading follows the 
proposal by Bonhomme (morphological figures, syntactical figures, 
semantical figures, referential figures). We also present two 
explanations for the influential mechanisms of the rhetorical figures: an 
analytical explanation (from Paulhan) and a problematological 
explanation (from Meyer). 

Actio (pronuntiatio) is an investigation on the role of the gesture in 
building but mainly presenting a discourse. Generally avoided in 
modern talkings on the discursive art, the topic of the gesture (in the 
broad sense of the term) was reestablished in the actuality of the 
research of the domain by Ray Birdwhistell (University of Toronto) at 
the half-term of the past century. 

Why do we need gestures in a discourse? Obviously, because the 
language cannot fulfill all the finalities pursuit by the discourse. In our 
view, the use of the gesture has multiple reasons: a philosophical reason 
(the gesture is an expression of the human essence), a psychological 
reason (the gesture is an expression of the individuality), a cultural 
reason (the gesture marks the passage of the human being from nature to 
culture), a gnoseological reason (the gesture is an act of cognition), a 
praxiological reason (the gesture is a device of the efficient action). 

The gesture lies only with the human nature. This is why the 
whole history of man, of its actions, of its culture is the history of his 
essential gestures. At any rate, the history of humanity is a good proof 
that “gesture techniques” have characterized the different cultural 
spaces as well as the different epochs in history (the Greeks, The 
Middle Age, the modern times). 

There have been numerous attempts to systematize the gestures. 
The most known is the one performed by Ekman and Friesen. It is an 

attempt that draws a line between illustrative gestures (those gestures, 
made with certain parts of our body, we use to approximate the objects 
we are talking about), the regulatory gestures (those gestures we use to 
regulate the behavior and the actions of the other), the adaptative 
gestures (the gestures an individual uses trying to adapt to a situation), 
the signal gestures (those gestures that reveal the affective status of the 
person), the emblematic gestures (the gestures which are used on 
account of the cultural influence). 

An analysis over the gestures reveals the signification of the main 
ones, grouped within some classical directions in the specialized writings: 
body movements, space management, voice and touch. Under Gesture 
and performance: gesticulating in the art of the performer we investigate the 
presence of the gesture in a special case of the oratorical art: the drama. 
What the constrains are in using, gestures? What are the possibilities to 
create fictional worlds by the use of gestures? These are but two of the 
important topics to discuss in order to individualize the art of the 
performer from the point of view of the use of gestures. 

This Short treatise of the art of oratory is, before all things, an 
occasion to reflect over the destiny of a theoretical and practical 
demarche the human being makes use of in all the important moments of 
his life: in the everyday life, in public places and in agora, in the reunions 
of the Academy of Sciences, in the amphitheatres of the universities, on 
the stand of the Parliament. Let us see what Meyer wrote: 


“Human beings are more and more numerous. They also are more 
and more divided. They make wars more and more often to settle 
their disputes. They could though use the language to negotiate and 
talk about what it is that separate them. That is the moment they 
most need the rhetoric. It gives them the illusion of abolishing the 
distances, and sometimes, mysteriously, it really does. The whole 
interest of the rhetoric lies within this mystery.” 


The mystery lies at the origin of any marvelous thing in the 
world. The oratorical art is a world of mysteries. Let's go find them! 

